
PARAŠĖ 
KURTAS VONEGUTAS JAUNESNYSIS, 
VOKIEČIŲ KILMĖS KETVIRTOS KARTOS AMERIKIETIS, 
KURIS ŠIUO METU PASITURINČIAI GYVENA 
KODO KYŠULYJE 
(IR PER DAUG RŪKO). 

PRIEŠ DAUGELĮ METŲ, 
TARNAUDAMAS AMERIKOS KARIUOMENĖJE 
PĖSTININKU ŽVALGU, 

JIS, PATEKĘS Į NELAISVĘ, SAVO AKIMIS MATĖ, 
KAIP BUVO SUBOMBARDUOTAS VOKIETIJOS MIESTAS 
DRESDENAS—,„FLORENCIJA PRIE ELBĖS"— 

IR GALI APIE TAI PAPASAKOTI, 

KADANGI LIKO GYVAS. 

ŠIS ROMANAS 
SAVO TELEGRAFIŠKAI ŠIZOFRENIŠKU STILIUMI 
PRIMENA APYSAKAS, 

PAPLITUSIAS TRALFAMADORIJOS PLANETOJE, 

IŠ KURIOS ATLEKIA SKRAIDANČIOS LĖKŠTĖS. 
TAIKOS! 


MEREI OHEIR 
ir 
GERHARDUI MIULERIUI 


Galvijai užbaubojo, 
Pabudo Kūdikėlis. 
Bet neverkia nerauda 


Mažasis Jėzulėlis, 


Visa tai, galima sakyti, atsitiko iš tikrųjų. Bent jau 
kur apie karą, tai bemaž gryniausia teisybė. Vieną mano 
pažįstamą Dresdene tikrai sušaudė už tai, kad pasisavino 
svetimą arbatinį. Kitas pažįstamas tikrai grasino nusi- 
samdysiąs po karo žudikus, kad iššaudytų jo priešus. Ir 
taip toliau. Pavardes visas pakeičiau. 

Teisybė ir tai, kad 1967 metais už Gugenheimo fondo 
pinigus (duok dieve jam sveikatos) aš vėl aplankiau Dres- 
deną. Miestas labai priminė Deitoną (Ohajo valstija), tik- 
tai Dresdene daugiau dykų plotų negu Deitone. Žemė 
ten kapitališkai įtręšta žmonių kaulamilčiais. 

Lankiausi tenai su tokiu Bernardu V. O'Heiriu. Su juo 
kartu tarnavau kariuomenėj, ir mudu susidraugavom su 
vienu taksistu. Jis mus nuvežė į skerdyklą, kur mes, 
karo belaisviai, buvome užrakinami nakčiai. Taksistas va- 
dinosi Gerhardas Miuleris. Jis pasipasakojo, jog kurį lai- 
ką buvęs amerikiečių nelaisvėje. Mes paklausėm jį, kaip 
gyvenimas prie komunistų, ir jis atsakė, jog iš pradžių 
buvę baisu, nes reikėję labai daug dirbti, stigę bulų, 
maisto bei drabužių. Bet dabar jau gyventi esą galima. 
Jis turįs jaukų butuką, o duktė mokantis — gaunanti gerą 
išsilavinimą. Jo motina sudegusi per Dresdeno ugnies 
audrą. Nieko nepadarysi. 


Jis atsiuntė O'Heiriui kalėdinį atviruką su tokiu teks- 
tu: „Linkiu Jums ir Jūsų šeimai, o taip pat Jūsų bičiuliui 
linksmų Kalėdų ir laimingų Naujųjų metų. Turėkime vil- 
ties, kad dar susitiksime taikoje ir laisvėje, ir jei liki- 
mas panorės — tai ir vėl mano taksi“. 


Man labai gražus šitas jo pasakymas —,jei likimas 
panorės". 

Nesinori pasakoti, kiek pinigo, nervų ir laiko kaina- 
vo man šita knygiūkštė. Kai prieš dvidešimt trejus me- 
tus, pasibaigus Antrajam pasauliniam karui, grįžau į tė- 
vynę, Maniau, kad labai lengva bus parašyti knygą apie 
Dresdeno sunaikinimą: užteks aprašyti, ką mačiau. Dar 
daugiau — įsivaizdavau, jog sukursiu šedevrą ar bent 
užsidirbsiu krūvą pinigų, nes tema tokia svarbi. 

Tačiau anuomet mažai radau žodžių, kad galėčiau pa- 
pasakoti apie Dresdeną,— tiksliau, per mažai, kad išeitų 
knyga. Ne kažin kiek randu žodžių ir dabar, nors esu 
jau senas pirdyla, suaugusių sūnų tėvas, skęstantis ciga- 
rečių dūmuose ir prisiminimuose. 

Kai pagalvoju, kokie beverčiai pasirodė esą visi mano 
prisiminimai apie Dresdeną ir kaip mane traukė juos ap- 
rašyti, prisimenu garsųjį limeriką: 


Keikė dėdė savo slieką, 
Pareigos kad neatlieka: 

„Aš per jį ir nuskurdau, 

Ir sveikatą praradau, 

O jis nieko nedirba, o nieko!“ 


Prisimenu dar ir tokią dainelę: 


Esu Jonas Jonsonas, 
Gyvenu Viskonsine, 


Lentpjūvėj darbuojuosi smagus. 
Kai einu darban, 

Žmonės sako man: 

„Ei, kas tu toks?“ 

Aš jiems atsakau: 

„Esu Jonas Jonsonas, 

Gyvenu Viskonsine... 


Ir taip toliau — iki begalybės. 

Daugelį metų pažįstami mane dažnai klausinėjo, ką 
rašau, ir aš visiems, būdavo, atsakau, kad svarbiausias 
mano darbas — knyga apie Dresdeną. 

Kai sykį šitaip atsakiau kino režisieriui Harisonui Sta- 
rui, jis pakėlė antakius ir klausia: 

— Ta knyga bus antikarinė? 

— Taip, — atsakiau — Reik manyt, antikarinė. 

— O ar žinot, ką aš sakau antikarinių knygų rašy- 
tojams? 

— Nežinau. Ką gi jūs sakot, Harisonai Starai? 

— Aš sakau: „(O kodėl jums neparašius antiledyninės 
knygos?“ 

Jis, aišku, norėjo pasakyti, kad karai niekados neiš- 
nyks, kad jų neįmanoma sulaikyti — taip pat kaip ledynų. 
Aš irgi taip manau. 

O jeigu ir nustotų kaip ledynai slinkę karai, nuo gil- 
tinės vis tiek niekas nepabėgs. 


Kai buvau kiek jaunesnis ir kūriau savo garsiąją kny- 
gą apie Dresdeną, pasiprašiau į svečius pas vieną fronto 
draugą, Bernardą V. O'Heirį. Jis apygardos prokuroras, 
gyvena Pensilvanijos valstijoj. Aš — rašytojas, gyvenu 
Kodo kyšuly. Kare mudu buvom pėstininkai žvalgai, ei- 

liniai. Visiškai nesitikėjom po karo prasigyvensią, 0 pra- 
sikūrėm abu gana neblogai. 

Suieškoti jį užsakiau Belo telefono kompanijai. Tele- 
fonistės tą puikiai sugeba. Man, žinot, kartais naktimis 
užeina tokie alkoholiniai-telefoniniai priepuoliai. Aš pa- 
sigeriu, ir žmona išeina į kitą kambarį, nes man iš bur- 
nos trenkia ipritu bei rožėmis. O tada labai santūriai, 
mandagiai prašau telefonistę sujungti mane su tuo ar kitu 
bičiuliu, su kuriuo jau daug metų nepalaikau jokio ryšio. 

Šitaip aš susiskambinau ir su O'Heiriu. Jis nedidelis, 
o aš — aukštas. Kariuomenėj mudu pravardžiavo Sprin- 
džiu ir Sieksniu. Mudu ir į nelaisvę drauge paėmė. Pa- 
sisakiau per telefoną, kas aš toks. Patikėjo išsyk. Jis ne- 
miegojo — skaitė. Namiškiai jo visi buvo sumigę. 

— Klausyk, — tariau jam.— Aš rašau tokią knygą — 
apie Dresdeną. Gal tu padėtum prisimint smulkmenų? 
Ar nieko prieš, jei aplankyčiau tave? Išgertume, paple- 
pėtume, prisimintume senus laikus. 

Entuziazmo jis neparodė. Atsakė, jog mažai ką prisi- 
menas. Bet į svečius pakvietė. 

— Knygos kulminacija greičiausiai bus vargšo Edgaro 
Derbio sušaudymas,-- pasakiau aš.-- Pagalvok: kokia iro- 
nija! Sudegina didžiausią miestą, žūsta tūkstančiai žino- 
nių. O čia, griuvėsiuose, amerikietį pėstininkėlį vokiečiai 
areštuoja už arbatinio pasisavinimą. Ir jį teisia pagal vi- 
sas taisykles, o paskui baudžiamasis būrys sušaudo. 

— Hm, — atsiliepė O'Heiris. 

— Tau tokia kulminacija -— nelabai? 

— Aš apie tai nenusimanau,— atsakė jis.— Čia tavo, 
ne mano, sritis. 


10 


Kulminacijų, jaudinančių scenų, charakteristikų, nuo- 
stabių dialogų, nuotykių ir konfrontacijų specas, aš daug 
kartų sudarinėjau apysakos apie Dresdeną planą. Gražiau- 
sią, jei ne geriausią, planą sukūriau ant apmušalų ritinio 
blogosios pusės. 

Paėmiau savo dukrelės spalvotus pieštukus — kiekvie- 
nam veikėjui kitokios spalvos. Viename ritinio gale buvo 
pradžia, kitame — pabaiga, o per vidurį — apysakos vi- 
durys. Mėlyna linija kryžiavosi su raudona, paskui su 
geltona, o geltonoji nutrūko, nes žuvo veikėjas, kurį ta 
linija simbolizavo. Ir taip toliau. Dresdeno sunaikinimą 
vaizdavo oranžinių kryžiukų ruožas, ir išlikusios gyvos 
linijos, praėjusios pro jį, vingiavo toliau. 

Gale, kur baigėsi visos linijos, plytėjo runkelių laukas 
prie Elbės Halės užmiesty. Lijo lietus. Karas Europoje 
jau pora savaičių buvo pasibaigęs. Tūkstančiai mūsų — 
anglų, amerikiečių, danų, belgų, prancūzų, kanadiečių, 
pietų afrikiečių, naujazelandiečių, australų — stovėjome 
išrikiuoti, saugomi rusų kareivių, ir skaičiavome paskuti- 
nes nelaisvės minutes. 

O kitame lauko gale stovėjo tūkstančiai rusų, lenkų, 
jugoslavų ir taip toliau, saugomi amerikiečių kareivių. 
Lyjant lietui, vyko apsikeitimas: belaisvis už belaisvį. Mu- 
du su O'Heiriu įsigrūdome į sausakimšą amerikiečių 
sunkvežimį. O'Heiris nesivežė nė kokių suvenyrų. Šiaip 
beveik visi ką nors vežėsi. Aš pats turėjau — ir tebetu- 
riu — paradinį Liuftvafės lakūno kardą. Pasiutėlis ameri- 
koniokas, kurį šioje knygoje vadinu Poliu Lazaru, vežėsi 
gerą litrą briliantų, smaragdų, rubinų ir taip toliau. Jis 
jų prisirankiojo Dresdeno rūsiuose nuo lavonų. Nieko 
nepadarysi. 

Vienas kvanktelėjęs anglas, kažkur išbarstęs visus 
dantis, savo suvenyrą vežėsi drobiniame maišelyje. Tas 
jo Maišelis baigė numygti man kojų pirštus. Kyštels nosį 
į maišelį ir šnairakiuoja sukinėdamas ploną kaklą, ar 
kas pavydžiu žvilgsniu nespokso į jo laimikį. O paskui 
brinkt maišą man ant kojų. 

Iš pradžių maniau, kad jis brinksi netyčia. Bet, pasi- 
rodo, klydau. Jam baisiausiai knietėjo kam nors pasigirti. 
savo turtu, ir jis ryžosi patikėti paslaptį man. Sugavęs 
mano žvilgsnį, pamerkė akį ir atrišo maišelį. Jame gulėjo 
paauksuota gipsinė Eifelio bokšto kopija su įmontuotu 
laikrodžiu. 

— Liuks daikčiuks,— pasakė jis. 


O po to mus nuskraidino į Prancūziją, į poilsio. sto- 
vyklą, kur penėjo šokoladu, pieno kokteiliais ir kitokiais 
maistingais valgymais, kol mums užsidėjo poodinis rie- 
balinis sluoksnis. Tada parsiuntė į tėvynę, ir aš vedžiau 
gražią merginą — irgi su poodiniu riebaliniu sluoksniu. 

Ir mes susilaukėm vaikų. 

Dabar jie visi užaugę, o aš virtau senu pirdyla, skęs- 
tančiu prisiminimuose ir cigarečių dūmuose. Esu Jonas 
Jonsonas, gyvenu Viskonsine, lentpjūvėj darbuojuosi 
smagus. .. 

Kartais vėlai naktį, kai žmona nueina miegoti, bandau 
paskambinti telefonu savo buvusioms merginoms. 

— Klausykit, panele, ar negalėčiau paskambinti to- 
kiai ir tokiai? Jei neklystu, ji gyvena ten ir ten. 

— Deja, pone, sąraše tokios nėra. 

— Nėra tai nėra. Ačiū, panele, ir už tiek. 

Ir aš išleidžiu oran šunį arba įsileidžiu į kambarį, ir 
mudu truputį šnektelim. Aš duodu suprasti, kaip jį my- 

liu, o jis duoda suprasti, kaip myli mane. Jis nesibaido 
iprito ir rožių kvapo. 

— Žinai, ką aš tau pasakysiu, Sendi?'— sakau aš šu- 
niui.— Tu geras, Sendi. Gerutis mano. 

Kartais įsijungiu radiją ir klausausi, ką šneka Bostonas 
ar Niujorkas. Smagiai įsikaušęs nepakenčiu muzikinių 
laidų. 

Anksčiau ar vėliau nueinu gulti, ir žmona klausia ma- 
ne, kiek laiko. Sakyk jai laiką, ir gana. Kartais nežinau 
ir atsakau: 

— Iš kur aš galiu žinot? 


Kartais prisimenu savo mokslus. Po Antrojo pasaulinio 
karo truputį studijavau Čikagos universitete. Lankiau 
Antropologijos fakultetą. Tais laikais mus mokė, kad visi 
žmonės vienodi. Gal ir dabar taip pat moko. 

Dar mokė, kad nėra žmonių juokingų, blogų ar bjau- 
rių. 

Tėvas, kai dar buvo gyvas, man sykį pasakė: 

— Žinai, tavo knygose nėra nė vieno neigiamo he- 
rojaus. 

Aš jam atsakiau, kad to mane išmokė po karo uni- 
versitete. 


Studijuodamas antropologiją, aš kartu dirbau krimi- 
nalinės kronikos reporteriu garsiojoje Čikagos naujienų 
agentūroje. Atlyginimo gaudavau dvidešimt aštuonis do- 
lerius per savaitę. Sykį, prisimenu, mane pervedė iš nak- 
tinės pamainos į dieninę, todėl dirbau šešiolika valandų 
be pertraukos. Mus finansavo visi miesto laikraščiai, Aso- 
šieited Pres, Junaited Pres ir panašiai. Mes teikdavome 
informacija iš teismų, policijos Kcmieoriatų gaizrinių. Mi- 

čigano ežero gelbėjimo tarnybos stočių ir panašiai. Su 
finansuojančiomis įstaigomis mus jungė pneumatinio ry- 
šio vamzdžiai, išvedžioti po miesto gatvėmis. 

Reporteriai telefonu pranešinėdavo apie atsitikimus 
žurnalistams, kurie sėdėdavo užsidėję ausines ir užraši- 
nėdavo viską ant mimeografo vaškytinių. Užrašus padau- 
gindavo, sukišdavo į aksomu išklotus patronus, kuriuos 
prarydavo pneumatiniai vamzdžiai. Patys kietaširdiškiausi 
reporteriai ir žurnalistai buvo moterys, stojusios dirbti 
vieton vyrų, pašauktų į kariuomenę. 

Savo pirmąjį pranešimą aš kaip sykis ir padiktavau 
telefonu vienai iš tų beširdžių bobšių. Apie tokį vyruką, 
buvusį kareivį, kuris dirbo viename administraciniame 
pastate liftininku. Senoviško lifto durys pirmame aukš- 
te buvo išpintos geležiniais ornamentais: raitosi geležinė 
gebenė, ant geležinės šakelės tupi dvi geležinės papū- 
gėlės. 

Šitas buvęs kareivėlis sumanė nusileisti į pusrūsį. Už- 
darė duris ir leisis, tačiau užsikabino jungtuvių žiedu už 
tų ornamentų. Ir jis pakibo ore, kabinos grindys smuko 
jam iš po kojų, o lubos sutrėškė. Nieko nepadarysi. 

Žodžiu, aš pranešiau apie tai telefonu, ir moteriškė, 
kuri turėjo paruošti žinutę, klausia mane: 

— O ką sakė jo žmona? 

— Ji dar nežino,— atsakiau.— Tai ką tik atsitiko, 

— Paskambinkit jai, ką ji sakys. 

— Kaaip? 

— Prisistatykit, kad jūs kapitonas Finas iš policijos. 
Sakykit, jog turit liūdną žinią. Papasakokit, kas atsitiko, 
ir žiūrėkit, ką ji sakys. 

Aš taip ir padariau. Ji pasakė tai, ko ir buvo galima 
laukti. Kad turi mažą vaiką. Ir taip toliau. 

Kai grįžau į agentūrą, žurnalistė paklausė mane, kaip 
atrodė tas vyrukas, kai jį sutrėškė. 
Nupasakojau. 
— Ar jums nepasidarė bloga? — paklausė ji. Valgė šo- 
koladuką „Trys muškietininkai". 
— Ką jūs, Nense! — atsakiau — Kare mačiau ne to- 
kių vaizdelių. 


Jau tada aš buvau apsiskelbęs, jog rašau knygą apie 
Dresdeną. Tuo laiku apie tą antskrydį Amerikoje buvo 
mažai žinoma. Nedaugelis amerikiečių žinojo, jog jis bu- 
vo baisesnis, sakysim, už Hirosimos subombardavimą. Aš 
irgi nežinojau. Apie tai tada nieko neskelbė. 

Sykį pobūvyje aš prasitariau vienam Čikagos universi- 
teto profesoriui, kad mačiau tą antskrydį ir kad ketinu 
parašyti apie tai knygą. Profesorius priklausė vadina- 
majam Visuomeninės nuomonės tyrimo komitetui. Ir jis 
ėmė postringauti apie koncentracijos stovyklas ir kaip 
vokiečiai iš nužudytų žydų riebalų virė muilą ir liejo 
žvakes, ir taip toliau. 

Ką aš jam galėjau atsakyti? Tik tiek: 

— Žinau. Žinau. Žinau, 


Per Antrąjį pasaulinį karą visi smarkiai sužiaurėjo. Ir 
aš ėmiau dirbti Skenektadyje (Niujorko valstija) ,„Dže- 
neral elektrik“ kompanijos ryšių su visuomene skyriuje 
ir įstojau į savanorių gaisrininkų būrį Alploso kaime, kur 
pirkau savo pirmąjį namą. Mažai esu gyvenime sutikęs 
tokių kietaširdžių tipų kaip mano buvęs viršininkas. Jis 
buvo tarnavęs papulkininkiu Baltimorės karo akademijos 
ryšių su visuomene skyriuje. Man dirbant Skenektadyje, 

jis įstojo į Olandų reformatų bažnyčią, 0 ji pasižymi 
ypatingu griežtumu. 

Jis mėgo patraukti mane per dantį, kodėl aš ne kari- 
ninkas, lyg būčiau kuo prasikaltęs. 

Mudviem su žmona ištirpo poodinis riebalinis sluoks- 
nis. Prasidėjo mums liesi metai. Draugavom su daugybe 
liesų buvusių kareivių ir jų liesų žmonų. Simpatingiausi 
iš skenektadiškių buvusių kareivių, maloniausi ir links- 
miausi ir labiausiai nekenčiantys karo man atrodė tie, 
kurie buvo tikrai uostę parako. 

Anuomet aš parašiau laišką Oro pajėgoms, prašydamas 
smulkesnės informacijos apie Dresdeno antskrydį: kas 
pasirašė įsakymą, kiek dalyvavo lėktuvų, kam to reikėjo, 
ką tai davė ir taip toliau. Man atsakė žmogus, kuris, pa- 
našiai kaip ir aš, dirbo ryšių su visuomene skyriuje. Gir- 
di, labai gaila, tačiau toji informacija kol kas esanti ka- 
rinė paslaptis. 

Aš perskaičiau žmonai jo laišką ir tariau: 

— Paslaptis? Dieve mano, nuo ko? 


Anuomet mes save vadinom Suvienytojo Pasaulio fe- 
deralistais. Kas mes dabar — nežinau. Gal telefonistaiė 
Labai daug plepam telefonu — bent jau aš, ypač vėlai 
naktimis. 


Praėjus porai savaičių po pašnekesio su fronto drau- 
gu Bernardu V. O'Heiriu, aš tikrai nuvykau jo aplankyti. 
Tai buvo kokiais 1964 metais ar panašiai — žodžiu, kai 
Niujorke paskutinį kartą vyko pasaulinė mugė. Eheu, iu- 
gaces labuntur anni'. Esu Jonas Jonsonas... Keikė dėdė 
savo slieką... 


! Vai slenka bėga... baikštūnai metai. (Eilutė iš Horacijaus, 
H. Zabulio vertimas.) 

Nuvažiavau pas O'Heirį su dviem mergaičiukėm: su 
savo dukrele Nense ir jos geriausia drauge Alisona Mi- 
čel. Jos iki tol niekur niekur iš Kodo kyšulio nebuvo 
išvažiavusios. Kai pamatėm upę, sustabdžiau mašiną, ir 
jiedvi susimąsčiusios stovėjo ant kranto ir žiūrėjo į van- 
denį. Jos pirmą kartą matė jį tokį ilgą, siaurą ir nesūrų. 
Tai buvo Hudzonas. Vandeny matėm karpių. Didelių — 
sulig atominiais povandeniniais laivais. 

Dar matėm krioklius — vandens srautus, krintančius 
nuo uolų į Delavero slėnį. Tokia daugybė nematytų da- 
lykų, tačiau pasižiūrėjai — ir reikia važiuoti toliau, kiek- 
vieną kartą reikia važiuoti toliau. Mergaitės vilkėjo bal- 
tomis išeiginėmis suknutėmis ir juodais išeiginiais ba- 
teliais, kad visi matytų, kokios jos abi gražios. 

— Laikas, — sakau,—- važiuoti, mergytės— Ir važiuo- 
jam toliau. 

Ir nusileido saulė, ir mes pavakarieniavom italų res- 
toranėly,-o paskui aš pasibeldžiau į Bernardo V. O'Heirio 
dailaus mūriuko paradines duris. Rankoje tartum skam- 
balu mosavau airiško viskio buteliu. 


Susipažinau su gražia jo žmona Mere, kuriai ir dedi- 
kuoju šią knygą. Dedikuoju ją ir Dresdeno taksistui Ger- 
hardui Miuleriui. Merė O'Heir — diplomuota medicinos 
seselė, o tai tinkamiausia moteriai profesija. 

Merė pasigrožėjo mano atsivežtomis mergaičiukėmis, 
supažindino su savo vaikais ir visus nusiuntė į viršų 
žaisti ir žiūrėti televizoriaus. Ir tik vaikams išėjus pa- 
jutau: arba aš pats nepatikau Merei, arba jai kažkuo 
nepatiko visas vakaras. Laikėsi mandagiai, bet šaltai. 

— Tamstų jaukus namukas, — pasakiau aš. Namukas jų 
tikrai jaukus. 

— Aš jums paruošiau, kur galėsit pasišnekėti, ten nie- 
Kas netrukdys, — pasakė ji. 

— Puiku,— atsakiau aš, įsivaizduodamas du oda ap- 
trauktus fotelius prie židinio paneliais išmuštame kam- 
baryje, kur du seni kareiviai galės išgerti ir pasišneku- 
čiuoti. O jinai nuvedė mus į virtuvę. Prie stalo baltu 
porcelianiniu viršumi stovėjo dvi paprastos kėdės. Atsi- 
spindėdama nuo stalo paviršiaus, akis rėžė dviejų šimtų 
vatų lemputės šviesa. Merės paruošta tikra operacinė! 
Pastatė tik vieną taurelę — man. Paaiškino, kad jos vy- 
ras nuo karo metų negalįs gerti stiprių gėrimų. 

Susėdom. O'Heiris atrodė sutrikęs, tačiau man nesa- 
kė, kas kliūva. Galva neišnešė, kuo galėjau taip nejtikti 
Merei. Buvau vedęs. Neišsiskyręs. Ne girtuoklis. Per karą 
nebuvau iškirtęs jos vyrui jokios šunybės. 

Jinai įsipylė koka kolos, su didžiausiais trenksmais 
balzgino ledo vonelę nerūdijančio piieno kriauklėje. Pas- 
kui išėjo į kitą namo galą. Bet ir ten nepasėdėjo ramiai. 
Vaikščiojo iš kambario į kambarį, trankė duris, net stum- 
dė baldus, liedama pyktį. 

Aš paklausiau O'Heirį, ką bloga pasakiau ar padariau, 
kad ji taip širsta. 

— Nieko, nieko, — atsakė jis.— Neimk į galvą. Tu čia 
niekuo dėtas. 

Labai malonu iš jo pusės, bet jis melavo. Kaltas buvau 
tik aš. 

Taigi pabandėme nekreipti dėmesio į Merę ir prisi- 
minti karą. Išmečiau porą taurelių savo atsivežto gėrimo. 
Kikčiojom, šypčiojom tarytum ką prisimindami, tačiau nė 
vienas neprisiminėm nieko dora. O'Heiris prisiminė vy- 
ruką, kuris Dresdene prieš bombardavimą vienoj vietoj 
užėjo daug vyno, ir mes gavom vežti jį namo karučiu. 

Bet ar verta apie tokius niekus rašyt knygą? Aš prisi- 
miniau du rusų kareivius, kurie buvo apiplėšę laikrodžių 
fabriką. Jie varėsi arklio traukiamą vežimą, prikrautą 
laikrodžių. Abu girti, patenkinti. Rūkė dideliausias iš 
laikraščio susuktas cigaretes. 

Tai lyg ir visi mūsų prisiminimai. O Merė tebesiau- 
tėjo. Galiausiai ji vėl įėjo į virtuvę įsipilti Koka kolos. 
Vėl ištraukė iš šaldytuvo ledo vonelę ir ėmė balzginti 
ją kriauklėje, nors ledo ir taip užteko. 

Paskui ji atsisuko į mane — atseit žiūrėk, kokia aš 
pikta, ir žinok, kad pykstu ant tavęs! Jos, matyt, visą 
laiką kalbėtasi su savimi, ir tai, ką ji pasakė man, buvo 
tos ilgos kalbos nuotrupa. 

— Jūs gi tada buvot vaikai! — tarė ji. 

— Prašau? 

— Jūs per karą buvot dar visai pienburniai — kaip 
anie va, kur žaidžia viršuj! 

Aš linktelėjau galva — sutinku. Mes tada tikrai bu- 
vom kvaili nekalti berneliai, tik vakar atsisveikinę su 
vaikyste. 

— Bet juk šito jūs neparašysit, ar ne?— Tai buvo ne 
klausimas. Tai buvo kaltinimas. 

— Aš... aš dar nežinau, — atsakiau. 

— Užtat aš žinau, — pasakė ji.— Jūs pavaizduosit, kad 
buvot ne vaikai, o tikri vyrai, ir jus vaidins filmuose 
visokie gražuoliai Frenkai Sinatros ir Džonai Veinai ar 
kiti karą įsimylėję šlykštūs seniai. Ir karas atrodys nuo- 
stabus, tad kodėl mums nepakariavus dar ir dar? O ka- 
riaus vaikai — kaip tie, kur žaidžia viršuje. 

Tuomet aš viską supratau. Ji širdo ant karo. Ji ne- 
norėjo, kad kare žūtų jos ar kieno kito vaikai. Ir ji ma- 
nė, jog knygos ir Lilmai iš dalies skatina kariauti. 

Todėl aš pakėliau dešinę ranką ir prisiekiau jai: 

— Mere,— pasakiau, — aš nežinau, ar man kada pa- 
vyks užbaigti šitą knygą. Parašiau, ko gera, penkis tūks- 
tančius puslapių ir visus išmečiau. Bet jei kada nors ją 
užbaigčiau, duodu jums garbės žodį: nebus joje vaidmens 
nei Frenkui Sinatrai, nei Džonui Veinui. 

— Ir dar žinot ką?— pridūriau— Aš ją pavadinsiu 
„Vaikų kryžiaus žygiu“. 

Nuo tos minutės mudu esam draugai. 


O'Heiris ir aš baigėm savo prisiminimus apie karą, 
perėjom į svetainę ir ėmėm šnekėtis apie kitką. Mums 
parūpo smulkiau sužinoti apie tikrąjį Vaikų kryžiaus 
žygį, todėl O'Heiris suieškojo tokią knygą „Ypatingi ma- 
sinės psichozės ir visuotinių iliuzijų atvejai“, parašytą 
teisės dr. Čarlzo Makėjaus. Jos pirmasis leidimas pasi- 
rodė 1841 metais Londone. 

Makėjus buvo nekokios nuomonės apie visus kry- 
žiaus žygius. Dešimčia suaugusiųjų kryžiaus žygių jis 
bjaurėjosi beveik taip pat kaip Vaikų kryžiaus žygiu. 
O'Heiris garsiai perskaitė štai šitą gražią pastraipėlę: 

„Nešališki istorijos puslapiai liudija, kad kryžiuočiai 
buvo tamsuoliai barbarai, kad juos vedė vien beribis fa- 
natizmas, o jų kelias buvo užlietas krauju ir ašaromis. 
Tuo tarpu riterių romanai šlovina jų pamaldumą bei did- 
vyriškumą ir ryškiomis, vaizduotę uždegančiomis spalvo- 
mis piešia jų dorybes, jų kilniadvasiškumą, amžiną šlovę, 
kurią jie užsitarnavo, ir didžiulius nuopelnus krikščiony- 
bei.“ 

O po to O'Heiris perskaitė šit ką: „Koks gi buvo visų 
lų kovų rezultatas? Europa paklojo milijonines lėšas iš 
savo iždų ir praliejo kraują dviejų milijonų savo sūnų 

tam, kad saujelė vaidingų riterių apie šimtą metų val- 
dytų Palestiną!“ 

Iš Makėjaus sužinojome, kad Vaikų kryžiaus žygis 
prasidėjęs 1213 metais, kai dviem vienuoliams kilusi min- 
tis surinkti Vokietijoje ir Prancūzijoje armijas vaikų ir 
parduoti Šiaurės Afrikoje į vergiją. Savanoriais vykti 
į Palestiną užsirašė trisdešimt tūkstančių vaikų. „Tie vai- 
kai,— rašė Makėjus,— aišku, buvo valkatos ir benamiai, 
kokių knibždėte knibžda dideliuose miestuose,— drąsūs ir 
viskam pasinešę.' 

Popiežius Inocentas Trečiasis irgi manė, kad jie ke- 
liaus į Palestiną, ir tuo žavėjosi. „Šitie vaikučiai budi, 
kai mes miegam!“— sušukęs jis. 

Dauguma vaikų išplaukė iš Marselio ir apie pusė jų 
nuskendo sudužus laivams. Kita pusė pasiekė Šiaurės 
Afriką, kur juos pardavė į vergiją. 

Per nesusipratimą kažkiek vaikų susirinko pasiruošę 
kelionei Genujoje, bet čia jų netykojo vergų pirkliai. 
Geri žmonės juos priglaudė, pavalgydino ir maloniai šio 
to paklausinėjo, o paskui, davę truputį pinigų ir daug 
patarimų, išsiuntė namo. 

—- Šaunuoliai genujiečiai! — pasakė Merė O'Heir. 


Tą naktį miegojau viename vaikų miegamųjų. O'Hei- 
ris paliko man ant naktinio staliuko tokią knygą: Merės 
Endel „Dresdenas. Istorija, teatrai ir galerija“. Ji išspaus- 
dinta 1908 metais, ir įžanga prasideda taip: „Tikimės, 
kad ši knygutė bus naudinga. Joje bandoma pateikti 
anglų skaitytojui bendrą apžvalgą, kaip Dresdenas įgijo 
dabartinį architektūrinį pavidalą, kaip kelių genijų dė- 
ka pasiekė tokių muzikinės kultūros aukštumų, taip pat 
alkreipsime skaitytojo dėmesį į tuos nemirtingus meno 

kūtinius, kurie vilioja į Dresdeno galeriją visus, trokš- 
tančius gilių meninių įspūdžių.“ 

Toliau paskaitinėjau šį tą iš miesto istorijos: „1760 me- 
tais Dresdeną apsupo prūsai. Liepos penkioliktą prasidėjo 
kanonada. Užsidegė Paveiksių galerija. Daug paveikslų 
buvo išvežta į Kenigšteiną, tačiau kai kurie smarkiai nu- 
kentėjo nuo sviedinių skeveldrų, ypač Fransijos „Kristaus 
krikštas“. Be to, liepsna apgobė didingąjį Šv. Kryžiaus 
bažnyčios bokšią, nuo kurio dieną naktį buvo stebimas 
priešo judėjimas. Bokštas nugriuvo. Tuo tarpu Švč. Mer- 
gelės Marijos bažnyčia, priešingai, stovėjo sveika, ir prū- 
sų patrankų sviediniai atšokdavo nuo jos akmeninio bokš- 
to it lietaus lašai. Galiausiai, sužinojęs, jog krito Glacas, 
kritinis jo pastarųjų užkariavimų punktas, Fridrichas bu- 
vo priverstas nutraukti apgultį. „Kad neprarastiume vis- 
ko, turime grįžti į Sileziją „— pasakęs jis. 

Dresdenas buvo siaubingai nuniokotas. Getė, tuomel 
dar jaunas studentas, jį aplankęs, teberado liūdesį ke- 
liančius griuvėsius: „Von der Kuppel der Frauenkirche 
sah ich diese leidigen Trūmmer zwischen die schone stūd- 
tische Ordnung hineingesūt; da rūhmte mir der Kūsler 
die Kunst des Baumeisters, welcher Kirche und Kuppel 
auf einen so unerwūnschten Fall schon eingerichtet und 
bombeniest erbaut hatte. Der gutte Sakristan deuteie mir 
alsdann auf Ruinene nach allen Seiten und sagte bedenk- 
lich lakonisch: Das hat der Feind gethan!' ! 


! Nuo Švč. Mergelės Marijos bažnyčios bokšto žvelgiau aš 
į tuos liūdnus likučius, išsibarsčiusius puikiai išplanuotame mics- 
te; ir čia bažnyčios tarnas ėmė girti man meną architekto, kuris, 
numatydamas šitokius negeistinus atsitiktinumus, bažnyčią ir jos 
kupolą pastatė tokius tvirtus, kad atlaikytų patrankų ugnį. Ge- 
rasis zakristijonas tuomet parodė man aplink visur riogsančius 
griuvėsius ir susimąstęs tepasakė: ,„Neprieteliaus darbas". (Vok.) 

Kitos dienos rytą aš su mergaičiukėm pervažiavau per 
Delavero upę toje vietoje, kur per ją kadaise kėlėsi 
Džordžas Vašingtonas. Niujorke aplankėm pasaulinę mu- 
gę, Matėm, kaip Voltas Disnėjus įsivaizduoja praeitį, o 
„Dženeral motorz'“— ateitį. 

O aš klausiau save apie dabartį: kokio gi ji platumo, 
kokio gilumo ir kiek jos skirta manė 


Vėliau aš keletą metų vedžiau kūrybinį seminarą gar- 
siojoje Ajovos universiteto Literatų studijoje. Buvau įsi- 
painiojęs ir vėl išsipainiojau iš nuostabiai malonių nema- 
lonumų. Dėstydavau „po pietų. Rytais rašydavau. Nega- 
lima būdavo manęs trukdyti. Kūriau savo garsiąją knygą 
apie Dresdeną. 

Ir tame laiko tarpsnyje vienas geras Žmogus, pavarde 
Seimuras Lorensas, pasirašė su manimi sutartį trims kny- 
goms, ir aš jam pasakiau: 

— Gerai, pirmoji iš tų trijų bus mano garsioji knyga 
apie Dresdeną. 

Draugai Seimurą Loirensą vadina Semu. Ir aš sakau 
dabar Semui: 

— Štai, Semai, toji knyga. 


Ji tokia plonutė, Semai, ir tokia suraizgyta sumazgyta 
todėl, kad apie žudynes neįmanoma pasakyti nieko pro- 
tinga. Visi privalo žūti, niekad nieko nebeištarti, niekad 
nieko nebenorėti. Po žudynių turi stoti visiška ramybė, 
i5 tikrųjų taip ir būna, ir tik paukščiai trikdo tylą. 


apie žudynes — pavyzdžiui: „Tivit tivit?“ 

Aš prisakiau savo sūnums, kad jokiomis sąlygomis 
nedalyvautų žudynėse ir nedžiūgautų, sužinoję apie prie- 
šų sunaikinimą. 


Aš taip pat prisakiau jiems netarnauti iirmose, gami- 
nančiose žudymo techniką, ir niekinti žmones, manančius, 
jog tokia technika reikalinga. 


Kaip minėjau, neseniai su savo bičiuliu O'Heiriu lan- 
kiausi Dresdene. Skaniai prisikvatojom Hamburge, Vaka- 
rų Berlyne, Rytų Berlyne, Vienoje, Zalcburge, Helsinkyje, 
taip pat Leningrade. Man ta kelionė buvo labai naudin- 
ga, kadangi pamačiau daug autentiško fono knygoms, 
kurias kada nors sukursiu. Viena iš jų vadinsis „Rusų 
barokas“, Kita -—,,Bučiuotis draudžiama“, dar kita —,,Ba- 
ras užsieniečiams“, o dar kita —,,Jei likimas panorės“ ir 
taip toliau. 

Ir taip toliau... 


„Liufthanzos“ lėktuvas turėjo skristi iš Filadelfijos į 
Frankfurtą per Bostoną. O'Heiris įsės Filadelfijoje, o aš 
Bostone — ir skrendam. Tačiau Bostonas nepriėmė, ir lėk- 
tuvas nuskrido į Frankfurtą tiesiai iš Filadelfijos. Ir aš 
tapau nekeleiviu Bostono rūke, ir „Liufthanza“ įsodino 
mane drauge su kitais nekeleiviais į limuziną ir nuvežė 
į Motelį pernenakvoti. 


Laikas sustojo. Kažkas žaidė su laikrodžiais, ne tik 
elektriniais, bet ir prisukamais. Mano laikrodėlio sekun- 
dininkas tvinkt, praslenka metai, tada vėl — tvinkt. 

Aš nieko negalėjau padaryti. Kaip žemietis, privalėjau 
tikėti laikrodžiais. Ir kalendoriais. 

Turėjau pasiėmęs lėktuve skaityti knygų. Viena iš 
jų — Teodoro Retkės „Žodžiai vėjui", ir štai kokias eilu- 
tes joje radau: 


Aš pabundu, kad užmigčiau, ir bundu Iėtai. 
Ieškau savo lemties tame, kas manęs nebaugina. 
Eidamas aš sužinau, kurlink man eiti, 


Kita — Erikos Ostrovski „Selinas ir jo regėjimai“. Se- 
linas buvo prancūzų armijos kareivis, narsiai kovėsi Pir- 
majame pasauliniame kare, kol jį sužeidė į galvą. Po 
to jis nebegalėjo užmigti, jam ūžė galvoje. Jis tapo gy- 
dytoju ir dieną gydydavo neturtinguosius, o naktimis ra- 
šydavo groteskiškus romanus. Joks menas neįmanomas 
be šokio su mirtimi, rašė Selinas. 

„Tiesa — mirtyje,— rašė jis.— Aš gražiai grūmiausi su 
ja, kol pajėgiau... šokau su ja, puošiau gėlių girlian- 
domis, sukau ratu... vyniojau kaspinais, kutenau... 

Jį kamavo mintys apie prabėgantį laiką. Panelė Os- 
trovski cituoja nuostabią sceną iš romano „Mirtis kre- 
ditan“, kurioje Selinas bando sustabdyti zujančius gatve 
žmones. Iš popieriaus sklinda jo riksmas: „„Sustabdykit 
juos... te jie daugiau nepajuda... sustingdykit... amži- 
nai! .. Kad niekados neišnyktų! 


Motelio kambaryje perverčiau bibliją, ieškodamas pa- 
sakojimų apie kokius nors didelius sugriovimus. „Kai 
saulė užtekėjo virš krašto ir Lotas atvyko į Coarą,— skai- 
čiau aš, — Dievas pasiuntė į Sodomą ir Gomorą sieros ir 
ugnies lietų. Jis sunaikino iš pamatų anuos miestus ir 
visą apylinkę, taip pat miestų gyventojus ir viską, kas 
augo laukuose.“ 

Nieko nepadarysi. 

Žmonės tuose abiejuose miestuose buvo labai nedori. 
Be jų pasaulyje liko ramiau. 

O Loto žmonai, kaip žinia, buvo liepta nesižvalgyti 
atgal, kur liko visi tie žmonės ir jų namai. Tačiau jinai 
vis dėlto atsigręžė, ir už tai aš ją myliu, nes ji pasielgė 
taip žmogiškai. 

Už tą ji buvo paversta druskos stulpu. Nieko nepa- 
darysi. 


Žmonėms nevalia žvalgytis atgal. Aš tikrai to daugiau 
nebedarysiu. 

Aš baigiau savo knygą apie karą. Kitą parašysiu 
linksmą. 

O šitoji man nenusisekė, kitaip negalėjo ir būti, nes 
ją rašė druskos stulpas. Ji prasideda šitaip: 

„Paklausykit! 

Bilis Piligrimas slydinėja po laiką.“ 

O baigiasi taip: 

„— Tivit tivit?“ 


Paklausykit! 

Bilis Piligrimas slydinėja po laiką. 

Sykį Bilis nuėjo miegoti pagyvenęs našlys, o pabudo 
savo vestuvių dieną. Jis yra įėjęs pro vienas duris 
1955 metais, o išėjęs pro kitas 1941 metais. Pro tas du- 
ris grįžęs, jis atsidūrė 1963 metuose. Jis sakosi daugsyk 
matęs savo ir gimimą, ir mirtį ir ne iš eilės aplankąs 
įvairius tarpinius įvykius. 

Taip jis pats sako. 

Bilis po laiką blaškosi konvulsyviai, kelionių savo 

valia pasirinkti negali, ir tos kelionės ne visada malo- 
nios. Jis sakosi visą laiką jaučiąs scenos baimę, nes ne- 
žinąs, kokią gyvenimo atkarpėle jam gali tekti netrukus 
vaidinti. 


Bilis gimė 1922 metais Iliume (Niujorko valstija), ir 
buvo vienturtis tenykščio kirpėjo sūnus. Juokingas ber- 
niūkštis išaugo į juokingą vaikiną — silpnakinkį dilbą, 
iš išvaizdos panašų į koka kolos butelį. Jis baigė Iliumo 
vidurinę mokyklą, pagal pažymius priklausydamas savo 
klasės geresniųjų mokinių trečdaliui, ir vieną semestrą 
lankė vakarinius užsiėmimus Iliumo optometrijos mo- 
kykloje, kol per Antrąjį pasaulinį karą jį pašaukė į ka- 
riuomenę. Jo tėvas karo metais žuvo per nelaimingą at- 
sitikimą medžioklėje. Nieko nepadarysi. 

Bilis tarnavo Europoje pėstininkų pulke ir pateko į 
vokiečių nelaisvę. 1945 metais su didele garbe demobi- 
lizuotas iš armijos, Bilis iš naujo įstojo į Iliumo optomet- 
rijos mokyklą. Paskutiniame kurse jis susižadėjo su tos 
mokyklos steigėjo ir savininko dukteria, o po to jį ištiko 
nedidelis nervinis sutrikimas. 


Jį paguldė į karo veteranų ligoninę netoli nuo Leik 
Plesido, gydė elektros šoku, o paskui paleido. Jis vedė 
sužadėtinę, baigė mokslą ir, uošvio padedamas, atidarė 
Iliume savo kabinetą. Iliumas itin dėkingas optometris- 
tams miestas, nes tenai veikia Bendrosios plieno liejimo 
kompanijos įmonė. Kiekvienas darbuotojas privalo tu- 
rėti apsauginius akinius ir dėvėti juos gamybos cechuo- 
se. Iliume BPL turi šešiasdešimt aštuonis tūkstančius dar- 
buotojų. Reikia daug akinių stiklų ir daug rėmelių. 

Daugiausia pelno — iš rėmelių. 

Bilis praturtėjo. Jis augino du vaikus — Barbarą ir 
Robertą. Atėjus laikui, jo dukra Barbara ištekėjo — irgi 
už optometristo, ir Bilis padėjo jam įsisteigti savo kabi- 
netą. Bilio sūnus Robertas vidurinėje mokykloje sunkiai 
stūmėsi, bet paskui įstojo į garsiąsias „žaliąsias beretes“, 
pasitaisė, išgražėjo ir kariavo Vietname. 

1968 metų pradžioje grupė optometristų, tarp kurių 
buvo ir Bilis, nusisamdė lėktuvą reisui iš Iliumo į Mon- 
realį, į tarptautinę optometristų konferenciją. Lėktuvas 
atsitrenkė į Šugerbušo kalną (Vermonto valstija) ir su- 
dužo. Visi keleiviai, išskyrus Bilį, žuvo. Nieko nepadarysi. 

Biliui sveikstant Vermonto ligoninėje, atsitiktinai, ap- 
sinuodijusi anglies viendeginiu, žuvo jo žmona. Nieko 
nepadarysi. 


Kai Bilis po katastrofos galiausiai grįžo namo į Iliu- 
mą, iš pradžių elgėsi normaliai. Jo galvoje raudonavo 
baisus randas. Dirbti nebedirbo. Namų ruošą ėjo samdoma 
šeimininkė. Beveik kasdien aplankydavo duktė. 

Ir staiga, niekam nieko nesakęs, Bilis važiuoja į Niu- 
jorką ir dalyvauja vakarinėje radijo programoje, skir- 
toje pašnekesiams su visokiais žmonėmis. Jis pasipasa- 
kojo; kaip slydinėja po laiką. Taip pat pasisakė, jog 
1967 metais jį pagrobusi skraidanti lėkštė. Lėkštė, pasak 
jo, atskridusi iš Tralfamadorijos planetos. Jį nulakdinę 
į Traliamadoriją, kur nuogą demonstravę Zoologijos so- 
de. Ten jį suporavę taip pat su žemiete, buvusia kino 
žvaigžde Montana Vaildhek. 


Keletas nakvišų išgirdo Bilį kalbant per radiją, ir vie- 
nas paskambino jo dukteriai Barbarai. Barbara nusiminė. 
Ji su vyru nuvažiavo į Niujorką ir parvežė Bilį namo. 

Bilis ramiai, bet atkakliai tvirtino, jog per radiją sakęs 
gryną teisybę. Tralfamadorai esą pagrobę jį naktį, po duk- 
ters jungtuvių. Jo niekas nepasigedę, kadangi traliama- 
dorai išsigabenę jį per laiko plyšį, todėl jis, dingęs iš 
Žemės vos mikrosekundei, galėjęs metų metus pragy- 
venti Tralfamadorijoje. 

Po to praėjus mėnesiui be jokio incidento, Bilis parašė 
į Iliumo „Njus lider" laišką, kurį laikraštis išspausdino. 
Jame buvo aprašyti Traliamadorijos gyventojai. 

Pasak Bilio, jie esą kokių šešiasdešimties centimetrų 
ūgio, žalios spalvos, pažiūrėti panašūs į vandentiekininkų 
guminius stūmiklius. Kaušeliai stovį ant žemės, o nepa- 
prastai lankstūs kotai stiebiasi aukštyn. Koto gale sty- 
ranti rankelė su žalia akimi delne. Tie padarėliai esą 
draugiški ir matą daiktus keturių matavimų. Jiems esą 
gaila žemiečių, kad jie tegalį suvokti tik tris matavimus. 
Jie galėtų papasakoti žemiečiams daug nuostabių daly- 
kų, ypač apie laiką. Bilis žadėjo kai ką iš tų nuostabių 
dalykų paskelbti kitame laiške. 


Kai pirmasis laiškas buvo išspausdintas, Bilis jau rašė 
antrą. Antrasis laiškas prasidėjo taip: 

„Svarbiausia, ką aš sužinojau Tralfamadorijoje, yia 
štai kas: kai žmogus miršta, mums tik atrodo, kad jis 
mires. Jis ir toliau gyvena pracsityje, todėl kveilystė lieti 
ašaras per laidotuves. Visoks laikas, tiek praeitis, tiek 
dabartis, tiek ateitis, visados egzistavo, visados egzis- 
tuos. Tralfamadorai sugeba vienu žvilgsniu aprėpti dau- 
gelį laiko momentų taip, kaip mes, pavyzdžiui, galime 
vienu metu apžvelgti Uolėtųjų kalnų grandinę. Jie mato, 
kokie nekintami visi tic momentai, ir gali sau stebė- 
ti bet kurį juos dominantį momentą. Mums čia, Žemėje, 

taip tik atrodo, kad momentai seka vienas paskui kitą lyg 
karoliai ant siūlo ir kad jeigu momentas praėjo, tai pra- 
ėjo negrįžtamai. 

Regėdami numirėlį, tralfamadorai paprasčiausiai ma- 
no, kad mirusysis šiuo konkrečiu momentu yra blogos 
formos, tačiau jis kuo puikiausiai jaučiąsis daugybėje 
kitų momentų. Ir kai aš dabar išgirstu, kad kas nors mirė, 
tik patraukau pečiais ir sakau taip, kaip tokiais atvejais 
sako tralfamadorai: „Nieko nepadarysi.“ 


Ir taip toliau. 

Bilis rašė laišką savo tuščio namo pusrūsyje, sandė- 
liuke, kur buvo suverstas visoks šlamštas. Jo šeimininkei 
buvo laisva diena. Sandėliuke stovėjo sena rašomoji ma- 
šinėlė. Ne mašinėlė, o dinozauras! Sunki nelyginant aku- 
muliatorius. Bilis būtų vargiai ją panešęs, todėl spausdi- 
no ten pat, sandėliuke. 

Skysto kuro purkštuvas neveikė. Pelės pragraužta į 
termostatą vedančio laido izoliacija. Temperatūra name 
nukrito iki dešimties laipsnių, tačiau Bilis to nejuto. O 
apsirengęs jis buvo nešiltai. Sėdėjo kaip ką tik iš Ilo- 
vos — basas, su pižama ir chalatu, nors diena ėjo vaka- 
rop. Jo kojos buvo gelsvos, net pamėlynavusios. 

Tačiau Bilio širdis žioravo it anglies gabaliukas. Įkai- 
tino ją Bilio įsitikinimas, jog paskelbęs tiesą apie laiką, 
jis suramins masę žmonių. Jau seniausiai cvanguliavo 
durų skambutis. Tai skambino jo duktė Barbara. Pagaliau 
ji atsirakino savu raktu ir perėjo grindimis virš jo gal- 
vos, šūkaudama: 

— Tėte! Tėveli, kur tu/— Ir taip-toliau. 


Bilis neatsiliepė, todėl ji, manydama rasianti jį nebe- 

gyvą, buvo bepuolanti isterijon. Galiausiai užėjo į pa- 
čią paskutinę neapieškotą vietą, tai yra į tą sandėliuką 
pusrūsyje. 


— Kodėl neatsiliepei, kai šaukiau?— klausė Barbara, 
stovėdama sandėliuko tarpdury. Rankoje laikė vakarinį 
laikraštį — tą, kuriame Bilis pasakojo apie savo bičiulius 
tralfamadorus. | 

— Negirdėjau,— atsakė Bilis. 

Šio momento orkestruotė tokia: Barbarai buvo vos 
dvidešimt vieneri metai, tačiau į savo tėvą, nors jam ėjo 
tik keturiasdešimt septinti, ji žiūrėjo kaip į nukvakusį 
senį — dėl to smegenų sužeidimo per lėktuvo katastrofą. 
Be to, ji save laikė šeimos galva, nes jai reikėjo rūpintis 
motinos laidotuvėmis, ieškoti Biliui šeimininkės ir pana- 
šiai. Be to, Barbara su vyru turėjo tvarkyti Bilio finan- 
sinius reikalus,— o jų buvo nemažai, — nes Biliui į darbą 
dabar buvo nusispjaut. Dėl didelės atsakomybės, užgu- 
lusios ją tokioj jaunystėj, ji pasidarė bjauri pasipūtėlė. 
Tuo tarpu Bilis stengėsi neprarasti savigarbos ir įtikinti 
Barbarą ir kitus žmones, kad jis anaiptol ne nukvakęs, 
o priešingai — pasišventęs kur kas kilnesniam pašauki- 
mui negu kažkokia ten tarnyba. 

Dabar jis vaizdavosi esąs — nei daugiau, nei mažiau — 
gydytojas, skiriantis korekcines linzes žemiečių sieloms. 
Bilio įsitikinimu, tų sielų tokia daugybė ligotos ir ne- 
laimingos todėl, kad nesugeba matyti pasaulio taip, kaip 
jo žalieji bičiuliai tralfamadoriukai. 


— Nemeluok, tėte,— pasakė Barbara.— Aiškiai žinau, 
kad tu girdėjai, kai šaukiau. 
Ji būtų buvusi gana graži mergina, jei ne storos kaip 

kaladės kojos. Ir ji ėmė jį vainoti dėl to laiško laik- 
raščiui. Kam, girdi, jis apjuokęs save ir artimuosius? 

— Tėte, tėte,— kalbėjo Barbara,— ir ką man daryt su. 
tavim? Nejau nori, kad nuvežtume tave ten, kur ir tavo 
motina?— Bilio motina tebebuvo gyva. Nesikeldama iš 
patalo, ji karšo senelių namuose „Pušynėlis“ Iliumo pa- 
krašty. 

— Kas tau taip nepatiko mano laiške?— pasiteiravo 
Bilis. 

— Juk ten vienos nesąmonės. Nė žodžio teisybės! 

— Ne, ten viskas teisybė.— Bilis nesirengė varžytis 
su ja piktumu. Jis dėl nieko nepykdavo. Šiuo atžvilgiu 
jis buvo puikaus būdo. 

— Nėra tokios planetos Tralfamadorijos! 

— Tu nori pasakyt — jos iš Žemės nesimato? Taip, 
nesimato, — atsakė Bilis.— Lygiai kaip iš Tralfamadorijos 
nesimato Žemės. Abi jos labai mažos. Labai toli viena 
nuo kitos. 

— Ir kur tu ištraukei tokį kvailą pavadinimą — Tral- 
famadorija? 

— Kad taip ją vadina jos gyventojai. 

— Na žinai! — pasakė Barbara ir nusisuko. Pliaukšte- 
lėjo delnais: atseit beviltiškas atvejis! — Ar galiu užduoti 
tau dar vieną klausimėlį? 

— Žinoma. 

— Kodėl tu tylėjai apie tai iki lėktuvo katastrofos? 

— Man atrodė, kad dar per anksti. 


Ir taip toliau. Bilis sako, jog pradėjęs slydinėti po lai- 
ką 1944 metais, gerokai prieš kelionę į Tralfamadoriją. 
Tralfamadorai dėl jo slydinėjimo niekuo dėti. Jie tiktai 
padėję jam suvokti, kas ir kaip yra iš tikrųjų. 

Bilis pradėjęs slydinėti po laiką dar tebevykstant Ant- 
rajam pasauliniam karui. Per karą Bilis buvo. kapeliono 
patarnautojas. Kapeliono patarnaulojas amerikiečių armi- 
joje paprastai esti pašaipos objektas. Ne išimtis buvo ir 
Bilis. Jis niekuo negalėjo nei pakenkti priešui, nei pa- 
dėti draugams. Tiesą sakant, draugų jis nė neturėjo. Bu- 
vo patarnautojas, nesitikėjo nei paaukštinimo, nei me- 
dalių, nenešiojo ginklo ir nuolankiai tikėjo mylintį Jėzų, 
kuo dauguma kareivių šlykštėjosi. 

Per manevrus Pietų Karolinoje Bilis juodais nuo van- 
dens apsaugotais vargonėliais grojo vaikystėje išmoktas 
šventas giesmes. Vargonėliai turėjo trisdešimt devynis 
klavišus ir du registrus: vox humana ir vox celeste. Be 
to, Biliui priklausė portatyvinis altorius, toks rusvai ža- 
lios spalvos lagaminėlis su ištraukiamomis kojomis. La- 
gaminėlio vidus buvo išmuštas tamsiai raudonu pliušu, 
ir tame ugningame pliuše jaukiai gulėjo pasidabruotas 
aliuminio kryžius ir biblija. 

Etiketė skelbė, jog ir altorių, ir vargonėlius gamino 
ta pati Kemdeno (Niudžersio valstija) dulkių siurblių 
firma. 


Sykį per manevrus Bilis grojo „Mano dievas — mano 
stiprybė“ (muzika Johano Sebastijano Bacho, žodžiai Mar- 
tyno Liuterio). Buvo sekmadienio rytas. Bilis su kapelionu 
buvo surinkę kalvos atšlaitėie apie penkiasdešimt karei- 
vių. Staiga pasirodė arbitras. Per manevrus visur buvo 
pilna arbitrų — žmonių, kurie pranešinėjo, kas teoriškai 
laimi ar pralaimi mūšį, kas gyvas ir kas žuvęs. 

Arbitras paskelbė juokingą žinią. Besimeldžiančiųjų 
būrį teoriškai pastebėjęs menamas priešas. Dabar jie visi 


3. K. Vonegutas 33 


teoriškai esą žuvę. Menami lavonai nusijuokė ir su ape- 
titu užkirto priešpiečių. 

Po daugelio meių tai prisiminęs, Bilis apstulbo, koks 
tralfamadoriškas buvo tasai atsitikimas su mirtimi: Žžmo- 
nės vienu metu buvo ir žuvę, ir valgė priešpiečius. 

Manevrams baigiantis, Bilį išleido neeilinių atostogų, 
kadangi per elnių medžioklę vienas medžiotojas mirtinai 
pašovė Bilio tėvą, Iliumo kirpėją. Nieko nepadarysi. 

Grįžęs iš atostogų, Bilis rado įsakymą vykti į Europą. 
Jo reikalavo Liuksemburge kariaujančio pėstininkų pul- 
ko štabas. Mūšio metu žuvo to pulko kapeliono patarnau- 
tojas. Nieko nepadarysi. 

Pulką, į kurį atvyko Bilis, vokiečiai buvo bebaigią 
triuškinti garsiajame Ardėnų puolime. Bilis net nesusitiko 
su kapelionu, kuriam buvo paskirtas patarnauti, nepasi- 
ėmė nei plieninio šalmo, nei žygio batų. Tai buvo 
1944-ųjų gruodyje per paskutinį stiprų vokiečių puolimą 
Antrajame pasauliniame kare. 

Bilis liko gyvas, tačiau atsidūrė toli vokiečių užnuga- 
ryje apkiautusio klajoklio vaidmenyje. Trejetas kitų, ne 
tokių apkiautusių klajoklių leido Biliui sekti iš paskos. 
Du iš jų buvo žvalgai, o trečiasis — artileristas. Nė vienas 
iš jų neturėjo nei maisto, nei žemėlapių. Saugodamiesi 
vokiečių, jie traukėsi į kuo gūdesnę provincijos tylu- 
mą. Maitinosi sniegu. 

Ėjo vorele. Pirmi — žvalgai, akyli, miklūs, atsargūs. 
Abu su šautuvais. Paskui sekė artileristas, maišu muštas 
kerėpla, grasindamas vokiečiams vienoj rankoj 45 kalib- 
ro koltu, kitoj — peiliu. 

Paskutinis, tuščiomis rankomis, pasiruošęs mirti, niū- 
rus cimpino Bilis. Atrodė absurdiškai: ūgis daugiau kaip 

metras aštuoniasdešimt, o krūtinė ir pečiai — kaip degtu- 
kų dėžutė. Be šalmo, be milinės, be ginklo, be batų. Avėjo 
pigius civiliškus batelius, kuriuos nusipirko tėvo laidotu- 
vėms. Buvo pametęs užkulnį, todėl kepėstavo lyg pasi- 
strykčiodamas. Nuo to nevalingo šokio jam skaudėjo du- 
bens sąnarius. 

Vilkėjo Bilis ploną mundierėlį, marškinius, šiurkščios 
vilnos kelnes ir ilgus, šlapius nuo prakaito apatinius. Jis 
vienintelis iš keturių buvo su barzda. Tokia ten ir barz- 
da — tik reti šereliai, kiti jau žili, nors Bilis teturėjo dvi- 
dešimt vienerius metus. Ir buvo jau pliktelėjęs. Nuo vėjo, 
šalčio ir spartaus ėjimo jo veidas buvo tamsiai raudonas. 

Į ką jau ką, o į kareivį tai jis tikrai neatrodė pana- 
šus. Atrodė panašus į nupezusį garnį. 


Trečią klajonės dieną juos iš tolo apšaudė — keturis- 
kart šovė, jiems pereinant skersai plytomis grįstą ke- 
liuką. Pirmasis šūvis buvo skirtas žvalgams. Antrasis — 
artileristui, kuris vadinosi Rolandas Viris. 

Trečioji kulka buvo skirta nupezusiam garniui, kuris 
tą pačią akimirką, kai mirtinoji bitė prazvimbė pro šalį, 
kaip įkastas sustojo keliuko vidury. Bilis mandagiai sto- 
vėjo, leisdamas šauliui pasitaisyti. Jis miglotai suvokė 
karybos taisykles ir manė, kad šauliui būtina leisti pasi- 
taisyti. Kita kulka tik per pirštą nekliudė Bilio kelio gir- 
nelės; sprendžiant iš garso, ji lėkė sukdamasi kaip su- 
kutis. 

Rolandas Viris ir abu žvalgai gulėjo saugiai sukritę 
griovyje, ir Viris suriaumojo Biliui: 

—- Mauk nuo kelio, močiakrušy tu! 

Priešpaskutinis žodis baltacdžių kalboje 1944 mcieis 
dar buvo naujiena. Biliui, kuris gyvenime tokio darbo dai 

čiai, jog padarė savo: Bilis atsipeikėjo ir nuėjo nuo 
kelio. 


— Ir vėl aš tave išgelbėjau, kvėša tu besmegeni,— 
pasakė Viris, kai Bilis nušoko į griovį. 

Jis kasdien gelbėjo Bilį: keikdamas, spardydamas, muš- 
damas, varė ir varė jį pirmyn. Žiaurumas buvo būtinybė, 
kadangi Bilis nė piršto nebūtų pajudinęs, kad išsigelbėtų. 
Bilis norėjo pasuoti. Buvo sušalęs, išbadėjęs, iškvaršęs, 
nieko nemokėjo. Jis jau beveik nebeskyrė, ar miega, ai 
nemiega, ir dabar, trečiąją klajonės dieną, jam buvo vis 
tiek — eiti ar stovėti. 

Jis norėjo tik viena: kad jį paliktų ramybėje. 

— Eikit, vyrai, be manęs, — kartojo ir kartojo jis. 

Viris kare buvo toks pat naujokas kaip ir Bilis. Jis 
irgi atvyko žuvusio kareivio vieton. 57 mm kalibro prieš- 
tankinio pabūklo komandai jis padėjo iššauti vieną vie- 
nintelį baisingą šūvį. Šūvis driokstelėjo taip, lyg pats po- 
nas dievas būtų atsidaręs kelnių užtrauktuką. Pabūklas 
devynmetriu liepsnos liežuviu lyžtelėjo shiegą ir augme- 
niją. Liepsna nubrėžė ant žemės juodą brūkšnį, tiksliai 
rodantį vokiečiams, kur slepiasi pabūklas. Į taikinį jie, 
deja, nepataikė. 

Nepataikė į „Tigrą“. O tankas tartum uostinėdamas 
pasuko 88 mm kalibro nosį ir pamatė brūkšnį sniege. Ir 
iššovė. Visa pabūklo komanda, išskyrus Virį, žuvo. Nieko 
nopadarysi. 


Rolandui Viriui buvo aštuoniolika metų, dar tik baigėsi 
jo nelaiminga paauglystė, kurios didžiąją dalį jis pra- 
leido Pitsberge (Pensilvanijos valstija). Niekas Pitsberge 

jo nemėgo. Nemėgo todėl, kad buvo kvailas, storas ir 
bjaurus ir dvokė kiaule — visi muilai buvo bejėgiai. Pits- 
bergė niekas nenorėjo turėti su juo reikalų ir stengda- 
vosi juo atsikratyti. 

Virį tai varė į pasiutimą. Atstumtas jis susirasdavo 
kokį dar labiau visų nekenčiamą berniūkštį ir, apsimetęs 
draugu, imdavo vaikiotis su juo. O paskui, už ką nors 
prikibęs, jį iš viso vieko prikuldavo. 

Ir taip visada. Draugystė su tais, kuriuos Viris ga- 
liausiai prikuldavo, buvo nenormali, iškrypėliška, budelio 
ir aukos draugystė. Jis pasakodavo jiems apie savo tėvo 
šaunamųjų ginklų, kardų, kankinimo prietaisų, geležinių 
pančių ir panašių daiktų kolekciją. Virio tėvas, vanden- 
tiekininkas, tikrai rinko tokius daiktus, ir jo kolekcija 
buvo apdrausta keturiais tūkstančiais dolerių. Tuo užsi- 
ėmė ne jis vienas. Jis priklausė dideliam klubui, kurio 
nariai kolekcionavo tokius daiktus. 

Virio tėvas kartą davė žmonai tikras ispaniškas žnyp- 
les traiškyti pirštams — kam nors virtuvėje prislėgti. Kitą 
sykį padovanojo stalinę lempą, kurios pagrindas buvo 
garsiosios Niurnbergo „geležinės mergos“ poros sprin- 
džių didumo kopija. Tikroji „geležinė merga“ — viduram- 
žių kankinimo prietaisas, kažkas panašaus į moters figu- 
ros pavidalo katilą, viduje prismaigstytas dyglių. Figū- 
ros priekyje buvo suveriamos durys. Kankindavo tokiu 
principu: nusikaltėlį įkišdavo į vidų, o tada palengva už- 
verdavo duris. Toj vietoj, kur akys, smygsojo du spe- 
cialūs dygliai. Dugne buvo latakėlis kraujui nutekėti. 

Nieko nepadarysi. 


Viris papasakojo Biliui apie „geležinę mergą“, apie 
latakėlį dugne ir kam jis reikalingas. Pasakojo apie 

„dum-dum“ kulkas. Pasakojo Biliui apie tėvo „Derindže- 
rio“ markės pistoletą, kuris telpąs liemenės kišenėje, ta- 
čiau galįs pramušti žmoguje skylę, ,,pro kurią laisvai pra- 
skristų šikšnosparnis“. 

Viris syki su panieka siūlė Biliui lažintis, jog tas 
neatspėsiąs, kas yra kraujo griovelis. Bilis spėjo, kad tai 
latakas „geležinės mergos“ dugne, bet neatspėjo. Pasi- 
rodo, kraujo grioveliu vadinama negili įraiža išilgai kar- 
do ar durtuvo geležtės. 

Viris pasakojo apie žiaurius kankinimus, apie kuriuos 
buvo skaitęs, matęs kine ar girdėjęs per radiją, ir apie 
savo paties sugalvotus kankinimus. Vienas jo išradimų: 
dantisto grąžtu pragręžti ausį. Jis paklausė Bilį, kokia, 
jo Nuomone, pati baisiausia egzekucija. Bilis neturėjo jo- 
kios nuomonės. Teisingas atsakymas pasirodė esąs toks: 

— Prismeigei tipelį aukštielninką dykumoj ant skruz- 
dėlyno — supratai? Tada aptepei jam pypelį ir kiaušius 
medum, nurėžei vokus — tegu žlibina į saulę, kol padvės. 

Nieko nepadarysi. 


Dabar, po apšaudymo, gulėdamas su Biliu ir žvalgais 
griovy, Viris pakišo Biliui po nosimi savo peilį. Peilis 
buvo ne valdiškas. Jį Viriui padovanojo tėvas. Peilio 
geležtė — gero sprindžio ilgumo, triašmenė. Kasteto pa- 
vidalo kriaunos susidėjo iš kelių žiedų, į kuriuos Viris 
ir sukišo savo storus pirštus. Žiedai buvo ne paprasti — 
dygliuoti. 

Viris priglaudė dyglius Biliui prie skruosto ir santū- 
riai, tartum gerai nusiteikęs žmogėdra spustelėjo. 

— Ar nenorėtum paragaut, m? Mmmmmmmmmm:-— 
sumykė jis. 

— Ne,— atsakė Bilis. 

— O žinai, kodėl jo trys ašmenys? 

— Ne. 

— Kad žaizda neužsitrauktų. 

Ais 

— Kai ištrauki, lieka trikampė skylė. Paprastu pei- 
liu — lieka plyšys. Supratai? Plyšys tuoj užsitraukia. Su- 
pratai? 

— Su. 

— Šikt. Išmanys kiaulė debesį. Ko ten jus moko aukš- 
tojoj? 

— Aš neilgai mokiausi, — atsakė Bilis. Ir nemelavo. 
Baigęs vidurinę, jis pasimokė vos pusmetį, be to, ne 
tikroje aukštojoje mokykloje. Jis lankė Iliumo optomei- 
rijos mokyklos vakarinį skyrių. 

— Propesorius! — įgėlė Viris. 

Bilis gūžtelėjo pečiais. 

— Gyvenime kitaip, negu kad knygose paišo,— tarė 
Viris.— Pats pamatysi. 

Bilis, gulėdamas griovyje, ir į tai nieko neatsakė: 
neturėjo noro kalbėtis toliau. Tiesa, jam truputį knietėjo 
pasakyti, jog ir jis šį tą žino apie kraują ir visa kita. 
Juk Bilis vos ne kas rytą vakarą regėdavo kančią ir 
klaikias žaizdas. Iliume, jo miegamajame ant sienos ka- 
bojo nepaprastai šiurpus krucifiksas. Kariuomenės chi- 
rurgas būtų pagyręs klinišką realizmą, su kuriuo meni- 
ninkas atkūrė visas Kristaus žaizdas: ieties dūrį, spyglių 
žaizdas, vinių skyles. Bilio Kristus merdėjo siaubingose 
kančiose. Jis žadino gailestį. 

Nieko nepadarysi. 


Bilis nebuvo katalikas, nors ir užaugo po klaikiu kru- 
cifiksu. Jo tėvas buvo netikintis. Motina kartais pava- 

duodavo vargonininkus keliose miesto bažnyčiose. Eida- 
ma groti, visada vesdavosi ir Bilį ir pramokė jį vargo- 
nuoti. Ji sakė stosianti į vieną kurią bažnyčią, kai nu- 
spręsianti, kuri teisingiausia. 

Nuspręsti ji taip ir nenusprendė, užtat baisiai įsigeidė 
krucifikso. Ir nusipirko Santa Fe suvenyrų krautuvėje, 
kai jų šeimynėlė Didžiosios krizės metais keliavo po Va- 
karus. Kaip ir daugelis amerikiečių, ji bandė įprasminti 
gyvenimą daiktais, įsigytais suvenyrų krautuvėlėse. 

Taip krucifiksas atsidūrė Bilio Piligrimo miegamajame. 


Žvalgai, glamonėdami savo šautuvų riešutmedžio buo- 
žes, sušnibždėjo, kad laikas judėti. Praėjo dešimt minu- 
čių, bet niekas neatėjo pasižiūrėti, ar juos pašovė, ar 
ne ir ar nereikia pribaigti. Šovė, matyt, iš toli koks vie- 
nišas šaulys. 

Visi keturi iššliaužė iš griovio, ir šįkart jų nebeap- 
šaudė. Keturpėsti, kaip ir dera stambiems žinduoliams, 
jie nuropojo į mišką. Ten atsistojo ir ėmė sparčiai eiti. 
Miškas buvo senas, tamsus. Pušys stovėjo išsirikiavusios 
kaip kareiviai. Nesimatė jokio krūmokšnio. Žemę dengė 
plaštakos storumo nelytėto sniego marška. Amerikiečiams 
nebuvo daugiau ką daryti, kaip palikti sniege pėdsakus, 
tokius pat iškalbingus kaip schemos balinių šokių vado- 
vėlyje: žingsnis, slydis, pauzė; žingsnis, slydis, pauzė. 


— Pamėgink tik atsilikti! — įspėjo Rolandas Viris 
Bilį Piligrimą, kai jie pajudėjo. 

Viris atrodė lyg Mikė Pūkuotukas, pasiruošęs mūšiui. 
Kiek paritus, tiek pastačius. 

Jis turėjo aliai vieną kada nors išduotą mundiruotės 
ir žygio daiktelį, aliai vieną iš namų gautą dovanėlę; 

šalmą, pošalmį, vilnonę kepurę, šaliką, pirštines, medvil- 
ninius apatinius baltinius, vilnonius apatinius baltinius, 
vilnonius marškinius, megztinį, palaidinę, mundurą, mi- 
linę, medvilnines apatines kelnes, vilnones apatines kel- 
nes, vilnones viršutines kelnes, medvilnines puskojines, 
vilnones puskojines, žygio batus, dujokaukę, gertuvę, 
šaukštą su šakute, pirmosios pagalbos vaistinėlę, peilį, 
antklodę, pusę palapinės, lietpaltį, bibliją neperšaunamais 
viršeliais, brošiūrą „„Pažink savo priešą“, kitą brošiūrą — 
„Už ką mes kovojame“, dar kitą brošiūrą su angliškais 
fonetiniais ženklais užrašytomis vokiškomis frazėmis, kad 
Viris galėtų paklausti vokiečius, pavyzdžiui: „Kur jūsų 
štabasė“ arba „Kiek turite haubicų?“, arba sušukti: ,„Pa- 
siduokit, jūsų padėtis beviltiška!“ ir taip toliau. 

Be to, Viris nešėsi balzos kaladėlę, turinčią apkasuose 
tarnauti priegalviu. Turėjo profilaktinį paketėlį su dviem 
storais prezervatyvais („Tik apsisaugojimui nuo užkrėti- 
mo!"). Turėjo švilpuką, kurio žadėjo niekam nerodyti 
tol, kol bus pakeltas kapralu. Turėjo pornografinę nuo- 
trauką moters, bandančios lytiškai santykiauti su Šetlen- 
dų poniu. Viris kelis kartus kaišiojo tą nuotrauką Biliui 
Piligrimui pasigrožėti. 


Moteriškė ir ponis pozavo prieš kutuotą aksomo už- 
dongą, ištiestą tarp dviejų dorėniškų kolonų. Priešais 
vicną koloną stovėjo vazonas su palme. Virio nuotrauka 
buvo pirmosios pasaulyje pornografinės nuotraukos ko- 
pija. Žodis „fotografija“ pirmą kartą pavartotas 1839 me- 
tais, ir tais pačiais metais Luji Ž. M. Dageras pranešė 
Prancūzijos akademijai, kad gyvsidabrio garuose galima 
išryškinti vaizdą, atsimušusį sidabruoto metalo plokšte- 
lėje, aptrauktoje plona sidabro jodido plėnele. 

1841 metais, praėjus vos dvejiems metams, Dagero 
padėjėją Andre Lefevrą areštavo Tiuilri sode už mėgi- 
nimą įsiūlyti vienam ponui tos moteriškės ir ponio nuo- 
trauką. Beje, Viris tą nuotrauką pirko taip pat Tiuilri. 
Lefevras įrodinėjo, kad jo nuotrauka — meno kūrinys ir 
kad jo tikslas buvęs atgaivinti graikų mitologiją. To įro- 
dymas, pasak jo,— kolonos ir vazonas su palme. 

Paklaustas, kokį mitą jis norėjęs pailiustruoti, Leiev- 
ras atsakė, jog esą tūkstančiai mitų, kur moteris — mir- 
tingoji, o žirgas — dievas. 

Jis buvo nuteistas šešiems mėnesiams kalėjimo. Ten 
jis mirė nuo plaučių uždegimo. Nieko nepadarysi. 


Bilis ir Žvalgai buvo liesi. Tuo tarpu Rolandas Viris 
neturėjo kur dėti lašinių. Po visais vilnos, diržų dirže- 
lių ir brezento sluoksniais buvo įkaitęs it aukštakrosnė. 
Energijos pertekliaus varomas, jis kuduliavo nuo Bilio 
prie žvalgų ir atgal, davinėdamas idiotiškus nurodymus, 
kurių jo niekas neprašė perduoti ir kurių niekas nenorėjo 
vykdyti. Be to, būdamas aktyvesnis už kitus, jis ėmė 
vaizduotis esąs vadu. 

Jis buvo taip sušilęs ir taip storai prisivilkęs, jog net 
nejuto jokios baimės. Aplinkinio pasaulio matė labai ne- 
daug — pro siaurą plyšelį tarp šalmo krašto ir namiškių 
dovanoto šaliko, kuris slėpė jo vaikišką veidelį iki pat 
akių. Tame rūbų vytule jis jautėsi taip jaukiai, jog net 
ėmė vaizduotis, kad karas pasibaigė ir jis sveikas ir gyvas 
grįžo Namo ir pasakoja tėvams ir seseriai tikrus karo 
nuotykius — iš tiesų tikriems karo nuotykiams nesi- 
matė galo. 

Virio versija apie tikrus karo nuotykius buvo tokia: 
vokiečiai pradėjo smarkią ataką, visa prieštankinio pa- 

būklo komanda kovėsi kaip liūtai, kol visi, išskyrus Virį, 
žuvo. Nieko nepadarysi. Po to Viris susitiko tokius du 
žvalgus, jie iškart susidraugavo ir nutarė: bandys pra- 
simušti pas saviškius. Eis sparčiai. Pasiduoti? Nė vel- 
nio! Paspaudė vieni kitiems rankas. Pasivadino „trim muš- 
kietininkais". 

Bet čia pasimaišė tas prakeiktas studenčiūkštis, toks 
jau tričius, kad jam kariuomenėj išvis ne vieta — girdi, 
gal priimtumėt ir jį? Be šautuvo, be peilio. Šalmo ar 
kepurės, ir tų neturi. Net paeit kaip žmogus nepaeina -- 
keverst keverst pasistrykčiodamas. Nors iš proto krausty- 
kis — dar išduos poziciją! O žmogėno gaila. „Trys muš- 
kietininkai“ ir stumte stūmė, ir nešte nešė, ir vilkte vil- 
ko tą studenčiūkštį iki pat savų pozicijų, pasakojo toliau 
savo nuotykius Viris. Išgelbėjo jam kailį, kad jį kur per 
krūmus. 

O tikrovėje Viris grįžo pėdsakais pasižiūrėti, kas at- 
sitiko Biliui. Liepė žvalgams palaukti, kol jis suvaikš- 
čios to studentpalaikio. Štai jis lenda pro žemą šaką. 
Užkliudytas šalmas klanktelėjo. Viris to neišgirdo. Kaž- 
kur storai amsėjo šuo. Viris ir to negirdėjo. Jo karo 
nuotykių versija pasiekė jaudinantį momentą. Karininkas 
sveikina „tris muškietininkus“, žada pristatysiąs apdova- 
noti Bronzos žvaigždėmis. 

„Gal turit dar kokių pageidavimų, vaikinai?“ — klau- 
sia karininkas. 

„Taip, turim,— atsako vienas iš žvalgų.— Mes norė- 
tume iki karo pabaigos būti drauge. Ar negalėtumėte 
pasirūpinti, kad mūsų, „trijų muškietininkų“, niekada ne- 
išskirtų?“ 


Bilio Piligrimo sustota miške. Stovėjo atsirėmęs į me- 
dį, užsimerkęs. Galva atmesta, šnirpšlės virpuliuoja. Poe- 
tas Partenone. 

Štai tada Bilis pirmą kartą ir nuslydo per laiką. Jo 
sąmonė nubrėžė didingą viso gyvenimo lanką ir sustojo 
ties mirtimi —- violetine šviesa. Nei žmogaus, nei daik- 
to. Tik violetinė šviesa — ir zvimbesys. 

O paskui Bilis atbuline eiga grįžo į gyvenimą, kol 
pasiekė embrioninę būklę — raudoną šviesą ir gurgėji- 
mą. Paskui vėl iškilo į gyvenimą ir sustojo. Jis mažas 
su savo apžėlusiu tėvu maudėsi Iliumo Krikščionių jau- 
nimo asociacijos centro duše. Užuodė chlorą plaukymo 
baseine už durų, girdėjo, kaip gaudžia tramplino lenta. 

Mažasis Bilis drebėjo iš baimės: tėvas buvo žadėjęs 
mokyti jį plaukti metodu „plauk — arba nuskęsi“. Tėvas 
sakė įmesiąs Bilį į vandenį gilioj vietoj, ir pamatysit — 
plauks Bilis, kad net tik! 

Tai priminė egzekuciją. Tėvo nešamas iš dušo į ba- 
seiną, Bilis visas pastiro. Užsimerkė. Kai atsimerkė, pa- 
sijuto gulįs baseino dugne. Aplink aidėjo nuostabi mu- 
Zika. Jis neteko sąmonės, tačiau muzika tebeskambėjo. 
Lyg per rūką juto, kad kažkas jį gelbsti. Nepatiko Biliui, 
kad jį gelbsti! 


Iš tenai jis nukeliavo per laiką į 1965 metus. Keturias- 
dešimt vienerių metų amžiaus jis lankė savo iškaršusią 
motiną ,„Pušynėlio“ senelių namuose, į kuriuos ją tik 
prieš mėnesį buvo atvežęs. Ji sirgo plaučių uždegimu, 
ir buvo maža vilties, kad išsikapstys. Tačiau ji išsikapstė 
ir gyveno dar daug metų. 

Jos balsas buvo veik prapuolęs, todėl, norėdamas iš- 
girsti, ką ji sako, Bilis prikišo dešinę ausį prie pat jos 

plonų kaip popierius lūpų. Ji, matėsi, nori pasakyti kaž- 
ką svarbaus. 

— Ka-aip? ..— pradėjo ji ir nutilo. Buvo per daug iš- 
vargusi. Jai regėjosi, kad nebūtina užbaigti sakinio, kad 
Bilis pats jį užbaigs. 

Tačiau Bilis neturėjo supratimo, ką ji nori pasakyti. 

— Kas „kaip“, mama?— priminė jis. 

Ji nugurkė sprangų gumulą, skruostais nusirito kelios 
ašaros. Ir ėmė kaupti energiją iš viso savo išsekusio kū- 
no, net iš rankų ir kojų pirštų galiukų, kol sukaupė pa- 
kankamai stiprybės iššepšėti pilnam sakiniui: 

— Kaip aš taip nusenau? 


Bilio senutė motina nualpo, ir daili seselė išvedė Bilį 
iš palatos. Kai Bilis išėjo į koridorių, pro šalį nuvežė 
senuką, apdengtą paklode. Tas senukas savo laiku buvo 
garsus maratonininkas. Nieko nepadarysi. Beje, šitai dė- 
josi dar prieš tai, kai Bilis prasiskėlė galvą lėktuvo ka- 
tastrofoje,— tada dar jis nebuvo pradėjęs pasakoti apie 
skraidančias lėkštes ir keliones po laiką. 

Bilis atsisėdo laukiamajame. Tada jis dar nebuvo 
našlys. Po minkšta fotelio sėdyne pajuto kažką kieta. Iš- 
traukė — tai būta knygos: Viljamo Bredfordo Hjuės „Ei- 
linio Sloviko egzekucija“. Toji knyga yra dokumentinis 
pasakojimas apie tai, kaip amerikiečių baudžiamasis bū- 
rys įvykdė mirties bausmę eiliniui Edžiui D. Slovikui, 
asmens Nr. 36896415, vieninteliam Amerikos kareiviui 
nuo Pilietinio karo sušaudytam už bailumą. Nieko ne- 
padarysi. 

Bilis perskaitė štabo karinės juridinės tarnybos virši- 
ninko, peržiūrėjusio Sloviko bylą, nuomonę. Pabaigoje 

autoriteiui, ir disciplina ateityje priklausys nuo ryžtingo 
atkirčio šiam iššūkiui. Jei apskritai kada nors skirtina 
mirties bausmė už dezertyravimą, tai kaip tik šiuo atveju 
ją ir reikia skirti, bet ne kaip bausmę ar atpildą, o vien 
kaip priemonę išlaikyti tokiai disciplinai, be kurios jo- 
kia armija nepajėgi atremti priešo. Bylos eigoje pasiūly- 
mo pasigailėti nebuvo pareikšta, nerekomenduojame to 
ir mes. 


Nieko nepadarysi. 


Bilis mirktelėjo 1965 metais ir nuskrido per laiką at- 
gal, į 1958-uosius. Atsidūrė priėmime pagerbti jaunių 
futbolo komandai, kurioje žaidė jo sūnus Robertas. Tre- 
neris, senas kavalierius, sakė kalbą. Jis duso iš susijau- 
dinimo. 

— Dievaži,— sakė jis, — laikyčiau garbe valyti šitiems 
berniukams batus. 


Bilis mirktelėjo 1958 metais, perskrido per laiką į 
1961-uosius. Bilis buvo begėdiškai girtas Naujųjų metų 
sutikime, į kurį buvo susirinkę vien optometristai su 
žmonomis. 

Bilis paprastai nepadaugindavo, nes per karą susi- 
gadino skrandį, tačiau šį kartą buvo girtas kaip siūlas 
ir pirmą ir paskutinį kartą laužė ištikimybę savo žmonai 
Valensijai. Jis kažkaip prisišnekinęs vieną moteriškę, nu- 
sivedęs į skalbyklą ir pasodinęs ant veikiančios du'inės 
džiovyklos, 

Moteriškaitė irgi buvo smagiai primetusi ir pati pa- 
dėjo Biliui nusegti savo korsetą. 

— O ką tu norėjai man pasakyti?— paklausė ji. 


— Viskas tvarkoj, — atsakė Bilis. Jis nuoširdžiai manė, 
kad viskas tvarkoj. Moteriškės vardą buvo pamiršęs. 

— Kodėl tave vadina Biliu, o ne Viljamu? 

— Profesiniais sumetimais, — atsakė Bilis. 

Jis sakė tiesą. Bilio uošvis, Iliumo optometrijos mo= 
kyklos savininkas, padėjęs jam įsisteigti nuosavą kabi- 
netą, buvo tikras savo srities genijus. Jis patarė Biliui 
leistis klientų vadinamas Biliu — tai įstrigsią jų atminty- 
je. Be to, šitoks vardas veiks magiškai, nes suaugusiųjų 
Biliais niekas nevadina. Ir dar — žmonės jį iškart laikys 
draugu. 


Tame pačiame tarpsnyje buvo skandalas, žmonės pik- 
tinosi Biliu ir ta moteriškaite, o po to Bilis pasijuto auto- 
mobilyje ieškąs vairo. 

Jam žūt būt reikėjo rasti vairą. Iš pradžių Bilis pa- 
makalavo rankomis prieš save, tikėdamasis atsitiktinai 
jį užčiuopsiąs. Nieko neužčiuopęs, pradėjo ieškoti me- 
todiškai, apgrabaliodamas viską taip, kad vairui neliktų 
kur pasislėpti. Prisispaudė prie kairiųjų durų ir apieškojo 
kiekvieną kvadratinį centimetrą prieš save. Vairo nera- 
dęs, pasislinko per sprindį į dešinę ir apgrabaliojo vėl. 
Galų gale, didžiausiai savo nuostabai, jis pasiekė deši- 
niąsias duris, taip ir neradęs vairo. Tada nutarė, jog vairą 
kažkas pavogė. Baisiausiai užpyko, ir jam trūko filmas. 

Vairo jis nerado todėl, kad sėdėjo ant užpakalinės 
sėdynės. 


Dabar kažkas tuskino — žadino — Bilį. Bilis tebesijau- 
tė girtas ir piktas, kad jam pavogė vairą. Jis vėl buvo 
grįžęs į Antrąjį pasaulinį karą, į vokiečių užnugarį. Tus- 
kino jį, suėmęs už mundierėlio atlapų, Rolandas Viris. 

Tėškė Bilį į medį, paskui atitraukė ir pastūmė tenlink, 
kur -Biliui reikėjo judėti jau savo paties jėgomis. 

Bilis sustojo, pakratė galvą. 

— Eikit vieni, — tarė jis. 

--- Ką? 

— Eikit, vyrai, be manęs. Man čia gerai. 

— Ką sakai? 

— Man čia gerai. 

— Perkūnėlis! Ligonių mums dar betrūko! — prašvokš- 
tė Viris pro penkis namiškių dovanoto drėgno šaliko 
sluoksnius. Bilis nė karto nebuvo mates jo veido. Sykį 
bandė įsivaizduoti, koks jis,— įsivaizdavo rupūžę akva- 
riume. 

Viris spardė ir stumdė Bilį kone puskilometrį. Žvalgai 
laukė ant užšalusio upelio. Laukdami girdėjo ambrijant 
šunį. Be to, girdėjo šūkaujančių vyrų balsus — jie šūkavo 
vieni kitiems tartum medžiotojai, aiškiai nujaučiantys, kur 
slepiasi žvėris. 

Upelio krantai buvo tokie aukšti, jog žvalgų galvų, 
nors jie ir stovėjo stati, iš tolo nesimatė. Bilis juokingai 
nukepėstavo žemyn. Jam iš paskos, sušilęs, cinksėdamas, 
barškėdamas, džerškėdamas nusileido. Viris. 

— Štai ir jis, vyručiai — tarė Viris.— Nusibodo jam 
gyventi, bet mes priversim. Kai išsikapstys iš čia, dėkos, 
žaltys, „trims muškietininkams“, kad išgelbėjo jam gy- 
vybę. 

Žvalgai pirmą kartą išgirdo, kad Viris save ir juos 
vadina „trim muškietininkais"“. 

Stovėdamas upelio vagoje, Bilis Piligrimas tarėsi be 
skausmo virstąs garu. Jei mane bent minutei paliktų ra- 
mybėj, galvojo, su manim niekam nebereikėtų terliotis. 

Pavirsčiau garų debesėliu ir nuplaukčiau virš medžių virs 
šūnių. 

Kažkur vėl storai suambrijo šuo. Baimės, aidų ir žie- 
mos tylos sustiprintas, lojimas nuskardėjo it didžiulis žal- 
vario gongas. 


Aštuoniolikmetis Rolandas Viris įsispraudė tarp žval- 
gų ir užklojo jų pečius savo sunkiomis letenomis. 

— O ką darom toliau, „trys muškietininkai '?— tarė jis. 

Bilis Piligrimas regėjo žavingą haliucinaciją. Muūuvė- 
damas sausas, šiltas baltas vilnones puskojines, jis čiuo- 
žė šokių salės grindimis. Šūksmais jį sveikino tūkstančiai 
žiūrovų. Tai nebuvo kelionė per laiką. Nieko panašaus 
nebuvo atsitikę, niekad neatsitiks. Tai buvo jauno ber- 
niokėlio, prisėmusio pilnus batus sniego, priešmirtinė 
klejonė. 

Vienas žvalgas nuleido galvą, nuvarvino žemėn tįstan- 
čias seiles. Tą patį padarė ir kitas. Juodu tyrė neišma- 
tuojamai menką spjūvio poveikį sniegui ir istorijai. Abu 
jie buvo nedidukai, miklūs. Abu jau daug kartų buvoję 
vokiečių užnugaryje — gyvenę kaip miško žvėrys, visą 
laiką jausdami išganingą baimę, protaudami ne galvos, 
o stuburo smegenimis. 

Dabar juodu vinkst išsilaisvino iš meilaus Virio glė- 
bio ir pasiūlė Viriui, kad jis su Biliu verčiau kam nors 
pasiduotų. Daugiau žvalgai įų — gana — nebelauksią. 

Ir jie paliko Virį ir Bilį upelio vagoje. 


Bilis Piligrimas tebečiuožė su savo vilnonėmis pusko- 
jinėmis, demonstravo tokius numerius, kurie daugeliui 
atrodytų neįmanomi: čiūkšt apsisuka, stakt sustingsta vie- 
toj ir taip toliau. Susižavėjimo šūksmai netilo, tačiau jų 

tonas staiga persimainė: haliucinaciją pakeitė kelionė pėr 
laiką. 

Bilis nebečiuožė, o 1957 metų rudenį, dienos vidury, 
stovėjo prie tribūnos Iliume, vienamc kinų restorane. Sta- 
ti audringais plojimais jį sveikino „Liūtų“ klubo nariai. 
Jį ką tik išrinko klubo prezidentu, ir dabar jam reikės 
pasisakyti. Jį smaugė klaiki baimė, jam atrodė, jog atsi- 
tiko siaubingas nesusipratimas. Visi šitie klestintys, so- 
lidūs vyrai netrukus patirs, kokį pasigailėtiną valkatūzą 
jie išsirinko prezidentu. Jie išgirs cyplų jo balsą, kokiu 
kalbėdavo per karą. Jis nugurkė seiles, žinojo, kad jam 
balso stygų vietoj — karklo dūdelė, daugiau nieko. O už- 
vis baisiausia — jis neturėjo ką pasakyti. Susirinkusieji 
nuščiuvo. Visų įraudę veidai spinduliavo. 

Bilis išsižiojo, ir pasigirdo sodrus, rezonuojantis balsas. 
Sunku būtų buvę rasti nuostabesnį instrumentą. Juo Bilis 
žarstė sąmojį taip, jog visi tvėrėsi už pilvų. Paskui jis 
surimtėjo, tada vėl sumetė keletą anekdotų ir baigė nuo- 
lankia gaida. Šis stebuklas paaiškinamas taip: Bilis buvo 
išklausęs oratorinio meno kursą. 

Po to jis vėl pasijuto stovįs užšalusio upelio vagoje. 
Rolandas Viris rengėsi karšti jam kailį taip, kad neliktų 
sveikos vietos. 

Viris degė tragišku rūsčiu. Vėl jį pametė! Jis įsikišo 
pistoletą į dėklą. Įsikišo į makštis peilį. Tą triašmenį, su 
trim kraujo grioveliais. O tada nutvėręs taip patuskino 
Bilį, jog tas subraškėjo visu skeletu, ir trenkė į upelio 
krantą. 

Viris vauksėjo ir inkštė pro namiškių dovanoto šaliko 
sluoksnius. Nesuprantamai narnėjo apie tai, kiek gera 
nuveikęs Bilio labui. Išsamiai nušvietė „trijų muškietinin- 
kų“ pamaldumą bei didvyriškumą ir ryškiomis, vaizduotę 

uždegančiomis spalvomis piešė jų dorybes, jų kilnia- 
dvasiškumą, amžiną šlovę, kurią jie užsitarnavo, ir didžiu- 
lius nuopelnus krikščionybei. 

Viris nutarė, jog ši kovos organizacija iširo vien dėl 
Bilio kaltės, ir Bilis gaus už tai atmokėti. Viris smagiai 
liuobė kumščiu Biliui į pažiaunę, partrenkė jį ant ap- 
snigto ledo. Bilis nupuolė ant visų keturių, ir Viris spyrė 
jam į pilvą, parvertė ant šono. Bilis bandė susiriesti į ka- 
muolį. 

— Tokiem kariuomenėj ne vieta! — sakė Viris. 

Iš Bilio gerklės veržėsi konvulsyvūs garsai, labai pa- 
našūs į juoką. 

— Tu man dar juoksies?— paklausė Viris. 

Jis užėjo Biliui už nugaros. Bilio mundierėlis, viršu- 
tiniai ir apatiniai baltiniai per tą bakinimą užsikėlė ant 
kupros, nugara liko nuoga. Per pirštą nuo Virio batų 
bolavo gailestį žadinantys stuburo nareliai. 

Viris pakėlė dešinę koją — spirs į nugarkaulį, į vamz- 
dį, kuriame tiek daug Biliui žūt būt reikalingų laidų lai- 
delių. Viris sutreškins šitą vamzdį. 

Bet čia Viris pastebėjo, kad esama žiūrovų. Ant kran- 
to stovėjo ir žiūrėjo žemyn penki vokiečių kareiviai ir 
pėdsekys šuo. Mėlynose kareivių akyse švietė kvailokas 
civiliškas smalsumas: kodėl vienas amerikietis taip toli 
nuo tėvynės nori nudobti kitą ir kodėl auka juokiasi? 

Vokiečiai ir šuo dalyvavo karinėje operacijoje viską 
pasakančiu pavadinimu, renginyje, kuris retai kada ap- 
rašinėjamas su smulkmenomis, bet kurio vien pavadini- 

mas, užtiktas pranešimuose iš fronto ar istorijos vadovė- 
lyje, suteikia karo mėgėjams kone lytinį pasitenkinimą. 
Karo sirgalių vaizduotėje tas renginys primena dieviškai 
tingų meilės žaismą, sekantį po pergalės orgazmo. Jis 
vadinasi „užimtos teritorijos valymu". 

Šuo, kurio ambrijimas taip grėsmingai skardėjo žiemos 
platybėse, buvo kalė, vokiška aviganė. Ji drebėjo, pa- 
brukusi tarp kojų uodegą. Vokiečiai tą rytą ją pasisko- 
lino iš vieno ūkininko. Kare iki tol nebuvo dalyvavusi. 
Ji neturėjo supratimo, kas per žaidimas čia žaidžiamas. 
Vadinosi Princesė. 


Du vokiečiai buvo kokių keturiolikos penkiolikos me- 
tų berniokėliai. Kiti du —sukriošę seniokai, bedančiai 
kaip karpiai. Tai buvo folksšturmistai, ginkluoti ir mun- 
diruoti neseniai žuvusių tikrų kareivių daiktais. Nieko 
nepadarysi. Buvo jie pasienio ūkininkai. 

Jiems vadovavo pusamžis kapralas, raudonom akim, 
liesas, diržingas kaip džiovinta jautiena, atkandęs į karą 
dantis. Keturis kartus buvo sužeistas, ji aplopydavo ir 
vėl siųsdavo į frontą. Buvo labai geras kareivis: dar 
kiek — ir supasuos, ims ieškoti, kam pasiduot. Ant klišų 
jo kojų žvilgėio paauksuoti kavaleristo batai, kuriuos jis 
nuavė Rusiioje nuo žuvusio vengro pu!lkininko kojų. Nie- 
ko nepadarysi. 

Tie batai buvo didžiausias jo turtas. Jie buvo jo na- 
mai. Anekdotas: sykį naujokas žiūri, kaip kapralas švei- 
čia, blizgina šituos auksinius batus, tai jis pakišo batą 
kareivukui panosėn ir sako: „Įsižiūrėk gerai, pamatysi 
Adomą su Ieva“. 

Bilis šio anekdoto nebuvo girdėjęs. Tačiau gulėdamas 
tenai ant juodo ledo, jis įsispoksojo į kapralo batų pa- 

tiną ir auksinėje gelmėje išvydo Adomą ir Ievą. Abu 
nuogi, abu tokie nekalti, tokie beginkliai, abu taip no- 
rėtų gražiai elgtis. Bilis Piligrimas pajuto jiems didelę 
meilę. 


Greta auksinių batų stovėjo autais apvyturiuotos ko- 
jos, kryžmai perjuostos brezentiniais dirželiais ir įmautos 
į medpadžius. Bilis pakėlė akis į veidą, priklausantį prie 
medpadžių. Tai buvo šviesiaplaukio angelo, penkiolikme- 
čio berniuko veidas. 

Berniukas buvo gražus kaip Ieva. 


Gražusis berniukas, dangiškasis hermafroditas, padėjo 
Biliui atsistoti. Priėjo ir kiti. nudaužė nuo Bilio sniegą, 
o po to apieškojo ginklo. Jokio ginklo jis neturėjo. Pats 
pavojingiausias deiktas, kurį pas jį rado, buvo pieštuko 
galelis. 

Tolumoje taikiai nuaidėjo trys pykštelėjimai. Pykšte- 
lėjo vokiški šautuvai. Nušovė tuodu žvalgus, kurie ką 
tik pametė Bilį ir Virį. Jie gulėjo pasaloje, tykodami vo- 
kiečių. Juos aptiko ir nušovė -iš užpakalio. Dabar jie, 
nieko nejausdami, merdėjo sniege, dažydami sniegą avie- 
čių šerbeto spalva. Nieko nepadarysi. Taip Rolandas Viris 
liko vienintelis iš „trijų muškietininkų“. 

O Virį išsprogusiomis iš baimės akimis tuo tarpu folks- 
šturmistai kratė — nuginklavo. Virio pistoletą kapralas 
atidavė gražiajam berniukui. Jis pasigrožėjo Virio bai- 
siuoju peiliu, Vokiškai pasakė, kad Viris, be abejonės, 
mielai išbandytų peilį ant jo — suardytų veidą dantytuo- 
ju kastetu, peršniotų pilvą ar gerklę. Kapralas nemokėjo 
angliškai, o Bilis su Viriu nesuprato vokiškai. 

— Neblogų žaisliukų pačio turima,— pasakė kapralas 
Viriui ir atidavė peilį vienam seniui— Gražus daiktelis, 
ką? 

Jis drykst perplėšė Virio milinę ir palaidinę. Varinės 
sagos išlakstė it spraginti kukurūzai. Kapralas movė ran- 
ką Viriui į atsivėpusį užantį, rodės, ims ir išplėš jo dunk- 
sinčią šird', bet vietoj jos ištraukė neperšaunamą bibliją. 

Neperšaunama biblija tokia maža, jog telpa kareiviš- 
kos palaidinės viršutinėje kišenėje, ties širdimi. Ji ap- 
kaustyta plienu. 


Virio užpakalinėje kelnių kišenėje kapralas rado por- 
nografinę nuotrauką, vaizduojančią moteriškę ir ponį. 

— Nuskilo arkliukui, ką?— tarė jis.— Mmmmmmm? 
Mmmmmmm? Tai kad, sakai, man vietoj šito arkliuko! — 
Jis atidavė nuotrauką kitam seniui.— Trofėjus! Čia tau, 
tau — džiaukis. 

Tada liepė Viriui sėstis ant sniego ir nusiauti žygio 
batus, kuriuos atidavė gražiajam berniukui. O Viriui ati- 
davė berniuko medpadžius. Taigi dabar abu, ir Viris, ir 
Bilis, buvo be padoraus kariško apavo, o jųdviejų laukė 
daug kilometrų kelio: Viris klapsėjo medpadžiais, o Bilis 
klipytavo tyst keverst, tyst keverst, o kartais — bupmt į 
Viri. 

— Atsiprašau,— arba:— dovanok, — sakydavo. tuomet 
Bilis. 

Galų gale juodu atvedė prie kryžkelėje stovinčio mū- 
rinio namo. Tai buvo karo belaisvių surinkimo punktas. 
Bilį ir Virį įleido į vidų, kur buvo šilta ir prirūkę. Židi- 
nyje šnypštė ir traškėjo ugnis. Kūreno baldais. Ant grin- 
dų, atsirėmę į sieną, sėdėjo apie dvidešimt amerikiečių. 

Sėdėjo, žiūrėjo į ugnį ir mąstė apie visa, kas tik atėjo 
į galvą, — būtent, apie nieką. 
Visi tylėjo. Niekas nežinojo įdomių karo nuotykių. 
Bilis su Viriu susirado sau vietos, ir Bilis užsnūdo, pa- 
dėjęs galvą kažkokiam kapitonui ant peties — tasai ne- 
prieštaravo. Jis buvo kapelionas, rabinas. Jam buvo per- 
šauta ranka. 


Bilis leidosi į kelionę per laiką, atsimerkė ir pasijuto 
spoksąs į gelsvai žalios mechaninės pelėdos stiklines akis. 
Mechaninė pelėda kabojo žemyn galva ant nerūdijančio 
plieno strypelio. Tai buvo optometras Bilio kabinete Iliu- 
me. Optometras yra prietaisas nustatyti akies refrakcijos 
paklaidai, norint prirašyti korektyvines linzes. 

Bilio užsnūsta betikrinant pacientę, sėdinčią ant kė- 
dės kitapus pelėdos. Jam ir seniau pasitaikydavo užmigti 
darbe. Iš pradžių atrodė — juokas. Bet dabar jau Biliui 
darėsi neramu tiek dėl to miegūstumo, tiek dėl savo 
psichinės būklės apskritai. Pabandė prisiminti, kiek jam 
metų, — neprisiminė. Pabandė prisiminti, kurie dabar me- 
tai. Ir to neprisiminė. 

— Daktare. ..— neryžtingai kreipėsi pacientė. 

— M?— atsiliepė jis. 

— Kodėl jūs nutilot? 

— Atsiprašau. 

— Šnekėjot, šnekėjot — ir nutilot. 

— Hm-hm. 

— Kas nors baisaus? 

— Kaip tai? 

— Mano akys nesveikos? 

— Ne, ne,— atsakė Bilis, stengdamasis nuvyti mie- 
gus.— Tamstos akys sveikos. Jums tik reikia akinių skai- 

tymui.— Jis liepė jai nueiti į kitą kambarį, kur esąs 
platus rėmelių pasirinkimas. 


Jai išėjus, Bilis atitraukė užuolaidas, tačiau nieko gera 
„nepamatė. Langas dar buvo uždengtas žaliuzėmis, ir jis 
tarškindamas pakėlė jas aukštyn. Į vidų siūbtelėjo ryški 
saulės šviesa. Didžiuliame juodo asfalto ežere blykčiojo 
tūkstančiai stovinčių automobilių. Bilio kabinetas buvo 
priemiesčio prekybos centre. 

Čia pat po langu stovėjo Bilio „El Dorado Coupe de 
Ville“ modelio „Kadilakas“. Bilis skaitė lipdukus ant bu- 
ferio. „Aplankykite Ozeblio prarają“, — kvietė vienas. „Pa- 
dėkite policijai“, — prašė kitas. Buvo ir trečias. Jis rei- 
kalavo: „Į teismą Erlą Voreną!“ Pastaruosius du lipdukus 
Biliui padovanojo uošvis, Džono Berčo draugijos narys. 
Registracinėje lentelėje matėsi data — 1967. Vadinasi, Bi- 
liui Piligrimui ėjo keturiasdešimt penkti metai. Jis pa- 
klausė save: „Kur dėjosi visi tie metai?“ 


Bilio dėmesys nukrypo į rašomąjį stalą. Ant jo gu- 
lėjo atverstas „„Optometrijos apžvalgos“ numeris. Atvers- 
tas buvo ties vedamuoju, kurį Bilis dabar ir ėmė skaityti 
krutindamas lūpas. 

„1968 metai lems Europos optometrijos likimą ma- 
žiausiai pusei šimtmečio! — skaitė Bilis.— Įspėdamas apie 
tai, Belgijos optikų nacionalinės sąjungos sekretorius Ža- 
nas Tiriaras ragina sukurti Europos optometristų sąjungą. 
Jei nenorime per trejus ketverius metus nusmukti iki 
paprastų akinių pardavėjų, sako jis, privalome igyti pro- 
fesijos statusą.“ 

Bilis Piligrimas visomis jėgomis stengėsi pajusti susi- 
domėjimą. 

Suūkė sirena, mirtinai išgąsdindama Bilį. Jis laukė 
kiekvienu momentu prasidėsiant Trečiąjį pasaulinį karą. 
Sirena paprasčiausiai skelbė vidudienį. Ji buvo įtaisyta 
gaisrinės bokšte kitapus gatvės. 

Bilis užsimerkė. Kai atsimerkė, vėl buvo grižęs į Ant- 
rąjį pasaulinį karą. Jo galva gulėjo sužeistajam rabinui 
ant peties. Vokietis spardė jo kojas, liepdamas pabusti, 
nes buvo laikas keliauti. 


Amerikiečiai, tarp jų ir Bilis, išsirikiavo ant kelio 
juokdarių paradui. 

Čia pat sukiojosi fotografas, vokiečių karo korespon- 
dentas su „Leika“. Jis nufotografavo Bilio ir Virio kojas. 
Po dviejų dienų nuotrauka mirgėjo daugelyje laikraščių — 
džiuginantis įrodymas, kaip skurdžiai aprengta Amerikos 
kariuomenė, nepaisant legendų apie jos turtingumą. 

Tačiau iotografui norėjosi ko nors gyvesnio, pavyz- 
džiui, nelaisvėn ėmimo scenos. Sargybiniai suvaidino. Jie 
įstūmė Bilį į krūmus. Kai Bilis, visu veidu spinduliuoda- 
mas kvailą geranoriškumą, išlindo iš krūmų, sargybiniai 
atstatė į jį automatus, lyg imdami į nelaisvę. 


Išlindęs iš krūmų, Bilis šypsojosi mįslingai it Mona 
Liza, nes jis tuo pačiu metu ir stovėjo Vokietijoje 
1944 metais, ir važiavo ,„„Kadilaku“ 1967-ais. Vokietija 
ištirpo, o 1967-ieji išryškėjo, nesutepti jokio kito laiko 
priemaišom. Bilis važiavo į oficialius pietus „Liūtų“ klube. 
Automobilyje nesijautė rugpjūčio karščio — veikė oro 
kondicionavimo aparatas. Iliumo juodaodžių gete Bilį su- 
stabdė šviesoforas. Geto gyventojai savo rajono taip ne- 
kentė, jog didelę dalį prieš mėnesį buvo sudeginę. Tai 

buvo didžiausias jų turtas, ir vis vien jie jį sunaikino. 
Biliui kvartalas priminė kai kuriuos miestus, kuriuose 
jis buvojo per karą. Šaligatviai daugely vietų buvo iš- 
trupinti nacionalinės gvardijos tankų ir pusvikšrinių ma- 
šinų. 


„Mes vieno tėvo vaikai!'— šaukė užrašas rausvomis 
raidėmis ant apiplėštos bakalėjos parduotuvės sienos. 


Kažkas pabarbeno į automobilio langą. Prie automo- 
bilio stovėjo negras. Jis norėjo kažką pasakyti. Švieso- 
foras mirktelėjo. Bilis pasielgė labai paprastai: nuvažia- 
vo tolyn. 


Bilis važiavo pro dar labiau nusiaubtą kvartalą. Vaiz- 
das priminė subombarduotą Dresdeną, Mėnulį. Kažkurioj 
iš šitų dykviečių stovėjo namas, kuriame užaugo Bilis. 
Miestas buvo perstatomas. Netrukus čia iškils naujas 
Iliumo administracijos centras, Menų paviljonas, „Taikos“ 
lagūna ir daugiaaukščiai gyvenamieji namai. 

Biliui kas — tegu kyla. 


Kalbėjo „Liūtų“ klubo susirinkime buvęs jūrų pėsti- 
ninkų majoras. Jis sakė, jog amerikiečiams vienintelė 
išeitis — kautis Vietname iki pergalės arba iki tol, kol 
komunistai supras, kad jiems nevalia primesti silpnoms 
šalims savo gyvenimo būdo. Majoras buvo dukart lan- 
kęsis ten tarnybos reikalais. Jis ilgai pasakojo, ką bai- 
saus ir ką gražaus ten matęs. Jis pasisakė už intensyvų 
Šiaurės Vietnamo bombardavimą — bombardavimą tol, kol 
šiaurės vietnamiečiai, jei neateis į protą, bus atblokšti 
į akmens amžių. 

Bilis nesusijaudino, neprotestavo dėl Šiaurės Vietna- 
mo bombardavimo, nesudrebėjo, prisiminęs savo paties 
matytas klaikias bombardavimo pasekmes. Jis papras- 
čiausiai pietavo „Liūtų“ klube, kuriam buvo kadaise pre- 
zidentavęs. 


Bilio kabinete ant sienos kabojo įrėminta maldelė, iš- 
reiškianti taktiką, kurios jis laikėsi, irdamasis per gyve- 
nimą, nors juo ir nesižavėjo. Daugelis pacientų, pamatę 
tą maldelę Bilio kabinete, sakydavo, kad ji ir jiems pa- 
dedanti irtis per gyvenimą. Maldelė skambėjo taip: 


DIEVE, DUOK MAN KANTRYBĖS, 
KAD NESIPRIEŠINČIAU TAM, 
KO NEGALIU PAKEISTI, 
DRĄSOS — 

KAD PAKEISČIAU TĄ, KĄ GALIU, 
IR IŠMINTIES — 

KAD VISADA SUGEBĖČIAU 
VIENA NUO KITA ATSKIRTI. 


Prie dalykų, kurių Bilis Piligrimas negalėjo pakeis- 
ti, priklausė praeitis, dabartis ir ateitis. 


Bilį ką tik supažindino su tuo jūrų pėstininkų majoru. 
Žmogus, pristatęs Bilį, sakė majorui, kad Bilis — karo 
veteranas ir kad turįs sūnų, tarnaujantį „žaliųjų berečių“ 
seržantu Vietname. 

Majoras pasakė Biliui, kad „žaliosios beretės“ atlieka 
tenai reikalingą darbą ir kad jis turįs didžiuotis savo 
sūnumi. 

— Aš ir didžiuojuosi. Kaip nesididžiuosi— atsakė Bi- 
lis Piligrimas. 

Po oficialių pietų jis parvažiavo namo nusnūsti. Gy- 
dytojas buvo liepęs jam kasdien truputį snūstelėti. Gy- 
dytojas tikėjosi, kad taip padės Biliui išsigydyti nuo vie- 
no negalavimo: gana dažnai Bilis Piligrimas nei iš šio, 
nei iš to apsiverkdavo. Verkiančio jo niekas nebuvo už- 
klupęs. Tą žinojo tik gydytojas. Verkdavo Bilis tylutėliai 
ir beveik be ašarų. 


Bilis turėjo Iliume gražų kolonijinio stiliaus namą. 
Buvo turtingas kaip Krezas, nors kadaise būtų sakęs, kad 
šitaip ir per milijoną metų neprasikurs. Jo optometrijos 
kabinete dirbo dar penki optometristai, ir per metus jis 
susišluodavo šešiasdešimt su viršum tūkstančių dolerių. 
Be to, jam ėjo penktadalis pajamų iš „„Ramybės“ vieš- 
bučio 54 plente ir pusė iš trijų ,„„Gardumėlio“ kioskų. 
„Gardumėlis“— tai tokie atšaldyti plakti kiaušiniai su 
pienu. Skanumo tokie pat skanūs kaip ledai, tik ne to- 
kie kieti ir ne taip geliančiai šalti. 


Bilio namuose nieko nebuvo. Jo duktė Barbara ruošėsi 
ištekėti, ir jiedvi su motina buvo išvažiavusios į miestą 
krištolo ir sidabro. Taip bylojo raštelis virtuvėje ant sta- 
lo. Tarnų jie neturėjo. Namų darbininkės karjera nieko 
nebeviliojo. Neturėjo ir šuns. 

Vienu metu laikė šunį, vardu Spotas, bet jis padvėsė. 
Nieko nepadarysi. Bilis labai mylėjo Spotą, o Spotas my- 
lėjo jį. 


Bilis užlipo kiliminiu taku nuklotais laiptais ir įėjo 
į savo ir žmonos miegamąjį. Kambarys buvo išklijuotas 
gėlėtais apmušalais. Šalia dvigulės lovos stovėjo staliu- 
kas, o ant jo — radijas su įmontuotu žadintuvu. Be to, 

ant staliuko gulėjo elektrinės antklodės reguliatorius ir 
matraco spyruokles švelniai virpinančio vibratoriaus jun- 
giklis. Vibratoriaus firminis pavadinimas buvo ,„„Magiški 
pirštai“. ,,Magiškus pirštus“ irgi rekomendavo gydytojas. 

Bilis nusiėmė trifokalius akinius, nusivilko švarką, nu- 
sirišo kaklaraištį, nusiavė batus, tada nuleido žaliuzes, 
užtraukė portjeras ir atsigulė tiesiai ant lovatiesės. Tačiau 
miegas neėmė. Vietoj miego ėmė verksmas. Ašaros tekėjo 
be perstojo. Bilis įjungė ,„„Magiškus pirštus“ ir suposi 
verkdamas. 


Pasigirdo durų skambutis. Bilis atsikėlė ir pasižiūrėjo 
pro langą: gal atėjo koks reikalingas žmogus. Prie para- 
dinių durų stovėjo invalidas, toks pat mėšlungio tąsomas 
erdvėje kaip Bilis Piligrimas laike. Nuo konvulsijų jis 
be perstojo pasiplasnodamas stripinėjo ir mainė veido 
išraišką, lyg būtų mėgdžiojęs visokius garsius kino ak- 
torius. 

Kitas invalidas spaudė durų skambutį priešingoje gat- 
vės pusėje. Anas buvo su ramentais. Be kojos. Ramentų 
taip sumygtas, jog pečiai siekė ausis. 

Bilis žinojo, ko reikia šitiems invalidams: jie platino 
neegzistuojančių žurnalų prenumeratą. Žmonės prenume- 
ruodavo iš gailesčio šitiems spaudos platintojams. Bilis 
buvo girdėjęs apie šią machinaciją prieš porą savaičių 
„Liūtų“ klube. Kalbėtojas, Prekybos vystymo biuro atsto- 
vas, sakė, jog pastebėjusieji savo rajone invalidus, pla- 
tinančius žurnalų prenumeratą, tegu paskambina policijai. 

Bilis pasižiūrėjo į gatvę, pamatė už kokia pusės kvar- 
talo pastatytą „Rivieros“ modelio „„Biuiką“. Automobilyje 
sėdėjo žmogus, ir Bilis padarė teisingą prielaidą, kad jis 
ir pasamdė šitam reikalui invalidus. Nesiliaudamas verk- 

ti, Bilis stebėjo invalidus ir jų šefą. Pašėlusiai cvangulia- 
vo durų skambutis. 

Bilis užsimerkė ir vėl atsimerkė. Tebeašarojo, tačiau 
dabar buvo vėl Liuksemburge. Belaisvių būry žygiavo 
keliu. Ašaras iš akių jam traukė žiemos vėjas. 


Nuo tos minutės, kai Bilį dėl nuotraukos įstūmė į 
krūmus, jis regėjo šv. Elmo ugnį, tokį elektronų spindu- 
liavimą, virš savo draugų ir sargybinių galvų. Labai gra- 
žus vaizdas. 

Bilis, kaip ir visi kiti amerikiečiai, žygiavo susinėręs 
rankas ant galvos. Ėjo kepėstuodamas tyst keverst, tyst 
keverst. Štai jis ir vėl netyčia užgriuvo ant Rolando 
Virio. 

— Labai atsiprašau, — tarė jis. 

Virio akys irgi buvo pasruvusios ašaromis. Viris rau- 
dojo iš baisaus skausmo. Nuo medpadžių su įtvarais jo 
kojos baigė pavirsti kruvinais bifšteksais. 

Kiekvienoje kryžkelėje prie Bilio būrio prisijungdavo 
nauji pulkai amerikiečių, irgi susinėrusių rankas ant švy- 
tinčių galvų. Bilis visus sveikino šypsniu. Belaisvių bū- 
rys tekėjo it vanduo visą laiką pakalniui ir galiausiai 
įsiliejo į platų plentą slėnio apačioje. Slėniu tekėjo pa- 
žemintų amerikiečių Misisipė. Dešimtys tūkstančių ame- 
rikiečių, susinėrę ant galvų rankas, dūsaudami ir vaito- 
dami slinko į rytus. 


Vakarop Bilio būrys įsiliejo į pažemintųjų upę, ir pro 
debesis pražiurbėjo saulė. Amerikiečiai ėjo pleniu ne 
vieni. Kita kelio puse ūžė dundėjo į vakarus mašinos, 
gabenančios į frontą vokiečių rezervistus. Rezervistai 

buvo rūstūs, vėjo nugairinti, apžėlę vyrai. Jų dantys bal- 
tavo kaip pianino klavišai. 

Jie buvo apsijuosę kulkosvaidžių juostomis, rūkė ci- 
garus ir maukė baltakę. lt vilkai kando dešrą, gniaužė 
kietuose delnuose rankines granatas. 

Vienas girtas kareivis juoda uniforma gulėjo išsidrė- 
bęs didvyrio poza ant tanko viršaus. Jis spjovė ant ame- 
rikiečių. Spjūvis tėkštelėjo Rolandui Viriui ant peties — 
skreplių, kraujinės dešros, tabako sulčių ir šnapso da- 
vinys. 


Tą dieną Bilis prisižiūrėjo daug kraupių įdomybių: be- 
toninių užtvarų —,slibino dantų“, įvairių žudymo mašinų, 
lavonų basomis gelsvai baltomis, pamėlusiomis kojomis. 
Nieko nepadarysi. 

Klipytuodamas tyst keverst, tyst keverst, Bilis su mei- 
lia šypsena žvelgė į šviesiai violetinį ūkininko namuką 
kulkosvaidžio kulkų išvarpytomis sienomis. Perkrypusia- 
me tarpduryje stovėjo vokietis pulkininkas su nepasida- 
žiusia kekše. 

Bilis atsitrenkė Viriui į petį, ir Viris proverksmiais 
suinzgė: 

— Negriuvinėk čia! Eik tiesiai! 

Dabar jie pamažėle kilo aukštyn. Kai pasiekė aukš- 
tumos viršų, buvo nebe Liuksemburge. Jie buvo Vokie- 
tijoj. 


Ant valstybinės sienos stovėjo kino kamera, kuri tu- 
rėjo įamžinti šlovingos pergalės akimirkas. Biliui ir Vi- 
riui einant pro šalį, du civiliai, apsivilkę meškenomis, 
stovėjo pasirėmę į kamerą. Jiems jau seniai buvo pasi- 
baigusi juosta. 

Vienas jų akimirkai nustatė ryškumą į Bilio veidą, 
o paskui vėl į begalybę. Begalybėje bolavo dūmų gijelė. 
Ten vyko mūšis. Ten žuvo žmonės. Nieko nepadarysi. 

Ir nusileido saulė, ir štai Bilio, pasirodo, atklipytuota 
į geležinkelio depą. Ten stovėjo eilių eilės prekinių va- 
gonų. Jais ką tik atvežė į frontą rezervistus. Dabar jais 
veš į Vokietijos gilumą belaisvius. 

Beprotišką šokį šoko žibintuvėlių šviesos. 


Vokiečiai išskirstė belaisvius pagal laipsnius. Sustatė 
atskirai seržantus, atskirai majorus ir taip toliau. Netoli 
nuo Bilio stovėjo būrys pulkininkų. Vienas jų sirgo abie- 
jų plaučių uždegimu. Jį degino karštis, svaigo galva. De- 
pas siūbavo ir sukosi aplink pulkininką, ir jis stengėsi 
išsilaikyti ant kojų, įsispitrijęs Biliui tiesiai į akis. 

Pulkininkas kosėjo kosėjo, o paskui tarė Biliui: 

— Ar pats ne iš maniškių? 

Šis žmogus prarado visą pulką — apie puspenkto tūks- 
tančio kareivių. Daugelis iš jų buvo visai vaikai. Bilis 
neatsakė. Klausimas buvo beprasmis. 

— Iš kokio pats dalinio?— paklausė pulkininkas. Pas- 
kui ilgiausiai kosėjo. Sulig kiekvienu įkvėpimu jo plau- 
čiai čežėjo lyg pergamento maišeliai. 

Bilis neprisiminė, iš kokio jis dalinio. 

— Iš keturi šimtai penkiasdešimt pirmo? 

— Ko keturi šimtai penkiasdešimt pirmo?— paklausė 
Bilis. 

Tyla. 

— Pėstininkų pulko,— galiausiai ištarė pulkininkas. 


— A,— pasakė Bilis. 

Vėl stojo ilga tyla. Pulkininkas merdėjo, geso, stovė- 
damas skendo. Staiga jis sugargė: 

-— Čia pi aš, vyrukai! Bobas Patiakėlis! 

Jis baisiausiai norėjo, kad kareiviai ji taip 17 va- 
dintų — Bobas Patrakėlis. 

Iš visų, kurie ji galėjo girdėti, tik Rolandas Viris 
buvo iš jo pulko, tačiau Viris nesiklausė. Viris nepajėge 
galvoti daugiau apie nieką, vien apie savo kruvinai nu- 
graužtas kojas. 

Tačiau pulkininkas įsivaizdavo, jog paskutinį kartą 
kreipiasi į savo mylimus kareivius. Jis sakė, kad jiems 
nesą ko gėdytis ir kad mūšio laukas nuklotas žuvusiais 
vokiečiais, kurie kažin ką būtų atidavę, kad nesusitikus 
su keturi šimtai penkiasdešimt pirmuoju. Sakė, jog po 
karo surengsiąs viso pulko susitikimą savo gimtajame 
Kodžio mieste, Vajomingo valstijoje. Žadėjo iškepti ne- 
kapotų jaučių. 

Visa tai jis kalbėjo įsispitrijęs Biliui į akis. Jo tauš- 
kalai aidėjo vargšo Bilio makaulėje. 

— Tegu dievas jus saugo, vyručiai! — tarė jis, ir aidų 
aidai atkartojo šiuos žodžius. Paskui pridūrė:— Jei kada 
buvotumėt Kody, jums pirmas sutiktas pasakys, kaip ras- 
ti Bobą Patrakėlį! 

Aš buvau tenai. Buvo ten ir mano karo laikų bičiulis 
Bernardas V. O'Heiris. 


Bilį Piligrimą drauge su daugybe kitų eilinių kaip sil- 
kes sukimšo į prekinį vagoną. Su Rolandu Viriu jį iš- 
skyrė. Virį įkimšo į kitą to paties traukinio vagoną. 

“ Vagono kampuose, pačioje palubėje, švietė siauri ven- 
tiliaciniai langeliai. Bilis atsistojo po vienu iš jų, 0 žino- 
nėms spaudžiant, pasilypėjo, kad būtų daugiau vietos, 

ant kampinės atsparos. Galva jis dabar siekė langelį, pro 
kurį už kelių metrų matė kitą traukinį. 

Vokiečiai mėlyna kreida rašė ant vagonų: kiek as- 
menų vagone, jų laipsnis, tautybė, įsodinimo data. Kiti 
vokiečiai viela, vinimis ir kitu palei bėgius rastu metalo 
laužu užkaišiojo vagonų durų kenges. Bilis girdėjo, kaip 
kažkas rašo ir ant jų vagono, bet žmogaus nematė. 

Dauguma kareivių Bilio vagone buvo visai jaunučiai, 
paaugliukai. Tačiau kampe netoli nuo Bilio įsispraudė ke- 
turiasdešimtmetis buvęs valkata. 

— Esu ir labiau badavęs negu dabar,— pasakė valka- 
ta Biliui.— Tė-ė, būdavo ir blogiau. Čia dar ne blo- 
giausia. 


Pro priešinio traukinio ventiliacinį langelį kažkas su- 
šuko, jog ten ką tik pasimiręs žmogus. Nieko nepadarysi. 
Tą išgirdo keturi sargybiniai. Žinia jiems nepadarė įspū- 
džio. 

— Ja, ja,— atsiliepė vienas, miegūstai knapsėdamas 
galva.— Ja, ja. 

Ir sargybiniai atidarė vagoną, bet ne tą su numirėliu, 
o gretimą, ir vidaus vaizdas Bilį stačiai pakerėjo. Ten 
buvo tikras rojus. Pleveno žvakės, ant gultų kūpsojo 
kaugės storų ir plonų antklodžių. Ant geležinės krosnelės 
pūtė garą kavinukas. Ant stalo matėsi butelis vyno, ke- 
palas duonos, dešra. Taip pat ant stalo stovėjo keturi 
dubenys sriubos. 

Ant sienos margavo pilių, ežerų vaizdeliai, gražių mer- 
ginų nuotraukos. Tame vagone gyveno traukinio sargy- 
biniai — žmonės, kurių pareiga buvo saugoti iš čia į ten 
gabenamą krovinį. Keturi sargybiniai įlipo į vagoną ir 
uždarė duris. 

Po kiek laiko jie išėjo rūkydami cigarus, patenkinti 
šnekučiuodamiesi sodriu žemuoju vokiečių kalbos regist- 
ru. Vienas iš jų pamatė langelyje Bilio veidą. Jis nepiktai 
pagrasė jam pirštu — atseit žiūrėk, neišdykauk. 

Amerikiečiai iš priešinio traukinio vėl šūktelėjo sar- 
gybiniams, kad jų vagone -— numirėlis. Sargybiniai ištrau- 
kė iš savo jaukiojo vagono neštuvus, atidarė numirėlio 
vagoną ir įlipo. Numirėlio vagonas buvo pustuštis. Jame 
buvo tik šeši gyvi ir vienas negyvas pulkininkas. 

Vokiečiai išnešė lavoną. Tai buvo Bobas Patrakėlis. 
Nieko nepadarysi. 


Naktį garvežiai ėmė tūtuoti ir vienas po kito judėjo 
į kelionę. Kiekvieno traukinio garvežys ir paskutinis va- 
gonas buvo dryžuoti oranžiniais ir juodais dryžiais, įspė- 
jančiais lėktuvus, kad nesusigundytų bombarduoti šito 
traukinio, nes jis gabena karo belaisvius. 


Karas ėjo į pabaigą. Traukiniai pajudėjo į rytus gruo- 
džio pabaigoje. Karas baigsis gegužės mėnesį. Visi Vo- 
kietijos kalėjimai buvo pičpilnaičiai, ir nebebuvo kuo 
maitinti belaisvių, ir nebebuvo kuo kūrenti krosnių, kad 
belaisviai nešaltų. Tačiau traukiniai štai gabeno ir ga- 
beno naujus belaisvius. 


Bilio Piligrimo traukinys, pats ilgiausias iš visų, pra- 
stovėjo dvi dienas. 

— Tė-ė, čia dar nebaisu, — pasakė valkata Biliui ant- 
rąją dicną.— Čia dar niekis. 

Bilis pažvelgė pro langelį. Depas buvo ištuštėjęs, tik 
toli toli atšakoje stovėjo sanitarinis traukinys su raudo- 
nais kryžiais. Jo garvežys suūkė. Bilio Piligrimo trou- 
kinio garvežys atsakė tuo pačiu, Garvežiai sveikinosi. 

Nors Bilio traukinys stovėjo vietoj, vagonai buvo už- 
rakinti. Niekas neturėjo teisės išlipti iki pat galinės sto- 
ties. Sargybiniams, vaikštinėjantiems palei traukinį, kiek- 
vienas vagonas virto atskiru organizmu, valgančiu, ge- 
riančiu ir besituštinančiu pro ventiliacinius langelius. Pro 
langelius vagonai ir kalbėdavo, o kartais rėkdavo. Į vidų 
įeidavo vanduo, juodos duonos kepalai, dešros, sūriai, o 
išeidavo šūdai, myžalai ir riksmai. 

Žmonės vagonuose tuštinosi į plieninius šalmus, ku- 
riuos perduodavo stovintiems po ventiliaciniais lange- 
liais — pastarieji juos iškrėsdavo. Bilis ir buvo toks šūd- 
krėtys. Žmonės taip pat perduodavo gertuvės, kurias saI- 
gybiniai pripildavo vandens. Gavę maisto, žmonės pasi- 
darydavo ramūs, patiklūs, geri. Jie dalindavosi. 


Žmonės vagonuose stovėdavo ir gulėdavo pakaitomis. 
Stovinčiųjų kojos atrodė nelyginant mietai, sulindę į šiltą, 
krutančią, bezdančią, dūsaujančią dirvą. Ta keista dirva 
buvo mozaika iš miegančių žmonių, sugulusių vienas prie 
kito kaip šaukštai. 

Ir štai traukinys ėmė šliaužti į rytus. 

Tome tarpsnyje atėjo kalėdos. Kalėdų naktį Bilis Pi- 
ligrimas kaip šaukštas prie šaukšto prisiglaudė prie val- 
katos ir užmigo, ir vėl nukeliavo per laiką į 1967 me- 
tus — į tą naktį, kai jį pagrobė skraidanti lėkštė iš Tral- 
tamadorijos. 

Naktį po savo dukters vestuvių Bilis Piligrimas n2- 
galėjo užmigti. Jam buvo keturiasdešimt ketveri metai. 
Vestuves šventė dieną ryškiai dryžuotoje palapinėje, pa- 
statytoje kieme. Dryžiai buvo oranžiniai ir juodi, 

Bilis ir jo žmona Valensija gulėjo susiglaudę kaip 
šaukštai didelėje dvigulėje lovoje. Juos supo ,„„Magiški 
pirštai“. Valensijai supimo nereikėjo. Valensija knarkė 
tartum juostinis pjūklas. Vargšelė nebeturėjo nei kiau- 
šidžių, nei gimdos. Jas jai pašalino chirurgas — vienas iš 
Bilio „Ramybės“ viešbučio dalininkų. 

Švietė mėnulio pilnatis. 

Mėnesienoje Bilis išlipo iš lovos. Pats sau atrodė vai- 
duokliškas, švytintis, jautėsi tartum susisupęs į vėsų įsi- 
elektrinusį kailį. Pasižiūrėjo į savo basas kojas. Jos buvo 
gelsvai baltos, pamėlynavusios. 


Bilis vilko kojas viršutinio aukšto koridoriumi, žino- 
damas, kad netrukus jį pagrobs skraidanti lėkštė. Kori- 
dorius buvo išskersuotas šešėlių ir mėnesienos dryžių. Mė- 
nesiena krito pro Bilio dviejų vaikų, jau nebe vaikų, 
tuščių kambarių duris. Vaikai išskrido ir nebegrįš. Bilį 
vedė baimė ir drąsa. Baimė pasakinėjo, kada sustoti. Drą- 
sa pasakinėjo, kada eiti toliau. Bilis stabtelėjo. 

Jis įėjo į dukters kambarį. Visi stalčiai ištraukyti. 
Spinta tuščia. Kambario vidury suversta krūva dukters 
daiktų, kurių ji nevaliojo išsivežti į povestuvinę kelionę. 
Ant palangės stovėjo jos nuosavas „Princesės“ modelio 
telefono aparatas. Šviečianti jo akutė spoksojo nuo pa- 
langės į Bilį. Staiga telefonas sučirškė. 

Bilis pakėlė ragelį. Skambino kažkoks girtuoklis. Bilis 
kone uoste užuodė iprito ir rožių kvapą. Ne ten patai- 
kęs. Bilis padėjo ragelį. Ant palangės stovėjo limonado 
butelis. Etiketė gyrėsi, jog jame nesą jokių maistingų 
medžiagų. 

Bilis Piligrimas gelsvai pamėlynavusiom kojom nu- 
šlepsėjo į apačią. Užėjo į virtuvę, kur mėnesiena atkreipė 
jo dėmesį į puspilnį šampano butelį ant stalo — vienin- 
telį puotos palapinėje likutį. Butelis buvo užkimštas. Jis 
tarytum siūlėsi: „Išgerk mane“. 

Bilis pirštais ištraukė kamštį. Nepokštelėjo. Šarapanas 
buvo išsivadėjęs. Nieko nepadarysi. 

Bilis pasižiūrėjo į laikrodį, stovintį ant dujinės viryk- 
lės. Reikia prastumti dar valandą, iki atskris lėkštė. Mo- 
juodamas buteliu tartum skambalu, jis nuėjo į svetainę, 
įsijungė televizorių. Truputį atsipalaidavo laike, iš kito 
galo, paskui iš pradžių pažiūrėjo paskutinį programos 
filmą. Filmas buvo apie Antrąjį pasaulinį karą, apie ame- 
rikiečių bombonešius ir jų narsias įgulas. Iš kito galo jo 
turinys buvo toks. 

Nuo aerodromo Anglijoje atbuli pakilo skylėti ame- 
rikiečių lėktuvai, pilni lavonų ir sužeistųjų. Virš Prancū- 
zijos ant jų atbuli užskrido vokiečių naikintuvai ir iš- 
čiulpė kulkas bei skeveldras iš kai kurių lėktuvų ir įgu- 
los narių. Tą patį padarė ir su nukritusiais ant žemės 
amerikiečių bombonešiais, ir tie atbuli pakilo ir užėmė 
vietas rikiuotėje. 

Rikiuotė atbula praskrido virš liepsnojančio Vokieti- 
jos miesto. Bombonešiai atidarė bombų liukus, išspindu- 
liavo stebuklingą magnetinę jėgą, kuri sutraukė gaisrus 
į cilindrinius plieno konteinerius, o tuos konteinerius su- 
kėlė į lėktuvus. Konteineriai sulindo į lėktuvų pilvus ir 
tvarkingai sugulė ant bomboturių. Vokiečiai ant žemės 
irgi turėjo stebuklingų prietaisų — tokių ilgų plieninių 
vamzdžių. Su tais vamzdžiais jie iščiulpė dar šiek tiek 
skeveldrų iš įgulos narių ir lėktuvų. Tačiau vis tiek liko 
sužeistų amerikiečių bei smarkiai apgadintų lėktuvų. Bet 

virš Prancūzijos vėl užskrido vokiečių naikintuvai, sure- 
montavo lėktuvus, sugydė žmones. 


Bombonešiams grįžus į bazę, plieno cilindrus nuėmė 
nuo bomboturių ir nuplukdė atgal į Jungtines Amerikos 
Valstijas, kur kiaurą parą dirbančiuose fabrikuose juos 
išardė, jų pavojingą įdarą pavertė rūdomis. Ypač jau- 
dino tai, kad šį darbą dirbo daugiausia moterys. Rūdas 
nuplukdė į atokius rajonus. Ten specialistai užkasė jas 
į žemę, paslėpė taip gudriai, kad jos niekad niekam dau- 
giau nepakenktų. 

Amerikiečiai lakūnai grąžino uniformas, virto moki- 
nukais. Bilis įsivaizdavo, jog ir Hitleris virto kūdikiu. 
Filme to nerodė. Bilis tik vystė toliau filmo mintį. Jis įsi- 
vaizdavo, kaip žmonės eina jaunyn, virsta kūdikiais ir 
visa žmonija be išimties deda vieningas biologines pastan- 
gas, kurių rezultatas — du tobuli žmonės Adomas ir Ieva. 


Bilis peržiūrėjo filmus apie karą iš kito galo, paskui 
iš pradžios —ir štai atėjo laikas eiti į kiemą pasitikti 
skraidančios lėkštės, ir jis išėjo, pamėlusiomis, gelsvai 
baltomis kojomis mindydamas drėgnas pievelės salotas. 
S5ustojo, gurkštelėjo šampano. Skonis buvo kaip limonado. 
Į dangų nežiūrėjo, nors ir žinojo, kad jau atskrido lėkštė 
iš Traliamadorijos. Greit ir taip pamatys ją tiek iš išorės, 
tiek iš vidaus ir greitai — jau greitai — pamatys ir pla- 
netą, iš kurios ji atskrido. 

Virš galvos išgirdo kažką panašaus į melodingą pe- 
lėdos ūbavimą, tačiau tai ūbavo ne pelėda. Ūbavo skrai- 
danti lėkštė. Ji skrido vienu metu ir per laiką, ir per 
erdvę, todėl Biliui Piligrimui pasirodė tartum staiga iš- 
nirusi iš niekur. Kažkur storai ambrijo šuo, 

Lėkštė buvo trisdešimties metrų skersmens, su iliu- 
minatoriais palei kraštą. Pro iliuminatorius sklido pul- 
suojanti purpurinė šviesa. Viduje girdėjosi tik tas pelė- 
diškas ūkčiojimas. Lėkštė pakibo ties Biliu, ir į jį nukrypo 
cilindriškas pulsuojančios šviesos pluoštas. Pasigirdo ne- 
lyginant bučinys — atsidarė hermetiškas liukas lėkštės 
apačioje. Žemyn nusiraitė kopėtėlės, mirgančios spalvo- 
tom lemputėm tarsi apžvalgos ratas. 

Žaibasvaidis šautuvas, nutaikytas į Bilį pro vieną ilių- 
minatorių, paralyžiavo jo valią. Jis pajuto, jog privalo 
nusitverti už paskutinio lanksčių kopėtėlių skersinio. Taip 
ir padarė. Skersinis buvo įelektrintas, todėl Bilio rankos 
kietai prie jo prisirakino. Pro liuką jį įtraukė į vidų, ir 
liukas automatiškai užsidarė. Tik tuomet suvyniotos ant 
ritinio kopėtėlės atleido jam rankas. Tik tuomet vėl ėmė 
veikti Bilio smegenys. 


Tambūre buvo du „vilkeliai“, prie kurių prisispau- 
dusios į Bilį spoksojo geltonos akutės. Ant sienos ka- 
bojo garsiakalbis. Tralfamadorai neturi kalbos padargų. 
Jie kalbasi telepatiškai. Su Biliu jie kalbėjo naudodamiesi 
kompiuteriu ir savotiškais elektriniais vargonėliais, ga- 
linčiais išgroti visus žemiečių kalbos garsus. 

— Sveiki atvykę į mūsų laivą, pone Piligrimai, — pa- 
sigirdo iš garsiakalbio.— Gal turite klausimų? 

Bilis apsileaižė, pamąstė ir galų gale paklausė: 

— Kodėl aš? 

— Tai labai žemietiškas klausimas, pone Piligrimai. 
Kodėl jūs? Kodėl mes? Jeigu jau taip, tai kodėl apskritai 
viskas? O todėl, kad toks šis momentas. Ar yra tekę 
jums matyti gintare įklimpusių vabalėlių? 

— Taip.-— Bilis net turėjo savo kabinete prespapjė — 
šlifuoto gintaro gabalą su trimis įstrigusiomis dievo kar- 
vytėmis. 

— Tai štai, pone Piligrimai: mes įklimpę šio momento 
gintare. Klausti kodėl? beprasmiška. 


Į orą, kuriuo kvėpavo Bilis, tralfamadorai įleido nar- 
kotinių dujų ir užmigdė Bilį. Tada pernešė į kabiną, kur 
diržais prisegė prie geltono šezlongo, pavogto iš vienos 
Sirso ir Roubeko kompanijos prekių sandėlio. Lėkštės 
triumas buvo prigrūstas visokiausių vogtų prekių, ku- 
rios bus panaudotos, įrengiant Bilio dirbtinį gyvenamąjį 
būstą Tralfamadorijos zoologijos sode. 

Baisus pagreitis, lėkštei kylant nuo Žemės, suslėgė 
miegančio Bilio kūną, iškraipė veido bruožus, išmušė 
Bilį iš laiko, vėl grąžino į karą. 

Atgavęs sąmonę, jis pasijuto nebe skraidančioje lėks- 
tėje, o vėl prekiniame vagone, riedančiame per Vokie- 
tiją. 

Vagone vieni kėlėsi nuo grindų, kiti gulė į jų vietą. 
Bilis irgi sugalvojo atsigulti. Taip gera būtų pamiegoti. 
ir lauke, ir vagone buvo tamsu nors į akį durk. Vago- 
nas slinko, atrodė, trijų kilometrų per valandą greičiu. 
Jis visą laiką, atrodė, vos šliaužia. Praeidavo marios laiko 
nuo stuktelėjimo iki stuktelėjimo, nuo vienos bėgių san- 
dūros iki kitos. Talak, praeis metai, tada vėl — talak. 


Traukinys dažnai sustodavo praleisti svarbesnių trau- 
kinių, ir tie staugdami lėkdavo pro šalį. Be to, jis su- 
stodavo atšakose prie lagerių ir palikdavo ten po keletą 
vagonų. Jis šliaužė per Vokietiją trumpėdamas ir trum- 
pėdamas, 

Ir Bilis ak kaip palengva ėmė leistis ant grindų, įsi- 
tvėręs įkypos kampinės atsparos, kad tiems, tarp kurių 
įsispraus, atrodytų kone besvoris. Žinojo, kad guldamas 
privalo pavirsti bemaž bekūne dvasia. Kodėl — buvo pa- 
miršęs, tačiau netrukus jam priminė. 

— Piligrimai, — tarė žmogus, prie kurio jis derinosi 
priglusti, — čia tu? 

Bilis neatsakė, labai mandagiai prigludo ir užsimerkė. 

— Kad tave griausmas! — tarė žmogus.— Čia juk tu, 
ar ne?— Jis atsisėdo ir be ceremonijų apgrabaliojo Bilį— 
Taip ir maniau, kad tu. Jukš iš čia po velnių! 

Bilis irgi atsisėdo. Vargšelis vos neraudojo. 

— Jukš iš čia! Aš noriu miego! 

— Apštilk,— tarė kažkas kitas. 

— Neapštilsiu, kol Piligrimas neneš muilo. 

Bilis ką darys — atsistojo, įsitvėrė kampinės atsparos. 

— O tai kur man miegot?— tyliai paklausė jis. 

— By tik ne prie manęs. 

— Ir ne prie manęs, — pasakė kažkas kitas.— Rėki, 
spardais kaip velnias. 

— Ar aš? 

— O taigi kad tu. Ir dar žliumbi. 

--—- Ar aš? 

-— Tik pamėgink man, Piligrimai, lįst! 

Ir visas vagonas užtraukė sarkastišką madrigalą. At- 
rodė, jog nėra žmogaus, kurio Bilis miegodamas nebūtų 
siaubingai kankinęs. Visi grasino: tik pamėgink, žalty, 
list! 


Todėl Biliui Piligrimui liko viena iš dviejų: arba mie- 
goti stačiam, arba visai nemiegoti. O pro langelius nu- 
stojo padavinėti maistą, ir naktys ėjo šaltyn ir šaltyn. 

Aštuntą dieną keturiasdešimtmetis valkata pasakė 
Biliui: 

— Tė-ė, būna ir blogiau. O man tai visur gerai. 

— Nejaugi?— nusistebėjo Bilis. 

Devintą dieną valkata pasimirė. Nieko nepadarysi. Jo 
paskutiniai žodžiai buvo: 

— Sakai, čia baisiai blogai? Tė-ė, būna ir blogiau. 

Devintoji diena buvo lemtinga. Devintą dieną mirė 
žmogus ir kaimyniniame vagone. Mirė Rolandas Viris, 
kuriam gangrenavo sumaitotos kojos. Nieko nepadarysi. 

Viris, be perstojo klejodamas, sukęs apsukęs kartojo 
„trijų muškietininkų“ istoriją, suprato, jog miršta, pripra- 
šė persakyti daug dalykų namiškiams, gyvenantiems Pits- 
berge. Bet užvis labiausiai jis norėjo, kad už jį būtų at- 
keršyta, todėl kartojo ir kartojo savo mirties kaltininko 
pavardę. Visas vagonas gerai išmoko tą pamoką. 

—- Kas mano žudikas?— klausdavo Viris. 

Ir visi žinojo, ką atsakyti: 

— Bilis Piligrimas. 


Paklausykit! Dešimtąją naktį iš Bilio vagono durų ken- 
gės ištraukė kaištį ir atidarė duris. Bilis Piligrimas gu- 
lėjo nusikryžiavęs ant kampinės atsparos, gelsvais, net 
pamėlusiais paukštiškais nagais įsitvėręs ventiliacinio lan- 
gelio rėmo. Atidarius duris, Bilis užsikosėjo, sulig kiek- 
vienu atsikosėjimu trystelėdamas skysta tyrele. Šis fak- 
tas patvirtina sero Izaoko Niutono Trečiąjį mechanikos 
dėsnį, teigiantį, jog kiekvienam veiksmui yra lygus to- 
kios pat jėgos ir priešingos krypties atoveiksmis. 

Šis dėsnis pritaikomas raketinėje technikoje. 

Traukinys įsuko į atšaką prie rusų karo belaisvių nai- 
kinimo lagerio. 

Sargybiniai it pelėdos sužiuro į Bilio vagono vidų, 
raminamai suburkavo. Su amerikiečiais jie iki tol ne- 
buvo turėję reikalo, bet apskritai apie tokios rūšies kro- 
vinius neblogai nusimanė. Jie žinojo, kad iš principo tai 
skysta masė, linkusi palengva tekėti link burkavimo ir 
šviesos. Buvo jau sutemę, 


Šviesą skleidė vieniša lemputė, kabaliuojanti toli ant 
aukšto stulpo. Aplink buvo tylu, tik tartum balandžiai 
burkavo sargybiniai. Ir skystoji masė paplūdo. Jos kre- 
šuliai tvenkėsi tarpdury, šliopsėjo ant žemės. 

Bilis pasiekė duris priešpaskutinis. Paskutinis liko val- 
kata. Valkata nebegalėjo nei tekėti, nei šliopterėti. Jis 
buvo nebe skystis. Jis jau priklausė kietų kūnų katego- 
rijai. Nieko nepadarysi. 


Bilis užmušk nenorėjo kristi iš vagono ant žemės. Jis 
šventai tikėjo, kad sudužtų kaip stiklas. Todėl sargybiniai, 
lipšniai burkuodami, jį nukėlė. Jie pastatė jį veidu į 
traukinį. Koks striukas dabar buvo šitas traukinukas! 

Jis susidėjo iš garvežio, tenderio ir trijų prekinių 
vagonėlių. Paskutinis vagonas buvo sargybinių „rojus ant 
ratų“. Ir šį sykį tame „rojuje ant ratų“ buvo padengtas 
stalas. Vakarienei. 


Po stulpu, ant kurio kabojo lemputė, kūpsojo trys ne- 
lyginant šieno kupetos. Amerikiečius nutempė, nuviliojo 
prie tų trijų kupetų, tačiau anaiptol ne šieno. Tai buvo 
krūvos milinių, nuvilktų nuo mirusių belaisvių. Nieko 
nepadarysi. 

Sargybiniai kategoriškai pareiškė, jog jie pageidautų, 
kad visi amerikiečiai, kurie neturi, pasiimtų po milinę. 
Milinės buvo ledo sucementuotos į vieną gabalą, todėl 
sargybiniai ėmė jas skirstyti: savo durtuvais it ledkir- 
čiais atskeldavo iš pradžių apykaklę, paskui rankovę, 
paskui skverną ir taip toliau, galiausiai atlupdavo visą 
milinę ir atiduodavo kam papuola. Milinės buvo sustin- 
gusios, nuo gulėjimo krūvose išlinkusios lanku. 

Apsiaustas, atitekęs Biliui Piligrimui, negana kad biz- 
nas, buvo taip sumankytas ir sustingęs į tokį gniutulą, 
jog atrodė nebepanašus į apsiaustą, veikiau į didelę juodą 
trikampę skrybėlę. Ant jo buvo lipnių dėmių tarsi kar- 
terio tepalo ar sudžiuvusio žemuogių džemo. Prie ap- 
siaustėlio buvo prišalęs kažkoks nebegyvas gauruotas 
žvėrelis ne žvėrelis. Iš tikrųjų tai buvo ne žvėrelis, 0 ap- 
siaustėlio kailinė apykaklė. 

Bilis buku žvilgsniu permetė kaimynus. Ant visų ap- 
siaustų blizgėjo tai varinės sagos, tai ereliai, tai pusmė- 
nuliai, tai kabaliuojančios žvaigždės. Tai buvo kariškos 
milinės. Bilis vienintelis gavo mirusio civilio apsiaustą. 
Nieko nepadarysi. 

Ir Bilį drauge su kitais sargybiniai paragino šlepsėti 
aplink striukąjį traukinuką į belaisvių lagerį. Nedvelkė 
iš ten šiluma, nesimatė jokio žiburėlio, nesijautė nė gy- 
vybės ženklų — tik niūksojo begalinės eilės ilgų, žemų, 
siaurų baraku. 

Kažkur storai suambrijo šuo. Baimės, aidų ir žiemos 
tylos sustiprintas, jo lojimas nuskardėjo it galingas žal- 
vario gongas. 


Bilį su visais nuviliojo pro kelerius vartus, ir Bilis 
pirmąsyk gyvenime išvydo rusą. Tasai stovėjo vienui 

vienas nakties tamsoje — skarmalų glėbys su apskritu 
plokščiu veidu, švytinčiu nelyginant fosforinis ciferblatas. 

Bilis praėjo per žingsnį nuo jo. Juodu skyrė spyg- 
liuota viela. Rusas nei pamojavo, nei nieko sakė, tiktai 
pažvelgė Biliui tiesiai į sielą taip meilingai, su tokia 
viltimi, tartum tikėdamasis išgirsti iš Bilio džiugią Ži- 
nią — nors jis gal bus per kvailas, kad suprastų, vis tiek 
bus džiugu ją išgirsti. 


Einant pro kažkelintus vartus, Biliui trūko filmas. At- 
sitokėjo jis kažkokiame tralfamadoriškame pastate. Vi- 
dus, išklotas baltais kokliais, buvo spiginamai apšviestas. 
Tačiau jis buvo ne Tralfamadorijoje, o Žemėje. Tai buvo 
dezinsekcijos kamera, pro kurią pravarydavo visus nau- 
jus belaisvius. 

Bilis klusniai nusirengė. Tralfiamadorijoje jam irgi pir- 
miausia liepė nusirengti. 

Vokietis dviem pirštais suėmė Biliui virš alkūnės, pa- 
klausė savo draugą, kas ten anų per armija, kad siunčia 
į frontą tokį gyvakarą. Paskui jie apžiūrėjo kitus ame- 
rikiečius, parodė vienas kitam ir daugiau tokių gyvakarų 
kaip Bilis. 


Bene geriausiai atrodė žymiai už kitus vyresnis vie- 
nos Indianapolio vidurinės mokyklos mokytojas Edgaras 
Derbis. Jis atvažiavo ne Bilio, o Rolando Virio vagone. 
Viriui mirštant, jis laikė ant kelių jo galvą. Nieko nepa- 
darysi. Derbiui buvo keturiasdešimt ketveri metai. Jis 
buvo toks senas, kad jau jo paties sūnus tarnavo jūrų 
pėstininku japonų fronte. 

Į kariuomenę Derbį dėl tokio amžiaus paėmė tik per 
aukštų veikėjų protekciją. Indianapolyje jis dėstė šiuo- 

laikinių Vakarų civilizacijos problemų kursą. Be to, buvo 
teniso komandos treneris ir labai žiūrėjo savo kūno. 

Derbio sūnus grįš iš karo gyvas ir sveikas. Derbis — 
negrįš. Jo tvirtą kūną po šešiasdešimt aštuonių dienų 
Dresdene suvarpys kulkomis baudžiamasis būrys. Nieko 
nepadarysi. 


Bilis buvo dar ne pats didžiausias nugeibėlis. Liūdniau- 
siai atrodė vienas kišenvagis iš Sisero (Ilinojaus vals- 
tija). Vadinosi jis Polis Lazaras. Mažutis, smulkutis, ir 
jo ne vien kaulai ir dantys buvo išgedę — ir oda baisu 
žiūrėti. Lazaras visas margavo monetos dydžio randais. 
Jam dažnai kildavo votys. 

Lazaras, kaip ir Derbis, atvažiavo viename vagone su 
Rolandu Viriu, ir jis davė Viriui garbės žodį, jog atsi- 
skaitysiąs su Biliu Piligrimu už Virio mirtį. Dabar jis 
dairėsi aplink, spėliodamas, kuris iš šitų nuogalių Bilis. 

Nuogi amerikiečiai sustojo po daugybe dušų palei 
baltais kokliais išklotą sieną. Nesimatė jokio krano. Be- 
liko laukti — kas bus, tas. Visų peniai ir mašnelės buvo 
susitraukę. Reprodukcija tą vakarą nebuvo užplanuota. 


Nematoma ranka atsuko pagrindinį ventilį. Iš dušų 
plūstelėjo svilinantis lietus. Tas lietus — it litavimo lem- 
pos liepsna —- nešildė. Jis žliogė ir čiurškė per Bilio odą, 
bet neįstengė atšildyti ilgų suledėjusių jo kaulų. 

Tuo tarpu amerikiečių drabužiai maudėsi nuodingose 
dujose. Utėlės, bacilos ir blusos dvėsė milijardais. Nieko 
nepadarysi. 

Ir Bilis nusklendė per laiką atgal į kūdikystę. Jis — 
žinduklis, motina ką tik jį išmaudė. Štai susuko į rankš- 
luostį, neša į rožinį kambarį, pilną saulės šviesos. Štai 

išvyniojo, paguldė ant to kutenančio rankšluosčio, pud- 
ruoja jam tarp kojyčių, žaidžia, tapšnoja puc puc puc 
per pilviuką. Jos delnas puc puc puc plekši jam per 
pilviuką. 

Bilis guksėjo ir krykštė. 


O paskui Bilis vėl atvirto į pusamžį optiką — šįsyk 
vasarą, žėrintį sekmadienio rytą žaidė golfą. Į bažnyčią 
Bilis nebevaikščiojo. Jis žaidė su trim kolegom optomet- 
ristais. Biliui liko visai nebetoli iki duobelės. Štai priėjo 
jam eilė smūgiuoti. Duobelė buvo už pustrečio metro, 
ir jis pataikė. Pasilenkė išimti iš duobutės kamuoliuko, 
ir tuo metu saulė pasislėpė už debesies. Bilis akimirką 
apsvaigo. Kai atsipeikėjo, buvo nebe golfo aikštėje, o bal- 
toje kajutėje, pririštas prie geltono šezlongo. Skraidanti 
lėkštė nešė jį į Traliamadoriją. 

— Kur aš esu? 

— Jūs įklimpęs kitame gintaro gabale, pone Piligrimai. 
Mes ten, kur ir turime šiuo metu būti, penki šimtai mi- 
lijonų kilometrų nuo Žemės, artėjame prie laiko plyšio, 
kuris sutrumpins mūsų kelionę į Tralfamadoriją nuo kelių 
šimtmečių iki kelių valandų. 

— Bet kaip... kaip aš čia patekau? 

-— Tą jums išaiškinti galėtų nebent tiktai kiltas že- 
mietis. Žemiečiai dideli mėgėjai viską aiškinti: kodėl šis 
įvykis sukomponuotas taip, o ne kitaip, kokiu būdu ga- 
lima kokį nors įvykį išprovokuoti ar jo išvengti. Aš 
tralfamadoras ir žvilgsniu aprėpiu laiko visumą taip, kaip 
kad jūs galite išsyk apžvelgti visą Uolėtųjų kalnų gran- 
dinę. Laikas -— tai laiko visuma. Jis nesikeičia. Nei jam 
užbėgsi už akių, nei jo paaiškinsi. Jis paprasčiausiai yra, 
ir viskas. Pastudijuokit atskirus jo momentus ir įsitikin- 

sit, kad visi mes, kaip sakiau, — tik vabalėliai, įklimpę 
gintare. 

— Iš jūsų kalbos atrodo, kad jūs nepripažįstat valios 
laisvės, — pasakė Bilis. 


— Jei nebūčiau taip ilgai tyrinėjęs žemiečių,— atsakė 
tralfamadoras,-- nė iš tolo neįsivaizduočiau, ką reiškia 
„Valios laisvė“. Esu aplankęs trisdešimt vieną gyvenamą 
Visatos planetą ir dar apie šimtą jų — išstudijavęs ataskai- 
tas. Žemė — vienintelė planeta, kurioje kalbama apie va- 
lios laisvę. 

Pasak Bilio Piligrimo, Traliamadorijos gyventojams 
Visata anaiptol nepanaši į daugybę spindinčių taškelių. 
Tie padarėliai mato, ir kur kiekviena žvaigždė yra bu- 
vusi, ir kurlink keliauja, todėl dangus jiems regisi priraiz- 
gytas švytinčių siūlelių. Ir žmonės, tralfiamadorų akimis 
žiūrint, ne dvikojės būtybės. Tralfamadorams, anot Bilio 
Piligrimo, žmonės atrodo dideli šimtakojai „su kūdikio 
kojelėm viename gale ir senio kojom — kitame“. 


Skrisdamas į Tralfamadoriją, Bilis paprašė ko nors 
pasiskaityti. Jo pagrobėjai gabenosi penkių milijonų že- 
mietiškų knygų mikrofilmus, tačiau Bilio kabinoje nebuvo 
jokio aparato jiems skaityti. Tralfamadorai vežėsi tik vie- 
ną normalią anglišką knygą, kurią ketino eksponuoti mu- 
ziejuje. Tai buvo Žaklinos Sjuzen „Lėlių slėnis“. 

Bilis perskaitė, vietomis jam visai patiko. Personažams 
tai sekasi, tai nesiseka, tai sekasi, tai vėl nesiseka. Ta- 
čiau Biliui nusibodo skaityti amžinai apie tas pačias sėk- 

mes ir nesėkmes. Jis paklausė, ar negalėtų gauti ko nors 
kito pasiskaityti. 

— Yra tik tralfamadoriškų romanų, tačiau tamsta jų, 
bijau, nesuprasit, — atsiliepė garsiakalbis ant sienos. 

— Tai duokite nors pasižiurėti. 

Jam atnešė kelias knygutes. Plonytės — iš dešimties 
gal ir išeitų „Lėlių slėnio" storumo knyga su visomis jos 
sėkmėmis ir nesėkmėmis: tai sekasi, tai nesiseka... 


Bilis, aišku, nemokėjo skaityti tralfamadoriškai, tačiau 
bent pamatė, kaip atrodo tų knygų puslapiai: tekstas bu- 
vo išdėstytas trumpais gabaliukais, vienas nuo kito at- 
skirtais žvaigždutėmis. Bilis pastebėjo, kad tie teksto ga- 
baliukai primena telegramas. 

— Visai teisingai, — patvirtino balsas. 

— Čia ir yra telegramos? 

— Tralfamadorijoje nėra telegrafo. Bet jūs neapsirikot: 
kiekvienas teksto gabaliukas — tai trumpas svarbus pra- 
nešimas apie situaciją, įvykį. Mes, tralfamadorai, skai- 
tome juos ne vieną po kito, o visus išsyk. Tarp šitų pra- 
nešimų nėra jokio ypatingo ryšio, nebent toks, kad auto- 
rius kruopščiai juos atrinko, todėl matydamas visus iš 
sykio, susidarai gražų, įspūdingą, gilų gyvenimo vaizdą. 
Nėra čia nei pradžios, nei vidurio, nei pabaigos, nei nuo- 
tykių, nei moralų, nei priežasčių, nei pasekmių. Mūsiš- 
kėse knygose mus labiausiai žavi gilumas daugybės gra- 
ŽZių momentų, aprėptų vienu žvilgsniu. 


Po kelių akimirkų lėkštė įskriejo į laiko plyšį, ir Bilis 
pasijuto atblokštas į vaikystę. Jam dvylika metų, jis stovi 
tirtėdamas iš baimės su motina ir tėvu Skaisčiojo Angelo 
aikštelėje ant Didžiojo kanjono krašto. Mažutė žmonių 

šeimynėlė žiūrėjo į pusantro kilometro gylio kanjoną tie- 
siai po kojomis. 

— Na va,—tarė Bilio tėvas, vyriškai spirtelėdamas 
į prarają akmenėlį,— štai ir tas kanjonas. 

Jie atvažiavo į šią garsią vietą automobiliu. Pakeliui 
jiems septynis kartus nuleido padangą. 

— Ne veltui kelionė, — susižavėjusi tarė Bilio moti- 
na.— Dieve, koks vaizdas! 

Bilis su pasišlykštėjimu žiūrėjo į kanioną. Jis jautė, 
kad kiek —ir įkris. Motina palietė jį, ir jis prileido į 
kelnikes. 


Į kanjono dugną žiūrėjo ir daugiau turistų, 0 naciona- 


„vw. 
„v.- 


„-v.-- 


— Taip, pone,— atsakė prižiūrėtojas.— Koks trejetas 
„per metus. 
Nieko nepadarysi. 


Ir Bilis truputį pasistūmėjo per laiką, striuoktelėjo de- 
šimties dienų ilgumo šuoliuką, tad jam tebebuvo dvylika 
metų, ir jis tebekeliavo su tėvais po Vakarų Ameriką. 
Dabar jie stovėjo vienoje Karlsbado oloje, ir Bilis meldė 
dievą, kad jį išvestų laukan, kol neįgriuvo lubos. 


„ww. 


„ov.-- 


jog užgesinsiąs visas šviesas ir kad dauguma čia esančių, 
ko gera, pirmą kartą gyvenime pasijusią absoliučioje tam- 
soje, 

Ir užgeso šviesa. Bilis nebesuprato net, ar jis dar gy- 
vas, ar jau miręs. Ir staiga kairėje oru nuplaukė kažkas 
vaiduokliškas. Kažkas su skaičiais. Tai Bilio tėvo išsi- 
imta kišeninis laikrodis. Laikrodis su fosforiniu cifer- 
blatu. 


Iš tamsiausios tamsos Bilis persikėlė į ryškiausią švie- 
są, atsidūrė vėl kare, vėl dezinsekcijos kameroje. Dušas 
buvo pasibaigęs. Nematoma ranka buvo užsukusi van- 
denį. 

Kai Biliui grąžino drabužius, jie nebuvo švaresni, ta- 
čiau visi juose kibždėję gyvūnėliai buvo išdvėsę. Nieko 
nepadarysi. O naujasis paltukas atšilo ir suminkštėjo. Jis 
Biliui buvo pernelyg striukas. Buvo su kailine apykakle 
ir raudono šilko pamušalu ir tikriausiai siūtas kokiam 
impresarijui ūgio sulig rylininko beždžionėle. Visas iš- 
korijęs kulkų skylėmis. 

Bilis Piligrimas apsirengė. Įlindo ir į tą paltuką. Pal- 
tukas per nugarą plyšo, o rankovės ir suvis atsiskyrė. 
Taip paltukas virto liemene su kailine apykakle. Jis buvo 
siūtas su įėmimu per juosmenį, tačiau Biliui įėmimas atsi- 
dūrė pažastyse. Vokiečiai per visą Antrąjį pasaulini karą 
nebuvo matę kito tokio klaikiai juokingo reginio. Jie lei- 
po iš juoko. 


Ir vokiečiai liepė susirikiuoti po penkis, ir Bilis buvo 
dešiniasparnis. Ir eisena išžygiavo į kiemą ir vėl ėjo 
pro kelerius vartus. Matė dar keletą išbadėjusių rusų švy- 
tinčiais it fosforiniai ciferblatai veidais. Amerikiečiai kiek 
atkuto. Pelaistyti karštu vandeniu, jie pažvalėjo. Ir priėjo 
jie baraką, kur vienarankis ir vienakis kapralas į storą 
raudoną knygą surašė visų belaisvių pavardes ir asmens 
numerius. Kol jų pavardžių ir asmens numerių nebuvo 

toje knygoje, jie priklausė prie „dingusių be žinios“, O 
gal ir „žuvusių“. 
Nieko nepadarysi. 


Amerikiečiams belaukiant, kada reikės eiti, pačioje 
paskutinėje eilėje kilo sambrūzdis. Pasirodo, vienas ame- 
rikietis žioptelėjo kažką, kas nepatiko sargybiniui. Sar- 
gybinio mokėta angliškai, ir jis ištempė amerikietį iš ri- 
kiuotės ir paklojo ant žemės. 

Amerikietis apstulbo. Spjaudydamas kraujais, šiaip 
taip atsistojo. Vokietis jam buvo išmušęs du dantis. 
Žioptelėjo jis be piktos valios, matyt, nepagalvojęs, kad 
sargybinis išgirs ir supras. 

— Už ką jūs mane?— paklausė jis sargybinį. 

— Uš ką tafe? O uš ką fisus kitus?— atsakė tas. 


Kai Bilio Piligrimo pavardę įrašė į storą belaisvių 
lagerio knygą, jis gavo numerį ir geležinį pakabuką su 
jame išmuštu tuo numeriu. Numerį pakabuke išmušė vie- 
nas vergas iš Lenkijos. Dabar jis jau buvo miręs. Nieko 
nepadarysi. 

Biliui liepė užsiverti tą pakabuką prie amerikietiškų 
kariškų pakabukų ir užsikabinti ant kaklo. Tą jis ir pa- 
darė. Pakabukas buvo panašus į ploną kietą biskvitą, per 
vidurį skersai prabadytas, ir stiprus vyras būtų galėjęs 
pirštais jį perlaužti. Jei Bilis būtų miręs (ko jis nepadarė), 
pusė pakabuko būtų likusi ant jo lavono, o kita — ant 
kapo. 

Kai kiek vėliau Dresdene sušaudė vargšą vidurinės 
mokyklos mokytoją Edgarą Derbį, gydytojas konstatavo 
jį mirus ir perlaužė perpus jo pakabuką. Nieko nepa- 
darysi. 

Pagal taisykles įtraukę į sąrašus ir apdaliję pakabu- 
kais, amerikiečius vėl nuvedė pro kelerius vartus. Po 
dviejų dienų jų šeimos per Raudonąjį kryžių sužinos, kad 
jie gyvi. 

Šalia Bilio žingsniavo Polis Lazaras — tas pais, kuris 
prižadėjo atkeršyti už Rolandą Virį. Tačiau dabar Lazaras 
galvojo ne apie kerštą. Jis galvojo apie baisią pilvo so- 
pe. Jo skrandelis buvo susitraukęs iki graikinio riešuto 
dydžio. Tas išdžiūvęs, susiraukšlėjęs kapšiukas degė it 
votis. 

Greta Lazaro žingsniavo vargšas pasmerktasis Edgaras 
Derbis, savo amerikietiškus ir vokiškus pakabukus nely- 
ginant karolius užsileidęs ant viršutinių drabužių. Jis buvo 
tikėjęsis dėl išminties ir emžiaus tapsiąs kapitonu, kuo- 
pos vadu. O dabar, še tau, vidunaktį jis kažkur Čeko- 
slovakijos pasieny. 

— Stok! — šūktelėjo sargybinis. 

Amerikiečiai sustojo. Jie ramiai stovėjo šaltyje. Ap- 
linkiniai barakai niekuo nesiskyrė nuo tūkstančių kitų 
barakų, pro kuriuos jie buvo praėję. Vienu dalyku, tie- 
sa, skyrėsi: šitie buvo su skardiniais kaminais, ir pro 
kaminus virto kibirkščių spiečiai. 

Sargybinis pabeldė į vienas duris. 

Durys atsilapojo iš vidaus. Pro jas liuoktelėjo švie- 
sa, ištrūko į laisvę 300 000 kilometrų per sekundę grei- 
čiu. Ir išžygiavo iš barako penkiasdešimt pusamžių anglų. 
Jie choru traukė „Sveiki gyvi, komanda susirinko!“ iš 
„Penzanso piratų. 


Šitie žaliūkai, raudonskruosčiai dainininkai buvo vie- 
ni iš pirmųjų angliškai kalbančių karių, patekusių į ne- 
laisvę Antrajame pasauliniame kare. Dabar jie daina svei- 

kino kone pačius paskutinius. Ketverius metus, jei ne 
daugiau, jie nebuvo matę moters ar vaiko. Nebuvo matę 
nė paukštelio. Net žvirblių į lagerį neužskrisdavo. 

Visi anglai buvo karininkai. Kiekvienas jų buvo ma- 
žiausiai sykį bandęs pasprukti iš kokio nors kito lagerio. 
O štai dabar jie čia — rami salelė merdinčių rusų jū- 
roje. 

Galėjo kiek širdis geidžia rausti tunelius. Būtų neiš- 
vengiamai išėję į paviršių šiapus spygliuotų vielų, juos 
būtų be žodžių pasveikinę mirštgyviai rusai, nemokantys 
angliškai, neturintys maisto, naudingos informacijos ar 
savų pabėgimo planų. Galėjo kiek širdis geidžia planuoti, 
kaip pasislėpti sunkvežimyje ar jį pavogti, — tačiau jokia 
mašina neįvažiuodavo į lagerio teritoriją. Galėjo, kad 
norėjo, apsimesti sergančiais — vis vien niekur jų nebūtų 
išvežę. Vienintelė lagerio ligoninė buvo šešių lovų kama- 
rėlė pačiame britų sektoriuje. 


Anglai buvo švarūs, energingi, tvarkingi, tvirti. Jie 
dainavo gražiai, sutartinai. Jie jau kelinti metai kas va- 
karą bendrai dainuodavo. 

Be to, jie kelinti metai kilnojo sunkumus ir prisitrau- 
kinėjo ant skersinio. Jų pilvai buvo kaip skalbimo len- 
tos. Blauzdų ir rankų muskulai — kaip patrankos sviedi- 
niai. Be to, jie visi buvo tapę šaškių, šachmatų, bridžo, 
kribidžo, domino, anagramų, šaradų, teniso ir biliardo 
meistrais. 

Maisto atsargomis jie buvo vieni turtingiausių Euro- 
poje. Pirmaisiais karo metais, kai maisto siuntiniai dar 
pasiekdavo belaisvius, Raudonasis kryžius dl kancelia- 
rinės klaidos siuntinėjo jiems kas mėnesį vietoj penkias- 
dešimties siuntinių po penkis šimtus. Anglai juos taip 

gudriai išslapstė, kad dabar, karui baigiantis, turėjo su- 
kaupę tris tonas cukraus, toną kavos, pusę tonos šokolado, 
trečdalį tonos tabako, aštuonis šimtus kilogramų aiba- 
tos, dvi tonas miltų, toną mėsos konservų, daugiau kaip 
pusę tonos konservuoto sviesto, beveik aštuonis šimtus 
kilogramų konservuoto sūrio, keturis šimtus kilogramų 
pieno miltelių ir dvi tonas apelsinų marmelado. 

Visa tai jie laikė belangėje patalpoje. Kad neprieitų 
žiurkės, vidų buvo išmušę konservų dėžučių skardelėmis. 


Vokiečiai juos dievino, laikydami kaip tik tokiais, 
kokie ir turėtų būti anglai. Karas jų dėka atrodė gražus, 
normalus, įdomus dalykas. Todėl vokiečiai užleido jiems 
keturis barakus, nors visi būtų tilpę ir viename. O mai- 
nais už kavą, šokoladą ar tabaką duodavo dažų, lentų, 
vinių ir audeklo įsirengti vidui. 

Anglai dar iš ryto sužinojo, kad sulauks svečių — ame- 
rikiečių. Iki tol nebuvo turėję jokių svečių, tad sukruto 
plušėti it pasakų nykštukai: šlavė, šluostė, virė, kepė, 
kimšo šiaudais čiužinius, dengė stalus, dėliojo prie lėkš- 
tučių dovanėles, 

Ir štai dabar, žiemos naktį, jic daina sveikino savo 
svečius. Anglų drabužiai dvelkė jų paruoštų vaišių aro- 
matais. Apsirengę jie buvo pusiau kariškai, pusiau spor- 
tiškai. Savo pačių svetingumas ir visi gardumynai, lau- 
kiantys viduje, jiems taip pakėlė ūpą, jog dainuodami 
jie net gerai neįsižiūrėjo, kaip atrodo jų svečiai. Jie įsi- 
vaizdavo dainuoją tokiems pat karininkams, atvykusiems 
tiesiai iš mūšio lauko. 

Jie meiliai stumčiojo amerikiečius link barako durų, 
pripildydami orą vyriško blerbėjimo ir draugiškų komp- 

limentų. Vadino juos jankiais, sakė: „Bravo vyrai“, tiki- 
no, jog „fricas tuoj raitys kulnus“ ir taip toliau. 

Bilis Piligrimas kaip per miglą bandė atspėti, kas tas 
tricas. 


Ir štai Bilis stovi barake šalia raudonai įkaitusios ge- 
ležinės viryklės. Ant jos murmuliavo kelios eilės arbati- 
nių. Kai kurie arbatiniai buvo su švilpukais. Dar stovėjo 
dideliausias katilas, pilnas auksinės sriubos. Tirštos sriu- 
bos. Bilis, išpūtęs akis, spoksojo, kaip jos paviršiuje su 
apatišku majestotu kyla pirmapradžiai burbulai. 

Stovėjo ilgiausi vaišėms padengti stalai. Ties kiekvic- 
na kėde — dubenėlis iš pieno miltelių skardinėlės. Kita, 
mažėlesnė skardinėlė — puodelis. Trečia, pailgesnė ir siau- 
resnč,— bokalas. Visi bokalai pilni šilto pieno. 

Kiekvienam svečiui padėta skutimosi įrankiai, frotinio 
rankšluosčio gabalas, pakelis skutimosi peiliukų, šokolado 
plytelė, du cigarai, muilo gabaliukas, dešimt cigarečių, 
degtukų dėžutė, pieštukas ir žvakė. 

Vokiečių gamybos buvo tik žvakės ir muilas. Ir žva- 
kės, ir muilas buvo panašūs savo vaiduokliškų, pienišku 
melsvumu. Britai negalėjo žinoti, kad jie išlydyti iš per- 
dirbtų žydų, čigonų, pederastų, komunistų ir kitų valsty- 
bės priešų. 

Nieko nepadarysi. 


Vaišių salė buvo apšviesta žvakėmis. Ant stalų kūp- 
sojo kaugės šviežios baltos duonos riekių, gniutulai svies- 
to, skardinės marmelado. Gulėjo padėkliukai su lustais 
konservuotos jautienos. Dar savo eilės laukė sriuba, kiau- 
sinienė ir karštas pyragas su marmeladiniu įdaru. 


O pačiame barako gale Bilis išvydo rausvą arką su 
žydromis draperijomis, milžinišką laikrodį, du auksinius 
sostus, kibirą ir plaušinę šluotą. Tai buvo dekoracijos 
linksmajai vakaro daliai — populiariausios pasaulyje pa- 
sakos „Pelenė“ muzikinei versijai. 


Bilis Piligrimas užsidegė — jo atsistota per arti tos 
įkaitusios viryklės. Degė jo paltelio skvernas. Gruzdėjo 
kantriai, ramiai — lyg puvėklis. 

Biliui parūpo sužinoti, ar čia kur nėra telefono. No- 
rėjo paskambinti mamai, kad jis gyvas ir sveikas. 


Dabar buvo tylu —- anglai nustėrę žiūrėjo į nevalyvus 
padarus, kuriuos jie taip išsiilgę susitempė į vidų. Vie- 
nas anglas pamatė, kad Bilis dega. 

— Vaikine, tu gi degi! — sušuko jis ir, atitraukęs Bilį 
nuo krosnelės, rankomis uždaužė kibirkštis. 

Nesulaukęs iš Bilio jokio komentaro, anglas paklausė: 

— Ar moki kalbėti? Ar girdi? 

Bilis linktelėjo. 

Anglas, kupinas gailesčio, tarsi tyrinėdamas apčiupi- 
nėjo jį. 

— Dieve mano, ką jie tau padarė, vaikine? Čia juk 
ne žmogus, o lėktuvo griaučiai. 

— Ar tu tikrai amerikietis? — paklausė anglas. 

— Aha, — atsakė Bilis. 

— O koks tavo laipsnis? 


— Eilinis. 

— Kur tavo batai, vaikine? 

— Neatsimenu. 

— Ar šitas paltelis — dėl jumoro? 
— Prašau? 

— Kur tu ištraukei tokį rūbekšlį? 
Biliui buvo ko pagalvoti. 

— Davė man,— pagaliau atsakė jis. 
—— Čia tau fricai davė? 


— Kas? 

— Tau jį vokiečiai davė? 

— Aha. 

Biliui interviu nusibodo. Labai jį išvargino. 

— Oi janki, janki. ..— tarė anglas.— Juk tai įžeidimas! 
— Prašau? 


— Fricai tyčia taip daro, kad tave pažemintų. Nesi- 
leisk, kad taip darytų. 

Čia Biliui aptemo sąmonė. 

Atsitokėjo jis ant kėdės, bežiūrįs į sceną. Jo irgi 
kažkaip pavalgyta, ir dabar jis žiūrėjo „„Pelenę“. Matyt, 
dalimi sąmonės jo jau kuris laikas gėrėtasi spektakliu. 
Bilis net susiriesdamas kvatojo. 

Moterų vaidmenis, aišku, atliko vyrai. Laikrodis ką 
tik išmušė pusiaunaktį, ir Pelenė virkavo: 


Jeckau kleckau, tai bėda — 
Jau dvylikė valanda! 


Biliui šis kupletėlis pasirodė toks juokingas, jog jis 
ėmė stačiai kvykti iš juoko. Isteriškai kvykiantį jį išnešė 
į kitą baraką, kuriame buvo įrengta ligoninė. Ligoninėje 
stovėjo šešios lovos. Bilis buvo vienintelis ligonis. 


Bilį paguldė į lovą, pririšo ir suleido morfijaus. Vie- 
nas amerikietis pasisiūlė prie jo pabudėti. Tas savanoris 
buvo mokytojas Edgaras Derbis, kurį vėliau Dresdene su- 
šaudys. Nieko nepadarysi. 

Derbis sėdėjo ant trikojės taburetės. Jam kažkas davė 
pasiskaityti knygą — Stiveno Kreino „Raudonąjį narsumo 
ženklą“. Derbis buvo ią skaitęs. Dabar skaitė iš naujo, 
o Bilis Piligrimas tuo tarpu žengė į morfijaus rojų. 


Apsvaigęs nuo mortijaus, Bilis susapnavo sodą su žira- 
fomis. Žirafos vaikštinėjo žvyruotais takeliais, stabtelda- 
mos užkrimsti saldžių kriaušių nuo medžių viršūnių. Bi- 
lis irgi buvo žirafa. Jis irgi krimto kriaušę. Pasitaikė kie- 
ta. Atkakliai priešinosi jo griežiantiems dantims. Paga- 
liau, sultingai protestuodama, pasidavė. 

Žirafos priėmė Bilį į savo tarpą kaip nepavojingą pa- 
darą tokios pat absurdiškos specialybės kaip ir jos pačios. 
Dvi prisiartino jam iš šonų, prisiglaudė. Jų ilgos mėsingos 
viršutinės lūpos išsiviepdavo trimito forma. Tomis lūpo- 
mis jos jį bučiavo. Šitos žirafos buvo kreminės ir citrinų 
geltonumo patelės. Joms ant galvų styrojo rageliai, pa- 
našūs į durų rankenų bumbuliukus. Bumbuliukai buvo 
aksominiai. 

Ką tai galėtų reikšti? 


Į žirafų sodą atėjo naktis, ir Bilis kurį laiką miegojo 
nesapnuodamas, o paskui leidosi į kelionę per laiką. Pa- 
budo — guli palindęs su visa galva po antklode, ramių 
psichinių ligonių palatoje karo veteranų ligoninėje ne- 
toli Leik Plesido (Niujorko valstija). Buvo 1948 metų pa- 
vasaris, treji metai, kai baigėsi karas. 

Bilis nusiklojo galvą. Palatoje langai buvo atidaryti. 
Ore čiauškėjo paukšteliai. 

— Tivit tivit?— paklausė vienas Bilį. 

Saulė buvo aukštai. Palatoje gulėjo dar dvidešimt de- 
vvhi pacientai, bet jie visi buvo išėję pakvėpuoti grynu 

oru. Ligoniai — jų tarpe ir Bilis — galėdavo kur nori eiti, 
kada nori pareiti; jei kas pageidavo, galėjo ir namo iš- 
važiuoti. Jie čionai atvyko savo valia, išsigandę išorinio 
pasaulio. 

Bilis atsidavė gydytojams, įpusėjęs paskutinį kursą 
Iliumo optometrijos mokykloje. Niekas nė neįtarė, kad 
jis kraustosi iš proto. Visiems atrodė, kad jis sveikutėlis 
ir elgiasi normaliausiai. O jį paguldė į ligoninę. Gydytojai 
sutiko su juo: jis tikrai kraustėsi iš proto. 

Gydytojų nuomone, Bilio liga neturėjo nieko bendra 
su karu. Jų manymu, Biliui protas drumstėsi todėl, kad 
tėvas jį mažą buvo įmetęs gilioj vietoj į Krikščionių jau- 
nimo asociacijos centro baseiną, o vėliau buvo privedęs 
prie pat Didžiojo kanjono pakraščio. 

Gretimoje lovoje gulėjo buvęs pėstininkų kapitonas 
Eliotas Rouzvoteris. Rouzvoteris gydėsi nuo chroniško gir- 
tavimo. 

Šitas Rouzvoteris ir supažindino Bilį su moksline fan- 
tastika, konkrečiai —su Kilgoro Trauto kūryba. Rouzvo- 
teris palovy turėjo sukaupęs didžiausią mokslinės fantas- 
tikos knygų minkštais viršeliais biblioteką. Jis jas atsi- 
vežė į ligoninę didžiuliame kelioniniame lagamine. Tų 
numylėtų, nučiurintų knygelių kvapu — tartum troškintos 
avienos su svogūnais ir bulvėm ar mėnesį nekeistos fla- 
nelinės pižamos kvapu — buvo persisunkusi visa palata, 


Kilgoras Trautas tapo Bilio mėgstamiausiu šiuolaikiniu 
rašytoju, o mokslinė fantastika — vienintele literatūros rū- 
šimi, kurią jis prisiversdavo skaityti. 

Rouzvoteris buvo dvigubai protingesnis už Bilį, tačiau 
krizę abudu pergyveno panašią. Abiem gyvenimas atrodė 
beprasmis — iš dalies dėl to, ką patyrė per karą. Pavyz- 

džiui, Rouzvoteris netyčia, palaikęs vokiečių kareiviu, nu- 
šovė keturiolikmetį ugniagesį. Nieko nepadarysi. O Bilis 
matė didžiausias Europos istorijoje žudynes — Dresdeno 
subombardavimą. Nieko nepadarysi. 


Dabar abu jie bandė iš naujo susikurti save ir savo 
pasaulį. Mokslinė fantastika buvo labai geras vaistas. 


Rouzvoteris sykį pasakė Biliui įdomų dalyką apie vie- 
ną ne mokslinės fantastikos knygą. Jis pasakė, kad visa, 
kas žinotina apie gyvenimą, yra Fiodoro Dostojevskio 
„Broliuose Karamazovuose“. 


— Bet dabar jau ir to nebepakanka,— pasakė Rouzvo- 
teris. 


Kitą sykį Bilis išgirdo, kaip Rouzvoteris sakė psichiat- 
rui: 

— Man regis, jeigu jūs neprigalvosit kokių nors nau- 
jų gražių melagysčių, žmonėms greit visai praeis noras 
gyventi. 


Ant staliuko prie Bilio lovos gulėjo natiurmortas: dvi 
piliulės, peleninė su trim lūpų dažais suteptom nuorūu- 
kom, iš kurių viena tebesmilko, ir stiklinė vandens. Van- 
duo buvo sudusęs. Nieko nepadarysi. Oras bandė ištrūkti 
iš to negyvo vandens. Burbuliukai laikėsi įsikibę sienelių, 
neturėdami jėgų iškilti į paviršių. 

Nuorūkas paliko Bilio motina, kuri rūkydavo, prisi- 
degdama vieną cigaretę nuo kitos. Dabar ji buvo išėjusi 
į moterų lualcią, esantį netoli nuo palatos, kurioje gulėjo 
buvusios pagalbinių karinių tarnybų narės su atsipalai- 
davusiais varžteliais. Ji turėtų tuoj grįžti, 

Bilis vėl užsiklojo galvą. Jis visada, motinai atėjūš 
į palatą jo aplankyti, slėpdavosi po antklode. Kol ji bū- 
davo palatoje, jis visada jausdavosi blogiau negu papras- 
tai. Ir ne todėl, kad ji būtų buvusi negraži ar kad jai 
iš burnos būtų dvokę, ar kad būdo buvusi bjauraus. Buvo 
ji visai maloni, standartinė moteriškė, baltaodė, šatenė, 
su viduriniu išsilavinimu. 

Biliui gadino nuotaiką tai, kad ji jo motina. Jos aki- 
vaizdoje jam darydavosi nejauku, jausdavosi nedėkingas 
ir silpnas, nes ji tiek jėgų padėjo, suteikdama ir palai- 
kydama jam gyvybę, kai Bilis visai netroško gyventi. 


Bilis girdėjo, kaip įėjo ir atsigulė Eliotas Rouzvoteris. 
Jo lovos spyruoklės ilgai aptarinėjo tą faktą. Rouzvote- 
ris buvo stambaus sudėjimo, bet ne itin stiprus. Atrodė 
lyg nulipdytas iš snarglių. 

O paskui grįžo iš tualeto Bilio motina, atsisėdo ant 
kėdės tarp Bilio ir Rouzvoterio lovų. Rouzvoteris šiltu 
melodingų balsu pasveikino ją, pasiteiravo, kaip ji lai- 
kantis. Atrodė, tarytum baisiausiai nudžiugo, išgirdęs, 
kad ji laikantis puikiai. Eksperimento tvarka jis visiems 
reiškė karščiausią prielankumą. Jis manė, kad tokie da- 
lykai pasaulį gali padaryti jaukesnį. Bilio motiną vadino 
„brangia ponia“. Eksperimento tvarka visus vadino „bran- 
giaisiais'. 

— Vienądien,— tikino Bilio motina Rouzvoterį,— atei- 
siu, ir Bilis nusiklos galvą, ir žinot, ką pasakys? 

— Ką gi jis pasakys, brangi ponia? 

— Pasakys: „Labas, mam“ ir nusišypsos. ,„(Gerai,— sa- 
kys, — mam, kad atėjai. Kaip tu gyveni?" 

— O, kad taip būtų šiandien! 

— Meldžiuosi kas vakarą. 


— Kaip gražu! 

— Kad žmonės žinotų, kiek gera alneša maldos! 

— Aukso žodžiai, brangi ponia. 

— Ar tamstą motinėlė dažnai aplanko? 

— Mano motina mirusi,-- aisakė Rouzvoteris. Nieko 
nepadarysi. 

— Atleiskit. 

— Bet jos bent gyvenimas buvo laimingas. 

— Vis, pasakysiu, šiokia tokia paguoda. 

— Taigi, 

— Bilio tėvas irgi, žinot, miręs, — pasakė Bilio moti- 
na. Nieko nepadarysi. 

— Berniukui tėvas būtinai reikalingas. 

Ir taip toliau, ir panašiai vinguriavo duetas tarp prie- 
kvailės, maldos galybe įtikėjusios damos ir stambaus iš- 
dūlėjusio, mMeiliais aidais dūdenančio vyriškio. 


— Kai jam šitas užėjo, jis buvo grupės pirmūnas,— 
pasakė Bilio motina. 

— Gal persimokė,— pasakė Rouzvoteris. 

Rankoje jis turėjo knygą, kurią norėjo skaityti, tačiau 
mandagumas jam neleido vienu metu ir skaityti, ir kal- 
bėti su Bilio motina, nors ir labai lengva buvo jai ati- 
tarinėti. Knyga buvo Kilgoro Trauto ,„Bepročiai ketvirta- 
jame matavime“. Joje buvo pasakojama apie žmones, 
kurių psichikos sutrikimai nepagydomi, nes jų priežas- 
tys esančios ketvirtajame matavime ir „trimačiai“ žemie- 
čiai gydytojai tų priežasčių ne tik kad nustatyti, bet ir 
įsivaizduoti negalį. 

Rouzvoteriui labai patiko vienas Trauto teiginys, bū- 
tent: kad ir vampyrai, ir vilkolakiai, ir aitvarai, ir ange- 
lai, ir taip toliau tikrai egzistuoją, tačiau egzistuoją ket- 

virtajame matavime. Ketvirtajame matavime gyvuojąs, 
pasak Trauto, ir Rouzvoterio mėgstamiausias poetas Vil- 
jamas Bleikas. Taip pat ir dangus su pragaru. 


— Jis susižiedavęs su labai turtinga mergina, — pasa- 
kė Bilio motina. 

— Geras dalykas,— atsakė Rouzvoteris.— Pinigai kar- 
tais didelė paspirtis. 

— Žinot, kad tikrai. 

— Aš ir sakau. 


— Menkas malonumas, kai reikia drebėt dėl kiek- 
vieno skatiko. 


— Kiekvienam norisi laisviau atsikvėpt. 


— Tos panelės tėvas — optometrijos mokyklos savi- 
ninkas, tos pačios, kur ir Bilis mokėsi. Be to, mūsų kraš- 
te jis dar laiko šešis akių kabinetus. Skraido nuosavu 
lėktuvu ir turi vasarnamį prie Džordžo ežero. 


— (Gražus ežeras. 


Bilis ir užmigo po antklode. Pabudo — vėl gulįs lage- 
rio ligoninėje, vis dar pririštas prie lovos. Jis pramerkė 
vieną akį, pamatė vargšelį Edgarą Derbį, prie žvakės skai- 
tantį „Raudonąjį narsumo ženklą“. 

Bilis užmerkė akį, savo ateities atminty išvydo varg- 
šelį Edgarą Derbį, Dresdeno griuvėsiuose stovintį prie- 
šais baudžiamąjį būrį. Būrys buvo tik iš keturių karei- 
vių. Bilis buvo girdėjęs, kad vienam baudžiamojo būrio 
kareiviui pagal tradiciją duodamas šautuvas, užtaisytas 
tuščiu šoviniu. Tačiau Bilis netikėjo, kad tokiame maža- 
me baudžiamajame būryje ir dar po tokio ilgo karo kam 
nors duos tuščią šovinį. 

Dabar į ligoninę aplankyti Bilio užėjo anglų seniūnas. 
Jis buvo pėstininkų pulkininkas ir į nelaisvę pateko prie 
Diunkerko. Tai jis suleido Biliui mortijaus. Tikro gydy- 
tojo lageryje nebuvo, todėl ligoniais rūpinosi šitas pul- 
kininkas. 

— Kaip ligonis?— paklausė jis Derbį. 

— Nerodo gyvybės ženklų. 

— Bet nemiręs? 

— Ne. 

— Gerai tokiam: nieko nejaučia, o naudojasi gyvųjų 
privilegijomis. 

Derbis tuo tarpu lyg prie karsto išsitempė „ramiai“. 

— Nereikia, nereikia... prašom sėdėt... Kai kiekvic- 
nam karininkui tenka vos po du kareivius, o ir tie visi 
lisgonys, man regis, galima apsieiti be įprasto ritualo tarp 
karininkų ir eilinių. 

Tačiau Derbis tebestovėjo. 

— Tamsta atrodai vyresnis už kitus, — tarė pulkinin- 
kas. 

Derbis atsakė, jog jam keturiasdešimt penkeri, o tai 
reiškė, kad jis dvejais metais vyresnis už pulkininką. 
Pulkininkas pasakė, jog visi amerikiečiai jau nusiskutę 
ir tiktai Bilis su Derbiu likę su barzdomis. Ir jis pridūrė: 

— Žinot... mes karą matėm tik mintyse ir įsivaizda- 
vom, kad kariauja suaugę vyrai, tokie kaip štai tamsta 
ir aš. Mes pamiršom, kad paprastai kariauja vaikai! Pa- 
matęs jų šviežiai nuskustas burneles, aš apstulbau. ,„Die- 
ve mano,— pagalvojau — juk tai vaikų kryžiaus žygis!“ 

Pulkininkas paklausė Derbį, kaip jis patekęs į nelais- 
vę, ir Derbis apsakė, kaip jis su šimtu persigandusių ka- 
reivių atsidūrė mažame miškelyje. Mūšis vyko penkta 
diena. Į miškelį juos suvijo tankai. 

Derbis apibūdino, kokias nepakeliamas sąlygas kar- 
tais sukuria vieni žemiečiai kitiems, norėdami, kad tie 
kiti žemiečiai nebegyventų Žemėje. Medžių viršūnėse, pa- 
sak jo, su siaubingais trenksmais sproginėjo sviediniai, 
lydami peiliais, adatomis ir skutimosi peiliukais. Pažeme 
po visą miškelį greičiau už garsą šmaižė švino gabaliu- 
kai su variniais švarkeliais. 

Daug žmonių buvo sužeista ir nukauta. Nieko nepa- 
darysi. 

Paskui artilerijos apšaudymas liovėsi, ir kažkur pa- 
sislėpęs vokietis per garsiakalbį liepė amerikiečiams mes- 
ti ginklus ir susinėrus rankas ant galvos išeiti iš miško. 
Priešingu atveju vėl imsią šaudyti ir šaudysią tol, kol 
miške neliksią nė vieno gyvo. 

Ir amerikiečiai numetė ginklus ir, susinėrę rankas ant 
galvų, išėjo iš miško, nes norėjo, jei bus galima, dar 
pagyventi. 


Bilis vėl per laiką parkeliavo į karo veteranų ligo- 
ninę. Gulėjo apsiklojęs galvą antklodė. Palatoje buvo 
tylu. 

— Ar mano motina išėjo? — paklausė Bilis. 

— Išėjo. 

Bilis dirstelėjo iš po antklodės. Prie lovos ant svečių 
kėdės pamatė savo sužadėtinę. Ji vadinosi Valensija 
Merbl. Valensija buvo Iliumo optometrijos mokyklos sa- 
vininko duktė. Ji buvo labai turtinga. Be to, stora kaip 
meška, nes amžinai ką nors valgė. Ji ir dabar valgė. 
Valgė šokoladuką „Trys muškietininkai“. Dėvėio trifo- 
kalius akinius, kurių spalvoti rėmeliai buvo papuošti nc- 
tikrais briliantėliais. Briliantėlių žibuliavimui atliepė spin- 
dėjimas brilianto jos jungtuvių žiede. Briliantas buvo 

apdraustas tūkstančiu aštuoniais šimtais dolerių. Tą bri- 
liantą Bilis rado Vokietijoje. Tai buvo karo trofėjus. 

Bilis visai nenorėjo vesti šios negražios Valensijos. 
Sužadėtuvės su ja buvo vienas jo ligos simptomų. Jis su- 
prato, kad kraustosi iš proto, kai išgirdo save peršantis 
jai, prašant priimti iš jo žiedą su briliantu ir būti jo gy- 
venimo palydove iki grabo lentos. 


Bilis pasisveikino ir paklaustas, ar nenorįs saldainių, 
atsakė: 

— Ačiū, nenoriu. 

Ji paklausė, kaip jis jaučiąsis, ir jis atsakė: 

— Ačiū, daug geriau. 

Ji pasakė, kad Optometrijos mokykloje visi kursiokai 
jo gailisi ir tikisi, kad jis greit pasveiksiąs, ir Bilis pa- 
prašė: 

— Susitiksi — perduok gerų dienų. 

Ji prižadėjo perduoti. 


Ji paklausė, ar jam nereikią ko nors atnešti, ir jis 
atsakė: 

— Ne, visko turiu. 

— Tai gal knygų?— paklausė Valensija. 

— Guliu greta vienos didžiausių pasauly asmeninių 
bibliotekų, — atsakė Bilis. Jis turėjo omeny Elioto Rouzvo- 
terio mokslinės fantastikos rinkinį. 

Rouzvoteris gulėjo savo lovoje ir skaitė, ir Bilis įtrau- 
K“ ši į pokalbį — paklausė, ką jis skaitąs. 

Rouzvoteris alsakė skaitąs Kilgoro Trauto ,„Kosminę 
Evangeliją“. Tai apysaka apie ateivį iš Kosmoso, iš iš- 
vaizdos, beje, labai panašų į tralfamadorą. Tasai ateivis 
iš kosmoso ėmėsi nuodugniai studijuoti krikščionybę, no- 

rėdamas sužinoti, kodėl krikščionys taip linkę į žiau- 
rumą. Jis priėjo išvadą, kad iš dalies dėl to kaltas Nau- 
jojo Testamento pasakojimų netvarkingumas. Jo supra- 
timu, Evangelijos, be kita ko, turinčios mokyti žmones 
būti gailestingus, net ir patiems didžiausiems menkys- 
toms. 

Tačiau faktiškai Evangelijos moko štai ko: „Prieš ką 
nudobdamas, gerai įsitikink, ar jis neturi stipraus užnu- 
gario „ Nieko nepadarysi. 


Visų pasakojimų apie Kristų trūkumas, teigė ateivis iš 
kosmoso, kad Kristus, iš pažiūros menkas žmogelis, iš 
tikrųjų buvo Galingiausios Visatoje Esybės Sūnus. Skai- 
tytojai tą žino, todėl, priėję prie nukryžiavimo, žinia, 
"galvoja — čia Rouzvoteris perskaitė garsiai: 

— „Na žinai, ir išsirinko gi ką linčiuot!“ 

O ši mintis turi sesutę: „Yra žmonių, kuriuos galima 
linčiuoti“. Ką? Ogi žmones, neturinčius stipraus užnu- 
gario. Nieko nepadarysi. 


Ateivis iš kosmoso padovanojo Žemei naują Evange- 
liją. Joje Jėzus iš tikrųjų visiškai niekas, gyva rakštis 
turintiems stipresnį užnugarį negu jis. Bet ir čia jis kal- 
bėjo tokius pat gražius ir mįslingus žodžius kaip ir anose 
Evangelijose. 

Ir žmonės vieną gražią dieną pasidarė sau pramogėlę: 
prikalė jį prie kryžiaus, o kryžių įkasė į žemę. Linčiuo- 
tojai manė, kad įvykis liks be atgarsio. Taip turėtų ma- 
nyti ir skaitytojai, nes naujojoje Evangelijoje kalte ka- 
lama mintis, koks smulkmė buvo Jėzus. 

Ir štai, prieš tam smulkmei numirštant, atsiveria dan- 
gūs, trinksi perkūnas, tvyksi žaibai. Ir sugriaudėja Dievo 

balsaš, tarydamas žmonėms, kad jisai įsūnijąs šitą valka- 
tėlę, suteikiąs jam amžių amžiams Visatos Kūrėjo Suū- 
naus teises ir privilegijas. Dievas bylojo taip: nuo šiolei 
Jis žiauriai bausiąs visus, kurie skriaus bet kokį valkatą, 
nelurintį stipraus užnugario! 


Bilio sužadėtinė suvalgė šokoladuką „Trys muškieti- 
ninkai '. Dabar valgė saldainį „Paukščių Takas“. 

— Gana apie tas knygas, — tarė Rouzvoteris, mesda- 
mas minėtą knygą po lova.— Velniop! 

— Šita atrodo įdomi,— pasakė Valensija. 

— Ol Jeigu šitas Kilgoras Trautas mokėtų dar ir ra- 
šyti! ..— sušuko Rouzvoteris. Jis turėjo racijos: nepopu- 
liarus Kilgoras Trautas buvo pelnytai. Rašė jis klaikiai. 
Geros jo buvo tik idėjos. 


— Abejoju, ar Trautas buvo kada išvažiavęs iš Ame- 
rikos,— toliau kalbėjo Rouzvoteris.— Rašo, po šimts kala- 
kutų, apie žemiečius, ir visi tie jo žemiečiai — amerikie- 
čiai. O juk faktiškai Žemėj tokių žmonių — amerikiečių — 
iš viso nėra! 

— O kur jis gyvena?— paklausė Valensija. 

— Galas jį žino,— atsakė Rouzvoteris.— Aš, ko gera, 
vienintelis ir žinau apie tokį rašytoją. Kiekviena jo kny- 
ga išėjusi vis kitoj leidykloj, ir kiek tik rašiau leidė- 
jams, kad perduotų jam mano laišką, laiškai grįždavo: 
leidėjas subankrutavęs. 

Jis pakeitė pašnekesio temą — pagyrė Valensijos su- 


žieduotuvių žiedą. 
— Ačiū, — pasakė ji ir ištiesė ranką, kad Rouzvoteris 


iš karo. 

— Karas tuo ir patrauklus, — pasakė Rouzvoteris.— 
Kiekvienas parsiveža kokį niekelį. 


Pora žodžių dėl Kilgoro Trauto gyvenamosios vietos: 
gyveno jis vienišas ir paniekintas Bilio gimtajame mies- 
te Iliume. Bilis netrukus su juo susipažins. 


— Bili...— tarė Valensija Merbl. 

— M? 

— Gal pasitariam dėl stalo sidabro? 

— Galim. 

—- Jeigu rinktis, tai arba „Danijos karalystę“, arba 
„Vijoklinę rožę“. Kitus aš atmečiau. 

— „Vijoklinę rožę“. 

— Labai skubėt nėra ko,— tarė ji— Supranti... juk 
renkamės visam gyvenimui. 

Bilis atidžiai apžiūrėjo nuotraukas. 

— Tegu bus „Danijos karalystė“, — galiausiai tarė jis. 

— „Kolonijos mėnesiena“ irgi gražus. 

— Gražus, — sutiko Bilis Piligrimas. 


Ir Bilis nukeliavo per laiką į zoologijos sodą Tralfa- 
madorijoje. Jam keturiasdešimt ketveri metai, jis ckspo- 
nuojamas po geodeziniu kupolu. Sėdėjo pusiaugulom šczZ- 
longe, kuriame it kūdikis lopšy gulėjo keliaudamas per 
kosmosą. Buvo nuogas. Tralfamadorai domėjosi jo kKti- 
nu — visu kūnu. Tūkstančiai trallamadoriukų stovėjo ap- 
link kupolą iškėlę rankeles, kad jį matytų. Bilis gyveno 
Tralfamadorijoje jau visą žemišką pusmetį. Buvo apsi- 
pratęs su publika. 

Apie pabėgimą negalėjo būti ir kalbos. Atmosfera ki- 
tapus kupolo buvo vienas cionas. Iki Žemės -— 
719 548 000 000 000 000 kilometrų. 

Bilis zoologijos sode buvo eksponuojamas panašioje 
į žemišką gyvenamoje aplinkoje. Dauguma baldų buvo 
pavogti Ajovos mieste iš Sirso ir Roubeko kompanijos 
prekių sandėlio. Spalvotas televizorius, kušetė-lova. Prie 
kušetės — naktiniai staliukai, ant jų — lempos ir peleni- 
nės. Naminis bariukas, dvi taburetės. Nedidelis biliardo 
stalas. Grindys visur, išskyrus virtuvę, vonią ir liuko 
dangtį pačiame viduryje, užtiestos seno aukso spalvos 
kilimu. Ant žemučio staliuko priešais kušetę vėduokle 
paskleisti Žurnalai. 

Buvo veikiantis stereofoninis gramofonas. Televizo- 
rius neveikė. Ant ekrano buvo prilipdytas paveikslėlis, 
vaizduojantis, kaip vienas kaubojus nukauna kitą. Nieko 
nepadarysi. 

Po kupolu sienų nebuvo, pasislėpti Bilis neturėjo kur. 
Žalsvi vonios įrengimai stovėjo visiems ant akių. Bilis 
atsikėlė nuo šezlongo, nuėjo į vonią ir nusišlapino. Žiū- 
rovai šėlo iš pasigėrėjimo. 


Traliamadorijoje Bilis išsivalė dantis, įsidėjo dantų 
protezą ir nuėjo į virtuvę. Dujinė viryklė, šaldytuvas bei 
indų plovimo mašina irgi buvo žalsvos spalvos. Ant šal- 
dytuvo durelių nupieštas paveiksliukas. Šaldytuvas toks 
buvo jau iš gamyklos. Paveikslėlyje XIX amžiaus pabai- 
gos maniera pavaizduota porelė ant dviviečio dviračio. 

Dabar Bilis žiūrėjo į paveikslėlį, bandė ką nors su- 
galvoti apie tą porelę. Niekas neatėjo į galvą. Atrodė, 
kad iš viso nėra ką galvoti apie tuos du žmones. 

Bilis sočiai papusryčiavo konservais. Išplovė ir padėjo 
puoduką, lėkštę, peilį, šakutę, šaukštą, keptuvę. Tada 
pasimankštino taip, kaip mokėsi kariuomenėj: pastryk- 
čiojo, padarė įtūpstų, pritūpimų, atsispaudimų. Dauguma 

tralfamadorų nė iš tolo nenumanė, kad Bilio kūnas ir 
veidas negražus. Jie jį laikė puikiu egzemplioriumi. Tai 
darė Biliui gerą įtaką, jis pirmąkart gyvenime ėmė di- 
džiuotis savo kūnu. 

Po mankštos jis nusimaudė duše ir apsikarpė kojų 
nagus. Tada nusiskuto ir dezodoratoriumi pasipurkštė pa- 
žastis, 0 zoologijos sodo gidas, stovintis ant pakylos 
priešais kupola, tuo tarpu aiškino, ką Bilis daro ir kodėl. 
Gidas aiškino telepatiškai: stovėjo ir paprasčiausiai siuntė 
žiūrovams minčių bangas. Šalia jo ant pakylos stovėjo 
nedidelis klavišinis instrumentas, kuriuo jis perdavinėjo 
Biliui žiūrovų klausimus. 

Štai pasigirdo pirmasis klausimas — iš televizoriaus 
garsiakalbio: 

— Ar jums čia gera? 

— Maždaug taip pat kaip Žemėj, — nuoširdžiai atsakė 
Bilis Piligrimas. 


Tralfamadorai yra penkių lyčių, ir kiekviena lytis įne- 
ša indėlį, kuriant naują individą. Biliui jie visi atrodė 
kaip vienas — mat jų lytiniai skirtumai egzistuoja tik 
ketvirtajame matavime. 

Beje, tikra bomba moralinių įsitikinimų srityje Biliui 
buvo tralfamadorų požiūris į žemiečių seksą. Jie pareiš- 
kė, kad skraidančių lėkščių įgulos nustačiusios Žemėje 
csant ne mažiau kaip septynias lytis, kurios visos būtinos 
žmonių giminės išlaikymui. Be to, Bilis jokiu būdu nega- 
lėjo įsivaizduoti, kuo prisideda prie vaiko darymo pen- 
kios iš tų septynių lyčių, jeigu jos lytiškai aktyvios tik 
ketvirtajame matavime. 

Tralfamadorai bandė padėti Biliui įsivaizduoti seksą 
nematomame jam matavime. Jie jam sakė, jog negalėtų 

žemėje gimti vaikų, jei nebūtų homoseksualistų. O be 
lesbiečių — galėtų. Negalėtų gimti vaikų, jei nebūtų mo- 
terų, senesnių kaip šešiasdešimt penkerių metų. O be 
vyrų, senesnių kaip šešiasdešimt penkerių metų, — galė- 
tų. Negalėtų būti vaikų, jei nebūtų kūdikių, kurie gimę 
pragyvena vos valandą ar mažiau. Ir taip toliau. 

Bilis nė bum bum iš to nesuprato. 


Daug ko ir tralfamadorai iš Bilio kalbų nė bum buni 
nesuprato. Jie neįstengė įsivaizduoti, kaip jis suvokia 
laiką. Bilis neteko vilties jiems suprantamai tą išaiškinti. 
Gidui beliko pasikliauti savo galva. 

Gidas pasiūlė žiūrovams įsivaizduoti, kad jie giedrą, 
šviesią dieną žiūrį per dykumą į kalnų virtinę. Jie galį 
žiūrėti tai į viršukalnę, tai į paukštį, tai į debesį, tai į 
akmenuką sau po kojom ar net į kanjoną užpakaly savęs. 
Bet tarp jų esąs šitas nelaimingas žemietis, o jo galva 
įsprausta į plieninį rutulį, kurio jis negalįs nusiimti. Žiū- 
rėjimui esanti palikta vienintelė angelė, prie kurios dar 
privirintas sieksninis vamzdis. 

Tuo Bilio metaforinės bėdos nesibaigė. Jį dar pri- 
kaustė prie plieninių grotų, pritvirtintų prie platformos 
ant bėgių, ir jis negalėjo nei pasukti galvos, nci paju- 
dinti vamzdžio. Kitas vamzdžio galas uždėtas ant dvi- 
koio, irgi pritvirtinto prie platformos. Bilis tegali matyti 
mažytį taškelį vamzdžio gale. Jis net nežino esąs ant 
plattormos, nežino, kokioje keistoje jis padėtyje. 

Platforma tai vos šliaužia, tai švilpte švilpia, dažnai 
stabčioja; tai kyla į kalną, tai leidžiasi į pakalnę, tai 
krivuliuoja, tai važiuoja tiesiai. Ir ką tiktai Bilis mato 
pro vamzdį, jis turi sakyti: „Tai gyvenimas“. 

Bilis tikėjosi, kad tralfamadorai nesupras ir išsigąs 
karų bei kitų žemietiškų žudymo formų. Jis spėjo, jog 
jie pabūgs, kad, sukaupę milžiniškas ginklų atsargas, žiau- 
rūs žemiečiai galų gale nesunaikintų dalies, o gal ir vi- 
sos niekuo dėtos Visatos. Tokią prielaidą jis padarė rem- 
damasis moksline fantastika. 

Tačiau tralfamadorai apie karą nesirengė šnekėti, todėl 
Bilis užvedė kalbą pats. Kažkas iš žiūrovų, susirinkusių 
zoologijos sode, paklausė jį per aiškintoją, ką iš to, ką 
jis iki šiol patyrė Tralfamadorijoje, jis vertinąs labiau- 
siai, ir Bilis atsakė: 

— Tai, kad visos planetos žmonės sugeba gyventi 
taikoje! Kaip žinote, aš iš planetos, kurios gyventojai 
nuo neatmenamų laikų beprasmiškai žudo vieni kitus. Aš 
pats savo akimis mačiau lavonėlius mokinukių, kurias gy- 
vas išvirė vandens bokšte mano paties tėvynainiai, di- 
džiuodamiesi, jog kovoja prieš blogį — Tai buvo tiesa. 
Bilis matė tuos išvirusius lavonėlius Dresdene.— Ir aš pa- 
sišviesdavau lagery žvakėmis, nulietomis iš riebalų žmo- 
nių, kuriuos nužudė tų išvirtų mergaičių broliai ir tėvai. 
Visatoje tikriausiai nėra didesnių pabaisų už žemiečius! 
Jei kitoms planetoms pavojus iš Žemės kol kas negresia, 
tai netrukus grės. Todėl atskleiskit man paslaptį, kurią 
galėčiau parsivežti į Žemę ir visus mus išgelbėti; kaip 
taikiai sugyventi? 

Bilis juto, kad užušnekėjo labai aukštu stilium. Tačiau 
visiškai sutriko matydamas, jog tralfiamadorai sugniaužė 
delnelius užmerkdami akis. Jis iš patyrimo žinojo, ką 
tai reiškia: jis nušvojo. 

— Ar... ar nepasakytumėt...— gerokai supliuškęs, 
kreipėsi jis į gidą, — ką taip kvaila aš pasakiau? 

— Mes žinom, kaip žūsta Visata, — atsakė gidas,— bet 
Žemė čia niekuo dėta, nebent, kad ji irgi sunaikinama. 
— O kaip... kaip žūsta Visata?— paklausė Bilis. 

— Mes ją susprogdinam, bandydami naują kurą savo 
skraidančioms lėkštėms. Mūsiškis pilotas bandytojas spus- 
teli mygtuką — ir Visatos kaip nebūta. 

Nieko nepadarysi. 


— Jeigu jūs tą žinot,— tarė Bilis, — tai ar negalit už- 
kirsti tam kelio? Nejaugi negalit sutrukdyti tam pilotui 
paspausti mygtuko? 

— Jis visada jį spaudžia ir visada spaus. Mes visada 
jam leidžiam ir visada leisim. Taip jau sukomponuotas 
yra tas momentas. 

— Jei taip. ..— ieškodamas žodžių, prabilo Bilis,— tai, 
matyt, ir stengtis užkirsti kelią karams Žemėj — kvailystė. 

— Aišku, kad kvailystė. 

— O vis dėlto jūs gyvenat taikoje. 

— Šiandien — taip. Kitu laiku pas mus vyksta karai, 
ne mažiau baisūs už tuos, kuriuos jums yra tekę regėti 
ar skaityti. Mes bejėgiai ką nors pakeisti, todėl papras- 
čiausiai į juos nekreipiam dėmesio. Mes juos ignoruo- 
jam. Mes leidžiam amžinybę, gėrėdamiesi mMaloniais mo- 
mentais — kaip štai šiandien zoologijos sode. Argi da- 
bar ne malonu? 

— Malonu. 

— Štai ko galėtų, labai pasistengę, pasimokyti iš 
mūsų žemiečiai: ignoruoti blogus laikus ir džiaugtis ge- 
rais. 

— Hm,— numykė Bilis. 


108 


Tą naktį, vos užmigęs, Bilis nukeliavo per laiką į kitą 
gana malonų momentą, tai yra į savo ir Valensijos Merbl 
vestuvių naktį. Buvo visas pusmetis, kai jis išsirašė iš 
karo veteranų ligoninės. Jautėsi visiškai sveikas. Baigė 
Iliumo optometrijos mokyklą, pagal pažangumą buvo tre- 
čias iš keturiasdešimt septynių kursiokų. 

Dabar jis gulėjo su Valensija gražiame namuke, pa- 
statytame gale prieplaukos Enės kyšulyje Masačusetso 
valstijoje. Kitapus vandens juostos mirgėjo Glosterio Ži- 
buriai. Bilis su Valensija atlikinėjo meilės aktą. Jo re- 
zultatas bus Robertas Piligrimas, kuris sugadins daug 
kraujo vidurinės mokyklos mokytojams, bet paskui pa- 
sitaisys, tapęs garsiųjų „žaliųjų berečių“ kareiviu. 

Valensija nekeliaudavo per laiką, bet ji turėjo gyvą 
vaizduotę. Tuo metu, kai Bilis ją mylėdavo, ji įsivaiz- 
duodavo esanti kokia nors istorinė garsenybė. Štai dabar 
ji buvo Anglijos karalienė Elžbieta Pirmoji, o Bilis — 
Kristupas Kolumbas. 


Iš Bilio ištrūko garsas, primenantis surūdijusio vyrio 
girgžtelėjimą. Jis ką tik ištuštino į Valensiją savo sėk- 
lides, tuo įnešdamas indėlį į „žaliosios beretės“ gamybą. 
Tiesa, pasak tralfamadorų, „žalioji beretė“ iš viso turės 
septynis gimdytojus. 

Dabar jis nusirito nuo savo storulės žmonos, kurios 
veide, ir jam atsiskyrus, neišnyko palaiminga išraiška. 
Jis susinėrė rankas už galvos, nugarkaulio nareliais jaus- 
damas matraco kraštą. Jis dabar turtuolis. Gavo atlygi- 
nimą už tai, kad vedė merginą, kurios joks sveiko proto 
vyras nebūtų vedęs. Uošvis padovanojo jam naują „„Biui- 
ką Roudmasterį“, visapusiškai elektrifikuotą namą, pa- 
skyrė jį savo labiausiai klestinčio kabineto Iliume val- 

dytoju, ir Bilis galėjo tikėtis uždirbti per metus mažiau- 
siai trisdešimt tūkstančių dolerių. Tai jau neblogai. Bilio 
tėvas buvo viso labo kirpėjas. 

Anot jo motinos: Piligrimai pradeda prasimušt į žmo- 
nes. 


Medaus mėnesį jaunavedžiai leido Naujojoje Angli- 
joje bobų vasaros karčiai saldžių paslapčių fone. Viena 
meilužių kambario siena buvo ypač romantiška — kele- 
rios stiklinės durys, išeinančios į balkoną, po kuriuo 
dulsvavo prieplauka. 

Pro balkoną, ne toliau kaip per dešimt metrų nuo 
vestuvinio guolio, urgzdamas ir dudendamas praplaukė 
nakties nujuodintas žalias su oranžiniais dryžiais barka- 
sas. Jis plaukė į jūrą tik su signalinėmis šviesomis. Tušti 
triumai rezonavo, sustiprindami ir taip garsų motorų gau- 
dimą. Tą pačią melodiją ėmė gausti ir prieplauka, o pas- 
kui ir medaus kopinėtojų lovos galas. Jis dar ilgai gau- 
dė, barkasui nutolus. 

— Ačiū, — galiausiai tarė Valensija. Lovos galas zyzė 
it uodas. 

—- Į sveikatą. 

— Kaip man gera! 

Paskui pravirko, 

— Kas yra? 

— Aš iš laimės. 

—- Malonu girdėti, 

— Maniau, kad liksiu sena pana. 

—- Hm,— numykė Bilis Piligrimas. 

— Aš dėl tavęs suliesėsiu,— tarė ji. 

— Ą? 

— Laikysiuos dietos. Noriu tau patikt. 

— Tu man ir tokia patinki. 

— Tikrai? 

— Tikrai, — atsakė Bilis Piligrimas. Bekeliaudamas per 
laika, jis neblogai pažino savo šeimynini gyvenimą, Ži- 
nojo, kad jis iki pat galo bus daugmaž pakenčiamas, 


Dabar pro jaunavedžių lovą plaukė didelė motorinė 
jachta, pavadinta „Šecherezada“. Jos varikliai traukė la- 
bai žemą vargonų gaidą. Degė visos šviesos. 

Laivugaly prie turėklų stovėjo jaunas vyriškis ir jau- 
na moteris vakariniais rūbais, du gražūs Žmonės, įsimy- 
lėje vienas kitą ir savo svajones, ir ežerą. Jie irgi leido 
medaus mėnesį. Tai buvo Lensas Ramiordas iš Niuporto 
(Rod Ailendo valstija) ir jo Žmona, mergautine pavarde 
Sintija Lendri, kuri vaikystėje, gyvendama Hajanyje (Ma- 
sačusetso valstija), buvo Džono F. Kenedžio simpatija. 

Įdomus sutapimas: Bilis Piligrimas vėliau gulės vienoj 
palatoj su Ramifordo dėde, Harvardo profesorium Bertra- 
mu Kouplendu Ramfordu, oficialiuoju Jungtinių Valstijų 
Oro pajėgų istoriku. 

Kai gražioji porelė praplaukė, Valensija ėmė klausi- 
nėti savo nevėkšlą vyrą apie karą. Jai, naiviai žemietei, 
seksas ir romantika asocijavosi su karu. 

— Ar tu kada prisimeni karą?— tarė ji, uždėjusi ran- 
ką jam ant šlaunies. 

— Kartais,— atsakė Bilis Piligrimas. 

— Žiūriu kartais į tave,—- kalbėjo Valensija, — ir ma- 
ne apima keistas jausinas, kad tu pilnas paslapčių. 

— Netiesa,— pasakė Bilis. Aišku, melavo. Jis niekam 
nebuvo pasakojęs apie savo keliones po laiką, apie Tral- 
famadoriją ir taip toliau. 

— Tikriausiai turi paslapčių iš karo. Gal net ne pa- 
slapčių, bet tokių dalykų, apie kuriuos nenori kalbėti. 

— Ne, neturiu. 

— Žinok, aš didžiuojuos, kad tu buvai kareivis. 

— Malonu girdėti. 

— Baisu buvo? 

— Kartais. 


ILAI8 AI 


GRAŽU, 
JOKIOS 
KANČIOS 
NEKANTINO 


J AAA 

Šią akimirką keista mintis atėjo į galvą Biliui. Jį pri- 
trenkė jos teisingumas. Būtų gera epitafija Biliui Pili- 
grimui. Ir man pačiam. 


— Ar papasakotum man dabar apie karą, jei papra- 
šyčiau?— paklausė Valensija. Mažytėje savo stambaus 
kūno kertelėje ji kaupė medžiagas „žaliajai beretei'. 

— Tau atrodytų kaip sapnas, — pasakė Bilis— Svetimi 
sapnai paprastai neįdomūs. 

— Girdėjau, tu kartą pasakojai tėveliui, kaip vokie- 
čių baudžiamasis būrys kažką sušaudė.— Ji turėjo omeny 
vargšo Edgaro Derbio egzekuciją. 

— Mhm. 

— Ir jums reikėjo jį palaidot? 

— Aha. 

— Ar jis prieš sušaudymą matė, kaip jūs stovit su 
kastuvais? 

— Matė. 

— Ką nors sakė? 

— Ne. 

— Buvo išsigandęs? 

— Jam davė raminamųjų. Žiūrėjo tokiom pastėrusiom 
akim. 

— Ar prie jo prisegė taikinį? 

— Popiergalį, — pasakė Bilis. 

Jis išlipo iš lovos, atsiprašė ir nuėjo į tamsią vonią 
nusišlapinti. Grabinėdamas jungiklio, apčiuopė šiurkščią 
sieną, suprato, kad jo vėl pargrįžta į 1944-uosius, į lage- 
rio ligoninę. 


Žvakė buvo užgesusi. Vargšas Edgaras Derbis miego- 
jo gretimoje lovelėje. Bilis, išlipęs iš lovos, grabinėjo sie- 
ną ieškodamas išėjimo, nes baisiai norėjo šlapintis. 

Štaiga jis aptiko duris, atidarė ir išėjo į lagerio tam- 
są. Buvo apsvaigęs nuo kelionių per laiką ir mortijaus. 
Jis įgriuvo į spygliuotos vielos tvorą, ir ji keliolikoj vie- 
tų įsikibo į jį. Bilis bandė atsitraukti, bet spygliai ne- 
leido. Bilis ėmė šokti kvailą šokį su tvora: žingt šen, 
žingt ten — ir vėl iš naujo. 

Kažkoks rusas, irgi išėjęs nusišlapinti, pamatė kita- 
pus tvoros šokantį Bilį. Jis priėjo prie šios keistos ka- 
liausės, maloniai pasiteiravo, iš kokio jis Krašto. Kaliausė 
nekreipė į jį dėmesio, šoko toliau. Tad rusas vieną po 
kito atkabino visus spyglius, ir kaliausė nepadėkojusi 
nukepėstavo į tamsą. 

Rusas pamojavo ir rusiškai šūktelėjo jam įkandin: 

— Sudieu! 


Bilis išsiėmė pypelį ir lagerio nakties tamsoje ilgai 
ilgai šlapinosi. Paskui bet sau įsibruko pypelį ir ėmė 
spręsti naują galvosūkį: iš kur jis atėjo ir kur jam da- 
bar eiti? 

Kažkur nakties tamsoje girdėjosi masinės dejonės. Nie- 
ko geresnio nesugalvojes, Bilis nušlepsėjo tenlink, spė- 
liodamas, kokia tragedija ištiko, kad lauke dejuoja tiek 
daug žmonių. 

Pats to nežinodamas, Bilis iš užpakalio artinosi prie 
išvietės. Joje po žemu buomu stovėjo dvylika kibirų. Iš 
trijų pusių buomą supo išlygintomis konservų dėžučių 
skardelėmis apkabinėta lentgalių siena. Atvirąją pusę už- 
stojo juodu toliu apmušta siena barako, kuriame vykc 
puota. 

Moklindamas išvietės pasieniu, Bilis priėjo tokią vie- 
tą, iš kurios pamatė ant toliu apkaltos sienos šviežiai 
užrašytą skelbimą. Žodžiai buvo parašyti tais pačiais raus- 

vais dažais, kuriais buvo išgražintos „Pelenės“ dekora- 
jam regėjosi kabą ore, sakytum užrašyti ant permatomos 
užuolaidos. Ant tos užuolaidos švietė ir daug gražių si- 
dabrinių taškučių. Tie taškučiai — tai paprasčiausios gal- 
vutės vinių, kuriomis tolis buvo prikaltas prie barako 
sienos. Biliui protas neišnešė, kaip laikosi ore ši užuo- 
laida, ir jis nutarė, jog ir šita stebuklinga užuolaida, ir 
teatrališkos dejonės — tai kažkokių jam nežinomų reli- 
ginių apeigų elementai, 
Užrašas skelbė: 


PALIKITE IŠVIETĘ TOKIĄ PAT 
TVARKINGĄ, KAIP RADOTE! 


Bilis pažvelgė išvietės vidun. Dejonės sklido iš ten. 
Išvietėje knibždėjo amerikiečių nuleistomis kelnėmis. Nuo 
sutiktuvių puotos jie viduriavo it vulkanai. Kibirai vieni 
buvo pilni, kiti parversti. 

Vienas amerikietis netoli Bilio vaivojo, kad jam li- 
kusios neištricstos tik smegenys. Po minutės pridūrė: 

-— Jau jau, eina ir jos.— Kalbėjo apie smegenis. 


Tai buvau aš. Aš, šios knygos autorius. 


Bilis nusvirduliavo tolyn nuo to pragariško vaizdo. 
Jis praėjo pro tris anglus, iš tolo stebinčius ekskremen- 
tinę orgiją. Stovėjo apstulbę iš pasidygėjimo. 

— Užsisek kelnes! — pasakė vienas, Biliui einant pro 
šalį. 

Bilis užsisegė. Atsitiktinai priėjo ligonių kamarėlę. 
Įėjo pro duris ir pasijuto vėl bešvenčiąs medaus mėnesį 
Enės kyšulyje: grįžo iš vonios į lovą pas žmoną. 

— Pasiilgau tavęs, — tarė Valensija. 
— Ir aš tavęs, — pasakė Bilis Piligrimas. 


Bilis ir Valensija užmigo susiglaudę kaip šaukštai, ir 
Bilis per laiką grįžo į 1944 metus — važiavo traukiniu iš 
manevrų Pietų Karolinoje į Iliumą, į tėvo laidotuves. 
Dar nebuvo matęs nei Europos, nei karo. Tai buvo gar- 
vežių laikais. 

Biliui reikėjo daug kartų persėsti iš vieno traukinio 
į kitą. Visi traukiniai važiavo lėtai. Vagonai trenkė ang- 
lies dūmais, norminiu tabaku, norminiu alkoholiu ir bez- 
dalais nuo karo metų maisto. Geležiniai suolai buvo ap- 
traukti šiurkščia medžiaga, ir Bilis ilgai neužmigo. Kaip 
reik įmigo, kai iki Iliumo bebuvo likę trys valandos ke- 
lio. Miegojo iškėtojęs kojas judriame praėjime į vagoną 
restoraną. 

Iliume jį pažadino palydovas. Bilis, pasiėmęs savo kup- 
rinę, išsvirduliavo ir sustojo perone netoli palydovo, mė- 
gindamas išvaikyti miegus. 

— Gerai nusnūdai, ką?— tarė palydovas. 

— Aha,— atsakė Bilis. 

— Tau, brol, tikriausiai visą kelią stovėjo,— pasakė 
palydovas. 


Trečią valandą tą naktį, kai Biliui suleido morfijaus, 
du žaliūkai anglai į lagerio ligoninę įnešė naują pacien- 
tą. Mažutį kaip krumplį. Tai buvo Polis Lazaras, ran- 
duotasis kišenvagis iš Sisero (Ilinojaus valstija). Jį nu- 
tvėrė bekniaukiant cigaretes iš po vieno anglo pagalvės. 
Anglas užsimiegojęs Lazarą nokautavo ir sulaužė ranką. 

Anglas, sudirbęs Lazarą, dabar ir padėjo jį nešti. Jis 
buvo rudaplaukis, be antakių. ,„Pelenėje“ jisai vaidino 

Mėlynąją Fėją, Pelenės krikštamotę. Dabar jis viena ran- 
ka laikė Lazarą, o kita uždarė duris. 

— Lengvutis kaip plunksnelė,— tarė jis. 

Lazaro kojas laikė pulkininkas, suleidęs Biliui migdo- 
mųjų. 

„Mėlynoji Fėja“ atrodė susigėdęs, bet drauge ir piktas. 

— Jei būčiau žinojęs, kad čia toks špygutė, būčiau 
taip smagiai netvojęs. 

— Mhm. 

„Mėlynoji Fėja“ neslėpė savo pasibjaurėjimo ameri- 
kiečiais. 

— Gribišiai, pašlemėkai! Ištižę, susmirdę, snarglėjasi, 
aimanuoja. ..— tarė jis.— Bjauresni ir už tuos prakeik- 
tus rusus. 


— Tikrai kad nebaisiai valyvi,— pritarė pulkininkas. 


Čia įėjo vokiečių majoras. Jis anglus laikė artimais 
draugais. Lankydavo juos beveik kasdien, lošdavo įvairius 
žaidimus, pasakodavo šį bei tą iš Vokietijos istorijos, 
skambindavo jų pianinu, mokė šnekėti vokiškai. Jis daž- 
nai jiems sakydavo, kad išprotėtų, jei ne jų kultūringa 
draugija. Angliškai jis kalbėjo labai švariai. 

Jis atsiprašė, kad anęlai turi kęsti savo tarpe ameri- 
kiečių eilinius. Pažadėjo, kad šitie nepatogumai truks 
tik dieną kitą, kad amerikiečius greit išsiųsią samdo- 
miems darbams į Dresdeną. Jis turėjo atsinešęs vieną Vo- 
kietijos kalinimo įstaigų darbuotojų sąjungos išleistą mo- 
nografiją. Tai buvo studija apie nelaisvėn paimtų ame- 
rikiečių eilinių ir puskarininkių elgesį Vokietijoje. Ją pa- 
rašė vienas buvęs Amerikos pilietis, užimantis aukštą 
postą Vokietijos propagandos ministerijoje, Hovardas V. 

Kempbelas jaunesnysis. Jis vėliau pasikars, laukdamas 
teismo kaip karo nusikaltėlis. 
Nieko nepadarysi. 


Kol britų puikininkas tvėrė Lazaro lūžusią ranką ir 
maišė gipsą, vokiečių majoras garsiai vertė pastraipas iš 
Hovardo V. Kempbelo jaunesniojo monogratijos. Kempbe- 
las kitados buvo gana plačiai žinomas dramaturgas. Jo 
monogratija prasideda taip: 

„Amerika — turtingiausia pasaulio valstybė, tačiau 
dauguma jos piliečių neturtingi, o dėl savo neturto ame- 
rikiečiai mokomi nekęsti savęs. Anot amerikiečių jumo- 
risto Kino Haberdo: „„Neturtas — ne gėda. Deja!“ Ameri- 
kiečiui būti neturtingam tolygu nusikaltimui, nors Ame- 
rika ir yra Nneturtėlių kraštas. Kitose šalyse paplitusios 
legendos apie žmones, kurie buvę neturtingi, tačiau nepa- 
prasia išmintimi ir dorumų daugiau nusipelnę pagarbos 
negu galingieji ir turčiai. Amerikos neturtėliai tokių Ie- 
gendų nežino. Jie tyčiojasi iš savęs ir šlovina turtinguo- 
sius. Skurdžiausioje užeigėlėje, kurios ir pats savininkas 
neturtingas, ant sienos būtinai pamatysi plakatėlį su to- 
kiu negailestingu klausimu: „Jei esi toks gudrus, tai ko- 
dėl nesi turtingas?" Ten pamatysi ir į kasos dparatą įkiš- 
ią ledinuko lazdelę su vaiko delnelio didumo Amerikos 
vėliavėle.' 


Šios monografijos autorius, kilęs iš Skenektadžio (Niu- 
jorko valstija), sako, turėjęs didžiausią protinį koefi- 
cientą iš visų karinių nusikaltėlių, kurie baigė gyvenimą 
kilpoje. Nieko nepadarysi. 

„Amerikiečiai, kaip ir visi žmonės, tiki daug dalykų, 
kurie visiškai neatitinka tikrovės, — toliau dėstė monogra- 

fijos autorius.— Pats pragaištingiausias melas — kad Ame- 
rikoje lengva praturtėti. Amerikiečio Nneįtikinsi, jog už- 
dirbti pinigą labai sunku, todėl tie, kas jo neturi, nepa- 
liauja savęs graužę. Ši savigrauža — puikiausias ginklas 
turtuolių ir valdžios šulų rankose. Naudodamiesi šiuo 
ginklu, jie savo neturtingųjų tėvynainių labui tiek per 
valstybines institucijas, tiek privačiai nuveikė mažiau ne- 
gu bet kuri kita valdančioji klasė nuo, sakysim, Napo- 
leono laikų. 

Ameriku pasauliui padovanojo daug naujovių. Iš jų 
labiausiai stebinanti savo beprecedentiškumu — tai masė 
savęs negerbiančių neturtėlių. Jie nemyli vieni kitų, nes 
nemyli patys savęs. Tam, kas tą supranta, pasibjaurėtinas 
amerikiečių belaisvių elgesys Vokietijos kalinimo įstai- 
gose nėra keistas, nepuaiškinamas reiškinys.“ 


Toliau Hovardas V. Kempbelas jaunesnysis komentuo- 
ja amerikiečių, dalyvaujančių Antrajame pasauliniame 
kare, uniformą. „Visais laikais visos armijos, turtingos ir 
neturtingos, stengdavosi aprengti net paties žemiausio 
rango kareivius taip, kad lic ir sau, ir kitiems darytų 
įspūdį žmonių, mokančių gerli, mylėti moteris, plėšikauti 
ir drąsiai pasilikti mirti. O štai amerikiečių armija siun- 
čia savo eilinius kovoti ir žūti, aprengtus kiek pukcistu 
kasdieniniu kostiumėliu, aiškiai siūtu ne pagal ūgį, ta- 
rytum išdezinfekuo'u, be! nel;giniu rūbeliu, padovanotu 
nosytes užsiėmusių labdaringų poniučių, lūšnynuose da- 
lijančių drapanas girtuokliams. 

Kai elegantiškai apsilaisęs karininkas kreipiasi į ši- 
taip apvilktų valkatą, jis jį plūsta kaip ir bet kurios ki- 
tos armijos karininkas, Tačiau šito karininko panieka — 
ne geraširdžio dėdulės vaidyba, kaip esti kitose armijose. 

Tai tikra neapykanta vargšams, kurie dėl savo skurdo 
gali kaltinti tik save. 

Kalinimo įstaigų administratoriams, kurie pirmą kar- 
tą susidurs su belaisviais amerikiečių eiliniais, reikėtų 
įsidėmėti štai ką. Nesitikėkite broliškos meilės — net ir 
tarp tikrų brolių. Tarp atskirų individų nebus net papras- 
čiausio draugiškumo. Kiekvienas jų — tarsi sušniuręs vai- 
kiūkštis, slapta galvojąs, geriau būtų numirus.“ 


Toliau Kempbelas dėsto vokiečių patirtį su amerikiečių 
belaisviais. Pasak Kempbelo, amerikiečiai pagarsėję kaip 
patys didžiausi dejuokliai, patys nedraugiškiausi, patys 
nešvariausi iš visų karo belaisvių. Nepajėgūs suderinti 
veiksmų net savo pačių labui. Niekiną savo pačių lyde- 
rius, nepaklūstą ar stačiai nesiklausą jų nurodymų. At- 
seit jis toks pat kaip ir visi ir tegu neriečia nosies. 

Ir taip toliau. Bilis Piligrimas užmigo, o pabudo be- 
našlaująs savo namuose Iliume. Dukra Barbara priekaiš- 
tavo, kam rašinėjąs į laikraščius kvailus laiškus. 


— Ar girdi, ką sakau?—-klausė Baibara. Buvo vėl 
1968 metai. 

— Girdžiu, girdžiu,— atsakė pro miegus Bilis. 

— Jei ir toliau vaikiškai elgsies, tai ir mes turėsim 
elgtis su tavim kaip su vaiku. 

— Taip nebus, — atsakė Bilis. 

— Tai dar pažiūrėsim, kas bus ar nebus,— Barbara 
apsikabino savo putlią krūtinę.— Baisiausiai šalta. Ar ši- 
luma įjungta? 

— Kokia šiluma? 

— Ta krosnis rūsy. Kur varo pro šituos daiktus karštą 
orą. Man rodos, ji neveikia. 

— Gal ir ne. 

— Argi tau nešalta? 

— Nepastebėjau. 

— Dieve mano, tu tikras vaikas! Palik tave vieną, tai 
numirtum, kad ne nuo šalčio, tai iš bado. 

Ir taip toliau. Pasimėgaudama žemino jį meilės vardan. 


Barbara pakvietė meistrą, o Bilį paguldė ir prisaikdi- 
no, kad gulėtų po elektrine antklode, kol atsiras šiluma. 
Antklodės reguliatorių nustatė ties paskutine padala, ir 
Bilio lova netrukus įkaito nors duoną kepk. 

Kai Barbara, trinktelėjusi durimis, išėjo, Bilis vėl nu- 
keliavo“ per laiką į tralfamadorų zoologijos sodą. Jam 
kaip tik atgabeno iš Žemės patelę. Tai buvo kino žvaigž- 
dė Montana Vaildhek. 

Montana buvo gavusi gerą migdomųjų dozę. Dujokau- 
kes užsimovę tralfamadorai ją įnešė ir paguldė ant Bilio 
geltonojo šezlongo; patys pro liuką pasišalino. Milžiniška 
žiūrovų minia buvo sužavėta. Dalyvavo rekordinis žiūro- 
vų skaičius. Visa planeta norėjo pamatyti, kaip žemiečiai 
poruojasi. 

Montana buvo nuoga, Bilis, kaip žinia, irgi. Beje, vy- 
ras jis buvo kaip reikiant. Niekada negali žinoti, kas ko 
vertas. 

Ir štai Montanos vokai suplastėjo. Blakstienų ilgumė- 
lis — kaip botagai! 

— Kur aš?— tarė ji. 

— Nieko, nieko, nebijokit,— maloniai atsakė Bilis.— 
Viskas gerai. 

Montana atkeliavo iš Žemės be sąmonės. Tralfamado- 
rai su ja nei šnekėjo, nei jai pasirodė. Paskutinis dalykas, 
ką ji prisiminė — kaip deginosi saulėje šalia plaukymo 

baseino Palm Springse (Kalifornijos valstija). Montanai 
buvo tik dvidešimt metų. Ant kaklo turėjo sidabrinę gran- 
dinėlę, ant kurios kabojo — tarp krūtų — širdies formos 
"medalionas. 

Čia ji pakreipė galvą ir kitapus kupolo išvydo nesu- 
skaičiuojamą daugybę tralfamadoriukų. Jie plojo jai, tan- 
kiai gniaužydami žalius delnelius. 

Montana kad ims spiegt! 


Visi žali delneliai kaipmat susigniaužė, kadangi labai 
jau nemalonu buvo žiūrėti į persigandusią Montaną. 
Zoologijos sodo direktorius liepė čia pat stovinčiam kra- 
nininkui apkloti kupolą tamsiai mėlynu uždangalu, kad 
viduje esantiems atrodytų kaip žemiška naktis. Tikra 
naktis zoologijos sode užeidavo kas šešiasdešimt dvi va- 
landos ir trukdavo tik vieną žemišką valandą. 

Bilis užžiebė toršerą. Vienintelis šviesos šaltinis rcl- 
jeliškai išryškino barokines Montanos kūno detales. Biliui 
jos priminė fantastišką architektūrą, kurią matė Dresde- 
ne prieš subombardavimą. 


Laikui bėgant, Montana pajuto Biliui meilę ir pasiti- 
kėjimą. Jis nelietė jos tol, kol ji pati aiškiai nedavė jam 
suprasti to norinti. Pragyvenusi Tralfamadorijoje žemišką 
savaitę, ji droviai paklausė Bilį, ar jis neateitų pas ją 
miegoti. Bilis taip ir padarė. Ką tu, trūksta žodžių! 


Ir Bilis perkeliavo per laiką iš tos žavingos lovos į 
kitą lovą, į 1968 metus. Jis gulėjo Iiume, lovoje su 
ijungtu iki paskutinės padalos šilumos reguliatoriumi. 
Buvo šlapias nuo prakaito, lyg per sapną prisiminė, jog 


122 


duktė paguldė jį ir liepė nesikelti, kol meistras nepatai- 
sys skysto kuro purkštuvo. 

Kažkas beldėsi į miegamojo duris. 

— Kas ten?— atsiliepė Bilis. 

— Meistras. 

— Na ir ką? 

— Sutaisiau. Šildo, 

— Tvarka. 

— Pelės pragraužta termostato laidas, 

— Tai kad ją bala! 

Bilis patraukė nosimi. Iš įkaitusios lovos tvoskė šam- 
oinionų rūsio kvapas. Sapno apie Montaną Vaildhek baig- 
asi nuleidimu. 


Rytą po to sapno Bilis nutarė grįžti į darbą savo ka- 
inete prekybos centre. Kabinetas, kaip paprastai, kles- 
ėjo. Asistentai plušėjo sėkmingai ir be jo. Jį pamatę, 
1pstulbo. Bilio duktė jiems buvo sakiusi, kad jis greičiau- 
iai nebegrįšiąs į darbą. 

Tačiau Bilis Žvaliai įėjo į priimamąjį ir paliepė įleisti 
Jacientą. Įėjo dvylikos metų berniukas, lydimas našlės 
notinos. Nevietiniai, neseniai apsigyvenę mieste. Bilis 
nektelėjo su jais, sužinojo, kad berniuko tėvas žuvęs 
Jietname — per garsųjį penkių dienų mūšį dėl 875 aukš- 
umos netoli Dakto. Nieko nepadarysi. 


Tikrindamas berniuko akis, Bilis dalykišku tonu pa- 
rasakojo jam apie savo nuotykius Traliamadorijoje, pa- 
ikino našlaitį, kad jo tėvas gražiausiai tebegyvenąs mo- 
nentuose, kuriuos berniukas galėsiąs daug sykių regėti. 

— Lengviau ant širdies, tiesa?— klausė Bilis. 

Tame pačiame tarpsnyje berniuko motina išėjo ir pa- 
sakė sekretorei, kad Biliui, matyt, nebegerai galvoj. Jį 
išvežė namo. Ir vėl jo duktė klausė: 

— Tėte, tėte, ir ką mums su tavim darytė 


Paklausykit! 

Bilis Piligrimas sako, jog jis atsidūręs Dresdene ryto- 
jaus dieną po morfinistinės nakties, kurią praleido anglų 
sektoriuje rusų karo belaisvių mirties lagerio vidu- 
ryje. Tą sausio dieną Bilis pabudo brėkštant. Palata buvo 
be langų, o pamėkliškos žvakės užgesusios. Šviesa smel- 
kėsi tik pro skylutes sienose ir pro nesandarių durų sta- 
čiakampio kontūrus. Ant vienos lovos knarkė mažėlis 
Polis Lazaras su sulaužyta ranka. Ant kitos knarkė vidu- 
rinės mokyklos mokytojas Edgaras Derbis, kuris vėliau 
bus sušaudytas. 


Bilis atsisėdo lovoje. Jis neturėjo supratimo, nei kokie 
dabar metai, nei kokioje jis planetoje. Aišku buvo tik, 
kad šitoje planetoje gana šalta. Tačiau pabudo Bilis ne 
nuo šalčio. Kūnas šiurpo ir niežėjo nuo gyvūnų magne- 
tizmo. Be to, nuo jo lyg po sunkaus darbo smarkiai skau- 
dėjo raumenis. 

Gyvūnų magnetizmas spinduliavo jam iš už nugaros. 
Jei Biliui kas būtų pasiūlę atspėti, jis būtų spėjęs, kad už 
jo ant sienos žemyn galva kabo šikšnosparnis vampyras. 

Prieš atsigręždamas pažiūrėti, kas gi ten yra, Bilis 
pasislinko į lovos galą. Bijojo, kad tas gyvūnas nekristų 
jam ant galvos ir neiškabintų akių ar nenukąstų jo ilgo- 
sios nosies. Tik tada atsisuko. Magnetizmo šaltinis iš tik- 

rųjų panėšėjo į šikšnosparnį. Tai buvo Bilio impresariškas 
paltelis kailine apykakle. Jis kabojo ant vinies. 

Atsukęs galvą, Bilis atpakalias pašliaužė atgal ir paju- 
to, jog magnetizmas sustiprėjo. Tada atsigręžė ir, atsi- 
klaupęs ant lovos, pradrįso apčiupinėti paltelį. Ieškojo 
tikslaus to spinduliavimo šaltinio. 

Rado du šaltinėlius, du gumuliukus, užsiūtus pamuša- 
le, per pirštą vienas nuo kito. Vienas — kaip žirnis, ki- 
tas — kaip mažutė pasagėlė. Bilis iššiiravo spinduliavimo 
kodą. Jis gavo nurodymą nesidomėti, kas tie gumulėliai. 
Jam buvo patarta pasitenkinti žinojimu, jog sulauks iš 
jų stebuklų, jei nesistengs sužinoti, kas jie tokie yra. Bi- 
lis mielai sutiko. Su dėkingumu. Su džiaugsmu. 


Bilis užsnūdo. Pabudo toje pačioje lagerio palatoje. 
Saulė buvo pakilusi aukštai. Kieme tarsi ant Golgotos kal- 
no vaitojo stiprūs Vyrai, įšalusioje žemėje kasantys duo- 
bes stulpams. Tai anglai statėsi naują išvietę. Senąją 
drauge su „teatru“, kuriame vyko puota, užleido ameri- 
kiečiams. 

Per palatą nustripuliavo šeši anglai, nešini biliardo 
stalu su krūva matracų. Matracus nešė į gyvenamą ba- 
raką greta palatos. Iš paskos sekė dar vienas anglas su 
matracu ir taikiniu svaidyti strėlėms. 

Vyras su taikiniu buvo „Mėlynoji Fėja“, kuris suža- 
lojo mažėlį Polį Lazarą. Jis stabtelėjo prie Lazaro lovos, 
paklausė, kaip anas jaučiąsis. 

Lazaras atsakė, jog po karo jį nudėsiąs. 

— Eik jau! 

— Pats padarei didelę klaidą, — atsakė Lazaras.— Kas 
pakelia prieš mane ranką — jau geriau tegu vietoj nu- 
deda; jei nę —tai aš tokį nudėsių. 

„Mėlynoji Fėja“ šiek tiek nusimanė apie žudymą. San- 
tūriai šyptelėjęs, atsakė Lazarui: 

— Spėsiu dar ir nudėti,— tarė, — jei įsitikinsiu, kad 
verta. 

— Eik tu šikt! 

— Ačiū, neseniai buvau, — atsakė „Mėlynoji Fėja“. 


„Mėlynoji Fėja“, tėviškai šypsodamasis, išgūrino. Jam 
išėjus, Lazaras prižadėjo Biliui ir vargšui Edgarui Der- 
biui, jog atkeršysiąs už save. Ir pridūrė, kad keršyti esą 
malonu. 

— Nėra maloniau,— sakė Lazaras.— Mane visokie už- 
kabinėja,— sakė jis,— o paskui verkia kruvinom ašarom. 
O man juoko! Spjaut man, ar vyras, ar boba. Kad ir pats 
prezidentas užkabintų, ir jam užtaisyčiau. Nematėt, ką aš 
sykį padariau vienam šuniui. 

— Šuniui?— nustebo Bilis. 

— Įkando sykį man toks šunėkas. Tai aš paėmiau ga- 
balą mėsos, susiieškojau laikrodžio spyruoklę. Sukarpiau 
tą spyruoklę į gabaliukus. Galus nugalandau. Aštrūs kaip 
skustuvai paliko. Ir sukaišiojau giliai į mėsą. Nuėjau tada 
pas tą šunėką — pririštas buvo. Šoko ir vėl kąst. Aš jam: 
„Nepyk, šuniuk, būkim draugai. Susitaikykim. Aš ant ta- 
vęs nepykstu“. Ir patikėjo. 

— Patikėjo??? 

— Numečiau jam mėsą. Am —ir prarijo. Palūkėjau 
kokią dešimt minučių.— Lazaro akys sublizgo.— Kraujas 
iš gerklės pasipylė. Kad ims cypt, kad ims voliotis, lyg 
kas jam kailį, o ne vidurius raižytų. Ėmė kandžiot save, 
lyg pilvą norėdamas išsigraužt. O aš kvatojuos ir sakau: 

„Teisingai, drauguži. Išgraužk dabar sau žarnelės. Tai aš 
ten pjaustau tave su peiliukais“.— Nicko nepadarysi. 

— Jeigu kas klaustų, koks dalykas maloniausias pa- 
sauly,— sakė Lazaras, — žinokit — kerštas. 


Tarp kitko, sunaikinus Dresdeną, Lazaras nedžiūgavo. 
Jis sakė neturįs nieko prieš vokiečius. Be to, sakė, jam 
labiau patinką priešus doroti po vieną. Gyrėsi, jog ne- 
nuskriaudęs nė vieno nekalto žmogaus. 

— Lazaras neliečia tų,— sakė jis — kurie neužsidirbo. 


Čia į pokalbį įsiterpė vargšelis vidurinės mokyklos 
mokytojas Edgaras Derbis. Jis paklausė Lazarą, ar tas ir 
„Mėlynajai Fėjai“ užduosiąs mėsos su laikrodžio spy- 
ruoklėm. 

— Šūdo su bruknėm! 

— Jis gi gana drūtas vyras, — pasakė Derbis, kuris 
ir pats buvo gana drūtas. 

— Drūtumas neturi reikšmės. 

— Tai tu jį nušausi? 

— Ne, aš pasamdysiu, kas nušaus,— atsakė Lazaras.— 
Parvažiuos po karo namo. Baisus didvyris! Bobos ant 
kaklo tik karias! Apsigyvens kur nors. Praeis metai, kiti. 
Ir vieną dieną — bar bar į duris. Atidaro — stovi kaž- 
koks nepažistamas. Ir klausia jį: „Ar tamsta toks ir toks?“ 
„Taip“, — atsakys. Tada tas nepažįstamas jam: „Mane at- 
siuntė Polis Lazaras“. Išsitrauks pistolę ir byzdulkt jam 
pypelį. Duos minutę pamąsiyt, kas tas Polis Lazaras ir 
koks gyvenimas be pypelio. O tada byzdulkt kulką į pil- 
vą ir nueis sau. 


Nieko nepadarysi. 

Lazaras sakė, kad jis galįs pasamdyti, kas bet kokį 
žmogų nudėtų už tūkstantį dolerių plius kelionės išlai- 
dos. Sakė, jau turįs sudaręs mintyse sąrašą. 

Derbis paklausė jį, kas pakliuvę į tą sąrašą, o Laza- 
ras atsakė: 

— Žiūrėk tik, kad pats į jį nepakliūtum. Nestok man 
skersai kelio, ir gali būt ramus.— O patylėjęs pridūrė:— 
Ir mano draugams skersai kelio nestok. 

— O tu turi draugų?— pasidomėjo Derbis. 

— Čia, kariuomenėj?— tarė Lazaras.— Aha, turėjau 
draugą. Miręs jau. 

Nieko nepadarysi. 

— Tai gaila. 

Lazaro akys vėl sužibo. 


— Aha. Susidraugavom traukiny. Toks Rolandas Viris. 
Numirė man ant rankų.— Čia jis sveikąja ranka parodė 
į Bilį — Mirė va per šitą šliumperį. Aš jam pažadėjau, 
kad šitas šliumperis bus po karo nupiltas. 

Rankos mostu Lazaras užbraukė visa, ką į tai galėjo 
atsakyti Bilis Piligrimas. 

— Tu, bernel, pamiršk, ką sakiau, — pasakė jis.— 
Džiaukis gyvenimu, kol gyvas. Nieko neatsitiks gal pen- 
ketą, dešimtį, penkiolika, dvidešimt metų. Bet gerai įsi- 
dėk mano patarimą: išgirsi skambutį — niekad pats neik 
atidaryt durų. 


Bilis Piligrimas sako, kad jis iš tikrųjų šitaip ir mir- 
siąs. Keliaudamas po laiką, jis daugsyk matė savo paties 
mirtį ir apsakė ją magnetofono juostoje. Ta juosta, pasak 
jo, drauge su testamentu bei brangenybėmis užrakinta jo 
seife Iliumo prekybos banke. 

„Aš, Bilis Piligrimas,— prasideda įrašas — mirsiu, estu 
miręs ir visados mirsiu 1976 metais vasario tryliktą.' 

Mirties dieną, sako Bilis, jis Čikagoje gausiai audito- 
rijai pasakojąs apie skraidančias lėkštes ir tikrąją laiko 
esmę. Gyvenąs, kaip gyvenęs, Iliume. Keliaudamas į Či- 
kagą, perkirtęs tris valstybines sienas. Mat Jungtinės 
Valstijos Balkanų pavyzdžiu suskaldytos į dvidešimtį 
valstybėlių, kad niekados nebekeltų grėsmės pasaulio tai- 
kai. Ant Čikagos papykę kinai, numetę vandenilinę bom- 
bą. Nieko nepadarysi. Dabar tai visiškai naujas miestas. 

Bilis kalba klausytojams, kimštinai užpildžiusiems beis- 
bolo stadioną po kupolo formos stogu. Jam už nugaros 
kabo valstybinė vėliava. Joje žaliame fone pavaizduotas 
Herefordo bulius. Bilis pranašauja šią valandą mirsiąs. 
Pats iš to juokiasi ir ragina klausytojus juoktis drauge 
su juo. 

— Pats laikas man mirti — sako jis.— Prieš daugelį 
metų, — sako, — vienas žmogus pažadėjo mane nužudyti. 
Dabar jis jau senas, gyvena kažkur netoli nuo čia. Jis 
skaitė visus straipsnius, reklamuojančius mano pasirody- 
mą jūsų gražiame mieste. Jis nepilno proto. Šįvakar jis 
išpildys savo pažadą. 

Klausytojai audringai protestuoja. 

Bilis Piligrimas jiems priekaištingai sako: 

— Jeigu jūs protestuojat, jeigu manot, kad mirtis 
yra kažkas baisaus, vadinasi, jūs ničnieko nesupratot iš 
to, ką jums pasakojau.— Ir, kaip paprastai, Bilis baigia 
savo kalbą žodžiais:;— Sudie, sveiki, sudie, sveiki. 

Nulipusį nuo pakylos, jį apsupa policininkai. Jie sau- 
go, kad gerbėjai nesubraškintų Biliui šonkaulių. Nuo 
1945 metų niekas nėra grasinęs jam atimti gyvybės. Po- 

licininkai siūlosi jį palydėti. Įmantriomis frazėmis reiškia 
pasiryžimą nors ir visą naktį stovėti aplink jo lovą su 
užtaisytais žaibasvaidžiais pistoletais rankose. 

— Ne, ne,— ramiai sako Bilis.— Jums laikas namo pas 
žmonas ir vaikučius, o man laikas trumpam pasimirti — 
o paskui ir vėl gyventi. 

Tuo momentu aukšta Bilio kakta atsiduria toliašaudžio 
lazerinio šautuvo taikiklyje. Šautuvas nutaikytas į jį iš 
užtemdytos žurnalistų kabinos. Akimirka — ir Bilis Pili- 
grimas nebegyvas. Nieko nepadarysi. 

Šitaip Bilis laikinai patiria mirtį. Tai paprasčiausia 
violetinė šviesa ir dūzgimas. Nėra ten jokio žmogaus. 
Nėra net ir paties Bilio Piligrimo. 


O paskui jis vėl iškyla į gyvenimą, į tą valandą 
1945 metais, kai Lazaras pagrasino jį nudėsiąs. Jam liep- 
ta lipti iš lovos ir rengtis, nes esąs jau sveikas. Jis, La- 
zaras ir vargšelis Edgaras Derbis eis į „teatrą“ pas drau- 
gus. Vyks demokratiški rinkimai. Slaptu balsavimu ame- 
rikiečiai išsirinks seniūną. 


"Bilis, Lazaras ir vargšas Edgaras Derbis žingsniavo 
per stovyklos kiemą į „teatrą“. Savo paltelį Bilis nešėsi 
užsivyniojęs ant rankų nelyginant moterišką muftą. Buvo 
pagrindinis klounas gyvajame paveiksle, netyčia parodi- 
juojančiame garsiąją drobę ,Septyniasdešimt šeštųjų me- 
tų dvasia. 

Edgaras Derbis mintyse rašė laiškus žmonai: esąs svei- 
kas gyvas, jai nesą ko jaudintis, karas einąs prie pabai- 
gos, greit jis grįšiąs namo. 

Lazaras šnekėjosi pats su savimi apie tai, kokius žmo- 
nes užsakys nudėti po karo, kokias machinacijas organi- 


130 


zuos, kokias moteris barškins, neklausdamas, ar jos to 
norėtų, ar ne. Jei jis būtų buvęs benamis šuo, pirmas 
pasitaikęs policininkas būtų jį nušovęs, o galvą nusiuntęs 
į laboratoriją ištirti, ar nepasiutęs. Nieko nepadarysi. 

Netoli nuo „teatro“ jie praėjo pro anglą, kulnu rau- 
siantį žemėje griovelį. Jis vedė ribą tarp anglų ir ame- 
rikiečių sektorių. Nei Bilis, nei Lazaras, nei Derbis ne- 
klausė, ką tas griovelis reiškia. Šis simbolis jiems buvo 
suprantamas nuo vaikystės. 


„Teatro“ grindys buvo nuklotos amerikiečių kūnais, 
kaip šaukštai sugludusiais vienas prie kito. Dauguma ar- 
ba tysojo stuporo būklėje, arba miegojo. Tuštutėliai pil- 
vai plastėjo. 

— Ar neuždarysi, tu mižai, durų! — tarė kažkas Bi- 
liui.— Miške augęs ar ką? 


Bilis uždarė duris ir, ištraukęs ranką iš muftos, pa- 
čiupinėjo krosnį. Buvo šalta kaip ledas. Scenoje tebesto- 
vėjo „Pelenės“ dekoracijos. Nuo rožinių arkų leidosi žyd- 
ros užuolaidos. Tebestovėjo auksiniai sostai ir laikrodžio 
maketas, rodąs vidurnaktį. Po vienu auksiniu sostu gulėjo 
Pelenės kurpaitės — pasidabruoti lakūno batai. 

Bilis, vargšelis Edgaras Derbis ir Lazaras neturėjo nei 
antklodžių, nei matracų, nes kai britai dalino patalynę, 
jie trys gulėjo ligoninėje. Reikėjo kombinuoti. Vienin- 
telis tuščias plotas buvo scena, todėl trijulė užlipo, nu- 
traukė žydrąsias užuolaidas ir susivyniojo į jas. 

Susirangęs žydroje gūžtelėje, Bilis pasijuto spoksąs 
į sidabrines Pelenės kurpaites. Staiga prisiminė, kad jo 
paties batai prašo valgyti, kad jam mirk gyvenk reikia 
batų. Baisiai nesinorėjo krapštytis iš guolio, bet prisi- 

vertė. Keturpėsčias nuropojo prie batų, atsisėdo, pasima- 
tavo. 

Batai tiko kaip čia buvę. Bilis Piligrimas virto Pelene, 
o Pėlenė virto Biliu Piligrimu. 


Tame pačiame tarpsnyje anglų seniūnas skaitė paskai- 
tą apie asmeninę higieną, o po to vyko demokratiški rin- 
kimai. Mažiausiai pusė amerikiečių visą tą gražiai pra- 
snaudė. Užlipęs ant scenos, anglas paterškino lazdele per 
sosto ranktūrį ir sušuko: 

— Vyrai! Vyrai! Prašau dėmesio! 

Ir taip toliau. 


Kalbėdamas apie tai, kaip neprarasti noro gyventi, 
anglas štai ką pasakė: 

— Jeigu nustojai žiūrėt savo išvaizdos, tai žinok, kad 
neilgai betrauksi. 

Sakė, jog matęs ne vieną šitaip mirštant. 

— Ėmė vaikščiot susikuproję, paskui nustojo skustis, 
praustis, paskui nebesikėlė iš lovos, nustojo kalbėt — ir 
mirė. Pateisinamas toks elgesys tik vienu atžvilgiu: ši- 
taip žmonės atsisveikina su gyvenimu labai lengvai ir 
be kančių. 

Nieko nepadarysi. 


Anglas dar sakė, kad, patekęs į nelaisvę, jis davęs 
sau ir išlaikęs tokią priesaiką: valytis dantis dukart, skus- 
tis — kartą per dieną, praustis veidą ir rankas prieš val- 
gį ir grįžus iš tualeto, kartą per dieną valytis batus, kas 
rytą mažiausiai pusvalandį mankštintis, po to išsituštinti 
ir dažnai žiūrėti į veidrodį, kritiškai vertinant savo iš- 
vaizdą, ypač laikyseną. 

Bilis Piligrimas klausėsi jo, susirieięs savo gužtelėje. 
Žiūrėjo ne į anglo veidą, o į jo kulnus. 

— Pavydžiu jums, vyrai — sakė anglas. 

Kažkas nusijuokė. Bilis nesuprato, kas čia juokinga. 

— Jūs, vyrai, šiandien išvykstat į Dresdeną. Girdėjau, 
kad tai gražus miestas. Jūs nesėdėsit uždaryti narve taip 
kaip mes. Pateksit ten, kur verda normalus gyvenimas, 
ir pavalgyti gausit sočiau negu kad čia. Jei leisit, pri- 
dursiu porą žodžių apie save: jau penkeri metai, kai 
nesu regėjęs nei medžio, nei gėlės, nei moters ar vai- 
ko... nei šuns, nei katės, nesu buvęs jokioj pasilinks- 
minimo įstaigoj, nesu matęs žmogaus, dirbančio kokį nors 
naudingą darbą. Beje, bombardavimo galite nebijoti. 
Dresdenas — atviras miestas. Jis neginamas, ten nėra jo- 
kios karinės pramonės įmonių ar bent kiek reikšminges- 
nės kariuomenės koncentracijos. 


Tame pačiame tarpsnyje Edgarą Derbį išrinko seniūnu. 
Anglas paragino salę siūlyti kandidatus, tačiau salė ty- 
lėjo. Tada jis pats pasiūlė Derbio kandidatūrą, išgirdamas 
jo subrendimą ir ilgametę patirtį dirbant su žmonėmis. 
Daugiau kandidatūrų nebuvo pasiūlyta, todėl kandidatų 
kėlimas buvo nutrauktas. 

— Ar visi už? 

Du ar trys atsiliepė: 

— Už, už. 

Po to vargšelis Derbis sakė kalbą. Jis padėkojo anglui 
už jo vertingus patarimus ir pažadėjo nenukrypstamai jų 
laikytis. Sakė neabejojąs, kad ir kiti amerikiečiai pa- 
seksią jo pėdomis. Sakė, jog svarbiausias jo uždavinys 

būsiąs pasiekti, kad visi, po šimts kalakutų, sveiki gyvi 
pargrįžtų į tėvynę. 

— Pasakė — kaip vandenin pirstelėjo— žydroje gūž- 
telėje suniurnėjo Polis Lazaras.— Padės gaidys pautą, su- 
lauksi. 


Tą dieną smarkiai pakilo temperatūra. Vidurdienį ir 
visai sušilo. Vokiečiai dviem dvirėčiais vežimėliais, ku- 
riuos traukė rusai, atvežė sriubos ir duonos. Anglai at- 
nešė natūralios kavos, cukraus, marmelado, cigarečių, ci- 
garų, 0 „teatro“-durys buvo atlapotos, kad į vidų įeitų 
šilumos. 

Amerikiečiai pasijuto žymiai geriau. Skrandžiai jau 
nulaikė maistą. O netrukus atėjo laikas ir į Dresdeną 
keliauti. Amerikiečiai gana darniai išžygiavo iš britų sek- 
toriaus. Bilis Piligrimas ir šį kartą žengė eisenos prie- 
kyje. Dabar jis avėjo sidabruotais batais, mūvėjo muftą 
ir vilkėjo, susisupęs tarsi toga, žydrosios užuolaidos ga- 
balą. Tebebuvo nesiskutęs kaip ir greta jo žygiuojantis 
vargšelis Edgaras Derbis. Derbis mintyse kūrė laiškus na- 
miškiams, ir jo lūpos be balso krutėjo: 

„Brangioji Margareta! Šiandien mes išvažiuojam į Dres- 
deną. Nesijaudink, jo nebombarduos. Tai atviras miestas. 
Šiandien pas mus įvyko rinkimai, ir... neatspėsi!..' Ir 
taip toliau. 


Juos vėl atvedė prie lagerio geležinkelio atšakos. Čia 
jie atvyko tik dviem vagonais. Išvyks daug patogiau — 
keturiais. Jie vėl praėjo pro tą patį negyvą valkatą. Gu- 
lėjo sušalęs į kaulą piktžolėse palei bėgius. Gulėjo 
gemalo poza, stengdamasis net ir po mirties kaip 
šaukštas prie šaukšto glaustis prie kaimynų. Tačiau kai- 

mynų dabar nebeturėjo. Kaip šaukštas prie šaukšto jis 
glaudėsi prie gryno oro ir šlako. Kažkas buvo nuavęs 
jam batus. Basos kojos buvo gelsvos, net mėlynos. Tačiau 
viskas atrodė normalu — vis vien jis nebegyvas. Nieko 
nepadarysi. 


Kelionė į Dresdeną buvo vienas malonumas. Ji truko 
vos dvi valandas. Susitraukę skrandeliai buvo prikimšti 
maisto. Pro ventiliacinius langelius į vagonus plūdo sau- 
lės šviesa ir šiltas oras. Daugelis rūkė anglų dovanotas 
cigaretes. 

Amerikiečiai atvyko į Dresdeną dieną, penktą valandą. 
Atsidarė vagonų durys, ir pro jas tarsi įrėmintą paveiks- 
lą amerikiečiai išvydo tokį gražų miestą, kokio dauguma 
savo gyvenime nebuvo matę. Horizonto linija atrodė 
įmantri, puošni, kerinti, fantastiška. Biliui Piligrimui vaiz- 
das priminė sekmadieninėje mokykloje matytą rojaus pa- 
veikslą. 

Kažkas užpakaly jo tarė: 

— Pasaka. 

Tai buvau aš. Tai aš tą pasakiau. Iki tol gyvenime 
tebuvau matęs tik vieną miestą — Indianapolį (Indianos 
valstija). 


Visi didieji Vokietijos miestai buvo žiauriai bombar- 
duojami ir deginami. O Dresdene nė langas neįtrūko. 
Kasdien pragariškai kaukdavo sirenos, ir žmonės slėp- 
davosi rūsiuose ir ten klausydavosi radijo. Tačiau lėk- 
tuvai visad skrisdavo kur kitur —link Leipcigo, Chem- 
nico, Plaueno ir panašiai. Nieko nepadarysi. 


Dresdene linksmai švilpavo gariniai radiatoriai. Trink- 

sėjo tramvajai. Skambėjo telefonai, ir žmonės kilnojo 
ragelius. Spaudant jungiklius, užsidegdavo ir gesdavo 
šviesa. Veikė teatrai ir restoranai. Veikė zoologijos so- 
das. Dauguma dresdeniečių dirbo vaistų, cigarečių ir 
maisto perdirbimo įmonėse. 


Dabar, pavakary, žmonės žingsniavo iš darbo namo. 
Jie buvo pavargę. 


Skersai plieninių bėgių spageti žengė aštuoni dresde- 
niečiai. Jie vilkėjo naujomis uniformomis. Jie tik vakar 
priėmė karinę priesaiką. Keli buvo paaugliai, keli pa- 
gyvenę vyrai bei du veteranai, kurie grįžo iš Rusijos 
skylėti it koriai. Jiems buvo pavesta saugoti šimtą ame- 
rikiečių karo belaisvių, kurie dirbs kaip samdomi darbi- 
ninkai. Du sargybiniai buvo senelis su anūku. Senelis 
buvo architektas. 

Aštuonetas, niūriai susiraukę, prisiartino prie vagonų, 
kuriuose sėdėjo jų globotiniai. Jie žinojo, kaip kvailai ir 
liūdnai atrodo jie kareivių vaidmenyje. Vienas net kli- 
bikščiavo su dirbtine koja ir nešėsi ne tik užtaisytą šau- 
tuvą, bet ir lazdą. Nepaisant to, reikės užsitarnauti pa- 
garbą ir paklusnumą šitų dilbų, šitų akiplėšų, šitų krau- 
gerių amerikiečių, atvykusių tiesiai iš fronto skerdynių. 

Ir štai jie pamatė apžėlusi barzda Bilį Piligrimą su 
žydra toga, sidabruotais batais, rankas susikišusį į muftą. 
Iš pažiūros — Mažiausiai šešiasdešimties metų seniukas. 
Šalia Bilio stovėjo pinčiukėlis Polis Lazaras su parišta 
ranka. Jis tiesiog virė iš pasiutimo. Greta Lazaro stovėjo 
vargšelis vidurinės mokyklos mokytojas Edgaras Derbis, 
liūdesingai sukumpęs po patriotizmo, senatvės ir įsikal- 
bėtos išminties našta. Ir taip toliau. 

Aštuoni kvailai atrodantys dresdeniečiai pasitikslino, 
ar šitie šimtas kvailai atrodančių klipatų tikrai ameri- 
pratrūko kvatotis. Baimė išgaravo. Būta ko bijoti! Šitie 
žmogeliai dar labiau sukežę ir dar kvailiau atrodo negu 
jie patys. Komedija, ir tiek. 


Ir komediantai išžygiavo pro geležinkelio stoties var- 
tus į Dresdeno gatves. Bilis Piligrimas buvo spektaklio 
žvaigždė. Jis žengė eisenos priekyje. Gatvėse knibždėjo 
tūkstančiai žmonių, grįžtančių iš darbo. Jų veidai buvo 
išpurtę, langų kito spalvos, nes pastaruosius dvejus metus 
jie mito beveik vien bulvėmis. Ir šiandien jie nesitikėjo 
jokio džiaugsmo, užteko gražaus oro. O čia, prašom, pra- 
moga! 

Bilis nesidairė į žmones, kurie lydėjo jį smalsiais 
žvilgsniais. Jį pakerėjo miesto architektūra. Linksmi amū- 
riukai pynė virš langų vainikus. Nuo girliandomis pa- 
puoštų karnizų į Bilį dirsčiojo šelmiai faunai ir nuogos 
nimfos. Tarp užraitų, kriauklių ir bambukų liuoksėjo ak- 
meninės beždžionės. 

Prisimindamas ateitį, Bilis žinojo, kad maždaug po 
mėnesio šitas. miestas bus sudaužytas į šipulius ir sude- 
gintas. Žinojo jis ir tai, kad dauguma į jį žiopsančių žmo- 
nių netrukus žus. Nieko nepadarysi. 

Biliui žygiuojant, jo pirštai be paliovos krutėjo šiltoje 
muftos tamsoje. Jie norėjo žinoti, kas tie du gumuliukai 
impresarijaus paltelio pamušale. Pirštai įsiskverbė po pa- 
mušalų. Jie apčiupinėjo gumuliukus — vieną it žirni, kitą 
it pasagėlę. Eisena sustojo prieš judrią sankryžą. Degė 
raudonas šviesoforo signalas. 

Sankryžoje, pirmoje pėsčiųjų eilėje, stovėjo chirurgas, 

visą dieną praleidęs operacinėje. Jis buvo civilis, tačiau 
laikysenos kariškos. Buvo dalyvavęs dvieiuose pasauli- 
niuose karuose. Jis pasipiktino Bilio išvaizda, ypač kai 
sužinojo iš sargybinių, kad Bilis amerikietis. Bilio apran- 
ga jam atrodė klaikiai neskoninga, jis manė, jog Bilis be 
reikalo maivosi. 

Chirurgas mokėjo angliškai ir užkalbino Bilį: 

— Tamsta, kaip matau, labai nerimtai žiūri į karą. 

Bilis neregio žvilgsniu pasižiūrėjo į jį. Buvo akimirkai 
pamiršęs, kur esąs ir kaip čia atsidūręs. Jam ir į galvą 
neatėjo, kad žmonės gali pamanyti, jog jis vaizduoja pa- 
jacą. O aptaisė jį šitaip ne kas kitas kaip Likimas. Li- 
kimas ir silpnutis noras išlikti gyvam. 

— Tamsta lauki, kad mes juoktumės?— klausė jį chi- 
rurgas. 


wv- 


Chirurgo žodžiuose skambėjo iššūkis. Bilis nieko nesu- 
prato. Bilis norėjo būti draugiškas, padėti, kiek galės, ta- 
čiau jo galimybės buvo ribotos. Jis laikė sumygęs pirš- 
tais tuodu daikčiukus, kuriuos iškrapštė iš po paltelio 
pamušalo. Bilis nutarė parodyti juos chirurgui. 

— Tamsta manei, kad mums suteiks smagumo tamstos 
patyčios?— kalbėjo chirurgas.— Ar tamstai ne gėda šitaip 
atstovauti Amerikai? 

Bilis ištraukė iš muftos ranką ir pakišo chirurgui pa- 
nosėn. Ant delno gulėjo dviejų karatų briliantas ir dantų 
protezas. Protezas atrodė tarsi kokia šlykšti antauga iš 
sidabro, perlamutro ir oranžinės plastmasės. Bilis nusi- 


šypsojo. 


Virtuodami, klibikštuodami ir sverdakuliuodami, ameri- 
kiečiai pasiekė Dresdeno skerdyklos vartus ir suėjo į 
vidų. Skerdykla jau seniai nebedirbo. Beveik visi Vo- 

kietijos kanopočiai buvo žmonių, daugiausia kareivių, pa- 
pjauti, suvalgyti ir paversti išmatomis. Nieko nepadarysi. 

Suleidę pro vartus, sargybiniai amerikiečius nuvedė 
prie penkto iš eilės pastato. Tai buvo vienaukštis beto- 
ninis kubas su stumdomomis durimis abiejuose galuose. 
Statė jį kaip pastogę kiaulėms prieš skerdimą. Dabar tai 
bus pastogė šimtui amerikiečių belaisvių. Viduje stovėjo 
lovelės, dvi pilvotos krosnys ir vandentiekio čiaupas. Už 
pastato — išvietė: buomas, o po juo keli kibirai. 

Virš pastato durų buvo matyti didelis skaitmuo — pen- 
kiukė. Prieš suleisdamas amerikiečius į vidų, vienintelis 
angliškai mokąs sargybinis liepė jiems įsiminti paprastą 
adresą tam atvejui, jei kuris kartais paklystų dideliame 
mieste. Adresas buvo toks: Schlachthof-fūnf. Schlachthof 
reiškia „skerdykla“. Fžnif, pasirodo, „penki“. 

Po dvidešimt penkerių metų Bilis Piligrimas Iliume 
sėdo į specialiai užsakytą lėktuvą. Jis žinojo, kad lėk- 
tuvas suduš, tačiau niekam to nesakė, nenorėdamas apsi- 
juokti. Bilis ir dar dvidešimt aštuoni optometristai skri- 
do į Monrealį, į suvažiavimą. 

Jo žmona Valensija stovėjo aerodrome, o uošvis La- 
jonelis Merblis sėdėjo prisisegęs diržu šalia Bilio. 

Lajonelis Merblis buvo automatas. Traliamadorai, kaip 
žinia, teigia, jog visi Visatos gyviai ir augalai — auto- 
matai. Juos ima juokas, kad tiek daug žemiečių mintį, 
jog Žmogus — tai automatas, laiko įžeidžiančia. 

Aerodrome automatas, vardu Valensija Merbl-Piligrim, 
valgė šokoladuką „Petras ir Povilas“ ir atsisveikindama 
mojavo ranka. 

Lėktuvas pakilo sklandžiai. Taip jau sukomponuotas 
buvo tas momentas. Lėktuve skrido ir mėgėjų kvartetas. 
Jie irgi buvo optometristai. Vadinosi „„Keturakiai“. 

Lėktuvui sėkmingai pakilus, automatas Bilio uošvis 
paprašė kvartetą padainuoti jo mėgstamą dainą. Jie Ži- 
nojo, kokios dainos jis prašo, ir uždainavo. Ji skambėjo 
šitaip: 


Sėdžiu kameroj įpykęs, 
Apsidirbęs, apsišikęs, 

O trejybė maskatuoja kruvina, 
Kad ją velnias kur nujotų, 
Lenkų kekšę idiotę,— 
Neiškenčia neįkandus, ir gana, 


Bilio uošvis plyšo juokais ir prašė kvartetą padainuo- 
ti dar vieną savo pamėgtą „lenkišką“ dainą. Ir jie padai- 
navo Pensilvanijos angliakasių dainą, kuri prasideda taip: 


Kasam anglį, prakaitojam, 
Bet labai mes nedejojam: 
Bus savaitei pabaiga, 

Bus kišenėje alga. 


Beje, apie lenkus: maždaug po trijų dienų, atvykus 
į Dresdeną, Bilis Piligrimas matė, kaip viešai buvo ka- 
riamas vienas lenkas. Bilis su keliais belaisviais tuoj po 
saulėtekio ėjo į darbą ir prieš futbolo stadioną pamatė 
kartuves ir būrelį žmonių. Lenką, ūkininko berną, pakorė 
už lytinį santykiavimą su vokiete. Nieko nepadarysi. 


Žinodamas, kad lėktuvas tuoj tuoj suduš, Bilis užsi- 
merkė ir grįžo per laiką į 1944 metus. Jis vėl atsidūrė 

Liuksemburge, miške — su „trim muškietininkais“. Rolan- 
das Viris purtė jį, bakino jo galvą į medį. 

— Eikit, vyrai, be manęs,— sakė Bilis Piligrimas. 
2 

Kvartetui salone dainuojant „Palauk, pakils saulutė, 
Nele“, lėktuvas trenkėsi į Šugerbušo kalno (Vermonto 
valstija) viršūnę. Gyvi liko tik Bilis ir antrasis pilotas. 
Nieko nepadarysi. 

Pirmieji į katastrofos vietą atvyko jauni austrų slidi- 
nėjimo instruktoriai iš kalno papėdėje įsikūrusio garsaus 
kalnų kurorto. Jie vaikščiojo tarp lavonų, tarpusavy kal- 
bėdami vokiškai. Dėvėjo juodas kaukes nuo vėjo su dviem 
skylėm akims ir su raudonu bumbulu ant viršugalvio. At- 
rodė lyg baidyklės, lyg baltaodžiai, dėl juoko persirengę 
negrais. 

Biliui buvo trūkusi kaukolė, bet sąmonės nebuvo pra- 
radęs. Jis nenutuokė, kur esąs. Bilio lūpos krutėjo, ir 
viena iš baidyklių prikišo ausį, norėdama išgirsti jo prieš- 
mirtinius žodžius. 

Biliui susidėjo, kad baidyklė turi kažką bendra su 
Antruoju pasauliniu karu, ir jis sukuždėjo jai savo ad- 
Iesą: 

— Schlachthof-fūnf. 


Nuo Šugerbušo kalno Bilį nuleido rogutėmis. Baidyk- 
lės vairavo jas virvėmis, melodingais jodliais reikalau- 
damos kelio. Pakalnėje rogučių kelias raitėsi tarp lynke- 
lio stulpų. Bilis žiūrėjo į viršų, į daugybę jaunų žmo- 
nių, apkvaitusių nuo sniego, besisupančių danguje gel- 
tonose kėdėse, su ryškiaspalviais elastiniais kostiumais, 
milžiniškais batais ir apsauginiais akiniais. Biliui knios- 

telėjo, kad vyksta nauja stulbinanti Antrojo pasaulinio 
karo fazė. Bilis neėmė į galvą. Jis ničnieko nebeėmė 


į galvą. 


Bilį nuvežė į nedidelę privačią ligoninę, kur jį tris 
valandas operavo iš Bostono atvykęs žymus smegenų chi- 
rurgas. Po operacijos Bilis dvi dienas gulėjo be sąmonės 
ir sapnuose matė aibę visokiausių dalykų, kai kuriuos 
realius. Realiuosius dalykus regėjo keliaudamas per laiką. 


Vienas iš tų realių dalykų buvo pirmasis vakaras sker- 
dykloje. Bilis su vargšeliu Edgaru Derbiu mėšlinu tarpu 
tarp dykų aptvarų stūmė dyką dvirėtį vežimėlį. Jie niū- 
rino į virtuvę parvežti visiems vakarienės. Juos lydėjo 
šešiolikmetis vokietis Verneris Gliukas. Vežimėlio ašys 
buvo suteptos papjautų gyvulių riebalais. Nieko nepa- 
darysi. 

Buvo ką tik nusileidusi saulė, ir žaros fone bukoliškas 
dykų aptvarų platybes supo juodos stogų kupros. Namai, 
saugantis antskrydžių, buvo užtemdyti, todėl Bilis Dres- 
dene nematė vieno žavingiausių pasaulyje vaizdų — kaip 
nusileidus saulei, mirkteldamos, po vieną įsižiebia švie- 
sos. 

Per miestą teka plati upė, kuri būtų atspindėjusi tas 
šviesas, ir įsižiebiančių šviesų mirksėjimas būtų atrodęs 
nepaprastai gražiai. Ta upė — Elbė. 


Jauniklis sargybinis Verneris Gliukas buvo dresde- 
nietis. Jis pirmą kartą buvo skerdykloje, todėl nelabai 
numanė, kur yra virtuvė. Buvo jis ištįsęs ir silpnakinkis 
kaip Bilis, galėjo būti jam jaunesniuoju broliu. Tiesą pa- 

sakius, juodu ir buvo tolimi giminaičiai, tačiau to niekad 
nesužinojo. Gliukas buvo ginkluotas neįtikimai sunkia 
muškieta, vienašūviu muziejiniu eksponatu su aštuon- 
briauniu be graižtvų vamzdžiu. Turėjo prisitaisęs durtuvą, 
ilgą lyg mezgimo virbalas. Be kraujo griovelių. 

Gliukas nuvedė belaisvius prie pastato, kur spėjo esant 
virtuvę, ir atidarė sustumiamas duris. Tačiau virtuvės ten 
nebuvo. Buvo ten bendro dušo nusirengimo kambarys, 
pilnas garų. Garuose šmešėlavo gal trisdešimt nuogų mer- 
gaičių. Tai buvo vokietukės, evakuotos iš smarkiai su- 
bombarduoto Breslau. Jos irgi buvo ką tik atvykusios 
į Dresdeną. Dresdene pabėgėlių knibždėte knibždėjo. 

Staiposi tos mergiotės nuogutėlaitės, viskas kaip ant 
delno. O tarpdury stovi išsižioję Gliukas, Derbis ir Pi- 
ligrimas — vaikėzas su kareivio uniforma, vargšelis vi- 
durinės mokyklos mokytojas ir pajacas su toga ir sidab- 
riniais batais. Mergaitės — spiegt, dangstytis rankomis. 
Atsuko nugaras ir taip toliau, ir todėl atrodė dar gra- 
žesnės, neapsakomai gražios. 

Verneris Gliukas, kuris kaip gyvas nebuvo matęs nuo- 
gos moters, uždarė duris. Bilis irgi nebuvo matęs. Tik 
Derbiui tai buvo ne naujiena. 


Kai trys kvaišeliai surado virtuvę, kurioje maitinda- 
vosi skerdyklos darbininkai, visi jau buvo išėję namo, 
išskyrus vieną jų nekantriai laukiančią moteriškę. Ji bu- 
vo kareivio našlė. Nieko nepadarysi. Jau buvo su paltu 
ir skrybėlaite. Ji irgi norėjo namo, nors niekas jos ten 
nelaukė. Baltos jos pirštinaitės gulėjo ant cinkuoto bu- 
teto. 

Ji turėjo paruošusi amerikiečiams du didelius bidonus 
sriubos. Sriuba murmuliavo ant dujinės viryklės virš lė- 

tos ugnies. Buvo sukrovusi ir šūsnį juodos duonos ke- 
paliukų. 

Ji paklausė Gliuką, ar jis ne per jaunas tarnauti ka- 
riuomenėj. Tas sutiko, jog per jaunas. 

Ji paklausė Edgarą Derbį, ar jis ne per senas taI- 
nauti kariuomenėj. Tas atsakė, jog per senas. 

Ji paklausė Bilį Piligrimą, ką jis vaizduojąs. Bilis at- 
sakė nežinąs. Kad šilčiau būtų. 

— Visi tikrieji kareiviai žuvę, — pasakė ji. Ir tai bu- 
vo tiesa. Nieko nepadarysi. 


Kitas realus dalykas, kurį Bilis regėjo gulėdamas be 
sąmonės Vermonto ligoninėje, buvo darbai, dirbti jo su 
kitais belaisviais Dresdene visą mėnesį iki miesto su- 
bombardavimo. Jie salyklinio sirupo fabrike plovė lan- 
gus, šlavė grindis, valė išvietes, pakavo stiklainius ir 
antspaudavo supakuotas kartonines dėžes. Sirupas buvo 
pagerintas: su vitaminais ir mineralinėmis druskomis. Jis 
buvo skirtas nėščioms moterims. 

Skoniu sirupas priminė skystą medų, aprūkytą pekano 
dūmais, ir visi, dirbusieji fabrike, jį kiaurą dieną slaptai 
samstinėdavo. Nors ir ne nėštiems, jiems irgi reikėjo vi- 
taminų ir mineralinių druskų. Pirmąją darbo dieną Bilis 
sirupo neragavo, bet daugelis amerikiečių ragavo. 

Bilis paragavo antrą dieną. Visame fabrike buvo pri- 
slapstyta šaukštų: už gegnių, stalčiuose, už radiatorių ir 
taip toliau. Ten juos greitomis slėpdavo sirupo samstinė- 
tojai, išgirdę ką nors ateinant. Samstelioti sirupą buvo 
nusikaltimas. 


Antrąją darbo dieną Bilis, šluostydamas dulkes, rado 
už radiatoriaus užkištą šaukštą. Užpakaly jo stovėjo auš- 

tančio sirupo katilas. Bilį su šaukštu galėjo matyti tiktai 
vienas žmogus — vargšelis Edgaras Derbis, kuris iš oro 
plovė langą. Šaukštas buvo didelis, valgomasis. Bilis įkišo 
Jį į katilą ir keliskart apsuko. Ištraukė tartum didelį lip- 
nų ledinuką. Ir įsikišo į burną. 

Po akimirkos Bilio kūną supurtė visų visų ląstelių 
grobuoniško dėkingumo ovacija. 


Kažkas nedrąsiai pabarbeno į lango stiklą. Barbeno 
Derbis, kuris viską matė. Jis irgi norėjo sirupo. 

Bilis ir jam susuko ledinuką. Atidarė langą ir įkišo 
ledinuką vargšeliui Derbiui į pražioią burną. Derbis ap- 
sipylė ašaromis. Išgirdęs kažkieno žingsnius, Bilis uždarė 
langą ir paslėpė lipnų šaukštą. 

Dvi dienos prieš sunaikinant Dresdeną amerikiečius 
aplankė labai įdomus svečias — amerikiečių nacis Hovar- 
das V. Kempbelas jaunesnysis. Tai jis parašė monogra- 
fiją apie amerikiečių karo belaisvių gėdingą elgesį. Ta- 
čiau dabar jis neberinko medžiagos apie belaisvius. Į 
skerdyklą jis atvyko verbuoti kareivių į vokiečių karinį 
junginį „Laisvasis amerikiečių korpusas“. Kempbelas buvo 
to junginio kūrėjas ir vadas, junginio, turėjusio kovoti 
vien rusų fronte. 


Iš pažiūros Kempbelas būtų atrodęs pilkas žmogelis, 
jei ne jo paties susigalvota ekstravagantiška uniforma. 
Dėvėjo jis dideliausią skrybėlę ir juodus kaubojiškus ba- 
tus, papuoštus svastikom ir žvaigždėm. Buvo apsitempęs 
mėlynu glaudžiai prigulusiu kostiumu su geltonais dry- 

žiais nuo pažastų iki blauzdų. Antpečiuose šviesiai žalia- 
me dugne švietė Abraomo Linkolno siluetas. Ant ran- 
kovės ryšėjo plačią raudoną juostą su mėlyna svastika 
baltame apskritime. 

Dabar cementinėje kiaulidėje jis aiškino šitos juostos 
simboliką. 

Bilį Piligrimą ėste ėdė kartėlis, nes jis visą dieną 
darbe samsteliojo sirupą. Nuo kartėlio ašarojo akys, to- 
dėl Kempbelą pro judančias sūraus vandenėlio linzes 
matė iškreiptai. 

— Mėlyna reiškia Amerikos dangų, — aiškino Kemp- 
belas.— Balta — rasę, kurios atstovai atrado mūsų žemy- 
ną, nusausino pelkes, iškirto miškus, nutiesė kelius, pa- 
statė tiltus. Raudona — tai kraujas, kurį visados taip dos- 
niai aukojo Amerikos patriotai. 


Kempbelo klausytojus marino miegas. Jie sunkiai dir- 
bo sirupo fabrike, o paskui per šaltį ėjo ilgą kelią na- 
mo. Visi buvo sulysę, įsmegusiom akim. Jų oda žydėjo 
smulkiomis žaizdelėmis. Žydėjo ir jų burnos, gerklės ir 
viduriai. Salykliniame sirupe, kurį jie samsteliojo fabri- 
ke, vis dėlto trūko daugelio žemiečiams reikalingų vi- 
taminų ir mineralinių druskų. 

Amerikiečiams, kurie įstos į „Laisvąjį amerikiečių kor- 
pusą“, Kempbelas dabar žadėjo biišteksus su bulvių koše 
ir padažu ir pyragą su džiovintų vaisių įdaru. 

— Kai tik rusai bus sumušti — toliau kalbėjo jis,— 
jus repatrijuos per Šveicariją. 

Niekas neatsiliepė. 


— Su komunistais vis vien reikės anksčiau ar vėliau 
susiimti, — tarė Kempbelas.— Kodėl nesusitvarkius su jais 
iš karto? 

Ir staiga paaiškėjo, kad Kempbelo gražbylystė neliks 
be atsako. Vargšas Derbis, pasmerktasis vidurinės mo- 
kyklos mokytojėlis, nerangiai pakilo, ryžęsis, ko gera, 
gražiausiam savo gyvenime poelgiui. Šioje knygoje be- 
veik nėra herojų nei dramatiškų konfliktų, kadangi joje 
aprašyti žmonės tokie paliegę, tokie bejėgiai galingų jėgų 
žaisleliai. Viena svarbiausių karo pasekmių — tai, kad 
žmonės bijo pasirodyti esą asmenybės. Tačiau Derbis da- 
bar jautėsi esąs asmenybė. 

Jis stovėjo kaip smūgių apsvaigintas boksininkas. 
Galva nuleista. Kumščiai atstatyti — laukia tik informa- 
cijos ir Kovos plano. Derbis pakėlė galvą ir drėbė Kemp- 
belui: „„Gyvate!“ Bet tuoj pasitaisė. Pasakė, jog gyvatė 
nekalta, kad ji gyvatė, o štai Kempbelas, kuris savo noru 
šitaip elgiąsis, esąs šlykštesnis ir už gyvatę ar žiurkę, 
ar net už kraujo pripampusią erkę. 

Kempbelas nusišypsojo. 

Derbis jausmingai kalbėjo apie amerikietišką šalies 
santvarką, visiems garantuojančią laisvę, teisingumą, ly- 
gias teises ir vienodas galimybes. Jis sakė, jog nesą ame- 
rikiečio, kuris nepaaukotų gyvybės už šiuos idealus. 

Jis kalbėjo apie amerikiečių ir rusų tautų brolybę, 
apie tai, kad šios šalys sutriuškins nacizmo bacilą, kuri 
grasina užkrėsti visą pasaulį. 

„ Nykiai suūkė oro pavojaus sirenos. 


Amerikiečiai, jų sargybiniai ir Kempbelas pasislėpė 
aidžioje mėsos šaldykloje, kuri buvo iškirsta uoloje po 
skerdykla. Ten vedė geležiniai laiptai su geležinėmis du- 
rimis viršuje ir apačioje. 

Šaldykloje ant geležinių kablių kabojo keletas gal- 
vijų, avių, kiaulių ir arklių. Nieko nepadarysi. Karojo 

dar keli tūkstančiai tuščių kablių. Šaltis ten buvo savai- 
minis. Šaldymo įrengimų jokių nereikėjo. Degė žvakės. 
Šaldykla buvo išbaltinta ir atsidavė karboliu. Palei sie- 
ną stovėjo suolai. Amerikiečiai nuėjo prie suolų ir, prieš 
atsisėsdami, nuo jų nubraukė prisnigusias kalkes. 

Hovardas V. Kempbelas, kaip ir sargybiniai, liko sto- 
vėti. Jis šnekėjo su sargybiniais švariai vokiškai. Vokie- 
čių kalba jis buvo sukūręs daug populiarių pjesių ir ei- 
lėraščių ir buvo vedęs pagarsėjusią vokiečių aktorę Rezę 
Nort. Dabar ji jau buvo mirusi: žuvo Kryme koncertuo- 
dama kareiviams. Nieko nepadarysi. 


Tą naktį nieko neatsitiko. Apie šimtas trisdešimt tūks- 
tančių žmonių Dresdene žus sekančią naktį. Nieko ne- 
padarysi. Bilis šaldykloj užsnūdo. Jis pasijuto žodis žodin 
kartojąs ginčą su dukterimi, kuriuo ir prasidėjo ši apy- 
saka. 

— Tėte,— sako ji — Ir ką mums su tavim daryti?— Ir 
taip toliau.— Žinai, ką aš primanius užmuščiau? 

— Ką gi tu užmuštum?— klausia Bilis. 

— Tą tavo Kilgorą Trautą. 

Kilgoras Trautas, kaip žinia, buvo ir tebėra rašytojas 
fantastas. Bilis ne tik perskaitė dešimtis Trauto knygų, 
bet ir susidraugavo su Trautu tiek, kiek galima susidrau- 
gauti su Trautu, žmogumi, pritvinkusiu kartėlio. 


Trautas gyvena Iliume, nuomoja butą pusrūsyje kokia 
pora kilometrų nuo Bilio gražiojo balto namo. Jis nė 
pats nebežino, kiek romanų yra parašęs — gal bent sep- 
tyniasdešimt penkis. Pinigų jis nė už vieną iš jų nėra 
gavęs. Todėl Trautas užsidirba duonos plutą, tarnaudamas 

„Niumo žinių“ platintoju ir kaip laikraščių išnešiotojų 
viršininkas baugina, šunuodegiauja ir apgaudinėja tuos 
vaikelius. 

Bilis su juo susipažino 1964 metais. Važiuojant „Ka- 
dilaku“ kažkuria šonine gatvele, jam kelią užstojo di- 

rinkimas. Berniūkščiams rėžė kalbą kažkoks barzdyla. 
Bailus, bet dantingas, jis, matyt, puikiai susidorodavo su 
savo darbu. Tuomet Trautui buvo šešiasdešimt dveji me- 
tai. Jis liepė vaikams nebambsoti, o pajudinti užpaka- 
lius ir mikliai išplatinti ir sekmadieninio priedo prenu- 
meratą. Sakė, kad tas, kas per ateinančius du mėnesius 
išplatins daugiausia to šūdeklio prenumeratų, galės su 
tėvais nemokamai keliauti ir savaitę už ačiū bimbinėti 
Martas Vinjardo saloje. 

Ir taip toliau. 

Vienas iš laikraščių išnešiotojų faktiškai buvo išne- 
šiotoja. Trauto kalba ją veikė kaip elektra. 


Paranojiškas Trauto veidas, daugsyk matytas ant kny- 
gų viršelių, Biliui pasirodė baisiai pažįstamas. Bet, atsi- 
tiktinai išvydęs šį Žmogų gimtojo miesto gatvelėje, Bi- 
lis niekaip negalėjo atsiminti, iš kur jį pažįsta. Bilis pa- 
manė, kad buvo sutikęs šitą šlapiu maišu muštą pranašą 
kažkur Dresdene. Trautas atrodė tikras karo belaisvis. 

Tuomet laikraščių išnešiotoja pakėlė rankutę. 

— Pone Trautai,— tarė ji — o ar galima bus, jei lai- 
mėčiau, su savim vežtis ir sesytę? 

— Aš tau pavešiu! — atsakė Kilgoras Trautas.— Gal 
manai, pinigai ant medžių auga? 

Tarp kitko, Trautas yra parašęs knygą apie pinigų 
medį. Jam vietoj lapų auga dvidešimties dolerių bank- 
notai. Žiedai — paskolos obligacijos, o vaisiai — brilian- 
tai. Medis viliodavo žmones, po juo jie žudydavo vieni 
kitus ir savo lavonais labai puikiai tręšė medį. 

Nieko nepadarysi. 


Bilis Piligrimas pastatė savo „Kadilaką“ ir ėmė laukti 
susirinkimo galo. Susirinkimui pasibaigus, su Trautu pa- 
siderėti dar liko vienas berniūkštis. Berniokėlis norėjo 
mesti darbą, nes dirbti, girdi, baisiai sunku, darbo diena 
baisiai ilga, o atlyginimas baisiai mažas. Trautas susi- 
rūpino: jei berniūkštis tikrai mestų darbą, jo paštą, kol 
ras kitą vaikigalį, reikėtų išnešioti pačiam Trautui. 

— Kas tu per vienas?— su panieka kreipėsi Trautas 
į berniūkštį. — Stebuklas be vėdaro? 

„Stebuklas be vėdaro'— tai dar vienos Trauto knygos 
pavadinimas. Joje aprašytas robotas, kuriam iš burnos 
ėjo blogas kvapas, o kai jis nuo to išsigydė, jį visi labai 
pamėgo. Tačiau įdomiausia ta knyga, parašyta 1932 me- 
tais, tuo, kad išpranašavo platų sutirštinto benzino pa- 
naudojimą žmonėms deginti. 

Sutirštintą benziną mėtydavo iš lėktuvų. Mėtydavo 
robotai. Jie neturėjo sąžinės, jų schemose nebuvo tokių 
kontūrų, kurių dėka jie būtų galėję įsivaizduoti, kas iš- 
tinka esančius ant žemės žmones. 

Pagrindinis Trauto robotas atrodė kaip žmogus, mo- 
kėjo kalbėti, šokti ir taip toliau, ir merginti panas. Ir 
niekas neprikaišiojo jam, kad mėto ant žmonių sutirš- 
tintą benziną. Tačiau visi bodėjosi juo dėl blogo kvapo 
iš burnos. Bet paskui jis išsigydė, ir Žmonės mielai pri- 
ėmė jį į savo tarpą. 

Trautui nepavyko perkalbėti berniokėlio, užsispyrusio 
mesti darbą. Jis jam dėstė apie milijonierius, kurie vai- 
kystėje išnešiodavo laikraščius, o berniūkštis atrėžė: 

— Gal. Bet po savaitės jie šitą suknistą darbą garan- 
tuotai mesdavo. 

Ir berniūkštis nutrenkė Trautui po kojų pilną laik- 
raščių krepšį su prenumeratorių sąrašu. Išnešioti juos rei- 
kės Trautui. Automobilio jis neturėjo. Neturėjo nė dvi- 
račio ir mirtinai bijojo šunų. 

Kažkur storai ambrijo šuo. 

Trautas liūdnas užsimetė krepšį ant peties, ir čia prie 
jo priėjo Bilis Piligrimas. 

— Ponas Trautas? 

— Prašau? 

— Jūs... jūs Kilgoras Trautas? 

— Taip. 

Trautas pamanė, kad Bilis nori pasiskųsti dėl blogo 
laikraščių pristatymo. Apie save, kaip apie rašytoją, jis 
negalvojo paprasčiausiai dėl to, kad pasaulis nedavė pa- 
grindo jam taip galvoti. 

— Ra... rašytojas? 

— Kas?! 

Bilis nutarė, kad apsiriko. 

— Yra toks rašytojas — Kilgoras Trautas. 

— Ką jūs sakot! — Trautas atrodė kvailai, kaip ap- 
stulbęs. 

— Jis jums negirdėtas? 

Trautas pakratė galvą. 

— Jis niekam... niekam negirdėtas. 

Bilis padėjo Trautui išnešioti leikraščius — apvažiavo 
„Kadilaku“ visus prenumeratorius. Bilis vadovavo opera- 
cijai: ieškojo namų, žymėjo ,„paukščiukus“ prenumerato- 
rių sąraše. Trautas visiškai apdujo. Jis pirmą kartą sutiko 
savo kūrybos mėgėją — ir dar kokį mėgėją! 

Trautas pasakė, jog niekad nematęs savo knygų rek- 
lamų, neskaitęs recenzijų, net neužtikęs knygyne pačių 
knygų. 

— O jau daug metų,--sakė jis,— aš, prasidaręs lan- 
gą, bandau pasimylėti su pasauliu. 

— Bet tikriausiai esat gavęs laiškų, — tarė Bilis — Aš 
pats ne kartą ruošiaus parašyti. 

Trautas iškėlė pirštą. 

— Vieną! 

— Tikriausiai didelio gerbėjo? 

— Bepročio! Anot jo, aš turįs tapti pasaulio prezi- 
dentu. 

Paaiškėjo, kad laiško autorius buvo Eliotas Rouzvote- 
ris, gulėjęs drauge su Biliu karo veteranų ligoninėje ne- 
toli Leik Plesido. 

— Negali būti! Aš maniau, kad jam ne daugiau kaip 
keturiolika metų! — sakė Trautas. 

— Ne, jis suaugęs, per karą buvo kapitonas. 

— O rašo kaip vaikėzas,— pasakė Kilgoras Trautas. 


Bilis pakvietė Trautą į savo aštuonioliktąsias vedybų 
sukaktuves, turėjusias įvykti po poros dienų. Ir štai ta 
šventė atėjo. 

Bilio valgomajame Trautas godžiai dorojo sumuštinius. 
Prisikimšęs burną grietininio sūrio ir lašišos ikrų, jis šne- 
kėjosi su vieno optometristo žmona. Iš visų svečių Trau- 

tas vienintelis buvo nesusijęs su optika. Ir vienintelis 
neakiniuotas. Jis turėjo didžiulį pasisekimą. Visi, nors ir 
neskaitę jo knygų, džiaugėsi turį savo tarpe gyvą rašy- 
toją. 

Trautas šnekėjosi su tokia Mege Vait, metusia dantisto 
asistentės darbą ir tapusia optometristo šeimos židinio 
vaidilute. Ji buvo labai graži. Paskutinė knyga, kurią ji 
skaitė, —,,Aivenhas". 

Bilis Piligrimas stovėjo šalimais ir klausėsi jų pokal- 
bio. Jis čiupinėjo kišenėje kažkokį daiktą. Čiupinėjo do- 
vaną, kurią ruošėsi netrukus įteikti savo Žmonai, — atla- 
sinę dėžutę su safyro žiedu. Žiedas kainavo aštuonis šim- 
tus dolerių. 


Liaupsės, kad ir kvailos ir "neišmanėliškos, svaigino 
Trautą it marichuana. Buvo linksmas, kalbėjo garsiai, ne- 
sivaržydamas. 

— Bijau, kad skaitau mažiau, negu derėtų — sakė 
Megė. 

— Visi mes ko nors bijom,— atsakė Trautas.— Aš, pa- 
vyzdžiui, bijau vėžio, žiurkių ir dobermanų pinčerių. 

— Nežinau, nors turėčiau žinoti, todėl leiskit paklaus- 
ti,—- tarė Megė,— koks jūsų pats žymiausias kūrinys? 

— Apie tokio garsaus prancūzų virėjo laidotuves. 

— Kaip įdomu! 

— Suvažiuoja visi garsiausi pasaulio virėjai. Gražios 
apeigos, — fantazavo Trautas.— Prieš uždarant karstą, lai- 
dotuvininkai apibarsto velionį raudonaisiais pipirais ir 
petražolė. 

Nieko nepadarysi. 


— Ar taip tikrai ir buvo?— paklausė Megė Vait. Kvai- 
la ji buvo tai kvaila, užtat kaip gundė vyrus užtaisyti jai 
vaiką! Vos tik koks vyras žvilgteldavo į ją, jam iškart 
kildavo noras užtaisyti jai vaiką. Bet ji kol kas vaikų 
neturėjo: vartojo kontraceptines priemones. 

— Žinoma, kad buvo,— atsakė jai Trautas.— Jei ap- 
rašyčiau tai, ko nebuvo gyvenime, ir bandyčiau parduot 
tokią knygą, mane pasodintų į kalėjimą. Už apgavystę. 

Megė patikėjo. 

— Niekad nebūčiau apie tai pagalvojusi. 

— O jūs pagalvokite! 

— Čia panašiai kaip su reklama. Arba sakyk teisybę, 
arba turėsi nemalonumų. 

— Taip. Net ir tas pats paragrafas tinka. 

— O ar galima tikėtis, kad jūs ir mus kada nors ap- 
rašysit? 

— Aš aprašau viską, kas man atsitinka gyvenime. 

— Tada man reikia atsargiau šnekėti. 

— Teisingai. Bet girdžiu ne aš vienas. Girdi dar ir 
dievas. Ir paskutiniojo teismo dieną jis išvardins visa, 
ką kalbėjot ir darėt. Ir jei paaiškės, kad kalbėjot ir el- 
gėtės ne gerai, o blogai, jums bus blogai, nes degsite 
amžinoje ugnyje. Jums visą laiką skaudės. 

Vargšė Megė išbalo. Ji ir šituo patikėjo ir apstulbo 
iš siaubo. 

Kilgoras Trautas plyšo juokais. Lašišos ikrelis išskrido 
jam iš burnos ir nutūpė Megės iškirptėje. 

Tuomet vienas optometristas paprašė dėmesio. Jis pa- 
siūlė tostą už Bilį ir Valensiją, švenčiančius jungtuvių 
metines. Tuo metu, kai svečiai gėrė, o Bilis ir Valensija 


išraudę apsikabino, pagal scenarijų uždainavo optomet- 

ristų kvartetas ,„Keturakiai“. Visų akys sublizgo. Daina 
vadinosi „Seni draugai '. 

„Kad galėčiau sutikt senus draugus,— dainavo, — ati- 
duočiau visus turtus. Ir taip toliau. Paskui buvo tokie 
žodžiai: „Sudie, vaikinai, sudie, merginos, sudie, mieli 
draugai... Laimingi būkit..." Ir taip toliau. 

Nei iš šio, nei iš to Bilis Piligrimas pajuto, kaip nuo 
dainos ir nuo visų iškilmių jam sugedo nuotaika. Jis nie- 
kad nebuvo turėjęs draugų kompanijos, nei draugių, nei 
draugų, tačiau jam vis tiek pasidarė ilgu, kai kvartetas 
lėtai, kankinančiai eksperimentavo su akordais: ausį rėžė 
pabrėžtinai rūgštūs akordai, vis rūgštesni, rūgštesni, pa- 
saliau nepakenčiamai rūgštūs, ir staiga — smaugiančiai 
saldus akordas, o paskui vėl keli rūgštūs. Biliui akordų 
kaita sukėlė stiprią psichosomatinę reakciją. Burna pri- 
sipildė limonado skonio, o veidas persikreipė, tarytum 
Bilis būtų buvęs tempiamas ant kankinimo prietaiso, va- 
dinamo kankykle. 


Jis atrodė taip keistai, jog pasibaigus dainai, kai ku- 
rie svečiai su nerimu apie tai prašneko. Manė, kad gal 
jam širdies smūgis, ir Bilis, tartum patvirtindamas jų nuo- 
gąstavimus, nuėjo ir smukte susmuko ant kėdės. 

Visi nutilo. 

— Viešpatie,— tarė Valensija, pasilenkusi prie jo,— 
Bili, tau negera? 

— Ne, nieko. 

— Taip baisiai atrodai. 

— Ne, tikrai... nieko. 

Ir jam iš tikrųjų nieko baisaus nebuvo — jis papras- 
čiausiai negalėjo suprasti, kodėl taip keistai jį paveikė ta 
daina. Jis jau seniai manė, kad pažįsta save kaip penkis 

pirštus. O šit įrodymas, kad jame glūdima kažkokios di- 
delės paslapties, ir jis neįsivaizdavo, kas tai galėtų būti. 

Matydami, kad raudonis grįžta į Bilio skruostus, kad 
jis šypsosi, svečiai išsklido po kambarį. Prie jo pasiliko 
Valensija, o paskui priėjo atokiai stovėjęs Kilgoras Trau- 
tas, suintriguotas, dėmesingas. 

— Atrodei lyg pamatęs vaiduoklį — tarė Valensija. 

— Nemačiau aš jokio vaiduoklio,— atsakė Bilis. 

Jis buvo matęs tik tai, kas buvo priešais: keturis dai- 
nininkus, keturis paprastus žmogelius karviškomis akimis, 
tai tuščiais, tai sielvartingais veidais, rūgštiems akordams 
kaitaliojantis su saldžiais. 

— Leiskite paspėlioti — tarė Kilgoras Trautas.— Jūs 
pažvelgėte pro „laiko langą“. 

— Pro ką?— paklausė Valensija. 

— Jis staiga pamatė praeitį arba ateitį. Įspėjau? 

— Ne,— atsakė Bilis Piligrimas. 

Jis atsistojo, įkišo ranką į kišenę, ten sugraibė dėžutę 
su žiedu. Ištraukė ją ir atsainiai padavė Valensijai. Buvo 
ketinęs įteikti pasibaigus dainai, visiems matant. Dabar 
juodu matė tiktai Kilgoras Trautas. 

— Čia man?— tarė Valensija. 

— Taip. 

— Ojetau! — tarė ji. Ir pakartojo garsiau — kad iš- 
girstų ir svečiai. Visi subėgo, ir ji atidarė dėžutę ir vos 
nesukliko, pamačiusi safyrą su žvaigždute.— Ojetau! — 
pakartojo ji. Ir stipriai pabučiavo Bilį. — Ačiū, — tarė, — 
ačiū, ačiū! 


Prasidėjo ilga šneka apie tai, kokių nuostabių bran- 
genybių Bilis yra pridovanojęs Valensijai. 

— Viešpatie! — tarė Megė Vait.— Ji turi tokį brilian- 
tą, kokių aš esu mačiusi tiktai kine.— Ji turėjo omeny 
briliantą, kurį Bilis parsivežė iš karo. 

Beje, dantų protezą, kurį rado įsiūtą impresarijaus 
švarkelyje, Bilis laikė tualetinio staliuko stalčiuje, ran- 
kogalių sąsagų dėžutėje. Bilis turėjo didžiausią sąsagų 
kolekciją. Šeimoje buvo paprotys kasmet per Tėvo die- 
ną dovanoti jam sąsagas. Ir dabar jis dėvėjo Tėvo dieną 
jam dovanotas sąsagas. Jos kainavo daugiau kaip šimtą 
dolerių. Buvo pagamintos iš senovės Romos monetų. Tarp 
jo sąsagų viena pora buvo su tikrais, besisukančiais ru- 
letės ratukais. O dar kitos poros vienoj sąsagoj buvo 
įtaisytas tikras termometriukas, o kitoj — tikras kompasas. 


Bilis dabar vaikštinėjo tarp svečių ir pažiūrėti atrodė 
visai normaliai. Kilgoras Trautas it šešėlis sekiojo jam 
iš paskos, panūdęs sužinoti, kas Biliui dingtelėjo ar pasi- 
vaideno. Ir nenuostabu, nes daugumoje savo romanų 
Trautas rašė apie laiko plyšius, antjutiminį suvokimą ir 
kitus nepaprastus dalykus. Trautas giliai tikėjo tokiais 
dalykais, godžiai ieškojo jų egzistavimo įrodymų. 

— Nebandėt kada paguldyti ant grindų didelio veid- 
rodžio, o paskui ant jo paleisti šuns?— paklausė Trautas 
Bilį. 

— Ne, nebandžiau. 

— Šuo žvilgt žemyn — ogi po juo nieko nėra! Jam 
pasivaidena, kad kybo ore. Tada kad šoooks! 

— Rimtai? 

— Štai ir jūs taip atrodėt — lyg staiga būtumėt pa- 
sijutęs kybąs ore. 


Mėgėjų kvartetas uždainavo vėl. Ir vėl Bilis pasijuto 
tartum tempiamas ant kankyklės. Pojūtis neabejotinai bu- 


157 


vo susijęs su tais keturiais vyrukais, o ne su tuo, ką 
jie dainavo. 
Plėšomas viduje, Bilis klausėsi štai ko: 


Medvilnė pinga, o mėsa brangsta, 
Mano šeimyna skursta ir alksta. 

O lietus pila — nė ką daryti, 

Iš proto žmogų gal išvaryti. 
Surenčiau daržinę, gražią ir tvirtą, 
Perkūnas trenkė — pelenu virto. 
Kaip nedejuosiu aš, nelaimingas, 
Kai mėsa brangsta, medvilnė pinga. 
Medvilnė pinga, mokesčių — kalnas. 
Sunkus likimas, tegu jį velnias. .. 


Ir taip toliau. 
Bilis spruko į savo gražaus balto namo antrąjį aukštą. 


Trautas buvo besekąs jam iš paskos, tačiau Bilis per- 
spėjo nesekti. Tada Bilis nuėjo į vonią. Ten buvo tamsu. 
Jis užsidarė ir užšovė duris. Šviesos nedegė ir ne iš karto 
suvokė čia esąs ne vienas. Vonios kambaryje buvo ir 
jo sūnus. 

— Tėtė?— tarė tamsoje sūnus. Robertui, būsimajam 
„žaliajai beretei“, tuomet buvo septyniolika. Bilis jį my- 
lėjo, bet menkai tepažino. Bilis negalėjo atsikratyti nuo- 
jautos, kad sūnuje nelabai ir yra ką pažinti. 

Bilis įžiebė šviesą. Robertas sėdėjo ant unitazo su 
nusmauktom ant žemės pižamos kelnėm. Ant kaklo buvo 
pasikabinęs elektrinę gitarą. Kaip tik tą dieną buvo ją 
pirkęs. Skambinti dar nemokėjo; tiesą pasakius, taip ir ne- 
išmoko. Instrumentas buvo perlamutriškai rožinės spalvos. 

— Sveikas, sūneli,— tarė Bilis Piligrimas. 

Nors derėjo užimti svečius, Bilis nuėjo į miegamąjį. 
Jis atsigulė ant lovos, įjungė „„Magiškus pirštus“. Matra- 
cas ėmė vibruoti ir išbaidė iš po lovos šunį. Šuo vadi- 
nosi Spotas. Ištikimasis Spotas tuomet dar buvo gyvas. 
“Spotas nuėjo ir susirangė kampe. 


Bilis įtemptai galvojo, kodėl šis kvartetas jį taip pa- 
veikė, ir pagaliau apčiuopė asociaciją su kažkada pergy- 
ventu įvykiu. Per laiką nekeliavo — paprasčiausiai kaip 
per miglą prisiminė štai ką. 

Tą naktį, kai buvo sunaikintas Dresdenas, Bilis pra- 
leido mėsos šaldykloje. Žemė virš galvos dundėjo tar- 
tum nuo milžino žingsnių. Tai serijomis krito fugasinės 
bombos. Milžinai žingsniavo ir žingsniavo. Mėsos šaldyk- 
la buvo labai saugi slėptuvė. Joje buvo ramu, tik kartkar- 
čiais nusnigdavo kalkėmis. Šaldykloje buvo tik ameri- 
kiečiai, keturi sargybiniai ir keletas nuluptų skerdienų, 
daugiau nieko. Kiti sargybiniai prieš antskrydį parskubė- 
jo į jaukų savo namų prieglobstį. Dabar jie visi žuvo 
drauge su savo šeimomis. 

Nieko nepadarysi. 

Mergaitės, kurias nuogas matė Bilis, taip pat visos 
žuvo kitoje, prastesnėje slėptuvėje. 

Nieko nepadarysi. 

Vienas sargybinis užlipdavo laiptais iki pat viršaus 
pasižiūrėti, kas dedasi ore, o nulipęs kažką kuždėdavo 
kitiems sargybiniams. Ore šėlo ugnies audra. Visas Dres- 
denas liepsnojo viena liepsna. Toji liepsna rijo viską, kas 
iš organinių medžiagų, viską, kas dega. 

Buvo pavojinga išeiti iš slėptuvės ligi kitos „dieiiūs 
vidurio. Kai amerikiečiai ir jų sargybiniai pagaliau iš jos 

išėjo, dangų dengė juodi dūmai. Saulė virto paraudusia 
smeigtuko galvute. Dresdenas priminė mėnulį: kiek akis 
aprėpia — vieni mineralai. Akmenys buvo karšti. Aplink 
nebuvo likę nė vieno gyvo žmogaus. 

Nieko nepadarysi. 


Sargybiniai instinktyviai susimetė į krūvą, vartė akis. 
Darė visokias grimasas, nieko nešnekėjo, nors dažnai žiop- 
čiojo. Atrodė nelyginant anas mėgėjų kvartetas begar- 
siame filme. 


Galima buvo įsivaizduoti juos dainuojant: „Sudie, vai- 
kinai, sudie, merginos. Sudie, mieli draugai. Laimingi bū- 
Kilios 


— Papasakok man ką nors,— paprašė sykį Montana 
Vaildhek Bilį Piligrimą. 

Juodu gulėjo lovoje. Buvo vienudu. Kupolas buvo ap- 
dengtas. Montana, septintame mėnesyje, stora ir sveika- 
tinga, tingiai prašinėjo Bilį visokių paslaugėlių. Ji ne- 
galėjo pasiųsti jo parnešti ledų ar braškių, kadangi at- 
mosiera kitapus kupolo buvo vienas cianas, 0 arčiausia 
vieta, kur galima gauti braškių ir ledų, buvo už mili- 
jonų šviesmečių. 

Jinai galėjo jį pasiųsti nebent atnešti ką nors iš šal- 
dytuvo, papuošto beprasmiu paveikslėliu, vaizduojančiu 
porelę ant dviviečio dviračio, arba, kaip dabar, galėjo 
mui kti: 

— Papasakok man ką nors, Bileli. 


— Dresdeną sunaikino 1945 metų vasario 13-0s nak- 
tį — pradėjo Bilis Piligrimas.— Mes išėjome iš slėptuvės 
kitą dieną. 

Jis papasakojo Montanai apie keturis sargybinius, ku- 
rie, apstulbę iš nuostabos ir sielvarto, priminė mėgėjų 
kvartetą. Jis papasakojo jai apie skerdyklą, kurioje ne- 
liko nei aptvarų, nei stogų, nei langų; papasakojo matęs 
šen bei ten riogsančius rąstigalius. Tai buvo žmonės, 
kuriuos užklupo ugnies audra. Nieko nepadarysi. 

Bilis papasakojo jai, kas atsitiko pastatams, it uolos 
stūksojusiems aplink skerdyklą. Jie sugriuvo. Medieną 
suvirškino ugnis, o mūrai sugriuvo — virto vienas ant ki- 
to, Kol galiausiai sugulė žemomis dailiomis kalvelėmis. 

— Atrodė kaip mėnulio paviršius, — sakė Bilis Piligri- 
mas. 


Sargybiniai liepė amerikiečiams susirikiuoti po keturis. 
Tą anie ir padarė. Paskui nuvedė atgal į kiaulideę, kurioje 
jie buvo gyvenę. Jos sienos tebestovėjo, tačiau langų ir 
stogo nebeliko. Viduje — vien pelenai ir ištirpusio stik- 
lo gurvoliai. Visi suprato, kad nei maisto, nei vandens 
ten nėra ir kad tie, kas liko gyvi, jei nori ir toliau likti 
gyvi, turės keliauti nuo kalvelės ant kalvelės mėnulio 
paviršiumi. 

Tą jie ir padarė. 


Kalvelės atrodė lygios tik iš tolo. Kopdami jomis, 
žmonės patyrė, kokios jos klastingos, su visokiais išky- 
šuliais, kokios karštos, dažnai netvirtos — pasiruošusios, 
išjudinus atraminius akmenis, slūgti ir sugulti žemesnė- 
mis, patvaresnėmis krūvomis. 

Ekspedicija traukė mėnulio paviršiumi tylomis. Trūko 
žodžių. Aišku buvo viena: pagal planą visi be išimties 
žmonės mieste turėjo būti žuvę, ir kas judėjo, gadino visą 
muziką. Mėnuiyje žmonių privalėjo nebuti. 

Iš dūmų išniro amerikiečių naikintuvai, žiūrėdami, ar 
nepastebės ko nors judant. Jie pamatė judančius Bilį ir 
jo bendrakeleivius. Naikintuvai apšaudė juos iš kulko- 
svaidžių, tačiau į nieką nepataikė. Paskui pamatė kažko- 
kius žmones, judančius paupiu. Apšaudė ir juos. Keletą 
pašovė. Nieko nepadarysi. 

Pagal idėją tai turėjo greičiau priartinti karo pabaigą. 


Bilio pasakojimas nelauktai baigėsi tuo, kad ameri- 
kiečiai ir sargybiniai pasiekė priemiestį, nepaliestą gaisro 
ir sprogimų. Temstant jie priėjo užeigą, pasiruošusią pri- 
imti pakeleivius. Degė žvakės. Pirmame aukšte kūrenosi 
trys židiniai. Svečių laukė tušti stalai ir kėdės, o antrame 
aukšte — tuščios, tvarkingai paklotos lovos. 

Laukė neregys užeigos šeimininkas ir jo reginti žmo- 
na virėja bei dvi jaunos jų dukterys padavėjos ir kam- 
barinės. Ši šeima žinojo, kad Dresdeno nebėra. Motina 
ir dukros turėjo akis ir matė, kaip jis dega ir dega, su- 
prato, jog dabar jų užeiga atsidūrė dykumos pakrašty. 
Ir vis dėlto pasiruošė priimti klientus, šluostė stiklines, 
prisuko laikrodžius ir žarstė anglis židiniuose ir laukė 
nesulaukė, kada kas ateis. 

„Bet nepaplūdo iš Dresdeno pabėgėlių srautas. Tiksėjo 
laikrodžiai, traškėjo ugnis, lašėjo perregimos žvakės. Ir 
šit į duris pasibeldė ir įėjo keturi sargybiniai ir šimtas 
amerikiečių karo belaisvių. 

Užeigos šeimininkas paklausė sargybinius, ar jie atėję 
iš miesto. 

— Taip. 

— Ar ateina daugiau kas? 

Ir sargybiniai atsakė, jog savo pasirinktame nelengva- 
me maršrute jie nematę nė gyvos dvasios. 


162 


Neregys užeigos šeimininkas pasakė, jog amerikiečiai 
galį pernakvoti arklidėje, ir davė jiems sriubos, miežių 
kavos ir truputį alaus. Paskui išėjo prie arklidės pasi- 
klausyti, kaip jie šiauduose taisosi guolius. 

— Labanaktis, amerikiečiai, — vokiškai tarė jis.— Mie- 
gokit ramiai. “ 

O štai kaip Bilis Piligrimas neteko žmonos Valensijos. 

Sudužus ant Šugerbušo kalno lėktuvui, Bilis be sąmo- 
nės gulėjo Vermonto ligoninėje, o Valensija, išgirdusi 
apie katastrofą, šeimyniniu „El Dorado“ modelio ,„,Kadi- 
laku“ važiavo iš Iliumo į ligoninę. Valensijai užėjo iste- 
rijos priepuolis, nes gydytojai atvirai pasakė, kad Bilis 
galįs mirti, arba, jei liktų gyvas, virstų Žmogaus pavidalo 
augalu. 

Valensija Bilį dievino. Važiuodama ji taip įsiraudojo 
ir įsigaikščiojo, jog pravažiavo posūkį iš greitkelio. Ji 
nuspaudė stabdžius, ir į „,„Kadilaką“ iš užpakalio trenkėsi 
„Mersedesas“. Niekas, ačiū dievui, nesusižeidė, nes abu 
vairuotojai buvo prisisegę saugos diržais. Ačiū dievui, 
ačiū dievui. ,„Mersedesui“ tiktai sutrupėjo žibintas. Užtat 
„Kadilako“ užpakalis virto antrinių žaliavų supirkėjo sva- 
jone. Bagažinė ir sparnai — suvaryti. Bagažinė išsivėpė 
nelyginant kaimo idiotas, aiškinantis, jog jis nieko 0 nie- 
ko neišmanąs. Sparnai nustebę pakėlė pečius. Buferis iš- 
tiesė į priekį rankas. „„Reiganą — prezidentu!" šaukė lip- 
dukas ant buferio. Užpakalinį stiklą išvagojo įtrūkimų 
gyslutės. Išmetimo vamzdis gulėjo ant asfalto. 

„Mersedeso“ vairuotojas išlipo ir priėjo pasižiūrėti, 

ar Valensijai nieko neatsitiko. Ji prapliupo isteriškai 
tarkšti apie Bilį ir lėktuvo katastrofą, o paskui įjungė 
motorą ir žiebė skersai skiriamąją juostą, palikusi išme- 
timo vamzdį ant kelio. 

Kai privažiavo ligoninę, žmonės sulėkė prie langų pa- 
sižiūrėti, iš kur toks triukšmas. ,„„Kadilakas“ be abiejų 
duslintuvų riaumojo tartum sunkusis bombonešis. Valen- 
sija išjungė variklį, o tada sudribo ant vairo, ir signalas 
ėmė be perstogės žviegti. Gydytojas su sesele išbėgo pa- 
žiūrėti, kas atsitiko. Vargšė Valensija, prisirijusi smalkių, 
kniūpsojo be sąmonės. Visa dangiškai mėlyna. 


Po valandos ji mirė. Nieko nepadarysi. 


Bilis nieko apie tai nežinojo. Jis sau sapnavo, kelia- 
vo po laiką ir taip toliau. Ligoninė buvo taip prikimšta, 
kad atskiros palatos Bilis negavo. Jis gulėjo vienoj pa- 
latoj su tokiu Harvardo universiteto istorijos profeso- 
rium, pavarde Bertramas Kouplendas Ramfordas. Ram- 
fordui nereikėjo žiūrėti į Bilį, nes Bilio lova buvo už- 
statyta baltom drobinėm širmom ant guminių ratukų. Ta- 
čiau Ramiordas kartkarčiais girdėdavo, kaip Bilis šnekasi 
su savimi. 

Ramfordui buvo ištempta kairė koja. Jis ją susilaužė 
slidinėdamas. Jis turėjo septyniasdešimt metų, tačiau kū- 
nu ir dvasia buvo perpus jaunesnis. Koją jis susilaužė 
švęsdamas medaus mėnesį su penkta žmona. Ji vadinosi 
Lilė. Lilei buvo dvidešimt treji. 


Maždaug tą pačią valandą, kai buvo konstatuota, kad 
vargšė Valensija mirusi, Lilė įėjo į Bilio ir Ramfordo pa- 
latą, nešina glėbiu knygų. Ramfordas buvo ją pasiuntęs 

į Bostoną jų parvežti. Jis ruošė vieno tomo knygą apie 
Jungtinių Valstijų Oro pajėgas Antrajame pasauliniame 
kare. Lilės parvežtose knygose buvo pasakojama apie 
bombardavimus ir oro mūšius, vykusius tada, kai Lilės 
dar pasauiy nebuvo. 


— Eikit, vyrai, be manęs, — kliedėjo Bilis, įėjus gra- 
žuolei Lilei. 

Ramfordas pirmąkart ją pamatė naktiniame bare, kur 
ji šoko, ir nutarė, kad ji bus jo. Buvo išmesta iš mo- 
kyklos. Jos protinis koeficientas buvo lygus 103. 

— Aš jo bijau, — sukuždėjo ji savo vyrui apie Bilį 
Piligrimą. 

— O man jis nusibodo iki gyvo kaulo! — sodriu bosu 
sududeno Ramfordas.— Per sapnus vis šūkauja tą patį ir 
tą patį: pasiduodu, dovanokit, palikit ramybėj. 

Ramfordas buvo Oro pajėgų atsargos brigados gene- 
rolas, oficialusis Oro pajėgų istorikas, profesorius, dvide- 
šimt šešių knygų autorius, multimilijonierius nuo pat gi- 
mimo ir vienas geriausių pasaulio buriuotojų. Populia- 
riausia jo Knyga — apie seksą ir sunkius fizinius prati- 
mus, skirta vyrams daugiau negu šešiasdešimt penkerių 
metų. Dabar jis pacitavo Teodorą Ruzveltą, į Kurį smar- 
kiai panėšėjo: 

— „Aš geresnį žmogų išdrožčiau iš banano“. 


Be kitų knygų, Ramfordas buvo liepęs Lilei parvežti 
iš Bostono prezidento Hario Trumeno kalbą, kuria jis 
pranešė pasauliui, kad ant Hirosimos numesta atominė 
bomba. Ji atvežė tos kalbos kopiją, ir Ramfordas pa- 
klausė, ar jinai ją skaičiusi. 


— Ne. 

Ji silpnai skaitė, ir tai buvo viena iš priežasčių, dėl 
kurių ji iškrito iš vidurinės. 

Ramfordas liepė jai sėstis ir persiskaityti Trumeno 
kalbą. Jis nežinojo, kad ji vos paskaito. Jis išvis mažai 
apie ją žinojo. Užteko to, kad ji-— eilinis jo superme- 
niškumo įrodymas. 

Taigi Lilė atsisėdo ir apsimetė skaitanti Trumeno opu- 
są, kuris skambėjo taip: 

„Prieš šešiolika valandų ant svarbios japonų karinės 
bazės Hirosimos amerikiečių lėktuvas numetė vieną vie- 
nintelę bombą. Tos bombos galingumas viršija 20 tūks- 
tančių tonų trinitrotoluolo. Sprogimo energija du tūks- 
tančius kartų viršijo didžiausią karų istorijoje panaudotą 
bombą — britų „Grand Slam . 

Karą pradėjo japonai, užpuldami iš oro Perl Harborą. 
Jiems atmokėta dešimteriopai. Ir tai dar ne viskas. Nau- 
joji bomba reiškia perversmą naikinimo priemonių ga- 
myboje, ji sustiprins didėjančią mūsų ginkluotųjų pajėgų 
galią. Gaminama daugiau tokio tipo bombų ir projek- 
tuojamos dar galingesnės. 

Tai atominė bomba. Tatai reiškia: pažabota pagrindi- 
nė Visatos energija. Prieš tuos, kas sukėlė karą Tolimuo- 
siuose Rytuose, panaudota energija, iš kurios sau galių 
semiasi Saulė. 

Iki 1939 metų mokslininkai pripažino teorinę galimy- 
bę atpalaiduoti atominę energiją. Tačiau niekas nežinojo, 
kaip tą padaryti praktiškai. 1942 metais mes sužinojome, 
kad vokiečiai karštligiškai ieško būdo, kaip panaudoti 
atominę energiją šalia kitų karinių priemonių, kurių pa- 
galba jie tikėjosi pavergti pasaulį. Bet jiems nepavyko. 

Turėtume padėkoti Apvaizdai už tai, kad vokiečiai per 
vėlai ir ribotais kiekiais sukūrė savo „Fau-1“ ir „Fau-2', 
o ypač už tai, kad jie nesukonstravo atominės bombos. 

Mūšis, vykęs laboratorijose, mums buvo toks pat at- 
sakingas kaip ir mūšiai ore, žemėje ir jūroje, ir mes lai- 
mėjome laboratorijų mūšį, lygiai kaip laimėjome ir visus 
kitus mūšius. 

Dabar mes pajėgūs sparčiau ir etektyviau nušluoti nuo 
žemės paviršiaus bet kokią japonų pramonės įmonę, — 
sakė Haris Trumenas.— Mes griausime jų dokus, gamyk- 
las ir komunikacijas. Tegu niekas neabejoja: mes iš pa- 
grindų sunaikinsime Japonijos karinę galią. Tam, kad 
išsaugotume... 

Ir taip toliau. 


Viena iš knygų, kurias Lilė atvežė Ramfordui, buvo 
tokio anglo Deivido Irvingo knyga „Dresdeno sunaikini- 
mas“, išleista Amerikoje, Holto, Rainharto ir Vinstono 
leidykloje, 1064 metais. Ramfordas norėjo pasinaudoti 
įžangomis, kurias parašė jo draugai Aira S. Ikeris, JAV 
Oro pajegų atsargos generolas leitenantas, ir daugelio 
apdovanojimų kavalierius, Britanijos Oro pajėgų marša- 
las seras Robertas Sondbis. 

„Man sunku suprasti anglus arba amerikiečius, kurie 
aprauda žuvusius priešo civilius gyventojus, tačiau kurie 
nepraliejo nė ašaros už mūsų narsius lakūnus, kritusius 
kovoje su žiauriu priešu, — be kitko, rašė Ramfordo drau- 
gas generolas Ikeris.— Aš manau, kad, piešiant pasibai- 
sėtiną civilių dresdeniečių žūties vaizdą, ponui Irvingui 
būtų buvę ne pro šalį prisiminus, jog tuo pat metu ant 
Anglijos krito „„Fau-1“ ir „„Fau-2“, be atrankos naikindami 

civilius vyrus, moteris ir vaikus, — to iš šių sviedinių ir 
tikėtasi, juos konstruojant ir iššaunant. Vertėių taip pal 
prisiminti ir Buchenvaldą bei Koventrį.' 

Ikerio įžanginis žodis baigėsi taip: 

„Aš giliai apgailestauju, kad britų ir JAV bombone- 
šiai per antskrydį ant Dresdeno sunaikino 135 tūkstančius 
žmonių, bet aš nepamiršau, kas pradėjo pastarąjį karą, 
ir daug labiau liūdžiu 5 milijonų sąjungininkų, paaukoju- 
sių gyvybes tam, kad būtų galutinai įveiktas ir negrįž- 
tamai sunaikintas nacizmas.“ 

Nieko nepadarysi. 

O JAV Oro pajėgų maršalas, tarp kitų dalykų, rašė: 

„Niekas nenuneigs, jog Dresdeno bombardavimas bu- 
vo didelė tragedija. Vargu ar kas, perskaitęs šią knygą, 
patikės, kad tai buvo neišvengiama strateginė būtinybė. 
Buvo tat viena iš lų baisių nelaimių, kurių kartais atsi- 
tinka per karą, pragaištingai susiklosčius aplinkybėms. 
Žmonės, priėmusieji tokį nutarimą, taip padarė ne iš pyk- 
čio ar žiaurumo, nors visai galimas dalykas, kad jie buvo 
pernelyg toli nuo rūsčios karo tikrovės ir pilnai nesuvokė 
siaubingos naikinančios oro bombardavimo jėgos 1945 
metų pavasarį. 

Atominio nusiginklavimo šalininkai, atrodo, linkę ma- 
nyti, kad, jiems pasiekus savo tikslą, karai pasidarytų 
padorūs ir pakenčiami. Patartume jiems perskaityti šią 
knygą ir pamąstyti, koks likimas ištiko Dresdeną, kai, 
naudojant įprastinius ginklus, per bombonešių antskrydį 
žuvo 135 tūkstančiai žmonių. Tokijuje 1945 metais kovo 
9-tos naktį per amerikiečių sunkiųjų bombonešių ant- 
skrydį nuo padegamųjų ir skeveldrinių bombų žuvo 
83 793 žmonės. Ant Hirosimos numesta atominė bomba 
sunaikino 71 379 žmones.“ 

Nieko nepadarysi. 

— Jei kada buvotumėt Kody, Vajomingo valstijoj,— 
pasigirdo Bilio Piligrimo balsas už baltos drobinės šir- 
mos,— jums pirmas sutiktas pasakys, kaip rasti Bobą Pa- 
trakėlį. 

Lilė Ramiford pasipurtė ir toliau vaizdavo skaitanti Ha- 
rio Trumeno kalbą. 


Tą pačią dieną, tik vėliau, apsilankė Bilio duktė Bar- 
bara. Buvo prisirijusi raminamųjų, žiūrėjo tokiu pat pa- 
stėrusiu žvilgsniu kaip ir vargšelis Edgaras Derbis Dres- 
dene prieš sušaudymą. Gydytojai pritutino ją piliulių, kad 
galėtų toliau funkcionuoti, nors tėvas leisgyvis, o motina 
mirusi. 

Nieko nepadarysi. 

Ją lydėjo gydytojas ir seselė. Barbaros brolis Robertas 
skrido namo tiesiai iš mūšio lauko Vietname. 

— Tėte,— neryžtingai tarė ji. — Tėte... 

Tačiau Bilis buvo iškeliavęs į dešimties metų tolumo 
praeitį, į 1958 metus. Jis tikrino jauno mongolinio idio- 
to akis, kad galėtų prirašyti akinius. Čia pat — kaip ver- 
tėja — sėdėjo idioto motina. 

— Kiek matai taškelių?— paklausė jį Bilis Piligrimas. 


Po to Bilis Piligrimas persikėlė per laiką į dar toli- 
mesnę praeitį, kai jam buvo šešiolika metų. Jis sėdėjo 
gydytojo laukiamajame su ištvinkusiu pirštu. Be jo, pas 
gydytoją laukė dar vienas pacientas — sukriošęs senukas. 
Senuką kamavo dujos. Jis driūkt nusiperdė, po to atsi- 
riaugėjo. 

— Atsiprašau, — tarė Biliui. Ir vėl driūktelėjo— Oi 
varge varge,— tarė.— Žinojau, kad senatvė —ne pyra- 
gai.— Palingavo galva — Bet kad taip baisu bus, nema- 
niau. 


Bilis Piligrimas atsimerkė Vermonto ligoninėje ir ne- 
susigaudė, kur esąs. Į jį žiūrėjo jo sūnus Robertas. Ro- 
bertas vilkėjo garsiųjų „žaliųjų berečių“ uniformą. Ro- 
„berto šviesūs plaukai trumpai apkirpti — kviečių ražiena. 
Robertas švarus ir tvarkingas. Jis apdovanotas Purpurine 
širdimi, Sidabro žvaigžde ir Bronzos žvaigžde su dviem 
juostelėm. 

Štai jums ir bernūzas, kurį iššvilpino iš vidurinės 
mokyklos, kuris šešiolikos metų lakė kaip paskutinis al- 
koholikas, kuris šlaistėsi su chuliganėlių gauja, kurį sykį 
areštavo už tai, kad katalikų kapinėse išvartė šimtus ant- 
kapių. Dabar jis visai kitas žmogus. Laikysena — gražu 
pažiūrėti, batai blizga, kelnės su kantu. Jis — vadas! 

— Tėte... 

Bilis Piligrimas vėl užsimerkė. 


Bilis negalėjo dalyvauti žmonos laidotuvėse, nes te. 
besirgo. Tiesa, tuo metu, kai Iliume Valensiją leido į duo- 
bę, jis jau buvo atgavęs sąmonę. Tačiau ir atgavęs są- 
monę, Bilis mažai ką tepasakė, beveik nereagavo, išgirdęs 
apie Valensijos mirtį ir Roberto grįžimą namo ir taip 
toliau — todėl ir buvo imta manyti, kad jis liks žmogaus 
pavidalo augalas. Ketinta vėliau padaryti jam operaciją, 
kuri pagerintų kraujo pritekėjimą į smegenis. 

Iš tikrųjų Bilio apatija buvo tik priedanga, slepianti 

įtemptą, karštligišką proto veiklą. Mintyse jis kūrė laiš- 
kus ir paskaitas apie skraidančias lėkštes, mirties nereikš- 
mingumą ir tikrąją laiko esmę. 


Įsitikinęs, jog Bilio smegenys nebeveikia, profesorius 
Ramfordas, Biliui girdint, kalbėjo apie jį visokiausias bai- 
sybes. 

— Kodėl jam neleidžia numirt?— paklausė jis Lilę. 

— Nežinau, — atsakė ji. 

— Juk tai nebe žmogus. Gydytojai tegu gydo žmones, 
O jį tegu perduoda veterinarui ar sodininkui. Tie geriau 
žinotų, ką su tokiu daryti. Tu tik pažiūrėk į jį! Ir tai, 
anot medikų, gyvenimas! Nieko sau gyvenimėlis, ką? 

--- Nežinau,-- atsakė Lilė. 


Sykį Bilis nugirdo, kaip Ramfordas pasakojo Lilei apie 
Dresdeno bombardavimą. Ramfordas dėl Dresdeno turėjo 
sunkumų. Jo vientomė Oro pajėgų Antrajame pasaulinia- 
me kare istorija turėjo būti populiari dvidešimt septynių 
tomų „„Oficialiosios Oro pajėgų Antrajame pasauliniame 
kare istorijos“ santrauka. Deja, tuose dvidešimt septy- 
niuose tomuose beveik neužsimenama apie Dresdeno ant- 
skrydį, nors jis ir labai nusisekė. To nusisekimo mastas 
po karo ilgai buvo slepiamas — slepiamas nuo amerikiečių 
tautos. Aišku, tai buvo ne paslaptis vokiečiams arba ru- 
sams, kurie po karo okupavo Dresdeną, kurie ir dabar 
tebėra Dresdene. 


— Laikui bėgant, amerikiečiai irgi sužinojo apie Dres- 
deną,— tarė Ramfordas dvidešimt ketvirtais metais po ka- 
Io.— Daugelis jų dabar žino, jog tai buvo baisiau už 
Hirosimą. Todėl savo knygoj man reikės kažką apie tai 

parašyti. Oficialiu Oro pajėgų požiūriu, tai bus visiškai 
nauja Medžiaga. 

— O kodėl apie tą dalyką taip ilgai tylėjo?— paklau- 
sė Lilė. 

— Bijojo, kad daugybė gailestingų dūšelių — atsakė 
Ramfordas,— nepagalvotų, jog tai buvo nelabai gražus da- 
lykas. 

Čia Bilis Piligrimas pirmą kartą protingai prašneko. 

— Aš ten buvau,— pasakė jis. 


Ramfordas nepajėgė rimtai pažiūrėti į Bilį, nes taip 
seniai jį laikė pasibjaurėtinu pusžmogiu, kuriam geriau 
būtų numirus. Ir dabar, Biliui prašnekus aiškiai ir į te- 
mą, Ramfordas suvokė jo žodžius kaip svetimą kalbą, 
kurios neverta mokytis. 

— Ką jis sako?— tarė Ramfordas. 

Lilė gavo pabūti vertėja. 

— Sako, kad buvo ten,— paaiškino ji. 

— Kur ten? 

— Nežinau, — atsakė Lilė— Kur jūs buvot?— paklau- 
sė ji Bilį. 

— Dresdene,— atsakė Bilis. 

-— Dresdene,-- persakė Lilė Ramfordui. 

— Jis paprasčiausiai kartoja, ką mes kalbam,— pasa- 
kė Ramfordas. 

— Tikrai? 

— Jam echolalija. 

— Tikrai? 


Echolalija — toks psichinis susirgimas, kada ligonis 
kartoja ką tik išgirdęs iš sveikų žmonių. Tačiau Bilis 
jokia echolalija nesirgo. Ramfordas taip tvirtino dėl šven- 

tos ramybės. Ramifordas mąstė kariškai: kad nepageidau- 
tinas asmuo, kuriam praktiniais sumetimais iš visos šiI- 
dies linkėjo mirties, serga bjauria liga. 


Ramifordas kelias valandas tvirtino, kad Biliui echola- 
lija — įtikinėjo seseles ir gydytoją, kad Biliui užėjęs 
echolalijos priepuolis. Gydytojai ir seselės padarė su Bi- 
liu keletą eksperimentų. Jie bandė išprovokuoti Bilį ką 
nors pakartoti, bet neišgirdo, iš jo nė žodelio. 

— Dabar nekartoja,— niurzgė Ramfordas.— O vos tik 
išeisit, jis vėl pradės savo. 

Į Ramfordo diagnozę niekas rimtai nežiūrėjo. Ligo- 
ninės personalas Ramfordą laikė neapykantos pritvinku- 
siu, savimyla ir žiauriu seniu. Jis dažnai vienokiais ar 
kitokiais žodžiais įrodinėjo, kad silpnieji turį mirti. O 
personalas, žinia, buvo pasišventęs kitokiai idėjai: 
kad silpniesiems reikia kuo daugiau padėti, kad visi turi 


gyventi. 


Tenai, ligoninėje, Bilis atsidūrė situacijoje, kaip kad 
dažnai pasitaiko žmonėms, karo metu neturėjusiems ga- 
lios: jis bandė kurčiu ir aklu apsimetusiam priešui įro- 
dyti, kad jo, Bilio, verta pasiklausyti, kad verta į jį pa- 
sižiūrėti. Bilis tylėjo tol, kol naktį užgeso šviesa, o tada, 
po ilgos tylos, kai nebebuvo ko atkartoti, tarė Ramfordui: 

— Aš buvau Dresdene, kai jį bombardavo. Buvau ne- 
laisvėj. 

Ramifordas nekantriai atsiduso. 

— Garbės žodis,— pasakė Bilis Piligrimas.— Jūs ma- 
nim tikit? 

— Ar būtina mums dabar apie tai šnekėtist— tarė 
Ramifordas. Jis jau buvo tą girdėjęs. Jis netikėjo Biliu. 

— Visai ne,— atsakė Bilis.— Aš tik norėjau, kad įūs 
žinotumėt: aš ten buvau. 


Tuo šneka apie Dresdeną tą naktį ir baigėsi. Bilis už- 
simerkė, nukeliavo per laiką į vieną gegužės popietę. 
Jau prieš dvi dienas Europoje buvo baigęsis Antrasis 
pasaulinis karas. Bilis su penkiais kitais amerikiečiais 
belaisviais važiavo žaliu karsto formos vežimu, kurį, ga- 
tavai pakinkytą dviem arkliais, jie rado kažkieno paliktą 
Dresdeno priemiestyie. Dabar arkliai tlaksėdami traukė 
vežimą siaurais keliukais, pravalytais mėnulio paviršiuje. 
Amerikiečiai važiavo į skerdyklą pasirankioti karo suve- 
nyrų. Bilis prisiminė, kaip vaikystėje Iliume anksti rytą 
girdėdavo tlaksint pieno išvežiotojų arklius. 

Bilis sėdėjo dardančio vežimo gale. Galva atlošta, 
šnirpšlės virpa. Bilis laimingas. Jam šilta. Jie vežasi vi- 
sokių valgomų dalykų ir vyno, dar fotoaparatą, pašto 
ženklelių kolekciją, pelėdos iškamšą ir židinio laikrodį, 
varomą oro slėgimo pasikeitimų. Amerikiečiai aplandžiojo 
tuščius namus priemiestyje, kur jie buvo laikomi nelais- 
vėje, ir prisirankiojo visokiausių daiktų. 

Šeimininkai, išgąsdinti gandų apie rusų atėjimą, iš- 
bėgo. 

Tačiau rusai ir dabar, praėjus po karo dviem dienom, 
nesirodė. Griuvėsiuose buvo ramu. Pakeliui į skerdyklą 
Bilis paniatė vos vieną žmogų -— senuką, stumiantį vaikiš- 
ką vežimėli. Senukas vežėsi puodų, puodelių, sulūžusi 
skėtį bei kitų radinių. 

Kai privažiavo skerdyklą, Bilis liko vežime pasišil- 
dyti saulėje. Kiti išsivaikščiojo rinktis suvenyrų. Vėliau 
tralfamadorai patars Biliui sutelkti visą dėmesį laimin- 
goms gyvenimo akimirkoms ir ignoruoti nelaimingąsias — 
stebėti tik gražius amžinybėje sustingusius dalykus. Jei 
Bilis būtų sugebėjęs daryti tokią atranką kaip jie, tai tik- 
riausiai laimingiausiomis gyvenimo akimirkomis būtų pa- 
sirinkęs šitą snūdą saulutės spinduliuose vežimo gale. 


Bilis snaudė ginkluotas. Jis pirmą kartą nuo pradinio 
apmokymo paėmė į rankas ginklą. Jo draugai prisakė 
jam apsiginkluoti, nes dievas vienas žino, kokie žudikai 
slepiasi mėnulio paviršiaus urvuose — pasiutę šunes, kir- 
binės lavonais mintančių žiurkių, ištrūkę pamišėliai ir 
žmogžudžiai, kareiviai, kurie žudo tol, kol juos pačius kas 
nors pribaigia. 

Bilis turėjo užsikišęs už diržo didžiulį kavaleristų pis- 
toletą. Pistoletas buvo Pirmojo pasaulinio karo relikvija 
su žiedu rankenos gale, užtaisomas kulkomis didumo su- 
lig žvirblio kiaušiniu. Bilis rado jį viename name, tuale- 
tinio staliuko stalčiuje. Tai labai būdinga šito karo pa- 
baigai: ginklą galėjo turėti kas tik norėjo. Jų mėtėsi 
visuose pakampiuose. Bilis turėjo dar ir kardą. Tai buvo 
Liuftvafės lakūno paradinis kardas. Rankeną puošė iš- 
sižiojęs erelis. Erelis, naguose laikydamas svastiką, Žiū- 
rėjo žemyn. Kardą Bilis pamatė įbestą į telefono stulpą 
ir, vežimui važiuojant pro šalį, jį išsitraukė. 


Iš snūdo Bilį pažadino gailūs vyro ir moters balsai. 
Jie vokiškai kažkam reiškė širdingą užuojautą. Užsimer- 
kusiam Biliui kniostelėjo, kad šitaip tikriausiai šnekėjo 
Jėzaus bičiuliai, nuimdami nuo kryžiaus iškankintą jo 
kūną. Nieko nepadarysi. 

175 


Bilis atsimerkė. Pusamžiai vyras su žmona meiliai bur- 
kavo arkliams. Jie pamatė tai, ko nebuvo pastebėję ame- 
rikiečiai — kad arklių žabtai kruvini, išdraskyti žąslų, 
kad kanopos ištrupėjusios ir kiekvienas žingsnis reiškia 
nepakeliamą kančią, kad arkliai dvesia iš troškulio. Ame- 
rikiečiai su šia transporto priemone elgėsi taip, lyg ji 
būtų ne jautresnė už šešių cilindrų „Ševrolė“. 


Abu arklių užjautėjai priėjo prie vežimo ir su tėvišku 
priekaištų sužiuro į Bilį — į Bilį Piligrimą, tokį dilbą, to- 
kį silpną, tokį juokingą su ta žydra toga ir sidabriniais 
batais. Jie jo nebijojo. Jie nieko nebijojo. Abu jie buvo 
gydytojai, akušeriai. Jie priiminėjo. kūdikius tol, kol vi- 
sos ligoninės supleškėjo. Dabar juodu stovyklavo gryname 
ore netoli tos vietos, kur seniau buvo jų butas. 

Moteris buvo švelniai graži, taip ilgai mitusi vieno- 
mis bulvėmis, kad net permatoma. Vyras vilkėjo kostiu- 
mą, ryšėjo kaklaraištį ir visa kita. Nuo bulvių buvo visai 
sulysęs. Ugio buvo sulig Biliu, nešiojo trifokalius akinius 
plieniniais rėmeliais. Šie žmonės, priėmę tiek daug kūdi- 
kių, savo giminės nepratęsė, nors ir būtų galėję pratęsti. 
Įdomus požiūris į dauginimąsi. 

Per abu mokėjo devynias kalbas. Pirmiausia Bilį pa- 
šnekino lenkiškai, nes jis buvo apsitaisęs taip klouniškai, 
o vargšai lenkai per Anirąjį pasaulinį karą prieš savo 
valią buvo virtę pasaulio klounais. 

Bilis angliškai paklausė, ko jie norį, ir jie tuoj pat 
angliškai apibarė jį, kad nežiūrįs arklių. Jie ištempė Bilį 
iš vežimo ir privedė prie arklių. Pamatęs, kaip atrodo 
jo transporto priemonė, Bilis apsipylė ašaromis. Verkė 
pirmą sykį per visą karą. 

Vėliau, būdamas jau pagyvenęs optometristas, Bilis 
kartais, niekam nematant, tyliai apsiverks, bet balsu nie- 
kad nekūkčios. 

Štai kodėl šios knygos epigrafas — ketureilis iš gar- 
siosios kalėdų giesmės. Bilis dažnai matydavo daug ap- 
verktinų dalykų, tačiau verkdavo mažai ir bent jau šiuo 
atžvilgiu jis priminė Kristų iš anos giesmės: 

Galvijai užbaubojo, 
Pabudo Kūdikėlis. 
Belt neverkia nerauda 
Mažasis Jėzulėlis. 


Bilis per laiką parkeliavo atgal į Vermonto ligoninę. 
Pusryčiai pavalgyti, stalas nuimtas, o profesorius Ram- 
fordas jau šiek tiek domįsis Biliu kaip žmogumi. Ram- 
fordas stačiokiškai iškamantinėjo Bilį, įsitikino, jog Bilis 
tikrai buvo Dresdene. Jis paklausė Bilį, kaip ten viskas 
atrodė, ir Bilis papasakojo jam apie arklius ir apie vyrą 
su žmona, stovyklaujančius mėnulio tyruose. 

Jo pasakojimo pabaiga tokia. Bilis su gydytojais iš- 
kinkė arklius, bet arkliai nejudėjo iš vietos. Jiems per 
daug skaudėjo kanopos. O po to atvažiavo su motociklais 
rusai ir visus, išskyrus arklius, areštavo. 

Po dviejų dienų Bilį perdavė amerikiečiams, kurie 
parplukdė jį į tėvynę labai negreitu krovininiu laivu 
„Lukrecija A. Mot“. Lukrecija A. Mot buvo garsi ame- 
rikiečių sufražistė. Ji jau mirusi. Nieko nepadarysi. 


— Taip reikėjo,-- pasakė Ramfordas Biliui, turėdamas 
omeny Dresdeno sugriovimą. 
— Žinau,— atsakė Bilis. 

— Karas yra karas. 

— Žinau. Aš ir neprikaišioju. 

— Ten turėjo būt tikras pragaras. 

— Ir buvo, — pasakė Bilis Piligrimas. 

— Atjauskite tuos, kurie privalėjo tą padaryti. 

— Atjaučiu. 

— Prieštaringų minčių turbūt užeidavo tada, bomboms 
krintant? 

— Nieko, — pasakė Bilis.— Viskas normalu, ir kiek- 
vienas turi daryti tą, ką daro. Mane taip apšvietė tralia- 
madorai. 


Tą pačią dieną duktė parvežė Bilį Piligrimą namo, pa- 
guldė į lovą, įjungė „„Magiškus pirštus“. Prie jo budėjo 
slaugė. Biliui kurį laiką negalima bus dirbti ir net išeiti 
iš namų. Jis bus stebimas. 

Tačiau kai slaugė minutei išėjo, Bilis išsmuko ir nu- 
važiavo automobiliu į Niujorką, kur ketino pasirodyti 
per televiziją. Jis norėjo papasakoti pasauliui apie tai, 
ko jį išmokė tralfamadorai. 


Niujorke Bilis Piligrimas apsistojo ,„Rojaltono“ vieš- 
butyje Keturiasdešimt ketvirtojoje gatvėje. Jam atsitik- 
tinai davė tą patį kambarį, kuriame vienu metu gyveno 
kritikas ir redaktorius Džordžas Džinas Netanas. Žemie- 
čių laiko supratimu, Netanas mirė 1958 metais. Tralfa- 
madorų supratimu, Netanas, aišku, kažkui tebegyvena ir 
visados gyvens. 

Kambarys buvo mažas ir niekuo neypatingas, nebent 
tuo, kad buvo pačiame paskutiniame aukšte ir pro stik- 
lines duris galima buvo išeiti į terasą didumo sulig pa- 
čiu kambariu. O už parapeto žiojėjo Keturiasdešimt ket- 
virtoji gatvė. Dabar Bilis pasirėmė ant parapeto, pažvelgė 

į šen bei ten skipsinčius žmones. Jie atrodė nelyginant 
trūkčiojančios žirklutės. Žiūrint ėmė juokas. 

Oras buvo vėsus, ir Bilis po valandėlės grįžo į vidų, 
uždarė stiklines duris. Uždarydamas duris, jis prisiminė 
savo medaus mėnesį. Enės kyšulyje, jo medaus mėnesio 
meilės gūžtelėje buvo tokios pat stiklinės durys. Jos te- 
bėra ir visados bus. 

Bilis įjungė televizorių ir ėmė sukti kanalų jungiklį. 
Jis ieškojo programų, kuriose jam leistų pasirodyti. Ta- 
čiau programoms, kuriose leidžiama dėstyti neįprastas 
nuomones, buvo dar per anksti. Buvo dar tik truputis po 
aštuonių, ir visos programos rodė vien visokius niekus 
ir žudynes. Nieko nepadarysi. 


Bilis išėjo iš kambario, lėtu liftu nusileido žemyn, 
nužingsniavo į Taims Skverą, žvilgterėjo į neskoningą 
vieno knygynėlio vitriną. Vitrinoje gulėjo šimtai knygų 
apie krušimąsi, pederastiją ir žmogžudystes, o greta — 
Niujorko miesto planas, Laisvės statulos kopija su įmon- 
tuotu termometru. Ten pat gulėjo ir pajuodę nuo suodžių, 
musių nutupėti keturi Bilio draugo Kilgoro Trauto roma- 
nai minkštais viršeliais. | 

O tuo metu ant pastato užpakaly Bilio šviesoraščio 
kaspinas skelbė dienos naujienas. Žodžiai atsispindėjo vit- 
rinoje. Šviesoraštis skelbė žinias apie valdžią, sportą, ne- 
apykantą ir mirti. Nieko nepadarysi. 

Bilis užėjo į knygyną. 


Knygyne kabojo skelbimas: į salės galą leidžiami tik 
suaugusieji. Galiniame skyriuje galima buvo pro „akutę“ 
pasižiūrėti filmų su nuogomis jaunomis moterimis ir vy- 

rais. Už minutę ėmė ketvirtį dolerio. Be to, tenai parda- 
vinėjo nuogų merginų ir vaikinų nuotraukas. Jas buvo 
galima neštis namo. Nuotraukos buvo daug traliamado- 
riškesnės už filmus, nes į jas gali žiūrėti kada panorėjęs 
ir jos niekad nesikeis. Ir po dvidešimties metų tos mer- 
ginos tebebus jaunos, tebesišypsos ar alps iš pasitenki- 
nimo, ar paprasčiausiai kvailai dėbsos, plačiai iškėtusios 
kojas. Kai kurios valgė saldainius ar bananus. Ir po dvi- 
dešimties metų tebevalgys. Ir tų jaunų vyrukų šlium- 
periai stovės kaip stovėję, o muskulai pūpsos it patran- 
kos sviediniai. 

Tačiau Bilio galinis skyrius nesugundė. Jis susižavėjo 
Kilgoro Trauto romanais, išstatytais vitrinoje. Pavadini- 
mai jam buvo, o gal tik atrodė, negirdėti. Jis atsivertė 
vieną romaną. Nutarė, kad galima, nes visi knygyno lan- 
kytojai knaisiojosi tarp knygų. Romanas vadinosi „Didy- 
sis tablo“. Bilis perbėgo akimis keletą pastraipų ir pri- 
siminė, jog jau yra prieš daugelį metų jas skaitęs — kai 
gulėjo veteranų ligoninėje. Knygoje pasakojama apie že- 
mietį ir žemietę, kuriuos pagrobė ateiviai iš Kosmoso. 
Juodu buvo eksponuojami parodoje viename Cirkono-212 
planetos zoologijos sode. 


Tų romano personažų būste ant sienos kabojo didelis 
tablo, tariamai demonstruojantis biržos kursą bei plataus 
vartojimo prekių kainas, taip pat stovėjo teletaipas, pra- 
nešinėjantis biržos naujienas, bei telefonas, tariamai jun- 
giantis juos su maklerio kontora Žemėje. Cirkoniečiai 
pranešė savo belaisviams, jog Žemėje investavę jų vardu 
milijoną dolerių ir, jei pagrobtieji sumaniai tvarkysią sa- 
vo finansus, grįžę į Žemę, būsią pasakiškai turtingi. 

Ir telefonas, ir didysis tablo, ir teletaipas buvo, be 

abejo, netikri. Jie buvo įrengti tam, kad stimuliuotų že- 
miečius žiūrovų minios akivaizdoje ką nors veikti: šo- 
kinėti, šūkauti, džiūgauti, raukytis, rautis plaukus, iš bai- 
mės leisti į kelnes, šypsotis kaip medinę geležėlę radus. 
Žemiečiams iš pradžių tariamai gerai sekėsi. Tai irgi, 
aišku, buvo tyčia suorganizuota. Įpynė ir religiją. Tele- 
taipas pranešė, jog Jungtinių Valstijų prezidentas pa- 
skelbęs šalyje maldos savaitę ir kad visi turį melstis. Že- 
miečiams prieš tai visą savaitę nesisekė biržoje. Jie tru- 
putį pralošė su valgomąja alyva. Todėl šoko melstis. 
Padėjo. Alyvos kaina pakilo. 


Kita vitrinoje išstatyta Kilgoro Trauto knyga pasakojo, 
kaip vienas žmogus pasigamino laiko mašiną, kad galėtų 
nukeliauti į praeitį ir pamatyti Jėzų. Jam pavyko, ir jis 
pamatė Jėzų, kai tam buvo tik dvylika metų. Tėvas Jėzų 
mokė dailidžiauti. 

Į dirbtuvę įėjo du romėnų kareiviai, nešini papiruso 
ritinėliu. Papiruse buvo nubraižytas įrenginys, kurį jie 
pageidavo atsiimti rytojaus dieną prieš saulėtekį. Tat 
buvo kryžius, ant kurio turėjo mirtimi nubausti vieną 
maištininką. 

Jėzus su tėvu sukalė kryžių. Abu džiaugėsi gavę dar- 
bo. Ir maištininką nubaudė mirtimi ant to kryžiaus. 

Nieko nepadarysi. 


Knygyne šeimininkavo penki žemaūgiai žmogiukai, iš 
pažiūros tikri vienagimiai, visi pliki, visi įsikandę ap- 
seilėtus neuždegtus cigarus. Visi rimtomis fizionomijomis 
tupėjo kiekvienas ant savo taburetės. Jie pragyveno iš 
popieriaus bei celiulioido viešnamio. Jiems prekės krau- 
jo nekaitino. Nekaitino kraujo ir Biliui Piligrimui. O ki- 

tiems klientams — kaitino. Šavotiška tai buvo parduo- 
tuvė: visos prekės turėjo ryšio su meilės reikalais ir 
vaikų darymu. 

Pardavėjai vienam kitam klientui liepdavo: arba pir- 
kit, arba išeikit iš knygyno, gana čia tiktai žiūrėti ir 
žiūrėti, knaisiotis ir knaisiotis. Buvo ir tokių pirkėjų, ku- 
rie žiūrėjo ne į prekes, o vieni į kitus. 

Vienas pardavėjas priėjo prie Bilio ir pasakė, jog pa- 
tys gerumynai salės gale, o knygos, kurias Bilis skaiti- 
nėjąs,— tik vitrinai papuošti. 

— To, ko jūs ieškot, čia užsimušk nerasi — pasakė jis 
Biliui.— Ko jūs ieškot — galiniam skyriuj. 

Todėl Bilis paėjėjo tolėliau, bet ne iki pat skyriaus 
vien suaugusiems. Jis pasitraukė iš mandagumo ir užsi- 
miršęs nusinešė Trauto knygą apie Jėzų ir laiko mašiną. 

Laiko keliauninkas nukeliavo į biblinius laikus, kad 
išsiaiškintų, be kitko, tokį dalyką: ar Jėzus tikrai numirė 
ant kryžiaus, ar jį nuėmė nuo kryžiaus dar gyvą ir jis 
gyveno toliau. Knygos herojus pasiėmė su savim stetos- 
kopą. 

Bilis atsivertė knygos pabaigą, kur herojus įsimaišo 
tarp Žmonių, nuimančių Jėzų nuo kryžiaus. Laiko keliau- 
ninkas, apsirengęs pagal tų laikų madą, pirmasis užlipo 
kopėčiomis ir, kad žmonės nepamatytų stetoskopo, prisi- 
glaudė prie Jėzaus ir pasiklausė. 

Išsekusioje krūtinėje nesigirdėjo jokio garselio. Die- 
vo Sūnus buvo garantuotai miręs. 

Nieko nepadarysi. 


Laiko keliauninkui, pavarde Lensas Korvinas, pavyko 
išmatuoti Jėzaus ūgį, tik jis negalėjo jo pasverti. Jėzaus 
ūgis — šimtas šešiasdešimt du centimetrai be trupučio. 

Prie Bilio priėjo kitas pardavėjas ir paklausė, ar jis 
pirksiąs knygą, ar ne, ir Bilis atsakė: taip taip, norįs 
pirkti. Jis stovėjo atsukęs nugarą į lentyna su knygomis 
minkštais viršeliais, pasakojančiomis apie orelinius-geni- 
talinius kontaktus nuo senovės Egipto iki mūsų dienų ir 
taip toliau, ir pardavėjas iš pradžių manė, kad Bilis skai- 
to vieną iš jų. Todėl, pamatęs, ką Bilis skaito, apstulbo. 

— Tai kad tu sukeptum! —tarė jis.— Iš kur jūs ją 
ištraukėt?— Ir taip toliau, ir nuėjo papasakoti kitiems par- 
davėjams, jog vienas iškrypėlis norėtų pirkti vitrinos 
papuošimą. Bet kiti pardavėjai tą jau žinojo. Jie irgi ste- 
bėjo Bilį. 

Prie kasos stovėjo dėžė, prigrūsta senų žurnalų su 
nuogų merginų nuotraukom. Laukdamas grąžos, Bilis už- 
metė akį ir ant vieno viršelio perskaitė tokį klausimą: 
„Kur dingo Montana Vaildhek?“ 


Ir Bilis perskaitė tą straipsnį. Jis, be abeio, žinojo, 
kur dingo Montana Vaildhek. Gyveno ji Tralfamadorijoje, 
augino vaiką, tačiau žurnalas „Vidunakčio katytės“ ti- 
kino, jog ji, apvilkta cementine pižama, ilsintis San Pedro 
įlankoje, penkiasdešimt penkių metrų gelmėje. 

Nieko nepadarysi. 

Bilį ėmė juokas. Žurnalas, skirtas vienišiems vyriš- 
kiams pasidirginti, įdėjo šį straipsnį tik tam, kad būtų 
proga išspausdinti kadrų iš pornografinių filmų, kuriuo- 
se, būdama paauglė, filmavosi Montana. Bilis į nuotraukas 
labai nesigilino. Buvo smarkiai grūdėtos, kontrastingos — 
suodžiai ir kreida. Nuotraukoj — žmogystė, ir tiek. 

Pardavėjai Bilį ir vėl paragino nueiti į galinį skyrių, 
ir šįsyk jis pakluso. Prisisotinęs matrosas atsitraukė nuo 
aparato dar tebeinant filmui. Bilis žvilgtelėjo pro akutę, 

o ten sau viena ant lovos sėdėjo Montana Vaildhek ir 
luvo bananą. Trakšt — filmas nutrūko. Kas bus toliau, 
Biliui buvo neįdomu, ir čia vienas pardavėjas prisvilo, 
siūlydamas pasižiūrėti tikrai atsakančių dalykėlių, ku- 
riuos jie laiką po prekystaliu tik žinovams. 

Biliui pasidarė truputį įdomu: ką gi tokio ypatinga 
jie galėtų ten slėpti? Pardavėjas kreivai šyptelėjo ir pa- 
rodė nuotrauką. Ji vaizdavo moteriškę ir Šetlendų ponį 
tarp dviejų dorėniškų kolonų, kutuotos aksominės už- 
dangos fone bandančius sueiti į lytinį santyki. 


Į televiziją Niujorke Bilis tą vakarą nepateko, užtat 
kalbėjo per radiją. Netoli viešbučio, kur apsigyveno Bi- 
lis, buvo radijo stotis. Bilis pamatė virš įėjimo jos iškabą 
ir užėjo. Jis pakilo liftu į studiją. Ten savo eilės laukė 
būrelis žmonių. Tai buvo literatūros kritikai, kurie Bili 
palaikė saviškiu. Buvo susirinkę padiskutuoti, ar romanas 
atgyvenęs, ar ne. Nieko nepadarysi. 

Drauge su jais Bilis atsisėdo už aukso spalvos ąžuo- 
linio stalo. Prieš jį, kaip ir prieš kitus, stovėjo mikrofo- 
nas. Vedantysis paklausė jį pavardės ir iš kokio jis laik- 
raščio. Bilis atsakė, jog iš „Iliumo žinių“. 

Jis buvo susijaudinęs, laimingas. „Jei kada buvotumėt 
Kody, Vajomingo valstijoj,— kartojo sau,— jums pirmas 
sutiktas pasakys, kaip rasti Bobą Patrakėlį.“ 


Bilis pakėlė ranką pačioje programos pradžioje, bet 
jam žodį davė ne iš karto. Prieš jį pasisakė keletas kri- 
tikų. Vienas iš jų pareiškė, jog dabar, kai vienas vir- 
džinietis, praėjus šimtui metų po Apomatokso mūšio, pa- 

rašė naują „Dėdės Tomo trobelę“ ', romaną laikas palai- 
doti. Kitas kritikas pasakė, kad skaitytojai šiais laikais 
nebesugebą transformuoti spausdinto teksto į jaudinančius 
reginius savo vaizduotėje, tad autoriams belieką sekti 
Normanu Meileriu — tai yra viešai vaizduoti tą, ką yra 
aprašę. Vedantysis paprašė pasisakyti, koks, jų nuomo- 
ne, romano vaidmuo šiuolaikinėje visuomenėje, ir vienas 
kritikas pasakė: 

— Suteikti spalvinių akcentų kambariams baltutėlėmis 
sienomis. 

Kitas atsakė taip: 

— Meniškai aprašinėti dulkinimąsi. 

Trečias paaiškino taip: 

— Mokyti smulkių valdininkų žmonas, kaip neatsilikti 
nuo mados ir kaip elgtis europietiškame restorane. 

O paskui suteikė žodį Biliui. Ir jis gražiai išlavintu 
balsu ėmė dėstyti apie skraidančias lėkštes, Montaną 
Vaildhek ir taip toliau. 

Jį mandagiai išprašė iš studijos per reklaminę per- 
traukėlę. Jis grįžo į viešbutį, įmetė ketvirtį dolerio į 
„Magiškų pirštų“ automatą, prijungtą prie lovos, ir už- 
migo. Per laiką parkeliavo į Tralfamadoriją. 

— Vėl basteisi po laiką?—- paklausė Montana. 

Po kupolu duųlsvavo dirbtinis vakaras. Montana krūti- 
mi žindė kūdikį. 

— M?-— atsiliepė Bilis. 

— Vėl keliavai po laiką. Iš akių matau. 


—— 


| Turima omeny Virdžinijoje gimusio Viljamo Stairono ro- 
manas „„Nato Ternerio prisipažinimai“ apie vergų negrų sukilimo 
vadą. Apomatoksas — kaimas Virdžinijos valstijoje, kur 1865 me- 
tais pietiečių armija pasidavė šiauriečiams. Savo laiške K. Vo- 
negutas rašo: „Ši mano pastaba — nemandagi ir neteisinga. Gai- 
liuosi, kad taip parašiau“. (Vert. past.) 

— Mhu. 

— Kur šįkart buvai? Ne kare — iš akių matau. 

— Niujorke. 

— Aa, „Didžiajam obuoly'! 

— M? 

— Taip kažkada vadindavo Niujorką. 

— A... 

— Kine, teatre nebuvai? 

— Ne. Pasivaikščiojau truputį po Taims Skverą, nu- 
sipirkau Kilgoro Trauto knygą. 

— Tau gerai! 

Montana Kilgoru Trautu nesižavėjo. 

Bilis tarp kitko užsiminė matęs ištraukėlę pornogra- 
finio filmo, kuriame ji vaidino. Jinai atsiliepė taip pat 
abejingai, tralfamadoriškai, be priekaišto sau: 

— Tai kas?— atsakė ji — (O aš girdėjau, kokį pajacą 
tu vaidinai per karą. Ir girdėjau, kaip sušaudė tą mo- 
kytojėlį. Irgi buvo nešvankus spektaklis, tas sušaudymas. 

Ji padavė kūdikiui kitą krūtį, nes laiko momentas 
buvo taip sukomponuotas, kad ji privalėjo taip padaryti. 

Abu patylėjo. 

— Vėl jie krečia pokštus su laikrodžiais,— tarė Mon- 
tana, pakildama guldyti vaiko į lovelę. 

Ji kalbėjo apie zoologijos sodo prižiūrėtojus, kurie 
leidinėjo elektrinius laikrodžius tai greičiau, tai lėčiau, 
tai vėl greičiau, o patys stebėjo pro akutes, kaip elgsis 
zemiečių šeimynėlė. 

Montanai Vaildhek ant kaklo buvo sidabrinė grandi- 
nėlė. Tarp krūtų gulėjo ant grandinėlės pakabintas meda- 

grūdėta, 


lionas su jos alkoholikės motinos nuotrauka, 
kontrastinga — suodžiai ir kreida. Nuotraukoj Žžmogystė, 


ir tiek. Medaliono kitoj pusėj buvo išgraviruoti žodžiai: 


Prieš dvi dienas įvyko pasikėsinimas prieš Robertą 
Kenedį, kurio vasarnamis —- trylika kilometrų nuo mano 
namo. Vakar vakare jis mirė. Nieko nepadarysi. 

Prieš mėnesį įvyko pasikėsinimas prieš Martiną Liuterį 
Kingą. Jis irgi mirė. Nieko nepadarysi. 

Ir kiekvieną dieną mūsų vyriausybė praneša, kiek 
žmonių pavertė lavonais karybos specialistai Vietname. 
Nieko nepadarysi. 

Mano tėvas mirė prieš daugelį metų natūralia mirtimi. 
Nieko nepadarysi. Buvo malonus žmogus. Ir baisus šau- 
namųjų ginklų mėgėjas. Paliko juos man. Jie sau rūdija. 


Tralfamadorai, pasak Bilio Piligrimo, nelabai domisi 
Jėzum Kristum. Traliamadoriškai mąstysenai priimiiniau- 
sias žemietis, pasak jo, esąs Čarlzas Darvinas, kuris mo- 
kė, jog kas miršta, tas turi mirti, jog mirtis reiškia pa- 
žangą. Nieko nepadarysi. 


Ta pati idėja išreikšta ir Kilgoro Trauto „Didžiajame 
tablo“. Būtybės iš skraidančios lėkštės, pagrobusios Trau- 
to herojų, klausinėja jį apie Darviną. Klausinėja ir apie 
golią. 


Jei tai, ką Bilis Piligrimas sužinojo iš tralfamadorų, 
yra tiesa, — tai, kad mes gyvensim amžinai, kad ir kokie 
negyvi kitąsyk atrodytume,— mane tatai ne itin džiugina. 
Tačiau jei vis dėlto amžinybę reikės leisti lankant įvai- 
rius savo gyvenimo momentus, aš dėkingas likimui, kad 
mano gyvenime gražių momentų buvo tiek daug. 

Vieną gražiausių momentų pastaruoju metu patyriau 
per kelionę į Dresdeną su fronto draugų O'Heiriu. 

Rytą Berlyne mudu įsėdom į Vengrijos aviakompani- 
jos lėktuvą. Pilotas buvo ilgaūsis, panašus į Adolfą Men- 
žu'. Kol į lėktuvą pylė degalus, jis rūkė kubietišką ci- 
garą. Prieš pakylant niekas neliepė užsisegti saugos diržų. 

Kai pakilom, jaunas stiuardas atnešė ruginės duonos, 
dešros, sviesto, sūrio ir balto vyno. Man niekaip neat- 
sidarė atlenkiamas staliukas. Stiuardas nuėjo į virtuvę 
kokio nors daikto ir atsinešė konservų peilį. Su juo kaip 
su laužtuvėliu jis atlenkė staliuką. 

Be mūsų, skrido tik šeši keleiviai. Jie kalbėjo įvai- 
riomis kalbomis. Visi buvo gerai nusiteikę. Skridome virš 
Rytų Vokietijos, žemai degė šviesos. Įsivaizdavau, kaip 
ant tų šviesų, tų kaimų, miestų ir miestelių krinta bom- 
bos. 


Nei aš, nei O'Heiris nesitikėjom praturtėsią — o dar 
kaip praturtėjom! 

— Jei kada buvotum Kody, Vajomingo valstijoj,— tin- 
giai tariau jam, — tau pirmas sutiktas pasakys, kaip rasti 
Bobą Patrakėlį. 


O'Heiris turėjo užrašų knygelę, kurios gale buvo iš- 
spausdinti pašto siuntų tarilai, oro linijų ilgiai, Žymiausių 
kalnų aukščiai ir kiti svarbiausi duomenys apie pasaulį. 
Ieškodamas Dresdeno gyventojų skaičiaus, kuris knygu- 
tėje nebuvo nurodytas, jis aptiko ir davė man pasiskai- 
tyti štai ką: 

„Kasdien pasaulyje gimsta vidutiniškai 324 tūkstančiai 
kūdikių, ir vidutiniškai 10 tūkstančių žmonių kasdien 
miršta iš bado ar neprievalgio.— Nieko nepadarysi — Be 
to, 123 tūkstančiai žmonių miršta dėl kitų priežasčių.— 


! JAV kino aktorius (1890— 1963). 

Nieko nepadarysi — Susumavus kasdieninis gyventojų 
prieaugis pasaulyje lygus 191 tūkstančiui. Gyveniojų ap- 
skaitos biuras spėja, kad pasaulio gyventojų skaičius iki 
2000 metų padvigubės ir sieks 7 milijardus.“ 

— Ir visi, žinai, reikalaus pagarbos, — pasakiau aš. 

— Ką manai, — pasakė O'Heiris. 


Tuo pat metu Bilis Piligrimas irgi keliavo į Dresdeną, 
tiktai ne dabartyje. Jis grįžo ten 1945 metais, trečią die- 
ną po miesto sunaikinimo. Sargybiniai Bilį su kitais be- 
laisviais varė į griuvėsius. Aš irgi ten buvau. Ir O'Heiris 
buvo. Prieš tai dvi naktis nakvojom aklojo šeimininko 
arklidėje. Ten mus rado valdžia ir nurodė, ką daryti. 
Liepė susiskolinti iš žmonių kirtiklių, kastuvų, laužtuvų, 
karučių. Apsirūpinę tais daiktais, turėjome žygiuoti į to- 
kią vietą griuvėsiuose, pasiruošę darbui. 


Pagrindiniuose keliuose, vedančiuose į miesto griuvė- 
sius, stovėjo užtvaros. Vokiečius ten sulaikydavo. Jiems 
neleido tyrinėti Mėnulio paviršiaus. 


Tą rytą karo belaisviai iš daugelio šalių susirinko to- 
kioje ir tokioje vietoje Dresdene. Buvo nutarta pradėti 
lavonų paieškas nuo čia. Ir paieškos prasidėjo. 

Biliui teko kasti poroje su tokiu maoriu, paimtu į ne- 
laisvę Tobruke. Maoris buvo rudas kaip šokoladas. Ant 
kaktos ir skruostų turėjo išsitatuiravęs spiralinius orna- 
mentus. Bilis sų maoriu ėmė kasti negyvą, nederlingą 
Mėnulio graužą. Graužas buvo palaidas, ir dažnai slink- 
davo nedidelės griūtys. 

Buvo kasama iš karto daugely vietų. Niekas nežinojo, 
ką ras. Daugumos duobių dugne prieidavo grindinį arba 

nepajudinamus akmenis. Kasėjai nesinaudojo jokiomis 
mašinomis. Net ir arkliai, mulai ar jaučiai nebūtų praėję 
Mėnulio paviršiumi. 

O Bilis su maoriu ir kitais, padėjusiais jiems kasti 
duobę, pagaliau pasiekė rąstų klojinį ant mūro luitų, at- 
sitiktinai suvirtusių taip, kad apačioje liko tuštuma. Klo- 
Jinyje jie padarė angą. Viduje žiojėjo tamsi ertmė. 

Vokiečių kareivis su žibintuvėliu nusileido į tamsą, 
ilgai negrįžo. Kai pagaliau grįžo, pasakė vyresniajam, 
stovinčiam ant duobės krašto, kad viduje esą keliasdešimt 
lavonų. Sėdį ant suolų. Nesužeisti. 

Nieko nepadarysi. 

Vyresnysis liepė praplatinti angą klojinyje ir nuleis- 
ti žemyn kopėčias, kad būtų galima išnešti lavonus. Taip 
buvo atidaryta pirmoji Dresdeno lavonų šachta. 


Vėliau ėmė veikti šimtai tokių šachtų. Iš pradžių jos 
nedvokė, atrodė tartum vaškinių figūrų muziejai. Bet pas- 
kui lavonai ėmė pūti, zmekti ir dvokti rožėm ir garsty- 
čiom. 

Nieko nepadarysi. 

Padirbėjęs tame dvoke, užduso maoris, su kuriuo po- 
roje dirbo Bilis. Prieš mirtį jį tąsė taip, jog, atrodė, iš- 
vems vidurius. 

Nieko nepadarysi. 

Todėl buvo pritaikyta kitokia technologija. Lavonų į 
paviršių nebekėlė. Kareiviai su liepsnosvaidžiais kremavo 
juos vietoje. Atsistodavo prie angos ir paprasčiausiai 
švykšteldavo į slėptuvę ugnies čiurkšlę. 

Maždaug tame tarpsnyje vargšelis vidurinės mokyklos 
mokytojas Edgaras Derbis buvo nutverias nešantis iš ka- 

takombų arbatinį. Jį areštavo už turto grobimą. Nuteisė 
ir sušaudė. 
Nieko nepadarysi. 


Ir maždaug tame tarpsnyje atėjo pavasaris. Lavonų 
šachtas uždarė. Kareiviai išvyko kariauti su rusais. Miesto 
prieigose moterys ir vaikai rausė apkasus. Bilį su visu 
belaisvių būriu užrakino priemiesčio arklidėje. Ir vieną 
rytą atsikėlę jie pamatė, kad durys atrakintos. Antrasis 
pasaulinis karas Europoje buvo pasibaigęs. 

Bilis su kitais belaisviais išėjo į ūksmėtą gatvę. Me- 
džiai skleidė lapus. Visur tylu ir tuščia, jokio transporto. 
Vienintelė transporto priemonė buvo kažkieno paliktas 
vežimas, pakinkytas dviem arkliais. Vežimas buvo žalias, 
karsto formos. 

Šnekučiavo paukščiai. 

Vienas paukštukas tarė Biliui Piligrimui: 

— Tivit tivit? 


Vonegutas 


Iliustruota autoriaus 


Atminti FIBEI HERTI, 
guosdavusiai mane Indianapoly je 
Didžiosios krizės laikais 


Jeigu mane Jis išmėgintų, 
aš būčiau taisi tyras auksas. 
(Jobo kn. 23.10) 


ĮZANGA 


O Pavadinimas „Čempionų pusryčiai“—,,Dženeral milz“ 
kompanijos firminis ženklas, dedamas ant avižinių dribs- 
nių pakelių. Duodamas identišką pavadinimą savo knygai, 
autorius nenori pasakyti, kad knygos turinys kuo nors 
susijęs su ,„Dženeral milz“, ir neturi tikslo nei reklamuo- 
ti, nei suniekinti puikių šios Kompanijos gaminių. 


O Asmens, kuriam skiriama ši knyga, — Fibės Herti— 
kaip sakoma, nebėra gyvųjų tarpe. Susipažinau su ja In- 
dianapolyje, baigiantis Didžiajai krizei, ir jau tada ji 
buvo našlė. Man buvo gal šešiolika, jai — apie keturias- 
dešimt. 

Ji buvo turtinga, tačiau visą gyvenimą kasdien eidavo 
į tarnybą. Ji vedė sąmojingą ir protingą ,„Patarimų bevil- 
tiškai įsimylėjusiems“ skyrelį Indianapolio ,„Taimse“, ge- 
rame laikraštyje, dabar jau amžiną atilsį. 

Amžiną atilsį. .. 

Ji kūrė reklaminius skelbimus Viljamo H. Bloko kom- 
panijos universalinei parduotuvei, kuri tebeklesti mano 
tėvo suprojektuotame pastate. Štai kokią reklamą jį su- 
kūrė rudeninei mugei apie šiaudines skrybėlaites: „Už 
tokią kainą drąsiai galite jas perleisti per arklį ir pa- 
tręšti savo rožes“. 


O Fibė Herti pasisamdė mane perrašinėti paauglių dra- 
bužių reklaminių skelbimų. Man reikėjo ir vilkėti tais 
rūbais, kuriuos gyriau. Tai įėjo į mano pareigas. Ir aš 

„JUODASIS | 
NPIRMADIENIJ/ 


susidraugavau su jos dviem sūnumis, abiem maždaug ma- 
no metų. Amžinai tupėdavau jų namuose. 

Ir su manimi, ir su savo sūnumis, ir su mergiotėmis, 
kurias atsivesdavom, ji šnekėdavo nevyniodama žodžių 
į vatą. Su ja būdavo smagu, su ja jauteisi laisvai. Jinai 
įpratino mus nesiskaitant su žodžiais kalbėti ne vien 
apie seksą, bet ir apie Amerikos istoriją bei tautos did- 
vyrius, apie gėrybių pasidalinimą, apie mokyklą, apie 
viską. 

Aš dabar ir duoną taip užsidirbu — kad apie viską 
kalbu nesiskaitydamas su žodžiais. Nesklandžiai man tas 
išeina. Stengiuosi pamėgdžioti tokį grakštų Fibės Herti 
stačiaburniškumą. Dabar man regisi, kad jai blevyzgoti 
sekdavosi grakščiau negu man, nes Žmonių nuotaika tuo- 
met, per Didžiąją krizę, buvo kitokia. Jinai, kaip ir dau- 
guma amerikiečių, tada tikėjo, kad liaudis bus laiminga, 
teisinga ir protinga, kai įsigalės visuotinė gerovė. 

Dabar šių žodžių —,,visuotinė gerovė“ — nebegirdėti. O 
buvo jie kažkada „rojaus“ sinonimas. Ir Fibė Herti ti- 
kėjo, kad nepagarbumas, kurį ji mums skiepijo, padės 
priartinti amerikietiškąjį rojų. 

Dabar tokia nepagarba madinga. Tačiau naujuoju ame- 
rikietišku rojumi niekas nebetiki. Pasigendu, oi kaip pa- 
sigendu aš Fibės Herti! 


O Dabar pora žodžių dėl minties, išreikštos šioje kny- 
goje, kad žmonės — tai robotai, mašinos. Reikia paminėti, 
kad, būdamas mažas, Indianapolio gatvėse bei minioje 
aplink cirką dažnai matydavau žmonių, daugiausia vyrų, 
sergančių lokomotorine ataksija, paskutiniąja sifilio sta- 
dija. 

Tie žmonės būdavo užsikrėtę ėdriais grąžteliukais, ma- 


198 


tomais tik pro mikroskopą. Grąžteliukams sugraužus 
kremzles, ligonių stuburo slanksteliai susilituodavo į vie- 
ną. Sifilitikai atrodydavo neapsakomai orūs — tiesūs kaip 
kuolą prariję, akis įsmeigę prieš save. 

Mačiau vieną tokį stovint ant šaligatvio krašto, Meri- 
diano ir Vašingtono gatvių sankryžoje, po mano tėvo 
suprojektuotu kabančiu laikrodžiu. Tą sankryžą vietiniai 
vadino Amerikos kryžkele. 

Sifilitikas toje Amerikos kryžkelėje įtemptai galvojo, 
kaip įsakyti kojoms, kad nužengtų nuo šaligatvio ir per- 
neštų jį skersai Vašingtono gatve. Jis lengvutėliai vir- 
puliavo, tarytum jame būtų tuščia eiga birbes motorėlis. 
Visa bėda buvo štai kur: jo smegenis, kurios duodavo 
įsakymus kojoms, buvo baigę doroti grąžteliukai. Laidai, 
kuriais būdavo perduodami įsakymai, buvo arba be izolia- 
cijos, arba kiaurai pergraužti. Jungikliai visoje linijoje — 
arba amžinai atjungti, arba amžinai įjungti. 

Žmogus atrodė senas senutėlis, nors galėjo turėti vos 
trisdešimt metų. Jis galvojo ir galvojo. O paskui — it 
kordebaleto šokėja — tik fit fit koja. 

Man, vaikui, jis atrodė tikras robotas. 


O Be to, aš linkęs vaizduotis žmones kaip didžiules gu- 
motas kolbas, kuriose kunkuliuoja cheminės reakcijos. 
Vaikystėje mačiau daug žmonių su gūžiais. Matė jų ir 
Dveinas Huveris, „Pontiako“ markės automobilių preky- 
bininkas, šios knygos personažas. Tiems vargšams žemie- 
čiams taip būdavo ištinusi skydinė liauka, lyg gerklėje 
būtų augęs moliūgas. 

Pasirodo, jog tam, kad gyventų kaip visi žmonės, 
jiems tereikėdavo kasdien suvartoti apie vieną trisdešimt- 
milijoninę gramo dalį jodo. 

Mano paties motina susigadino nervų sistemą che- 
mikalais nuo nemigos. 

Kai man užeina depresija, išgeriu mažutę piliulytę, ir 
nuotaika pragiedrėja. 

Ir taip toliau. 

Štai kodėl, apibūdindamas kokį romano personažą, 
jaučiu didelę pagundą teigti, kad jis yra toks, koks yra 
dėl sugedusios instaliacijos arba dėl mikroskopinio che- 
mikalų kiekio, kurį jis ta dieną suvartojo ar nesuvartojo. 


O Kokia mano paties nuomonė apie šią knygą? Prasta. 
Tačiau aš esu prastos nuomonės apie visas savo knygas. 
Mano bičiulis Noksas Bergeris sykį apie vieną gremėz- 
dišką romaną pareiškė, jog „„...skaitant toks įspūdis, lyg 
būtų parašytas kokio Baldos Greveldos“. Balda Grevel- 
da — štai kuo aš, man regis, pavirstu, rašydamas tą, ką, 
matyt, esu užprogramuotas rašyti. 


O Ši knyga — mano dovana pačiam sau penkiasdešim- 
tojo gimtadienio proga. Jaučiuosi tartum užsiropštęs ant 
stogo kraigo. 

Aš užprogramuotas, sulaukęs penkiasdešimties metų, 
elgtis vaikiškai — tyčiotis iš Amerikos himno, paišyti 
flomasteriu nacių vėliavą, šiknos skylę ir dar daug ką. 
Kad pamatytumėt, koks subrendęs aš dailininkas, štai vie- 
na šios knygos iliustracijų — šiknos skylė: 


O Matyt, aš noriu iššluoti iš savo galvos susikaupusį 
šlamštą — šiknų skyles, vėliavas, moteriškas kelnaites. 
Taip taip, šioje knygoje rasite nupieštas moteriškas kel- 
naites. Šluoju iš galvos ir kitų savo knygų personažus. 
Gana lėlių teatro spektaklių! 

Matyt, noriu, kad mano galva liktų tokia tuščia, kokia 
buvo, kai prieš penkiasdešimt metų atsiradau šioje nu- 
alintoje planetoje. 

Ko gera, taip turėtų pasielgti dauguma baltaodžių 
amerikiečių bei spalvotųjų, kurie pamėgdžioja balta- 
cdžius amerikiečius. Bent jau man žmonės prigrūdo į gal- 
vą visokių bjaurių, niekam nereikalingų dalykų, kurie 
nesiderina vienas su kitu, neatitinka vienas kito, neati- 
tinka realaus gyvenimo, egzistuojančio už mano galvos 
ribų. 

Nėra kultūros, nėra humaniškos harmoniįos mano sme- 
geninėje. O be kultūros gyventi aš nebegaliu. t 


O Taigi ši knyga — tai šaligatvis, ižučrstas! šlamštu, 
šiukšlėmis, kurias aš svaidau sau per peti, keliaudamas 
per laiką atgal, į tūkstantis devyni šimtai dvidešimt ant- 
rų metų lapkričio vienuoliktąją. 

Šioje atbulinėje kelionėje aš prieisiu laikus, kai lap- 
kričio vienuoliktoji, atsitiktinai sutampanti su mano gim- 
tadieniu, būdavo šventa diena, vadinama Paliaubų die- 
na. Kai aš buvau mažas ir kai Dveinas Huveris buvo 
mažas, visos valstybės, dalyvavusios Pirmajame pasauli- 
niame kare, buvo sutarusios Paliaubų dieną, vienuoliktą 
vienuolikto mėnesio dieną, vienuoliktos valandos vienuo- 
liktą minutę laikyti tylos minute. 

Kaip tik tą minutę tūkstantis devyni šimtai aštuonio- 
liktais metais milijonų milijonai žmonių liovėsi galabiję 

vieni kitus. Esu šnekėjęsis su senais žmonėmis, tą minutę 
buvusiais mūšio lauke. Jie visi, tik skirtingais žodžiais, 
sakė man, jog toji ūmai stojusi tyla jiems pasigirdusi 
Dievo balsu. Vadinasi, mūsų tarpe dar yra žmonių, kurie 
prisimena, kaip viešpats visiems suprantama kalba by- 
lojo žmonijai. 


O Paliaubų diena dabar virtusi Veteranų diena. Paliaubų 
diena buvo šventa, Veteranų — ne. 

Tad metu Veteranų dieną per petį. O Paliaubų dieną 
pasiliksiu. Nenoriu išmėtyti šventų dalykų. 

O kas dar šventa? Na, pavyzdžiui, „Romeo ir Džiul- 
jeta“. 

Taip pat visa muzika. 


- 


Balda Grevelda 


1 SKYRIUS 


O Papasakosiu apie tai, kaip sparčiai merdėjančioje pla- 
netoje susitiko du vieniši, poseniai, padžiūvę baltaodžiai 
vyriškiai. 

Vienas jų — mokslinės fantastikos rašytojas, pavarde 
Kilgoras Trautas. Tuo metu jis buvo niekam nežinomas 
ir laikė, kad jo gyvenimas baigtas. Tačiau jis klydo. To 
susitikimo dėka jis tapo viena mylimiausių ir gerbiamiau- 
sių asmenybių pasaulio istorijoje. 

Žmogus, su kuriuo jis susitiko, buvo ,„Pontiako“ mar- 
kės automobilių prekybininkas, pavarde Dveinas Huveris. 
Dveinas Huveris stovėjo ant pamišimo slenksčio. 


O Paklausykit! 

Trautas ir Huveris gyveno Jungtinėse Amerikos Vals- 
tijose — šalyje, kuri trumpumo dėlei vadinama Amerika. 
Štai tos šalies valstybinis himnas — tikra abrakadabra, 
į kurią, kaip ir į daugelį kitų nesąmonių, jie privalėjo 
žiūrėti rimtu veidu: 

O sakyk, ar dabar, auštant rytui, matai, 

Ką mes sveikinom taip išdidžiai vakare? 

Ir kieno ryškios žvaigždės ir dryžiai aukštai 
Virš tvirtovės per naktį plazdėjo ore? 

Nors ugnis gaisro plito, kulkos spiečiumi krito, 
Mūsų vėliava plakės didingai lig ryto. 

O sakyki, ar ji ir dabar tebešviečia 

Virš narsuolių šalies, jos laisvųjų piliečių? | 


! Vertė A. Danielius. 

O Pasaulyje egzistavo kvadrilijonas valstybių valstybėlių, 
tačiau valstybė, kuriai priklausė Dveinas Huveris ir Kil- 
goras Trautas buvo vienintelė, kurios valstybinis him- 
nas — klaustukais apibarstytas žodžių kratinys. 

Štai kaip atrodė tos valstybės vėliava: 


TTT Ada 
IIA AT 


WILL AG 


Dėl vėliavos jų valstybė turėjo įstatymą, kokio ne- 
turėjo jokia kita valstybė visoje planetoje: „Vėliavos nei 
prieš jokį asmenį, nei prieš nieką kitą nuleisti nevalia!“ 

Vėliavos nuleidimas buvo toks draugiškas, pagarbus 
pasisveikinimas, kai vėliava stiebu iš pradžių būdavo 
nuleidžiama, paskui užtraukiama aukštyn. 


O Dveino Huverio ir Kilgoro Trauto valstybės devizas, 
išvertus iš kalbos, kuria niekas pasauly nebekalbėjo, 
reiškė: „Iš daugelio — viena" —,E pluribus unum“". 
Nenuleidžiamoji vėliava buvo, niekas nesako, graži, 
pagaliau niekam nebūtų kliuvęs ir tas himnas, ir tas be- 
prasmis devizas, jei ne viena aplinkybė: daugelis piliečių 
čia Luvo taip skriaudžiami, apgaudinėjami ir įžeidinėjami, 
jog jiems imdavo rodytis, kad jie gyvena visai ne toje 
šalyje, gal net ne toje planetoje, kad įvykęs kažkoks 

baisus nesusipratimas. Gal jiems būtų buvę ramiau ant 
širdies, jei himne ir devize būtų buvusi užuomina apie 
teisingumą ar brolybę, ar viltį, ar laimę, užuomina, jog 
jie — bendruomenės nariai, lygiateisiai bendro turto da- 
lininkai. 

Jeigu jie, bandydami susigaudyti, kas jų yra per šalis, 
patyrinėdavo savo popierinius banknotus, tai barokiškoje 
raizgalynėje rasdavo ir nukirstą piramidę su viršūnėje 
spinduliuojančia akimi, štai tokią: 


Nė pats Jungtinių Valstijų prezidentas nežinojo, ką 
šitai reiškia. Šalis tarytum bylojo savo piliečiams: „Kvai- 
lybėje — galybė". 


O Dėl daugelio tokių nesąmonių kaltas Dveino Huverio 
ir Kilgoro Trauto valstybės kūrėjų Žaismingumas. Tie 
valstybės kūrėjai buvo aristokratai ir norėjo pasididžiuoti 
savo niekam nereikalingu išsilavinimu, o tas išsilavinimas 
tebuvo visokie senovės laikų makarajai. Be to, jie buvo 
dar ir eiliarašiai. 

Tačiau kai kurios iš tų nesąmonių buvo kenksmingos, 
nes maskavo didelius nusikaltimus. Pavyzdžiui, mokytojai 
JAV vis rašydavo lentoje ir liepdavo vaikams su pasi- 
didžiavimu ir džiaugsmu įsikalti štai šią datą: 

Mokytojai aiškindavo vaikams, kad kaip tik tada žmo- 
nės atrado jų žemyną. Iš tikrųjų 1492 metais tame že- 
myne milijonai žmonių jau gyveno pilnakraujį, kūrybingą 
gyvenimą. O tais metais juos pradėjo apgaudinėti, plėš- 
ti ir žudyti jūrų piratai. 

Ir dar viena kenksminga nesąmonė, kuri buvo kalama 
vaikams: esą tie piratai vėliau sukūrę valstybę, kuri 
tapusi laisvės fakelu visai žmonijai. Vaikams rodydavo 
to įsivaizduojamo fakelo piešinius ir skulptūras. Jis buvo 
panašus į liepsnojantį vaflinį ledų puodelį. Atrodė štai 
taip: 


Iš teisybės jūrų piratai, daugiausia prisidėję prie nau- 
josios valstybės sukūrimo, laikė vergus. Jie naudodavo 
žmones vietoj Mašinų, ir net vergiją panaikinus (nes tai 
labai gėdingas dalykas), jie ir jų palikuonys paprastus 
žmones ir toliau laikė mašinomis. 

O Tie jūrų piratai buvo baltaodžiai. Žmonės, kuriuos 
jūrų piratai atvykę jau rado gyvenančius tame žemyne, 
buvo vario spalvos. Kai tame žemyne įsigalėjo vergval- 
dystė, vergai buvo juodaodžiai. 

Viską lėmė odos spalva. 


O O štai kodėl piratai galėdavo taip lengvai iš kitų at- 
imti ką panorėję: jie turėjo geriausius pasauly laivus, 
jie buvo didžiausi plėšrūnai, ir jie turėjo parako, tai yra 
kalio salietros, medžio anglies ir sieros mišinio. Jie pa- 
degdavo šituos iš pažiūros nekaltus miltelius, ir tie aud- 
ringai virsdavo dujomis. Dujos siaubingu greičiu išstum- 
davo iš metalinių vamzdžių kulkas. Kulkos lengvai prasi- 
skverbdavo pro mėsą ir kaulus, ir tokiu būdu piratai 
galėdavo sugadinti net ir labai toli esančio neklusnaus 
žmogaus organizmo instaliaciją, ventiliaciją ar kanali- 
zaciją. | 

Tačiau svarbiausias jūrų piratų ginklas buvo jų su- 
gebėjimas apstulbinti žmones. Iš pradžių niekas nė ne- 
įtardavo, kad jie tokie beširdžiai ir godūs, o kai įsitikin- 
davo, būdavo šaukštai popiet. 


O Tuo laiku, kai susitiko Dveinas Huveris ir Kilgoras 
Trautas, jų šalis buvo pati turtingiausia ir galingiausia 
visoje planetoje. Ji turėjo daugiausia maisto produktų, 
naudingųjų iškasenų ir mašinų ir jinai drausmino kitas 
šalis, grasindama apšaudyti jas didelėmis raketomis ar 
apmėtyti kai kuo iš lėktuvų. 

Daugelis šalių neturėjo nė gumbo. Daug kur buvo 
nebeįmanoma gyventi: žmonių tiršta, o vietos per mažai. 
Tos šalys išsipardavė visa, ką turėjo vertesnio, nebeturėjo 
ko valgyti, o žmonės vis tiek nesiliovė krušęsi. 

Krušimosi būdu dirbdavo vaikus. 

O Daug žmonių toje nualintoje planetoje buvo komu- 
nistai. Jie išpažino teoriją, pagal kurią visa, kas dar pla- 
netoje likę, turi būti padalinta daugmaž po lygiai vi- 
siems žmonėms, kurie, beje, visai neprašė, kad juos ap- 
gyvendintų nualinioje planetoje. O tuo tarpu be perstojo 
radosi naujų ir naujų kūdikių — jie spardėsi, klykė, rei- 
kalavo pieno. 

Kai kur, būdavo, žmonės net ryja dumblą ir žebėja 
žvirgždą, o už kelių žingsnių gimsta kūdikiai. 

Ir taip toliau. 


O Dveino Huverio ir Kilgoro Trauto šalis, kol kas visa ko 
pertekusi, buvo nusistačiusi prieš komunizmą. Tenykš- 
čiai žmonės manė, jog daug ko turintys žemiečiai, jeigu 
nenori, nebūtinai turi dalytis su kitais. O dauguma iš 
jų to nenorėjo. 

Nenorėjo — ir nesidalijo. 


O Amerikoje galiojo nerašytas įstatymas: stverk ką gali 
ir nepaleisk iš nagų. Kai kuriems amerikiečiams tas labai 
sekėsi; tokie susikrovė pasakiškus turtus. Kiti nenustver- 
davo nė gumbo. 

„Dveinas Huveris, kai susitiko Kilgorą Trautą, buvo 
pasakiškai turtingas. Vienas žmogus sykį rytą, Dveinui 
einant pro šalį, taip ir sušnibždėjo savo bičiuliui: ,„Pasa- 
kiškai turtingas“. 

O štai kiek planetos turtų anuomet priklausė Kilgorui 
Trautui: nė gumbo. 

Susitiko Kilgoras Trautas ir Dveinas Huveris Midlen- 
de, Dveino gimtajame mieste, per Menų festivalį 1972 me- 
tų rudenį. 

Kaip jau minėta, Dveinas prekiavo „Pontiako“ markės 

automobiliais ir palengva kraustėsi iš proto. Dėl jo pro- 
gresuojančio smegenų minkštėjimo kaltos buvo, aišku, 
cheminės medžiagos. Dveino Huverio organizmas gamino 
tam tikras chemines medžiagas, nuo kurių jam drumstėsi 
protas. Tačiau tam, kad pamišimas įgautų formą ir kryp- 
tį, Dveinui, kaip kiekvienam pradedančiam pamišėliui, 
stigo blogų idėjų. 

Kenksmingos cheminės medžiagos ir kenksmingos idė- 
jos buvo pamišimo jinis ir janis. Jinis ir janis —tai ki- 
niški harmonijos simboliai. Ji2 atrodė šitaip: 


> 


Blogų idėjų Dveinas gavo iš Kilgoro Trauto. Trautas 
save laikė ne tik kad nepavojingu, bet visai niekam ne- 
žinomu. Pasaulis taip mažai kreipė į jį dėmesio, jog jis 
tarėsi jau nebegyvenąs. 

Jis vylėsi jau nebegyvenąs. 

Tačiau susitikęs su Dveinu, jis patyrė esąs pakankamai 
gyvas, kad įteigtų savo artimui idėjų, galinčių jį paversti 
pabaisa. 

Štai tų kenksmingų idėjų, kurias Dveinas pasisavino 
iš Trauto, esmė: visi Žemės gyventojai, išskyrus tiktai 
Dveiną Huverį,— robotai. 

Iš visų gyvų Visatos padarų tiktai Dveinas gebąs gal- 
voti, jausti, jaudintis, planuoti ir taip toliau. Jis vienin- 

telis žinąs, kas yra skausmas. Jis vienintelis savarankiškai 
sprendžiąs, ką daryti. Visi kiti — automatizuotos mašinos, 
kurių paskirtis — stimuliuoti Dveiną. Dveinas — Visatos 
Kūrėjo eksperimentinis naujo tipo padaras. 

Dveinas Huveris vienintelis turįs laisvą valią. 


O Trautas neturėjo tikslo savo idėjų kam nors įteigti. 
Jis tas kenksmingas idėjas išdėstė mokslinės fantastikos 
romane, kur Dveinas jas ir aptiko. Knyga nebuvo adre- 
suota specialiai Dveinui. Ją rašydamas, Trautas nė gir- 
dėti nebuvo girdėjęs apie Dveiną. Knyga buvo skirta bet 
kam, kas ją paims į rankas. Ten pirmam pasitaikiusiam 
buvo sakoma: „Klausyk! Žinai ką —tu vienintelis pa- 
daras, turintis laisvą valią! Kaip tau tas patinka?“ Ir taip 
toliau. : 

Tai buvo tour de force '!, ir tiek. Tai buvo jeu d'esprit *. 

Tačiau Dveinui ši idėja užnuodijo protą. 


O Pamatęs, kad netgi jis gali nešti pasauliui blogį -— 
kenksmingų idėjų pavidalu — Trautas persigando. Ir po 
to, kai Dveiną, apvilktą drobiniais tramdomaisiais marš- 
kiniais, išvežė į psichinę, Trautas fanatiškai įtikėjo, kokį 
svarbų vaidmenį vaidina idėjos kaip ligų sukėlėjos ir 
kaip vaistai nuo jų. 

Bet niekas jo nenorėjo klausytis. Jis buvo nusmurgęs 
senis, šaukiantis tyruose iš krūmų ir šipšynų: „Idėjos arba 
jų stoka gali sukelti ligą!" 


O Kilgoras Trautas tapo dvasinio sveikatingumo pionie- 
riumi. Savo teorijas jis skelbė apvilkęs mokslinės fantas- 


— 


! Čia: išmonė (pranc.). 
2 Proto žaismas (pranc.). 

tikos rūbu. Mirė jis 1981 metais, praėjus beveik dvide- 
šimčiai metų po to, kai taip susargdino Dveiną Huverį. 

Gyvenimo pabaigoje Trautas jau buvo pripažintas kaip 
didis rašytojas ir mokslininkas. Amerikos Menų ir moks- 
lų akademija pastatydino ant jo kapo paminklą. Jame 
iškalta citata iš paskutinio, du šimtai devinto, Trauto ro- 
mano, Kurį jis mirdamas paliko nebaigtą. Paminklas at- 
rodė taip: 


KILGORAS 
TRAUTAS 
1907 - 1981 


„2MOGLS TUO SVEIKE5NIS 
KUO HUMANISKE5NĖS 
JO IDĖJOS“ 


2 SKYRIUS 


O Dveinas buvo našlys. Nakvodavo jis vienas pasakiš- 
kame name Ferčaildo kalvose — geriausiame miesto gy- 
venamajame rajone. Ten kiekvienas namas kainavo ma- 
žiausiai šimtą tūkstančių dolerių. Kiekvieną namą supo 
mažiausiai pusantro hektaro sklypas. 

Dveino vienintelis draugas naktimis būdavo medžiok- 

linis šuo Sparkis. Sparkis prieš daugelį metų buvo pa- 
kliuvęs po automobiliu, todėl dabar negalėjo vizginti uo- 
degos ir parodyti kitiems šunims savo draugiškumo. Am- 
žinai turėjo su jais rietis. Ausys — vieni skivytai. Visas 
randuotas. 
O Dveinas turėjo juodaodę tarnaite Lotę Deivis. Jinai 
kasdien tvarkydavo jo kambarius. Paskui virdavo ir pa- 
tiekdavo jam vakarienę. Po to eidavo namo. Ji buvo ki- 
lusi iš vergų. 

Lotė Deivis ir Dveinas mažai šnekėdavosi, nors vie- 
nas kitą ir labai mėgo. Daugiausia Dveinas šnekučiuo- 
davo su savo šunimi. Atsigula ant grindų, voliojasi su 
Sparkiu ir šneka, pavyzdžiui, taip: „(Tu mano šuniukas, 
Sparki!“ arba „Kaip gyvuoji, drauguži?" ir taip toliau. 

Ši dienotvarkės dalis nepasikeitė ir tada, kai Dveinui 
ėmė drumstis protas, todėl Lotė nepastebėjo nieko ypa- 
tinga. 


O O Kilgoras Trautas laikė ilgauodegį papūgiuką Bilą. 
Kaip ir Dveinas Huveris, Trautas naktis leisdavo vičvie- 
naitis, tik su tuo kambariniu paukšteliu. Trautas irgi šne- 
kučiuodavo su savo draugužiu. 

Tačiau Dveinas savo niufaundlendui vapėdavo apie 

meilę, o Trautas tyčiodavosi iš savo papūgiuko ir niur- 
nėdavo apie pasaulio galą. 

— Jau tuoj, tuoj, — vogravo.— Seniai laikas. 

Pagal Trauto teoriją, atmosieroje greit nebebūsią kuo 
kvėpuoti. | 

Trautas buvo įsitikinęs, kad kai atmosfera pasidarys 
nuodinga, Bilas nusikaporys keliom minutėm anksčiau 
už jį. Ir dėl to traukdavo Bilą per dantį: „Ar dar pa- 
kvėpuoji, Bilai?“— sakydavo, arba „Atrodo, būsi įsitaisęs 
plaučių emifizemą, Bilai“, arba „Tu, Bilai, man nesi sa- 
kęs, kokių pageidautum laidotuvių. Aš net tavo tikybos 
nežinau“. Ir taip toliau. 

Jis sakė Bilui, kad žmonija nusipelniusi baisios mir- 
ties už tai, kad taip negailestingai nusiaubusi tokią žavią 
planetą. 

— Visi mes — heliogabalai, Bilai,— sakydavo jis. 

Heliogabalu vadinosi Romos imperatorius, kurio įsa- 
kymu skulptorius nuliejo geležinį, tuščiavidurį natūralaus 
dydžio jautį su durelėmis. Durelės būdavo iš išorės už- 
sklendžiamos. Jaučio gerklė buvo kiaura. Daugiau angų 
jautyje nebuvo. 

Heliogabalui įsakius, į jautį pro dureles įstumdavo 
žmogų ir duris užsklęsdavo. To žmogaus balsas sklisdavo 
išorėn pro jaučio gerklę. Heliogabalas susikviesdavo sve- 
čių į malonų pokylį — stalai lūžta nuo valgymų ir vyno, 
daugybė gražių moterų ir jaunikaičių, ir čia Heliogabalas 
liepdavo tarnui uždegti prakurą. Prakuras gulėdavo po 
sausom malkom, o malkos — po tuo jaučiu. 


O Trautas turėjo dar vieną keistenybę: jis vadino veid- 
rodžius properšom. Jam buvo smagu vaizduotis, kad veid- 
rocdžiai — tai angos tarp dviejų visatų. 

Pamatęs vaiką netoli veidrodžio, jis, būdavo, įspėja- 
mai pagrūmos pirštu ir rimčiausiu veidu sako: ,„Neik prie 
tos properšos! Ar nori prasmegt į kitą visatą?" 

Ir taip toliau. 

Po Trauto mirties, aišku, visi veidrodžius vadino pro- 
peršom. Tai rodo, kokia pagarba buvo teikiama net jo 
sąmojui. 


O 1972 metais Trautas gyveno pusrūsyje Kohouzo mieste 
(Niujorko valstija). Duoną užsidirbdavo statydamas aliu- 
minio langines su tinkleliais nuo vabzdžių. Komercinė 
šio biznio pusė jam nebuvo patikima, kadangi jis buvo 
nesimpatingas. Simpatingumu buvo vadinama -tokia sa- 
vybė, dėl kurios nepažįstami žmonės iškart pajunta mei- 
lę ir pasitikėjimą asmeniu, nežiūrint, kokie to simpatin- 
go asmens ketinimai. 


O Dveinas Huveris buvo neapsakomai simpatingas. 
O Aš irgi, kai noriu, galiu būti neapsakomai simpatingas. 
O Daugelis žmonių neapsakomai simpatingi. 


O Trauto šefas ir darbo draugai nė nenumanė, kad jis 
rašytojas. Beje, apie jį nebuvo girdėjęs joks padoresnis 
leidėjas, nors tuo laiku, kai susitiko Dveiną, jis buvo pa- 
rašęs šimtą septyniolika romanų ir du tūkstančius apsa- 
kymų. 

Rankraščių kopijų sau jis nepasilikdavo. Juos siųsda- 
mas, neįdėdavo vokų su ženkliukais ir savo adresu, kad 
rankraščius būtų galima grąžinti. Kartais iš viso atgalinio 
adreso nenurodydavo. Leidėjų pavardžių ir adresų ras- 

davo literatūriniuose žurnaluose, kuriuos godžiai rydavo 
viešųjų bibliotekų periodikos skaityklose. Šitaip jis su- 
sirišo su Los Andželo firma „Pasaulio klasikų bibliote- 
ka“, kuri leido šlykščiausią pornografiją. Leidykla jo ro- 
manus, kuriuose paprastai apie moteris nebūdavo nė žo- 
džio, prikergdavo prie knygų ir žurnalų su nepadoriomis 
nuotraukomis, kad tie išeitų storesni. 

Nei kada, nei kur bus išspausdinta jo kūryba, jam 
nepranešdavo. O štai kiek jam už tai mokėdavo: nė 
gumbo. 


O Jam net neatsiųsdavo knygų autorinių egzempliorių, 
nei žurnalų su jo kūriniais, ir jis turėdavo jų ieškoti por- 
nografijos krautuvėlėse. O jo knygų pavadinimus dažnai 
pakeisdavo. Pavyzdžiui, ,„Apsišaukėlis Galaktikos valdo- 
vas“ virto ,„Bučinių maniaku'“. 

Tačiau labiausiai Trautą glumindavo leidėjų paren- 
kamos iliustracijos, kurios neturėdavo nieko bendra su 
jo kūriniais. Jis, pavyzdžiui, parašė romaną apie tokį 
žemietį Delmorą Skegą, viengungį, kurio visi kaimynai 
turėjo pulkus vaikų. O Skegas buvo mokslininkas, ir jis 
išrado būdą, kaip pratęsti giminę vištienos sultinio pa- 
galba. Nuskutęs nuo savo dešinio „delno gyvų ląstelių, 
jis suplakdavo jas su vištienos sultiniu ir pastatydavo 
sultinį po kosminiais spinduliais. Ląstelės virsdavo kūdi- 
kiais, kaip vandens lašai panašiais į Delmorą Skegą. 

Netrukus Delmoras kasdien susilaukdavo keleto nau- 
jagimių ir kviesdavo kaimynus pasidalinti jo laime ir 
džiaugsmu. Iš karto krikštydavo iki šimto kūdikių. Ir 
išgarsėjo kaip daugiavaikės šeimos galva. 

Ir taip toliau. 

O Skegas norėjo pasiekti, kad valdžia priimtų įstatymus, 
nukreiptus prieš pernelyg gausias šeimas. Tačiau įstatymų 
leidimo ir teisingumo organai, užuot ėmęsi tiesiogiai 
spręsti šią problemą, išleido griežtus įstatymus, draudžian- 
čius nevedusiems asmenims virti vištienos sultinį. 

Ir taip toliau. 

Iliustruota ši knyga buvo blausiomis nuotraukomis, 
vaizduojančiomis kelias baltaodes moteris, kurios darė 
fiti mMiti su tuo pačiu jucdacdžiu, kažkodėl dėvinčiu mek- 
sikietišką sombrerą. 

Tuo laiku, kai susitiko Dveiną Huverį, Trauto geriau- 
siai perkama knyga buvo „„Autoepidemija“. Leidėjas pa- 
vadinimo nepakeitė, tačiau beveik visą jį, taip pat ir 
Trauto pavardę uždengė ryškia reklaminę antrašte, ža- 


“ PAUG 
RINKTINIU 


BEBRIUKŲ! 


„Bebriukais“ buvo vadinamos nuotraukos, kuriose nu- 
fotografuotos moterys be kelnaičių. Šį pavadinimą su- 
galvojo fotoreporteriai, kuriems dažnai pasitaikydavo pa- 
ganyti akis po sijonais per avarijas, sporto varžybas, li- 
pant gaisrinėmis kopėčiomis ir taip toliau. Reikėjo sutar- 
tinio žodžio, kurį galėtų riktelėti kitiems reporteriams, 
pažįstamiems policininkams, ugniagesiams ir taip toliau, 

idant tie žinoių, ką gali, jei nori, pamatyti. Toks žodis 
atsirado: „„Bebriukas!“ 

Tikrasis bebriukas — tai stambus graužikas. Jis mėgo 
vandenį, todėl statydavo užtvankas. Atrodė štai taip: 


O tas „bebriukas“, kurį pamatę taip susijaudindavo 
fotoreporteriai, buvo vieta, pro kur gimsta vaikai. 


O Kai Dveinas buvo mažas ir kai Kilgoras Trautas buvo 
mažas, ir kai aš buvau mažas, ir net kai mes suaugom ir 
pasenom, policijos ir teisingumo organų pareiga buvo sau- 
goti, kad asmenys, nesusiję su medicina, nežiūrinėtų ir 
neaptarinėtų šių ,„bebriukų“. ,„Bebriukus“, kurių pasauly 
dešimt tūkstančių kartų daugiau negu tikrųjų, kažkodėl 
nutarta paversti įstatymo griežčiausiai saugoma paslap- 
timi. 

Todėl žmonės dėl „bebriukų“ kraustėsi iš proto. Kraus- 
tėsi iš proto ir dėl vieno minkšto metalo, cheminio ele- 
mento, kurį kažkodėl paskelbė pačiu vertingiausiu meta- 
lu,— tai yra dėl aukso. 


O Kai Dveinas, Trautas ir aš buvome maži, siautėjo ma- 
sinė psichozė ne tik dėl „bebriukų“, bet ir dėl papras- 
čiausių moteriškų kelnaičių. Mergaitės savo kelnikes kaip 
įmanydamos slėpdavo, o berniūkščiai kaip įmanydami 
stengdavosi jas pamatyti. 

Moteriškos kelnaitės atrodė taip: 


Tarp kita ko, vienas pirmųjų dalykų, kurių Dveinas 
dar visai mažas išmoko mokykloje, buvo tokia talalaika, 
kurią reikėdavo sušukti, jei bežaidžiant pasitaikydavo pa- 
matyti mergaitės kelnikes. Jį išmokė kiti mokiniai. Štai 
toji talalaika: 


Apie anglus, prancūzus 
Įdomu knygas skaityt, 
Bet mergiotės kelnikes 
Įdomiausia pamatyt. 


1979 metais, priimdamas Nobelio medicinos premiją, 
Kilgoras Trautas pareiškė: „Kai kas teigia, jog progresas 
neegzistuoja. Tai, kad iš visų gyvūnų Žemėje bėra likę 
tik Žmonės, man irgi atrodo abejotina pažanga. Susipa- 
žinusieji su seniau išspausdintais mano kūriniais supras, 
kodėl aš ypač liūdėjau, nugaišus paskutiniam bebrui. 

Tačiau kai aš buvau mažas, planetoje tarp mūsų gy- 
veno dvi pabaisos, dėl kurių išnykimo šiandien aš džiau- 
giuosi. Jos grasino mus pražudyti arba, geriausiu atveju, 
padaryti mūsų gyvenimą beprasmį. Nedaug trūko, ir 

joms būtų pavykę. Tai buvo žiaurūs priešai, nepalyginsi 
su mano mielais bičiuliais bebriukais. Sakysit, liūtai? Ne! 
Tigrai? Ne! Liūtai ir tigrai daugiausia snausdavo. O tos 
pabaisos, kurias jums pasakysiu, niekados nesumerkdavo 
akių. Jos tūnojo mūsų smegenyse. Tai buvo protu nepa- 
aiškinamas aukso godulys ir, o dangau, protu nepaaiški- 
namas noras pamatyti mergiotės kelnaites. 

Gerai, kad tos abi aistros buvo tokios absurdiškos, 
nes jos parodė, jog žmogui galima įteigti bet kokią idėją, 
o ja iįtikėjęs, jis aistringai stengsis gyventi taip, kaip ta 
idėja — be! kokia idėja — reikalauja. 

Todėl dabar mes galime kurti nesavanaudišką visuo- 
menę, altruizmui skirdami visą tą beprotišką aistrą, ku- 
rią eikvodavom auksui ir moteriškoms kelnaitėms“. 

Jis nutilo, o po to, padaręs liūdną grimasą, padekla- 
mavo pradžią talalaikos, kurią išmoko Bermuduose, bū- 
damas mažas. Talalaika skambėjo itin sarkastiškai ir dėl 
to, kad joje minimos dvi nebeegzistuojančios nacijos. 

„Apie anglus, prancūzus, — pradėjo jis,— įdomu kny- 
gas skaityt...“ 


O Jau Dveino Huverio ir Trauto istorinio susitikimo lai- 
kais moteriškų kelnaičių vertė buvo smarkiai kritusi. O 
aukso — tebekilo. 

Nuotraukų su moteriškom kelnaitėm nebeapsimokėjo 
spausdinti, ir net aukščiausios kokybės spalvoti kino fil- 
mai su „bebriukais“ neturėjo jokios paklausos. 

Buvo laikas, kai Trauto populiariausias romanas ,„„Au- 
toepidemija"“ dėl iliustracijų kainuodavo iki dvylikos do- 
lerių. Dabar už jį prašė tik dolerio, ir jei kas pirkdavo, 
tai ne dėl iliustracijų. Pirkdavo dėl teksto. 

O O tas tekstas, jei įdomu, pasakojo apie gyvenimą mer- 
dėjančioje planetoje Lingo Nr. 3, kurios gyventojai buvo 
panašūs į amerikietiškus automobilius. Judėjo ant ratų. 
Buvo varomi vidaus degimo variklių. Mito naudingomis 
iškasenomis. Tačiau jų niekas negamino. Jie dauginda- 
vosi: dėdavo kiaušinius, iš kurių išsirisdavo mažučiai 
automobiliukai, ir tie automobiliukai augdavo balutėse 
tepalo, išleisto iš suaugusiųjų karterių. 

Lingo Nr. 3 aplankė ateiviai iš kosmoso, kurie pamatė, 
kad planetos gyventojai baigia išmirti štai dėl kokios 
priežasties: jie buvo sunaikinę visus savo planetos gam- 
tinius resursus, net ir atmosierą. 

Svečiai iš kosmoso negalėjo pasiūlyti kažin kokios 
materialinės paramos. Automobiliai tikėjosi, Kad svečiai 
paskolins deguonies ir išgabens bent vieną jų kiaušinį 
į kokią kitą planetą, kur iš jo išsiris automobiliukas ir 
atgims automobilių civilizacija. Tačiau pats mažiausias jų 
kiaušinis svėrė beveik dvidešimt du kilogramus, o kosmo- 
nautai buvo vos pustrečio centimetro ūgio, o jų erdvė- 
laivis — Mažesnis už žemietišką batų dėžutę. Jie buvo at- 
skridę iš Zeltoldimaro. 

Zeltoldimariečių atstovas, vardu Keigas, pareiškė, kad 
daugiausia, ką jie galį padaryti, — tai apskelbti visai Vi- 
satai, kokie nuostabūs sutvėrimai yra buvę automobiliai. 
Štai ką jis pasakė tiems degalų pristigusiems rūdijantiems 
trantams: „Jūs mirsite, tačiau jūsų atminimas liks gyvas.“ 

Šio epizodo iliustracija vaizdavo dvi ant kušetės išsi- 
kėsnojusias jaunas kines, iš pažiūros tikras dvynukes. 


O Ir Keigas su savo narsia zeltoldimariečių komanda, ku- 
rios visi nariai buvo homoseksualistai, ėmė klajoti po Vi- 
satą, neleisdamas, kad autobūtybių atminimas nugrimztų 

užmarštin. Galiausiai jie pasiekė Žemės planetą. Nieko 
bloga nemanydamas, Keigas papasakojo žemiečiams apie 
automobilius. Keigas nežinojo, kad viena vienintelė idėja 
gali pražudyti žemiečius taip pat lengvai kaip cholera 
ar maras. Žemiečiai neturėjo imuniteto pamišėliškoms 
idėjoms. 


O O štai kodėl, pasak Trauto, žemiečiai negalėdavo at- 
mesti blogų idėjų: „Žemėje idėjos tebuvo ženkliukai, 
simbolizuojantys arba draugystę, arba priešiškumą. Jų tu- 
rinys neturėjo reikšmės. Draugai pritardavo draugams, 
reikšdami draugiškumą. Priešai nesutardavo su priešais, 
reikšdami priešiškumą. 

Žemiečių išpažįstamos idėjos šimtus tūkstančių metų 
nevaidino jokio vaidmens — nieko pakeisti žemiečių gy- 
venime jos negalėjo. Tokiais ženkliukais kaip idėjos ga- 
lėjo būti bet kas. 

Žemiečiai turėjo net priežodį apie idėjų tuštumą: „Jei 
norai virstų žirgais, tai visi elgetos jodinėtų raiti.“ 

Paskui žemiečiai išrado visokiausių įnagių, ir nuo ta- 
da neapgalvotas pritarimas draugams galėjo prilygti sa- 
vižudybei arba dar blogiau. Tačiau jie ir toliau pritar- 
davo draugams — ne dėl sveiko proto, mandagumo ar 
savisaugos, o iš draugiškumo. 

Žemiečiai ir toliau, užuot gerai pamąstę, rodė drau- 
giškumą. Ir net kompiuterius, kad už juos galvotų, jie 
sukūrė ne dėl žinių, o dėl draugiškumo. Ir tokiu būdu 


w-— wo 


elgetos pasibalnojo žirgelius'. 

3 SKYRIUS 


Pasak Trauto romano, praėjus šimtmečiui nuo mažy- 
lio Keigo apsilankymo Žemėje, visi gyvi padarai toje 
kažkada buvusioje taikioje, drėgnoje ir trąšioje mėlynai 
žalioje planetoje merdėjo arba buvo išmirę. Visur riog- 
sojo griaučiai didžiulių vabalų, kuriuos žmonės susikūrė 
ir ėmė garbinti. Tai buvo automobiliai. Tai jie viską su- 
naikino. 

Pats mažylis Keigas mirė gerokai anksčiau už šią pla- 
netą. Jis viename Detroito bare bandė pasisakyti apie 
automobilizmo žalą, bet buvo toks mažutis, kad niekas 
nekreipė į jį jokio dėmesio. Jis prigulė minutę ilsterėti, 
ir girtas automobilių gamyklos darbininkas, palaikęs Kei- 
gą degtuku, nužudė jį, keliskart brūkštelėjęs į baro sie- 
nelę. 


O Iki 1972 metų Trautas buvo gavęs vos vieną savo ger- 
bėjo laišką. Jį parašė keistuolis milijonierius, kuris nu- 
sisamdė privačių seklių agentūrą išaiškinti, kas toks 
Trautas yra ir kur gyvena. Trautas buvo toks niekam 
nežinomas, jog paieška milijonieriui atsiėjo aštuoniolika 
tūkstančių dolerių. 

Gerbėjo laiškas Trautą surado Kohouzo mieste, tame 
pusrūsyje. Buvo rašytas ranka, ir Trautas nusprendė, kad 
jo autoriui ne daugiau kaip keturiolika metų. Laiške buvo 
rašoma, kad ,,„Autoepidemija“— geriausias angliškai pa- 
rašytas romanas ir kad Trautas vertas būti Jungtinių 
Valstijų prezidentu. 

Trautas balsiai perskaitė laišką savo papūgiukui. 

— Debesys sklaidosi, Bilai,—- tarė jis.— Aš taip ir žŽi- 
nojau. Tu tik paklausyk! 

Ir jis perskaitė laišką. Iš laiško nieku būdu negalėjai 
numanyti, kad jo autorius, pavarde Eliotas Rouzvoteris,-- 
suaugęs, pasakiškai turtingas žmogus. 


O Beje, Kilgoras Trautas Jungtinių Valstijų prezidentu 
tapti būtų galėjęs tik priėmus konstitucinę pataisą. Jis 
buvo gimęs ne Valstijose. Jo gimimo vieta — Bermudai. 
Jo tėvas Leo Trautas, Amerikos pilietis, daug metų tar- 
navo Karališkojoje ornitologų draugijoje — saugojo vie- 
nintelę pasaulyje Bermudų erelių lizdavietę. Šie didžiu- 
liai žalsvi jūrų ereliai, nepaisant visų pastangų, galiausiai 
išstipo. 

O Vaikystėje Trautas matė, kaip vienas po kito stimpa 
tie ereliai. Tėvas buvo pavedęs jam liūdną uždavinį — 
matuoti nugaišusių paukščių išskleistų sparnų ilgumą. Tai 
buvo stambiausi padarai planetoje, skraidę savo raumenų 
jėga. O paskutinio kritusio paukščio sparnai buvo rekor- 
dinio ilgumo -- penki metrai aštuoniasdešimt šeši centi- 
metrai. 

Visiems ereliams išstipus, išaiškėjo jų žuvimo prie- 
žastis: grybelis ėsdavęs jų akis ir smegenis. Žmonės už- 
nešė tą grybelį į jų lizdavietę nekalta kojų mikozės 
iorma. 

Štai kaip atrodė Kilgoro Trauto gimtosios salos vė- 
liava: 


O Žodžiu, Kilgoro Trauto vaikystė, nepaisant saulės ir 
gryno oro, buvo liūdnoka. Pesimizmo, kuris slėgė jį visą 
gyvenimą, kuris suardė tris jo santuokas, kuris išginė 
iš namų keturiolikmeti įo vienturtį sūnų Leo, — to pesi- 
mizmo šaknys tikriausiai glūdėjo karčiai salsvuose erelių 
puvėsiuose. 


O Gerbėjo laiškas atėjo pavėluotai. Kilgoro Trauto jis 
nenudžiugino. Trautas jį palaikė pasikėsinimu į asmeni- 
nio gyvenimo neliečiamumą. Rouzvoterio laiške slypėjo 
pažadas išgarsinti Trautą. Į tai Trautas, girdint tiktai pa- 
pūgiukui, štai ką atsakė: 

— Nelįskit, po velnių, į mano lavonmaišį! 

Lavonmaišiai buvo tokie dideli plastmasiniai maišai 
ką tik žuvusiems amerikiečių kareiviams supakuoti. Tai 
buvo naujausių laikų išradimas. 


O Aš nežinau, kas išgalvojo lavonmaišį. Užtat žinau, kas 
išgalvojo Trautą. Išgalvojau jį aš. 

Sugalvojau jį kreivadantį. Užželdžiau jam plaukus, bet 
žilus. Neleidau šukuotis ir vaikščioti į kirpyklą. Užaugi- 
nau plaukus ilgus, susivėlusius. 

Kojas daviau tokias, kokiomis Visatos Kūrėjas apdo- 
vanojo mano tėvą, kai jisai virto surukusiu seneliuku. 
Jos atrodė it balti šakaliai. Nusišėrusios, išraizgytos keis- 
čiausiais reljefiniais išsiplėtusių venų ornamentais. 

O praėjus dviem mėnesiams po to, kai Trautas gavo 
pirmąjį gerbėjo laišką, jis mano valia pašto dėžutėje rado 
kvietimą dalyvauti Menų festivalyje viename Amerikos 
Vidurvakarių mieste. 

() Laišką atsiuntė festivalio pirmininkas Fredas T. Beris. 
Beris kreipėsi į Trautą su didžiule, stačiai nuolankia pa- 
garba. Jis prašė Trautą būti vienu iš keleto įžymių kvies- 
tinių festivalio svečių. Festivalis, truksiantis penkias die- 
nas, skiriamas Mildredos Beri Menų centro Midlendo 
mieste atidarymui. 


Laiške nebuvo paaiškinta, kad Mildreda Beri — tai fes- 
tivalio pirmininko, turtingiausio midlendiečio, velionė 
motina. Fredas Beris buvo naujojo Menų centro fundato- 
rius. Pastatas buvo peršviečiamas belangis kamuolys ant 
kojūkų. Kai vakarais viduje uždegdavo šviesą, jis at- 
rodydavo lyg mėnulio pilnatis. 

Tarp kitko, Fredas Beris buvo vienmetis su Trautu. 
Juodu gimė netgi tą pačią dieną. Tačiau panašumo buvo 
anaiptol nepanašūs. Fredas Beris, nors ir grynakraujis 
anglosaksas, jau net nepanėšėjo į baltaodį. Jis ėjo senyn 
ir senyn, laimingyn ir laimingyn, plaukai jam visur bai- 
gė nuplikti, ir jis darėsi vis panašesnis į jaudrų seną 
kiną. 

Jis pasidarė toks panašus į kiną, jog net ir rengtis 
ėmė kiniškai. Tikri kinai jį dažnai palaikydavo tikru kinu. 


O Fredas Beris savo laiške prisipažino neskaitęs Kilgoro 
Trauto kūrinių, tačiau žadėjo su džiaugsmu iki festivalio 
perskaityti. „Jus karštai rekomenduoja Eliotas Rouzvo- 
teris,— rašė Beris.— Jis laiduoja, kad jūs esate bene įžy- 
mMiausias šiuolaikinis amerikiečių romanistas. Aukštesnio 
įvertinimo būti negali.“ 

Prie laiško buvo prisegtas tūkstančio dolerių čekis 
Fredas Beris paaiškino, jog tai kelionės išlaidos ir ho- 
noraras. 

Tai buvo krūva pinigų. Trautas stai$a pasakiškai pra- 
turtėjo. 


O O štai kaip išėjo, kad Trautą pakvietė į festivalį. Fre- 
das Beris užsigeidė papuošti festivalį kokiu nors pasa- 
kiškai vertingu aliejiniais dažais tapytu paveikslu. Kad 
ir koks turtingas, nusipirkti tokio paveikslo jis neišga- 
lėjo, todėl ėmė ieškoti, kas paskolintų. 

Pirmiausia jis kreipėsi į Eliotą Rouzvoterį, kuris turėjo 
daugiau nei trijų milijonų dolerių vertės El Greką. Rouz- 
voteris sutiko paskolinti jį festivaliui su viena sąlyga: 
jeigu jie į festivalį pasikvies didžiausią šiuolaikinį anglų 
kalba rašantį romanistą, tai yra Kilgorą Trautą. 

Trautas, perskaitęs savimeilę glostantį kvietimą, nu- 
sijuokė, bet paskui apsigando. Vėl kažkoks pašalietis 
lenda į jo lavonmaišį! Pakėlęs akis į dangų, jis išvargusiu 
balsu paklausė papūgiuką: 

— Kaip čia yra, kad kažkas Nei iš šio, nei iš to su- 
sidomėjo Kilgoru Trautu? id 

Jis dar sykį perskaitė laišką. 

— Jiems, Bilai, negana Kilgoro Trauto,— tarė jis,— 
jiems reikia dar ir su smokingu! Čia kažkas ne taip...— 
Jis gūžtelėjo pečiais.— O gal jie mane kviečia todėl, kad 
žino, jog aš turiu smokingą? 

Trautas tikrai turėjo smokingą. Smokingas gulėjo la- 
gamine, kurį jis tampė iš vienos vietos į kitą jau dau- 
giau kaip keturiasdešimt metų. Jame tarp vaikystės Žaislų, 
Bermudų erelio kaulų ir daugelio kitų retenybių Trautas 
laikė smokingą, kurį 1524 metais, mokydamasis Deitono 
(Ohajo valstija) Tomo Džefersono vidurinės mokyklos 
paskutinėje klasėje, vilkėdavo šokių vakaruose. Trautas 

gimė Bermuduose ir ten lankė mokyklą iki aštuntos kla- 
sės. Bet vėliau jų šeima persikėlė į Deitoną. 

Jo mokykla buvo pavadinta vardu vieno vergvaldžio, 
kuris išgarsėjo ir kaip vienas didžiausių pasauly žmogaus 
laisvės teoretikų. 


O Trautas išsitraukė iš lagamino smokingą ir apsivilko. 
Smokingas buvo labai panašus į tą, kuriuo, matydavau, 
apsivilkdavo senas senutėlis mano tėvas. Jis buvo paėjęs 
žalsva pelėsių patina. Kai kurie pelėsiais apsibarzdoję 
ploteliai priminė švelnų triušio kailiuką. 

— Vakarais bus pats tas,--- tarė Trautas.— Bet tu man 
pasakyk, Bilai, ką vilki Midlende spalio mėnesį dieno- 
mis.— Jis pakėlė kelnių kiškas, atidengdamas keistai or- 
namentuotas blauzdas.— Gal Bermudų šortus ir puskojines 
iki vidurio blauzdų? Kaip sakei, Bilai? Galų gale juk aš 
iš Bermudų! 

Jis patrynė smokingą drėgnu skudurėliu, ir pelėsiai 
lengvai nusibraukė. 

— Nemalonu man juos žudytl, Bilai,— pasakė jis.— Pe- 
lėsiai turi tokią pat teisę gyvent kaip ir aš. Jie žino, ko 
nori, Bilai. O aš — aš jau nė velnio nežinau. 

Paskui jis susimąstė: o Ko gi galėtų norėti Bilas? At- 
spėti buvo nesunku. 

— Bilai,— tarė jis.— Aš tave taip myliu ir aš dabar 
tokia stambi figūra Visatos mastu, kad išpildysiu tris di- 
džiausius tavo norus.— Ir jis atidarė narvelio dureles, ko 
Bilas ir per tūkstantį metų nebūtų įstengęs padaryti. 

Bilas purptelėjo ant palangės. Jis įsirėmė petuku į 
stiklą. Nuo visiškos laisvės Bilą skyrė tiktai stiklo sie- 
nelė. Nors Trautas visiems statydavo langines, savo pa- 
ties būste langinių neturėjo įsistatęs. 

— Tuoj išsipildys ir tavo antrasis noras, — tarė Trau- 

227 


tas ir vėl padarė tai, ko Bilas užsimušk nebūtų padaręs: 
jis atidarė langą. Tačiau papūgiukas taip išsigando, jog 
frrr nulėkė ir niurktelėjo į narvelį. 

Trautas uždarė narvelį ir užsklendė dureles. 

— Niekas, kiek žinau, nėra protingiau išnaudojęs trijų 
norų, — pasakė jis paukštukui.— Dabar tu žinosi, ko tikrai 
verta norėti — ištrūkti iš narvelio. 


O) Trautas suprato, kad tarp jo vienintelio gerbėjo laiš- 
ko ir kvietimo esama ryšio, bet negalėjo patikėti, kad 
Rouzvoteris — suaugęs žmogus. Rouzvoterio braižas atro- 


ių uolas būti 


ptevideila! 


— Bilai, — mąsliai tarė Trautas,— į šitą reikalą mane 
įpainiojo kažkoks Rouzvoteriokas. Jo tėvai, matyt, fes- 
tivalio pirmininko bičiuliai, o tie festivalininkai nenusi- 
mano apie literatūrą. Berniūkštis pasakė, kad aš geras 
rašytojas,— jie ir patikėjo.— Trautas papurtė galvą.— 
Nevažiuosiu aš į tą Midlendą, Bilai. Nenoriu palikt savo 
narvelio. Nesu toks kvailas. Bet nevažiuočiau, jeigu ir 
norėčiau. Ar tam, kad ten iš manęs pasijuokltų — iš ma- 
nęs ir iš mano vienintelio gerbėjo? 

O Pasakyta — padaryta. Tačiau tarpas nuo tarpo jis vis 
skaitinėjo kvietimą, išmoko atmintinai, kol galiausiai ja- 
me išskaitė itin subtilią užuominą. Ji buvo užšifruota fir- 
minio blanko antraštėje, kur buvo nupieštos dvi kaukės, 
simbolizuojančios komediją ir tragediją. 

Viena kaukė atrodė taip: 


Kita atrodė taip: 


— Jiems ten reikalingi vieni šipatos,— tarė Trautas 
papūgiukui— Nelaimingiems nevėkšloms geriau nesiro- 
dyti. 

Tačiau jo galvoje mintis vijo mintį. Viena iš jų jam 
pasirodė gana pikantiška: „O gal jiems kaip tik būtų 
sveika pamatyti nelaimingą nevėkšlą?“ 

Ir jis sukruto. 

— Žinai, Bilai — tarė jis— aš palieku narvelį, bet 
greit grįšiu. Tegu jie ten pamato, ko dar niekas jokiame 
menų festivalyje nėra regėjęs: atstovą tūkstančių meni- 
ninkų, kurie pašventė visą savo gyvenimą tiesos ir grožio 
ieškojimui — ir gumbą rado! 

O Taip Trautas vis dėlto priėmė kvietimą. Likus dviem 
dienom iki festivalio atidarymo, jis paliko Bilą prižiū- 
rėti šeimininkei ir, įsisegęs į trumpikes penkis šimtus do- 
lerių, pakeleivinėmis mašinomis nusibaladojo į Niujorką. 
Likusius pinigus padėjo į banką. 

Į Niujorką jis nuvažiavo paieškoti pornografijos krau- 
tuvėlėse savo knygų. Namie neturėjo nė vienos. Savo 
knygų jis nekentė, tačiau norėjo kai ką paskaityti mid- 
lendiečiams — pademonstruoti tragediją, kurioje buvo ir 
daug komiškų dalykų. 

Ir dar jis ketino pasakyti midlendiečiams, kokio norėtų 
antkapio. 

Ogi tokio: 


KAZKAS 


(nuo tada iki tada) 


+ 


JIS STENGĖESI 


4 SKYRIUS 


O Tuo tarpu Dveino protas kuo tolyn, tuo labyn drums- 
tėsi. Vieną naktį danguje virš naujojo Mildredos Beri 
Menų centro jam pasimatė vienuolika mėnulių. Kitą rytą 
Arsenalo aveniu ir Senojo apygardos plento sankryžoje 
jis išvydo milžinišką antį, reguliuojančią eismą. Ką matė, 
niekam nesisakė. Slėpė nuo visų. 

O kenksmingosioms medžiagoms, susikaupusioms jo 
smegenyse, tos paslaptys buvo įsiėdusios iki gyvo kaulo. 
Joms negana buvo to, kad Dveinas per jas jautė ir matė 
visokias keistenybes. Joms knietėjo, kad jis dar ir elgtųsi 
keistai —ir ne šiaip sau elgtųsi, o ir gerokai patriukš- 
mautų. 

Jos norėjo, kad Dveinas Huveris didžiuotųsi savo liga. 


O Daug kas vėliau prikaišiojo sau, kad nepastebėjo Dvei- 
no elgesyje pavojingų simptomų, kad neatsiliepė, kai 
jisai nedviprasmiškai šaukėsi pagalbos. Po to, kai Dveinas 
sukėlė skandalą, vietinis laikraštis ryšium su tuo paskel- 
bė gilios užuojautos sklidiną vedamąjį, raginantį stebėti, 
ar Nėra pažįstamų žmonių elgesyje pavojingų simptomų. 
Štai to straipsnio antraštė: 


PAGALBOS ŠAUKSMAS 


Tačiau iki susitikimo su Kilgoru Trautu Dveinas ne- 
atrodė toks jau nenormalus. Žmonėse jis nei elgesiu, nei 
samprotavimais, nei šneka neišsiskyrė iš kitų midlendie- 
čių. Artimiausias jam asmuo— Fransina Peiko, baltaodė 
jo sekretorė ir meilužė, — sakė, jog visą mėnesį, prieš 
išaiškčiant jo beprotystei, Dveinas kasdien daręsis vis 
laimingesnis ir laimingesnis, 


231 


— Aš jau maniau,— pasakė ji ligoninės palatoje laik- 
raščio reporteriui— jis baigia atsigauti po žmonos nusi- 
žudymo. 


O Fransina dirbo pagrindinėje Dveino darbavietėje, tai 
yra Dveino Huverio „Pontiakų“ parke Vienuoliktojoje 
atšakoje, netoli nuo Centrinės magistralės, naujojo ,„Ra- 
mybės“ viešbučio pašonėje. 

OO štai kodėl Fransina manė, jog Dveinas darosi vis 
laimingesnis: jis ėmė dainuoti populiarias savo jaunystės 
dienų dainas, tokias kaip „Senasis žibintininkas“, ,„Tipi 
tipi tin“, „„Glausk mane karštai“, „Mėlynas mėnuo“ ir taip 
toliau. Seniau Dveinas niekad nedainuodavo. O dabar 
garsiai dainuodavo sėdėdamas už rašomojo stalo, vežio- 
damas klientą demonstraciniu automobiliu, žiūrėdamas, 
kaip mechanikas aptarnauja automobilį. Sykį jis garsiai 
uždainavo naujojo „Ramybės“ viešbučio vestibiulyje, šyp- 
sodamasis ir mostais sveikindamas žmones, tartum pasam- 
dytas dainuoti jų malonumui. Tačiau niekam ir į galvą 
neatėjo, kad tai jau psichinio pakrikimo ženklas — juoba 
kad Dveinui priklausė dalis viešbučio. 

Štai kaip apšnekėjo Dveiną juodaodis kelneris ir juo- 
daodis indų surinkėjas: 

— Girdi? Dainuoja,-- tarė indų surinkėjas. 

— Jeigu turėčiau jo turtus, aš irgi dainuočiau,— atsa- 
kė kelneris. 


O Vienintelis žmogus, visiems girdint pareiškęs, jog 
Dveinas kraustosi iš proto, buvo baltaodis Dveino pre- 
kybos reikalų vedėjas Haris Lesabras. Lygiai savaitė prieš 
Dveinui pametant paskutinį varžtelį Haris pasakė Fran- 
sinai Pefko: 

— Dveinui kažkas užėjo. Būdavo toks malonus. O da- 
bar — nebe. 

Haris pažinojo Dveiną geriau negu bet kas kitas. Jis 
dirbo Dveino agentūroje jau dvidešimt metų. Haris pas 
jį įsidarbino, kai agentūra stovėjo pačiame negrų rajono 
pakraštyje. Negrai buvo juodaodžiai žmonės. 

— Aš pažįstu jį kaip frontininkas frontininką,— sakė 
Haris.— Kai agentūra buvo Džefersono gatvės gale, mudu 
su juo kasdien rizikuodavom gyvybe. Mus apiplėšdavo 
vidutiniškai keturiolika sykių per metus. Ir patikėkit — 
aš pirmąsyk matau Dveiną tokį. 


O Dėl apiplėšimų buvo tiesa. Todėl Dveinas ir „Pontia- 
ko“ agentūrą įsigijo taip pigiai. Pirkti naujus automobi- 
lius išnešdavo tik baltaodžių kišenė, ir dar juodaodžių 
nusikaltėlių, tačiau tie pripažino tiktai „„Kadilakus“. O 
baltaodžiai į Džefersono gatvę bijojo ir koją kelti. 


O O štai iš kur Dveinas sugraibė pinigų įsigyti agentūrai: 
jis gavo paskolą iš Midlendo apygardos valstybinio ban- 
ko. Paskolai paremti užstatė savo akcijas, priklausančias 
kompanijai, kuri anuomet vadinosi Midlendo artilerijos- 
technikos kompanija. Vėliau ji virto kompanija ,„Beritron 
Limited“. O dar seniau, Didžiosios krizės įkarštyje, kai 
Dveinas tik supirkinėjo akcijas, kompanija vadinosi Ame- 
rikos „„Robo-Medžiko“ korporacija. 

Metams bėgant, kompanija kaitaliojo savo pavadinimą, 
kadangi tolydžio keitėsi jos veiklos pobūdis. Tačiau ad- 
ministracija iš pagarbos praeičiai liko ištikima senajam 
kompanijos devizui. Devizas skambėjo taip: 


SUDIE, JUODASIS PIRMADIENI. 

O Peklausykit! 

Haris Lesabras sakė Fransinai: 

— Kai su žmogumi esi praėjęs mūšius, imi pastebėti 
menkiausius jo būdo pasikeitimus. O Dveinas pasikeitęs, 
nėra abejonės. Paklauskit Vernoną Garą. 

Vernonas Garas buvo baltaodis automechanikas, vie- 
nintelis, be Lesabro, Dveino tarnautojas, dirbęs agentūroje 
dar prieš Dveinui perkeliant ją prie Centrinės magistra- 
lės. Kalbamu metu Vernonas turėjo savų bėdų. Jo žmona 
Merė sirgo šizofrenija, ir Vernonas nepastebėjo, ar Dvei- 
nas pasikeitęs, ar ne. Vernono žmona buvo įsikalusi, kad 
Vernonas nori paversti jos smegenis plutoniu. 


(“) Haris Lesabras turėjo teisę kalbėti apie mūšius. Jis 
per karą rimtai uostė parako. Dveinas — ne. Tiesa, per 
Antrąjį pasaulinį karą jis civilio teisėmis tarnavo Jung- 
tinių Valstijų kariniame Oro laivyne. Sykį jam teko už- 
rašyti šūkį ant dviejų šimtų dvidešimt šešių kilogramų 
svorio bombos, kuri turėjo būti numesta ant Vokietijos 
miesto Hamburgo. Štai ką jis užrašė: 


O — Hari, — atsakė Fransina,— kiekvieno žmogaus gyve- 
nime būna juodų dienų. O Lveinui jų pasitaiko mažiau 
negu bet kuriam kitam mano pažįstamam. Todėl kai jam 
tokios dienos užeina, žmonės pyksta ir stebisi. O be rei- 
kalo! Jis toks pat žmogus kaip ir visi. 

— Bet kodėl jis kimba būtinai prie manęs?— negalėjo 
nurimti Haris. Tai buvo tiesa: Dveinas tądien tik jį vie- 
ną apipylė įžeidimais ir patyčiomis. Visiems kitiems Dvei- 
nas ir toliau atrodė malonus nors prie žaizdos dėk. 

Vėliau, tiesa, Dveinas puldinės visokius žmones, tarp 
jų ir tris visiškai nepažįstamus piliečius iš Erio (Pensil- 
vanijos valstija), pirmąkart atvykusius į Midlendą. Ta- 
čiau kol kas Haris buvo jo vienintelė auka. 


O — Už ką jis mane?— klausė Haris. Tokį klausimą Mid- 
lende galėdavai dažnai girdėti. Midlendiečiai visados taip 
klausdavo —, Už ką dabar mane?'— kai juos kišdavo į 
greitosios pagalbos mašinas po visokių nelaimingų atsiti- 
kimų, kai areštuodavo už visuomeninės tvarkos pažeidi- 
mą, kai juos apiplėšdavo, kai gaudavo per snukį ir taip 
toliau. 

— Matyt, jaučia, kad jūs tikras vyras ir draugas ir 
pakęsit jį, kai jis blogai nusiteikęs, — pasakė Fransina. 

— O jums patiktų, jeigu jis imtų derglioti jūsų dra- 
bužius?— paklausė Haris. Dveinas taip ir buvo padaręs — 
visokiais žodžiais išdergęs Hario drabužius. 

— Bet nepamirškit, kad geresnio darbo kaip pas jį 
visam mieste nerasit, — atsakė Fransina. Tai buvo tiesa. 
Dveinas mokėjo gerus atlyginimus. Metų pabaigoje iš- 
mokėdavo pelno procentus ir kalėdinį priedą. Jis pir- 
masis iš visų automobilių prekybininkų toje valstijos da- 
lyįe išrūpino savo tarnautojams „Mėlynojo kryžiaus ir 
mėlynojo skydo“ sveikatos draudimo polisus. Aprūpini- 
mas pensijomis jo agentūroje buvo geriausias mieste, iš- 
skyrus gal tik „Beritroną“. Jo kabineto durys buvo vi- 
sada atviros bet kuriam tarnautojui, norinčiam pasibė- 
doti — nesvarbu, ar tos bėdos buvo susijusios su automo- 
biliais, ar ne. 

Pavyzdžiui, tą dieną, kai išdergė Hario drabužius, 
Dveinas dvi valandas prašnekėjo su Vernonu Garu apie 
Vernono žmonos haliucinacijas. 

— Jai vaidenasi, ko nėra,— sakė Vernonas. 

— Jai reikia poilsio, Vernai,— atsakė Dveinas. 

— Ko gera, man irgi galvoj maišosi, — pasakė Verno- 
nas.— Rupų miltų, pareisiu namo — šnekėsiuos šnekėsiuos 
su savo šunėku... 

— Ne tu vienas — aš irgi, — pasakė Dveinas. 


O O štai kaip išėjo, kad Dveinas Hariui taip sugadino 
upą. 

Haris užsuko į Dveino kabinetą, vos tik išėjus Verno- 
nui. Jis nesitikėjo jokio nemalonumo, nes su Dveinu visą 
laiką neblogai sutarė. 

— Na kaip, kovų drauguži, laikomės?— tarė jis Dvei- 
nui. 

— Normaliai, — atsakė Dveinas.— O tu turi kokių rū- 
pesčių? 

— Ne,— atsakė Haris. 

— Verno žmona įsikalbėjo, kad Vernas nori paversti 

jos smegenis plutoniu,— pasakė Dveinas. 
+ — Kokiu plutoniu?— paklausė Haris; ir taip toliau. Jie 
paplepėjo apie šį bei tą, o paskui, kad šneka nenutrūktų, 
Haris užvedė kalbą apie save. Jis pasakė, jog kartais gai- 
lisis, kad neturįs vaikų.— Nors iš dalies aš ir patenkin- 
tas,— toliau svarstė jis.— Pasaulis, supranti, ir taip per- 
pildytas. 

Dveinas nieko neatsakė. 

— Gal reikėjo mums kokį įsivaikint,— tarė Haris — 
bet dabar jau po laiko. O mudu su bobike ir vienudu 
smagiai pažaidžiam. Kam mums to vaiko? 

Hariui prasitarus apie įvaikinimą, Dveinas ir pratrūko. 
Mat jį patį buvo įsūniję sutuoktiniai, kurie, manydami 
gamykloje užkalsią daug pinigo, per Pirmąjį pasaulinį 
karą atsikėlė iš Vakarų Virdžinijos į Midlendą. Dveino 
tikroji motina buvo senmergė mokytoja, kuri rašė sen- 
timentalius eilėraščius ir save laikė karaliaus Ričardo 
Liūtaširdžio palikuone. Jo tikrasis tėvas buvo klajojantis 
spaustuvininkas, kuris palenkė karaliaus Ričardo palikuo- 
nės širdį tuo, kad surinko linotipu jos eilėraščius. Jos 
kūrinių jis nei į laikraščius prakišo, nei nieko. Jai pa- 
kako ir to, kad jis surinko juos linotipu. 

Ji buvo defektyvi vaikų gimdomoji mašina. Gimdy- 
dama Dveiną, ji automatiškai susinaikino. Spaustuvinin- 
kas dingo. Jis buvo dingstamoji mašina. 


O Calimas daiktas, kad užuomina apie įvaikinimą sukėlė 
Dveino smegenyse pragaištingą cheminę reakciją. Ar 
šiaip, ar taip, tačiau Dveinas staiga kad tėkš Hariui: 

— Žinai, Hari, paprašyk tu Verną Garą skudurų, su- 
mirkyk ,„„Mėlynajame Sunoke“ ir padek spintą su savo 
šūdinais rūbais, nes kai žiūriu į tave, jaučiuosi lyg sėdė- 
čiau pas brolius Votsonus. 

Broliai Votsonai laikė pasiturinčių ir turtingų balta- 
odžių laidojimo biurą. „Mėlynasis Sunokas“ buvo tokia 
benzino markė. 

Iš pradžių Haris apstulbo, paskui įsižeidė. Per visus 
jų pažinties metus Dveinas dėl drabužių jam nė žodžio 
nebuvo prikišęs. Hariui atrodė, kad jis rengiasi kukliai 
ir tvarkingai. Marškiniai — balti. Kaklaraiščiai — juodi ir 
tamsiai mėlyni. Kostiumai — pilki ir tamsiai mėlyni. Batai 
ir puskojinės — juodi. 

— Matai, Hari, — gaižiai išsiviepė Dveinas,— artėja 

Havajų savaitė, ir aš nejuokauju: arba supleškink savo 
rūbekšlius ir įsigyk naujus, arba prašykis darbo pas Vot- 
sonus. Tegu ten, kai dirbsi, tave išbalzamuoja. 


O Haris taip ir išsižiojo. Havajų savaitė, apie kurią už- 
siminė Dveinas, buvo renginys, skirtas prekybai pagy- 
vinti. Jo metu visą agentūrą taip išpuošdavo, kad ji at- 
rodytų kuo panašesnė į Havajų salas. Klientai, kurie tą 
savaitę pirkdavo naujus ir vartotus automobilius arba už- 
mokėdavo už savojo remontą daugiau nei penkis šimtus 
dolerių, automatiškai tapdavo loterijos dalyviais. Trijų 
laimingųjų laukė nemokama kelionė per Las Vegą ir San 
Franciską į Havajus. Laimėtojas galėjo į kelionę kartu 
vežtis ir dar vieną žmogų. 

— Aš nepriekaištauju, kad tu turi „biuikišką“ pavar- 
dę, nors pardavinėji „„Pontiakus“...— toliau kalbėjo Dvei- 
nas. Jis padarė šitą užuominą ryšium su tuo, kad „„Dže- 
neral motorz“ gamino „Biuiko“ modelį, vadinamą „Le- 
sabru“.— Pavardės nepakeisi — Dveinas tyliai barbeno 
į stalą. Tačiau tai atrodė grėsmingiau, negu kad būtų 
trankęs stalą kumščiu.— Tačiau velniškai daug ką galė- 
tum pakeisti, Hari. Prieš akis ilgas savaitgalis. Todėl ti- 
kiuosi, antradienį atėjęs į darbą, pamatyti tave visai kitą 
žmogų. 

Savaitgalis turėjo būti ilgesnis negu paprastai, nes 
pirmadienis buvo valstybinė šventė — Veteranų diena. Ji 
buvo skirta pagerbti žmonėms, kurie tarnavo savo šaliai, 
vilkėdami kariškomis uniformomis. 


O — Kai mudu pradėjom prekiauti Hari — tarė Dvei- 
nas, —,,Pontiakais“ važinėdavo mokytojos, senelės ir ne- 
tekėjusios tetulės.— Taip ir buvo.— Gal tu nepastebėjai, 

Hari, dabartinius prašmatnius, tviskančius ,„Pontiakus“ 
perka žmonės, kurie iš gyvenimo spaudžia kaifą! O tu 
rengiesi tartum laidojimo reikmenų biuro tarnautojas! 
tų pagalvoti, kad šitas žmogynas turi ką nors bendra su 
„Pontiakais'?“ 

Haris Lesabras, baisiausiai priblokštas, nė nebesakė 
Dveinui, jog, nepaisant išvaizdos, jis pripažintas vienu 
geriausių „Pontiako“ prekybos agentų ne tik pačioje vals- 
tijoje, bet ir visuose Vidurvakariuose. O Midlendo srityje 
„Pontiakas“, nors ir nepigus, buvo pats populiariausias 
automobilis. Jis buvo vidutinio brangumo. 


O Dveinas Huveris pasakė vargšui Hariui Lesabrui, kad 
Havajų savaitė, prasidėsianti tuoj po Veteranų dienos, 
Hariui būsianti auksinė proga atsipūsti, pasilinksminti ir 
kitus palinksminti. 

— Pasakysiu tau naujieną, Hari,— kalbėjo Dveinas:— 
šiuolaikinis mokslas padovanojo mums daugybę nuosta- 
biausių neregėtų spalvų įdomiais, negirdėtais pavadini- 
mais. Raudoną! Oranžinę! Žalią! Rausvą! Niekas mūsų ne- 
beverčia apsiriboti vien juoda, balta ir pilka! Puiki nau- 
jiena, Hari, tiesaė Be to, valstijos įstatymų leidėjai, Hari, 
neseniai paskelbė, kad šypsojimasis darbo valandomis ne- 
bebus laikomas nusikaltimu, o gubernatorius man asme- 
niškai pažadėjo, kad už anekdotus nebesodins į suaugu- 
siųjų pataisos namus, į seksualinių nusikaltėlių skyrių! 


O) Haris Lesabras būtų visa tai kaip nors pramirksėjęs, 
jei ne viena aplinkybė: jis buvo transvestitas. Savaitga- 
liais jis mėgdavo apsitaisyti moteriškais drabužiais — ir 
dar kokiais! Haris su žmona užsitraukdavo užuolaidas, ir 
Haris virsdavo tikru rojaus paukšteliu. 

Šią Hario paslaptį žinojo tiktai žmona. 

Kai Dveinas patraukė ji per dantį dėl kasdienių dra- 
bužių, o paskui užsiminė apie Šeperdstauno suaugusiųjų 
pataisos namų seksualinių nusikaltėlių skyrių, Hariui iš 
karto kilo įtarimas, kad jo paslaptis išaiškėjo. O ta pa- 
slaptis buvo ne juokas. Už tas savaitgalio pramogėles 
Harį galėjo areštuoti. Jam galėjo pripaišyti iki trijų tūks- 
tančių dolerių baudos ir nuteisti penkeriems metams sun- 
kiųjų darbų Šeperdstauno suaugusiųjų pataisos namų sek- 
sualinių nusikaltėlių skyriuje. 


O Todėl tą ilgą savaitgalį vargšas Haris praleido gana 
prastai. Tačiau Dveinas praleido jį dar prasčiau. 

Štai ką paskutiniąją savaitgalio naktį veikė Dveinas. 
Kenksmingos cheminės medžiagos išvertė jį iš lovos. Jos 
skubino Dveiną kuo greičiau apsirengti, tarytum jam bū- 
tų reikėję bėgti tvarkyti kažkokių neatidėliotinų reika- 
lų. Buvo tik tik po vidurnakčio. Veteranų diena buvo 
baigusis sulig dvyliktuoju laikrodžio dūžiu. 

Kenksmingų cheminių medžiagų verčiamas, jis išsi- 
traukė iš po pagalvio užtaisytą 38 kalibro revolverį ir 
įsikišo į burną. Revolveris buvo prietaisas, kurio vienin- 
telė paskirtis — kiurdyti žmonių kūnus. Jis atrodė taip: 


Toje planetos dalyje, kur gyveno Dveinas, revolverį, 
kas norėdavo, galėdavo nusipirkti artimiausioje ūkinių 
prekių parduotuvėje. Revolverius turėjo visi policinin- 
kai. Taip pat ir visi kriminaliniai nusikaltėliai. O taip 
pat žmonės, kurių nebuvo galima priskirti nei tiems, nei 
tiems. 

Nusikaltėliai atkišdavo ginklą į žmogų ir sakydavo: 
„Atiduok visus pinigus“, ir Žmogus paprastai atiduodavo. 
O policininkai atkišdavo ginklą į nusikaltėlį ir sakydavo: 
„Stok!“ ar ką kita, priklausomai nuo situacijos, ir nusi- 
kaltėlis paprastai paklusdavo. O kartais nepaklusdavo. 
Kartais žmona taip įsiusdavo ant vyro, kad imdavo ir 
su ginklu jį prakiurdydavo. Kartais vyras taip įsiusdavo 
ant žmonos, kad prakiurdydavo ją. Ir taip toliau. 

Tą pačią savaitę, kai Dveinas Huveris sukėlė skan- 
dalą, vienas keturiolikmetis berniukas Midlende prakiurdė 
tėvą ir motiną, nes nenorėjo jiems rodyti savo blogų pa- 
žymių. Berniuko advokatas ruošėsi paduoti prašymą, kad 
jo klientui pripažintų laikiną pamišimą, o tai reiškė, jog 
šaudamas berniukas nežinojo, ar daro gerai, ar blogai. 


O Atsirasdavo tokių, kurie prakiurdydavo garsius žmo- 
nes, kad ir patys bent kiek pagarsėtų. Atsirasdavo tokių, 
kurie sėsdavo į lėktuvus, skrendančius ten ir ten, ir pa- 
žadėdavo prakiurdyti lėktuvo vadą ir antrąjį pilotą, jeigu 
jie nenuskraidins lėktuvo kitur. 


O Dveinas palaikė apžiojęs vamzdį. Jis atsidavė alyva. 
Revolveris buvo užtaisytas, gaidukas atlaužtas. Vos už 
keliolikos centimetrų nuo Dveino smegenų, gulėjo dailūs 
metaliniai cilindriukai su medžio anglies, kalio salietros 
ir sieros mišiniu. Dveinui tereikėjo spustelti svertelį, ir 

parakas būtų virtęs dujomis. Dujos būtų pro vamzdį iš- 
stūmusios švino gabaliuką, kuris būtų prakiurdęs Dvcino 
smegenis. = 

Tačiau Dveinas nusprendė verčiau sušaudyti vieną iš 
glazūruotais kokliais išklotų vonios kambarių. Jis pykš- 
telėjo švino gabaliukus į atitvertą patalpą su tualetu, 
prausykla ir vonia. Ant stiklinės pertvaros buvo smėlia- 
švirkšte išrašytas flamingo piešinys. Jis atrodė taip: 

Dveinas nušovė flamingą. 
Vėliau, prisiminęs flamingą, jis niurzgėdavo. Štai ką 
jis niurzgėdavo: „Velnio blauzda prakeiktas“. 

O Šūvių niekas negirdėjo. Visuose kaimyniniuose na- 
muose buvo įrengta puiki garso izoliacija. Pavyzdžiui, 
garsas, norintis išsprukti arba įsmukti į Dveino pasakiš- 
kąjį namą, turėdavo prasibrauti pro trijų ir trijų ketvir- 
tųjų centimetrų storio tinko sluoksnį, pro drėgmę sulai- 
kantį polistirolio sluoksnį, pro aliuminio lapą, pro sep- 
tynių su puse centimetrų oro tarpą, pro kitą aliuminio 
lapą, pro septynių su puse centimetrų storio stiklo vatos 
antklodę, pro dar vieną aliuminio lapą, pro pustrečio cen- 
timetro izoliacinę lentą iš presuotų medžio pjuvenų, pro 
tolį, pro pustrečio centimetro medžio apmušą, paskui vėl 
pro tolį, o galiausiai pro tuščiavidurį aliuminio apmušą. 
Tuštuma tame apmuše buvo pripildyta stebuklingos izolia- 
cinės medžiagos, kuria apvelkamos raketos, skrendančios 
į Mėnulį. 


O Dveinas uždegė prožektorius aplink namą ir ėmė žais- 
ti krepšinį ant asfaltuotos aikštelės priešais savo penkių 
automobilių talpos garažą. 

Dveinui ėmus šaudyti, jo šuo Sparkis pasislėpė pus- 
rūsyje. Bet dabar jis iš ten išlindo. Sparkis žiūrėjo, kaip 
Dveinas žaidžia krepšinį. 

— Draugiuk tu mano, Sparkeli,— sakė Dveinas. Ir taip 
toliau. Jis labai mylėjo savo šunį. 

Žmonės jo žaidžiant nematė. Nuo kaimynų jį užstojo 
medžiai, krūmai ir aukšta kedro lentų tvora. 


O Jis padėjo kamuolį ir sėdo į juodą „Furijos“ modelio 
„Plimutą“, kurį buvo prieš dieną priėmęs į komisą. „Pli- 
mutą“ gamino Kraislerio firma, o Dveinas pardavinėjo 
„Dženeral motorz“ produkciją. Jis nutarė dieną kitą pa- 

važinėti „Plimutu“, norėdamas pažiūrėti, ko verti jo kon- 
kurentai. 

Varydamas automobilį atbulą privažiavimo keliuku, 
jis pamanė, kad reikia paaiškinti kaimynams, kodėl va- 
žiuoja „Furijos“ modelio „„Plimutu“, todėl pro langelį rik- 
telėjo: 

— Žiūriu, ko verti konkurentai! — Ir paspaudė signalą. 


O Dveinas nuzvimbė Senuoju apygardos plentu į tuštu- 
tėlę Centrinę magistralę. Nesumažinęs greičio, įsuko į De- 
šimtąją atšaką, atsitrenkė į turėklą, kelis kartus apsisuko 
vietoje. Tada atbulas išvažiavo į Sueigų aveniu, peršoko 
per bordiūrą ir sustojo tuščiame sklype. Sklypas priklau- 
sė Dveinui. 

Niekas nieko nei girdėjo, nei matė. Tame rajone nie- 
kas negyveno. Maždaug kas valandą pro čia turėjo pra- 
važiuoti policininkas, bet jis barakatinavo už kokių trijų 
kilometrų, šoninėje gatvelėje už ,„Vestern elektrik“ san- 
dėlio. „Barakatinavo“ suprask: snaudė eidamas tarnybą. 


O Dveinas truputį pabuvo savo sklype. Jis įsijungė ra- 
diją. Visos Midlendo stotys jau miegojo, tačiau Dveinas 
sugavo Vakarų Virdžinijos provincijos muzikinę stotį, 
kuri žadėjo už šešis dolerius išperkamojo mokesčio at- 
siųsti dešimtį žiedinių krūmų ir penkis vaismedžius. 

— Neblogas, sakyčiau, pasiūlymas, — tarė Dveinas. Jis, 
tikrai taip manė. Jo šalyje beveik visi pranešimai, tiek 
siunčiami, tiek priimami, net ir telepatiniai, buvo susiję 
su kokio nors niekniekio pirkimu ar pardavimu. Dveinui 
jie skambėjo kaip lopšinė, 

5 SKYRIUS 


O Tuo metu, kai Dveinas Huveris klausėsi Vakarų Vir- 
džinijos, Kilgoras Trautas snūduriavo viename Niujorko 
kino teatre. Tai buvo daug pigiau, negu nakvoti viešbu- 
tyje. Jis nė sykio nebuvo miegojęs kino teatre, tačiau 
buvo girdėjęs, kad taip daro visiškai nuskurę seniokai. 
Jis norėjo pasirodyti Midlende kaip pats didžiausias iš 
tokių nuskurėlių. Jį kvietė dalyvauti simpoziume ,„Ame- 
rikiečių romano ateitis Makliueno epochoje“. Tame sim- 
poziume jis ketino pareikšti: „,„Aš nežinau, kas tas Mak- 
liuenas, užtat žinau, ką reiškia nakvoti tarp nuskurusių 
senių Niujorko kino teatre. Gal, sakau, pašnekam apie 
tuos nuskurėlius?“ 

Ir dar jis norėjo pareikšti: „Ar negalėtų tas jūsų Mak- 
liuenas paaiškinti, koks yra ryšys tarp „bebriukų“ ir kny- 
gų prekybos?“ 


O Trautas atvažiavo iš Kohouzo į Niujorką gerokai po 
pietų. Jis aplėkė nemažai pornografijos krautuvių, taip 
pat užėjo į vieną marškinių parduotuvę. Nusipirko dvi 
savo knygas, „„Autoepidemija“ ir „Dabar jau galima pa- 
pasakoti“, žurnalą su savo apsakymu ir marškinius prie 
smokingo. Žurnalas vadinosi „Juodasis kojaraištis“. Per 
marškinių krūtinę leidosi klosčių kaskada. Marškinių 
pardavėjo patartas, Trautas nusipirko ir gatavą rinkinį su 
juosta, butonjere ir „varlike“. Visas komplektas buvo 
mandarinų spalvos. 

Šie pirkiniai gulėjo jam ant kelių kartu su traškančio 
rudo popieriaus paketu, į kurį buvo suvyniotas smokin- 
gas, šešerios naujos trumpikės, šešios poros naujų pusko- 
jinių, skustuvas ir naujas dantų šepetukas. Trautas jau 
daug metų apsiėjo be šepetuko. 

O Sprendžiant iš viršelių, romanuose ,„Autoepidemija“ 
ir „Dabar jau galima papasakoti“ turėjo būti daug ,„beb- 
riukų“. Pastaroji knyga pavers Dveiną Huverį kraujo 
ištroškusiu maniaku. Nuotrauka jos viršelyje vaizdavo 
universiteto profesorių, nurenginėjamą būrelio nuogų stu- 
denčių. Pro klubo langą matėsi bibliotekos bokštelis. Buvo 
dienos metas, ir matėsi bokšto laikrodis. Laikrodis atro- 
dė taip: 


Profesorius buvo pusnuogis -— tik su dryžuotom trum- 
pikėm, kojinėm su kojaraiščiais ir su akademine kepure, 
kuri atrodė taip: 


„ 


MN“ 


Nei apie profesorių, nei apie studenčių klubą, nei apie 
universitetą knygoje nebuvo nė žodžio. Knyga buvo ilgas 
Visatos Kūrėjo laiškas vienintelei Visatos būtybei, tu- 
rinčiai laisvą valią. 


O Kai dėl apsakymo „Juodojo kojaraiščio“ žurnale, tai 
Trautas nė manyti nenumanė, kad jis priimtas spaudai. 
Priimtas jis buvo, matyt, seniai, nes žurnalo išleidimo 
data buvo 1962 metų balandis. Trautas jį atsitiktinai rado 
nuobodžių senų žurnalų dėžėje prie durų. Tai buvo žur- 
nalai, iliustruoti moteriškų kelnaičių nuotraukomis. 

Trautui perkant žurnalą, kasininkas palaikė jį arba 
girtu, arba nepilno proto. Ieško, pagalvojo kasininkas, to- 
kių nuotraukų, kur moterys su kelnaitėm. Kojos, tiesa, 
pakeltos, bet su kelnaitėm, todėl nepalyginsi su „„bebriu- 
kais“, kurie pardavinėjami galiniame skyriuje. 

— Tikiuosi, jums patiks, — tarė kasininkas Trautui. Jis 
norėjo pasakyti, jog tikisi kad Trautas ras nuotraukų, 
į kurias žiūrėdamas patirs malonumą, nes tokia buvo vie- 
nintelė visų tų knygų ir žurnalų paskirtis. 

— Jis man reikalingas Menų festivaliui, — pasakė 
"Trautas. 


O) Dabar apie patį apsakymą. Jis vadinosi ,„Kvanktelėjęs 
šokėjas“. Kaip ir daugelis kitų Trauto apsakymų, jis pa- 
sakojo apie tragiškai pasibaigusį vienos būtybės mėgini- 
mą užmegzti kontaktą su kitomis. 

Štai jo turinys. Į Žemę skraidančia lėkšte atvyksta 
būtybė, vardu Zogas, kad paaiškintų, kaip išvengti karų 
it kaip išgydyti vėžį. Jis atskrido su šia informacija iš 
Margo planetos, kurios gyventojai susišnekėdavo persda- 
mi ir šokdami tryptinį. 

Zogas nusileido naktį Konektikute. Nespėjo jis išlipti, 
kai pamatė degantį namą. Persdamas ir šokdamas tryptinį 
ir tuo įspėdamas žmones apie jiems gresiantį baisų pa- 
vojų, jis įsiveržė į namą. Šeimininkas su golfo lazda su- 
trupino Zogui smegeninę. 


O Kino teatre, kuriame sėdėjo Trautas, susikrovęs ant 
kelių savo paketus, rodė vien nešvankius filmus. Skam- 
bėjo raminanti muzika. Sidabriniame ekrane jauno vy- 
ruko ir jaunos moters iliuziniai atvaizdai be pavojaus 
sveikatai čiulpė vienas kito žiomenis. 

Sėdėdamas Trautas sugalvojo naują romaną. Romaną 
apie tai, kaip vienas žemietis astronautas nuvyko į pla- 
netą, kur visi gyvi padarai, tiek gyvūnai, tiek augalai, 
išskyrus humanoidus, buvo žuvę dėl užterštos aplinkos. 
Humanoidai mito produktais iš naftos ir akmens anglies. 

Jie suruošė tam astronautui, vardu Donas, vaišes. Val- 
giai buvo siaubingi. Kalba daugiausia sukosi apie cenzūrą. 
Miestuose buvo pilna kino teatrų, kuriuose rodė vien ne- 
švankius filmus. Humanoidai norėjo juos kaip nors iš- 
gyvendinti, tačiau nepažeisdami žodžio laisvės. 

Jie klausė Doną, ar ir Žemėje egzistuoja ta pati prob- 
lema, ir Donas atsakė — egzistuoja. Jie teiravosi, ar že- 
miečių filmai labai nešvankūs, ir Donas atsakė: ,„Nešvan- 
kumo viršūnė“, 

Humanoidai suabejojo, nes buvo įsitikinę, kad nepa- 
doresnių už jų nešvankius filmus Žemėje negali būti. To- 
dėl visi suvirto į važiuokles ant oro pagalvių ir nusklen- 
dė į nešvankių filmų kino teatrą miesto centre. 

Kai nuvyko, buvo pertrauka, ir Donas spėliojo, kas gi 
galėtų būti nešvankiau už tą, ką jis buvo matęs Žemėje. 
Prieš užgęstant šviesoms, jį net apėmė seksualinis jau- 

dulys. Moterys jų kompanijoje visos virpėjo iš susijau- 
dinimo ir susidrovėjusios neramiai muistėsi. 

Salė aptemo, atsiskleidė uždanga. Iš pradžių jokio vaiz- 
do nesimatė. Iš garsiakalbių sklido čiaupsėjimas ir aikčio- 
jimas. Paskui prasidėjo filmas. Vaizdas buvo aukštos ko- 
kybės. Rodė vyriškos lyties humanoidą, valgantį kažką 
panašaus į kriaušę. Kamera staiga priartino jo lūpas, 
liežuvį ir dantis, blizgančius nuo seilių. Valgė jis nesku- 
bėdamas. Kai paskutinis kąsnelis dingo čiaumojančioje 
burnoje, objektyvas nukrypo į jo Adomo obuolį. Adomo 
obuolys begėdiškai kilsavo. Valgytojas patenkintas atsi- 
riaugėjo, ir ekrane pasirodė toks žodis, tiktai tos plane- 
tos kalba: 


PABAIGA 


O Visa tai buvo, be abejo, fantazija. Jokių kriaušių toje 
planetoje nebebuvo. Ir filmas apie kriaušės valgymą ne- 
buvo svarbiausia seanso dalis. Tai tebuvo trumpas siuže- 
tėlis, kurio metu žiūrovai susikaupė. 

Po to prasidėjo pagrindinis meninis filinas. Jis vaiz- 
davo vyriškį, moteriškę ir du jų vaikus, taip pat jų šunį 
ir katę. Jie pusantros valandos be atvangos valgė — sriu- 
bą, mėsą, karštas bandeles, sviestą, daržoves, bulvių košę 
su padažu, vaisius, saldainius, tortą, pyragą. Kamera re- 
tai kada nutoldavo daugiau kaip per porą sprindžių nuo 
jų blizgančių lūpų ir kilsuojančių Adomo obuolių. O pas- 
kui tėvas užkėlė ant stalo Katę su šuniu, kad ir jie pa- 
dalyvautų orgijoje. 4 

Po valandėlės aktoriai piisivalgė iki kaklo. Jie prisi- 
puto tiek, jog akys virto iš kaktų. Visi vos pajudėjo. 
Sakė, ko gera, visą savaitę nebenorėsią valgyti, ir taip 

toliau. Lėtai nurinko stalą, tada iškleivojo į virtuvę ir su- 
vertė apie penkiolika kilogramų likučių į atliekų kibirą. 
Žiūrovai šėlo iš pasitenkinimo. 


O Kai Donas su draugais išėjo iš kino teatro, prie jų pri- 
kibo humanoidės kekšės, kurios siūlė jiems kiaušinių, 
apelsinų, pieno, sviesto, žemės riešutų ir taip toliau. Iš 
tikrųjų šitų gardumynų kekšės jiems, suprantama, ne- 
būtų davusios. 

Humanoidai paaiškino Donui, kad jeigu jis nueitų pas 
kekšę, ji pagamintų jam valgį iš naftos ir akmens ang- 
lies produktų ir nuplėštų fantastiškus pinigus. 

O paskui, jam valgant, begėdiškai šnekėtų, koks 
šviežias ir maistingas tas jos valgymas, nors iš tikrųjų 
jis būtų nenatūralus. 


6 SKYRIUS 


O Dveinas Huveris kokią valandą sėdėjo važinėtame „Fu- 
Tijos“ modelio „Plimute“ nuosavame žemės sklype, klau- 
sydamasis Vakarų Virdžinijos. Radijas jį informavo, kaip 
galima apsidrausti sveikatą, įmokant keliolika skatikų 
dienai, ir kaip geriau eksploatuoti automobilį. Jį infor- 
mavo, kaip gydytis nuo vidurių užkietėjimo. Jam siūlė 
bibliją, kurioje visi Dievo ir Jėzaus Kristaus žodžiai iš- 
spausdinti raudonu šriftu didžiosiomis raidėmis. Jam siū- 
lė kambarinį augalą, kuris prisivilioja ir suvirškina ligas 
platinančius vabzdžius. 

Visa tai nusėdo į Dveino atmintį tam atvejui, jei ka- 
da prireiktų. Ten jau daug ko buvo prisikaupę. 

O Tuo metu, kai Dveinas sau vienas ten sėdėjo, už try- 
likos kilometrų, Ferčaildo bulvaro gale, centrinėje ligo- 
ninėje merdėjo seniausia Midlendo miesto gyventoja. Ji 
vadinosi Merė Jang '. Jai buvo šimtas aštuoneri metai. 
Ji buvo juodaodė. Merės Jang tėvai vergavo Kentukyje. 


Tarp Merės Jang ir Dveino Huverio egzistavo šioks 
toks ryšys. Kai Dveinas buvo mažas, Merė keletą mė- 
nesių tarnavo jų namuose skalbėja. Ji pasakojo jam vi- 
sokias istorijas iš biblijos ir iš vergijos laikų. Sykį pa- 
pasakojo, kaip vaikystėje mačiusi viešai pakariant bal- 
taodį vyriškį. 


O Jaunas juodaodis gydytojas centrinėje ligoninėje ste- 
bėjo, kaip Merė Jang merdėja nuo plaučių uždegimo. 

Gydytojas jos nepažinojo. Jis tik savaitė kai gyveno 
Midlende. Jis net nebuvo amerikietis, nors baigė Har- 
vardo universitetą. Jis buvo kilęs iš Nigerijos, iš indarų 
genties. Vadinosi Siprijanas Ukvendė. Jis nejautė gimi- 
nystės nei su Mere, nei su jokiais kitais juodaodžiais ame- 
rikiečiais. Giminėmis jis laikė tik indarus. 

Mirties valandą Merė buvo tokia pat vieniša šioje pla- 
netoje kaip ir Dveinas Huveris ar Kilgoras Trautas. Ji 
neturėjo palikuonių. Neturėjo nei draugų, nei giminių, 
kurie žiūrėtų, kaip ji miršta. Todėl savo paskutiniuosius 
žodžius šioje planetoje ji ištarė Siprijanui Ukvendei. Jai 
nebeužteko kvapo suvirpinti balso stygoms. Ji pajėgė tik 
be garso judinti lūpas. | 

Štai ką ji tepasakė apie mirtį: 


— Vai vai vai... 


! Young (jang) — jaunas (angl.). 

O) Kaip ir visi žemiečiai, Merė Jang mirdama visiems ją 
pažinojusiems pasiuntė silpnučius signalus, primindama 
apie save. Ji paleido debesėlį telepatinių peteliškių, ir 
viena jų brūkštelėjo per skruostą Dveinui Huveriui, esan- 
čiam už trylikos kilometrų. 

Dveinas kažkur už savęs išgirdo nusilpusio Žmogaus 
balsą, nors jokio Žmogaus ten nebuvo. Balsas sakė Dvei- 
nui: 

— Vai vai vai... 


O Kenksmingos cheminės medžiagos paragino Dveiną už- 
vesti automobilio motorą. Jis išvažiavo iš tuščio sklypo, 
lėtai nuriedėjo Sueigų aveniu, einančia lygiagrečiai su 
Centrine magistrale. 

Pravažiavo pro pagrindinę savo darbavietę, tai yra 
pro Dveino Huverio „Pontiakų“ parką, ir įsuko į jo pa- 
šonėje įsikūrusio „Ramybės“ viešbučio automobilių sto- 
vėjimo aikštelę. Dveinui priklausė trečdalis viešbučio; jo 
partneriai buvo geriausias Midlendo ortodontas dr. Alfre- 
das Maritimas ir Bilas Mileris, kuris, be kita ko, buvo ir 
Šepertdstauno suaugusiųjų pataisos namų amnestijų ko- 
misijos pirmininkas. 

Nieko nesutikęs, Dveinas užpakaliniais viešbučio laip- 
tais užlipo ant stogo. Švietė pilnatis. Švietė dvi pilnatys. 
Naujasis Mildredos Beri Menų centras, peršviečiamas ka- 
muolys ant kojūkų, dabar buvo iš vidaus apšviestas — ir 
atrodė kaip mėnulis. 


O Dveinas žvelgė į miegantį miestą. Tai buvo jo gimta- 
sis miestas. Jis praleido pirmuosius trejus gyvenimo me- 
tus tik trys kilometrai nuo tos vietos, kur stovėjo. Čia 
jį įsūnijo, čia jis ėjo į mokyklą. 

Jam priklausė ne tik „Pontiako“ agentūra ir dalis nau- 
jojo „Ramybės“ viešbučio. Jam priklausė ir trys užkan- 
dinės, penkios automatizuotos automobilių plovyklos, jis 
buvo vienas iš „Cukrinės upelės“ užvažiuojamo kino teat- 
ro, Iadijo stoties ,„WMCY“, „Trijų klevų“ golio aikštės 
savininkų ir turėjo tūkstantį septynis šimtus „Beritrono“, 
vietinės elektroninių prietaisų firmos, bendro kapitalo ak- 
cijų. Jam priklausė daugybė tuščių sklypų. Jis buvo Mid- 
lendo apygardos valstybinio banko direktorių tarybos 
narys. 

Tačiau dabar Midlendas Dveinui atrodė nepažįstamas 
ir bauginantis. 

— Kur aš esu?— tarė jis. 

Jis, pavyzdžiui, pamiršo, kad jo žmona Silija nusi- 
žudė prisirijusi „„Drano“— natrio šarmo ir aliuminio mil- 
telių mišinio, skirto valyti kanalizacijos vamzdžiams. Ka- 
dangi Silijos organizmas susidėjo iš tokių pačių medžiagų, 
kurios paprastai užkemša kanalizacijos vamzdžius, ji virto 
mažu vulkanu. 

Dveinas pamiršo net, kad jo vienintelis vaikas — sū- 
nus — išaugo ir virto pagarsėjusiu homoseksualistu. Jo 
vardas Džordžas, tačiau visi jį vadino Triušeliu. Jis skam- 
bino pianinu naujojo „Ramybės“ viešbučio kokteilinėje. 

— Kur aš esu?—- pakartojo Dveinas. 


7 SKYRIUS 


O Kilgoras Trautas Niujorko kino teatre nuėjo į vyrų 
tualetą nusišlapinti. Ant sienos šalia rankšluosčio pamatė 
priklijuotą skelbimą. Jis reklamavo masažo saloną ,,Sul- 
tono haremas“. Masažo salonai Niujorke buvo naujovė, 

kelianti visuotinį susidomėjimą. Vyrai užėję galėdavo fo- 
tografuoti nuogas moteris arba dažyti nuogų moterų kū- 
nus vandeniniais dažais. Pageidauiantiems vyrams mote- 
Iys VisuI tryniodavo, maigydavo ir masažuodavo. 

— Štai kur smagus, pilnakraujis gyvenimas,— tarė 
Kilgoras Trautas. 

Šalia rankšluosčio ant glazūruotų koklių kažkas pieš- 
tuku buvo užrašęs: 


Trautas iškrėtė kišenes, ieškodamas plunksnakočio ar 
pieštuko. Jis žinojo, kaip atsakyti į šį klausimą. Tačiau 
neturėjo kuo rašyti, nerado net degtuko nuodegos, todėl 
paliko klausimą neatsakytą. O štai ką jis būtų parašęs, 
jei būtų turėjęs kuo: 

Būti 

Visatos Kūrėjo 
akimis, 
ausimis 

ir sąžinė, 
kvaily! 

O Grįždamas į savo vietą kino salėje, Trautas ėmė vai- 
dinti Visatos Kūrėjo akis, ausis ir sąžinę. Jis telepatiškai 
siuntė nesvarbu kur esančiam Kūrėjui raportus. Jis pra- 
nešė, kad vyrų tualete švaru net blizga. „Kilimas po ma- 
no kojomis,— raportavo jis iš vestibiulio,— naujas ir 
elastingas. Spėju, kad jis iš kažkokio ypatingo pluošto. 
Spalva — mėlyna. Įsivaizduojate mėlyną spalvą?“ Ir taip 
toliau. 

Kai įėjo į sale, joje degė šviesos. Žiūrovai buvo išsi- 
vaikščioję, likęs tik administratorius, kuris drauge ėjo 
ir kontrolieriaus, ir tvarkdario, ir valytojo pareigas. Jis 
šlavė tarpueilius. Tai buvo pusamžis baltaodis vyriškis. 

— Balius baigtas, dėduli,--- tarė jis Trautui— Laikas 
namučių. 

Trautas neprieštaravo. Bet ir išsyk nepasišalino. Jis 
apžiūrėjo žaliais emaliniais dažais dažytą plieninę dėžę 
salės gale. Joje buvo įmontuotas projektorius, garso apa- 
ratūra ir kino juostos. Nuo dėžės iki rozetės sienoje tie- 
sėsi laidas. Dėžės priekyje blizgėjo anga, pro kurią išei- 
davo vaizdas. Dėžės šone matėsi paprastas jungiklis. Jis 
atrodė taip: 

O Trautas susižavėjo: žinojo, kad tercikia jam spustelėti 
jungiklį, ir Žmonės vėl ims kruštis ir čiulptis. 

— Labanakt, dėduli,— pabrėždamas žodžius, pakartojo 
administratorius. 

Trautas nenoriai atsitraukė nuo aparato. Štai ką jis 
pasakė apie jį administratoriui: 

— Ji tokį didelį poreikį patenkina, šita mašina, o taip 
nesunku ją aptarnauti. 


O Išėjęs iš kino, Trautas, tarnaudamas Visatos Kūrėjo 
akimis, ausimis ir sąžine, pasiuntė jam tokį telepatinį 
pranešimą: „Išeinu į Keturiasdešimt antrąją gatvę. Kas 
jums apie šią gatvę žinoma?" 

O) Trautas išėjo ant Keturiasdešimt antrosios gatvės šali- 
gatvio. Vaikščioti šia gatve buvo pavojinga. Pavojinga 
buvo vaikščioti visame mieste — ir dėl kenksmingų che- 
minių medžiagų, ir dėl nelygaus turtų pasidalijimo, ir 
taip toliau. Daugeliui žmonių, kaip ir Dveinui, organiz- 
muose gaminosi smegenims kenksmingos cheminės me- 
džiagos. Tačiau buvo mieste ir tūkstančių tūkstančiai to- 
kių, kurie kenksmingas chemines medžiagas pirkdavo ir 
rIydavo arba traukdavo pro nosį, arba leisdavosi į venas 
su štai tokiais prietaisėliais: 


Kiti net grūsdavosi kenksmingus chemikalus sau pro 
šiknos skylę. Jų šiknos skylės atrodė taip: 


O Tokius rizikingus eksperimentus su cheminėmis me- 
džiagomis ir savo organizmais žmonės darė todėl, kad 
norėjo geriau, gražiau gyventi. Gyvenimo sąlygos jų bu- 
vo bjaurios, tad ir elgtis galima buvo tik bjauriai. Nuo- 
savybės jie turėjo gumbą, todėl aplinkos pagerinti neva- 
liojo. Užtat visaip stengėsi pagražinti bent savo vidų. 

Rezultatai buvo katastrofiški — savižudybės, vagystės, 
žmogžudystės, beprotybė ir taip toliau. Tačiau į rinką 
plūdo vis naujų ir naujų chemikalų. Keturiasdešimt ant- 
rojoje gatvėje, už šešių metrų nuo Trauto, palei porno- 
grafijos krautuvės duris gulėjo be sąmonės keturiolik- 
metis baltaodis berniokėlis. Jis buvo išgėręs pusę pus- 
litrio naujoviško dažų valiklio, kuris tik prieš dvi dienas 
buvo pasirodęs parduotuvėse. Be to, jis buvo prarijęs 
dvi piliules, apsaugančias raguočius nuo Bengo ligos, to- 
kio infekcinio susirgimo, kuris baigiasi išsimetimu. 


O Išėjęs į Keturiasdešimt antrąją gatvę, Trautas suak- 
menėjo iš baimės. Aš jam daviau niekam tikusį gyve- 
nimą, bet drauge daviau jam ir geležinį norą gyventi. 
Žemės planetoje toks derinys — įprastas dalykas. 

Kino teatro administratorius išėjo ir užrakino duris. 

Ir tuomet iš niekur atsirado dvi jaunos juodaodėš 
prostitutės. Jos paklausė Trautą ir administratorių, ar jie 
nenorėtų pažaisti. Jos buvo linksmos ir drąsios — nes 
prieš pusvalandį buvo sudorojusios tūbelę norvegiškų 
vaistų nuo hemorojaus. Tie vaistai buvo gaminami jokiu 
būdu ne valgymui. Juos reikėjo švirkštis į užpakalį. 

Mergelės buvo kaimietės. Jos užaugo provincijoje ša- 
lies -pietuose, kur jų protėviai būdavo naudojami kaip 
žemės ūkio mašinos. Tačiau šiais laikais tenykščiai ūki- 
ninkai gyvų mašinų nebenaudoja, nes mašinos iš metalo 
pigesnės, patvaresnės ir tenkinasi prastesniais butais. 

Todėl juodacdėms mašinoms beliko arba kraustytis iš 
ten, arba mirti badu. Jos suplaukė į miestus, nes visur 
kitur ant tvorų ir medžių akis badė štai tokie įspėjimai: 


O Kilgoras Trautas kažkada parašė apsakyiną „Pašalinis — 
tai 0u!' Veiksmas vyksta Havajų salose — ten, kur turėjo 
keliauti leimingieji midlendiečiai, Dveino Huvėrio lote- 
rijos laimėtojai. Kiekvienas žemės lopinėlis salose pri- 
klausė kokiems keturiasdešimčiai žmonių, ir Trauto ap- 

sakyme tie žmonės nutarė išnaudoti nuosavybės teises 
visu šimtu procentų. Jie visur prikarstė įspėjimų „Eiti 
draudžiama!" 

Dėl to milijonams kitų havajiečių susidarė baisių sun- 
kumų. Traukos dėsnis reikslavo, kad jie būtų kur nors 
prilipę prie žemės paviršiaus. O jei neturi žemės, tai lįsk 
į jūrą ir plūduriuok sveikas. 

Bet paskui federalinė vyriausybė parengė ekstra gel- 
bėjimo programą. Visiems vyrams, moterims ir vaikams, 
neturintiems nuosavybės — žemės, — buvo duota po didelį 
helio pripūstą balioną. 


O Po kiekvienu balionu tabalavo trosas su diržais. Su 
šiais balionais havajiečiai galėjo ir toliau gyventi salose, 
nesiliesdami prie svetimos nuosavybės. 


O Prostitutės tarnavo suteneriui. Jis buvo stulbinančiai 
gražus ir žiaurus. Joms jis atstojo dievą. Jis atėmė iš jų 
laisvą valią, bet jos už tai ant jo nepyko. Vis vien joms 
tos laisvės nereikėjo. Jos atsidavė suteneriui su visa sie- 
la ir kūnu; lygiai taip pat būtų galėjusios atsiduoti, sa- 
kysim, Jėzui ir gyventi negalvodamos apie save ir pasi- 
tikėdamos dievo valia. 

Jų vaikystė buvo praėjusi. Jos palengva merdėjo. Že- 
mė, jų akimis žiūrint, buvo nešvanki planeta. Kai Trau- 
tas ir kino teatro administratorius, du nešvankėliai, pasa- 
kė, jog jie nenorį žaisti nešvankaus žaidimo, merdėjančios 
mergelės lėtai nužingsniavo sau: jų kojos takšt prilimpa 
prie planetos, atsiknoja, vėl takšt, vėl atsiknoja... Jos 
išnyko už kampo. Trautas, Visatos Kūrėjo akys ir ausys, 
nusičiaudėjo. 

O — Į sveikatą! — pasakė administratorius. Šitaip dauge- 
lis amerikiečių grynai automatiškai reaguodavo išgirdę 
žmogų čiaudint. 

— Ačiu, — atsakė Trautas. Tokiu būdu tarp jų uUžsi- 
mezgė trumpalaikė draugystė. 

Trautas pasakė tikįsis laimingai pasiekti kokį nors 
pigų viešbutį. Administratorius pasakė tikįsis laimingai 
pasiekti metro stotį Taims Skvere. Ir juodu nuėjo drau- 
ge, drąsinami savo žingsnių aido, atsimušančio nuo pasta- 
tų fasadų. 

Administratorius šiek tiek pasipasakojo Trautui, kokia 
jam regisi ši planeta. Pasak jo, tai kampelis, kur jis gy- 
venąs su žmona ir pora vaikučių. Jie nežiną, kad jis 
dirbąs kino teatre, rodančiame nešvankius filmus. Jie 
maną, jog jis, kaip inžinierius, iki vėlumos duodąs kon- 
sultacijas. Jis pasakė, kad jo amžiaus inžinieriai plane- 
toje nelabai reikalingi. Nors kadaise jinai juos dievino. 

— Sunkūs laikai, — pasakė Trautas. 

Administratorius pasipasakojo dalyvavęs kuriant ste- 
buklingą izoliacinę medžiagą, kuri buvo panaudota rake- 
tiniuose laivuose, skrendančiuose į Mėnulį. Beje, tai ta 
pati medžiaga, kuri suteikė stebuklingas izoliacines savy- 
bes Dveino Huverio pasakiškojo namo Midlendo mieste 
aliumininiam apmušui. 

Administratorius priminė Trautui žodžius, kuriuos iš- 
tarė pirmasis žmogus, pastatęs koją ant Mėnulio: 

— „Nedidelis žmogaus žingsnelis — milžiniškas žmoni- 
jos šuolis.“ 

— Gražiai pasakyta,— pritarė Trautas. Jis dirstelėjo 
sau per petį, pastebėjo, kad jiems iš paskos seka baltas 
„Tornado“ modelio „„Oldsmobilis“ su juodu vinilo stogu. 
Toji keturių šimtų arklio jėgų galinzumo mašina su prię- 

kiniu varančiuoju tiltu maždaug penkių kilometrų per 
valandą greičiu burpsėjo palei pat šaligatvį per tris met- 
rus nuo jų. | 

Tai buvo paskutinis dalykas, kurį užiiksavo jo atmin- 
tis: kad iš paskos burpsėjo ,„Oldsmobilis“. 


O Kai atsipeikėjo, pasijuto klūpąs keturpėsčias rankinio 
aikštelėje po Kvinsboro tiltu Penkiasdešimt devintojoje 
gatvėje, Ist Riverio pakrantėje. Kelnės ir trumpikės — nu- 
smauktos ant blauzdų. Pinigai — dingę. Paketai su smo- 
kingu, naujaisiais marškiniais ir knygom išbarstyti ant 
žemės. Iš vienos ausies sunkėsi kraujas. 

Policija jį užklupo maunantis kelnes. Prožektoriaus ap- 
akintas, jis stovėjo atsirėmęs į rankinio aikštelės tvorą ir 
kvailai grabaliojosi sau apie diržą ir klyną. Policininkai 
spėjo, kad jį užklupo pažeidinėjant viešąją tvarką, kad 
užklupo jį kažką kuriant su skurdžia — ekskrementai plius 
alkoholis — seno žmogaus palete. 

Jis ne visiškai grynai buvo apšvarintas. Kelnėse, laik- 
rodžio kišenėlėje, buvo likę dešimt dolerių. 


O Ligoninėje nustatė, kad Trautas sužeistas nesunkiai. 
Jį nuvežė į policijos būstinę ir tenai apklausė. Jis tega- 
lėjo atsakyti, jog jį pagrobė pikta dvasia, važiavusi baltu 
„Oldsmobiliu“, ir daugiau nieko. Policija norėjo žinoti 
automobiliu važiavusių asmenų skaičių, amžių, lytį, odos 
spalvą, kalbėseną. 

— Aš nieko nežinau. Gal ten buvo visai ne Žemės 
gyventojai, — atsakė Trautas.— Gal ten buvo kokios pro- 
taujančios dujos iš Plutono. 


O Trautas taip leptelėjo, nieko pikta nemanydamas, ta- 
čiau šie jo žodžiai it bacilos sukėlė epidemiją, užnuodi- 

jusią daugybės žmonių sąmonę. Štai kaip ta epidemija 
išplito: kitą dieną vienas reporteris aprašė šį atsiti- 
kimą „Niujork poust“ laikraštyje ir žinutės pradžioje pa- 
citavo Trauto žodžius. 

Žinutės antraštė skelbė: 


PLUTONO GANGSTERIAI PAGROBĖ 
DU ŽMONES, 


Trautas, tarp kitko, laikraštyje virto Kilmėriu Trote- 
riu, adresas nežinomas, amžius nurodytas — aštuoniasde- 
šimt dveji metai. 

Kiti laikraščiai persispausdino žinutę, truputį ją pa- 
dailino. Visi užkibo ant Trauto jumoro apie Plutoną, lyg 
žinovai pasakojo apie „Plutono“ gaują. Reporteriai prašė 
policiją papildomos informacijos apie „Plutono“ gaują, 
todėl policija ėmė rinkti informaciją apie „Plutono“ gaują. 


O Tokiu būdu niujorkiečiai, kurių ir taip tykojo begalės 
anoniminių baubų, lengvai leidosi įbauginami, atrodytų, 
labai konkrečiu baubu — Plutono" gauja. Kad apsisaugotų 
nuo „Plutono“ gaujos, jie prisipirko naujų spynų bei vie- 
linių tinklų langams. Bijodami „Plutono“ gaujos, liovėsi 
vakarais vaikščioję į teatrus. 

Užsienio laikraščiai plačiai paskleidė šiuos baisius 
gandus, žmonėms, ketinantiems aplankyti Niujorką, savo 
straipsniuose aiškino, kuriose gatvėse mažiausias pavojus 
susidurti su „Plutono“ gauja. 


O Viename iš daugelio Niujorko getų, kuriame gyveno 
tamsiaodžiai žmonės, apleisto namo rūsyje susirinko di- 


.-— wv- 


rių. Jie norėjo, kad jų visi bijotų — taip manė apsiginti 
patys ir apginti savo draugus bei namiškius, nes poli- 

cija tuo nesirūpino. Be to, jie norėjo išgyvendinti iš savo 
rajono narkotikų kontrabandininkus, norėjo išgarsėti — to 
labai reikėjo, norint atkreipti valdžios dėmesį, kad val- 
džia daugiau rūpintųsi gatvių valymu ir taip toliau. 


šė. Todėl jis ant visų striukelių išpaišė naujosios gaujos 
emblemą. Štai kokia ta emblema: , 

O Tuo metu, kai Kilgoras Trautas ne iš blogos valios 
nuodijo niujorkiečių sąmonę, kuoktelėjęs „„Pontiako“ pre- 
kybos agentūros savininkas Dveinas Huveris Amerikos 
Vidurvakariuose lipo nuo savojo „Ramybės“ viešbučio 
stogo. 

Prieš pat auštant Dveinas užėjo į kilimais išklotą vicš- 
bučio vestibiulį prašyti kambario. Nors metas buvo nei 
šioks, nei toks, jis rado laukiantį dar vieną žmogų — be 
to, juodaodį. Tai buvo indaras gydytojas iš Nigerijos 

Siprijanas Ukvendė, kuris gyveno viešbutyje, kol susiras 
tinkamą butą. 

Dveinas nuolankiai laukė savo eilės. Jis pamiršo esąs 
vienas iš viešbučio savininkų. Į tai, kad viešbutyje gy- 
vena ir juodaodžių, Dveinas žiūrėjo filosofiškai. Su kar- 
čiai saldžiu pasitenkinimu jis tarė sau: „Laikai keičiasi. 
Keičiasi laikai“. 


O Budėtojas buvo naujokas. Jis nepažinojo Dveino. Jis 
liepė Dveinui užpildyti visą registracijos kortelę. Dveinas 
savo ruožtu atsiprašė, kad neprisimena automobilio nu- 
merio. Jis jautėsi kaltas, nors ir žinojo, kad niekuo ne- 
nusikalto. 

Kai budėtojas padavė kambario raktą, Dveiną apėmė 
džiaugsmas. Jis praėjo išbandymą! Ir kambarys jį suža- 
vėjo. Jis buvo toks naujas, toks vėsus, toks švarus. Jis 
buvo toks beveidis! Tai buvo viso pasaulio „Ramybės“ 
tipo viešbučių tūkstančių kambarių brolis. 

Dveinas Huveris, galimas daiktas, nežinojo, kokia jo 
gyvenimo prasmė ir ką jam toliau su tuo savo gyvenimu 
daryti. Tačiau bent šį sykį jis pasielgė labai teisingai: 
jis patalpino save į idealų konteinerį žmogui. 

„Konteineris laukė bet ko. Jis laukė ir Dveino. 

Unitazas buvo apjuostas štai tokia popierine juosta, 
kurią, prieš naudojantis tualeiu, reikia nuplėšti: 


Ši popierinė juosta garantavo Dveinui, jog jis gali 
nebijoti, kad kamščiatraukio pavidalo gyvūnėliai įsirangys 
pro užpakalio skylę ir sugrauš visą jo instaliaciją. Va- 
dinasi, viena bėda Dveinui — jau ne bėda. 


O Ant vidinės durų rankenos kabojo kortelė, kurią Dvei- 
nas dabar perkabino ant išorinės rankenos. Kortelė at- 
rodė taip: 


pRšS 


NETRUKDYTI| | 


Dveinas minutei praskleidė iki grindų nukarusias port- 
jeras. Jis pamatė reklamą, kuri visiems Centrine magist- 
rale dumiantiems, poilsio išsiilgusiems keliautojams skel- 

bė, kad yra toks „Ramybės“ viešbutis. Štai kaip atrodė 
ta reklama: 


|| PASAULINĖS Į 
| Į Klasės vEšBUTIS I 


Dveinas užtraukė portjeras. Tada sureguliavo šildymo 
ir ventiliacijos režimą. Miegojo kaip ėriukas. 

Ėriukas — toks jaunas gyvulėlis, Žemės planetoje gar- 
sėjęs labai geru miegu. Štai kaip jis atrodė: 


10 SKYRIUS 


O Kitą rytą po Veteranų dienos, dvi valandos prieš auš- 
tant, Kilgoras Trautas it besvoris balionas išriedėjo iš 
Niujorko policijos skyriaus. Vėjas nupūtė jį drauge su 
popierinėmis servetėlėmis, laikraščiais ir suodžiais iš rytų 
į vakarus skersai Manheteno salą. 

Trautas susistabdė autotraukinį. Jis gabeno trisdešimt 
penkias tonas ispaniškų alyvų. Trautas įsėdo prie įvažia- 
vimo į Linkolno tunelį. Tunelis buvo taip pavadintas pa- 
gerbti žmogui, kuris turėjo tiek drąsos ir sveiko proto, 
kad paskelbė žmonių vergovę Jungtinėse Valstijose už 
įstatymo ribų. Ta naujovė įvesta ne taip seniai. 

Vergai buvo paprasčiausiai paleisti, be jokios nuosa- 
vybės. Atskirti juos nuo kitų buvo nesunku. Jie buvo 
juodaodžiai. Jie staiga atsidūrė laisvėje tartum tyrinė- 
tojai nežinomoje žemėje. 


O Baltaodis šoferis liepė Trautui gultis ant kabinos grin- 
dų ir gulėti tol, kol išvažiuos iš miesto, nes jam buvo 
draudžiama vežioti keleivius. 


O Buvo dar tamsu, kai šoferis leido Trautui atsisėsti. Jie 
važiavo pro išnuodytus Niudžersio pelkynus ir pievas. 
Autotraukinys susidėjo iš ,,„Dženeral motorz“ firmos dize- 
linio vilkiko „„Astro-95“ ir dvylikos metrų ilgio furgono. 
Jis buvo toks milžiniškas, jog Trautui sava galva regė- 
josi esanti didumo sulig orinio pistoleto kulkele. 

Šoferis pasisakė kadaise mėgęs medžioti ir žuvauti. 
Jam spaudė širdį, pagalvojus, kaip šitos pelkės ir pievos 
atrodė prieš kokia šimtą metų. 

— O kokius šūdniekius gamina dauguma šitų fabri- 
kų — skalbimo priemones, bizalą visokį... 


O Jis turėjo racijos. Gamybos procesai alino planetą, o 
buvo gaminamas daugiausia visoks šlamštas. 

Savo ruožtu ir Trautas parodė racijos. 

— Seniau,— tarė jis — aš buvau gamtosaugos šalinin- 
kas. Verkdavau ir aimanuodavau, kad žmonės iš malūn- 
sparnių su automatiniais šautuvais pyškina erelius ir ki- 
tus paukščius, bet paskui nustojau. Per Klivlendą teka 
upė, taip užteršta, kad kartą per metus užsidega. Seniau 
dėl to širdį skaudėdavo, o dabar tik juokiuos. Kai koks 
nors tanklaivis netyčia išverčia į okeaną savo krovinį ir 
išžudo milijonus paukščių ir milijardus žuvų, aš sakau: 

„Tegyvuoja „Standard oil“ ar kas ten tą naftą išvertė!" — 
Trautas entuziastingai iškėlė rankas.—,Eikit sau po ga- 
lais su „Mobilo“ degalais!" — riktelėjo jis. 

Šoferis apsiniaukė. 

— Juokus krečiat,— tarė jis. 

— Aš supratau, — pasakė Trautas,— kad Dievas visai 
nesirūpina gamtosauga, tad mums, žmogeliams, saugoti 
gamtą — tikra šventvagystė ir tuščias laiko eikvojimas, 
Kad jūs pamatytumėt jo vulkanus, tornadus, potvynius! 
Kad jūs žinotumėt, kokius ledynmečius jis organizuoja 
kas pusę milijono metų! O vinkšnų amaras? Nieko sau 
gamtosauga! Ir taip daro ne žmogus, o pats Dievas. Tai 
juk gali būti taip, kad kai mes išvalysim upes, jis visą 
galaktiką supleškins lyg celiulioidinę apykaklę. Juk taip 
ir buvo su Betliejaus žvaigžde. 

— Kaip, kaip buvo su Betliejaus žvaigžde?— paklau- 
sė šoteris. 

— Kažkokia galaktika supleškėjo lyg celiulioidinė apy- 
kaklė,— atsakė Trautas. 


O Šoferiui tai padarė įspūdį. 

— Tikrai, kai pagalvoji, — tarė jis,— tai biblija apie 
gamtos apsaugą, man regis, nieko nemini. 

— Nebent kur pasakojama apie tvaną, — pasakė Trau- 
tas. 


O Kiek laiko važiavo tylėdami, o paskui šoferis vėl pa- 
rodė racijos. Jis pasakė žinąs, kad jo autotraukinys nuo- 
dija atmosferą, o tam, kad jis visur galėtų pravažiuoti, 
planeta apvelkama asfalto marškiniais. 

— Vadinasi, aš — savižudys,— tarė jis. 

— Nesigraužkit,— pasakė Trautas, 

— O mano brolis daro dar blogiau,— toliau kalbėjo 
šoieris.— Jis dirba fabrike, kur gamina chemikalus, o tais 
chemikalais Vietname naikina augalus ir medžius.— Viet- 
namas — tai šalis, kur Amerika, norėdama atgrėsti žmones 
nuo komunizmo, šį tą mėtė ant jų iš lėktuvų. Šoferio mi- 
nėtų chemikalų paskirtis buvo naikinti augalų lapiją, kad 
komunistams būtų sunkiau pasislėpti nuo lėktuvų. 

— Nesigraužkit,—-- pasakė Trautas. 

— Bet plačiau pažiūrėjus, tai ir jis savižudys,— pasakė 
šoferis.— Atrodo, kad ir ką amerikietis šiais laikais dirb- 
tų, viskas vienaip ar kitaip veda prie savižudybės. 

— Yra racijos,— pasakė Trautas. 


O — Nesuprantu, ar jūs rimtai, ar juokais, — tarė šoferis. 
— Aš ir pats nežinau. Ir nežinosiu tol, kol neišsiaiš- 
kinsiu, ar gyvenimas rimtas dalykas, ar ne,— atsakė Trau- 
tas.— Gyventi, žinau, pavojinga ir nelengva. Bet tai dar 
nebūtinai reiškia, kad gyvenimas rimtas dalykas. 


O Kaip žinia, Trautui išgarsėjus, šis klausimas — ar jis 
juokauja, ar kalba rimtai —liko didžiausia mįslė. Vie- 
nam įkyriam klausinėtojui jis pasakė, jog juokaudamas 
sukryžiuojąs pirštus. „Ir atkreipkit dėmesį — toliau aiš 
kino jis,— kad, suteikdamas jums šią neįkainojamą in- 
formaciją, aš laikiau pirštus sukryžiavęs.“ 

Ir taip toliau. 


Trautas buvo baisus grizas. Šoferiui po valandos kitos 
jis pakyrėjo iki gyvo kaulo. Pasinaudodamas tyla, Trau- 
tas sugalvojo apsakymą, nukreiptą prieš EaoseuEi kurį 
pavadino „Džilgongo!“ 


„Džilgongo!“ pasakojo apie planetą, kuri buvo Įabai 

nesimpatiška, nes joje vyko per daug intensyvus daugi- 
nimasis. 

Apsakymo pradžioje vaizduojamas didelis banketas 
pagerbti žmogui, išnaikinusiam gražuliukų meškėnų pan- 
dų rūšį. Tam jis paskyrė visą gyvenimą. Banketui buvo 
pagamintos specialios lėkštės, ir svečiai galėjo neštis jas 
namo kaip suvenyrus. Kiekvieną lėkštę puošė meškiuko 
piešinys ir banketo data. Po piešiniu buvo parašyta: 


DŽILGONGO! 


Tos planetos kalba šis žodis reiškė: „Išnykę!“ 


O Žmonės džiaugėsi, kad meškėnai džilgongo, nes pla- 
netoje ir taip egzistavo per daug rūšių ir beveik kas va- 
landą dar daugėio ir daugėjo. Buvo neįmanoma apsiprasti 
su stulbinančia gyvių ir augalų įvairove. 

Žmonės stengėsi visokiais būdais sumažinti rūšių skai- 
čių, kad būtų galima nustatyti kokius nors dėsningumus. 
Tačiau Gamta buvo pernelyg išradinga. Galiausiai visi 
gyvi planetos padarai užduso po gyva trisdešimties metrų 
storio antklode. Toji antklodė susidėjo iš klajoklių kar- 
velių, erelių, Bermudų erelių ir baltųjų amerikinių gervių. 


O — Alyvos dar pusė bėdos, — tarė šoferis. 

— Ką?— atsiliepė Trautas. 

— Gerai, kad nevežam ko nors blogiau už alyvas. 

— Teisybė, — sutiko Trautas. Jis buvo pamiršęs, kad 
jie ne šiaip sau važiuoja, o veža į Talsą (Oklahomos vals- 
tija) trisdešimt penkias tonas alyvų. 


O Šoferis užvedė šneką apie politiką. 
Trautas neskyrė vieno politikieriaus nuo kito. Jam vi- 
si jie atrodė nelyginant vienodos entuziastingos šimpan- 

zės. Kažkada Trautas parašė apsakymą apie optimistišką 
šimpanzę, kuri tapo Jungtinių Valstijų prezidentu. Apsa- 
kymą jis pavadino „(Vado pasveikinimas“. 

Šimpanzė dėvėjo mėlyną flanelinę sportinę striukelę 
su varinėmis sagomis ir su Jungtinių Valstijų prezidenio 
ženklu ant viršutinės kišenėlės. Striukelė atrodė taip: 


Kur tik šimpanzė pasirodydavo, orkestras grodavo 
maršą ,„Vado pasveikinimas“. Šimpanzei maršas labai pa- 
tiko. Išgirdusi net strykčiodavo. 


O Šoferis sustabdė autotraukinį prie valgyklos. Štai kas 
buvo užrašyta ant lentos priešais valgyklą: 

Tad juodu užėjo pavalgyti. 

Trautas pastebėjo valgant suaugusį baltaodi idiotą. Jį 
prižiūrėjo baltaodė slaugė. Idiotas beveik nemokėjo kal- 
bėti, o ir valgymas jam buvo gyvas vargas. Slaugė jam 
po kaklu buvo parišusi seilinuką. 

Tačiau apetitą jis turėjo nuostabų. Trautas žiūrėjo, 
kaip jis šutina vaflius ir kiaulienos dešrą, kaip plunija 
apelsinų sultis ir pieną. Trautas stebėjosi, koks panašus 
tas idiotas į gyvulį. Gražu buvo žiūrėti, koks jis laimin- 
gas, pasikrovęs kalorijų, kurios padės jam prastumti dar 
vieną dieną. 

Trautas tarė sau: „„Pasikrauna kuro dar vienai dienai'. 


O Grįždamas paskui šolferį prie autotraukinio, Trautas 
pirmą kartą kaip reikiant apžiūrėjo jų transporto prie- 
monę, iš tolo pamatęs ją visą. Ant furgono didelėmis, 
beveik pustrečio metro didumo, oranžinėmis raidėmis bu- 
vo užrašytas žodis. Štai 4 

Trautas pagalvojo: įdomu, ką pamanytų, perskaites 
šitą užrašą, vaikas, kuris dar tik mokosi skaityti? Vaikas 
manytų, kad čia nepaprastai svarbus dalykas, nes kažkas 
nepatingėjo užrašyti šio žodžio tokiomis didelėmis rai- 
dėmis. 

O paskui, vaizduodamasis esąs toksai vaikas, Trautas 
perskaitė užrašą ant kito furgono. Štai jis: 


11 SKYRIUS 


O Dveinas Huveris miegojo naujajame „Ramybės“ vieš- 
butyje iki dešimtos. Jis puikiai pailsėjo. Populiariame 
viešbučio „Medžiotojų“ restorane užsisakė pusryčius 
Nr. 5. Portjeros naktį buvo užtrauktos. Dabar jos buvo 
iki galo atitrauktos. Neužstojo kelio saulės šviesai. 

Prie gretimo stalo, taip pat vienas, sėdėjo nigerietis, 
indaras Siprijanas Ukvendė. Jis skaitinėjo skelbimus Mid- 
lendo laikraštyje „„Bjugl obzerver“. Jam reikėjo pigaus 
buto. Kol susiras, Midlendo centrinė ligoninė apmokės jo 
viešbučio sąskaitas, ir ligoninės valdžia jau darėsi dėl to 
nelabai patenkinta. 

Be to, jam reikėjo moters, pulko moterų, kurias būtų 

galėjęs dulkinti šimtus kartų per savaitę, nes jis buvo vi- 
sas pritvinkęs geismo. Be to, jis ilgėjosi savo gentainių in- 
darų. Tėvynėje jis turėjo šešis šimtus giminių, kurių visų 
žinojo vardus. 

Ukvendė apatišku veidu užsisakė pusryčius Nr. 3 su 
kvietiniais skrebučiais. Kaukė slėpė jaunuolį, nukamuotą 
nostalgijos ir mergamėsio bado. 


O Dveinas Huveris, sėdiniis per du metrus nuo jo, žiū- 
rėjo į saulės užlietą, pilną mašinų Centrinę magistralę. 
Jis žinojo, kur esąs. Matė pažįstamą griovį tarp automo- 
bilių stovėjimo aikštelės ir magistralės — betono lovį, ku- 
riuo inžinieriai leido tekėti Cukrincei upelei. Už griovio 
matėsi pažįstamas elastingas plieno barjeras, saugantis, 
kad automobiliai ir sunkvežimiai neįkristų į Cukrinę upe- 
lę. Kitapus barjero — trys pažįstamos vakarų krypties 
eismo juostos, o už jų — žole apaugusi pažįstama skiria- 
moji juosta. Už jos — trys pažįstamos rytų krypties eismo 
juostos ir kitas pažįstamas plieninis barjeras. Dar toliau — 
pažįstamas Vilio Ferčaildo vardo aerouostas, o dar to- 
liau — pažįstami fermerių laukai. 


O Visur aplink plytėjo lygumos — lygus kaip blynas 
miestas, lygus kaip blynas rajonas, lygi kaip blynas apy- 
garda, lygi kaip blynas valstija. Vaikystėje Dveinas ma- 
nė, kad visi žmonės gyvena grynose, be jokio medelio, 
lygumose. Jis įsivaizdavo, kad okeanai, kalnai ir miškai 
iš esmės išskirstyti į valstijų ir nacionalinius parkus. Tre- 
čioje klasėje mažasis Dveinas sukurpė rašinį, kuriame agi- 
tavo steigti nacionalinį parką palei Cukrinę upelę, vic- 
nintelį pastebimesnį dvylikos kilometrų spinduliu nuo 
Midlendo vandens telkinį. 

Dabar Dveinas tyliai sau ištarė to pažįstamo vandens 
telkinio pavadinimą: 
— Cukrinė upelė. 


O Ties vingiu, kur mažasis Dveinas buvo parinkęs vietą 
nacionaliniam parkui, Cukrinė upelė buvo vos penkių 
centimetrų gylio ir keturiasdešimt penkių metrų pločio. 
Dabar toje vietoje stovi Mildredos Beri Menų centras. 
Gražus daiktas. 

Dveinas patampė švarko atvartą, užčiuopė jame įsmeig- 
tą ženkliuką. Jis išsitraukė ženkliuką — buvo pamiršęs, 
kas ant jo užrašyta. Ženkliukas reklamavo vakare prasi- 
dėsiantį Menų festivalį. Tokius kaip Dveino ženkliukus 
nešiojo visi midlendiečiai. Štai kas buvo ant ženkliuko 
užrašyta: 


O) Retkarčiais Cukrinė upelė patvindavo. Dveinas prisi- 
minė, kaip atrodydavo tas potvynis. Tokiose lygumose 
tai buvo savotiškai gražus reginys. Cukrinė upelė tyliai 

išsiliedavo iš krantų ir virsdavo milžinišku veidrodžiu, 
kuriame be pavojaus galėjo taškytis vaikai. 

Veidrodis demonstruodavo miestelėnams, kokiame slė- 
nyje jų gyvenama, nenuginčijamai rodydavo, kad jie kal- 
niečiai, nes gyvena ant šlaitų, kurie, tolstant nuo Cukrinės 
upelės, kas kilometras paaukštėja pusantro centimetro. 

Dveinas tyliai pakartojo to vandens telkinio pavadi- 
nimą: 

— Cukrinė upelė. 


O Dveinas baigė pusryčiauti, ir jam atėjo mintis, kad jis 
jau psichiškai sveikas, kad jį pagydė paprasčiausias gy- 
venamosios vietos pakeitimas, geras miegas. 

Kenksmingos cheminės medžiagos leido jam pereiti 
per vestibiulį, o paskui per kokteilinę, nepatiriant nieko 
nenormalaus. Tačiau išėjęs pro šonines kokteilinės duris 
į asfalto prerijas, supančias jo viešbutį ir jo „Pontiako“ 
agentūrą, jis pajuto, kad kažkas pavertė asfaltą tarytum 
kokiu tramplinu. 

Nuo Dveino svorio asfaltas įdubo. Dveinas nugrimzdo 
gerokai žemiau gatvės lygio, paskui lėtai šiek tiek pakilo. 
Jis stovėjo negilioje, lyg guminėje įduboje. Dveinas žen- 
gė dar vieną žingsnį savo automobilių agentūros link. 
Jis vėl įsmego, vėl pakilo ir vėl atsidūrė naujoje įduboje. 

Jis apsidairė, ar jį kas mato. Matė vienas žmogus — 
Siprijanas Ukvendė. Jis neklimpdamas stovėjo ant įdubos 
krašto. Nors Dveino padėtis buvo nepaprastai keista, Uk- 
vendė tepasakė: 

— (Gražus oras šiandien. 


O Įduba po įdubos Dveinas liumpsėjo pirmyn. 
Dabar jis klampojo per vartotų automobilių aikštelę. 

Stabtelėjo, iš įdubos pasižiūrėjo į dar vieną jauną 
juodaodį. Šisai su skuduru šveitė tamsios bordo spalvos 
„Skailarko“ modelio „Biuiką“ su atkeliamu viršumi. Vy- 
rukas buvo apsirengęs ne tokiam darbui. Jis vilkėjo pigų 
mėlyną kostiumą, baltus marškinius ir ryšėjo juodą kak- 
laraištį. Ir dar: jis ne šiaip sau valė automobilį — jis jį 
stačiai poliravo. 

Vaikinas dar kiek papoliravo automobilį, tada akina- 
mai nusišypsojo Dveinui ir poliravo toliau. 

Paaiškinimas: šitas jaunas juodaodis buvo ką tik am- 
nestuotas iš Šeperdstauno suaugusiųjų pataisos namų. Kad 
nemirtų iš bado, jam skubiai reikėjo darbo. Todėl jis da- 
bar rodė Dveinui, koks jis darbštuolis. 

Nuo devynerių metų amžiaus jis gyveno visokiuose 
Midlendo rajono našlaitynuose, paauglių prieglaudose ir 
vienokiose ar kitokiose kalinimo įstaigose. Dabar jam bu- 
vo dvidešimt šešeri. 


O Pagaliau jis laisvas! 
O Dveinas pamanė, kad jaunuolis jam vaidenasi. 


O Jaunuolis vėl ėmėsi poliruoti automobilį. Jo gyveni- 
mas buvo niekam tikęs. Noras gyventi vos vos ruseno. 
Jo nuomone, ši planeta — baisi, ir geriau, kad jo visai 
čia nebūtų apgyvendinę. Tai nesusipratimas! Jis neturėjo 
nei draugų, nei giminių. Jį visą gyvenimą gainiojo iš 
narvo į narvą. 

Jis žinojo geresnio pasaulio pavadinimą ir dažnai re- 
gėdavo jį sapnuose. Pavadinimą laikė paslaptyje. Jeigu 
būtų jį kam pasakęs, jį būtų išjuokę. Tas pavadinimas 
toks vaikiškas! 

Jaunasis juodaodis kalėjimų paukštis galėdavo kada 
panorėjęs pamatyti tą pavadinimą, išrašytą degančiomis 
elektros lempelėmis savo galvoje. Štai kaip jis atrodė: 


O Piniginėje vyrukas laikė Dveino nuotrauką. Šeperds- 
taune jo kameros sienos buvo nuklijuotos Dveino nuo- 
traukomis. Jų būdavo lengva gauti, nes besišypsantis 
Dveino veidas kartu su jo devizu puošė kiekvieną jo 
skelbimą „„Bjugl obzerver“ laikraštyje. Nuotrauka būda- 
vo keičiama kas pusė mctų. Devizas nesikeitė jau dvi- 
dešimt penkeri metai. 
Štai tas devizas: 
VISI ZINO: 


DVEINU GALIMA 
PASITIKĖTIL. 


O Jaunasis ekskalinys vėl nusišypsojo Dveinui. Jo dan- 
tys buvo sveikutėliai. Šeperdstaunas garsėjo puikia dantų 
priežiūra. Ir maitinimu. 

— Labas rytas, pone,-- tarė vaikinas Dveinui. Jis buvo 
siaubingai naivus. Jis dar tiek daug ko nežinojo. Pavyz- 

džiui, jis ničnieko nežinojo apie moteris. Fransina Peiko 
buvo pirmoji moteris, su kuria jis sušneko per pastaruo- 
sius vienuolika metų. 

— Labas rytas, — atsakė Dveinas. Ištarė pusbalsiu, kad 
netoli girdėtųsi, jei jis kartais šnekasi su vaiduokliu. 

— Pone... aš su didžiausiu susidomėjimu skaitau laik- 
raščiuose jūsų skelbimus, ir man daug malonumo teikia 
jūsų reklamos per radiją, — pasakė amnestuotasis kalinys. 

Per pastaruosius kalėjimo metus jį buvo užvaldžiusi 
viena idėja: kad jis kada nors įsidarbins pas Dveiną ir 
gyvens — rūgte rūgs. Tai ir bus Pasakų šalis. 

Dveinas į tai nieko neatsakė, todėl vyrukas kalbėjo 
toliau: 

— Kaip matot, pone, aš labai darbštus. Aš apie jus 
girdėjau vien gera. Matyt, gerasis dievulis nuskyrė man 
dirbti pas jus. 

— Taip?— pasakė Dveinas. 

— Mūsų pavardės labai panašios, — pasakė vyrukas.— 
Gerasis dievulis mudviem duoda ženklą. 

Dveinas Huveris nesiteiravo jo pavardės, tačiau vyru- 
kas, visas švytėdamas, pasisakė pats: 

— Aš, pone, vadinuosi Veinas Hubleris. 

Midlende Hubleris buvo dažniausiai sutinkama negrų 
pavardė. 


O Dveinas Huveris lyg dvejodamas papurtė galvą ir nu- 
ėjo šalin — ir Veinui Hubleriui plyšo iš skausmo širdis. 


O Dveinas įėjo į savo demonstracinę salę. Žemė jam po 
kojom nebesmego, užtat dabar jis išvydo naują nepa- 
aiškinamą dalyką: salės grindyse išaugusią palmę. Kenks- 
mingos cheminės medžiagos ištrynė iš Dveino atminties 

visa, ką jis žinojo apie Havajų savaitę. Po teisybei, 
Dveinas pats ir suprojektavo šitą palmę. Tai buvo tele- 
fono stulpas, apvyniotas džiuto maišų medžiaga. Viršūnėje 
buvo prikalti tikri kokoso riešutai. Lapai buvo iškirpti 
iš žalios plastmasės. 

Reginys taip pritrenkė Dveiną, kad jis vos nenualpo. 
Paskui apsidairė ir pamatė visur pridėliotų ananasų ir 
Havajų gitarų. 

O dar paskui išvydo patį neįtikimiausią dalyką: jo 
link, gašliai šypsodamasis, žingsniavo prekybos agentas 
Haris Lesabras su salotiniu triko, šiaudiniais sandalais, 
žolių sijonuku ir rausvais teniso marškinėliais, kurie at- 
rodė štai taip: 


IN P 
— TIK 7 
MEILĖS RON 


O) Haris su žmona visą savaitgalį prasiginčiio, ar Dveinas 
įtarė, kad Haris transvestitas, ar ne. Jie nusprendė, kad 
įtarti Dveinas neturėjo pagrindo. Haris niekad nesišne- 
kėdavo su Dveinu apie moteriškus drabužius. Jis nebuvo 
dalyvavęs jokiame transvestitų grožio konkurse ir, prie- 
šingai negu daugelis Midlendo transvestitų, nepriklausė 
dideliam Sinsinačio transvestitų klubui. Jis niekad nesi- 
lankydavo miesto transvestitų bare „Senasis vyno rūse- 
lis“, įrengtame Ferčaildo viešbučio pusrūsyje. Jis niekad 
nesikeisdavo su kitais transvestitais ,Polaroido“ fotogra- 
lijomis, neprenumeravo jokio transvestitų žurnalo. 

Haris su žmona nutarė, jog Dveinas turėjo minty tik 
tą, ką pasakė, ir, kad Dveinas neišmestų iš darbo, Hariui 
geriausia bus apsitaisyti per Havajų savaitę kokiu fantas- 
tišku apdaru. 

Ir štai naujai užgimęs Haris, išraudęs iš baimės ir 
susijaudinimo, žengė Dveino link. Jis jautėsi nieko nevar- 
žomas, gražus, patrauklus, atsikratęs visų skrupulų. 

Jis pasveikino Dveiną havajietišku žodžiu, reiškiančiu 
ir „labas“, ir „sudie“. 

— Aloha,— tarė jis. 


12 SKYRIUS 


O Kilgoras Trautas tebebuvo toli, tačiau atstumas tarp 
jo ir Dveino tolydžio trumpėjo. Jis tebevažiavo autotrau- 
kiniu, pavadintu „Piramide“. Autotraukinys riedėjo per 
tiltą, poeto Volto Vitmeno garbei pavadintą jo vardu. 
Tiltą gaubė dūmai. Autotraukinys tuoj tuoj įvažiuos į Fi- 
ladelfiją. Lenta priešais tiltą skelbė šiai ką: 

O Jaunesnis Trautas būtų išjuokęs šitą brolybės dekla- 
raciją, pastatytą (ir aklas būtų matęs) ant bombos duobės 
krašto. Tačiau jau seniai jis buvo iš galvos išmetęs idėjas 
apie tai, kaip galima būtų ir kaip reikėtų pertvarkyti 
gyvenimą planetoje. Žemė, jo nuomone, negali būti ki- 
tokia, o tik tokia, kokia yra. 

Visko reikia. Jis matė baltaodę senę, besiknaisiojančią 
po šiukšlių dėžę. Taip reikia. Jis matė vonios žaislelį, gu- 
minį ančiuką, gulintį ant kanalizacijos šulinio grotelių. 
Jis ir turėjo ten gulėti. 

Ir taip toliau. 


O Šoferis prisiminė, kad vakar buvo Veteranų diena. 
— Mh,—-atsiliepė Trautas. 
— Jūs dalyvavot kare?— paklausė šoferis. 
— Ne,— atsakė Trautas.— O jūs? 
:— Ne, — atsakė šoferis. 
Nė vienas iš jųdviejų nebuvo karo veteranas. 


O Šoferis užvedė šneką apie draugus. Jis pasakė, jog jam 
sunku palaikyti rimtesnius draugystės ryšius, nes jis dau- 
giausia kely ir kely. Jis su šypsena prisiminė laikus, kai 
kažką vadino „geriausiais draugais“. Jo manymu, tik mo- 
kinukai turi „geriausius draugus“. 

Šoferis manė, kad Trautas, kaip langinių ir langų tink- 
lų monteris, turįs sąlygas užmegzti tvirtus draugystės 
ryšius. 

— Suprantat,— aiškino šoferis,— kai dedat tas langi- 
nes, dirbat vis su tais pačiais žmonėmis ir artimai susi- 
pažįstat. 

— Aš dirbu vienas, — atsakė Trautas. 

Šoferis nusivylė. 

— Aš maniau, kad tokiam darbe reikia mažiausia dvie- 
jų Žmonių. 

— Užtenka vieno,—- pasakė Trautas.— Su tuo ir nu- 
piepęs piemengalys susidorotų. 

Šoferiui norėjosi, kad Trautas gyventų įdomų, turinin- 
gą gyvenimą ir kad jis pats galėtų pasišildyti rankas prie 
svetimos laimės. | 

— Tai vis tiek, — neatlyžo jis, — susitinkat su bičiuliais 
po darbo. Alaus po kaušą padarot. Kortom sumetat. Anek- 
dotą kokį suskeliat. 

Trautas gūžtelėjo pečiais. 

— Vaikštot kasdien tom pačiom gatvėm, — įtikinėjo jį 
šoferis.— Daug ką pažįstat, ir jus daug kas pažįsta, nes 
juk diena dienon tom pačiom gatvėm. Jūs —, labas“, ir 
jums —, labas". Jūs juos — vardu, ir jie jus — vardu. Ar 
bėda kokia — atsiras kas padeda. Savi žmonės! Kaip di- 
delės šeimos nariai. Kasdien juk susitinkat. 

Trautui nesinorėjo ginčytis. 


O Trautas pamiršo šoferio vardą. 

Trautas turėjo tokį pat psichinį defektą, kuris vargina 
ir mane. Jis nepajėgdavo prisiminti, kaip atrodo pažįs- 
tami žmonės — nebent jei išvaizda ar veidai būdavo itin 
ypatingi. 

Pavyzdžiui, gyvendamas Kodo kyšulyje, jis šiltai svei- 
kindavo ir vardu vadindavo tik vieną žmogų — vienaran- 
kį albinosą Aliį Birsą. 

— Nešalta, Alfi, ką?—- sakydavo jis.— Kur buvai pra- 
žuvęs, Alfi?— sakydavo.— Smagu tave matyti, Alfi,— sa- 
kydavo. 

Ir taip toliau. 


O Dabar, gyvendamas Kohouze, Trautas vardu vadindavo 
tiktai raudonplaukį neūžaugą londonietį Delingą Hitą. Jis 
dirbo batų taisykloje. Tam, kad bet kas panorėjęs galėtų 
kreiptis į jį vardu, ant jo darbastalio buvo lentelė su pa- 
varde. Lentelė atrodė taip: 


IDELINGAS KITAS | 


Trautas kaitkarčiais užsukdavo į taisyklą ir kalbėda- 
vo, sakysim: 

— Kaži kas šįmet laimės beisbolo čempionatą, Delin- 
gai?— arba:— Nenumanai, Delingai, ko taip naktį kaukė 
sirenos?— arba:— Šiandien gerai atrodai, Delingai,— iš 
kur išpešei tokius marškinius?— Ir taip toliau. 

Trautas svarstė, ar jo draugystė su Hitu jau po vi- 
sam, ar ne. Kai jis paskutinį kartą, užėjęs į taisyklą, 
šnekino Delingą, nykštukas staiga kad užriks ant jo! 

Štai ką jis grynai londonietiška tarsena tada suriko: 

— Užteks lot ant manęs! 

O Sykį viename Kohouzo gastronome Trautui ranką pa- 
spaudė pats Niujorko gubernatorius Nelsonas Rokfeleris. 
irautas nė iš tolo nenumanė, kas jis toks. Jeigu būtų 
žinojęs, kokį žmogų susitiko, jis, kaip fantastas, būtų 
buvęs stačiai priblokštas. Rokfeleris buvo ne šiaip sau 
gubernatorius. Dėl savotiškų įstatymų, galiojusių toje 
planetos delyje, Rokfeleriui buvo leista valdyti milžiniš- 
kus Žemės paviršiaus plotus, taip pat po tais plotais 
esančią naftą bei kitas naudingas iškasenas. Jis tiesiogiai 
arba netiesiogiai valdė didesnį planetos „gabalą negu dau- 
gelis kai kurių valstybių. Toks likimas jam buvo nulem- 
tas nuo mažų dienų. Jis tapo visų tų turtų savininku vos 
atėjęs į pasaulį. 

— Kaip reikaliukai?— paklausė Trautą gubernatorius 
Rokfeleris. 

— Po senovei,— atsakė Kilgoras Trautas. 


O Pirma šoferis norėjo primesti Trautui įdomų ir turinin- 
94 gyvenimą, o dabar —ir vėl savo paties malonumui — 
apsimetė, kad Tiautas prisispyręs prašo jį papasakoti apie 
tolimų pervežimų transporto vairuotojų sekso reikalus. 
Trautas nieko panašaus jo neprašė. 

— Įdomu, sakot, kaip šoferiams klojasi su moterimis, 
a ne?— tarė šoferis.— Įsivaizduojat tikriausiai, kad šofe- 
riai bobų nespėja dulkint, a ne? 

Trautas gūžtelėjo pečiais. 

Įsižeidęs ant Trauto, šoferis apibarė jį, kam patikė- 
jęs tokiais negražiais gandais. 

-— Pasakysiu jums štai ką, Kilgorai...— Čia jis užsi- 
kirto.— Juk toks jūsų vardas, a ne? 

— Aha,— atsakė Trautas. Jis jau šimtąjį kartą spėjo 

pamiršti šoferio vardą. Vos atitraukęs žvilgsnį, Trautas 
pamiršdavo ne tik jo vardą, bet ir veidą. 

— Po šimts kalakutų, Kilgorai...— tarė šoferis.— Tar- 
kim, sugenda mano machina kad ir Kohouze, ir man rei- 
kia sėdėt ten porą dienų, kol suremontuos. .. Kaip sakot, 
ar pavyktų man užpainiot priegulą — be jokio pažįstamo, 
su tokiu va apsivilkimu? 

— Priklausytų nuo jūsų atkaklumo,— atsakė Trautas. 

Šoferis atsiduso. 

— Tas ir yi...— nutęsė jis su giliausia užuojauta sau 
pačiam.— Mano amžina bėda: per minkštas esu. 


O Juodu ėmė šnekėtis apie tai, kad aliuminio apmušai 
oražiai atnaujina senus namus. Iš tolo tos plokštės iš 
viso nereikalingos dažymo, atrodo tartum šviežiai dažyta 
mediena. 


Šoferiui parūpo šnektelėti ir apie „,„Permastouną“, aliu- 
minio apmušų konkurentą. „Permastounu“ buvo vadina- 
mas spalvotas cementas, kuriuo apkrėsdavo senų namų 
sienas, ir iš tolo jos atrodydavo kaip akmeninės. 

— Jeigu statot aliuminio langines,— tarė šoferis Trau- 
tui, — tai turėtumėt apmušinėt aliuminiu ir sienas.— Taip 
paprastai buvo daroma visoje šalyje. 

— Apmušus mūsiškė kompanija pardavinėja,— atsakė 
Trautas.-— Daug sykių esu matęs. Bet apmušinėti namų 
neteko. 

Šoferis rimtai ketino pirkti aliuminio apmušus savo na- 
mui Litl Roko mieste ir jis prašė Trautą atvirai atsakyti 
į tokį klausimą: 

— Kiek teko matyti ir girdėti — ar džiaugiasi žmonės 
įsitaisę aliuminio apmušus? 

— Kohouze,— atsakė Trautas,— tik juos vienus ir ma- 
čiau džiaugiantis. 


O — Suprantu jūsų mintį, — pasakė šoferis.— Sykį ir aš 
mačiau: šeimyna apstojusi namelį. Savo akimis netiki, 
koks jis gražus su aliuminio apmušais. Turiu dar vieną 
klausimą, Kilgorai, ir galit man atsakyt tiesiai, nes, mudu 
neturėsim jokių bendrų reikalų: o kiek laiko jie taip 
džiaugiasi? 

— Apie penkiolika metų, — atsakė Trautas.— Mūsiškiai 
pardavėjai sako, jog paskui vėl gali apmušti iš naujo, 
ncs susitaupo pinigų už dažus ir apšildymą. 

— „Permastounas“ atrodo solidžiau ir tikriausiai ilgiau 
laiko, — kalbėjo šoferis.— Antra vertus, brangesnis. 

— Kaip tepi, taip važiuoji — pasakė Trautas. 


O Autotraukinio šoferis papasakojo Trautui, jog prieš 
trisdešimt metų pirkęs dujinį vandens šildytuvą, kuris ir 
po šiai dienai veikiąs kaip laikrodis. 

— Žiūrėk tu man,— pasakė Kilgoras Trautas. 


O Trautas paklausė šoferį apie autotraukinį ir šoferis pa- 
sakė, jog tai geriausias autotraukinys pasauly. Vien vil- 
kikas kainuojąs dvidešimt aštuonis tūkstančius dolerių. 
Jį varąs trijų šimtų dvidešimt keturių arklio jėgų Kamin- 
zo dizelinis turbovariklis, kuris gerai veikiąs dideliame 
aukštyje. Autotraukinyje įtaisytas hidraulinis vairas, pneu- 
matiniai stabdžiai, trylikos pavarų transmisija. Priklausąs 
jo svainiui. 

Svainis, sakė jis, turįs dvidešimt aštuonis autotrauki- 
nius ir esąs „Piramidės“ krovinių pervežimo kompanijos 
prezidentas. 

— Kažin kodėl jis pavadino savo kompaniją „Pirami- 
de“'?— paklausė Trautas.— Suprantat, juk šita mašina, jei- 
gu reikia, gali traukti šimtą penkiasdešimt kilometrų per 
valandą. Greita, pajėgi, ne koks žaisliukas. Ji tokia mo- 
derni kaip kosminis laivas. Gyvenime nesu matęs nieko 
nepanašesnio į piramidę už šitą autotraukinį. 


O Piramidės — tai tokie dideli akmeniniai antkapiai, ku- 
riuos prieš daugelį tūkstančių metų statė egiptiečiai. Da- 
bar egiptiečiai jų nebestato. Štai kaip atrodė tie antka- 
piai, į kuriuos paspoksoti atvykdavo turistų iš tolimiausių 
kraštų: 


— Ir kaip tokių greitų mašinų savininkui šovė į gal- 
vą pavadint ir jas, ir savo kompaniją vardu statinių, ku- 
rie nuo Kristaus gimimo nepajudėjo nė per nago juo- 
dymą? 

Šoferis atsakė ilgai negalvojęs. Be to, irzliai, tartum 
Trautas būtų uždavęs visiškai kvailą klausimą. 

— Patiko pats žodis,— pasakė jis.— (O jums argi ne- 
gražus? 

Trautas, nenorėdamas gadinti santykių, linktelėjo. 

— Ne, kodėl, — atsakė jis,— labai gražus. 


O Trautas atsilošė ir ėmė svarstyti šitą pašnekesį. Jo 
pagrindu jis sugalvojo apsakymą, kurį prisiruošė parašyti 
tik gilioje senatvėje. Apsakyme pasakojama apie plane- 
tą, kurioje kalba palaipsniui virto gryniausia muzika, nes 
tenykščiai gyventojai baisiai žavėjosi garsais. Žodžiai vir- 
to muzikiniais akordais, sakiniai — melodijomis. Informa- 
cijos tokie sakiniai neperduodavo jokios, nes niekas ne- 
žinojo žodžių reikšmių ir niekam jos nerūpėjo. 

Todėl valdžios ir komercijos šulai, kad galėtų vys- 
tyti savo veiklą, be paliovos kūrė naujus, kuo griozdiš- 
kesnius žodžius bei sakinių konstrukcijas, kurios nesi- 
duotų paverčiamos muzika. 


O — Jūs, Kilgorai, turit žmoną?— paklausė šoferis. 

— Turėjau tris — atsakė Trautas. Jis sakė tiesą. Ne- 
gana to, visos jo žmonos buvo nepaprastai kantrios, my- 
linčios ir gražios. Visas jas nuvytino jo pesimizmas. 

— O vaikų? 

— Turiu vieną, — atsakė Trautas. Kažkur praeity, tarp 
žmonų ir pašte dingusių apsakymų maišėsi sūnus, vardu 
Leo.— Jau suaugęs, — pridūrė Trautas. 


O Leo amžinai paliko tėvų namus, būdamas keturiolikos 
metų. Sumelavęs savo amžių, jis įsiojo į jūrų pėstininkus. 
Iš naujokų stovyklos tėvas gavo laiškelį Sūnus rašė: 

„Gaila man tavęs, tėvai. Įsiknisai į savo paties šikną ir 
užtroškai". 

Daugiau Trautas apie Leo nei iš jo paties, nei iš kitų 
žmonių negavo jokios žinios, kol vieną dieną jį aplankė 
du Federalinio tyrimų biuro agentai. Jie pasakė, jog Leo 
Vietname dezertyravęs iš savo diviziono. Jis tapęs tėvy- 
nės išdaviku. Jis perėjęs į Vietkongo ' pusę. 

Štai kaip FTB įvertino tuometinę Leo padėtį planetoje: 

— Prasti tamstos sūnelio popieriai, — pasakė agentai. 


13 SKYRIUS 


O Išvydęs savo agentą Harį Lesabrą su žaliu triko, žolių 
sijonu ir visa kita, Dveinas Huveris nepatikėjo nuosavo- 
mis akimis. Todėl prisivertė jo nematyti. Jis nuėjo į savo 
kabinetą, taip pat užverstą Havajų gitaromis ir ananasais. 

Fransina Pefko, jo sekretorė, atrodė kaip visada, tiktai 
turėjo gėlių pynę ant kaklo ir gėlytę už ausies. Ji nu- 
sišypsojo. Tai buvo kario našlė šviesiai rudais plaukais 
ir lūpomis nelyginant sofos priegalviukai. Ji dievino Dvei- 
ną. Ji dievino ir Havajų savaitę. 

— Aloha,— tarė ji. 


O Tuo tarpu iš Hario Lesabro dėl Dveino reakcijos pali- 
ko tik šlapia vieta. 

Kai Haris, taip absurdiškai apsitaisęs, pasirodė Dvei- 
nui, kiekviena jo kūno molekulė laukė Dveino reakcijos. 
Kiekviena molekulė akimirką nutraukė savo veiklą, atsi- 
jungė nuo kaimynių. Kiekviena molekulė laukė žinios, ar 


! Vietnamo nacionalinio išsivadavimo fronto kariai; kartais 
taip būdavo vadinami Šiaurės Vietnamo armijos kariai. (Vert. 

jų galaktika, vadinama Hariu Lesabru, bus sunaikinta, 
ar ne. 

Kai Dveinas praėjo pro Harį tarsi pro nematomą žmo- 
gų, Haris nusprendė, jog išsidavė esąs šlykštus transves- 
titas ir kad dėl to jis bus išmestas iš darbo. 

Haris užsimerkė. Jis norėjo niekados neatsimerkti. Jo 
širdis pasiuntė molekulėms tokį pranešimą: „Dėl visoms 
jums suprantamų priežasčių mūsų galaktika likviduoja- 
ma!" 


O Dveinas apie tai nė manyti nenumanė. Jis pasirėmė 
į Fransinos Pefko rašomąjį stalą. Kad kiek, būtų prisi- 
pažinęs jai, kaip sunkiai serga. Jis ją perspėjo: 

— Šiandien dėl tam tikrų priežasčių sunki diena. To- 
dėl — jokių pokštų, jokių siurprizų! Nepersistenkit. Ne- 
leiskit pas mane jokių psichų. Be to, jokių pokalbių te- 
lefonu! 

Fransina pasakė Dveinui, jog kabinete jo laukią dvy- 
niai. 

— Atrodo, kažkas blogai urve,— pasakė ji. 

Dveinas pajuto jai dėkingumą už tokią paprastą ir 
„aiškią informaciją. Dvyniai — tai jo jaunesnieji įbroliai 
Lailas ir Kailas Huveriai. Urvas —, Šventojo stebuklo“ ur- 
vas, į pietus nuo Šeperdstauno, masalas turistams privi- 
lioti, bendra Dveino, Lailo ir Kailo nuosavybė. Lailui ir 
Kailui tai buvo vienintelis pajamų šaltinis. Juodu gy- 
veno vienoduose namukuose abipus suvenyrų parduotu- 
vės, užbarikadavusios įėjimą į urvą. 

Visoje valstijoje ant medžių ir tvorų buvo prikali- 
nėta strėlės formos rodyklių, nukreiptų urvo link ir skel- 
biančių atstumą iki jo, pavyzdžiui: 

APLANKYAKITEĖ 
EVENTOJO STEBUKLO: 
URVĄ. 83km 


NN AVA, 

O Prieš įeidamas į kabinetą, Dveinas perskaitė vieną iš 
daugelio jumoristinių plakatėlių, kurių Fransina buvo pri- 
kabinėjusi ant sienos pataisyti žmonių nuotaikai, priminti 
visų taip lengvai pamirštamą dalyka: kad nebūtina visą 
laiką būti rimtam. | 
Štai tekstas to plakatėlio, kurį skaitė Dveinas: 
MŪS KONTOROJE KELI 
PLUSA ASMENYS KVAILI. 


NĖRA ABEJONĖS, 
TAI LAIMINGI ŽMONĖS! 


Tekstą iliustravo piešinys, vaizduojantis kvailą asmenį. 
Štai jis: 


Ant krūtinės Fransina segėjo ženkliuką su sveiko, pa- 
vydėtinos psichinės būsenos padaro tizionomija: 

O Lailas ir Kailas sėdėjo Dveino kabinete šalia vienas 
kito ant juodos odinės kušetės. Jie atrodė tokie panašūs, 
jog Dveinas negalėjo jų atskirti tol, kol Lailas 1954 me- 
tais per riedučių lenktynes su kažkuo susiškaldė dėl mer- 
gos. Nuo tada Lailas liko sulaužyta nosimi. Dabar Dvei- 
nas prisiminė, kaip jie, gulėdami lopšyje, žįsdavo vienas 
kito nykščius. 


O Beje, štai kaip Dveinui atsirado įbroliai, nors jį įsūnijo 
žmonės, kurie negalėjo turėti savo vaikų. Įsūnijimas jų 
organizmuose sukėlė kažkokią reakciją, Kuri įgalino juos 
pagaliau turėti savo vaikų. Tai buvo dažnas reiškinys. 
Matyt, daug sutuoktinių buvo taip užprogramuoti. 


O Dveinas apsidžiaugė matydamas juos — šiuos du vyru- 
kus su kombinezonais ir darbiniais batais bei minkštomis 
skrybėlėmis užlenktais kraštais. Jie buvo pažįstami, rea- 
lūs. Dveinas uždarė duris, atsitverdamas nuo išorinio 
chaoso. 

— Nagi...— tarė jis, — kas ten su urvu? 

Kai Lailui suknežino nosį, dvyniai sutarė, kad Lailas 
kalbės už abu. Kailas nuo 1954 metų nepasakė nė tūkstan- 
čio žodžių. 

—- Tie burbulai jau pusiaukelėj į „Katedrą“, — tarė 
Lailas.— Jei taip ir toliau, po savaitės kitos pasieks ,„Mo- 
bį Diką“. 

Dveinas jį puikiai suprato. Požeminis upelis, kuris vin- 
guriavo „Šventojo stebuklo“ urvu, buvo užterštas kažko- 
kiomis pramoninėmis atliekomis, kurios leido kietus kaip 
teniso kamuoliukai burbulus. Tie burbulai, stumdydami 
vieni kitus, slinko praėjimu link baltai nudažyto akmens, 
primenančio didįjį banginį Mobį Diką. Burbulai greit pra- 
ris „„Mobį Diką“ ir įsiverš į ,„Kuždesių katedrą“, svar- 
biausią urvo įdomybę. Tūkstančiai žmonių susituokė 
„Kuždesių katedroje“ — tarp jų ir Dveinas, ir Lailas su 
Kailu. Taip pat ir Haris Lesabras. 


O Lailas papasakojo Dveinui apie eksperimenią, kurį pra- 
eitą naktį atlikę juodu su Kailu. Jie nuėję į urvą su vie- 
nodais „Brauningo“ sistemos automatiniais šautuvais ir 
atidengę ugnį į atslenkančią burbulų sieną. 

— Kad pakilo dvokas! — šūktelėjo Lailas. Dvokę ne- 
lyginant kojom, užkrėstom grybeliu— Mudu su Kailu 
neišturėjom — išbėgom. Įjungėm ventiliaciją ir tik po va- 
landos įėjom. Dažai ant „„Mobio Diko“ nupuškavę. Net 
akių nebelikę.—,,Mobiui Dikui“ buvo išpieštos mėlynos, 
ilgom blakstienom, didelės kaip lėkštės akys. 


O — Vargonai pajuodijo, o lubos paliko murzinai gels- 
vos,— pasakė Lailas.—,Šventojo stebuklo“ beveik nebe- 
simato. 

Vargonais, arba „Dievų vargonais“, vadinosi viename 
„Katedros“ kampe krūvon suaugusių stalaktitų ir stalag- 
mitų brūzgynai. Už jų buvo paslėptas garsiakalbis, ku- 
riuo per vestuves ir šermenis transliuodavo muziką. Var- 

gonai buvo iliuminuoti besimainančių spalvų elektros lem- 
putėmis. 

„Šventuoju stebuklu“ jie vadino kryžių „Katedros“ lu- 
bose. Jį sudarė du susikirtę plyšiai. 

— Jį ir taip nelengva būdavo įžiūrėti, — tarė Lailas. 
Jis kalbėjo apie kryžių — Dabar, ko gera, visai prapuo- 
lė— Jis paprašė Dveiną leidimo užsisakyti cemento — 
norėjo užmūryti praėjimą tarp upelio ir „Katedros“. 

— Bala nematė ir ,,„Mobio Diko“, ir „,„Džesio Džeimso", 
ir vergų, ir visko,— sakė Lailas.— Svarbiausia gelbėti 
„Katedrą“. 

„Džesiu Džeimsu“ jie vadino skeletą, kurį Dveino įtė- 
vis per Didžiąją krizę nusipirko per vieno gydytojo turto 
varžytynes. Tarp skeleto dešinės rankos kaulų buvo įsi- 
pynusios surūdijusios 45 kalibro revolverio liekanos. Tu- 
ristams jie pasakodavo, kad jį tokį ir radę, kad tai tik- 
riausiai Koks geležinkelio plėšikas, kurį urve užmūrijusi 
akmenų griūtis. 

O vergais vadino juodas gipsines statulas, stovinčias 
kitoje ertmėje už penkiolikos metrų nuo „„Džesio Džeim- 
so“. Statulos su plaktukais ir rankiniais pjūkleliais vadavo 
vienos kitas iš pančių. Turistams būdavo pasakojama, kad 
kitados urve slapstęsi tikri vergai, ištrūkę į laisvę iš ana- 
pus Ohajo upės. 


O Istorija apie vergus buvo tokia pat pasaka kaip ir apie 
Džesį Džeimsą. Urvas buvo atrastas tik 1937 metais, kai 
po nedidelio žemės drebėjimo į jį atsivėrė plyšys. Dvei- 
nas Huveris pats atrado tą plyšį, o paskui juodu su įtėviu 
laužtuvais ir dinamitu jį praplatino. Iki tol urve nebūta 
nė kokio gyvo padaro. 

Vienintelis urvo ryšys su vergija toks: sklypas, ku- 

riame jis buvo atrastas, kitados priklausė buvusiam ver- 
gui Džouzefui Hubleriui. Šeimininko paleistas į laisvę, 
jis patraukė į šiaurę ir čia pradėjo ūkininkauti. Paskui 
grįžo ir išpirko savo motiną bei moterį, kuri tapo jo 
žmona. 

Jų palikuonys valdė ūkį iki Didžiosios krizės, kai Mid- 
lendo apygardos prekybos bankas užprotestavo jų užsta- 
tytą turtą. O paskui vieną dieną Dveino įtėvį partrenkė 
automobilis, vairuojamas baltecdžio žmogaus, kuris buvo 
pirkęs tą ūkį. Pagal asmenišką susitarimą Dveino įtėvis 
kaip kompensaciją už sužeidimą gavo tą ūkį, kurį jis su 
panieka vadindavo „juodšiknyne“. 

Dveinas prisiminė, kaip jų šeima pirmą kartą nuva- 
žiavo jo apžiūrėti. Tėvas nuplėšė nuo juodėžių pašto dė- 
žutės lentelę ir švystelėjo į griovį. Štai kas ant jos buvo 
užrašyta: 


141 SKYRIUS 


O Autotraukinys Kilgorą Trautą dabar vežė per Vakarų 
Virdžiniją. Norėdami iškrapštyti akmens anglį, žmonės 
mechanizmais ir sprogmenimis išdraskė tos valstijos pa- 
viršių. Dabar anglies įau buvo kaip ir nebelikę. Ji buvo 
virtusi šiluma. 

Vakarų Virdžinijos paviršius, likęs be akmens anglies, 
medžių ir dirvožemio, persiformavo, sutinkamai su trau- 

kos dėsniu. Žemė slūgo į joje išrausytas tuštumas. Kalnai, 
kažkada stovėję visai tvirtai, dabar šliaužė į slėnius. 
Vakarų Virdžinija buvo sunaikinta, pritariant valstijos 
įstatymų vykdymo, leidimo ir teisingumo organams, vyk- 
dantiems liaudies valią. 
Tai šen, tai ten dar stovėjo viena kita gyvenama troba. 


O Priekyje Trautas pamatė išlaužtą turėklą. Trautas pa- 
sižiūrėjo į daubą už turėklo, upelyje pamatė apsivertusį 
1968 metų laidos „El Dorado“ modelio „,Kadilaką“. Spren- 
džiant iš registracijos numerio, automobilis buvo iš Ala- 
bamos. Upelyje riogsojo ir keletas namų apyvokos reik- 
menų: dujinės viryklės, skalbimo mašina, pora šaldy- 
tuvų. 

Paupyje stovėjo baltaodė angeliško veiduko, lininiais 
plaukais mergytė. Ji pamojavo Trautui. Prie krūtinės mer- 
gytė spaudė puslitrinį pepsi kolos butelį. 


O Trautas garsiai paklausė save, kaip čionykščiai žmonės 
linksminasi, ir šoferis papasakojo jam vieną keistą nuo- 
tykį — kaip jis sykį Vakarų Virdžinijoje nakvojo savo 
autotraukinio kabinoje netoli belangio, monotoniškai gau- 
džiančio pastato. 
* — Žmonės, žiūriu, vieni įeina, kiti išeina,— pasakojo 
jis, — bet niekaip nesupratau, kokia mašina ten taip brunz- 
gia. O stovėjo tas pastatas dykoj dykiausioj vietoj — bet 
sau suremta dėžė ant cemento blokų. Automobiliai vieni 
atvažiuoja, kiti išvažiuoja, ir matau, kad žmonėms tas, 
kas ten brunzgia,— patinka, — sakė jis. 

—- Ogi viduj — pilna liaudies su riedučiais,— pasakojo 
jis.— Varo ir varo ratu. Ir kad nors vienas šypsotųsi! 
Tik varo ir varo ratu. 

O Jis papasakojo Trautui girdėjęs, jog čionykščiai žmo- 
nės per pamaldas stverioją gyvas barškuoles ir mokasi- 
nines gyvates, rodydami, kaip jie garantuoti, kad Jėzus 
juos apgins. 

— Kokių tik nėra pasauly žmonių! — pasakė Trautas. 


O Trautas stebėjosi, kaip neseniai baltaodžiai pasirodė 
Vakarų Virdžinijoje ir kaip greit jie ją sunaikino — dėl 
šilumos. 

Šilumos irgi neliko — išsisklaidė kosmose, pagalvojo 
Trautas. Šiluma virino vandenį, o garai su švilpesiu suko 
plieninius vėjo malūnus. Malūnai su švilpesiu suko ge- 
neratorių rotorius. Amerika kurį laiką buvo pripampusi 
elektros. Be to, anglis varė senovinius garlaivius ir čiuku 
čiuku traukiniukus. 


O Kai Dveinas Huveris, Kilgoras Trautas ir aš buvome 
maži, kai mūsų tėvai buvo maži ir kai tėvų tėvai buvo 
maži, — čiuku čiuku traukiniukuose, garlaiviuose ir ga- 
myklose būdavo įtaisyti gariniai švilpukai. Jie atrodė 
taip: 


Anglimi virinamo vandens garams audringai išsiver- 
žiant pro švilpukus, jie šiurkščiai, bet gražiai suvaito- 
davo nelyginant besiporuojantys ar dvesiantys dinozau- 


rai — ūkdavo, sakysim, vūūūūūu-ū, vūūūūūu-Uu arba 
mMmO0000000000000000nNnnnnnn ir taip toliau. 


O Dinozaurai buvo ropliai didumo sulig čiuku čiuku trau- 
kiniukais. Jie atrodė taip: 


Dinozaurai turėjo dvejas smegenis — vienos reguliavo 
priekį, kitos — užpakalį. Dabar jie išnykę. Abejos sme- 
genys sudėjus buvo mažesnės už žirnį. Žirniu vadinosi 
tokia ankštinė kultūra, kurios vaisius atrodė taip: 


Anglis — tai smarkiai suslėgtas supuvusių medžių, gė- 
lių, krūmų, žolių ir taip toliau bei dinozaurų ekskremen- 
tų Mišinys. 

O Kilgoras Trautas mąstė apie kadaise girdėtus garinius 
švilpukus ir apie Vakarų Virdžinijos sunaikinimą, kų- 
rio dėka tie švilpukai grojo savo melodijas. Jis įsivaiz- 
davo, kad tie veriantys riksmai kartu su šiluma išskrido 
į kosmosą. Tačiau jis klydo. 

Kaip ir dauguma fantastų, Trautas beveik nieko neiš- 
manė apie mokslą, baisiausiai bodėjosi techninėmis de- 
talėmis. Bet visi švilpukų riksmai labai nedaug tenutolo 
nuo Žemės dėl šios priežasties: garsas gali sklisti tik at- 
mosferoje, o Žemės atmosfera, lyginant su pačia plane- 
ta, plonesnė ir už obuolio žievę. Anapus jos tyvuliuoja 
grynų gryniausias vakuumas. 

Obuolys buvo visų mėgstamas vaisius, kuris atrodė 
taip: 


O Šoferis buvo mėgėjas pavalgyti. Jis: užvažiavo į Mak- 
donaldo bifšteksinę. Šalyje buvo pilna įvairioms firmoms 
priklausančių bifšteksinių. Makdonaldo ir buvo viena iš 
tokių firmų. Kitos firmos bifšteksinės vadinosi ,„Burger- 
šefais“. Dveinui Huveriui, kaip jau minėta, priklausė ke- 
leto „„Burger-šefų“ licenzijos. 

O Biišteksas buvo gaminamas iš gyvulio, kuris atrodė 
taip: 


Gyvulį papjaudavo ir susmulkindavo į mažus gabaliu- 
kus, paskui iš jų lipdydavo bandutes, kepdavo ir įdėda- 
vo tarp dviejų duonos riekių.! Galutinis produktas atrodė 
taip: 


' Čia kalbama apie hamburgerį — bandelę su kapotu bifš- 
teksu. (Vert. past.) 

O O Trautas, kuriam buvo like vieni skatikai, užsisakė 
puodelį kavos. 

Jis paklausė seną seneliuką, sėdintį prie to paties 
stalo, ar jis dirbęs anglies kasyklose. 

Senukas atsakė taip: 

— Kai pradėjau dešimties metų, tai plušau iki šešias- 
dešimt dvejų. 

— Ar džiaugiatės, kad pametėt darbą'— paklausė 
Trautas. 

— Taigi, pamesi kad kokioj! -- atsakė senukas.— Mie- 
gi —ir tai kasyklos sapnuojas. 

Trautas paklausė, ką jis galvojęs, dirbdamas tokioje 
pramonės šakoje, kuri naikina kraštovaizdį, ir senukas 
atsakė, jog paprastai taip nusiplūkdavęs, kad viskas jam 
būdavę nusispjaut. 


O — Kas iš to?— pasakė senasis angliakasys.— Dėl sve- 
timo daikto galvok negalvok — niekas nepasikeis.— Jis 
paaiškino, kad teisė į iškasenas visoje apygardoje, ku- 
rioje jie sėdėjo, priklausė Rouzvoterio anglies ir geležies 
kompanijai — šitą teisę ji įsigijo tuoj po Pilietinio karo.— 
Jeigu žmogus turi po žeme kokią nuosavybę ir nori ją 
pasiimt, — toliau dėstė jis — tai pagal įstatymą privalu 
leisti jam prisikast iki tos nuosavybės. 

Trautas nepastebėjo ryšio tarp Rouzvoterio anglies ir 
geležies kompanijos ir savo vienintelio gerbėjo Elioto 
Rouzvoterio. Jis ir toliau manė, jog Eliotas Rouzvoteris — 
paauglys. 

O iš tikrųjų Rouzvoteris buvo Vakarų Virdžinijos že- 
mės ir žmonių sunaikinimo bene svarbiausių kaltininkų 
palikuonis. 

O — Bet man regis, neteisinga, —- sakė senasis angliaka- 
sys Trautui,— kad žmogui priklauso nuosavybė po kito 
žmogaus žeme, mišku ar namu. Ir kada anas panori tą 
savo nuosavybę išsiimt, jis turi teisę nudriokoti visa, kas 
ant viršaus. Ant paviršiaus gyvenantieji — beteisiai prieš 
tą, kuriam priklauso kas nors apačioj. 

Senukas papasakojo, kaip jis ir kiti angliakasiai ban- 
dę priversti Rouzvoterio anglies ir geležies kompaniją 
žmoniškai su jais elgtis. Jie kariaudavę ir su kompanijos 
privačia policija, ir su valstijos policija, ir su naciona- 
line gvardija !. 

— Kaip gyvas nesu matęs nė vieno Rouzvoterio,— sa- 
kė jis — bet Rouzvoteris visada laimėdavo. Aš vaikščio- 
jau ant Rouzvoterio. Kasiau Rouzvoteriui šachtas Rouzvo- 
terio žemėje. Gyvenau Rouzvoterio namuose. Mitau Rouz- 
voterio maistu. Kariaudavau su Rouzvoteriu, kad ir kas 
jis būtų, bet Rouzvoteris visada sutrindavo mane į šuns 
miltus. Paklausinėkit vietinius, ir jums pasakys: jiems vi- 
sas pasaulis — Rouzvoterynas. 


O Šoferis žinojo, kad Trautas važiuoja į Midlendą. Ta- 
čiau jis nežinojo, kad Trautas rašytojas ir kad keliauja 
į Menų festivalį. Trauto supratimu, doram darbo žmogui 
menai reikalingi kaip šuniui penkta koja. 

— Ir kaip jūs, žmogus pilno proto, sugalvojot važiuot 
į Midlendą?-- pasidomėjo šoferis. Jie važiavo toliau. 

— Sesuo serga, — atsakė Trautas. 

— Midlendas — tikra pasaulio šiknos skylė, — pasakė 
šoferis. 

— Nežinojau,— pasakė Trautas. 


! JAV teritorinė kariuomenė, ginkluotųjų pajėgų rezervas. 
(Vert. past.) 

— Jeigu ne Midlendas,— tarė šoferis,— tai Libertivilis. 
Esat buvęs Libertivilyje, Džordžijos valstijoj? 

— Ne,— atsakė Trautas. 

— Mane ten buvo areštavę už greičio viršijimą. Ten 
buvo tokie „greičio spąstai": nuo septyniasdešimt penkių 
kilometrų reikia staiga sumažint iki dvidešimties per va- 
landą. Siutas kad paėmė! Pasižodžiavau su policininku — 
ir patupdė į cypę. 

— Pagrindinė jų pramonė: daro košę iš senų laikraš- 
čių, žurnalų, knygų ir iš jos gamina naują popierių. — 
pasakojo šoferis.— Sunkvežimiais ir traukiniais kasdien 
atgabendavo šimtus tonų makulatūros. 

— Hm, — atsiliepė Trautas. 

— (O iškraudavo kaip miegodami, todėl vėjas po visą 
miestą nešiojo knygų ir žurnalų lapus. Panorėjęs įsireng- 
ti biblioteką, galėjai nueit į prekių stotį ir neštis glėbius 
knygų. 

— Hm,— pasakė Trautas. Prieky stovėjo pakėlęs ran- 
ką baltaodis vyriškis su nėščia žmona ir devyniais vai- 
kais. 

— Panašus į Garį Kuperį, ar ne?— pasakė šoferis apie 
vyriškį, laukiantį, kas pavėžėtų. 

— Panašus, — atsakė Trautas. Garis Kuperis buvo kino 
žvaigždė. 


O — Libertivilyje,— tarė šoferis,— knygų buvo tiek daug, 
kad kalėjime jas dalydavo vietoj tualetinio popieriaus. 
Mane suėmė penktadienį, jau vakarop, todėl teismo rei- 
kėjo laukt iki pirmadienio. Sėdėjau dvi dienas kaliūzėj, 
veikti nebuvo ką, todėl skaičiau tą tualetinį popierių. 
Vieną knygą dar ir dabar prisimenu. 

— Himm,— pasakė Trautas. 

— Tai paskutinė mano skaityta knyga, — kalbėjo šo- 
feris.— Dievuliau... jau visi penkiolika metų! Apie kaž- 
kokią, ne mūsų, planetą. Kvaila tokia knygiūkštė. Ten 
atseit buvęs gyvas velnias muziejų, ir visi prigrūsti pa- 
veikslų, ir valdžia su tokia rulete nustatinėdavusi, ką 
priimt į muziejus ir ką išmest. 

Trautą staiga nuėmė svaigi dėja vu' būsena. Šoferis 
pasakojo apie knygą, kurią jis jau daug metų buvo pa- 
miršęs. Tualetinio popieriaus pluoštelis, kurį Libertivilyje 
(Džordžijos valstija) skaitė šoferis, buvo paties Kilgoro 
Trauto romanas ,„Banjialto ratsukys, arba Šių metų še- 
devras'. 


O Trauto knygos veiksmas vyko Banjialto planetoje, o 
ratsukiu vadinosi valdžios pareigūnas, kuris kartą per 
metus sukdavo laimės ratą. Piliečiai pateikdavo valdžiai 
meno kūrinius, valdžia juos sunumeruodavo, o paskui 
pagal laimės rato pasisukimus nustatydavo jų piniginę 
vertę. 

Pagrindinis apysakos veikėjas buvo ne ratsukys, o pa- 
prastas batsiuvys, vardu Gūzas. Gūzas gyveno vienas ir 
sykį jis nutapė savo katino portretą. Tai buvo vienintelis 
jo sukurtas paveikslas. Jis nunešė katino portretą ratsu- 
kiui, tasai užrašė numerį ir padėjo į sandėlį, pritutintą 
meno kūrinių. 

Gūzo paveikslui laimės ratas kaip jokiam kitam davė 
ir dribtelėjo. Jį įvertino aštuoniolika tūkstančių lambų — 
Žemėje tai atitinka vieną milijardą dolerių. Ratsukys Gū- 
zui įteikė čekį tai sumai, kurios didžiąją dalį tuoj pat su- 
siglemžė mokesčių inspektorius. Paveikslui buvo paskirta 


! Psichologijos terminas („aš tai jau esu matęs“). (Vert. 
past.) 


306 


garbinga vieta Valstybinėje galerijoje, ir kilometrinės 
eilės žmonių laukdavo, kad galėtų pamatyti paveikslą, 
įkainotą milijardu dolerių. 

Be to, buvo sukrautas ir uždegtas didžiulis laužas iš 
paveikslų, skulptūrų, knygų ir taip toliau, kuriuos ratas 
nustatė esant beverčius. O paskui paaiškėjo, kad rezul- 
tatai buvę sufalsifikuoti, ir ratsukys pasidarė galą. 


O Tai, kad autotraukinio šoferis buvo skaitęs Kilgoro 
Trauto knygą, — stebėtinas sutapimas. Trautas pirmą kar- 
tą sutiko savo skaitytoją ir reagavo labai įdomiai: jis ne- 
prisipažino, kad knyga — jo kūdikis. 


G Šoferis atkreipė dėmesį, kad pakeliui ant visų pašto 
dėžučių tą pati pavardė. 

— Štai dar viena,— pasakė jis, rodydamas pašto dė- 
žutę, kuri atrodė šitaip: 


Autotraukinys važiavo pro vietas, iš kur buvo kilę 
Dveino Huverio įtėviai. Tikėdamiesi užkalti pinigo Kids- 
lerio automobilių kompanijoje, kuri gamino lėktuvus ir 
sunkvežimius, jie per Pirmąjį pasaulinį karą iš Vakarų 

Virdžinijos persikėlė į Midlendą. Atsikraustę į Midlendą, 
jie oficialiai pasikeitė Hublerių pavardę į Huverius, nes 
Midlende gyveno daugybė juodaodžių, kurie vadinosi 
Hubleriais. 

Įtėvis Dveinui Huveriui sykį taip paaiškino: 

— Nepatogu. Visi midlendiškiai pripratę, kad jeigu 
Hubleris — tai būtinai juodėžis. 


15 SKYRIUS 


O Priešpiečius Dveinas Huveris tą dieną pavalgė visai 
normaliai. Pagaliau jis prisiminė Havajų savaitę. Ir Ha- 
vajų gitaros, ir visa kita jau nebeatrodė paslaptinga mįs- 
lė. Gatvė, skirianti jo automobilių agentūrą ir naująjį 
„Ramybės“ viešbutį, nebeliumpsėjo. 

Jis išvažiavo priešpiečių vienas mėlynu, kreminiais 
apmušalais „,Lemanso“ modelio „Pontiaku“— demonstraci- 
niu automobiliu su oro kondicionavimo įrengimais. Įjun- 
gė radiją. Išklausė keletą savo paties reklamų, kurios vi- 
sos kalte kalė tą pačią mintį: „,„Dveinu galima pasitikėti!“ 

Nors jo psichinė būklė po pusryčių gerokai pasitaisė, 
pasireiškė naujas ligos simptomas: echolalija. Dveinas pa- 
sijuto norįs kartoti, ką tik išgirdęs. 

Ir kai per radiją pasakė: „Dveinu visada galima pa- 
sitikėti“, jis pakartojo paskutinį žodį. 

— Pasitikėti,— tarė jis. 

Kai per radiją pranešė, jog Tekse praūžė tornadas, 
Dveinas garsiai pakartojo: 

— Tornadas. 

Paskui jis išgirdo, kad vyrai moterų, išprievartautų 
per Indijos ir Pakistano karą, nebenorį turėti su žmono- 


308 


mis reikalo. Pasak radijo, tos moterys, vyrų akimis Žiū- 
rint, tapusios nešvarios. 
— Nešvarios,— pritarė Dveinas. 


O O juodaodis ekskalinys Veinas Hubleris, kurio vienin- 
telė svajonė buvo dirbti pas Dveiną Huverį, įsigudrino 
žaisti slėpynių su Dveino tarnautojais. Jis nenorėjo, kad 
Jį išvytų iš agentūros teritorijos už tai, kad slampinėja 
po vartotų automobilių aikštelę. Todėl, pasirodžius ko- 
kiam tarnautojui, Veinas spūdindavo prie šiukšlių dė- 
žių už „Ramybės“ viešbučio ir įdėmiai lyg koks san- 
inspektorius apžiūrinėdavo dėžėse sumuštinių likučius, 
tuščius „Seilemo“ cigarečių pakelius ir taip toliau. 

Tarnautojui nuėjus, Veinas vėl sliūkindavo atgal prie 
vartotų automobilių ir, išpūtęs akis, panašias į virtus 
kiaušinius, žiūrėdavo, ar nepamatys tikrojo Dveino Hu- 
verio. | 

Tikrasis Dveinas Huveris, žinia, faktiškai išsigynė esąs 
Dveinas. Todėl kai tikrasis Dveinas per priešpiečių per- 
trauką išėjo iš agentūros, Veinas, kuris neturėjo su kuo 
šnekėtis, tarė sau pačiam: 

— Čia ne ponas Huveris. Tiesa, panašus į poną Hu- 
verį. Gal ponas Huveris kartais apsirgo.— Ir taip toliau. 


O Dveinas suvalgė bifšteksą su keptom bulvėm ir užsi- 
gėrė koka kola savo naujausioje ,„Burger-šefo“ užkandi- 
nėje Krestvju aveniu, priešais statomą naująją Džono 
F. Kenedžio vidurinę mokyklą. Džonas Kenedis Midlende 
niekada nebuvo lankęsis, tačiau jis buvo vienas iš nušau- 
tujų Jungtinių Valstijų prezidentų. Prezidentų toje šalyje 
nušovė daug. Žudikams galvas susukdavo tos pačios 
kenksmingos . medžiagos, kurios vargino Dveiną. 

O Dveinas, aišku, buvo ne vienintelis, kurio organizme 
buvo prisikaupę kenksmingų cheminių medžiagų. Per visą 
istoriją tokių draugų susidarytų didžiausias pulkas. Pa- 
vyzdžiui, jo paties laikais vienos šalies, vadinamos Vo- 
kietija, gyventojai kurį laiką buvo taip pritvinkę kenks- 
mingų medžiagų, jog net ėmė statyti specialius fabrikus, 
kuriuose išžudė milijonus žmonių. Žmones pristatydavo 
traukiniais. 

Kol vokiečiai buvo pritvinkę kenksmingų chemikalų, 
jų vėliava atrodė taip: 


Pasveikę jie ėmė gaminti pigius ir patvarius automo- 
bilius, kuriuos mėgo visas pasaulis, ypač jaunimas. Jie 
atrodė taip: 


Žmonės praminė šiuos automobilius ,„vabalais“. Tikras 
vabalas atrodė taip: 


Mechaninį vabalą sukūrė vokiečiai. Tikrąjį vabalą su- 
kūrė Visatos Kūrėjas. 


O „Burger-šcfo“ užkandinėje Dveiną aptarnavo septynio- 
likmetė baltaodė mergina, pavarde Petė Kin. Ji buvo gel- 
tonplaukė, mėlynakė. Kaip žinduolė, buvo jau labai sena. 

Dauguma žinduolių tokio amžiaus visai nesulaukdavo ar- 
ba, jei sulaukdavo, tai būdavo iškaršę. Tačiau Petė pri- 
klausė tokiems žinduoliams, kurie vystydavosi labai lė- 
tai, todėl kūnas — jos būstas — buvo tik neseniai su- 
brendęs. 

Tai buvo naujitelaitė suaugusi persona, kuri dirbo 
tam, kad padengtų didžiules gydytojų bei ligoninės sąs- 
kaitas, susikaupusias, jos tėvui merdėjant nuo gaubiamo- 
sios žarnos, o paskui ir nuo viso organizmo vėžio. 

Taip dėjosi šalyje, kur kiekvienam žmogui reikėdavo 
už viską padenginėti sąskaitas, ir niekas neatsieidavo taip 
brangiai kaip nesveikata. Petės Kin tėvo liga kainavo de- 
šimtį kartų daugiau negu visi kelialapiai į Havajus, ku- 
riuos Dveinas žadėjo kažkam dovanoti, pasibaigus Havajų 
savaitei. 


O Dveinas teigiamai įvertino Petės Kin naujumą, nors 
tokioms jaunoms moterims jis nejautė seksualinio po- 
traukio. Ji buvo tarsi naujas automobilis, kuriame ir ra- 
dijas dar nė sykio neišbandytas, ir Dveinas prisiminė ta- 
lalinę, kurią girtas bliūvodavo jo įtėvis. Talalinė tokia: 


Kada pražysta rožė, 
Yra ji skinama. 

O tu, šešiolikmete, 
Greit būsi suaugus. 


O Petė Kin, kaip ir dauguma midlendiškių moterų, spo- 
Cialiai elgėsi kaip kvailelė. Moterys buvo stambūs pada- 
rai, todėl ir jų smegenys buvo didelės, tačiau smegenimis 
jos Mažai naudodavosi štai kodėl: žioptelėjęs kokią nau- 
jovišką mintį, gali įsigyti priešų, o norint užsigarantuoti 

daugmaž ramų, petogų gyvenimą, moterims reikėjo kuo 
daugiau draugų. 

Todėl gyvybės palaikymo dėlei jos išsitreniravo būti 
ne mąstančiomis, o pritariančiomis mašinomis. Jų sme- 
genų darbas buvo nesudėtingas: tereikėjo išzonduoti, ką 
galvoja kiti, ir atitinkamai pačioms galvoti. 


O Petė žinojo, kas yra Dveinas. Dveinas nežinojo, kas 
yra Petė. Aptarnaujant Dveiną, Petės širdis ėmė tankiau 
tuksėti — būdamas toks pinigingas ir įtakingas, Dveinas 
galėtų išspręsti daugelį jos gyvenimo problemų. Jis ga- 
lėtų dovanoti jai gražų namą, naujų automobilių, gražių 
drabužių, nerūpestingą gyvenimą, jis galėtų padengti vi- 
sas sąskaitas už tėvo gydymą taip pat lengvai, kaip kad 
jinai jam atnešė biišteksą, keptų bulvių ir koka kolos. 

Dveinas panorėjęs galėtų padaryti dėl jos tą, ką pa- 
darė dėl Pelenės Krikštamotė Fėja, ir Petė pirmą kartą 
iš taip arti matė tokį stebukladarį. Prieš ją buvo antžmo- 
gis. O jinai taip gerai pažinojo Midlendą ir save, jog su- 
prato, kad galbūt niekad daugiau iš taip arti nebematys 
kito antžmogio. 

Petė Kin net įsivaizdavo, kaip Dveinas mostelės ste- 
buklų lazdele ir jos bėdų nebeliks, o svajonės išsipildys. 
Stebuklų lazdelė atrodė taip: 


Ji drįso užšnekinti Dveiną — o galgi susilauks antgam- 
tinės pagalbos? Ji apsieitų ir be jos, žinojo, kad reikės 
apsieiti be jos — reikės visą gyvenimą sunkiai plušėti, 
mažai uždirbti, gyventi tarp tokių pat neturtingų, bejė- 
gių, skolose paskendusių vyrų ir moterų. Dveinui ji pa- 
sakė taip: 

— Atleiskit, kad kreipiuosi pavarde, pone Huveri, bet 
jūsų negalima nepažinti: juk jūsų nuotraukos ir laikraš- 
čių reklamose, ir visur. Be to, ir visos draugės man tuoj 
pasakė, kas jūs toks. Kai įėjot, apie jumis tik ir šnibž- 
dasi. 

— Šnibždasi,— pasakė Dveinas. Vėl jam užėjo echo- 
lalija. 


O — Aš gal neteisingai išsireiškiau,— tarė ji. Buvo pra- 
tusi atsiprašinėti dėl savo kalbos. Taip buvo įpratinta mo- 
kykloje. Daugelis baltaodžių midlendiečių nepasitikėjo 
savo gramatikos žiniomis, todėl kalbėdavo trumpais saki- 
niais ir paprastais žodžiais, kad kuo mažiau lepteltų gė- 
dingų klaidų. Ir Dveinas, žinoma, taip darydavo. Ir Petė, 
žinoma, taip darydavo. 

O darydavo jie taip todėl, kad anglų kalbos mokyto- 
jos raukydavosi, užsikimšdavo ausis ir rašydavo blogus 
pažymius, jeigu jų mokiniai nepataikydavo šnekėti taip, 
kaip prieš Pirmąjį pasaulinį karą šnekėdavo anglų aris- 
tokratai. Be to, sakydavo, jog jie neverti kalbėti ir rašyti 
gimtąja kalba, jeigu nemėgsta ir nesupranta painių ro- 
manų, poemų ir pjesių, pasakojančių apie kažkur kažka- 
da gyvenusius žmones, pavyzdžiui, „,„Aivenho“. 


O Juodaodžiai to neėmė į galvą. Jie angliškai šnekėdavo 
kaip kam išeina. Jie neskaitydavo nesuprantamų knygų, 

teisindamiesi tuo, kad nesupranta. Jie įžūliai klausdavo, 
sakysim: „Nu i velniam man skaityt tą ,„Apysaką apie 
du miestus“? I kas man iš to?“ 


O Petė Kin susikirto iš anglų kalbos tą semestrą, kai jai 
reikėjo perskaityti ir pamėgti ,„,„Aivenhą“— romaną apie 
vyrus geležiniais kostiumais ir apie juos mylinčias mote- 
ris. Ir ją pervedė į pataisos grupę, kur liepė skaityti ,,„Ge- 
Iąją Žemę“ — romaną apie kinus. 

Tą patį semestrą ji prarado skaistybę. Automobilių 
stovėjimo aikštelėje prie Benisterio sporto klubo, netoli 
Mugių aikštės, po rajono vidurinių mokyklų krepšinio fi- 
nalinių varžybų ją išprievartavo baltaodis dujininkas Do- 
nas Bridlavas. Policijai ji jo neapskundė. Ji niekam ne- 
pasiskundė, nes tuo metu jos tėvas merdėjo nuo vėžio. 


Ir taip bėdų buvo iki kaklo. 


O Benisterio sporto klubas buvo taip pavadintas pager- 

biant septyniolikmetį mokinį Džordžą Hikmeną Benisterį, 

kuris 1924 metais žuvo žaisdamas regbį. Džordžui Hik- 

menui Benisteriui pastatė didžiausią visose Kalvarijos ka- 

pinėse antkapinį paminklą — devyniolikos metrų aukščio 

obeliską su marmuriniu regbio kamuoliu viršūnėje. 
Marmurinis regbio kamuolys atrodė taip: 


Regbiu vadinosi toks kariškas žaidimas. Dvi koman- 
dos, apsišarvavusios audeklo, odos ir plastmasės šarvais, 
kaudavosi dėl kamuolio. Džordžas Hikmenas Benisteris 
žuvo, bandydamas nutverti kamuolį, Padėkos dieną. Padė- 
kos diena buvo tokia šventė, kai visa šalis turėdavo 
reikšti. dėkingumą Visatos Kūrėjui —- svarbiausia už 
maistą. 


O Džordžo Hikmeno Benisterio obeliską pastatė iš žmo- 
nių suaukotų lėšų; be to, prie kiekvienų dviejų paaukotų 
dolerių dolerį pridėjo Prekybos rūmai. Daugelį metų tai 
buvo aukščiausias Midlendo mieste statinys. Miesto val- 
džia priėmė nutarimą, kuriuo uždraudė statyti aukštesnius 
statinius, ir tą nutarimą žmonės praminė „Džordžo Hik- 
meno Benisterio įstatymu ". | 

Vėliau „Benisterio įstatymą“ valdžia išmetė į šiukšlių 
dėžę: leido statyti radijo bokštus. 


O Prieš iškylant prie Cukrinės upelės naujajam Mildre- 
dos Beri Menų centrui, du didžiausi mieste paminklai*bu- 
vo pastatyti, iš visko sprendžiant, įamžinti Džordžo Hik- 
meno Benisterio atminimui. Tačiau tuo metu, kai Dveinas 
Huveris susitiko su Kilgoru Trautu, Benisterį visi jau bu- 
vo pamiršę. Tiesą sakant ir prisiminti apie jį, net ir tuoj 
po mirties, nebuvo ko — tik tai, kad jaunutis mirė. ž 
Mieste nebebuvo likę jokių jo giminių. Telefonų kny- 
goje nebuvo nė vieno Benisterio, išskyrus Benisterio kino 
teatrą. O naujose telefono knygose nebebus ir Benisterio 
kino teatro. Jį pavertė nukainotų baldų parduotuve. 
Džordžo Hikmeno Benisterio tėvas, motina ir sesuo 
Lusė išsikraustė iš miesto, kai dar nei antkapis, nei klu- 

bas nebuvo baigti. Ir kai norėta juos pakviesti į atidary- 
mą, niekas nerado, kur jie gyvena. 


O Nerami tai buvo šalis, žmonės be atvangos byzdėliojo 
kaip į uodegą įkirpti. Bet būdavo, kad kas nors stabteli 
ir, Žiūrėk, pastatė paminklą. 

Paminklų buvo pridygę visoje šalyje. Tačiau tikra re- 
tenybė būdavo, kad eilinio žmogaus garbei stovėtų ne 
vienas, o du paminklai, kaip kad išėjo su Džordžu Hik- 
menu Benisteriu. 

Griežtai žiūrint, specialiai jam buvo skirtas tik antka- 
pis. Klubą ir taip būtų pastatę. Jo statybai lėšos buvo 
paskirtos porą metų prieš tai, kai Džordžas Hikmenas 
Benisteris žuvo žalioje jaunystėje. O pavadinti jo vardu 
nieko nekainavo. 


O Kalvarijos kapinės, kuriose ilsėjosi Džordžas Hikmenas 
Benisteris, buvo pavadintos vardu vienos kalvos, esan- 
čios Jeruzalėje, kuri yra už tūkstančių kilometrų. Dauge- 
lis tikėjo, kad ant tos kalvos prieš tūkstančius metų 
buvo nužudytas Visatos Kūrėjo sūnus. 

Dveinas Huveris nežinojo, tikėti tuo ar ne. Nežinojo 
ir Petė Kin. 


O Ir tai jiems dabar visai nerūpėjo. Jie turėjo kitų rū- 
pesčių. Dveinas spėliojo, kiek laiko truks echolalijos prie- 
puolis, o Petė Kin norėjo išsiaiškinti, ar daug reiškia 
jos šviežumas, grožis ir lipšnumas tokiam maloniam, gana 
įdomiam, pusamžiui „„Pontiako“ agentūros savininkui kaip 
Dveinas. 

— Šiaip ar taip, — tarė ji — mums tikrai didelė gar- 
bė, kad jūs mus aplankėte. Gal aš ir vėl ne taip išsireiš- 
kiau, bet jūs turbūt suprantat, ką aš turiu galvoje? 

— Galvoje, — atsakė Dveinas. 

— Jums skanu?— paklausė ji. 

— Skanu,— atsakė Dveinas. 

— Mes visiems duodam tą pati, — pasakė ji — Specia- 
liai jums mes negaminom nieko. 

— Nieko,— pakartojo Dveinas. 


O Neturėjo reikšmės, ką Dveinas būtų sakęs. Seniai jau 
neturėjo reikšmės. Neturėjo reikšmės, ką šnekėdavo dau- 
guma midlendiečių, jei tik kalba sukdavosi ne apie pi- 
nigus, statybas, keliones, mašinas ir kitokius pamatuoja- 
mus dalykus. Kiekvienas vaidino aiškiai apibrėžtą vaid- 
menį — juodaodį pilietį; mokyklos nebaigusią merginą, 
„Pontiako“ agentūros savininką, ginekologą, dujininką. Jei 
žmogus dėl kenksmingų chemikalų ar šiaip ko pradėdavo 
gyventi ne taip, kaip iš jo buvo tikimasi, visi vis tiek 
vaizduodavosi, jog jis gyvena pagal scenarijų. 

Kaip tik todėl midlendiečiai taip negreit pastebėdavo, 
kad kuris nors iš jų tarpo susipykęs su protu. Jų vaiz- 
duotė atkakliai tvirtino, kad žmonės laikui bėgant mažai 
tesikeičia. Jų vaizduotė sukosi nelyginant smagratis iškle- 
rusiame žiaurios tikrovės mechanizme. 


O Kai Dveinas išėjo iš „„Burger-šefo“, kai įsėdo į demon- 
stracinį automobilį ir nuvažiavo, Petė Kin nė kiek ne- 
abejojo, kad, būdama tokia jauna, energinga ir linksma, 
sugebėtų Dveinui gerokai pasaldinti gyvenimėlį. Žliumbti 
jai norėjosi pagalvojus, kad raukšlės vagoja jo veidą, 
kad jo žmona nusinuodijo „,„Drano“ milteliais, kad jo šu- 
neliui reikia amžinai rietis, nes negali pavizginti uode- 
gos, ir kad Dveino sūnus — homoseksualistas. Ji žinojo 
šiuos faktus apie Dveiną. Juos žinojo visi. 


318 


Ji žiūrėjo į Dveinui priklausančios radijo stoties 
„WMCY“ bokštą. Tai buvo aukščiausias statinys visa- 
me Midlende. Jis buvo aštuonis kartus aukštesnis už 
Džordžo Hikmeno Benisterio antkapinį paminklą. Jo vir- 
šūnėje degė raudona šviesa, perspėjanti lėktuvus. 

Ji galvojo, kiek daug Dveinas turi naujų ir važinėtų 
automobilių. 


O Tarp kitko, Žemės mokslininkai buvo ką tik padare 
stulbinantį atradimą apie kontinentą, po kurį vaikščiojo 
Petė Kin. Esą jis gulįs ant kokių šešiasdešimt penkių 
kilometrų storio uolos, o ta uola plūduriuojanti ištirpu- 
sioje burgėje. Kiekvienas kontinentas gulįs ant atskiros 
uolos. Uoloms susidūrus, randasi kalnai. 


O Pavyzdžiui, Vakarų Virdžinijos kalnai iškilę, didelei 
Afrikos atplaišai stuktelėjus į Šiaurės Ameriką. Ir ak- 
mens anglis šioje valstijoje susidariusi iš miškų, kurie 
per tą susidūrimą likę palaidoti gelmenyse. 

Petė Kin šitos naujienos dar nebuvo girdėjusi. Ir 
Dveinas nebuvo girdėjęs. Ir Kilgoras Trautas ne. Ir aš 
šitą sužinojau tik užvakar. Įsijungęs televizorių, skaičiau 
žurnalą. Keli mokslininkai per televizorių aiškino, jog 
hipotezė apie plūduriuojančias, susiduriančias, besigrum- 
dančias uolas — beveik nebe hipotezė. Jie jau galį įro- 
dyti, jog taip tikrai yra ir kad, pavyzdžiui, Japonijai ir 
San Franciskui gresiąs baisus pavojus, nes tose vietose 
uolos labiausiai daužąsi ir grumdąsi. 

Be to, jie sakė, jog kartosis ledynmečiai. Kilometro 
storumo ledynai, geologiškai tariant, šliaužiosią aukštyn 
žemyn tartum langų štoros. 

O Tarp kitko, Dveinas Huveris ir pats nežinojo, koks 
didelis jo, kaip vyro, vertumas. Tos kelios moterys, su 
kuriomis jis turėjo reikalų, buvo nepakankamai patyru- 
sios ir negalėio apie tai spręsti. 


O Iš „Burger-šefo“ Dveinas nuvažiavo prie statomos nau- 
jos mokyklos. Į agentūrą jis nesiskubino, juoba kad ne- 
buvo praėjusi echolalija. Fransina puikiai mokėjo tvar- 
kyti reikalus pati, nelaukdama Dveino nurodymų. Jis ją 
buvo gerai išmokęs. 

Jis nuspyrė į rūsio duobę grumstą. Paskui į ją nusi- 
spjovė. Netyčia įsistojo į purvą. Dešinės kojos batas liko 
purve. Jis rankomis ištraukė batą ir nuvalė. Tada, atsi- 
rėmęs į seną obelį, apsiavė. Kai Dveinas buvo mažas, 
čia buvo žmogaus ūkis. Šioje vietoje augo obelų sodas. 


O Dveinas visai pamiršo Petę Kin, užtat jinai jo nepamir- 
šo. Ji įsidrąsins ir vakare paskambins jam, tačiau Dveinas 
neatsilieps: jo nebus namie. Tuomet jis jau bus centri- 
nėje ligoninėje, palatoje minkštai išmuštomis sienomis. 

O dabar Dveinas, paėjėjęs toliau, grožėjosi žeimnkase 
mašina, kuri buvo išvaliusi statybos plotą ir iškasusi rūsio 
duobę. Dabar mašina, aplipusi purvu, stovėjo ir nieko 
neveikė. Dveinas paklausė vieną baltaodį darbininką, 
kiek arklio jėgų varo šitą mašiną. Visi darbininkai toje 
statybos aikštelėje buvo baltaodžiai. 

Darbininkas atsakė taip: | 

— Kiek arklio jėgų, nežinau. Žinau tik, kaip ją va- 
dinam. 

— O kaip?-— paklausė“ Dveinas ir apsidžiaugė, kad 
praeina echolalija. 

— „Šimtas juodnugarių“,— atsakė darbininkas. Šis pa- 

vadinimas buvo užuomina apie tuos laikus, kai sunkius 
žemkasybos darbus Midlende dirbdavo daugiausia juo- 
daodžiai. 


O Dveinas grįžo į darbą apie antrą, stengdamasis su nie- 
kuo nesusitikti — bijojo echolalijos. Jis nuėjo į savo ka- 
binetą ir ėmė raustis rašomojo stalo stalčiuose, ieškoda- 
mas ko nors pasiskaityti, apie ką pamąstyti. Jis užtiko 
brošiūrėlę, kurioje buvo reklamuojami tokie kino filmai, 
kokius Niujorke žiūrėjo Kilgoras Trautas. Buvo ir kadrų 
iš tų filmų, ir jie paakino seksualinio jaudinimo centrą, 
esantį Dveino smegenyse, siųsti nervinius impulsus į erek- 
cijos centrą stubure. Visa Dveino esybė sureagavo. 

Todėl Dveinas paskambino telefonu Fransinai Pefko, 
nors ji sėdėjo vos per pusketvirto metro nuo jo. 

— Fransina...— tarė jis. 

— Klausau,— atsiliepė ji. 

Dveinas atsispyrė echolalijos priepuoliui. 

— Norėčiau paprašyti tave, ko niekad nesu prašęs. 
Prižadėk, kad neatsisakysi. 

— Prižadu,— pasakė ji. 

— Norėčiau, kad mudu abu tuoj pat išeitume iš čia, — 
tarė jis,— ir nuvažiuotume į Šeperdstauno motelį-liuksą. 
O Fransina Pefko mielai sutiko nuvažiuoti su Dveinu į 
motelį-liuksą. Ji manė, kad tai jos pareiga — juoba kad 
Dveinas toks sudirgęs, be nuotaikos. Tačiau be niekur 
nieko išeiti pusei dienos iš darbo Fransina negalėjo, ka- 
dangi jos darbo vieta buvo visos Dveino Huverio ,„Pon- 
tiakų“ prekybos agentūros nervų centras. 

— Įsitaisytum kokią vėjavaikę. Pamojai pirštu — ir at- 
bėgo pas tave, — pasakė Fransina Dveinui. 

— Nereikia man jokios vėjavaikės,— atsakė Dvei- 
nas.— Man reikia tavęs. 

— Tada teks pakentėti,— pasakė Fiansina. Ji nuėjo 
į serviso skyrių prašyti baltacdės kasininkės Glorijos 
Brauning, kad ją truputį pavaduotų. 

Glorija nenorėjo. Prieš mėnesį jai, dvidešimt penkerių 
metų moteriai, pašalino gimdą — kiek anksčiau Grin 
Kaunti mikrorajone, „Remeidos“ viešbutėlyje prie auto- 
strados Nr. 53, priešais įėjimą į Pionierių kaimo parką, 
jai buvo nešvariai padarytas abortas. Keistokas sutapimas: 
sunaikintojo vaisiaus tėvas buvo baltaodis dujininkas Do- 
nas Bridlavas — tas pats, kuris Benisterio sporto klubo 
automobilių stovėjimo aikštelėje išprievartavo Petę Kin. 

Jis turėjo žmoną ir tris vaikučius. 


O Ant sienos ties savo rašomuoju stalu Fransina buvo 
pasikabinusi jumoristinį plakatėlį, kurį buvo gavusi do- 
vanų per praėjusių kalėdų balių naujajame „Ramybės“ 
viešbutyje. 

Plakatėlis tiksliai išreiškė Fransinos darbo esmę. Štai 
jis: 


Glorija pasakė, jog nenorinti būti nervų centre. 
— Niekur aš nenoriu būti,—- pasekė ji. 


G Bet vis dėlto Glorija užėmė Fransinos vietą. 
— Nusižudyti neužtenka drąsos,— pasakė ji,— todėl 
darysiu, ką kas lieps. Žmonijos labui. 


O Kad neatkreiptų pašalinių dėmesio į savo meiliškus 
ryšius, Dveinas ir Fransina į Šeperdstauną nuvažiavo at- 
skirais automobiliais. Dveinas ir dabar važiavo demon- 
straciniu automobiliu. Fransina — nuosavu raudonu 
„GTO“. „GTO“ sutrumpinta iš „(Gran Turismo Omologato“. 
Ant buferio matėsi lipdukas su užrašu: 


APLANKYKITĘE "ŠVEN TOJO 
STEBUKLO URVĄ. | 


RIONARISSO ASP 

Tai, kad ji ant savo automobilio buvo užsiklijavusi 
šį lipduką, rodė jos neabejotiną lojalumą Dveinui. Ji vi- 
sados rodydavo jam lojalumą, visados sirgo už savo bran- 
giausiąjį, už savo Dveiną. 

O Dveinas stengėsi jai atsilyginti maloniais mažmo- 
žiais. Pavyzdžiui, pastaruoju metu jis buvo skaitęs ne- 
mažai straipsnių ir knygų apie seksualinę revoliuciją. 
Šalyje vyko seksualinė revoliucija, ir moterys reikalavo, 
kad vyrai lytinio santykio metu galvotų ne vien apie 
save, o stengtųsi suteikti daugiau malonumo moteriai. 

Dveinas irgi stengėsi taip daryti, net persistengė, ir 
sykį jinai nusiskundė, įog jis skiriąs jai jau per daug 
dėmesio. Tatai Dveino nenustebino. Jis buvo skaitęs apie 

tuos reikalus įr žinojo, kad skirti per daug dėmesio — 
pavojinga. 

Todėl tą dieną, važiuodamas į motelį-liuksą, Dveinas 
tikėjosi skirsiąs Fransinai dėmesio nei per daug, nei per 
mažai — pačią normą. 


O Kilgoras Trautas kadaise parašė romaniuką apie tai, 
kaip svarbu meilėje skirti dėmesį tam, kam reikia. Pa- 
rašė jis tą romaną po to, kai jo antroji žmona Dalina 
davė idėją, esą jis galėtų susikrauti turtus iš pornogra- 
finės knygos. Ji pasiūlė, kad pagrindinis veikėjas būtų 
toks moterų žinovas, jog galėtų suvedžioti kurią panorė- 
jęs. Ir Trautas parašė „Džimio Velentino sūnų“. 

Džimis Velentinas buvo žinomas vieno autoriaus kny- 
gų personažas, kaip kad Kilgoras Trautas — žinomas ma- 
no knygų personažas. Tas rašytojas pasakojo, kaip Dži- 
mis Velentinas švitru šveisdavęsis pirštų galiukus, kad 
jie būtų nepaprasto jautrumo. Jis buvo įsilaužėlis. Jo 
lytėjimo pojūtis buvęs toks subtilus, jog jis galėdavęs 
atidaryti bet kokį seifą pasaulyje, apčiuopomis nuspėda- 
mas, kaip veikia užrakto mechanizmas. 

Kilgoras Trautas sugalvojo Džimiui Velentinui sūnų, 
vardu Rolstonas. Rolstonas Velentinas irgi šveisdavosi 
pirštų galiukus. Tačiau jis nebuvo įsilaužėlis. Rolstonas 
taip įtikdavo glamonėmis moterims, jog dešimtys tūks- 
tančių jų virto nuolankiomis jo vergėmis. Trauto roma- 
ne jos mesdavo savo vyrus ir meilužius, ir moterų balsų 
dėka Rolstonas Velentinas tapo Jungtinių Valstijų pre- 
zidentu. p 


O Dveinas ir Fransina motelyje-liukse pasimylėjo. Po to 
dar truputį pagulėjo lovoje. Matracas buvo guminis, pri- 

pumpuotas vandens. Fransina buvo gražaus sudėjimo. 
Dveinas irgi. 

— Mudu pirmą kartą mylimės dieną,— tarė Fransina. 

— Labai sudirgęs jaučiausi — pasakė Dveinas. 

— Matėsi,— pasakė Fransina.— Dabar geriau? 

— Taip.— Jis gulėjo aukštielninkas, sukryžiavęs ko- 
jas, rankas sunėręs už galvos. Jis ilsėjosi. 

— Aš tave taip myliu, — tarė Fransina ir pasitaisė:— 
Žinau, žadėjau taip nekalbėti, bet šitą pažadą ne man 
išlaikyt.— Mat Dveinas buvo su ja sutaręs nekalbėti apie 
meilę. Po to, kai Dveino žmona prisirijo „„Drano“ milte- 
lių, Dveinas apie meilę nenorėjo nė girdėti. Tai buvo per- 
daug skaudi tema. 

Dveinas šnarpštelėjo nosimi. Po lytinio santykio mintis 
jis paprastai reikšdavo šnarpštimu. Kiekvienas šnarpšte- 
lėjimas reiškė ką nors švelnaus: „Nieko... nusiramink. .. 
Ar kas tau ką sako?" Ir taip toliau. 

— Kai manęs per paskutinį teismą paklaus, — tarė 
Fransina,— kuo nusidėjau gyvendama žemėje, turėsiu at- 
sakyti: ,„Buvau davusi mylimam žmogui žodį ir niekaip 
netesėdavau. Buvau pažadėjusi nesakyti, kad myliu jį“. 

Ši dosni, aistringa moteris, kuri per savaitę į rankas 
gaudavo tik .devyniasdešimt šešis dolerius ir vienuolika 
centų atlyginimo, neteko savo vyro Roberto Pefiko Viet- 
namo kare. Jis buvo karininkas profesionalas. 

Jis buvo baigęs Vestpointo karo akademiją, kuri jau- 
niems žmonėms kariniais tikslais skiepydavo žudymo ma- 
niją. 


O Fransina visur sekė paskui Robertą: iš Vestpointo į pa- 
rašiutininkų mokyklą Brego forte, paskui — į Pietų Ko- 
rėją, kur Robertas dirbo garnizono universalinės parduo- 

tuvės valdytojų, paskui —į Pensilvaniją, kur Robertas 
armijos sąskaita studijavo universitete ir gavo antropolo- 
gijos magistro laipsnį, o iš ten — vėl į Vestpointą, kur 
Robertas trejus metus kaip profesoriaus asistentas dėstė 
visuomeninius mokslus. 

Po to Fransina atvažiavo su Robertu į Midlendą, kur 
Robertas turėjo prižiūrėti naujoviškos minos gamybą. 
Mina — tai lengvai paslepiamas sprogstamasis įtaisas, ku- 
ris suveikia kaip nors netyčia pakiutintas. Vienas iš tos 
naujoviškos minos privalumų buvo tai, kad jos neužuos- 
davo šunys. Tuo laiku daugelyje armijų šunys buvo mo- 
komi suuosti minas. 


O Kai Robertas ir Fransina atsikėlė į Midlendą, čia dau- 
giau kariškių nebuvo, todėl jie pradėjo draugauti su ci- 
viliais. Ir Fransina, norėdama pridurti šį tą prie vyro al- 
gos ir drauge turėti šiokį tokį užsiėmimą, ėmė dirbti pas 
Dveiną Huverį. 

Bet paskui Robertą išsiuntė į Vietnamą. 

Netrukus po to Dveino žmona prisirijo „„Drano“ mil- 
telių, o Robertą parsiuntė namo supakuotą plastmasi- 
niame lavonmaišyje. 


O — Gaila man vyrų, — kalbėjo Fransina tada, motelyje- 
liukse. Ji kalbėjo nuoširdžiai. — Nenorėčiau būti vyru — 
jie taip rizikuoja, tiek daug dirba. 

Jie buvo antrajame motelio aukšte. Pro sustumiamas 
stiklines duris matėsi geležiniai turėklai ir betoninė te- 
rasa, dar toliau — magistralė Nr. 103, o už jos — suaugu- 
siųjų pataisos namų siena ir stogai. 

— Nenuostabu, kad td išvarogęs ir nervingas, — toliau 
kalbėjo Fransina.— Jeigu aš būčiau vyras, irgi būčiau 
išvargusi ir nervinga. Tikriausiai dievas moteris ir sukūrė 

tam, kad vyrai kartas nuo karto galėtų atsipalaiduoti ir 
pasijusti mažais vaikais.— Fransinai tokia pasaulio tvar- 
ka aiškiai patiko. 

Dveinas šnarpštelėio. Aštriai kvepėjo avietėmis — nuo 
skysčio, kuriuo motelyje dezinfekuodavo kambarius ir 
naikindavo tarakonus. 


„„w-- 


tojai buvo baltaodžiai, o dauguma kalinių — juodaodžiai. 
— Ar teisybė,— tarė ji — kad iš ten niekas nėra pa- 
bėgęs? 
— Teisybė,— atsakė Dveinas. 
O — O kada paskutinį kartą buvo panaudota elektros 
kėdė?— paklausė Fransina. Ji klausė apie įrenginį kalėji- 
mo rūsyje, atrodantį taip: 


Šio įrenginio pagalba žudydavo žmones, pravarydami 
pro juos daugiau, negu kūnas gali atlaikyti, elektros. 
Dveinas Huveris elektros kėdę buvo matęs du kartus — 
sykį prieš daug metų, lankydamasis kalėjime su Prekybos 
rūmų ekskursija, o kitą kartą — kai joje pasodinę nužudė 
jo pažįstamą juodaodį žmogų. 


O Dveinas bandė prisiminti, kada Šeperdstaune buvo 
įvykdyta paskutinė egzekucija. Egzekucijos buvo nebe- 
populiarios. Tačiau rodėsi ženklų, kad jos ir vėl gali at- 
gauti ankstesnį populiarumą. Dveinas ir Fransina bandė 
prisiminti pačią paskutinę atmintyje įstrigusią egzeku- 
ciją, įvykdytą jų šalyje. 

Jie prisiminė, kaip už išdavystę buvo mirtimi nubaus- 
ti vyras su žmona. Sutuoktiniai tariamai perdavę kitai ša- 
liai paslaptį — kaip pasidaryti vandenilinę bombą. 

Jie prisiminė, kad buvo mirtimi nubausti du įsimy- 
lėjėliai. Vyriškis buvo gražus, patikdavo moterims ir su- 
vedžiodavo negražias pagyvenusias pinigingas moteriškes, 
o paskui su savo mylimąja nudobdavo tą moteriškę ir pa- 
sigrobdavo jos pinigus. Jo mylimoji buvo jauna, tačiau 
gražuole įprastine to žodžio prasme jos nebūtum galėjęs 
pavadinti. Ji svėrė šimtą kilogramų. 

Fransina nusistebėjo, kodėl lieknas, gražus jaunas vy- 
riškis mylėjo tokią storulę. 

— Visokių žmonių yra,— pasakė Dveinas. 


O — Žinai, apie ką aš galvoju? — tarė Fransina. 
Dveinas šnarpštelėjo. “ 
— Čia būtų gerai įsteigus užkandinę „Vištiena pagal 
kentukiečio pulkininko Senderso receptą“. 

Atsipalaidavęs, ramus Dveino kūnas staiga įsitempė, 
lyg į kiekvieną raumenį kas būtų įšvirkštęs citrinos sul- 
čių. 

Ir štai dėl ko. Dveinas norėjo, kad Fransina mylėtų 
Jį už jo kūną ir sielą, o ne už jo pinigus. Ir jam pasi- 
rodė, jog Fransina užsiminė, kad jis nupirktų jai užkan- 
dinės „Vištiena pagal kentukiečio pulkininko Senderso 
receptą“ licenziją. Tose užkandinėse pardavinėdavo kep- 
tas vištas. 

Višta buvo neskraidantis paukštis, kuris atrodė štai 
Kaip: 


29 


Buvo daroma taip: višta papjaunama, nupešama, nu- 
kertama galva, kojos, iškrapštomi vidaus organai, tada 

sukapojama į gabalus, tie gabalai iškepami, paskui su- 
dedami į vaškuoto popieriaus kibirėlį su dangteliu, taigi 
gatava prekė atrodydavo šit kaip: 


ų) 


L 


O Fransina, kuri taip didžiavosi savo sugebėjimu nuram- 
dyti sudirgusį Dveiną, dabar susigėdo, kad pati jį suer- 
zino. Jo kūnas įsitempė, pasidarė tarsi skalbinių lyginimo 
lenta. 

— Viešpatie! — tarė ji. — Kas čia tau dabarė 

— Jeigu užsinorėjai iš manęs dovanos, — atsakė Dvei- 
nas, — būk maloni, palauk su tokiomis užuominomis — ne 
tuoj po pasimylėjimo. Tegu meilė būna savo keliu, do- 
vanos — savo, gerai? : 

-— Nesuprantu... argi aš tavęs ko prašiau/-— tarė 
Fransina. 

Dveinas piktai plonu balsu ją pamėgdžiojo: 

— „Nesuprantu... argi aš tavęs ko prašiau?'— pasa- 
kė jis. Dabar jis atrodė maždaug toks malonus ir ramus 
kaip spyruokle susirangiusi barškuolė gyvatė. Toks jis 
atrodė, suprantama, dėl kenksmingų cheminių medžiagų. 
Tikroji barškuolė atrodė taip: 


Visatos Kūrėjas jai ant uodegos pritaisė barškalą. Be 
to, priekinius dantis Kūrėjas jai įdėjo panašius į mir- 
tinų nuodų pripildytus švirkštus. 


O) Nesuprantu aš kartais Visatos Kūrėjo. 


O Visatos Kūrėjas išgalvojo ir tokį gyvūną — Meksikos 
vabalą, kuris savo antruoju galu šaudo tartum tuščiais 
šoviniais iš pistoleto. Sprogdindamas savo bezdalus, tas 
vabalas oro banga bloškia į šalį kitus vabzdžius. 

Garbės žodis, aš apie jį skaičiau „Gurmanų klubo“ 
žurnale, straipsnyje apie nepaprastus gyvūnus. 

O Fransina pašoko iš lovos — kuo toliau nuo šito sugy- 
vatėjusio žmogaus! Siaubo apimta, ji tik kartojo ir kar- 
tojo: 

— Tu mano brangiausias, tu mano brangiausias... 

Tai reiškė, kad ji pasiruošusi dėl visko sutikti su 
Dveinu, pasiruošusi viską dėl jo padaryti, kad ir kaip 
tai būtų sunku ar nemalonu, pasiruošusi džiuginti jį ma- 
loniais siurprizais, kurių jis gal nė nepastebėtų, o jeigu 
reikės — pasiruošusi ir numirti dėl jo ir taip toliau. 

Ji šventai stengėsi taip gyventi. Ji nebesugalvojo nie- 
ko kilnesnio. Todėl kai Dveinas ėmė drabstytis dar bjau- 
resniais prasimanymais, ji visiškai sugležo. Jis drėbė jai, 
kad visos moterys kekšės ir kad kiekviena kekšė turinti 
savo kainą, ir kad Fransinos kaina —,,Kentukietiškos viš- 
tienos“ užkandinės licenzija, kuri kartu su mašinų sto- 
vėjimo aikštele, gatvės apšvietimu ir taip toliau atsieitų 
daugiau kaip šimtą tūkstančių dolerių. 

Fransina striūbaudama vebeliojo, kad jai visai nerei- 
kią tos užkandinės, kad ji norinti jos Dveinui, kad visko 
ji norinti tiktai jam, Dveinui. Kai ką išvebeliojo supran- 
tamai. 

— Sakau, į kalėjimą saviškių lankyt atvažiuoja daug 
giminių... sakau, visi — juodukai... o juodukai, sakau, 
taip mėgsta keptą vištieną. . .— aiškino ji. 

— Tai ką, tu nori, kad aš atidaryčiau užeigą juodė- 
žiams?! — tarė Dveinas. Ir taip toliau. Tokiu būdu Fran- 
sina užėmė garbingą antrą vietą tarpe tų Dveino artimiau- 
sių bendradarbių, kurie buvo patyrę jo bjaurumą. 

— Hario Lesabro teišybė,— tarė Fransina. Užsidengusi 
ranka burną, ji nugara spaudėsi prie cementinių blokų 
sienos. Haris Lesabras, kaip žinia, buvo transvestitas, 
Dveino prekybos agentas.— Jis sakė, kad tu pasikeitęs — 

pridūrė Fransina. Ji abiem rankom užspaudė sau bur- 
ną.— Dieve mano. ..— tarė ji. — Koks tu pasikeitęs, Dvei- 
nai, koks tu pasikeitęs! 

— Seniai reikėjo! — atsakė Dveinas.— Jaučiuosi dabar 
taip puikiai, kad neklausk! — Ir taip toliau. 


O Haris Lesabras tą minutę irgi verkšnojo. Jis buvo na- 
mie. Gulėjo lovoje, su visa galva palindęs po raudona ak- 
somine antklode. Jis buvo turtingas. Daugelį metų jis 
labai gudriai ir sėkmingai investavo pinigus į akcijas. 
Pavyzdžiui, nusipirko šimtą kopijavimo mašinų ,Zeroksas“ 
akcijų po aštuonis dolerius už vieną. Laikui bėgant, tos 
akcijos, paprasčiausiai gulėdamos absoliučioje seifo tam- 
soje ir tyloje, šimtą kartų pabrango. 

Su pinigais dėjosi daug tokių stebuklų. Tarytum kokia 
fėja būtų skrajojusi ties ta merdėjančios planetos dali- 
mi, burtų lazdele laimindama kai kuriuos dokumentus, 
obligacijas ir akcijas. 


O Hario žmona Greisė tysojo šezlonge netoli nuo lovos. 
Ji rūkė plonutį cigarą ilgame kandiklyje iš gandro sti- 
bikaulio. Gandras buvo didelis Europos paukštis, bet maž- 
daug perpus mažesnis už Bermudų erelį. Kai vaikai klaus- 
davo, iš kur atsiranda kūdikiai, kai kurie tėvai paaiškin- 
davo, kad juos atnešąs gandras. Žmonės taip sakydavo, 
manydami, jog jų vaikai per maži ir paaiškinimo apie 
„bebriukus“ ir visa kita gali nesuprasti. 

Kūdikiais nešini gandrai būdavo vaizduojami prane- 
šimuose apie šeimos padidėjimą, vaikiškuose komiksuose 
ir taip toliau. Tipiškas piešinys atrodė maždaug taip: 

Dveinas Huveris ir Haris Lesabras vaikystėje buvo 
matę tokių piešinėlių. Tuomet jie tikėjo, kad tai teisybė. 


O Greisė Lesabr su panieka atsiliepė apie Dveiną Huverį, 
kurio akyse jos vyras tarėsi žemai kritęs. 

—- Nusišikt man ant tavo Dveino Huverio! — tarė ji.- 
Ir ant tavo Midlendo! Išparduodam velniop „Zerokso“ ak- 
cijas ir nusiperkam butą Maujy.--- Maujis buvo viena iš 
Havajų salų. Buvo šnekama, kad ten ne gyvenimas, o 
rojus. 

— Klausyk,-- tarė Greisė — mudviejų lytinis gyveni- 
mas nNnormaliausias iš visų baltaodžių midlendiečių. Tu 
anaiptol ne išsigimėlis. Dveinas Huveris — štai kas tikras 
išsigimėlis! Kaip manai, koks j0 orgazmų mėnesinis vi- 
durkis? 

— Nežinau,--- iš savo drėgnos nuo ašarų slėptuvės atsi- 
liepė Haris. 


334 


Dveino orgazmų mėnesinis vidurkis per pastaruosius 
dešimtį metų, įskaitant ir paskutiniuosius vedybinius me- 
tus, buvo du ir viena ketvirtoji. Greisė spėjo panašiai. 

— Pusantro,— pasakė ji. Jos mėnesinis vidurkis per 
tą patį laikotarpį siekė aštuoniasdešimt septynis. Jos vy- 
ro — trisdešimt šešis. Jo pajėgumas pastaraisiais metais 
silpo, ir tai buvo viena iš daugelio priežasčių, dėl kurių 
"Jis buvo bepradedąs panikuoti. 

Dabar Greisė paėmė ant dantų Dveino santuoką: 

— Jis taip bijojo sekso, kad specialiai vedė tokią, 
kuri nė girdėt apie tai nebuvo girdėjusi ir buvo gatava 
galą pasidaryti, vos tik apie tai išgirdusi. — Ir taip to- 
liau — Va ji ir pasidarė galą, — užbaigė Greisė. 


O — Ar elnienė negirdi?-— paklausė Haris. 

— Nusišikt man ant elnienės! — atsakė Greisė. Paskui 
pridūrė:— Nebijok, negirdi. 

Elniene juodu sutartinai vadino juodaodę tarnaitę, ku- 
ri tuo Metu buvo toli, virtuvėje. Juodu visus juodaodžius 
tarpusavy vadino elniais. Tokiu būdu jie galėdavo balsu 
aptarinėti problemas, susijusias su juodaodžiais,— o ta- 
me mieste tokių problemų buvo daug,— neužgaudami jo- 
kio juodaodžio, jeigu kuris būtų nugirdęs jų pokalbį. 

— Elnienė miega. Arba skaito „Juodųjų panterų“ žur- 
nalą. 


O Svarbiausia problema, susijusi su juodaodžiais, buvo 
tokia. Baltaodžiams juodaodžiai mažai buvo reikalingi — 
nebent tik gangsteriams, kurie juodaodžiams pardavinė- 
davo važinėtus automobilius, narkotikus, baldus. Ir vis 
dėlto juodaodžiai ir toliau dauginosi. Visur buvo pilna 
šitų niekam nereikalingų stambių juodų padarų, ir dau- 
gelis jų turėjo labai negražių ketinimų. Kad nevogtų, 
jiems kas mėnesį būdavo pametama truputį pinigų. Buvo 

ketinama duoti ir labai pigių narkotikų, kad jie būtų 
ramūs, linksmi ir kad jiems nerūpėtų daugintis. 

Midlendo miesto policijos skyriuje ir Midlendo apy- 
gardos šerifo kanceliarijoje tarnavo daugiausia balta- 
odžiai. Jie turėjo glėbius automatų ir dvylikašūvių auto- 
matinių šautuvų, paruoštų elnių medžioklės sezonui, ku- 
ris, žinojo, tikrai ateis. 

— Klausyk, aš rimtai, —tarė Greisė Hariui — Šitas 
miestas — pasaulio šiknos skylė. Nusiperkam butą Maujy 
ir pagyvenkim nors kartą kaip žmonės. 

Taip jie ir padarė. 

O Tuo tarpu kenksmingų cheminių medžiagų veikiamas 
Dveinas nustojo burnoti ant Fransinos ir virto nuolankiu 
avinėliu. Jis atsiprašė, kad pamanęs, jog ji norinti ,Viš- 
tienos pagal kentukiečio pulkininko Senderso receptą“ už- 
kandinės licenzijos. Jis besąlygiškai pripažino jos beribį 
nesavanaudiškumą. Jis paprašė, kad jinai jį apkabintų. 
Ji taip ir padarė. 

— Aš toks sutrikęs, — sakė jis. 

— Visi mes sutrikę, — atsakė ji.. Prispaudusi prie krū- 

— Reikia man su kuo nors pasišnekėti,— tarė jis. 

— Tai šnekėkis, kad nori, su mamuliukų,— pasakė 
Fransina. Mamuliuku ji vadino save. 

— Pasakyk man: kam mes gyvenam?— klausė Dveinas 
jos kvapnią krūtinę. 

— Dievas vienas žino, — atsakė Fransina. 


O Kiek laiko Dveinas tylėjo. O paskui trikčiodamas papa- 
sakojo, kaip, praėjus vos trims mėnesiams po to, kai jo 
žmona prisirijo ,,Drano“, jis lankėsi ,,Dženeral motorz“ fir- 
mos „Pontiako“ filiale Pontiako mieste Mičigano valstijoje. 

— Mums aprodė visas bandymų priemones, — sakė jis. 

Didžiausią įspūdį jam padariusios laboratorijos bei 
lauko bandymų aikštės, kur naikinamos įvairios automo- 
bilių dalys ir net automobiliai. ,„Pontiako“ bandytojai pa- 
deginėjo apmušalus, mėtė į langų stiklus graužą, laužė 
alkūninius velenus, daužė mašinas vieną į kitą, išplėši- 
nėjo pavarų perjungimo svirtis, visu pajėgumu leisdavo 
neteptus variklius, dienų dienas šimtą kartų per minutę 
varstydavo daiktų dėžutės dangtelį, beveik absoliutaus nu- 
lio temperatūroje šaldydavo pulto laikrodžius ir taip toliau. 

— Jie su automobiliais darė viską, ko negalima dary- 
ti, — pasakojo Dveinas Fransinai.— Ir aš niekad nepamiršiu 
užrašo ant durų to pastato, kur vyko visi tie kankinimai. 

Štai tas užrašas, apie kurį sakė Fransinai Dveinas: 


ARDOMIEJI 
BANDYMAI 

22. K. Vonegutas 


— Pamačiau tą užrašą, — pasakė Dveinas,— ir man kilo 
mintis: ar ne todėl ir mane dievas atsiuntė į Žemę — 
kad išbandytų, kiek žmogus gali ištūrėti nesubyrėjęs. 


O — Aš paklydau,-- tarė Dveinas.— Kas nors turi paimti 
mane už rankos ir išvesti iš girios. 

— Tu pavargai,— atsakė ji.— Ir kaip nepavargsi? Juk 
tiek daug dirbi. Gaila man vyrų, jie tiek daug dirba. Gal 
nori nusnūsti? 

— Aš neužmigsiu,— pasakė Dveinas,— kol nerasiu at- 
sakymo. 

— Gal tau pasišnekėt su gydytoju?-- paklausė Fran- 
sina. 

— Nenoriu jų nė girdėti, — atsakė Dveinas.— Norėčiau 
pasikalbėti su visiškai nauju, nematytu žmogum. Fran- 
sina,— tarė jis, suleisdamas pirštus į jos minkštą ranką, — 
aš noriu išgirsti naujoviškų minčių iš kitoniškų žmonių. 
Aš jau esu girdėjęs viską, ką kalba visi midlendiečiai. 
Ir ką jie kalbės. Man reikia kažko naujo. 

— Pavyzdžiui?— tarė Fransina. 

— Nežinau, — atsakė Dveinas.— Gal kokio marsiečio. 

— Išvažiuokim į kokį kitą miestą,— tarė Fransina. 

— Visur tas pat, kaip čia. Visur vienoda, — pasakė 
Dveinas. 

Fransinai kilo idėja. 

— O tu girdėjai, čia privažiuos visokių dailininkų, ra- 
šytojų, kompozitorių?— tarė ji.— Su tokiais juk dar nesi 
šnekėjęsis. Gal pasišnekčk su kuriuo? Jie mąsto kitaip 
negu visi žmonės. 

— Visa kita esu išbandęs,— pasakė Dveinas. Jis nu- 
švito. Ėmė linkčioti galvą.-- Gerai sakai! Festivalis padės 

man pažvelgt į gyvenimą iš visai naujo taško,— pasakė 
jis. 

— Tam jis ir organizuojamas, — pasakė Fransina.— Pa- 
sinaudok proga! 

— Būtinai! — pasakė Dveinas. Jis padarė didelę klaidą. 


O Tuo tarpu Kilgoras Trautas stūmėsi toliau ir toliau 
į vakarus. Dabar jį paėmė pavėžėti Fordo gamyklos au- 
totraukinys „Galaktika“. ,„„Galaktiką“ vairavo komivoja- 
žierius, pardavinėjantis įrenginį, kuris apžioja furgonų 
užpakalinį galą. Užmautas ant furgono, tasai sustumiamas 
tunelis iš gumoto brezento atrodė taip: 

Šitas dalykėlis, pakraunant ar iškraunant autotrauki- 
nius, vasarą neišleisdavo iš patalpos vėsaus, 0 žiemą — 
šilto Oro. 

„Galaktikos“ vairuotojas taip pat pardavinėjo dideles 
rites suvynioti vielai, Kabeliui ir virvei. Dar jis parda- 
vinėjo gesintuvus. Jis paaiškino, j0g esąs pramonininkų 
atstovas. Jis esąs pats sau ponas, nes vežiojąs produkciją 
tokių gamintojų, kurie nepajėgūs išlaikyti savų komivo- 
jažierių. 

— Dirbu kada noriu, pardavinėju ką noriu. Aš pats 
renkuosi, o ne mane renkasi, — sakė jis. Vadinosi Endis 
Liberis. Jam buvo trisdešimt dveji metai. Jis buvo bal- 
taodis. Kaip ir daugelis jo tėvynainių, svėrė gerokai virš 
normos. Iš karto matėsi, kad jis patenkintas gyvenimu. 
Jis leido mašiną kaip pašėlęs.— Mažai Amerikoj belikę 
tokių laisvų žmonių kaip aš, — sakė jis. 

Viskas šio žmogaus viršijo šalies vidurkį — ir jo pa- 
jamos, ir gyvybės draudimo įnašai, ir jo kaip vyro ver- 
tumas buvo kur kas didesnis negu kitų šalies piliečių. 


O Trautas kažkada parašė romaną „Kaip reikalai?“ apie 
įvairiausius šalies vidurkius. Vienoje planetoje reklamos 
agentūra sėkmingai reklamavo mūsiškio žemės riešutų 
sviesto vietinį ekvivalentą. Reklamos tekste pirmiausia 
į akis krisdavo koks nors vidurkis — vidutinis vaikų skai- 
čius, vidutinis vyrų organų dydis toje planetoje ir taip 
toliau. 

O žemėliau reklamoje buvo skelbiama, kad ir virši- 
jantys vidurkį, ir atsiliekantys nuo vidurkio šveičia to-. 
kios ir tokios rūšies riešutų sviestą. Tik tiek, kad toje 
planetoje riešutų sviestas buvo netikras. Tai buvo šūd- 
sviestis. 

Ir taip toliau. 


16 SKYRIUS 


O Ir štai žemiečiai riešetų sviesto valgytojai susiruošė 
užkariauti Kilgoro Trauto aprašytos planetos, kurioje gy- 
veno šūdsviesčio valgytojai. Tuo laiku žemiečiai jau buvo 
nusiaubę ne vien Vakarų Virdžiniją ir Pietryčių Aziją. 
Jie buvo nusiaubę visą Žemę. Štai jie ir pakėlė sparnus 
ieškoti naujų kolonijų. 

Pirmiausia elektroninėmis šnipinėjimo priemonėmis 
jie ištyrė šūdsviesčio valgytojus ir nustatė, jog jų per 
daug, jog jie pernelyg išdidūs ir gudrūs, kad leistųsi ko- 
lonizuojami. 

Todėl žemiečių šnipai prasiskverbė į reklamų agentūrą, 
kurioje skelbėsi šūdsviesčio firmos, ir visose reklamose 
pakeitė statistinius duomenis. Jie ten taip pakėlė visus 
vidurkius, jog planetos gyventojai pasijuto visais atžvil- 
giais atsilikę nuo daugumos. 

O paskui atskrido šarvuoti žemiečių erdvėlaiviai ir 
„atrado“ tą planetą. Pasipriešinimo kaip ir nesutiko, nes 
čiabuviai jautėsi esą didžiausi atsilikėliai. Ir prasidėjo 
planetos užkariavimas. 


O) Trautas paklausė laimingąjį pramonininkų atstovą, kaip 
jis jaučiąsis vairuodamas ,„Galaktiką“— taip vadinosi jo 
autotraukinys. Šoferis neišgirdo, ir Trautas nebekartojo 
klausimo. Tai buvo kvailas žodžių žaismas: Trautas tuo 
pačiu metu klausė, kaip šoferiui patinką vairuoti auto- 
traukinį ir kažką panašaus į mūsiškį Paukščių Taką, ku- 
rio skersmuo — šimtas tūkstančių, o storis — dešimt tūks- 
tančių šviesmečių. Jis apsisuka kartą per du šimtus mili- 
jonų metų. Jame yra apie šiintą milijardų žvaigždžių. 

O paskui Trautas pastebėjo, kad paprasto gesintuvo, 
esančio „Galaktikos“ kabinoje, firminis pavadinimas toks: 


Kiek Trautui buvo žinoma, šis žodis viena mirusia kal- 
ba reiškė „aukščiau“. Be to, šitaip visiems žinomame eilė- 
raštyje šūkavo poeto išgalvotas alpinistas, išnykęs pūgos 
apsiaustoje kalno viršūnėje. Ir dar toks buvo medžio 
drožlių, skirtų pakuoti dužiems daiktams, firminis pava- 
dinimas. 

— Ir kodėl kažkam šovė į galvą gesintuvą pavadinti 
„Excelsior'?— paklausė Trautas šoferį. 

Šoferis gūžtelėjo pečiais. 

— Matyt, patiko šitas žodis, — pasakė jis. 


O Trautas pažvelgė pro langą. Vaizdas nuo didelio grei- 
čio liejosi į ištisinę juostą. Jis pamatė tokį skelbimą: 

Vadinasi, jam buvo visai nebetoli iki Dveino Huve- 
rio. Ir, sakytum Visatos *'Kūrėjas ar kokia kita antgam- 
tinė jėga būtų ruošusi jį tam susitikimui, Trautas pajuto 
žūtbūtinį norą perversti savo knygą „Dabar jau galima 
papasakoti“. Ši knyga netrukus ir pavers Dveiną Huverį 
kraujo ištroškusiu maniaku. 

Idėja jos tokia. Gyvybė — tai Visatos Kūrėjo eksperi- 
mentas, kuriuo jis nori išbandyti naujo tipo padarą. Vi- 
satos Kūrėjas ketina vėliau jį išplatinti visoje Visatoje. 
Tas padaras gali pats spręsti, kaip jam pasielgti vienu 
ar kitu atveju. Visi kiti padarai — šimtu procentų užprog- 
ramuoti robotai. 

Romanas buvo parašytas kaip ilgas laiškas eksperi- 
mentiniam padarui nuo Visatos Kūrėjo. Kūrėjas sveiki- 
no savo tvarinį ir prašė atleisti už nepatogumus, kuriuos 
jam tenką iškęsti. Kūrėjas kvietė eksperimentinį padarą 
į Niujorko mieste, ,„Voldorf-Astorijos“ viešbučio didžio- 
joje salėje jo garbei rengiamą banketą, kurio metu dai- 
nuosiąs ir šoksiąs juodaodis robotas Semis Deivis jau- 
nesnysis. 


LO Po banketo Visatos Kūrėjas eksperimentinio padaro ne- 
likvidavo. Jį perkėlė į negyvenamą planetą. Kol jis buvo 
be sąmonės, nuo jo delnų nuskuto gyvų ląstelių. Ope- 
racija buvo visai neskausminga. 

Paskui ląsteles įmaišė į tirštą tos planetos jūrą. Slen- 
kant erų eroms, iš jų vystysis vis sudėtingesni gyvi or- 
ganizmai. Kad ir kokią jie įgaus formą, visi turės laisvą 
valią. 

Trautas paliko eksperimentinį padarą be tikrinio var- 
do. Jis jį paprasčiausiai vadino žmogumi. Toje negyve- 
namoje planetoje Žmogus buvo Adomu, o jūra — Ieva. 


O Žmogus dažnai vaikštinėdavo po pajūrį. Kartais jis 
įbrisdavo į savo Ievą. Kartais plaukydavo, tačiau jūra 
buvo per tiršta ir per šilta, ir toks plaukymas neatgaivin- 
„davo. Pasimaudęs Ievoje, Adomas pasidarydavo miegūstas 

ir lipnus, todėl niurkteldavo į ledinį upokšnį, tik tik nu- 
puolusį nuo kalno. 

Nirdamas į ledinį vandenį, jis rikteldavo — ir dar sykį 
rikteldavo, kai iškildavo įkvėpti oro. Keberiodamasis iš 
vandens į akmeningą krantą, jis kruvinai nusibrozdindavo 
blauzdas ir juokdavosi iš savęs. 

Juokdavosi gaudydamas kvapą ir galvodavo, ką čia 
nepaprasta surikus. Kūrėjas niekad nežinodavo, ką jis 
suriks, nes neturėjo jam valios. Žmogus pats turėjo nu- 
spręsti, ką jam daryti ir kodėl. Pavyzdžiui, sykį, išniręs 
iš vandens, Žmogus suriko: „Sūrio!!!“ 

Kitą sykį riktelėjo: „Kažin ar ne smagiau vairuoti 
„Biuiką“?“ 


O Be Žmogaus, toje tuščioje planetoje gyveno dar vienas 
stambus padaras — angelas, kuris kartkarčiais aplankyda- 
vo Žmogų. Jis buvo Visatos Kūrėjo pasiuntinys ir žval- 
gas. Jis pasiversdavo trijų šimtų septyniasdešimt šešių 
kilogramų svorio rusvu lokiu. Angelas irgi buvo robotas, 
o ir pats Visatos Kūrėjas, pasak Kilgoro Trauto, taip pat 
buvo robotas. 

Lokys bandė iš Žmogaus išgauti, kodėl jis daro taip, 
o ne kitaip. Pavyzdžiui, jis klausdavo: „,„Kodėl tu rėkei: 
„Sūrio!'2“ ; 

O Žmogus pašaipiai atsakydavo: „Todėl, kad taip no- 
rėjau, tu besmegene mašina!“ 


O Štai kaip atrodė Kilgoro Trauto knygos gale pavaiz- 
duotas Žmogaus antkapis toje negyvenamoje planetoje: 

O Triušelis Huveris, homoseksualistas Dveino Huverio sū- 
nus, vilkosi drabužius -- buvo metas į darbą. Jis skam- 
bino fortepijonu naujojo „Ramybės“ viešbučio kokteili- 
nėje. Jis buvo neturtingas. Jis gyveno vienas senojo Fer- 
čaildo viešbučio kambarėlyje be vonios. Tasai kadaise 
madingas viešbutis dabar buvo virtęs nakvynės namais 
ir atsidūręs pačiame pavojingiausiame' Midlendo rajone. 

Neilgai trukus Triušelį Huverį sunkiai sužalos Dvei- 
nas, ir jį kartu su Kilgoru Trautu išveš greitoji pagalba. 

O Triušelis buvo nesveikai išbalęs — kaip neregės žuvys, 
kurios seniau veisėsi „Šventojo stebuklo“ urve. Dabar tos 
žuvys išmirusios. Prieš daugelį metų jas, išvertusias pil- 
vus, upelis išnešė iš urvo į Ohajo upę, kur, išvertusios 
pilvus, jos puch! puch! puch! sproginėjo vidudienio sau- 
lėje. 

Triušelis irgi vengė saulės. Ir vanduo iš čiaupų Mid- 
lendo mieste bėgo kasdien vis nuodingesnis ir nuodin- 
gesnis. Valgė Triušelis visai mažai. Valgyti jis gaminda- 
vosi pats viešbučio kambaryje. Su gaminimu vargo netu- 
rėjo, nes valgė tik daržoves ir vaisius — be to, žiautarojo 
žalius. 

Jis apsiėjo ne tiktai be negyvų padarų mėsos — jis ap- 
siėjo ir be gyvų padarų: be draugų, be panų, be kam- 
barinių gyvulėlių ar paukštelių. O kadai seniai jis buvo 
žmonių net ir labai mėgstamas. Pavyzdžiui, kai mokėsi 
Prerio karo akademijoje, moksladraugiai paskutiniame 
kurse jį vienbalsiai išrinko kurso pulkininku, o akademi- 
jos kursantui tai pats garbingiausias postas. 


O Triušelis skambindavo fortepijonu, savyje slėpdamas 
daug daug paslapčių. Viena jų štai kokia: kokteilinėje jo 
nebuvo nė padujų! Transcendentinės meditacijos būdu jis 
sugebėdavo išnykti ne tik iš kokteilinės, bet ir iš pačios 
planetos. Šito jį išmokė jogas Maharišis Mahešas, kuris, 
kadaise keliaudamas su paskaitomis po pasaulį, buvo su- 
stojęs Midlendo mieste“ 

Mainais už naują nosinę, saujelę vaisių, gėlių puokš- 
tę ir trisdešimt penkis dolerius jogas Maharišis Mahešas 
pamokė Triušelį užsimerkus kartoti ir kartoti šį ausiai 
malonų beprasmį žodį: „Ejy-yyyyym, ejy-yyyyym, ejy- 
yyyyym“. Dabar, sėdėdamas savo kambarėlyje, Triušelis 

taip ir darė. „Ėjy-yyyyym, ejy-yyyyym",— hegirdimai kar- 
tojo jis. Vieną skanduotės skiemenį atitiko du širdies 
tvinksniai. Jis užsimerkė. Lyg akvalangistas niro į sąmo- 
nės gelmenis. Gelmenys šiaipjau buvo mažai eksploatuo- 
jami. 

Triušelio širdies tvinksniai sulėtėjo. Alsavimas veik 
užgeso. Gelmenyse plaukė vienišas žodis. Jo kažkaip iš- 
trūkta iš aktyviosios sąmonės dalies. Jis buvo su niekuo 
nesusijęs. Jis tingiai plaukė sau — lyg peršviečiama kas- 
pino pavidalo žuvelė. Žodis nekėlė nerimo. Štai tas žodis: 
„Mėlynė“. O štai kaip jis atrodė Triušeliui Huveriui: 


O paskui praplaukė kitas dailus kaspinėlis. Jis atrodė 
taip: 

O Po penkiolikos minučių Triušelio savimonė savaime 
išniro į paviršių. Triušelis buvo atsigavęs. Jis atsikėlė 
nuo lovos ir susišukavo plaukus kareiviškais šepečiais, 
kuriuos jam seniai seniai, kai buvo išrinktas kurso pul- 
kininku, padovanojo motina. 


O Tėvai Triušelį atidavė į karo mokyklą — įstaigą, kur 
mokoma žudymo ir kieto, besąlygiško paklusnumo,— jam 
sukakus vos dešimt metų. O štai kodėl: jis sykį pasisakė 
Dveinui, jog verčiau norėtų būti moterimi, o ne vyru, 
nes vyrai dažnai elgiasi be galo žiauriai ir šlykščiai. 


O Paklausykit! Prerio karo akademijoje Triušelis Huveris 
ištisus aštuonerius metus mokėsi sporto, pederastijos ir 
fašizmo. Pederastija užsiiminėjo berniūkščiai vieni su ki- 
tais. Fašizmas buvo gana populiari politinė filosofija, pa- 
gal kurią šventa tik ta nacija ar rasė, kuriai priklauso 


! Mėnulio šviesa (pranc.). 

tasai filosofas. Ši filosofija reikalauja diktatoriaus vado- 
vaujamos autokratinės, centralizuotos valdymo sistemos. 
Diktatoriui privalu paklusti, kad ir ką jis lieptų daryti. 

Ir kiekvieną kartą, parvažiavęs atostogų, Triušelis 
parsiveždavo vis naujų medalių. Jis išmoko fechtuotis, 
boksuotis, eiti ristynių, plaukti, šaudyti iš šautuvo ir pis- 
toleto, badyti durtuvu, joti, ropoti ir šliaužti per krūmus, 
iš už kampo nepastebimai sekti priešą. 

Jis didžiuodamasis demonstruodavo savo medalius, o 
motina, negirdint tėvui, skųsdavosi jam, kad ji kasdien 
darantis nelaimingesnė ir nelaimingesnė. Ji užsimindavo, 
jog Dveinas — baisus žmogus. Tai buvo netiesa. Ji viską 
išsigalvodavo. 

Būdavo, pradės dėstyti Triušeliui Dveino nedorybes — 
ir čia pat prikanda liežuvį. „(Tu dar per mažas, ne tavo 
ausims, — sakydavo ji net tada, kai Triušeliui sukako 
šešiolika.— Be to, nei tu, nei kas kitas man niekuo nepa- 
dėtumėt.— Ji pavaizduodavo užspaudžianti ant lūpų spy- 
ną ir sukuždėdavo Triušeliui:— Šitas paslaptis aš nusine- 
šiu į kapą.“ 

Pačią didžiąją jos paslaptį Triušelis atspėjo, aišku, tik 
po to, kai ji nusinuodijo „„Drano“ milteliais: Silvijai Hu- 
ver buvo ne visi namie. 


O Paklausykit! Triušelio motina ir mano motina buvo 
skirtingi asmenys, tačiau kai kuo jiedvi gerokai panė- 
šėjo. Abi buvo egzotiškai gražios ir abi varinėdavo ne- 
pabaigiamas, be sąryšio šnekas apie meilę, taiką, karus, 
nuodėmes, sunkų gyvenimą, apie tai, kad tuoj tuoj ateis 
geresni laikai arba kad tuoj tuoj bus dar blogiau. Ir 
abiejų Mūsų motinos pasidarė sau galą. Manoji prisirijo 
migdomųjų tablečių — mirė, palyginti, ne tokia baisia 
mirtimi. 

O Ir Triušelio motina, ir mano motina turėjo vieną bend- 
rą, nepaprastai keistą bruožą: abi nekęsdavo, kad jas kas 
fotografuotų. Dieną jos elgdavosi kuo normaliausiai. Jų 
pamišimas pasireikšdavo tik vėlai naktį. Bet jei kas nors 
dienos metu atsukdavo į katrą fotoaparatą, fotografuo- 
jamoji puldavo ant kelių, užsidengdavo rankomis galvą, 
lyg gindamasi nuo užsimojusio lazda žudiko. Būdavo bai- 
su ir gaila žiūrėti. 


O Triušelio motina bent jau išmokė sūnų dirbti su pia- 
ninu — tokia muzikine mašina. Triušelio Huverio motina 
bent jau išmokė sūnų amato. Geras pianino operatorius 
galėjo lengvai gauti darbo bet kurioje pasaulio koktei- 
linėje. O tą darbą Triušelis išmanė puikiai. Karinis išsi- 
lavinimas, nepaisant visų laimėtų medalių, nuėjo šuniui 
ant uodegos. Ginkluotosios pajėgos sužinojo, kad jis ho- 
moseksualistas, kad jis būtinai įsimylės kokį kitą kariš- 
kį, o tokių meilių ginkluotosios pajėgos savo eilėse ne- 
pageidavo. 


O Taigi Triušelis Huveris ruošėsi į darbą. Ant juodo gol- 
fo jis vilkosi juodo aksomo smokingą. Vilkdamasis Triu- 
šelis žiūrėjo pro savo vienintelį langą į siaurą gatvelę. 
Iš geresniųjų kambarių atsivėrė vaizdas į Ferčaildo par- 
ką, kuriame per pastaruosius dvejus metus buvo įvyku- 
sios penkiasdešimt šešios žmogžudystės. Triušelio kam- 
barys buvo antrame aukšte, todėl pro jo langą matėsi 
tik buvusio Kidslerio operos teatro plikos plytų sienos 
sklypelis. 

Ant buvusio teatro fasado buvo prikalta memorialinė 
lenta. Mažai kas suprato, kas ten parašyta, 0 parašyta 
buvo štai kas: 

Operos teatre kadai seniai buvo įsikūrusi muzikos 
mėgėjų grupė, pasivadinusi Midlendo simfoniniu orkest- 
ru. Tačiau 1927 metais, Operos teatrui virtus Benisterio 
kino teatru, orkestras liko be prieglobsčio. Ir prieglobsčio 
jis neturėjo tol, kol buvo pastatytas Mildredos Beri Menų 
centras. 

„Benisteris“ ilgą laiką garsėjo kaip geriausias miesto 
kino teatras, kol jį prarijo šiaurės kryptimi tolydžio be- 
siplečiantis didžiausio nusikalstamumo rajonas. Todėl da- 
bar tai buvo nebe teatras, nors viduje iš nišų ir žvelgė 
Šekspyro, Mocarto ir taip toliau biustai. 

Tebebuvo ir scena, bet dabar ji buvo užgriauta ma- 
žagabaričių valgomojo baldų komplektais. Pastatas dabar 
priklausė „Empairo“ baldų kompanijai. Ją valdė gangs- 
teriai. 


O Rajonas, kur gyveno Triušelis, buvo vadinamas Lindy- 
nėmis. Kiekviename didėlesniame Amėrikos mieste buvo 

rajonas tokiu pavadinimu — Lindynės. Tuose rajonuosė 
burdavosi žmonės, neturintys nei draugų, nei giminių, 
nei turto, nei užsiėmimo, nei kokių siekimų. 

Kitų rajonų gyventojai bjaurėdavosi šitais plikšiais, 
o policininkai gindavo iš vietos į vietą. Pavaryti juos 
būdavo taip pat lengva kaip vaikiškus balionus. 

Ir rietėdavo jie iš vienos vietos į kitą tarsi balionai, 
pripūsti. kažkokių sunkėlesnių už orą dujų, kol apsisto- 
davo Lindynių rajone, senojo Ferčaildo viešbučio užuo- 
glaudoje. 

Norėjo — galėjo kiauras dienas snausti ar balbatuoti 
vieni su kitais. Norėjo — galėjo elgetauti. Norėjo — ga- 
lėjo nusilakti. Svarbiausia sąlyga buvo: kad sėdėtų sau 
ten ir nelįstų niekam į akis, kol kas nors juos iš dyko 
buvimo nudės ar patys nusikaporys žiemą nuo šalčio. 


O Kilgoras Trautas sykį parašė apsakymą apie miestą, 
kuris nutarė nurodyti savo slunkiams, kur jų vieta ir 
kas jų laukia. Valdžia įtaisė štai tokius tikrus gatvių 
ženklus: 

O) Dabar Triušelis šypsojosi, žiūrėdamas į savo atvaizdą 
veidrodyje — properšoje. 

Jis sau sukomandavo: „Ramiai!“ ir akimirkai virio 
žiauriu, sausu, beširdžiu, neprotaujančiu kareiva, kokiu 
jį ruošė karo mokykloje. 

Jis sumurmėjo mokyklos devizą — devizą, kurį turė- 
davo surikti šimtą kartų per dieną: vos praaušus, prieš 
valgį, prieš kiekvieną pamoką, per varžybas, per praty- 
bas, prieš saulėlydį, prieš miegą. 

— Visada pasiruošęs! — ištarė jis.— Visada pasiruošęs! 


18 SKYRIUS 


O „Galaktika“, kurioje sėdėjo Kilgoras Trautas, dabar va- 
žiavo Centrine magistrale ir buvo nebetoli Midlendo. 
Autotraukinys vos šliaužė. Jis pateko į spūstį automo- 
bilių, kuriais iš darbo grižo „Beritrono“, ,„Vestern elekt- 
rik“ ir „Preri mjučuel“ darbininkai. Trautas pakėlė akis 
nuo knygos ir pamatė afišą, skelbiančią štai ką: 


"GRIŽKITE! 
JŪS KĄ TIK 
„PRAVAŽIAVOTE 
„SVENTOJO 
STEBUKLO“ 
URVĄ! 


Taigi „Šventojo stebuklo“ urvas nugarmėjo į praeitį. 

O Sulaukusį žilos senatvės Trautą Suvienytųjų Nacijų 
Generalinis sekretorius Toras Lembrigas paklaus, ar jis 
bijąs ateities. Trautas atsakys: 

— Ne, pone Sekretoriau, mane siaubas ima prisiminus 
praeitį. | 


O Trautą nuo Dveino Huverio skyrė vos šešetas kilo- 
metrų. Dveinas sėdėjo vienas ant zebro kailiu aptraukto 
suolo naujojo „Ramybės“ viešbučio kokteilinėje. Buvo 
tamsu ir tylu. Storos avietinės portjeros atitvėrė koktei- 
linę nuo Centrine magistrale ūžiančių, žibuliuojančių ma- 
šinų. Ant visų stalų stovėjo žvakės, apdengtos žibintų 
stiklais, nors nebuvo jokio vėjo. 

Be to, ant stalų stovėjo vazos su spragintais žemės 
riešutais ir lentelės, leidžiančios personalui neaptarnauti 
klientų, kurie kuo nors nederėjo prie kokteilinės atmo- 
sferos. Štai kas buvo ant jų parašyta: 


STALAS 
UŽSAKYTAS 


O Triušelis Huveris skambino fortepijonu. Tėvui įėjus, 
jis nepakėlė galvos. Tėvas irgi nepažvelgė į jį. Juodu jau 
daug metų nesisveikino. | 

Triušelis skambino kaip skambinęs savo baltaodiškus 
bliuzus. Melodija klingsėjo lėtai, tai apmirdama, tai vėl 
atgydama. Triušelio bliuzai priminė muzikinę dėžutę, iš- 

gverusią muzikinę dėžutę. Fortepijonas pacanksės, pa- 
canksės, nutyla, paskui nenoriai, apatiškai vėl keletą kar- 
tų klangt, klangt, klangt. 

Triušelio motina, be kitų dalykų, kolekcionavo ir mu- 
zikines dėžutes. 


O Paklausykit! Fransina Pefko sėdėjo gretimame pastate, 
Dveino automobilių agentūroje. Ji spausdino ir segė į by- 
las dokumentus — skubinosi atidirbti praleistas valandas. 
Tuoj tuoj Dveinas ją prilups. 

Daugiau visoje agentūros teritorijoje nebuvo nė gyvos 
dvasios, išskyrus Veiną Hublerį, juodaodį ekskalinį, ku- 
ris tebesislėpė tarp važinėtų automobilių. Dveinas šoks 
ir jo lupti, tačiau Veinas kaip niekas kitas mokėjo išsi- 
sukti nuo kumščių. 

Fransina kalbamu momentu buvo virtusi tikra mašina, 
mechanizmu iš mėsos ir kaulų — spausdinimo mašina, do- 
kumentų segimo mašina. 

Tuo tarpu Veinas Hubleris nedirbo nė kokio mecha- 
niško darbo. O jis troško būti naudinga mašina. Tačiau 
visi važinėti automobiliai buvo patikimai užrakinti. Tar- 
pais jam virš galvos tingus vėjukas sukteldavo ant vie- 
los pritaisytus aliuminio propelerius, ir Veinas atsiliep- 
davo kaip mokėdamas gražiau. 

— Na! Na! — paragindavo piopelerius.— Sukitės, kru- 
tėkit! 


O Savotišką ryšį jis palaikė ir su Centrine magistrale: 
komentavo jos nuotaikos pasikeitimus. 

— Namo braukia,— pasakė jis, kai magistrale, pasi- 
baigus darbui, paplūdo mašinos.— Jau namie,-- pasukė jis 
vėliau, kai mašinų praretėjo. 

Leidosi saulė. 

— Saulė leidžias,— pasakė Veinas Hubleris. 

Jis nebuvo užprogramuotas, kur jam dabar dėtis. Jis 
gana abejingai pagalvojo, kad naktį gali mirti nuo šal- 
čio. Jis nebuvo matęs nuo šalčio mirusio žmogaus, tokia 
mirtis jam nebuvo grėsusi, nes jis visai mažai buvodavo 
ore. Tačiau jis žinojo, kad nuo šalčio galima mirti, nes 
radijukas jo kameroje čeženančiu balsu kartais praneš- 
davo apie žmones, mirusius nuo šalčio. 

Jis buvo pasiilgęs to čeženančio balso. Buvo pasiilgęs 
plieninių durų žvangesio. Buvo pasiilgęs duonos, troškin- 
tos mėsos, ąsotėlių su pienu ir kava. Buvo pasiilgęs drau- 
gų, kuriuos krušdavo jis ir kurie krušdavo jį, ir net 
karves kalėjimo karvidėje — buvo pasiilgęs to, ką laikė 
normaliausiu gyvenimu šioje planetoje. 

Štai koks antkapis tiktų Veinui Hubleriui, kai mirs: 


O Kalėjimo pieninė aprūpindavo pienu, grietine, sviestu, 
sūriais ir ledais ne vien kalėjimą ir centrinę ligoninę. 
Savo produkciją ji pardavinėjo ir už kalėjimo sienų. 
Bet firminiame ženkle kalėjimas nebuvo minimas. Štai tas 
firminis ženklas: 

KARALIENĘ" 


O Veinas silpnai skaitė. Pavyzdžiui, ant demonstracinės 
salės langų ir ant kai kurių važinėtų automobilių prieki- 
nių stiklų drauge su pažįstamesniais žodžiais ir ženklais 
buvo išrašyti žodžiai „Havajų“ ir „Havajai“. Tačiau Vei- 

— Hėa — vėa — jėų,— išeidavo jam. — Hėa — vėa — 
jėai, — ir taip toliau. 


O Dabar Veinas Hubleris šypsojosi -— ne iš laimės, o to- 
dėl, kad iš dyko buvimo panūdo pasipuikuoti dantimis. 
Dantys jo buvo liuks. Šeperdstauno suaugusiųjų pataisos 
namai didžiavosi kalinių dantų priežiūra. 

Pataisos namai taip garsėjo kalinių dantų priežiūra, 
jog apie tai rašė įvairūs medicinos žurnalai, 0 taip pat 

„Riderz daidžest“, populiariausias šioje merdėjančioje pla- 
netoje žurnalas. Idėja, Kuria vadovavosi dantų priežiū- 
ros organizatoriai, buvo tokia: daugelis kalinių, išėję į 
laisvę, negalėdavo ar patys nenorėdavo gauti darbo dėl 
savo išvaizdos, o išvaizda daug priklauso nuo dantų. 
Pataisos namai dantų priežiūra garsėjo taip plačiai, 
jog net kaimyninių valstijų policininkai, sulaikę kokį 
plikšį su puikiai sutvarkytais, užplombuotais dantimis, su 
brangiais tilteliais ir panašiai, nedvejodami klausdavo: 
— Tai kiek atpylei, tėvai, Šeperdstaune? 


O Veinas Hubleris tarpais girdėjo, kaip kokteilinės pada- 
vėja šūkčioja barmenui užsakymus. Veinas girdėjo ją 
šūktelint: 

— „Džilbio“ su chininu ir citrinos žievele! — Jis ne- 
turėjo supratimo, ką reiškia tas „Džilbis“ ar ,,„Manhete- 
nas“, ar konjakas „Aleksandras“, ar slyvų trauktinė su 
šampanu.—,,Džoną Vokerį“ su „Rob Rojum"!— šaukė ji— 
„Pietietišką paguodą“ su ledu ir „„Kruvinąją Merę“ su 
„Volišmitu“! 

Vieninteliai Veinui pažįstami svaigalai buvo drabužių 
valymo skysčiai (juos geidavo), batų tepalas (jį valgyda- 
vo) ir taip toliau. Veinui svaigalai nepatiko. 


O — „Juoda—balta“— ir prašom praskiest! — išgirdo Vei- 
nas padavėjos balsą. Čia jam vertėjo pastatyti ausis. Šis 
gėrimas buvo skirtas ne šiaip sau klientui. Šis gėrimas 
buvo skirtas žmogui, kuris išgalvojo visas Dveino bėdas, 
kuris galėjo jį nudobti arba paversti milijonierium, arba 
įkišti atgal į kalėjimą — kitaip sakant, padaryti su Dvei- 
nu, kas tik jam šaus į galvą. Šis gėrimas buvo skirtas 


man. 


358 


O Aš atvykau į Menų festivalį inkognito. Atvykau pasi- 
žiūrėti dviejų savo sugalvotų žmonių — Dveino Huverio 
ir Kilgoro Trauto — konfrontacijos. Aš nepageidavau, kad 
mane kas atpažintų. Padavėja uždegė žibintą ant mano 
stalo. Aš pirštais užspaudžiau žvakės liepsnelę. „„Ramy- 
bės“ viešbutyje netoli Eštebjulos (Ohajo valstija), kur 
nakvojau, nusipirkau akinius nuo saulės. Dabar dėvėjau 
juos kad ir prieblandoj. Jie atrodė taip: 


Stiklai buvo sidabruoti, žiūrintiems į mane jie atrodė 
tarsi veidrodėliai. Norintys pamatyti mano akis regėjo 
porą savo pačių atvaizdų. Toje vietoje, kur kitiems kok- 
teilinės svečiams buvo akys, man juodavo dvi angos 
į kitą visatą — dvi properšos, 


O Ant mano stalo, šalia „Pelmelo“ pakelio, gulėjo dėžutė 
degtukų. 

Štai ką bylojo degtukų etiketė, kurią aš perskaičiau 
po pusantros valandos, kai Dveinas iš viso vieko kulda- 
šijo Fransiną Peiko: „Lengvai uždirbsite 100 dolerių per 
savaitę, laisvalaikiu demonstruodami savo pažįstamiems 
„Meisono“ firmos batus. VISI vertina „Meisono“ batus 
dėl jų ypatingo patogumo! Demonstracinį komplektą at- 
siųsime NEMOKAMAI — žadėtus pinigus uždirbsite neiš- 
eidami įš namų. Be to, paaiškinsime, kokiomis sąlygomis 


359 


galite VELTUI gauti batus kaip premiją už pelningus už- 
sakymus!“ 
Ir taip toliau. 


O Tu rašai labai prastą knygą, — tariau aš sau, pasislė- 
pęs už piroperšų. 

— Žinau,— atsakiau. 

— Bijai, kad nepasidarytum galo kaip ir tavo moti- 
na,— tariau. 

— Žinau,— atsakiau. 


O Tenai, kokteilinėje, žvelgdamas pro properšas į savo 
paties sufantazuotą pasaulį, aš išskiemenavau žodį „šizo- 
frenija“. 

Mane seniai žavi šio žodžio skambesys ir grafinis vaiz- 
das. Ir tarimu, ir rašyba jis man primena žmogų, čiau- 
dantį muilo putų debesyje. 

Aš nežinojau ir iki šiol garantuotai nežinau, ar sergu 
šia liga. Užtat žinojau ir žinau viena: aš klaikiai apsisun- 
kinu sau gyvenimą tuo, kad nesugebu sutelkti dėmesio į 
smulkmenas, kurios tam tikru momentu itin daug reiškia, 
ir netikiu tuo, kuo tiki mano artimas. 


O Dabar man daug geriau. 
Dievaži --— dabar man kur kas geriau. 


O Tačiau kurį laiką jaučiausi prastai. Taigi — sėdėjau 
savo paties sufantazuotoje kokteilinėje ir spoksojau pro 
properšūs į savo paties sufantazuotą baltaodę padavėją. 
Pavadinau ją Bone Makmejon. Panorėjau — ir ji atnešė 
Dveinui Huveriui jo tradicinio gėrimo, būtent martinio 
„Lordų rūmai“ su citrinos žievele. Bonė buvo sena Dvei- 


360 


„rų - 


pataisos namų seksualinių nusikaltėlių skyriuje. Bonė tu- 
rėjo tarnauti padavėja, kadangi jos vyras visas jų san- 
taupas investavo į automobilių plovyklą ir „sudegė“. 

Dveinas jiems patarė to nedaryti. O štai iš kur Dvei- 
nas pažinojo Bonę ir jos vyrą Ralfą: jie per pastaruo- 
sius šešiolika metų iš jo nusipirko devynis „„Pontiakus“. 

— Mudu — ,„pontiakininkai“,— sakė jie. 

Bonė ir dabar, paduodama martinį, pajuokavo. Ji vi- 
sados taip juokaudavo paduodama martinį. 

— Čempionų pusryčiai,-- pasakė ji. 


O Pavadinimas „Čempionų pusryčiai“ —, ,Dženeral milz“ 
kompanijos firminis ženklas, dedamas ant avižinių dribs- 
nių pakelių. Duodamas identišką pavadinimą savo knygai 
bei vartodamas minėtą posakį knygos tekste, autorius tuo“ 
nenori pasakyti, kad knygos turinys kuo nors susijęs su 
„Dženeral milz“, ir neturi tikslo nei reklamuoti, nei su- 
niekinti puikių šios kompanijos gaminių. 


O Dveinas lūkuriavo, ar neužsuks į kokteilinę kas nors 
iš įžymiųjų Menų festivalio svečių, kurie visi buvo ap- 
sistoję „Ramybės“ viešbutyje. Jam rūpėjo pabandyti su 
jais šnektelėti, pasižiūrėti, ar jie Žino apie gyvenimą ką 
nors, ko nežinotų jis, Dveinas. O štai kam jam reikėjo 
tų naujų idėjų: kad jos padėtų juoktis iš visų negandų, 
gyventi kaip gyvenus ir nepakliūti į Midlendo centri- 
nės ligoninės šiaurinį korpusą, skirtą psichiniams ligo- 
niams. 

Lūkuriuodamas pasirodant kokio menininko, jis guo- 
dė save vieninteliu galvoje užsilikusiu gilesnę prasmę 
ir paslaptį slepiančiu meno kūriniu. Tai buvo eilėraštis, 


361 


kurį jį privertė išmokti priešpaskutinėje klasėje Cukrinės 
upelės vidurinėje mokykloje, tuolaik privilegijuotoie bal- 
tacdžių mokykloje. Dabar tai negrų vidurinė. Štai tas 
eilėraštis: 

Išnyko pirštas, rašmenis keistus nubrėžęs. 

Maldauk, gudrauk — atgal jo negrąžinsi. 

Nė ašarom, kas parašyta, nenuplausi, 

Nė žodžio, nė eilutės neištrinsi. 


Bent eilėraštis, a? 


O Dveinas buvo taip ištroškęs naujų idėjų apie gyvenimo 
prasmę, jog lengvai pasidavė hipnozei. Įsispoksojusį į tau- 
Ię Su Martiniu, jį užhipnotizavo miriadai gėrimo pavir- 
šiuje šokančių, mirksinčių akelių. Tos akelės buvo smul- 
kutėliai citrinos sulčių karoliukai. 

Dveinas pražiopsojo, kada du įžymūs Menų festivalio 
svečiai įėjo ir atsisėdo ant aukštų taburečių prie Triu- 
šelio fortepijono. Abu svečiai buvo baltaodžiai. Tai buvo 
gotikinių romanų rašytoja Beatričė Kidsler ir dailininkas 
minimalistas Rabo Karabekianas. 

Triušelio fortepijonas, kabinetinis „Steinvėjaus“ roja- 
lis, buvo apdengtas moliūgo spalvos plastmase ir apsta- 
tytas taburetėmis. Klientai prie fortepijono galėjo val- 
gyti ir gerti kaip prie stalo. Paskutinę Padėkos dieną 
vienuolikos asmenų šeima prie fortepijono valgė šven- 
tinius pietus. O Triušelis skambino. 


O — Šitas Midlendas — ne kas kita, kaip pasaulio šiknos 
skylė, — tarė dailininkas minimalistas Rabo Karabekianas. 

Gotikinių romanų rašytoja Beatričė Kidsler buvo už- 
augusi Midlende. 

— Šiurpas mane krėtė, pagalvojus, kad štai po tiek 
metų grįžtu į tėviškę — pasakė ji Karabekianui. 

— Amerikiečiai visados bijo grįžti į gimtuosius na- 
mus,— atsakė Karabekianas,— ir, pasakysiu, ne be pa- 
grindo. 


— Seniau — taip, būdavo pagrindo,— pasakė Beatri- 
čė,— bet dabar nebe tie laikai. Praeitis nebepavojinga. Aš 
visiems bastūnams amerikiečiams patarčiau: „Galite drą- 
siai, kada tik užsinorėję, grįžti į gimtąją gūžtą. Visos 
gimtosios gūžtos dabar virto moteliais'. 


O Dėl autokatastrofos Centrinėje magistralėje ties 10A 
atšaka vakarų krypties juostoje pusantro kilometro ruo- 
že į rytus nuo naujojo „Ramybės“ viešbučio sustojo ma- 
šinų eismas. Šoferiai ir keleiviai išlipo iš mašinų pamik- 
linti kojų ir, jei pavyks, sužinoti, kas atsitiko ten, prie- 
kyje. 

Kilgoras Trautas irgi išlipo. Iš žmonių jis sužinojo, 
kad naująjį „Ramybės“ viešbutį nesunku pasiekti pės- 
čiomis. Todėl susirinko nuo „Galaktikos“ priekinės sėdy- 
nės savo paketėlius, padėkojo šoferiui, kurio pavardę 
buvo pamiršęs, ir nukūprino viešbučio link. 

Eidamas jis ėmė sisteminti savo mintis, kurių prireiks 
jo kukliai misijai Midlendo mieste,— jis ketino pasirodyti 
prieš provincialus, linkusius garbstyti kūrybinę veiklą, 
kaip nesėkmių sugniuždytas žmogus su kūrėjo pretenzi- 
jomis. Jis stabtelėjo ties autotraukiniu, įstrigusiu tarp 
kitų mašinų, ir pasižiūrėjo į veidrodėli, į properšą. Vilki- 
kas tempė ne vieną, o du furgonus. O štai ką tas agre- 
gatas jo savininkų valia klykė kiekvienam sutiktam žmo- 
gui: 

Trauto vaizdas properšoje, kaip jis ir spėjo, buvo pri- 
trenkiantis. Jis buvo nesiprausęs nuo tada, kai jį pritva- 
tijo „Plutono“ gauja, todėl vienos ausies spenelis ir 
panosė buvo apkepę krauju. Švarko petys — šūdinas. Po 
apiplėšimo Trauto nugriūta rankinio aikštelėje po Kvins- 
boro tiltu ant šunies šūdo. 

Neįtikėtinas sutapimas: tą krūvelę padarė vargšas vie- 
nos mano pažįstamos panos skalikėlis. 


O Mergina, to skaliko šeimininkė, dirbo režisieriaus pa- 
dėjėja apšvietimo reikalams vienoje trupėje, statančioje 
operetę iš Amerikos istorijos, ir ji laikė savo vargšą 
skalikėlį, vardu Ulonas, savo bute — keturių metrų plo- 
čio ir aštuonių metrų ilgio kambaryje, šešios laiptų aikš- 
telės virš gatvės lygio. Tinkamu laiku ir tinkamoj vietoj 
nusilengvinti — tokia buvo viso šunelio gyvenimo esmė. 
O nusilengvinti vietos tinkamos buvo dvi: arba, nusi- 
leidus septyniasdešimt dviem laipteliais, kanalizacijos 
griovelis gatvėje, kuria zvimbia mašinos, arba keptuvė, 
jo šeimininkės tam padėta priešais ,(Vestinghauzo“ šaldy- 
tuvą. 

Ulono smegenėlės buvo mažutės, bet ir jam, kaip ir 
Veinui Hubleriui, tikriausiai kartais kildavo įtarimas: ar 
neatsitiko su juo kažkoks baisus nesusipratimas? 


O Trautas slimpino pirmyn — svečias žmogus svečiame 
krašte. Žygis buvo ne veltui: jo žinių bagažas pasipildė 

tuo, ko jis nieku būdu nebūtų sužinojęs, sėdėdamas Ko- 
houze, savo pusrūsyje. Jis rado atsakymą į klausimą, ku- 
Iį taip Nnerimastingai kėlė sau daugybė žmonių: „Kas 
stabdo eismą Centrinės magistralės vakarų krypties juos- 
toje?“ 

Kilgorui Trautui nuo akių nukrito valktis. Jam viskas 
paaiškėjo: eismo srautą užtvenkė parvirtęs ant šono 
„Prerijų karalienės“ pienovežis. Pasirodo, į jį kaip žvė- 
ris trenkėsi 1971 metų laidos ,„Kaprizo“ modelio dviejų 
durų „Ševrolė“. „Ševis“ peršoko skiriamąją juostą. ,„Še- 
vio“ keleivis buvo neprisisegęs saugos diržu. Jis išskrido 
tiesiai pro nedūžtantį priekinį stiklą. Dabar jis gulėjo ne- 
gyvas cementiniame lovyje, kuriuo tekėjo Cukrinė upelė. 
„Ševio“ šoferis irgi buvo negyvas. Jis pasimovė ant vai- 
ro ašies. 

Žuvęs „Ševio“ keleivis gulėjo Cukrinėje upelėje, plūs- 
damas krauju. Pienovežis plūdo pienu. Po kurio laiko 
pienas ir kraujas įeis į cheminę sudėtį dvokiančių teniso 
kamuoliukų, kurie gaminosi „Šventojo stebuklo“ urvo 
gelmėse. 


19 SKYRIUS 


O Tenai, kokteilinės prietemoje, aš prilygau Visatos Kū- 
rėjui. Aš sumygau Visatą į lygiai vieno šviesmečio skers- 
mens kamuolį. O tada susprogdinau. Vėl išsklaidžiau ją 
erdvėje. 

Klausinėkit mane, klauskit, ko norit. Koks Visatos am- 
žius? Pusė sekundės, tačiau ta pusė sekundės trunka jau 
kvintilijoną metų. Kas ją sukūrė? Niekas jos nesukūrė. 
Ji visada buvo, 

Kas yra laikas? Tai gyvatė, ryjanti savo pačios uode- 
gą — štai šitaip: 


Kadai seniai šita gyvatė nusiraitė nuo medžio pasiūlyti 
Ievai obuolio, kuris atrodė taip: 


Kas buvo tas obuolys, kurį valgė Ieva su Adomu? Tai 
buvo Visatos Kūrėjas. 

Ir taip toliau. 

Tų simbolių gražumas! 


O Paklausykit! 

Padavėja atnešė man dar vieną porciją gėrimo. Ji vėl 
norėjo uždegti žibintą ant mano stalo. Aš neleidau. 

— Ar jūs ką nors matot tamsoj su juodais akiniais?-- 
paklausė ji mane. 

— Visi reginiai — Mano galvoje,—- atsakiau aš. 

— Ak šit kaip, — pasakė ji. 

— Aš burtininkas, — pasakiau.— Norit, pabursiu? 

— Dabar neturiu kada, — atsakė ji. 

Ji nuėjo prie baro ir ėmė šnekėtis su barmenu — ma- 
tyt, apie mane. Barmenas keliskart neramiai žvilgtelėjo 
mano pusėn. Aš nelabai bijojau, kad jis mane išprašys 
iš kokteilinės. Juk pagaliau aš pats jį sukūriau! Ir vardą 
jam sugalvojau: Haroldas Niukomas Vilberis. Apdova- 
nojau jį Sidabro ir Bronzos žvaigždėmis, Karo medaliu, 
medaliu „Už gerą tarnybą“ ir Purpurine širdimi su dviem 
ąžuolo lapų -pynėm — tokiu būdu pagal apdovanojimų 
skaičių jis užėmė antrą vietą midlendiečių karo veteranų 
tarpe. Visus jo medalius sukišau į tualetinio staliuko 
stalčių po nosinėmis. 

Visus tuos medalius jis užsitarnavo Antrojo pasaulinio 
karo spektaklyje, kurį organizavo robotai, norėdami pa- 
žiūrėti, kaip į tokias masines skerdynes laisva valia rea- 
guos Dveinas Huveris. Karas buvo tokio masto fejerija, 
kad retas robotas pasaulyje negavo vaidmens. Haroldą 
Niukomą Vilberį medaliais apdovanojo už tai, kad žudė 
japonus — geltonodžius robotus. Jie varomi kuru, vadi- 
namu ryžiais. 

Barmenas tebespoksojo į mane, nors man jau norėjosi, 
kad jis liautųsi. Matot, mano kontrolė savo paties sugal- 
votiems personažams ne beribė: visiems jų veiksmams 
aš galėjau vadovauti tik apytikriai, nes jie pernelyg stam- 
būs padarai. Reikėjo įveikti inerciją. Aš buvau susisaistęs 
su jais, bet ne plieniniais saitais. Tie saitai veikiau panė- 
šėjo į ištampytas gumeles. 

Todėl suskambinau žalią telefoną už barmeno nuga- 
ros. Haroldas Niukomas Vilberis pakėlė ragelį, tačiau akių 
nuo manęs nenuleido. Turėjau skubiai sugalvoti, kas jam 

vanojimų turintį midlendietį karo veteraną. Medalius jis 
užsitarnavo Vietname. Jis irgi kovėsi su geltonodžiais 
robotais, kurie juda, varomi ryžiais. 

— Kokteilinė, — tarė Haroldas Niukomas Vilberis. 

— Haroldas? 

— Taip. 

— Čia Nedas Lingemonas. 

— Aš užsiėmęs. 

— Nepadėk ragelio. Faraonai mane patupdė į kaliūzę. 
Leido paskambint tik vienam žmogui, tai va skambinu 
tau. 

— Kodėl man? 

— Daugiau nebeturiu draugų. 

— Už ką jie tave? 

— Sako, nužudęs savo vaiką. 

Tr taip toliau. 

Šitas žmogus, baltaodis, turėjo tuos pačius medalius 
kaip ir Haroldas Niukomas Vilberis, plius aukščiausią ap- 
dovanojimą už heroizmą, kokį tik gali gauti amerikiečių 
kareivis. Jis atrodė taip: 


Ir sykiu jis padarė bjauriausią nusikaltimą, kokį tik 
gali padaryti amerikietis — nužudė savo kūdikį. Kūdikė- 
lis vadinosi Sintija Enė, ir pagyveno ji nuo gimimo iki 
mirties visai neilgai. Tėvas ją nužudė už tai, kad ji be 
perstojo rėkė ir rėkė. Neužsičiaupia, ir baigta. 

Septyniolikmetė motina, neištvėrusi jos reiklumo, pa- 
bėgo, o tėvas tada ėmė ir nužudė. 

Ir taip toliau. 


O O štai ką aš būčiau išbūręs padavėjai: „Jus apmaus 
termitų naikintojai, bet jūs to nepastebėsit. Jūs nusipirk- 
sit automobilio priekinių ratų padangas su plieno kordu. 
Motociklininkas, pavarde Hedlis Tomas, suvažinės jūsų 
katę, ir jūs įsigysit naują. Jūsų brolis Arturas, gyvenantis 
Atlantoje, taksi ras vienuolika dolerių.“ 


O Būčiau galėjęs paburti ir Triušeliui Huveriui: ,,Jūsų 
tėvas nepaprastai sunkiai susirgs, o jūs į tai reaguosite 
taip keistai, jog bus norima ir jus išvežti į psichinę. Jūs 
kelsite skandalus ligoninės priimamajame, įtikinėdamas 
gydytojus ir seseles, kad esate kaltas dėl tėvo ligos. Jūs 
kaltinsite save, kad tiek metų stengėtės nunuodyti jį 
savo neapykanta. Jūs nukreipsite savo neapykantą į kitą 
objektą. Jūs imsite neapkęsti savo mamytės.“ 

Ir taip toliau. 

O juodaodį ekskalinį Veiną Hublerį pastačiau viešbu- 
čio kieme tarp atliekų kontėinerių — tegu stypso ten ir 
iš nuobodulio apžiūrinėja pinigus, kuriuos jam rytą iš- 
davė prie kalėjimo vartų. Daugiau jam nebuvo kas veikia. 

Jis atidžiai apžiūrinėjo piramidę su viršūnėje lieps- 
nojančia akimi. Jam norėjosi gauti daugiau informacijos 
apie piramidę ir akį. Kiek daug dalykų dar jis nežinojo! 

Veinas nežinojo netgi, kad Žemė sukasi aplink Saule. 
Jis manė, kad Saulė sukasi aplink Žemę, nes taip juk 
atrodo iš tikrųjų. 

Centrine magistrale cypdamas pralėkė autotraukinys — 
Veinui atrodė, vaitodamas iš skausmo, nes Veinas ne- 
teisingai perskaitė užrašą ant jo šono. Veinui užrašas 
bylojo, kad autotraukinys mirtinai nusikamavo bevežio- 
damas krovinius. Šit kas buvo ten parašyta: 


O Veinas perskaitė: 
— Ai... vai... vai... 


O O štai kas atsitiks Veinui po kokių keturių dienų — 
todėl, kad aš taip noriu. Kadangi jis įtartinai trinsis palei 
šoninius ,„Beritrono“ vartus —o tai įmonė, susijusi su 
itin slaptų ginklų gamyba,— jį sulaikys ir apklaus poli- 
cija. Iš pradžių policininkai manė, kad jis tik apsimeta 
kvaileliu ir neišmanėliu, kad iš tikrųjų jis, ko gera, guūd- 
rus komunistų šnipas. 

Jo pirštų atspaudai ir puikiai sutvarkyti dantys liu- 
dijo, kad jis iš tiesų tas, kas ir sakosi esąs. Tačiau jis 
gaus pasiaiškinti dėl štai ko: kam jam reikalingas „Ple- 
vėsų“ klubo nario bilietas, išduotas Paulo di Kapistrano 
vardu? Jis jį rado šiukšlių dėžėje naujojo „Ramybės“ 
viešbučio kieme. 

Ir taip toliau. 

O O dabar laikas leisti pasireikšti šioje knygoje ir dai- 
lininkui minimalistui Rabo Karabekianui bei romanistei 
Beatričei Kidsler. Kad neišgąsdinčiau, siųsdamas vaido- 
muosius impulsus, nespoksojau į juos prisispyręs, 0 su- 
vaidinau, kad susikaupęs piešiu šlapiu pirštu ant stalo. 

Nupiešiau žemietišką simbolį, reiškiantį „niekas“ — 
štai tokį: 


Nupiešiau žemietišką simbolį, reiškiantį „viskas“, — štai 


tokį: 


Dveinas Huveris ir Veinas Hubleris žinojo, ką reiš- 
kia pirmasis ženklas, bet nežinojo antrojo. O paskui 
tirpstančiame rūke aš išrašiau simbolį, kuris buvo skau- 
džiai pažįstamas Dveinui, bet nepažįstamas Veinui. Štai 

O po to nubraižiau simbolį, kurio reikšmę Dveinas 
žinojo, kol mokėsi mokykloje, reikšmę, kuri paskui jam 
visai išdulkėjo iš galvos. Veinui tas simbolis būtų atro- 
dęs panašus į kalėjimo valgyklos stalo galą. Tas ženklas 
reiškė apskritimo ilgio santykį su jo skersmeniu. Šį san- 
tykį galima išreikšti ir skaičiumi, ir net tuo metu, kai ir 

Dveinas, ir Karabekianas, ir Beatričė Kidsler, ir visi mes 
užsiiminėjom savo reikalais, žemiečiai mokslininkai mo- 
notoniškai transliavo tą skaičių per radiją į kosmosą. 
Transliacijos tikslas — parodyti kitoms gyvenamoms pla- 
netoms, jeigu jos klausosi, kokie mes protingi. Mes tol 
kankinome apskritimus, kol iškvotėme šį slaptą jų egzis- 
tencijos simbolį: 


O Ir dar ant plastmase dengto stalo aš nupiešiau Rabo 
Karabekiano paveikslo „Šventojo Antano gundymas“ ne- 
regimą kopiją. Manoji Kopija buvo daug mažesnė už ori- 
ginalą ir nespalvota, tačiau aš teisingai perteikiau ne 
tik paveikslo formą, bet ir turinį. Štai ką aš nupiešiau: 


Originalas buvo šešių metrų ilgio ir beveik penkių 
metrų aukščio. Fonas nutapytas žaliais aliejiniais dažais 
„Havajų avokada“, kuriuos gamina O'Heirio dažų ir lakų 
kompanija Helertaune (Pensilvanijos valstija). Vertikalu- 
sis brūkšnys — oranžinė iluorezcentinė juosta. Tai buvo 
pats brangiausias Midlende meno kūrinys, be įvairių pa- 
statų ir antkapių bei Abraomo Linkolno paminklo prie- 
šais senąją negrų vidurinę mokyklą. 

Gėda ir sakyti, kiek kainavo tas paveikslas. Tai buvo 
pirmasis eksponatas, nupirktas nuolatinei parodai Mildre- 
dos Beri Menų centre. „„Beritrono“ direktorių tarybos pir- 
mininkas Fredas T. Beris už šį paveikslą paklojo penkias- 
dešimt tūkstančių dolerių. 

Visas Midlendas pasipiktino. Aš irgi. 


O Beatričė Kidsler irgi piktinosi, tačiau, sėdėdama prie 
fortepijono šalia Karabekiano, neparodė savo sutrikimo. 
Karabekianas, apsivilkęs sportiniu sviteriu su Bethoveno 
atvaizdu, žinojo esąs apsuptas žmonių, nekenčiančių jo 
už tai, kad tiek mažai padirbėjęs, jis susišlavė tiek daug 
pinigo. Jį ėmė juokas. 

Kaip ir kiti kokteilinės lankytojai, jis alkoholiu minkš- 
tino sau smegenis. Alkoholis — tai medžiaga, kurią ga- 
mina smulkučiai padarėliai, vadinami mielėmis. Mielės 
punta cukrų, o išskiria alkoholį. Jos žūva, išmatomis už- 
teršusios savo pačių aplinką. 


O Kilgoras Trautas sykį parašė apsakymą — dialogą tarp 
dviejų mielių trupinėlių. Rydami cukrų ir dusdami nuo 
savo pačių ekskrementų, juodu spėliojo, kokia galėtų 
būti gyvenimo prasmė. Dėl riboto intelekto jie nė iš tolo 
neatspėjo, kad gamina šampaną. 


O Taigi, man panorėjus, Beatričė Kidsler ten prie for- 
tepijono tarė Rabo Karabekianui: 

— Gėda prisipažinti, bet aš nežinau, kas toks buvo 
šventasis Antanas. Kas jis toks buvo ir kodėl kažkas pa- 
noro jį gundyti? 

— Nežinau ir visai nenorėčiau žinoti, — atsakė Kara- 
bekianas. 

— Vadinasi, tiesa jums nerūpi?— tarė Beatričė. 

— O jūs žinot, kas yra tiesa?— atsakė Karabekia- 
nas.— Tai kokia nors kvaila kito žmogaus nuomonė. Jei 
aš noriu su juo susidraugau., aš klausiu jo nuomonės. 
Jis man dėsto, o aš linksiu: „Taip taip... tiesa, tiesa...“ 


O Aš nejaučiau jokios pagarbos nei to dailininko, nei 
tos romanistės meninei kūrybai. Man atrodė, kad Kara- 
bekianas tapo savo beprasmius paveikslus, sudaręs san- 
dėrį su milijonieriais mulkinti neturtinguosius. Man at- 
rodė, kad Beatričė Kidsler drauge su kitais senamadžiais 
rašytojais siekia įtikinti žmones, kad gyvenime yra per- 
sonažai pagrindiniai ir personažai antraeiliai, yra detalės 
reikšmingos ir detalės nereikšmingos, kad gyvenimas 
duoda pamokas, kad gyvenimas siunčia išbandymus, kad 
gyvenimas turi pradžią, vidurį ir pabaigą. 

Artėdamas prie savo penkiasdešimtojo gimtadienio, 
aš vis labiau siutau, negalėdamas suprasti idiotiškų savo 
tėvynainių poelgių. O paskui man staiga jų pagailo, nes 
supratau, kad jie dėl to nekalti, kad klaikus jų elgesys 
su klaikiomis pasekmėmis visai pateisinamas: jie kaip 
įmanydami stengiasi gyvenime pamėgdžioti išgalvotus 
visokių knygų herojus. Štai kodėl amerikiečiai taip daž- 
nai šaudo vieni kitus: šiuo literatūriniu triuku rašytojai 
dažnai užraukia savo apsakymus ir knygas. 

Kodėl valdžia su didžiausia daugybe amerikiečių el- 
giasi lyg su panaudotomis popierinėmis servetėlėmis? To- 
dėl, kad taip paprastai elgiasi rašytojai su epizodiniais 
personažais savo sufantazuotose apysakose. 

Ir taip toliau. 

Kai tik supratau, kodėl Amerika tokia pavojinga, ne- 
miela šalis, kur žmonės nežino, kas yra tikras gyvenimas, 

aš nutariau vengti bet kokių literatūriškų pasakojimų. 
Rašysiu taip, kaip esti gyvenime. Kiekvienas personažas 
bus vienodai svarbus. Visi faktai svers vienodai. Ir nie- 
ko nebus nutylėta. Tegu kiti daro iš chaoso tvarką. Aš, 
priešingai, iš tvarkos darysiu chaosą, ir tai, atrodo, kol 
kas man neblogai sekasi. 

Jei taip darytų visi rašytojai, tada piliečiai, neužsi- 
imantys literatūriniu darbu, galbūt suprastų, kad mus 
supančiame pasaulyje nėra jokios tvarkos, kad mums ne- 
lieka nieko kita, kaip tik prisitaikyti prie chaoso reika- 
lavimų. 

Prisitaikyti prie chaoso sunku, bet įmanoma. Taip, 
įmanoma. Aš — gyvas to įrodymas. 


O Sėdėdamas kokteilinėje ir pratindamasis prie chaoso, 
aš pasirūpinau, kad Bonė Makmejon, lygiai tokia pat 
svarbi persona kaip ir bet kuris kitas Visatos padaras, 
atneštų dar mielių ekskrementų Beatričei Kidsler ir Kara- 
bekianui. Karabekianui Bonė atnešė sauso martinio ir 
„Bifiterio“ degtinės kokteilio su citrinos žievele, todėl 
paduodama pasakė: 

— (Čempionų pusryčiai. 

— Jūs ir pirma šitaip sakėt, atnešusi martinio,— tarė 
Karabekianas. 

— Aš visada, paduodama martinį, taip sakau, — atsakė 
Bonė. 

— Ar nenusibosta?— paklausė Karabekianas.-- O gal 
žmonės todėl ir stato miestus tokiuose dievo užmirštuose 
užkampiuose, kad galėtų kartoti senus anekdctus tol, kol 
skaistusis Mirties Angelas dulkių sauja užspaus jiems 
lūpas. 

— Aš noriu žmonėms nuotaiką pakelti, — atsakė Bo- 
nė.— Pirmą kartą girdžiu, kad blogai darau. Labei atsi- 
prašau. Nenorėjau nieko užgauti. 

Bonė šlykštėjosi Karabekianu, tačiau čiulbėjo jam sal- 
džiu lyg medus balseliu. Ji laikėsi taisyklės: kokteilinėje 
dėl nieko niekados neparodyti pykčio. Didžiąją jos už- 
darbio dalį sudarė arbatpinigiai, o kad gautum gerus 
arbatpinigius, reikia visą laiką, kad ir kažin kas, šypso- 
tis, šypsotis ir šypsotis. Bonė gyvenime teturėjo du tiks- 
lus. Ji norėjo susigrąžinti pinigus, kuriuos jos vyras pra- 
gaišino sukišęs į Šeperdstauno automobilių plovyklą, ir 
dar troško įsigyti savo automobiliui priekinių ratų pa- 
dangas su plieno kordu. 

Tuo tarpu jos vyras namie žiūrėjo per televizorių pro- 
fesionalų golfo varžybas ir nuodijosi mielių ekskremen- 
tais. 


O Beje, šventasis Antanas buvo egiptietis, įkūręs pirmąjį 
pasaulyje vienuolyną, tai yra tokią įstaigą, kur žmonės 
gali sau kukliai gyventi ir dažnai melstis Visatos Kūrė- 
jui, netrukdomi garbės troškimo, sekso ir mielių ekskre- 
mentų. Patsai šventasis Antanas dar jaunystėje išpardavė 
visą savo turtą ir išėjo į tyrus, kur vienas kaip pirštas 
pragyveno dvidešimt metų. 

Per tuos absoliučios vienatvės metus jam dažnai vai- 
dendavosi gundantys malonumai, kuriuos būtų galėjęs pa- 
tirti, sotindamasis visokiais valgymais, bendraudamas su 
vyrais, moterimis ir vaikais, vaikščiodamas į turgų ir 
taip toliau. 


Jo bicgrafias buvo irgi egiptietis, šventasis Atanazas, 
kurio teorijomis apie Trejybę, Įsikūnijimą ir Šventosios 

Dvasios dieviškumą, išdėstytomis trys šimtai metų po 
Kristaus nužudymo, katalikai tebetikėjo ir Dveino laikais. 

Net katalikų vidurinė mokykla Midlende šventojo Ata- 
nazo garbei buvo pavadinta jo vardu. Iš pradžių ją buvo 
pavadinę, pagerbdami šventąjį Kristupą, bet paskui po- 
piežius, visos katalikų bažnyčios galva, paskelbė, kad to- 
kio šventojo Kristupo tikriausiai visai nėra buvę, todėl 
nebereikią garbinti. 


O Dabar iš viešbučio virtuvės į kiemą surūkyti „Pelme- 
lo“ cigaretės ir pakvėpuoti grynu oru išėjo juodaodis 
indų plovėjas. Ant prakaitu permirkusių baltų teniso 
marškinėlių jis segėjo didelį ženkliuką su štai kokiu 
užrašu: 


Viešbutyje buvo visur pilna vazų su tokiais ženkliu- 
kais, kuriuos kas norėjo, tas galėjo imti, ir indų plovėjas, 
be jokios minties, ėmė ir taip pat prisisegė. Jis apsiėjo 
be jokių meno kūrinių, išskyrus pigius, primityvius ir 

neilgaamžius. Jis vadinosi Eldonas Robinsas ir buvo vyras 
kaip reikiant. 

Eldonas Robinsas irgi buvo sėdėjęs suaugusiųjų pa- 
taisos namuose, todėl lengvai atspėjo, kad Veinas Hub- 
leris, besitrainiojantis tarp atliekų konteinerių, neseniai 
paleistas iš kalėjimo. 

— Sveikas išėjęs į laisvę, broli,— pusbalsiu, meiliai 
paploninęs balsą, tarė jis Veinui— Kada paskutinįkart 
valgei? Rytą? 

Veinas droviai prisipažino, jog tikrai taip. Todėl El- 
donas nusivedė jį per virtuvę prie ilgo stalo, už kurio 
valgė virtuvės personalas. Ten stovėjo televizorius, jis 
buvo įjungtas, ir Veinas pamatė Škotijos karalienės Ma- 
rijos egzekuciją. Visi buvo išsipustę, ir karalienė Marija 
savanoriškai paguldė galvą ant kaladės. 

Eldonas pasirūpino, kad Veinas nemokamai gautų 
biišteksą su bulvių koše ir padažu ir šiaip ko jis pano- 
rės; viską virtuvėje gamino juodaodžiai. Ant stalo sto- 
vėjo vaza su Menų festivalio ženkliukais, ir prieš valgant 
Eldonas liepė Veinui vieną prisisegti. 

— Niekad jo nenusisck,— rimtai pasakė jis Veinui,— 
ir visos nelaimės tave aplenks. 


O Eldonas parodė Veinui akutę, kurią virtuvės darbinin- 
kai buvo pragręžę sienoje tarp virtuvės ir kokteilinės. 

— Kai nusibos žiūrėt televizorių. — pasakė jis,— galė- 
si pažiopsot į zoologijos sodo žvėris. 

Eldonas ir pats pasižiūrėjo pro akutę, pasakė Veinui, 
kad prie fortepijono sėdi žmogėnas, kuris susišlavė pen- 
kiasdešimt tūkstančių dolerių už tai, kad prie žaliai nu- 
dažytos drobės priklijavo geltono pleistro gabalą. Jis liepė 
Veinui gerai pasižiūrėti į Karabekianą. Veinas pakluso. 

Bet jau po kelių sekundžių jis panoro atsitraukti nuo 
akutės, nes jo bendras išprusimas buvo per menkas, kad 
suvoktų, kas dedasi kokteilinėje. Pavyzdžiui, mįslė jam 
buvo žvakės. Jis spėjo, kad užgeso elektra ir kas nors 
nuėjo pakeisti saugiklio. Taip pat jis nesuprato Bonės 
Makmejon aprangos — baltų kaubojiškų aulinukų, juodų 
tinklinių kojinių su avietiniais dryžiais skersai pliką šlau- 
nų ruoželį ir ankšto, blizgančio lyg ir maudymosi kostiu- 
mo su užpakalyje prisegtu rausvu vatos bumbulu. 

Bonė buvo nusisukusi nuo Veino, todėl jis nematė, 
kad tai keturiasdešimt dvejų metų arkliškos fizionomijos 
moteris su trifokaliais aštuoniakampiais akiniais be rė- 
melių. Taip pat jis nematė, kad ji šypsosi, šypsosi, šyp- 
sosi, negirdomis nuleisdama visas Karabekiano patyčias. 
Užtat Veinas iš lūpų suprato Karabekiano žodžius. Jis 
kaip ir kiekvienas, sėdėjęs Šeperdstaune, gerai mokėjo 
skaityti iš lūpų. Šeperdstaune buvo draudžiama kalbėtis 
koridoriuose ir valgant. 


O Mostelėjęs ranka į Beatričę Kidsler, Karabekianas Bo- 
nei tarė štai ką: 

— Ši gerbiama dama — garsi rašytoja. Be to, ji kilusi 
iš šito geležinkelių mazgo. Ar negalėtumėt jai papasa- 
koti kokių šviežesnių atsitikimų jos gimtojoje gūžtoje? 

— Kad aš nežinau. 

— Eikit,  eikit,— pasakė  Karabekianas.— Tikriausiai 
apie kiekvieną, sėdintį šioje girdykloje, būtų galima pa- 
rašyti didžiausią romaną.— Jis parodė į Dveiną Liuverį.— 
Papasakokit to žmogaus biografiją. 

Bonė apsiribojo papasakojusi apie Dveino šunį Sparkį, 
kuris nepavizgina uodegos. 

— Todėl jam visą laiką reikia rietis— pasakė ji. 

— Gražu, — tarė Karabekianas. Jis atsisuko į Beatri- 
če.— Neabejoju, kad jūs galėsit šitą kur nors panaudoti. 

— Iš tikrųjų galėsiu,— pasakė Beatričė.— Nuostabi de- 
talė. 

— Juo daugiau detalių, juo geriau, — pasakė Karabe- 
kianas.— Ačiū dievui, kad pasauly esama romanistų. Ačiū 
dievui, kad yra žmonių, kuriems rūpi viską užfiksuoti. 
Jei ne jie, kiek daug būtų užmiršta! — Ir jis ėmė prašyti 
Bonę papasakoti dar ką nors iš gyvenimo. 

Bonė pasidavė apsimestiniam Karabekiano entuziaz- 
mui. Be to, jai sužadino įkvėpimą mintis, kad Beatričei 
Kidsler tikrai reikia gyvenimiškų istorijų. 

— O ar galima, — tarė ji, — Šeperdstauną daugmaž lai- 
kyti Midlendo dalimi? 

— Žinoma! — atsakė Karabekianas, kaip gyvas negir- 
dėjęs apie jokį Šeperdstauną.— Kas gi būtų Midlendas 
be Šeperdstauno?! Ir kas būtų Šeperdstaunas be Mid- 
lendo?! 

— Ogi štai, —tarė Bonė ir pagalvojo, kad dabar tai 
ji papasakos tikrai įdomų atsitikimą.— Mano vyras dirba 
prižiūrėtoju Šeperdstauno suaugusiųjų pataisos namuose, 
ir jam dažnai tekdavo budėti prie nuteistų mirti elektros 
kėdėje — dar tais laikais, kai dažnai būdavo baudžiama 
mirtimi elektros kėdėje. Jis su jais lošdavo kortom, skai- 
tydavo bibliją — žodžiu, darydavo, ko anie pageidauda- 
vo. Ir sykį jis budėjo prie tokio baltaodžio vyruko Le- 
rojaus Džoiso. 

Bonės drabužis blausiai švytėjo keistu žuvišku žvilge- 
siu. Švytėjo todėl, kad buvo stipriai impregnuotas fluo- 
rescentiniais chemikalais. Impregnuotas jais buvo ir bar- 
meno švarkas, ir afrikietiškos kaukės ant sienų. Įjungus 
ultravioletines lempas ant lubų, chemikalai sušvisdavo 

lyg elektros reklamos. Dabar lempos nedegė. Barmenas 
įjungdavo jas netikėtai, kada jam užeidavo ūpas pada- 
ryti klientams keistą, paslaptingą staigmeną. 

Tarp kitko, energija šitoms lempoms bei visiems Mid- 
lendo miesto elektriniams įrengimams buvo gaunama de- 
ginant anglį, atgabentą iš atvirų kasyklų Vakarų Virdži- 
niioje, per kurią prieš keletą valandų pravažiavo Kilgo- 
ras Trautas. 


O — Lerojus Džoisas buvo toks bukas,— pasakojo Bo- 
nė, — kad nemokėjo net kortomis lošti. Ir biblijos nesu- 
prato. Ir kalbėti beveik nemokėjo. Pavalgė savo pasku- 
tinę vakarienę, sėdi ir tyli. Jį nuteisė mirti elektros kė- 
dėje už išprievartavimą. Todėl mano vyras atsisėdo ko- 
ridoriuje netoli kameros ir skaito sau. Girdi — Lerojus ka- 
meroj brazda, brazda, bet nieko bloga nepagalvojo. Stai- 
ga Lerojus cankt cankt skardiniu puodeliu į grotas. Vy- 
ras pamanė, kad tasai nori dar kavos. O Lerojus šypsosi: 
atseit dabar viskas tvarkoj. Atseit į elektros kėdę jam ne- 
bereikės sėsti. Pasirodo, jis nusipjovė savo šitą, kaip čia 
pasakius... ir įdėjo į puodelį. 


O Šioje knygoje viskas, be abejo, išgalvota, tačiau isto- 
rija, kurią papasakojau Bonės lūpomis, iš tikrųjų atsiti- 
ko — Arkanzo kalėjimo mirtininkų skyriuje. 

O Dveino Huverio šunį Sparkį, nepavizginantį uode- 
gos, aš nukopijavau nuo savo brolio šuns, kuris visą lai- 
ką turi rietis, nes nepavizgina uodegos. Toks šuo tikrai 
egzistuoja. K 
O Rabo Karabekianas paprašė Bonę Makmejon papasa- 
koti apie mergaitę, kurios nuotrauka puošė Menų festi- 

valio programos viršelį. Tai buvo vienintelė pasaulinio 
masto garsenybė Midlendo mieste. Tai — Merė Alisa 
Miler, pasaulio moterų dviejų šimtų metrų plaukimo 
krūtine čempionė. Jai tik penkiolika metų, pasakė Bonė. 

Merė Alisa buvo ir Menų festivalio karalienė. Nuo- 
traukoje ant programos viršelio ji vilkėjo baltu maudy- 
mosi kostiumėliu, o jai ant kaklo kabojo olimpinis aukso 
medalis. Medalis atrodė taip: 


Merė Alisa šypsodamasi žiūrėjo į ispanų dailininko El 
Greko nutapytą šventojo Sebastijono paveikslą. Jį lesti- 
valiui paskolino Kilgoro Trauto patronas Eliotas Rouzvo- 
teris. Šventasis Sebastijonas buvo romėnų kareivis, gy- 
venęs tūkstančiu septyniais šimtais metų anksčiau už ma- 
ne, Merę Alisą Miler, Dveiną ir visus mus. Jis slapta pri- 
ėmė krikščionybę, kai krikščionybė buvo draudžiama 
įstatymu. 

Ir kažkas jį įskundė. Imperatorius Diokletianas įsakė 
lankininkams jį sušaudyti. Paveikslas, į kurį su tokia 
nekritiška palaiminga šypsena žiūrėjo Merė Alisa, vaiz- 
davo žmogų it dygliakiaulę pridaigstytą strėlių. 

Beje, kadangi dailininkai mėgsta prismaigstyti į šven- 

tąjį Sebastijoną tiek daug strėlių, mažai kas žino, kad 
jis po šito atsitikimo liko gyvas. Pasveiko kaip niekur 
nieko. 

Jis ėmė vaikščioti po Romą, girdamas krikščionybę ir 
keikdamas imperatorių, todėl jį nuteisė mirti antrą kartą. 
Užplumpino lazdomis. 

Ir taip toliau. 

Ir Bonė Makmejon papasakojo Beatričei ir Karabekia- 
nui, kad Merės Alisos tėvas, Šeperdstauno amnestijų ko- 
misijos narys, išmokęs Merę Alisą plaukti, kai jai buvę 
aštuoni mėnesiai, ir kad nuo trejų metų amžiaus versda- 
ves ją plaukyti kasdien mažiausiai po keturias valandas. 

Rabo Karabekianas pagalvojo ir garsiai, kad visi gir- 
dėtų, tarė: 

— Kas tai per Žmogus — savo dukterį pavertė valties 
motoru! 


O Ir štai priartėjo šios knygos dvasinė kulminacija, ka- 
dangi šiuo momentu aš, autorius, savo ligšiolinės kūrybos 
veikiamas, staiga transformuojuosi. Štai ko aš atvykau 
į Midlendą: atgimti. Ir, įdėjęs į Rabo Karabekiano lūpas 
šiuos žodžius: „Kas tai per žmogus — savo dukterį pa- 
vertė valties motoru!“, Chaosas tuo apreiškė mano at- 
gimimą. 

Ši nereikšminga pastabėlė sukėlė tokias didžiules pa- 
sekmes todėl, kad dvasinė kokteilinės atmosfera buvo 
pasiekusi būseną, kurią aš pavadinčiau žemės drebėjimo 
išvakarėmis. Galingos jėgos grūmėsi mūsų sielose, tačiau 
be rezultatų, nes gražiai atsverdavo vienos kitas. 

Bet čia staiga mažytė smiltelė suguro. Viena jėga 
kaipmat įgavo persvarą, ir dvasios kontinentai krūpte- 
lėjo ir sujudo. 

Viena iš tų jėgų, be abejo, buvo turto troškimas, ku- 
riuo buvo užsikrėtę labai daug sėdinčių kokteilinėje. Jie 
žinojo, kiek Karabekianui buvo užmokėta už paveikslą, 
ir taip pat norėjo penkiasdešimties tūkstančių dolerių. Su 
penkiasdešimčia tūkstančių galima neblogai pagyventi — 
bent jiems taip atrodė. O jie aliai dolerėlį turėjo užvargti 
sunkiu darbu. Kur teisybė?! 

Kita jėga, veikusi šituos žmones, buvo baimė, kad jų 
gyvenimas kam nors nepasirodytų juokingas, kad visas 
jų miestas nepasirodytų juokingas. Ir tai, ko jie labiau- 
siai bijojo, atsitiko: kažkoks prašalaitis šaltu veidu pasi- 
šaipė iš Merės Alisos Miler, vienintelio objekto jų mies- 
te, iš kurio, atrodė, neįmanoma pasišaipyti. 

Reikia turėti omenyje ir mano paties savijautą — aš 
irgi jaučiausi kaip prieš žemės drebėjimą,— nes atgimiau 
tai juk aš. Daugiau ten, kokteilinėje, kiek žinau, niekas 
neatgimė. Kiti, tiesa, ne visi, ėmė tiktai kitaip vertinti 
šiuolaikinį meną. 

O aš priėjau išvadą, kad nei manyje, nei kituose žmo- 
nėse nėra nieko šventa, kad visi mes — mašinos, pasmerk- 
tos amžinai susidūrinėti, susidūrinėti ir susidūrinėti. Ir, 
neturėdami geresnio užsiėmimo, mes pamėgom šituos su- 
sidūrimus. Kartais aš apie susidūrimus rašydavau gerai, 
ir tai reiškė, kad aš — gerai veikianti rašomoji mašina. 
Kartais rašydavau prastai, ir tai reiškė, kad aš — blogai 
veikianti rašomoji mašina. Šventumo manyje buvo ne 
daugiau kaip „Pontiake“, pelėkautuose ar „Sautbendo“ te- 
kinimo staklėse. 

Nebūčiau nė pagalvojęs, kad mane išgelbės Rabo Ka- 
rabekianas. Aš pats jį sugalvojau, ir, mano nuomone, tai 
tuščiagarbis, bestuburis žmogelis, šlamštas, o ne meni- 

ninkas. Tačiau tik Rabo Karabekiano dėka šiandien aš — 
ramus žemietis. 

Paklausykit! 

— Kas tai per žmogus — savo dukterį pavertė valties 
motoru! — pasakė jis Bonei Makmejon. 

Bonei Makmejon neišlaikė nervai. Jai pirmą kaitą, 
dirbant kokteilinėje, neišiaikė nervai. Jos balsas ėmė 
džergžti lyg juostinis pjūklas per cinkuotą skardą. Ir dar 
kaip garsiai! 

— Ak taip?— atsakė ji. — Ak taip?! 

Publika apmirė. Triušelis Huveris liovėsi skambinęs. 
Visi sukluso, kad nepraleistų pro ausis nė žodelio. 

— Jūs nevertinat mūsų Merės Alisos Miler?— tarė 
Bonė— O mes nevertinam tamstos paveikslo. Penkerių 
metų vaikai geriau nupaišo. | | 

Karabekianas nuslydo nuo taburetės, kad pasirodytų 
savo priešams visu ūgiu. Jis mane, dievaži, nustebino. 
Aš maniau, kad jis spruks, apmėtytas alyvomis, maraski- 
ninėmis vyšniomis ir citrinos žievelėmis. Tačiau jis di- 
dingai stovėjo kaip stovėjęs. 

— Paklausykit,— ramiai tarė jis.— Aš skaičiau jūsų 
nuostabiame laikraštyje straipsnius, kritikuojančius mano 
paveikslą. Perskaičiau iki paskutinio žodelio tulžingus jū- 
sų laiškus, kuriuos teikėtės atsiųsti man į Niujorką. 

Publika apglumo. 

— Paveikslas neegzistavo, kol aš jo nesukūriau,-- to- 
liau kalbėjo Karabekianas.— Dabar jis egzistuoja, ir aš 
neapsakomai džiaugsiuosi Matydamas, kaip jį, Žymiai pa- 
tobulindami, daug kartų kopijuos visi penkiamečiai mid- 
lendiečiai. Nuoširdžiai linkėčiau, kad jūsų vaikai, links- 
mai žaisdami, surastų tai, ką aš suradau kamavęsis il- 
gus metus. 

— Ir aš duodu garbės žodį, — kalbėjo jis — kad pa- 
veiksle, priklausančiame jūsų miestui, parodyta visa, kas 
gyvenime svarbiausia, ir nieko nenutylėta. Tai kiekvie- 
nos gyvos būtybės savimonė. Tai nematerialioji kiekvie- 
no gyvo padaro esmė — tasai „aš“, kuriam adresuojami 
visi pojūčių signalai. Tai gyva šerdis, kuri yra visuose 
mumyse — ir pelėje, ir elnyje, ir Kokteilinės padavėjoje. 
Ir absurdiškiausiose situacijose ji liks nepajudinama ir 
tyra. Vienišo šv. Antano dvasingumą vaizduoja vienas 
vertikalus, tiesus šviesos brūkšnys. Jei netoliese būtų 
tarakonas ar kokteilinės padavėja, paveiksle būtų du to- 
kie šviesos brūkšniai. Mūsų savimonė — tai, kas gyva ir 
galbūt šventa kiekviename iš mūsų. Visa kita mumyse — 
negyva mechanika. 

— Man šita padavėja, šitas vertikalus šviesos brūkš- 
nys, ką tik papasakojo apie savo vyrą ir mirti nuteistą 
idiotą. Puiku! Tegu koks nors penkerių metų vaikas nu- 
tapo paveikslą, dvasiškai interpretuojantį tą atsitikimą. 
Tegu tas vaikelis atmeta idiotizmą, grotas, nuteistojo lau- 

tasai tobulas paveikslas, kurį gali nutapyti bet kuris pen- 
kiametis? Du tiesutėliai šviesos brūkšniai. 

Laukiniškas Rabo Karabekiano veidas pražydo netram- 
domu džiaugsmu. 

— Midlendo piliečiai, sveikinu jus! — tarė jis.— Jūs 
priglaudėte šedevrą! 


O Dveinas Huveris, beje, viso to nesuvokė. Jis sėdėjo 
tarsi užhipnotizuotas, visas nugrimzdęs savin. Jis mąstė 
apie tai, kaip pirštas brėžia rašmenis, brėžia ir išnyksta, 


ir taip toliau. Dveinas Huveris kvanktelėjo. Jam apsivertė 
diskai. Jis susipyko su protu. 

O Tuo metu, kai aš, Rabo Karabekiano žodžių paveiktas, 
virtau Nauju žmogumi, Kilgoras Trautas stovėjo Centri- 
nės magistralės šalikelėje, spoksodamas į kitapus Cukri- 
nės upelės lovio stūksantį ,,Ramybės“ viešbutį. Per upelę 
nesimatė jokio tilto. Reikės bristi. 

Taigi Trautas atsisėdo ant turėklo, nusiavė batus, nu- 
simovė puskojines, iki kelių atsiraitojo kelnes. Jo blauz- 
dos buvo išrašytos įmantriais išsiplėtusių venų ir randų 
raštais. Tokios buvo mano tėvo blauzdos, kai jis nuseno. 

Kilgoras Trautas turėjo mano tėvo blauzdas. Tai aš 
jam jas padovanojau. Dovanojau jam ir tėvo pėdas — 
ilgas, siauras, švelnias. Žydros spalvos. Pėdas, prašančias 
dailininko teptuko. 


O Trautas įimerkė teptuko prašančias kojas į betoninį 10- 
vį, kuriuo tekėjo Cukrinė upelė. Jas bemat apvilko per- 
matoma plastinė plėvė, aptraukusi visą vandens pavir- 
šių. Kai Trautas nustebęs ištraukė plėvėtą koją iš van- 
dens, plastinė plėvė ore momentaliai išdžiūvo, aptempda- 
ma koją plonu, glaudžiai prigludusiu perlamutrišku auli- 
nuku. Jis pakartojo šią operaciją su kita koja. 

Šioji medžiaga plaukė iš „Beritrono“ įmonės. ,„Beri- 
trono“ kompanija karinėms Oro pajėgoms gamino nau- 
joviškas skeveldrines bombas. Tos bombos sprogusios 
paskleisdavo ne plienines, o plastmasines skeveldrėles, 
nes plastmasinės pigesnės. Be to, jų Neįmanoma aptikti 
Rentgeno aparatais sužeistų priešų kūnuose. 


„Beritrono“ savininkai nė nenujautė, kad atliekos nu- 
teka į Cukrinę upelę. Jie buvo sudarę sutartį su gangs- 
terių valdoma Brolių Maritimų statybos kompanija, kad 
ji įrengs atliekų sudorojimo įrengimų kompleksą. ,„„Beri- 
tronas“ žinojo, kad statybos kompaniją valdo gangsteriai. 
Visi tą žinojo. Tačiau, apskritai paėmus, Broliai Maritimai 
buvo geriausia statybinė organizacija mieste. Jie, pavyz- 
džiui, pastatė Dveino Huverio namą — kapitališką namą! 

Bet neretai jie pasielgdavo stulbinančiai nusikalstamai. 
Taip išėjo ir su „Beritrono“ valymo įrengimais. Kainavo 
jie firmai brangiai ir iš pažiūros atrodė labai sudėtingi 
ir labai reikalingi. O iš tikrųjų ten buvo prinarstyta vi- 
sokių trantų, maskuojančių vogtus kanalizacijos vamz- 
džius, vedančius iš „Beritrono"“ tiesiai į Cukrine upelę. 

„Beritrono“ šeimininkai žemai nuknarintų nosis, suži- 
noję, kokiais teršėjais jie pavirto. Nuo pat įsikūrimo 
kompanija, nesiskaitydama su išlaidomis, stengėsi būti 
tvarkingumo pavyzdžiu. 


O Dabar Trautas mano tėvo kojomis brido per Cukrinę 
upelę, ir jo galūnės sulig kiekvienu žingsniu darėsi vis 
perlamutriškesnės. Savo pirkinius ir batus su puskojinė- 
mis jis nešėsi ant galvos, nors vanduo vos siekė kelius. 

Jis žinojo, kaip kvailai atrodo. Jis tikėjosi, kad bus 
sutiktas su pasibjaurėjimu, kad mirtinai suerzins festi- 
valio dalyvius. Jis sukorė tokį tolimą kelią, svajodamas 
anie mazochistinę orgiją. Jis norėjo, kad su juo pasielgtų 
kaip su tarakonu. 


O Kilgoro Trauto, kaip mašinos, padėtis buvo sudėtinga, 
tragiška ir drauge kelianti juoką. Tačiau šventasis jo ele- 
mentas — jo savimonė — liko tiesiu šviesos brūkšniu. 

Ir šią knygą rašo mašina iš mėsos, bendradarbiauda- 
ma su Mašina iš metalo ir plastmasės. Beje, plastmasė — 
artima giminaitė anam Cukrinės upelės greimui. O mė- 
sinės rašomosios mašinos branduolys — tai kažkas šventa, 
tai tas tiesus šviesos brūkšnys. 

Kiekvieno šios knygos skaitytojo branduolys — tiesu- 
tėlis šviesos brūkšnys. 

Mano bute Niujorke ką tik suskambo durų skambu- 
tis. Ir aš žinau, ką rasiu, atidaręs paradines duris: tiesų 
šviesos brūkšnį. 

Dieve duok sveikatos Rabo Karabekianui! 


O Paklausykit! Kilgoras Trautas išlipo iš upelės lovio 
į asfalto dykumą — automobilių stovėjimo aikštę. Jis su- 
manė įeiti į viešbučio vestibiulį basas ir palikti ant ki- 
limo pėdsakus — štai tokius: 


M 


, 


> 9 
2 


26. K. Vonegutas 


Jis įsivaizdavo, kaip kas nors pasipiktins dėl jo pėd- 
sakų. Jam bus proga oriai atsakyti: „Įdomu, kuo jūs taip 
nepatenkinti? Aš naudojuosi pirmosiomis pasaulyje spaus- 
dinimo staklėmis, ir kas čia tokio? Jūs skaitote stambiu 
šriftu atspaustą visiems suprantamą antraštę, kuri reiškia: 
„Čia aš, čia aš, čia aš“. 


O Tačiau Trautas nepavirto vaikščiojančiomis spausdini- 
mo staklėmis. Jis nepaliko ant kilimo pėdsakų, kadangi 
jo kojos apsitraukė plastiku, o plastikas išdžiūvo. Štai 
plastiko molekulės struktūra: 

Molekulė be galo kartojasi, kartojasi ir kartojasi, su- 
darydama stiprią, neakytą plėvę. 

Ši molekulė ir buvo toji pabaisa, kurią su automati- 
niais šautuvais puolė Dveino įbroliai dvyniai Lailas. ir 
Kailas. Tai buvo ta pati medžiaga, kuri užšiko ,„Šven- 
tojo stebuklo“ urvą. 


O Plastmasės molekulės diagramą nubraižyti mane pamo- 
kė Dartmuto koledžo profesorius Valteris H. Stokmejeris. 
Jis žymus fizinės chemijos specialistas ir įdomus bei nau- 
dingas mano bičiulis. Jo aš neišgalvojau. Norėčiau būti 
profesorium Valteriu Stokmejeriu! Jis puikiai skambina 
pianinu. Nuostabus slidininkas. 

O tą įsivaizduojamą molekulę braižydamas, punktus, 
nuo kurių ji tęsis tolyn ir tolyn, jis pažymėjo taip pat 
kaip ir aš-- santrumpa, reiškiančia begalinį tapatumą. 

Kadangi gyvybė dabar yra tarsi polimeras, kuriuo 
glaudžiai aptraukta mūsų Žemė, man atrodo, kad tinka- 
miausia bet kokio pasakojimo apie žmones pabaiga — 
minėtoji santrumpa, kurią aš dabar užrašysiu stambiu šrif- 
tu todėl, kad man taip norisi; štai ji: 


O Ir, pripažindamas šio polimero nenutrūkstamumą, aš 

taip dažnai sakinius pradedu žodžiais „Ir...“ arba „„Tai- 

gi..., O pastraipas taip dažnai baigiu „...ir taip toliau“. 
Ir taip toliau. 

„Kaip viskas panašu į okeaną!“'— sušuko Dostojevskis. 
O aš sakau: kaip viskas panašu į polietileną! 


O Taigi Trautas įžengė į vestibiulį kaip nespausdinančios 
spausdinimo staklės, bet, nors ir nepripėdavo, jis buvo 
pirmasis taip absurdiškai atrodantis žmogus, ten įkėlęs 
koją. | | 

Aplinkui buvo vieni veidrodžiai — taip tuos daiktus 
vadino visi žmonės, o jis juos vadino properšom. Visa 
siena, skirianti vestibiulį nuo kokteilinės, buvo trijų met- 
rų aukščio ir devynių metrų ilgio properša. Dar viena 
properša matėsi ant cigarečių automato, o dar viena — 
ant saldainių automato. O žiūrėdamas pro jas, kas dedasi 
kitame pasaulyje, Trautas matė apskretusį, paraudusiomis 
akimis, basą, iki kelių pasiraitojusį kelnes senį. 

Pasitaikė taip, kad vestibiulyje tuo metu sėdėjo tik 
jaunas gražuolėlis — budintis administratorius Mailas Ma- 
ritimas. Mailo drabužiai, oda, akys švietė visais galimais 
alyviniais atspalviais. Jis buvo baigęs Kornelio viešbučių 
tarnautojų mokyklą. Jis buvo homoseksualistas, garsiojo 
Čikagos gangsterio Elio Kaponės asmens sargo Giljermo 
„Viliukėlio“ Maritimo anūkas. 

Trautas prisistatė šitam niekuo dėtam žmogui, atsi- 
stojo priešais jo stalą, plačiai išžergęs basas kojas ir iš- 
skėtęs į šonus rankas, 

— Prieš jus — baisusis „sniego žmogus“! — tarė jis 
Mailui.— Jeigu aš ne toks švarus kaip dauguma baisiųjų 
„rnicgo žmonių“, tai todėl, kad mane mažą pagrobė iš 
Everesto papėdės ir pardavė vergauti į Rio de Žaneiro 
viešnamį, kur aš penkiasdešimt metų kuopiau neapsako- 
mai pridergtas išvietes. Vienas plakimo kambario klientas 
kančios ekstazėje ėmė rėkti, kad Midlendo mieste vyksiąs 

Menų festivalis. Aš pabėgau, susirišęs virvę iš dvokiančių 
paklodžių, kurių pasivogiau iš nešvarių skalbinių pinti- 
nės. Atvykau į Midlendą, kad prieš mirtį susilaukčiau 
pripažinimo kaip didis menininkas, kokiu save laikau. 

Mailas Maritimas pasveikino Trautą spindinčiomis iš 
susižavėjimo akimis. 

— Pone Trautai! — entuziastingai tarė jis— Aš jus 
bet kur atpažinčiau. Sveiki atvykę į Midlendą! Mums jū- 
sų taip reikia! 

— Iš kur jūs mane pažįstat?— paklausė Kilgoras Trau- 
tas. Iki šiol niekas jo nepažino. 

— Jūs galite būti tik tas, kas esate, — atsakė Mailas. 

Iš Trauto tarytum išleido orą — nukenksmino. Jis nu- 
leido rankas, suvaikėjo. 

— Iki šiol niekas nežinojo, kas aš, — tarė jis. 

— Žinau, — pasakė Mailas.— Mes jus atradom ir ti- 
kimės, kad jūs atrasite mus. Nuo šiol Midlendas garsės 
ne „vien kaip Merės Alisos Miler, moterų dviejų šimtų 
metrų plaukimo krūtine pasaulio čempionės, gimtinė. Mes 
pagarsėsime ir tuo, kad pirmieji pripažinome Kilgoro 
Trauto didybę. 

Trautas, nesumodamas, ką atsakyti, nuėjo nuo stalo 
ir atsisėdo ant brokatu aptrauktos ispaniško stiliaus so- 
futės. Visas vestibiulis, išskyrus cigarečių ir saldainių 
automatus, buvo ispaniško stiliaus. 

O Mailas ištarė frazę iš vienos prieš keletą metų bu- 
vusios populiarios televizijos programos. Dabar ta progra- 
ma jau nebuvo rodoma, tačiau šią frazę dar daug kas 
prisiminė. Mūsų šalyje pokalbiai daugiausia susidėdavo 
iš frazių, paimtų iš naujų ir senų televizijos programų. 
Mailo frazė buvo paimta iš programos, per kurią kokį 
nors seną žmogų, paprastai gana garsų, įvesdavo į tokį, 

atrodytų, paprastą kambarį, o iš tikrųjų — į sceną, prie- 
šais kurią sėdėdavo žiūrovai, o aplink buvo prislapstyta 
televizijos kamerų. Ten dar būdavo prislapstyta ir žmo- 
nių, kadaise pažinojusių tą svečią. Paskui tie žmonės 
pasirodydavo ir pasakodavo visokias pikantiškas istori- 
jėles iš jo biografijos. 

Mailas dabar pasakė tai, ką būtų pasakęs, kylant už- 
dangai, konferansjė Trautui, jei Trautas būtų dalyvavęs 
tokioje programoje: 

— Kilgorai Trautai! Štai jūsų gyvenimas! 


O Tačiau šičia nebuvo nei žiūrovų, nei uždangos, nei 
nieko panašaus. Ir reikia pasakyti tiesą: Mailas Mariti- 
mas vienintelis visame Midlende buvo girdėjęs apie Kil- 
gorą Trautą. Jis tik įsivaizdavo, kad Midlendo grietinėlė 
taip pat Kaip ir jis alpsta iš susižavėjimo Kilgoro Trau- 
to kūryba. 

— Mes taip išsiilgę renesanso, pone Trautai! Jūs bū- 
site mūsų Leonardas! 

— Bet iš kur, iš kur jūs sužinojote apie mane?— su- 
glumęs paklausė Trautas. 

— Ruošdamesis Midlendo renesansui, — atsakė Mai- 
las,— aš įsipareigojau perskaityti visa, ką yra parašę 
menininkai, atvykstantys pas mus, o taip pat visa, kas. 
parašyta apie juos. 

— Niekur nėra išspausdinta nei mano kūrinių, nei 
nieko apie mane,— paprieštaravo Trautas. 

Mailas išėjo iš už stalo. Rankoje jis turėjo kažką pa- 
našaus į seną supliuškusį sviedinį, suvystytą visokiausiom. 
izoliacinėm juostelėm. 

— Nieko apie jus neradęs, — tarė jis — aš parašiau 
Eliotui Rouzvoteriui — žmogui, kuris mums įsakė jus pa-- 

kviesti. Pone Trautai, namuose jis turi visą jūsų kūrinių 
bibliotekėlę: keturiasdešimt vieną romaną ir šešiasdešimt 
tris apsakymus. Jis man davė juos pasiskaityti — Jis at- 
kišo tariamąji beisbolo kamuolį, kuris pasirodė besąs 
knyga iš Rouzvoterio bibliotekos. Rouzvoteris savo moks- 
linės fantastikos kolekcijai neleido dulkėti— Tai pasku- 
tinė knyga, aš jos dar nebaigiau, bet iki saulėtekio baig- 
siu, — pasakė Mailas. 


O Tarp kitko, minėtasis romanas vadinosi „Protingoji zui- 
kienė“. Pagrindinis personažas buvo zuikienė, kuri gy- 
veno kaip visi zuikiai, tačiau protu prilygo Albertui Einš- 
teinui ar Viljamui Šekspyrui. Tai vienintelis moteriškos 
lyties personažas visoje Kilgoro Trauto kūryboje. 

Zuikienė, nepaisant jos grandiozinio intelekto, gyveno 
normalų zuikišką gyvenimą. Ji nutarė, kad protas jai 
reikalingas kaip karvei balnas, kad tai lyg koks auglys, 
kad zuikiškam gyvenimo būdui jis visiškai nenaudingas. 

Todėl jinai strykt pastrykt nušokavo į miestą, kad 
jai pašalintų tą auglį. Tačiau į miestą nustriuoksėti ji ne- 
spėjo: ją nušovė vienas medžiotojas, Dadlis Ferou. Fe- 
rou ją nulupo ir išdarinėjo, bet paskui abu su žmona 
Greise nusprendė verčiau nevalgyti — labai jau didelė 
buvo tos zuikienės galva. Jie pamanė tą patį, ką ir zui- 
kienė, kai dar buvo gyva: kad ji, matyt, nesveika. 

Ir taip toliau. 


O Kilgorui Trautui reikėjo tuojau pat persivilkti kitais 
rūbais: mokykliniu smokingų, naujaisiais vakariniais 
marškiniais ir kita. Atraitotų kelnių apačia taip impieg- 
navosi upelės plastine medžiaga, jog jis nebegalėjo jų 
nuraitoti. Jos pasidarė standžios kaip kanalizacijos 
vamzdžiai. 

Tad Mailas Maritimas nuvedė Trautą į jo apartamen- 
tus — į du paprastus viešbučio kambarius, perskirtus at- 
daromis durimis. Trautą, kaip ir visus žymius svečius, 
apgyvendino dviejuose kambariuose su dviem spalvotais 
televizoriais, kokliais išklotomis dviem voniomis, ketu- 
riomis dvigulėmis lovomis su „„Magiškais pirštais“. ,„Ma- 
giški pirštai'—-tai elektriniai vibratoriai, tvirtinami prie 
matraco spyruoklių. Jei klientas į dėžutę ant naktinio 
staliuko įmesdavo dvidešimt penkis centus, „,Magiški pirš- 
tai“ imdavo supti lovą. 

Gėlių Trauto kambaryje būtų užtekę ir kataliko gangs- 
terio laidotuvėms. Jų prisiuntė Menų festivalio pirmi- 
ninkas Fredas T. Beris, Midlendo moterų klubų asocia- 
cija, Prekybos rūmai ir taip toliau, ir panašiai. 

Trautas perskaitė keletą kortelių, pridėtų prie gėlių, 
ir pareiškė: 

— Kaip matau, jūsų miestas tikrai plačiu mastu remia 
menus. 

Mailas, tarsi nudiegtas aštraus skausmo, kietai užmer- 
kė alyvinės akis. 

— Seniai reikėjo! Ak, pone Trautai, kokie mes iš- 
troškę, net patys nežinomo ko,— pasakė jis. Šis jaunuolis 
buvo ne tik užkietėjusių kriminalinių nusikaltėlių pali- 
kuonis, bet ir dabartiniu metu Midlende veikiančių gangs- 
terių artimas giminaitis. Pavyzdžiui, Brolių Maritimų sta- 
tybos kompanijos valdytojai buvo jo dėdės. Mailo pus- 
brolis Džinas Maritimas buvo miesto narkotikų preky- 
bos karalius. 


€0 — Ak, pone Trautai,— kalbėjo gražuolis Mailas Trau- 
to aparlamentuose,— išmokykite mus dainuoti ir šokti, 
juoktis ir veikti. Mes taip ilgai buvome gyvi vien pini- 

ais, seksu, pavydu, nejudamu turtu, regbiu, krepšiniu, 
automobiliais, televizija, alkoholiu — šitom pjuvenom ir 
beverčiais blizgučiais! 

— Prasitrinkit akis! — karčiai tarė Trautas.— Nejaugi 
aš panašus į šokėją, į dainininką, į linksmuolį?— Jis buvo 
jau persivilkęs smokingu, kuris jam buvo vienu numeriu 
per didelis. Nuo mokyklos laikų Trautas gerokai sulyso. 
Smokingo kišenės buvo pritutintos naftalino žirnelių. Jos 
pūpsojo it nešuliniai krepšiai abipus balno. 

— Prasitrinkit akis! — pakartojo Trautas.— Argi. gali 
taip atrodyti grožiu persisotinęs žmogus? Jūs sakot, ap- 
link jus viešpatauja vien nykuma ir neviltis. O aš jums 
dar daugiau to paties atnešiau! 

— Aš neaklas,— karštai atsakė Mailas,— aš žiūriu ir 
matau tai, ką ir tikėjausi pamatyti. Aš matau žmogų, ku- 
ris visas siaubingai žaizdotas, nes drįso peržengti pro tie- 
sos liepsną į anapus, kur mes niekas nesame buvoję. 
O paskui sugrįžo papasakoti mums, kas yra tenai, anapus. 


O O aš sėdėjau naujajame „Ramybės“ viešbutyje, ir, man 
panorėjus, viešbutis tai išnykdavo, tai atsirasdavo, tai vėl 
išnykdavo, tai vėl atsirasdavo. Iš tikrųjų nieko aplink 
mane nebuvo —tik didelis, plynas laukas. Kažkoks ūki- 
ninkas buvo užsėjęs jį rugiais. 

Jau seniai laikas, pagalvojau aš, Trautui susitikti su 
Dveinu Huveriu, o Dveinui susipykti su protu. 

Aš žinojau, kuo baigsis ši knyga. Dveinas sužalos daug 
žmonių. Jis nukąs vieną Kilgoro Trauto dešinės rankos 
smiliaus falangą. 

O paskui Trautui sutvarstys žaizdą, ir jis išeis į ne- 
pažįstamo miesto gatvę. Jis susitiks savo kūrėją, kuris 
jam viską paaiškins. 

21 SKYRIUS 


O Kilgoras Trautas įėjo į kokteilinę. Jo kojos degė. Jos 
buvo apautos ne tik batais ir puskojinėmis, bet ir ap- 
trauktos permatoma plastine plėvele. Plėvelė nepraleido 
nei prakaito, nei oro. 

Rabo Karabekianas ir Beatričė Kidsler jo įeinant ne- 
matė. Juos prie fortepijono supo būrys naujų gerbėjų. 
Karabekiano kalba susilaukė gražaus atgarsio. Dabar visi 
sutiko, kad Midlendui priklauso vienas žymiausių pasaulio 
paveikslų. 

— Mat ką reiškia paaiškinimas! — sakė Bonė Makme- 
jon.— Dabar aš suprantu. 

— Aš maniau, kad nėra ten ką aiškint,— stebėjosi sta- 
tybininkas Karlas Maritimas.— O pasirodo, yra, kad tave 
kiškis! 

Juvelyras Eibas Kohenas tarė Karabekianui: 

— Jeigu menininkai daugiau aiškintų, žmonės labiau 
mėgtų meną. Jūs mane suprantat? 

Ir taip toliau. 

Trautas jautėsi baugiai. Jis manė, kad, ko gera, dau- 
gelis jį sutiks taip entuziastingai kaip Mailas Maritimas, 
o jis prie tokių iškilmių nebuvo pratęs. Tačiau niekas jo 
nesutiko. Vėl jam prie šono prisigretino sena draugužė 
Inkognito, ir juodu abu atsisėdo prie staliuko netoli Dvei- 
no Huverio ir manęs. Manęs jis kaip ir nematė — tik 
degančių žvakių atspindžius mano veidrodiniuose aki- 
niuose, mano properšose. 

Dveino Huverio mintys skrajojo toli nuo kokteilinės. 
Jis gunksojo suglcžęs it snarglys, įsispoksojęs į tolimą 
praeitį. 

Kai Trautas atsisėdo, Dveino lūpos sukrutėjo. Jis be 
garso ištarė: 

— Sudie, juodasis pirmadieni, — ir šie žodžiai nebuvo 
taikyti nei Trautui, nei man. 


O Trautas turėjo atsinešęs storą voką. Jį jam padavė 
Mailas Maritimas. Voke buvo Menų festivalio programa, 
festivalio pirmininko Fredo T. Berio sveikinimo laiškas 
Trautui, ateinančios savaitės renginių tvarkaraštis — ir 
dar šis bei tas. 


Be to, Trautas atsinešė savo romaną „Dabar jau ga- 
lima papasakoti“. Tai buvo ta „bebriukais“ išgražinta 
knyga, kurią visą Dveinas netrukus priims už gryną pi- 
nigą. 

Taigi susirinkome visi trys — Dveinas, Trautas ir aš — 
trys lygiakraščio trikampio viršūnės, trikampio, kurio 
kiekviena kraštinė buvo lygi pusketvirto metro su tru- 
pučiu. 

Kaip trys tiesūs šviesos brūkšniai, mes buvome pa- 
prasti, nesusiję tarpusavy ir gražūs. Kaip mašinos, mes 
buvome išdribę maišai su susidėvėjusia kanalizacija ir 
instaliacija, surūdijusiais šarnyrais ir atsipalaidavusiom 
spyruoklėm. O mūsų tarpusavio santykiai buvo bizan- 
tiški. 

Juk tai aš, pagaliau, sukūriau ir Dveiną, ir Trautą, 
o Trautas netrukus sumaišys Dveinui protą, o Dveinas 
nukąs jam piršto galą. 


O Iš virtuvės pro „akutę“ mus stebėjo Veinas Hubleris. 
Kažkas patapšnojo jam per petį. Žmogus, jį pavalgydi- 
nęs, dabar liepė išeiti. 

Todėl jis išėjo į kiemą ir vėl atsidūrė tarp Dveino 
vartotų automobilių. Jis vėl ėmė šnekėtis su Centrine 
magistrale važiuojančiomis mašinomis. 


O Kokteilinės barmenas dabar įžiebė palubėje ultravio- 
letines lempas. Bonės Makmejon uniforma, impregnuota 
fluorescentinėmis medžiagomis, sušvito kaip elektrinė 
iškaba. 

Sušvito ir barmeno švarkas, ir afrikietiškos kaukės ant 
sienų. 

Sušvito ir Dveino Huverio, ir dar keleto vyrų marški- 
niai. Štai dėl ko: marškiniai buvo skalbti su pasta, ku- 
rioje įmaišyta filuorescentinių medžiagų. Tikslas — kad 
saulėtą dieną drabužiai fluorescensuodami atrodytų švie- 
sęsni. 

Tačiau tamsioje patalpoje, degant ultravioletinėms 
lempoms, šie drabužiai atrodė nenatūraliai šviesūs. 

Sušvito ir Triušelio Huverio dantys, nes jis vartojo 
dantų pastą su fluorescentinėmis medžiagomis — kad šyp- 
sena dieną atrodytų šviesesnė. Dabar jis šypsojosi, ir at- 
rodė, lyg jo burna būtų buvusi pilna kalėdinės eglutės 
lempelių. 

Tačiau užvis ryškiausiai švytėjo Kilgoro Trauto nau- 
jųjų vakarinių marškinių krūtinė. Ji tirštai žiburiavo ta- 
rytum atrištas maišas su radioaktyviais deimantais. 

Bet čia Trautas netyčia pasikūprino, ir krakmolyta 
marškinių krūtinė išsipūtė nelyginant paraboliška lėkš- 
tė. Marškiniai virto prožektoriumi. Jo spindulys nukry- 
po į Dveiną. 

Nelauktas šviesos blyksnis pažadino Dveiną iš tran- 
so. Jam pasivaideno, jog jis miręs. Šiaip ar taip, vyko 
kažkoks nepavojingas sveikatai antgamtinis reiškinys. 

Dveinas patikliai nusišypsojo šventajai ugniai. Jis buvo 
viskam pasiruošęs. 


O Trautas nežinojo, kaip paaiškinti fantastišką kai kurių 
aprangos dalių švytėjimą. Kaip ir dauguma mokslinės fan- 
tastikos rašytojų, jis beveik nieko nenusimanė apie moks- 
lą. Taip pat kaip ir Rabo Karabekianas, jis apsiėjo be 
mokslinės informacijos. Todėl dabar jis stačiai apstulbo. 

Mano asmeniniai marškiniai, seni, daug kartų skalbti 
kinų skalbykloje su paprastu muilu, nešvytėjo. 

Dveiną užhipnotizavo Trauto marškinių krūtinė, kaip 
kad pirma buvo užhipnotizavę mirguliuojantys citrinos 
aliejaus karoliukai. Jis prisiminė, kaip sykį, kai jam buvo 
tik dešimt metų, įtėvis papasakojo, kodėl Šeperdstaune 
nesą negrų. 

Prisiminė tą jis ne visai atsitiktinai. Juk Dveinas šne- 
kėjosi su Bone Makmejon, kurios vyras kaip į vandenį 
sukišo tiek pinigo į automobilių plovyklą Šeperdstaune. 
Plovykla subankrutavo svarbiausia todėl, kad plovyklos 
apsimokėjo tik ten, kur buvo daug ir pigios — o tai reiš- 
kia juodaodžių — darbo jėgos; o Šeperdstaune negrų ne- 
gyveno. 

„Prieš daug metų,— pasakojo įtėvis Dveinui, kai Dvei- 
nui buvo dešimt metų, — į šiaurę — į Čikagą, Midlendą, 
Indianapoli, Detroitą — plaukė milijonai juodėžių. Vyko 
pasaulinis karas. Darbo jėgos taip stigo, kad net be- 
raščiai juodėžiai galėjo fabrikuose gauti gero darbo, 
Jucdėžiai prakuto kaip niekad. 

Tačiau  Šeperdstaune,— toliau pasakojo jis,— balta- 
odžiai greit susigriebė. Jie nepageidavo, kad mieste pri- 
vistų juodašiknių, todėl pagrindiniuose keliuose prie įva- 
žiavimo į miestą ir geležinkelio stoty pristatė įspėjimų.“ 

Dveino įtėvis nusakė, kaip atrodė tie įspėjimai. Ogi 
štai taip: 


š 


„Sykį vakare Šeperdstaune iš traukinio išlipo juoda- 
šiknių šeima. Gal nepamatė skelbimo. Gal nemokėjo skai- 
tyt. Gal nepatikėjo“, — linksmei pasakojo Dveino įtėvis. 
Jis tada kaip tik sėdėjo be darbo. Buvo tik prasidėjusi 
Didžioji krizė. Juodu su Dveinu, kaip paprastai kartą 
per savaitę, automobiliu buvo išvežę už miesto visokių 
šiukšlių ir atliekų. Atliekas versdavo į Cukrinę upelę. 

„Žodžiu, tą vakarą jie susikraustė į kažkieno tuščią 
lūšną,— pasakojo Dveino įtėvis.— Užsikūrė krosnį, šį bei 
tą... O vidurnaktį prie lūšnos susirinko pulkas žmonių. 
Vyrą ištempė ir perpjovė perpus į spygliuotos vielos 
tvorą“. Dveinas aiškiai prisiminė, kaip, jam klausantis 
šitų itėvio žodžių, Cukrinėje upelėje nuo alyvuotų at- 
liekų gražiai žibuliavo vaivorykštė, 

„Nuo tos nakties jau daug metų,— baigė pasakojimą 
įtėvis, — joks juodėžis nė sykio nenakvojo Šeperdstaune.“ 


O Jausdamas į savo krūtinę įsmeigtą pamišėlišką Dveino 
žvilgsnį, Trautas sėdėjo kaip ant adatų. 

Dveino akys buvo paplūdusios ašaromis, ir Trautas ma- 
nė, kad tai nuo alkoholio. Jis nežinojo, kad Dveinas regi 
prieš keturiasdešimt metų Cukrinėje upelėje vaivorykštė- 
mis žibuliavusią alyvos dėmę. 

Trautas juto, kad ir aš jį stebiu, nors manęs kaip rei- 
kiant neįžiūrėjo. Aš savo buvimu jį erzinau dar labiau 
negu Dveinas. Ir štai kodėl: Trautas — vienintelis mano 
sukurtas personažas, kuriam pakako vaizduotės, kad įtar- 
tų, jog jį, ko gera, kas nors išgalvojo. Jis ne sykį ap- 
šnekėjo tokią galimybę su savo papūgiuku. Pavyzdžiui, 
jis sakė taip: „Dievaži, Bilai, gyvenimas toks, kad net 
imu galvoti, ar aš ne personažas kokio nors rašytojo kny- 
goje apie amžiną kankinį'“. 

Dabar Trautas ėmė nutuokti, kad sėdi netoli žmogus, 
kuris jį išgalvojo. Jis sutriko. Jis nežinojo, kaip į tai 
reaguoti, juoba kad visi jo atsakomieji veiksmai bus to- 
kie, kokius aš sugalvosiu. 

Aš stengiausi jo nejaudinti-—- nei mojavau jam, ne, 
spoksojau akis įbedęs. Ir akinių nenusiėmiau. Vėl ėmiau 
vedžioti pirštu po stalą, pakeverzojau formulę, išreiš- 
kiančią materijos ir energijos tarpusavio santykį, kaip 
jis buvo suprantamas mano laikais: 


Z£=Mc“ 

Mano nuomone, šita lygybė nepilna. Reikėtų dar kaž- 
kur įrašyti S —,Savimonė"“,—- be kurios negali būti jokios 
E, jokios M ir nė matematinės konstantos c. 


O Tarp kitko, visi mes gyvenome prilipę prie iškilaus 
paviršiaus. Mūsų planeta buvo kamuolio pavidalo. Niekas 
nežinojo, kodėl mes nenukrentame, nors visi vaizdavo 
šiek tiek suprantą. 

Patys didieji gudruoliai suprato, kad vienas geriausių 
būdų praturtėti — tai pasisavinti gabalą paviršiaus, prie 
kurio prilipę gyvena žmonės. 


O Trautas bijojo susidurti su Dveino ar mano žvilgsniu, 
todėl peržiūrinėjo, kas yra voke, kurį rado jam paliktą 
kambaryje. 

Pirmiausia Trautas perskaitė laišką. Jį buvo parašęs 
Menų iestivalio pirmininkas, Mildredos Beri Menų cent- 
ro fundatorius, ,„Beritrono“ firmos įkūrėjas ir direktorių 
tarybos pirmininkas Fredas T. Beris. 

Prie laiško buvo prisegta viena „Beritrono“ akcija, 
išrašyta Kilgoro Trauto vardu. Štai kas buvo rašoma 
laiške: 

„Gerb. pone Trautai, mums ne tik malonu, bet ir di- 
delė garbė, kad jūs, toks įžymus kūrybinis veikėjas, pa- 
aukojote savo brangaus laiko Midlendo Menų festivaliui. 
Norėtume, kad, viešėdami pas mus, jaustumėtės kaip na- 
mie. O kad jūs bei kiti gerbiami svečiai pasijustumėte 
tikrais mūsų bendruomenės nariais, prašome priimti kuk- 
lią dovanėlę — mano įkurtos kompanijos, kuria! dabar 
pirmininkauju, akciją. Dabar tai ne vien mano, bet ir 
jūsų kompanija. 

Mūsų kompanija įsisteigė 1934 metais. Tuomet ji va- 

dinosi Amerikos ,„Robo-Medžiko“ korporacija. Iš pra- 
džių joje dirbo trys žmonės. Jie projektavo ir gamino pir- 
mąją visiškai automatizuotą naminę skalbimo mašiną. Tos 
mašinos devizas matyti korporacijos emblemoje akcijos 
pažymėjimo viršuje.“ 

Emblema vaizdavo graikų deivę puošniame šezlonge, 
laikančią kotą su ilgu plevėsuojančiu vimpelu. Štai kas 
buvo parašyta ant vimpelo: 


O Senosios ,„Robo-Medžiko“ skalbimo mašinos devize są- 
moningai suplaktos dvi skirtingos prasmės, kurias žmo- 
nės įdėdavo į žodį „pirmadienis“. Viena — tai, kad pir- 
madieniais moterys paprastai skalbdavo savaitės žlug- 
tą. Pirmadienis būdavo paprasčiausia skalbimo diena ir 
todėl neypatingai sunki. 

Tačiau žmonės, kurie visą savaitę sunkiai plūkdavosi 
darbe, pirmadienį kartais pavadindavo „juoda diena“, ka- 
dangi po poilsio dienos jiems baisiausiai nesikentė eiti 
į darbą. 

Kai Fredas T. Beris, dar jaunas, ieškojo ,„Robo-Medži- 
kui“ devizo, jis įsivaizdavo, kad pirmadienį žmonės va- 
dina „juoda diena“ todėl, kad moterys nekenčia vargi- 
nančio skalbimo. 

„Robo-Medžikas“ jas turėjo pradžiuginti. 

O Beje, tai, kad „„Robo-Medžiko“ atsiradimo laikais mo- 
terys skalbdavo daugiausia pirmadieniais,— netiesa. Jos 
skalbdavo, kada būdavo patogiau. Pavyzdžiui, vienas ryš- 
kiausių Dveino prisiminimų iš Didžiosios krizės laikų bu- 
vo, kaip jo įmotė susimanė skalbti kūčių vakarą. Ji bai- 
siai susisielojo, kad jų šeima taip nusigyveno, todėl stai- 
ga ėmė ir nušliopsėjo į rūsį ir ten tarp tarakonų ir šim- 
takojų visą vakarą praskalbė. 
„Einu dirbt negrų darbo“,-- sakė ji. 


O Fredas T. Beris ,„,Robo-Medžiką“ ėmė reklamuoti 
1933 metais, kai masiniam pardavimui patikimų mašinų 
pramonė dar negamino. Jis buvo vienas iš nedaugelio 
midlendiečių, kurie per Didžiąją krizę išgalėjo rekla- 
muoti savo gaminius, todėl „,„Robo-Medžiko“ reklamai ne- 
reikėjo stumdytis alkūnėmis ir stengtis perrėkti kitas rek- 
lamas. Po teisybei, daugiau reklamų mieste ir nebuvo. 

Vienas Fredo reklaminių skydų stovėjo priešais buvu- 
sios Kidslerio automobilių kompanijos gamyklą, kur tuo 
metu bazavosi ,„Robo-Medžiko“ korporacija. Reklamoje 
buvo nupiešta kailiniuota, perlų vėriniais apsikarsčiusi 
poniutė, išeinanti iš namų maloniai, nieko neveikdama 
pavakaroti, o iš jos burnos piaukė balionas. Balione buvo 
šitokie Žodžiai: 


KOL MAN 
OBE MEDŽIKAS“ S SKALB 


EINU Į KLUBĄ PALOŠTI 
BRIDŽO- sSuDIE, 

JuoDASIS PIR- 
MADIENI 


Kitoje reklamoje, prie geležinkelio depo, buvo nupieš- 
ti du baltaodžiai nešikai, tempiantys į namus „„Robo-Me- 
džiką“. Į juos, juokingai išsproginusi akis, spoksojo juo- 
daodė namų darbininkė. Iš jos burnos irgi plaukė ba- 
lionas, ir ji sakė štai ką: 


KOJALĖS MANO, 
GREIČIAU NAMO, 
DABAR JIE TURI 
„Ro80-MEDŽIKĄ. 
"MES JEMS DAUGIAU 
MEBRAIKALING0S) 


—— 


O Fredas T. Beris pats kūrė tokias reklamas ir jau 
tada išpranašavo, jog ateis laikas, kai įvairiausi „„Robo- 
Medžiko“ tipo prietaisai dirbs visus, jo žodžiais tariant, 
negriškus darbus, tai yra, tampys sunkius daiktus, valys 
dulkes, gamins valgyti, skalbs, lygins, sups vaikus, ša- 
lins visokias atmatas. 

Dveino Huverio įmotė — ne vienintelė baltaodė mo- 
teris, kuriai tokie darbai buvo tikras kryžius. Tokia buvo 
ir mano motina, ir Mano, amžiną atilsį, sesuo. Jos abi 
užmušk nedirbdavo negriškų darbų. 

Baltaodžiai vyrai tokių darbų, savaime aišku, irgi ne- 
sigviešdavo. Tiktai darbus, kuriuos moterys vadino neg- 
riškais, Vyrai vadino moteriškais. 


O Dabar paklausykit mano spėlionės, kurios pagrįsti, de- 
ja, neturiu kuo. Man rodos, jog Pilietiniam karui pasi- 

baigus, jo laimėtojai šiauriečiai tam tikru atžvilgiu, į ku- 
rį niekas iki šiol nebuvo atkreipęs dėmesio, liko nusi- 
vylę savo pergale. Jų palikuonys, man regis, nė patys 
nejausdami, paveldėjo tą jų nusivylimą. 

Laimėtojams iš nagų išsprūdo labiausiai viliojęs to 
karo grobis — vergai. 


O Svajones apie stebukladarius robotus pertraukė Ant- 
rasis pasaulinis karas. Buvusioji Kidslerio automobilių 
gamykla iš namų apyvokos prietaisų įmonės virto ginklų 
fabriku. Iš „Robo-Medžiko“ išliko tik „smegenys“, dik- 
tavusios mašinai, kada įleisti vandenį, kada išleisti, kada 
velėti, kada skalauti, kada gręžti, kada džiovinti ir taip 
toliau. 

Šios „smegenys“ per Antrąjį pasaulinį karą tapo va- 
dinamosios BIRKO sistemos „nervų centru“. Toji sistema 
buvo įrengta sunkiuosiuose bombonešiuose ir, bombar- 
duotojui paspaudus ryškiai raudoną mygtuką „BOMBŲ 
IŠMETIMAS", automatiškai išmesdavo bombas. Mygtu- 
kas įjungdavo BIRKO sistemą, kuri išmėtydavo bombas 
taip, kad sprogimai planetos paviršiuje išsidėstytų no- 
rima tvarka. BIRKO sutrumpinta iš „,„Bombų išmetimo re- 
guliavimo kompiuteris“. 


22 SKYRIUS 


O Taigi sėdėjau naujojo „Ramybės“ viešbučio kokteili- 
nėje ir žiūrėjau, kaip Dveinas Huveris spokso į Kilgoro 
Trauto marškinių krūtinę. Aš dėvėjau štai tokią apyrankę: 

DIONAS SPARTA 

VKI reiškia I klasės vorent karininkas — toks buvo 
Džono Sparkso laipsnis. 

Apyrankę pirkau už pustrečio dolerio. Tuo parodžiau, 
kad užjaučiu šimtus amerikiečių, Vietnamo kare pateku- 
sių į nelaisvę. Tokios apyrankės darėsi madingos. Ant jų 
būdavo pažymėta karo belaisvio pavardė, laipsnis ir pa- 
ėmimo į nelaisvę data. 

Tokią apyrankę reikėdavo nešioti tol, kol belaisvis grįš 
namo arba ateis žinia, kad jis žuvęs arba dingęs be žinios. 

Besvarstant, kaip įkombinuoti savo apyrankę į šią 
knygą, man šovė gera mintis: aš ją kur nors pamesiu, 
o Veinas Hubleris tegu randa. 

Veinas nutars, kad ji priklausė moteriškei, mylėju- 
siai kažkokį VKI Džoną Sparksą, ir kad 1971 metais kovo 
19-tą toji moteris ir VKI susižadėjo ar susituokė, ar dar 
ką svarbaus padarė. 

Veinas mėgins ištarti tą neįprastą vardą. ,„Vky?— 
tars.— Vė-ky? Vė-ka-y?“ | 


O Tenai, kokteilinėje, aš sugalvojau, kad Dveinas Hu- 
veris tegul bus baigęs Krikščionių jaunimo asociacijoje 
vakarinius sparčiojo skaitymo kursus. Tokiu būdu jis 
Kilgoro Trauto knygą perskaitys ne per kelias valandas, 
o per kelias minutes. 


O Tenai, kokteilinėje, aš nurijau baltą piliulę, kurias gy- 
dytojas man leido saikingai — po dvi per dieną — var- 
toti, kad nesijausčiau prislėgtas. 


O Tenai, kokteilinėje, nuo piliulės ir alkoholio pajutau 
didžiausią norą skubiai paaiškinti visa, ko dar nebuvau 
paaiškinęs, o paskui greičiau užraukti visą apysaką. 

Nagi pažiūrėkim. Dveino neįprastą sugebėjimą taip 
greitai skaityti jau paaiškinau. Kilgoras Trautas per ma- 
no skirtą laiką tikriausiai nebūtų spėjęs atvažiuoti iš Niu- 
jorko, bet dabar jau per vėlu perdirbinėti. Tegu taip ir 
lieka! 

Kas dar? Ak taip — dar reikia paaiškinti užrašą ant 
striukės, kurią Trautas pamatys ligoninėj. Iš nugaros ji 
atrodys taip: 


Štai paaiškinimas. Midlende buvo tik viena negrų vi- 
durinė mokykla, joje ir iki šiol mokosi vien negrų vai- 
kai. Ji buvo pavadinta Krispo Etakso vardu — juodaodžio, 

kurį 1770 metais nušovė britų kareiviai. Pagrindiniame 
mokvklos koridoriuje kabojo aliejiniais dažais tapytas 
paveikslas, vaizduojantis tą įvykį. Keletas baltaodžių taip 
pat krito, pakirsti kulkų. Krispo Etakso kaktoje žiojėjo 
skylė tarsi inkilo landa. 

Tačiau juodaodžiai mokyklos seniai nebevadino Kris- 
po Etakso vidurine. Jie vadino ją „Nekaltų aukų“ vidu- 
rine mokykla. 

O kai po Antrojo pasaulinio karo negrams buvo pa- 
statyta dar viena vidurinė mokykla, ji gavo Džordžo Va- 
šingtono Karverio vardą. Karveris buvo juodaodis, ku- 
ris gimė vergu, bet vis vien tapo garsiu chemiku. Jis su- 
galvojo daug naujų žemės riešutų panaudojimo būdų. 

Tačiau juodaodžiai ir šitos mokyklos nevadino tikruo- 
ju vardu. Jau atidarymo dieną juodaodžiai vaikai vilkėjo 
striukes, kurios iš užpakalio atrodė taip: 


O Dabar reikia dar paaiškinti, kodėl tiek daug juoda- 
odžių midlendiečių mokėjo pamėgdžioti paukščius, gyve- 
nusius įvairiuose buvusios Britų imperijos kraštuose. Ma- 
tot, per Didžiąją krizę turbūt tiktai Fredas T. Beris ir 
jo tėvai išgalėjo samdyti negrus dirbti negriškiems dar- 
bams. Jie persikėlė į senąjį Kidslerio mūrą, kur buvo 
gimusi romanistė Beatričė Kidsler. Beriai samdė iš viso 
dvidešimt tarnų. 

Fredo tėvas tiek pinigų susikaupė trečiajame — kles- 
tėjimo — dešimtmetyje, prekiaudamas kontrabanda bei 
spekuliuodamas akcijomis ir obligacijomis. Jis visus pi- 
nigus laikė namie ir, pasirodo, darė labai protingai, nes 
per Didžiąją krizę daugybę bankų ištiko krachas. Be to, 
Fredo tėvas tarpininkavo Čikagos gangsteriams, kurie no- 
rėjo savo vaikams ir anūkams įtaisyti legalius pajamų 
šaltinius. Per Frcdo tėvą tie gangsteriai supirko Midlende 
beveik visa, ko norėjo, užmokėdami nuo dešimtadalio iki 
šimtadalio tikrosios vertės. 

O prieš atvykdami į Jungtines Valstijas, po Pirmojo 
pasaulinio karo Fredo tėvai gyveno Anglijoje ir buvo 
miuzikholo artistai. Fredo tėvas grojo muzikiniu pjūklu. 
Motina pamėgdžiojo įvairiausių tuometinės Britų impe- 
rijos kraštų paukščius. 

Ji mėgdžiodavo juos savo malonumui net ir per Di- 
džiąją krize. „Malajų lakštingala“, — pavyzdžiui, paskelb- 
davo ji ir imdavo mėgdžioti to paukštelio čiulbėjimą. 

Paskelbdavo: „Naujosios Zelandijos margasis apuo- 
<as“,— ir mėgdžiodavo to paukščio balsą. 

Ir visiems juodaodžiams jos tarnams nebuvo juokin- 
gesnio dalyko, kaip girdėti savo ponią paukštiškai čiul- 
bant, tačiau prie jos jie nesijuokdavo. 

Mada paplito. Juodaodžiai, net ir nebuvę Kidslerių 

namuose, išmoko pamėgdžioti ir Australijos paukštį lyra- 
uodegi, ir kielę, ir Indijos auksaplunksnę volungę, ir pa- 
čios Anglijos lakštingalą, kikilį, karetaitę ir pečialandą. 

Pamėgdžiodavo net ir išnykusių Kilgoro Trauto vai- 
kystės draugų, Bermudų erelių, linksmą klykavimą. 

Kai Kilgoras Trautas pateko į Midlendą, juodaodžiai 
dar mokėjo pamėgdžioti tuos paukščius, o prieš mėgdžio- 
dami žodis žodin pakartodavo, ką būdavo sakiusi Fredo 
motina. Pavyzdžiui, jei kas nors mėgdžiodavo lakštin- 
galą, tai pirmiausia pasakydavo štai ką: „Poetų numylė- 
tinės lakštingalos giesmei ypatingo žavesio teikia tai, kad 
ji čiulba tik mėnesienoje". 

Ir taip toliau. 


O Tenai, kokteilinėje, Dveino Huverio kenksmingosios 
medžiagos staiga nutarė, kad laikas Dveinui iškvosti iš 
Kilgoro Trauto gyvenimo paslaptis. 

— Žinią duokit man! — sušuko Dveinas. Jis nukrei- 
vuliavo nuo savo suolo ir šliopterėjo šalia Trauto, tvoks- 
damas karščiu it garinis radiatorius.— Žinios prašau! 

Ir čia Dveinas pasielgė be galo nenatūraliai. Pasielgė 
todėl, Kad aš taip panorėjau. Seniai svajojau, kad taip 
pasielgtų koks nors mano personažas. Dveinas pasielgė 
su Trautu taip, kaip „Alisos nuotykiuose Stebuklų šaly- 
ją“ su Alisa pasielgė Hercogienė. Jis padėjo vargšui 
Trautui ant peties smakrą, kaip reikiant įsirėmė. 

— Žinot noriu! — tarė jis, smarkiau ir smarkiau myg- 
damas smakrą. 

Trautas neatsakė. Jis buvo tikėjęsis nugyventi likusį 
gyvenimo galelį, neprisilietęs prie kito žmogaus. Dvei- 
nui mygant į petį smakrą, Trautas jautėsi tarytum homo- 
seksualisto prievartaujamas. 

— Ar ji čia? Ji čia? — pasakė Dveinas, nutvėręs Trau- 
to romaną ,„Dabar jau galima papasakoti“. 

— Čia, čia, — sušvokštė Trautas. Jam tartum didžiau- 
sias akmuo nusirito, kai Dveinas atitraukė nuo peties 
smakrą. 

Godžiai, tarsi išalkęs spausdinto žodžio, Dveinas puolė 
skaityti. Krikščionių jaunimo asociacijoje lankytų spar- 
čiojo skaitymo kursų dėka jis rijo žodžius ir puslapius 
kaip kiaulė ėdalą. 

„Gerbiamas pone, vargšas pone, šaunus pone! — skaitė 
jis.— Jūs — Visatos  Kūrėjo eksperimentinis padaras. 
Jūs — vienintelė būtybė visoje Visatoje, turinti laisvą va- 
lią. Jūs vienintelis pats turite spręsti, kaip ir kodėl jums 
pasielgti. Visi kiti — robotai, mašinos. 

Vieni jus tarytum mėgsta, kiti tarytum nekenčia, ir 
jūs tikriausiai stebitės, kodėl taip yra. O juk tai papras- 
čiausios mėgstančios ir nekenčiančios mašinos. 

Jūs nusivaręs ir palūžęs,— skaitė Dveinas.— Nieko 
nuostabaus. Sunku, kai alogiškame pasaulyje reikia visą 
laiką mąstyti.“ 


23 SKYRIUS 


O Dveinas Huveris skaitė toliau. 

„Jus supa mylinčios mašinos, nekenčiančios mašinos, 
godžios mašinos, nesavanaudiškos mašinos, narsios ma- 
šinos, bailios mašinos, teisingos mašinos, melagės maši- 
nos, linksmos mašinos, orios mašinos,— skaitė jis.— Jų 
vienintelė paskirtis — visokiais įmanomais būdais dirginti 
jus, kad Visatos Kūrėjas galėtų matyti, kaip jūs reaguo- 
jate. Jaučia ir protauja jos ne daugiau kaip senoviniai 
laikrodžiai. 

Visatos Kūrėjas norėtų atsiprašyti ne tik dėl to, kad 
bandymo laikotarpiui jums skyrė tokią bruzdžią, kapri- 
zingą draugiją, bet ir dėl to, kad ši planeta tokia mėš- 
lina ir pridvokusi. Kūrėjas užprogramavo robotus taip, 
kad jie milijonus metų ją niokotų ir kad jūs ją rastumėte 
virtusią nuodingų, kiaurai perpuvusiu sūriu. Be to, jis 
pasirūpino, kad ji visa kirbėte kirbėtų gyventojais — už- 
programavo robotus, kad jie, nepaisant gyvenimo sąlygų, 
nuolatos geistų lytinių santykių ir labiau už viską die- 
vintų savo kūdikėlius.“ 


O Beje, dabar per kokteilinę perėjo moterų plaukimo 
krūtine pasaulio čempionė ir Menų festivalio karalienė 
Merė Alisa Miler. Pro čia buvo tiesiau į vestibiulį iš šo- 
ninės automobilių stovėjimo aikštelės, kur jos laukė tėvas, 
sėdintis avokados spalvos 1970 metų laidos „„Barakudos“ 
modelio „„Plimute“, kurį jau pavažinėtą pirko iš Dveino. 
Garantiją gavo kaip naujai mašinai. 

Merės Alisos tėvas Donas Mileris, be kitko, buvo Še- 
perdstauno pataisos namų amnestijų komisijos pirminin- 
kas. Tai jisai nusprendė, kad Veinui Hubleriui, kuris vėl 
slapstėsi tarp Dveino vartotų automobilių, jau leistina 
grįžti į Visuomenę. 

Merė Alisa užėjo į vestibiulį pasiimti karūnos ir skept- 
ro, kurių jai reikėjo pasirodymui vakare, bankete, kaip 
Menų festivalio karalienei. Ir skeptrą, ir karūną savomis 
rankomis padirbo budintis administratorius, gangsterio 
anūkas Mailas Maritimas. Dėl chroniško uždegimo Merės 
Alisos akys raudonavo it maraskininės vyšnios. 

Ją atpažino ir visiems girdint paleido repliką tik vie- 
nas žmogus — juvelyras Eibas Kohenas. Niekindamas už 

belytiškumą, nekaltybę ir tuščią galvą, štai kaip jis pa- 
vadino Merę Alisą: 
— Silkė! 


O Kilgoras Trautas išgirdo žodį „silkė“. Jis pabandė išsi- 
aiškinti, ką tai galėtų reikšti. Bet jo galvoje ir taip knibž- 
dėjo masė klaustukų. Šiuo atžvilgiu jis nesiskyrė nuo 
Veino Hublerio, Havajų savaitės metu slampinėjančio 
tarp Dveino važinėtų automobilių. 

Tuo tarpu Trauto kojos, aptrauktos plastine plėvele, 
tolydžio labiau kaito. Karštis darėsi nebepakenčiamas. Pė- 
dos rietėsi ir kraipėsi, maldaudamos, kad jas įkištų į šaltą 
vandenį arba vėduotų ore. 

O Dveinas skaitė štai ką apie save ir Visatos Kūrėją: 

„Be to, jis užprogramavo robotus, kad jie dėl jūsų 
rašytų knygas, leistų žurnalus, laikraščius, rengtų tele- 
vizijos ir radijo programas, suktų filmus. Robotai jums 
kuria dainas. Visatos Kūrėjo valia jie, kad turėtumėte iš 
ko pasirinkti, išgalvojo šimtus religijų. Jo valia milijonai 
jų išsigalabijo, turėdami vienintelį tikslą — nustebinti jus. 
Jie abejingai, mechaniškai, fatališkai darė visokiausias bai- 
sybes ir visokiausius gerus darbus, kad sužadintų kokią 
nors J-U-S-Ų reakciją.“ 

Priešpaskutinis žodis buvo išspausdintas ypatingai 
stambiu šriftu, su brūkšneliais tarp raidžių, ir atrodė taip: 


m T 
JB RU ISLAUI 


O „Kiekvieną kartą, kai jūs užeinate į biblioteką, —buvo 
rašoma knygoje,— Visatos Kūrėjas sulaiko kvapą. Ką jūs, 

žmogus, turintis apsisprendimo teisę, išsirinksite iš visos 
chaotiškos kultūrinės mišrainės? 

Jūsų tėvai buvo barnių mašinos ir dejavimo mašinos, — 
buvo rašoma knygoje.— Jūsų motina buvo užprogramuo- 
ta aprėkti tėvą, kad jis netikusi pinigų kalimo mašina, 
o tėvas buvo užprogramuotas aprėkti ją, kad ji netikusi 
šeimininkavimo mašina. Juodu buvo užprogramuoti rėkti 
vienas ant kito, kad jis: (ji) — bloga mylėjimo mašina. 

Be to, jūsų tėvas buvo užprogramuotas trenkti durimis 
ir nerti iš namų. Dėl to jūsų motina automatiškai pavirs- 
davo raudoiimo mašina. O jūsų tėvas niūrindavo į smuk- 
lę ir su kitomis geriančiomis mašinomis prisiplempdavo. 
Po to visos geriančios mašinos patraukdavo į kekšyną ir 
išsinuomodavo krušamąsias mašinas. Po to jūsų tėvas par- 
sivilkdavo namo ir virsdavo atsiprašinėjimo mašina. O 
jūsų motina virsdavo uždelsto atleidimo mašina.“ 


O Per dešimtį minučių stačiais kąsniais prarijęs masę 
šitokių solipsistinių kliedesių, Dveinas atsistojo. 

Sustingusiomis kojomis nuklyvino prie fortepijono. Jį 
stingdė šiurpinantis susižavėjimas savo paties jėga ir ne- 
klystamumu. Jis nedrįso žengti natūraliai, laisvu žingsniu, 
kad nesugriūtų naujasis „,„Ramybės“ viešbutis. Dėl savo 
paties gyvybės jis nedrebėjo: pasak Trauto knygos, jis 
buvo jau dvidešimt tris kartus žuvęs. Ir kiekvieną kartą 
Visatos Kūrėjas jį paremontuodavo ir vėl paleisdavo 
krutėti. 

Beje, Dveinas tvardėsi ne tiek dėl atsargumo, kiek dėl 
elegancijos. Dabar, naujaip suvokdamas gyvenimą, jisai, 
stebint dviem žiūrovams — jam pačiam ir jo Kūrėjui — 
ketino pasirodyti kuo raiinuotesnis. 

Jis prisiartino prie savo homoseksualisto sūnaus. 

Triušelis suprato, kad jo prasti popieriai, gali net būti 
amen. Karo mokykloje išmokytas visokiausių muštynių 
būdų, jis būtų lengvai apsigynęs. Tačiau, užuot gynęsis, 
Triušelis atsidavė meditacijai. Jis užsimerkė, ir jo sąmo- 
nė nugrimzdo į gūdžius neeksploatuojamus smegenų už- 
kaborius. Pro šalį praplaukė štai toks fostorescuojantis 
kaspinas: 


O Prisėlinęs iš užpakalio, Dveinas kad liuobs Triušeliui 
per galvą, kad ims volioti it arbūzą pianino klavišais! 
Kvatojasi ir šaukia ant sūnaus: 

"-— Prakeikta vaflizmo mašina! 

Triušelis nesipriešino, nors jo marmūzė buvo siaubin- 
gai sudirbta. Pakėlęs Triušelio galvą, Dveinas vėl tvokst 
ją į klavišus. Klavišai apsigleizojo krauju, seilėmis ir 
gleivėmis. 

Rabo Karabekianas, Beatričė Kidsler ir Bonė Makme- 
jon pašokę nutvėrė Dveiną ir atplėšė nuo Triušelio. Dvei- 
nas dar labiau įsismagino. | 

— Nesi sudavęs moteriai, hm?-- tarė jis Visatos Kū- 
rėjui. 

Ir makt Beatričei Kidsler į žiauną, bach Bonei Makme- 
jon į pilvą. Jis nuoširdžiai tikėjo, kad tai bejausmės ma- 
šinos. 

— Norit, robotai, žinot, kodėl mano žmona prisirijo 
„Drano“?— suriko Dveinas pritrenktiems žiūrovams.— Ogi 
štai kodėl: ji buvo tokios rūšies mašina! 


O Kitą rytą laikraštyje buvo išspausdintas Dveino siau- 
tėjimo žemėlapis. Punktyru pažymėtas jo kelias iš kok- 
teilinės per asfaltuotą aikštelę vedė į Fransinos Pefko 
kabinetą jo automobilių agentūroje, paskui atgal į nau- 
jąjį „Ramybės“ viešbutį, kirto Cukrinę upelę ir Centri- 
nės magistralės vakarų krypties juostą iki žole užaugusios 
skiriamosios juostos. Ant šios juostos jį ir sutramdė du 
pro šalį ėję policininkai. 

Štai ką pasakė Dveinas policininkams, kai tie, užlaužę 
už nugaros rankas, dėjo jam antrankius: 

— Ačiū dievui, kad prisistatėt! 


O Dveinas siautėdamas nieko neužmušė, tačiau vienuo- 
lika žmonių taip sunkiai sužalojo, kad juos reikėjo gul- 
dyti į ligoninę. Ir laikraštyje, žemėlapyje, kiekvieną vie- 
tą, kur Dveinas ką nors rimtai sužalojo, žymėjo kryželis. 
Štai kaip atrodė, smarkiai padidintas, tas kryželis: 


O Dveino siautėjimo žemėlapyje kokteilinėje buvo pažy- 
mėti trys tokie kryželiai: Triušelis, Beatričė Kidsler ir 
Bonė Makmejon. 

Po to Dveinas išlėkė į asialtuotą aikštelę tarp viešbu- 
čio ir vartotų automobilių stovėjimo aikštės. Jis ėmė šū- 
kauti, reikalaudamas, kad pas jį nedeisdami prisistatytų 
juodėžiai. 

— Noriu pasišnekėt! — šaukė jis. 

Lauke jis buvo vienas. Iš kokteilinės paskui jį dar 
niekas nebuvo išėjęs. Automobilyje netoli nuo Dveino 
laukė grįžtant su karūna ir skeptru dukters Merės Alisos 
Miler tėvas Donas Mileris, bet jis nematė, kokį spek- 
taklį užtaisė Dveinas. Automobilio sėdynės buvo atlošia- 
mos ir paverčiamos lovomis. Donas gulėjo aukštielninkas, 
jo galva buvo žemiau langų, jis žiūrėjo į lubas, ilsėjosi. 
Jis mokėsi prancūzų kalbos, klausydamasis į magnetinę 
juostą įrašytų pamokų. 

— Demain nous allons passer la soirėe au cinėma,— 
sakė juosta, ir Donas bandė tą patį pakartoti. — Nous es- 
pėrons gue notre grand-pčėre vivra encore longtemps '— 
sakė juosta. Ir taip toliau. 


O Dveinas šūkavo, kviesdamas juodėžius pasišnekėti. Jis 
šypsojosi. Jis manė, kad Visatos Kūrėjas dėl juoko už- 
programavo juos taip, kad jie visi nuo jo slėptųsi. 
„Dveinas klastingai apsidairė. Tada suriko sutartinį sig- 
nalą, kuriuo vaikystėje pranešdavo, kad slėpynės baigtos, 
kad gana slapstytis, laikas eiti namo. 
Štai ką jis suriko, o saulė tuomet jau buvo nusileidusi: 


Žmogus, kuris atsiliepė į šį magišką riksmą, savo gy- 
venime nebuvo žaidęs slėpynių. Tai buvo Veinas Hub- 


! Ryt mes praleisime vakarą kine. Tikimės, kad mūsų se- 
nelis dar ilgai gyvens (pranc.). 

leris. Jis tyliai išslinko iš už važinėtų automobilių ir at- 
sistojo prasižergęs, susidėjęs rankas už nugaros. Tokia 
stovėsena vadinama rikiuotės stovėsena po komandos 
„Laisvai!"“. Tokios stovėsenos buvo mokomi tiek kareiviai, 
tiek kaliniai; ji reiškė dėmesingumą, nuolankumą, pagar- 
bą ir savanorišką nesipriešinimą. Veinas Hubleris buvo 
viskam pasiruošęs, tame tarpe ir mirčiai. 

— Štai kur tu! —tarė Dveinas, ir nuo saldyrūgščio 
šypsnio jo akių kampučiuose susibėgo raukšlelės. Jis ne- 
pažinojo Veino. Jis pasitiko jį kaip tipišką juodaedį ro- 
botą. Būtų lygiai taip pat sutikęs bet koki juodaodį ro- 
botą. Ir Dveinas toliau tęsė painų pašnekesį su Visatos 
Kūrėju, naudodamasis bejausmiu robotu kaip kabliuku 
šnekai užvesti. Daugelis midlendiečių ant kavos staliuko 
ar svetainėje, ant stalelio šalia sofos ar niekniekių etaže- 
rėje turėjo pasidėję visokių niekelių iš Havajų, Meksikos 
ar panašiai —ir tuos niekelius vadino „kabliukais šnekai 
užvesti". 

Stovėdamas tarytum po komandos „Laisvai!“ Veinas 
klausėsi, kaip Dveinas pasakoja apie tuos metus, kai įis 
buvo apygardos skautų organizacijos pirmininkas ir kai 
"i skautus įsirašė daugiau juodaodžių jaunimo negu bet 
kuriais kitais metais. Dveinas pasakojo Veinui, kaip jis 
stengėsi išgelbėti iauną, penkiolikos su puse metų iuo- 
daodi, pavarde Peitonas Braunas, kuri nuteisė mirti elekt- 
ros kėdėje — tai buvo jauniausias Šeperdstaune myriop 
nuteistas nusikaltėlis. Dveinas pliauškė apie tai, kaip jis 
samdęs juodaodžius, kai daugiau niekas juodaodžių ne- 
samdydavo, kaip jie amžinai vėluodavę į darbą. Jis pa- 
minėjo kelis ir uolius, ir punktualius ir, mirktelėjęs Vei- 
nui, taip pasakė: 

— Taip jau jie buvo užprogramuoti! 

Vėl jis užvedė šneką apie žmoną ir sūnų, pripažino, 
kad baltaodžiai robotai iš esmės nesiskiria nuo juoda- 
odžių, nes ir jie užprogramuoti būti tokie, kokie yra, ir 
daryti tai, ką daro. 

Po to Dveinas minutę patylėjo. 

Tuo metu už keleto metrų Merės Alisos Miler tėvas, 
gulėdamas automobilyje, mokėsi prancūzų kalbos. 

O paskui Dveinas užsimojo ant Veino. Jis norėjo stip- 
riai tvoti jam delnu, tačiau Veinas gerai mokėjo išsisu- 
kinėti. Jis kluptelėjo, ir Dveino ranka, užuot trenkusi 
Veinui per veidą, prašvilpė oru. 

Dveinas nusikvatojo. 

— Afrikos vikruolis! — tarė jis. Veino manevras pri- 
minė vieną karnavalinį atrakcioną, kuris buvo populiarus, 
kai Dveinas buvo mažas. Iš brezentu dengtos būdos pro 
skylę tarpais kyšteldavo juodaodžio galva, ir žmonės mo- 
kėdavo pinigus už teisę mesti į galvą kietą beisbolo ka- 
muoliuką. Kas pataikydavo, gaudavo prizą. 


O Taigi Dveinui kniostelėjo, kad Visatos Kūrėjas siūlo 
jam pažaisti su Afrikos vikruoliu. Jis griebėsi lapės tak- 
tikos, savo žiaurius kėslus paslėpęs po tariamo nuobo- 
dulio kauke. O paskui staiga kad dės Veinui pendelį! 

Veinas ir vėl išsisuko, o po akimirkos vėl šastelėjo 
į šalį, nes Dveinas puolė jį, staigiai kaitaliodamas spyrius, 
niuksus ir antausius. Ir Veinas užšoko ant labai neįpras- 
to sunkvežimio kėbulo, sumontuoto ant 1962 metų laidos 
„Kadilako“ limuzino šasi. Limuzinas kadaise priklausė 
Brolių Maritimų statybos kompanijai. 

Nuo šitos pakylos Veinas virš Dveino galvos išvydo 
abi Centrinės magistralės juostas, o už jų — gal porą ki- 

lometrų Vilio Ferčaildo vardo aerodromo. Čia reikia tu- 
rėti omenyje, kad Veinas gyvenime nebuvo matęs aero- 
dromo, buvo nepasiruošęs išvysti, kas darosi, kai naktį 
leidžiasi lėktuvas. 

— Taika, taika, — ramino Dveinas Veiną. Jis elgsis 
garbingai. Jis neketino lipti į kėbulą ir dar sykį pulti 
Veiną. Viena, pritrūko kvapo. Antra, suprato, kad Vei- 
nas — neeilinė išsisukinėjimo mašina. Tiktai neeilinė muš- 
tynių mašina būtų galėjusi jį kliudyti — Tu man per 
vikrus, — pasakė Dveinas. 

Todėl Dveinas žengė porą žingsnių atgal ir apsiri- 
bojo pamokslu Veinui. Jis ėmė dėstyti apie vergiją — ne 
vien juodaodžius, bet ir baltaodžius vergus. Dveinas laikė 
vergais ir angliakasius, ir darbininkus prie konvejerio, ir 
taip toliau, nepaisant jų odos spalvos. 

— Man atrodė, kad tai blogybė, — sakė jis.— Man at- 
rodė, kad ir elektros kėdė — blogybė. Man atrodė, kad 
ir karas blogybė, ir autokatastrofos, ir vėžys,— sakė jis. 
Ir taip toliau. 

O dabar jis to nebelaikąs blogybėmis. 

— Ko man sukti galvą, kas atsitinka mašinoms?— sa- 
kė jis. 

Veino Hublerio veidas buvo bejausmis, bet štai jame 
pražydo netramdomas pagarbus susižavėjimas. Jam net 
lūpa atvėpo. 

Ką tik Vilio Ferčaildo aerodromo nusileidimo take už- 
sidegė šviesos. Veinui jos atrodė it kilometrinis nuosta- 
biai gražus perlų vėrinys. Jo akyse kitapus magistralės 
tikrove virto jo svajonė. 

Veino galvoje įsižiebė tos svajonės simbolis, įsižiebė 
elektrinė iškaba — vaikiškas tos svajonės pavadinimas, 
štai toks: | 


24 SKYRIUS 


O Paklausykit! Dveinas Huveris atsakančiai pritalžė tiek 
daug žmonių, jog buvo iškviesta speciali greitosios pa- 
galbos mašina „Marta“. Tai buvo normalus ,„Dženeral mo- 
torz“ transkontinentinis autobusas, tiktai be sėdynių. Jų 
vietoje buvo įtaisytos trisdešimt šešios lovos nelaimingų 
atsitikimų aukoms, taip pat virtuvė, vonia-tualetas ir ope- 
racinė. Mašinoje maisto ir medikamentų buvo tiek, jog 
ji galėjo savaitę be išorinės paramos gyvuoti kaip auto- 
nomiška ligoninėlė. 

Pilnai mašina vadinosi „Martos Simons ypatingos pa- 
skirties greitosios pagalbos mašina“ — apygardos visuome- 
ninės tvarkos įgaliotinio Niubolto Simonso žmonos gar- 
bei. Ji mirė užsikrėtusi pasiutlige nuo pasiutusio šikšno- 
sparnio, kurį vieną rytą rado įsipinkliojusį į svetainės 

portjeras. Ji buvo ką tik skaičiusi Alberto Šveicerio bio- 
grafiją ir prisiminė, kad šis mokslininkas ragina žmones 
meiliai elgtis su žemesniaisiais gyvūnais. Žvėrelis, jos 
vyniojamas į popierinę „Klinekso“ servetėlę, lengvutėliai 
ją krimstelėjo. Jinai išnešė jį į vidinį kiemelį ir atsar- 
giai paguldė ant dirbtinės žolės dangos ,„Astrovelėna'. 

Simonsas su Dveinu buvo kurį laiką suartėję, nes jų 
abiejų Žmonos taip keislai mirė tą patį mėnesį. 

Juodu bendrai pirko žvyro karjerą netoli 23A plento, 
bet paskui Brolių Maritimų statybos kompanija jiems pa- 
siūlė už jį dvigubai daugiau, negu jie buvo mokėję. Jie 
priėmė pasiūlymą ir pasidalino pelną, ir jų draugystė 
kažkaip atšalo. Tiesa, jie dar sveikindavo vienas kitą ka- 
lėdų proga. 

Dveino paskutinis kalėdinis atvirukas, kurį jis pasiuntė 
Niuboltui Simonsui, atrodė taip: 


Niubolto Simonso paskutinis atvirukas, atsiųstas Dvei- 
nui, atrodė taip: 


28. K. Vonegutas 425 

O Psichiatrė, kuri gydo mane, taip pat vadinasi Marta. 
Ji kartą per savaitę konsultuoja nervingų žmonių gru- 
peles. Konsultacijose labai įdomu. Ji moko mus, kaip 
protingai guosti vieniems kitus. Dabar ji atostogauja. 


Man ji labai patinka. 
O dabar, artėjant mano penkiasdešimtmečiui, aš gal- 

voju apie amerikiečių romanistą Tomą Vulią, kuris mirė 
vos trisdešimt aštuonerių metų. Rašant romanus, jam la- 
bai daug padėjo Čarlzo Skribnerio sūnų leidyklos re- 
daktorius Maksvelas Perkinsas. Teko girdėti, esą Perkin- 
sas pataręs jam rašant neišleisti iš galvos vienijančios 
idėjos: pagrindinis veikėjas ieško tėvo. 

Man atrodo, kad tikrai teisinguose amerikiečių roma- 
nuose tiek veikėjai, tiek veikėjos turėtų ieškoti ne tėvų, 
o motinų. Ir nėra čia ko gėdytis. Juk tai gryna teisybė. 

Motina žmogui daug reikalingesnė. 

Aš neitin nudžiugčiau, suradęs antrą tėvą. Neapsi- 
džiaugtų ir Dveinas Huveris. Neapsidžiaugtų ir Kilgoras 
Trautas. 


O O tuo metu, kai vartotų automobilių aikštėje motinos 
nebeturintis Dveinas Huveris į šuns dienas dėjo motinos 
nebeturintį Veiną Hublerį, kitapus Centrinės magistra- 
lės, Vilio Ferčaildo aerodrome leidosi užsakytas lėktuvas, 
kurio keleivis buvo faktiškai nužudęs savo motiną. Tai 
buvo Eliotas Rouzvoteris, Kilgoro Trauto patronas. Jis ją 
nužudė būdamas paauglys, per nelaimingą atsitikimą, irs- 
tantis valtimi. Tūkstantis devyni šimtai trisdešimt šeštais 
metais nuo spėjamo Dievo Sūnaus gimimo ji buvo tapusi 
Jungtinių Amerikos Valstijų moterų šachmatų čempione. 
Rouzvoteris nužudė ją po metų. 

Pilotui davus signalą, aerodromo nusileidimo takas ir 
virto ekskalinio pasakų šalies vizija. Rouzvoteriui švie- 
sos priminė motinos papuošalus. Jis pažvelgė į vakarus 
ir nusišypsojo, žiūrėdamas į gražų rožinį Mildredos Beri 
Menų centrą ties Cukrinės upelės vingiu — mėnulio pil- 
natį ant kojūkų. Jam jis priminė motinos veidą, kai jį 
regėjo apsiblaususiomis kūdikio akimis. 

O Be abejo, ir Rouzvoterį, ir jo pilotą aš išgalvojau. Už 
šturvalo pasodinau pulkininką Luslifą Harperį, kuris ant 
Japonijos miesto Nagasakio numetė atominę bombą. 

Kitoje knygoje aš pavaizdavau Rouzvoterį alkoholiku. 
Dabar jį Anoniminių alkoholikų draugijos dėka gerokai 
prablaivinau. Aš jį išsiunčiau į Niujorką, kad, apsišar- 
vavęs blaivybe, pastudijuotų tariamai teigiamą dvasinį 
ir fizinį seksualinių orgijų poveikį Niujorko svečiams. 
Kol kas jis jautėsi pritrenktas. 

Aš galėjau jį, taip pat ir jo pilotą nužudyti, tačiau 
palikau gyvus. Ir jų lėktuvas nusileido laimingai. 


O) Greitosios pagalbos mašiną „Martą“ aptarnavo du gy- 
dytojai: Siprijanas Ukvendė iš Nigerijos ir Chašdraras 
Majazma iš neseniai susikūrusios Bangladešo valstybės. 
Abudu buvo kilę iš pasaulio šalių, pagarsėjusių tuo, kad 
ten laikas nuo laiko pristinga maisto. Beje, abi šios šalys 
atskirai paminėtos Kilgoro Trauto knygoje „Dabar jau 
galima papasakoti“. Dveinas Huveris toje knygoje skaitė, 
kad robotai visame pasaulyje nuolatos pristigdavo kuro 
ir užversdavo kanopas, laukdami, bene pasirodys vienin- 
telė pasaulyje laisvą valią turinti būtybė, kad galėtų ją 
išbandyti. 


O Už „Martos“ vairo sėdėjo Fdis Kijus, jaunas juoda- 
odis, tiesioginis palikuonis baltaodžio amerikiečių patrio- 
to Frensio Skoto Kijaus, kuris sukūrė Amerikos valstv- 
binį himną. Edis žinojo, kad jis kilęs iš Kijų giminės. 
Jis galėjo išvardinti daugiau kaip šešis šimtus savo pro- 
tėvių ir apie kiekvieną papasakoti kokį atsitikimą. Tarp 
jų buvo ir afrikiečių, ir indėnų, ir baltaodžių. 

Pavyzdžiui, jis žinojo, kad jo giminės iš motinos pu- 

sės kadaise valdė ūkį, kurio teritorijoje buvo atrastas 
„Šventojo stebuklo“ urvas, kad jo protėviai ūkį vadino 
„Vieversio“ ferma. 


O Tarp kitko, štai kodėl ligoninėje dirbo tiek daug jau- 
nų užsieniečių gydytojų: mūsų šalis neparuošdavo už- 
tektinai gydytojų visiems ligoniams aptarnauti, užtat tu- 
rėjo neapsakomai daug pinigų. Todėl ji pirkdavo gydy- 
tojus iš šalių, kurios turėjo mažai pinigų. 


O Edis Kijus tiek daug žinojo apie savo prosenelius to- 
dėl, kad juodaodžiai jo giminės, kaip kad daugelyje at- 
rikiečių genčių, vienam kuriam kartos atstovui pavesdavo 
įsiminti visą giminės istoriją. Edis Kijus ėmė kaupti savo 
atmintyje tiek tėvo, tiek motinos pusės prosenelių vardus 
ir nuotykius, kai jam buvo vos šešeri metai. Sėdėdamas 
greitosios pagalbos mašinoje ir žiūrėdamas pro priekinio 
lango stiklą, jis įsivaizdavo, jog jis — tokia pat mašina, 
o jo akys — langai, pro kuriuos panorėję gali žiūrėti jo 
proseniai. 

Frensis Skotas Kijus buvo vienas iš tūkstančių tų pro- 
senių. Pamatęs, kad gal kartais tasai Frensis Skotas dabar 
kaip tik ir dairosi pro jo akis, norėdamas pasižiūrėti, 
kaip pasikeitusios Jungtinės Amerikos Valstijos, Edis nu- 
kreipė žvilgsnį į Amerikos vėliavėlę, užklijuotą ant prie- 
kinio stiklo. Jis sušnabždėjo: 

— Tebešviečia, brol, tebešviečia. 


O Kadangi Edis Kijus pažinojo žmonėmis knibždančią 
praeitį, gyvenimas jam buvo daug įdomesnis negu, saky- 
sim, Dveinui, man, Kilgorui Trautui ar bet kuriam kitam 
midlendiečiui. Mes nesijautėme taip, tarytum kas nau- 

dotųsi mūsų akimis ar rankomis. Mes netgi nežinojome, 
kas mūsų proseneliai ir prosenelės. Edis Kijus plaukė 
žmonių upe, srūvančia iš praeities į dabartį. Dveinas, 
Trautas ir aš gulėjome kaip nejudantys dugno akmenys. 

Ir kadangi Edis Kijus tiek daug žinojo atmintinai, jis 
gebėjo giliai atjausti, sakysim, Dveiną Huverį arba dr. 
Siprijaną Ukvendę. Kaip tik Dveino giminėms atiteko 
„Vieversio“ ferma. O indaro Ukvendės proseneliai Va- 
karų Afrikoje buvo pagrobę Kijaus prosenelį Odžumvą. 
Indarai pardavė Odžumvą už muškietą britams vergų 
pirkliams, kurie burlaiviu „Skailarkas“ nugabeno jį į 
Čarlstono miestą, esantį Pietų Karolinoje, ir pardavė auk- 
cione kaip savaeigę, save reguliuojančią žemės ūkio ma- 
šiną. 

Ir taip toliau. 


O Dveinas Huveris dabar buvo įstumtas į „Martą“ — pro 
dvivėręs duris autobuso gale, netoli variklio. Edis Kijus 
sėdėjo už vairo ir veidrodyje stebėjo, kas dedasi. Dvei- 
nas buvo taip stipriai suvystytas drobiniais tramdomai- 
siais marškiniais, kad jo atvaizdas Edžiui pasirodė pana- 
šus į aptvarstytą pirštą. 

Dveinas tų marškinių neėmė į galvą. Jis vaizdavosi 
atsidūręs negyvenamoje planetoje, kurią jam savo kny- 
goje pranašavo Kilgoras Trautas. Net ir tada, kai Sipri- 
janas Ukvendė ir Chašdraras Majazma paguldė jį hori- 
zontaliai, jis vis vien tikėjo, kad stovi stačias. Knygoje 
buvo pasakojama, kad jis negyvenamoje planetoje mau- 
dąsis lediniame vandenyje, kad iššokęs iš užlajos, jis 
visados surinkąs ką nors netikėta. Tai savotiškas žaidi- 
mas. Visatos Kūrėjas bandys atspėti, ką gi suriks Dvei- 
nas, o Dveinas visados jį apmaus. 

Štai ką suriko Dveinas greitosios pagalbos mašinoje: 

— Sudie, juodasis pirmadieni! 

O paskui jam cinktelėjo, kad praėjo dar viena diena 
negyvenamoje planetoje ir jau laikas vėl riktelėti. 

— Nors vagoną surūkyk, nesukosėsi nėsyk! — suri- 
ko jis. 


O Kilgoras Trautas buvo vienas iš sužeistųjų, kurie ga- 
lėjo paeiti patys. Jis pats įlipo į „Martą“ ir atsisėdo to- 
liau nuo sunkiai sužeistųjų. Jis iš užpakalio užpuolė Dvei- 
ną Huverį, kai tasai išvilko Fransiną Pefko iš demonstra- 
cinės salės ant asfalto. Dveinas buvo pasiryžęs viešai iš- 
mangūryti jai kailį; kenksmingos medžiagos organizme jį 
įtikino, jog ji to su kaupu nusipelnė. 

Dveinas dar kabinete subraškino jai žandikaulį ir tris 
šonkaulius. Kai jis išvilko ją į kiemą, ten jau būriavosi 
nemažas pulkas žiūrovų iš naujojo „Ramybės“ viešbučio 
kokteilinės ir virtuvės. 

— Geriausia visoj valstijoj krušamoji mašina! — ap- 
reiškė jis žiūrovams.— Prisukai ir krušk kiek turi svei- 
katos, o jinai tau čiulbės, kad myli, ir tol neužsičiaups, 
kol nenupirksi jai licenzijos užkandinei „Vištiena pagal 
kentukiečio pulkininko Senderso receptą“. 

Ir taip toliau. Trautas ir šoko ant jo iš užpakalio. 

Dešinės rankos bevardžiu pirštu Trautas kažkaip už- 
kabino Dveinui už lūpos, ir Dveinas nukando viršutinę 
falangą. Čia Dveinas paleido Fransiną, ir ji sudribo ant 
asialto. Ji buvo be sąmonės, labiausiai už visus sudrio- 
kota. O Dveinas kiauliarisčia nubidzeno prie betoninio 
griovio palei Centrinę magistralę ir išspjovė Kilgoro Trau- 
to piršto galą į Cukrinę upelę. 

O Įlipęs į „Martą“, Kilgoras Trautas negulė. Jis atsisėdo 
į odinį krėslą už Edžio Kijaus nugaros. Kijus paklausė, 
kas jam atsitiko, ir Trautas parodė dešinę ranką, kuri 
buvo pusiau apmuturiuota kruvina nosine ir atrodė štai 
taip: 


— Šešios žąsys su šešiais žąsyčiais! — suriko Dveinas. 


O — Atminkit Perl Harborą! — riktelėjo Dveinas. Per ne- 
pilną pastarąją valandą jis visiškai nekaltai sužalojo dau- 
gybę žmonių. Tačiau jis bent pasigailėjo Veino Hublerio. 
Veinas sveikutėlis vėl slankiojo tarp važinėtų automobi- 
lių. Jis pakėlė apyrankę, kurią aš ten numečiau, kad jis 
rastų. 

Aš stebėjau visą kebeknę iš padoraus atstumo, nors 
pats išgalvojau ir Dveiną, ir jo šėliojimą, ir miestą, ir 
dangų, ir Žemę. Tačiau kliuvo ir man — po visko paaiš- 
kėjo, kad išdužes mano laikrodžio stikliukas ir skilęs ko- 
jos pirštikaulis. Kažkas atbulas šoko Dveinui iš kelio ir, 
nors aš pats tą žmogų išgalvojau, jis sudaužė mano laik- 
rodžio stikliuką ir sutraiškė kojos pirštą. 

O Ši knyga ne iš tų, kuriose kiekvienas gauna ko nusi- 
pelnė. Dveinas vertai pritalžė tik vieną nenaudėlį — Doną 
Bridlavą. Bridlavas — tai tas baltaodis dujininkas, kuris 
po zoninių vidurinių mokyklų krepšinio atrankinių vaI- 
žybų, per kurias „Žemės riešutų universiteto“ komanda 
sumušė ,Nekaltų aukų“ vidurinę mokyklą, apygardos spor- 
to aikštyne, automobilių aikštelėje prie Džordžo Hikmeno 
Benisterio sporto klubo, išprievartavo Dveino „,„Burger- 
šefo“ užkandinės, esančios Krestvju aveniu, padavėją Pe- 
tę Kin. 


O Kai Dveinas ėmė siautėti, Donas dirbo viešbučio virtu- 
vėje. Jis remontavo sugedusią dujinę krosnį. 

Jis išėjo pakvėpuoti grynu oru, ir čia prie jo prilėkė 
Dveinas, ką tik išspjovęs į Cukrinę upelę Kilgoro Trauto 
piršto galiuką. Donas su Dveinu buvo seni pažįstami, nes 
Dveinas Bridlavui kadaise pardavė naują ,„Venturos“ mo- 
delio „Pontiaką“, kurį Donas vadino paskutiniu trantu. 
Trantas — tai blogai veikiantis automobilis, kurio niekas 
nesugeba pataisyti. 

Teisybę sakant, pardavęs tą automobilį, Dveinas ne- 
mažai prikaitė jį remontuodamas ir keisdamas dalis, kad 
tik nuramintų Bridlavą. Tačiau Bridlavas nenurimo ir vie- 
ną dieną ėmė ir išrašė ant bagažinės ir abejų durų štai ką: 


TRANTAS| 


O nėjo toji „Ventura“, beje, štai kodėl: Bridlavo kai- 
mynų vaikiūkštis pribėrė į benzino baką klevo cukraus. 
Klevo cukrus — tai toks saldumynas, gaminamas iš sulos. 

Taigi Dveinas Huveris ištiesė Bridlavui dešinę, o Brid- 
lavas, nieko neįtardamas, ją paspaudė. Jų rankos susi- 
jungė štai taip: 


Rankų paspaudimas buvo žmonių draugiškumo simbo- 
lis. Be to, buvo paplitusi nuomonė, kad iš rankos paspau- 
dimo galima daug pasakyti apie žmogaus charakterį. 
Dveinas ir Bridlavas spustelėjo viens kitam ranką tvirtai, 
bet santūriai. 

Taigi Dveinas dešine ranka paspaudė Dono Bridlavo 
dešinę ir nusišypsojo tarsi sakydamas: „Kas buvo, tas pra- 
žuvo“. O tada sulenkė kairės rankos plaštaką ir tvykst 
Donui per ausį. Dono ausyje susidarė didžiulis oro slė- 
gimas. Skausmas nudiegė toks baisus, jog Donas net par- 
krito. Ta ausimi jis niekad niekad nebegirdės. 


O Žodžiu, Donas irgi, kaip ir Kilgoras Trautas, sėdėjo 
greitosios pagalbos autobuse. Fransina gulėjo — be sąmo- 
nės, tačiau vaitojo. Ir Beatričė Kidsler gulėjo, nors būtų 
ir pasėdėjusi. Jai buvo lūžęs žandikaulis. Gulėjo ir Triu- 
šelis Huveris. Jo veidas buvo neatpažįstamas, net nepa- 
našus į žmogaus veidą. Siprijanas Ukvendė jam suleido 
mortijaus. 

Buvo ir dar penkios aukos — baltaodė moteris ir du 
baltaodžiai bei du juodaodžiai vyrai. Visi trys baltaodžiai 
Midlende lankėsi pirmą kartą. Jie čia sustojo pakeliui iš 
Erio (Pensilvanijos valstija) į Didįjį Kanjoną, giliausią pla- 
netoje plyšį. Jie norėjo pasižiūrėti to plyšio, bet tas jiems 
taip ir neišdegė. Dveinas Huveris užpuolė juos einančius 
iš automobilio į naujojo „Ramybės“ viešbučio vestibiulį. 

O du juodaodžiai dirbo viešbučio virtuvėje. 


O Siprijanas Ukvendė dabar bandė numauti Dveinui Hu- 
veriui batus — tačiau ir batai, ir raišteliai, ir puskojinės, 
Dveinui brendant per Cukrinę upelę, buvo impregnavęsi 
plastine medžiaga. 

Aplipę plėve, susiklijavę batai ir puskojinės Ukvendės 
nenustebino. Tokių batų ir puskojinių jis kasdien prisi- 
žiūrėdavo ligoninėje — taip atrodydavo kojos vaikų, ku- 
rie žaisdavo per arti Cukrinės upelės. Jis net greitosios 
pagalbos priimamajame ant sienos pakabino žirkles karpy- 
ti susiklijavusiems batams ir puskojinėms. 

Jis pasisuko į savo jaunąjį asistentą bengalą dr. Chaš- 
drarą Majazmą. 

— Gal paduotumėt žirkles?— tarė jis. 


Majazma stovėjo atsirėmęs į moterų tualeto duris. Kol 
kas jis nė piršto nepajudino, kad padėtų kuriam nors nu- 
kentėjusiam. Viską darė Siprijanas Ukvendė, policininkai 
ir visuomeninės tvarkos būrys. O dabar Majazma nesiteikė 
net ir žirklių paduoti. 

Iš esmės Majazmai tikriausiai nevertėjo dirbti mediku 
ir apskritai tokio darbo, už kurį galėjo susilaukti kriti- 
kos. Jis nepakentė kritikos. Šio charakterio bruožo jis 


435 


niekaip neįstengė pergalėti. Nuo menkiausios užuominos, 
kad jis ką nors darąs ne visai tobulai, jis automatiškai 
virsdavo irzliu vaikiūkščiuų, težinančiu ingzti: „Aš noriu 
namo...“ 

Taip jis ir atsakė, kai Ukvendė pakartojo, kad pa- 
duotų žirkles: 

— Aš noriu namo! 

O štai už ką jis buvo kritikuotas kaip tik prieš pra- 
nešant apie Dveino įsisiautėjimą: jis vienam juodaodžiui 
amputavo kojos pėdą, nors ją tikriausiai dar būtų buvę 
galima išgelbėti. 

Ir taip toliau. 


O Galėčiau be galo pasakoti įvairiausias greitosios pagal- 
bos autobuse atsidūrusių žmonių asmeninio gyvenimo 
smulkmenas, tačiau kas iš tos informacijos? 

Aš sutinku su Kilgoru Trautu, kad realistiniai roma- 
nai —tai smulkmenų smulkmenėlių blusynai. Trauto ro- 
mane „Galaktikos atminties saugykla“ pagrindinis perso- 
nažas skrenda trijų šimtų dvidešimt dviejų kilometrų il- 
gio ir šimto kilometrų skersmens erdvėlaiviu. Iš savo sek- 
toriaus bibliotekos jis pasiima realistinį romaną. Perskaito 
apie šešiasdešimt puslapių ir neša atgal. 

Bibliotekininkė klausia, kodėl jam nepatikęs romanas, 
o jis atsako: „Aš jau viską apie žmones žinau“. 

Ir taip toliau. 


O „Marta“ pajudėjo. Kilgoras Trautas išvydo vieną rek- 
lamą, kuri jam labai patiko. Štai ką ji skelbė: 

GYVENIMAS 
RODOS 
SALDUS, 
VALGSANT 


Ir taip toliau. 

Dveino Huverio sąmonė akimirksniu grįžo į Žemę. Jis 
ėmė pasakoti, jog atidarysiąs Midlende sveikatingumo 
klubą su irklavimo prietaisais ir stacionariniais dviračiais, 
su Šarko dušais ir saulės šviesos lempomis, su plaukymo 
baseinu ir taip toliau. Jis aiškino Siprijanui Ukvendei, 
kad svarbiausia, atidarius tokį sveikatingumo klubą, kuo 
greičiau pelningai parduoti. 

— Iš pradžių žmonės griūte griūva — vieni formos at- 
gauti, kiti svorio numesti — kalbėjo Dveinas.— Prisirašo 
gydymo kursui pulkai, bet maždaug po metų susidomėji- 
mas atvėsta, ir klubo niekas nebelanko. Toks jau žmonių 
būdas. 


Ir taip toliau. 

Neįsteigs Dveinas jokio sveikatingumo klubo. Tr iš 
viso nieko jis nebeįsteigs. Žmonės, kuriuos jis visiškai 
nekaltai sutarmalijo, kerštaudami tol tampys jį po teis- 
mus, kol jis galutinai nusigyvens. Senatvėje jisai tarsi 
išpūkštė'ęs balionas apsistos Midiendo Lindynių kvartale, 
supančiame kadaise buvusį prašmatnų Ferčaildo viešbutį. 
Ir bus jis toli gražu ne vienintelis valkata, apie kurį 
žmonės teisingai šnekės: „Matai aną? Nepatikėsi — dabar 
nebeturi nė gumbo, o kadaise buvo pasakiškai turtingas“. 

Ir taip toliau. 

O Kilgoras Trautas greitosios pagalbos autobuse dabar 
nuo degančių kojų lupinėjosi plastinės plėvelės skivytus. 
Tą darė sveikąja, kaire, ranka. 


EPILOGAS 


O Ligoninės greitosios pagalbos priimamasis buvo pusrū- 
syje. Išdezinfekavę, apipjaustę ir sutvarstę bevardžio pirš- 
to bigę, gydytojai Kilgorui Trautui liepė užlipti į buhal- 
teriją. Jam reikėjo užpildyti tam tikrus blankus, nes jis 
buvo nevietinis, neapsidraudęs ir be jokių lėšų. Neturėjo 
nei čekių knygutės, nei grynų pinigų. 

Kaip ir daugelis pacientų, jis pusrūsyje pasiklydo. 
Kaip ir daugelis, pro dvigubas duris užėjo į lavoninę. 
Kaip ir daugelis, jis nevalingai susimąstė apie savo ma- 
rumą. Užėjo į neveikiantį Rentgeno kabinetą. Nevalingai 
pagalvojo, ar jo viduje neauga kokia bjaurastis. Kitus 
žmones, einančius pro tą kabinetą, aplankydavo lygiai 
tokia pat mintis. 

Trautas jautė tą patį, ką juo dėti būtų nevalingai jau- 
tę milijonai kitų žmonių. į 

Užėjo Trautas ir laiptus, bet ne tuos. Jie vedė ne į 
vestibiulį, buhalteriją, suvenyrų kioską ar panašiai, 0 į 
sluoksnį palatų, kuriose ėjo arba nėjo sveikyn visaip 
sužaloti žmonės. Daugelį buvo bloškusi į žemę traukos 
jėga, kuri nė sekundės nesiliauna veikusi. 

Trautas praėjo pro labai brangią privačią palatą, ku- 
rioje gulėjo jaunas juodaodis: palatoje stovėjo baltas te- 
lefonas, spalvotas televizorius, buvo prikrauta saldainių 
dėžučių ir gėlių puokščių. Tas ligonis Eldžinas Vošingto- 
nas — buvo suteneris ir darbavosi senajame „Ramybės“ 
viešbutyje. Jis turėjo vos dvidešimt šešerius metus, ta- 
čiau buvo pasakiškai turtingas. 


439 


Buvo po lankymo valandų, todėl visos sekso vergės 
buvo iš jo palatos išėjusios. Tačiau jos paliko kvepalų 
debesis. Eidamas pro duris, Trautas žiaugtelėjo. Tai buvo 
automatinė reakcija, pajutus giliai priešišką kvapą. Eldži- 
nas Vošingtonas ką tik įtraukė į nosiaryklę kokaino, ku- 
ris smarkiai sustiprino jo siunčiamus ir priimamus tele- 
patinius signalus. Jis jautėsi šimtą kartų stambesnis negu 
iš tikrųjų, nes tie signalai skambėjo nepaprastai garsiai 
ir jaudinančiai. Jaudino jį pats skambesys. Prasmė jo 
nedomino. 

Ir tame gausme Eldžinas Vošingtonas meilikaujamai 
kreipėsi į Trautą. 

— Ei klausykit, drauguži! Ei klausykit, drauguži! — 
lipšniai pašaukė jis. Dieną Chašdraras Majazma amputavo 
jam pėdą, bet jis buvo tą pamiršęs.— Ei klausykit, drat:- 
guži! — meilikavo jis. Jam iš Trauto nieko ypatinga ne- 
reikėjo. Kažkokia smegenų dalis be jokio reikalo sufle- 
ravo jam, kaip prisivilioti nepažįstamą žmogų. Jis buvo 
sielų žvejys. — Ei klausykit, drauguži! — pakartojo jis. 
Pablizgino auksiniu dantimi. Pamerkė akį. 

Trautas priėjo prie juodaodžio lovos kojūgalio. Bet 
ne iš gailesčio. Trautas vėl virto mašina. Kaip ir dauge- 
lis žemiečių, Trautas virsdavo tuščiagalviu automatu, kai 
koks nors patologiškas tipas kaip štai Eldžinas Vošingto- 
nas jam nurodydavo, ko norėti ir ką daryti. Beje, abu 
šitie piliečiai buvo imperatoriaus Karolio Didžiojo pali- 
kuonys. Visi, turintys gyslose europietiško kraujo, buvo 
kilę iš imperatoriaus Karolio Didžiojo. 

Eldžinas Vošingtonas suprato, jog, pats to nenorėda- 
mas, sužvejojo dar vieną sielelę. Tačiau ne jo charak- 
teriui buvo paleisti žmogų nepažeminus, neapkvailinus. 
Kartais, kad pažemintų, jis žmogų nudobdavo, tačiau su 


440 


Trautu pasielgė labai švelniai. Jis užsimerkė tartum giliai 
susimąstęs ir rimtai tarė: 

— Aš, regis, mirštu. 

— Aš pašauksiu seselę! — tarė Trautas. Bet kas juo 
dėtas būtų pasakęs lygiai tą patį. 

— Ne ne,— atsakė Eldžinas Vošingtonas, svajokliškais 
rankų mostais rodydamas, kad to nereikia. — Aš mirštu 
pamaži. Laipsniškai. 

— Aaa, — pasakė Trautas. 

— Prašyčiau jus vienos paslaugos,— tarė Vošingto- 
nas. Jis pats nežinojo, kokios paslaugos prašyti. Bet su- 
galvos. Sugalvoti paslaugą — ne problema. 

— O kokios?— sunerimo Trautas. Išgirdęs apie kažko- 
kią nežinomą paslaugą, jis pastatė ausis. Tokia jau jis 
buvo mašina. Vošingtonas žinojo, kad jis pastatys ausis. 
Visi žmonės taip užprogramuoti. 

— Norėčiau, kad jūs paklausytumėt, kaip aš čiulbėsiu 
lakštingalos balsu,— atsakė jis ir žvilgsniu nuvėrė Trau- 
tą, kad tylėtų.— Poetų numylėtinės lakštutės giesmei,— 
tarė jis,— ypatingo žavesio teikia tai, kad ji čiulba tik 
mėnesienoj.— Ir, kaip juo dėtas būtų padaręs beveik kiek- 
vienas juodaodis midlendietis, jis ėmė mėgdžioti lakštin- 
galos čiulbesį. 


O Dėl Dveino bepročiavimo Midlendo Menų festivalis 
buvo atidėtas. Festivalio pirmininkas Fredas T. Beris, ap- 
sitaisęs kiniškais rūbais, su savo limuzinu atvyko į ligo- 
ninę pareikšti užuojautos Beatričei Kidsler ir Kilgorui 
Trzautui. Trauto niekur nerado. Beatričė Kidsler, gavusi 
mortijaus dozę, miegojo. 

O Kilgoras Trautas nutarė, jog Menų festivalis vis 
tiek įvyks. Jis neturėjo pinigų jokiai transporto priemo- 

nei, todėl kulniavo pėsčias. Kulniuoti reikėjo aštuonis ki- 
lometrus Ferčaildo bulvaru, kurio gale švietė gintarinis 
taškeliukas — Mildredos Beri Menų centras. Trautui pė- 
dinant jo link, taškeliukas didės. Kai pasidarys labai di- 
delis, jis Trautą praris. O ten viduje bus valgomų daikių. 


O Aš lūkuriavau už šešių kvartalų, ruošdamasis pastoti 
jam kelią. Sėdėjau ,„Dasterio“ modelio „„Plimute“, kurį iš- 
sinuomojau „Eivio“ garaže, pateikęs „Gurmanų klubo“ 
nario bilietą. Burnoje buvau įsikandęs popierinę tūtelę, 
prikimštą vieno augalo lapų. Aš ją užsidegiau. Tai buvo 
elegantiškas gestas. 

Aš išlipau iš automobilio pamiklinti kojų — tai irgi 
buvo elegantiška. Aplink niūksojo gamyklos, sandėliai. 
Žibinių reta, gatvė apytamsė. Automobilių stovėjimo 
aikštelės tuščios, tik šen bei ten matėsi sargų automobiliai. 
Ferčaildo bulvaru, kuris kažkada buvo miesto pagrindinė 
arterija, nevažiavo jokia mašinėlė. Visas judėjimas per- 
simetė į Centrinę magistralę ir Roberto F. Kenedžio grei- 
tuminę autostradą, nutiestą vietoj pirmumo teisę turėju- 
sio Monono geležinkelio. Monono geležinkelio nebėra. 


O Nebėra. 


O Tame miesto rajone niekas nenakvodavo. Niekas ne- 
tykojo praeivio. Naktį tas rajonas virsdavo tikra įtvirti- 
nimų sistema — su aukštomis tvoromis, aliarmo signali- 
zacija ir sarginiais šunimis. Sarginiai šunys — tai gerklę 
perkremtančios mašinos. 

Drąsiai išlipau iš „„Dasterio“. Kvailystė iš mano pusės! 
Rašytojas dirba su tokia pavojinga medžiaga, kad, pamir- 
šęs budrumą, gali kaip perkūno iš giedro dangaus susi- 
laukti skaudaus atpildo. 

Mane tuoj užpuls dobermanas pinčeris. Ankstesniame 
šios knygos variante jis buvo vienas iš pagrindinių per- 
sonažų. 


O Paklausykit! Tas dobermanas vadinosi Kazokas. Jis 
naktimis saugojo Brolių Maritimų statybos kompanijos 
sandėlį. Kazoko dresiruotojai, tai yra žmonės, kurie jam 
išaiškino, kokioje planetoje jis gyvena ir kas jis per Žvė- 
ris, įtikino jį, jog Visatos Kūrėjas nori, kad jis pjautų 
visa, ką pastvers į dantis, ir ne tik pjautų, bet ir ėstų. 

Ankstesniame šios knygos variante Kazoką prižiūrėjo 
Bendžaminas Deivis, juodaodis, Dveino Huverio tarnaitės 
Lotės Deivis vyras. Jis numesdavo į duobę, kur Kazo- 
kas gyvendavo dieną, žalios mėsos. Nutempdavo Kazoką 
į tą duobę auštant. Saulei leidžiantis šunį aprėkdavo ir 
apmėtydavo teniso kamuoliukais. O tada paleisdavo į 
laisvę. 

Bendžaminas Deivis grojo pirmuoju trimitu Midlendo 
simfoniniame orkestre, tačiau už tai pinigų negaudavo, 
todėl jam reikėjo nuolatinio darbo. Kad Kazokas nepa- 
pjautų, jis apsivilkdavo storą sermėgą iš kariškų matra- 
cų, apsiūtą vieliniu tinklu. Kiemas buvo primėtytas mat- 
raco ir vielos gabalų. 

Ir Kazokas stengėsi papjauti visus, kas tik prieidavc 
per arti tvoros, juosiančios jo planetą. Jis šokdavo ant 
žmonių, lyg tos tvoros nė nebūtų. Tvora palei šaligatvį 
buvo išvirtusi, sakytum iš kiemo pusės apšaudyta patran- 
kos sviediniais. | 

Kai išlipau iš automobilio, kai elegantiškai prisidegiau 
cigaretę, turėjau pastebėti keistą tvoros formą. Turėjau 
suprasti, kad nelengva išbraukti iš romano tokį žiaurų 
personažą kaip Kazokas. 


443 


Kazokas pritūpė, pasiruošęs šuoliui, už krūvos bron- 
zinių vamzdžių, kuriuos Broliai Maritimai tą dieną pus- 
velčiui nupirko iš kažkokio bandito. Kazokas buvo pasi- 
ruošęs mane papjauti ir suėsti. 


O Aš atsukau nugarą į tvorą, giliai užsitraukiau cigaretę. 
„Pelmelas“ palengva mane pribaigs. Filosofiškai susimąs- 
tęs, spoksojau kitapus Ferčaildo bulvaro į niūrias dan- 
tytas buvusio Kidslerių mūro sienas. 

Ten užaugo Beatričė Kidsler. Ten įvyko garsiausios 
miesto istorijoje žudynės. 1926 metais vieną vasaros va- 
karą Vilis Ferčaildas, karo didvyris, Beatričės Kidsler dė- 
dė iš motinos pusės, sugalvojo pašaudyti ,„Springfildo“ 
„markės šautuvu. Jis nušovė penkis giminaičius, tris tar- 
nus, du policininkus ir iššaudė visus žvėris Kidslerių pri- 
vačiame zoologijos sode. Po to paleido kulką sau į širdį. 

Padarę skrodimą, jo smegenyse rado šrato didumo aug- 
liuką. Jis ir buvo kaltas dėl tų žudynių. 


O Didžiosios krizės pradžioje, kai Kidsleriams reikėjo tuos 
rūmus parduoti, į juos įsikraustė Fredas T. Beris su tė- 
vais. Tarp senųjų rūmų sienų ėmė skardėti Britų impe- 
rijos paukščių giesmės. Dabar rūmai buvo perėję miesto 
nuosavybėn, ir ketinta tenai įsteigti muziejų, kur vaikai 
pagal strėlių antgalius, gyvūnų iškamšas ir visokius se- 
nobinius baltaodžių dirbinius susipažintų su Midlendo is- 
torija. 

Fredas T. Beris pasisiūlė paaukoti tokiam muziejui pu- 
sę milijono dolerių, bet su viena sąlyga: kad jame būtų 
eksponuojamas pirmasis ,„Robo-Medžiko“ modelis ir pir- 
mieji reklaminiai plakatai. 

Be to, jis pageidavo, kad ekspozicija rodytų, jog ma- 
šinos evoliucionuoja taip pat kaip gyvūnija, tik daug 
sparčiau. 


O Aš žvelgiau į Kidslerių mūrą, nė nenujausdamas, kad 
man už nugaros tuoj išsiverš šuns-vulkano įsiūtis. Kilgoras 
Trautas tolydžio artėjo. Aš jo laukiau bemaž abejingai, 
nors Mudviem reikėjo rimtai pasišnekėti kaip autoriui su 
savo išgalvotu personažu. 

Vietoj to aš prisiminiau savo senelį iš motinos pusės, 
pirmąjį diplomuotą Indianos valstijos architektą. Jis su- 
projektavo pasakiškus rūmus keliems tos valstijos mili- 
jonieriams. Dabar tų rūmų vietoje — laidojimo biurai, gi- 
taristų mokyklos, rūsių duobės ir automobilių stovėjimo 
aikštelės. Aš prisiminiau, kaip mano motina sykį per 
Didžiąją krizę vežiojo mane po Indianapolį, norėdama nu- 
stebinti, kokio turtingo ir galingo būta mano senelio — jos 
tėvo. Ji aprodė man, kur stovėta jo alaus daryklos, kur 
stovėta jo pasakiškų namų. Iš visų tų istorinių paminklų 
tebuvo likusios rūsių duobės. 

Kilgorą Trautą skyrė pusė kvartalo nuo jo kūrėjo. Jis 
sulėtino žingsnį. Sunerimo pajutęs mane. 

Aš atsisukau į jį taip, kad mano skruostų daubos, ku- 
riomis siunčiami ir priimami visi telepatiniai signalai, 
simetriškai sutaptų su jo daubomis. Aš ėmiau siųsti tele- 
patinius signalus: „(Turiu jums gerų naujienų“. 

Ir čia stryktelėjo Kazokas. 


O Aš pamačiau Kazoką dešine akimi. Jo akys buvo ža- 
rijos. Dantys — balti durklai. Seilės — cianidas. Kraujas — 
nitroglicerinas. 

Jis it cepelinas lėtai plaukė oru link manęs. 


Mano akys signalizavo apie tai smegenims. 

Smegenys perdavė žinią hipotalamui, įsakė jam į trum- 
puosius indus, jungiančius hipotalamą su hipofize, įšvirkš- 
ti hormono CRF. 

CRF paveikta hipofizė įšvirkštė į kraują adrenokorti- 
kotropinio hormono. Hipoiizė kaip sykis tokiems atvejams 
ir gamina bei kaupia tą hormoną. O cepelinas — artyn, 
artyn. 

Ir dalis adrenokortikotropinio hormono su krauju pa- 
siekė antinksčius, kurie ypatingiems atvejams gamina ir 
kaupia gliukokortikoidus. Antinksčiai įšvirkštė į kraują 
gliukokortikoidų. Jie išsilakstė po visą kūną, versdami gli- 
kogeną gliukoze. Gliukozė — tai raumenų maistas. Jo dėka 
aš galėsiu grumtis kaip laukinė katė arba bėgti kaip 
elnias. 

O cepelinas — artyn ir artyn. 

Antinksčiai įpurškė ir adrenalino. Kraujo spaudimui 
pašokus, aš išraudau it vėžys. Širdis nuo adrenalino ėmė 
birbti kaip aliarmo skambutis. Plaukai atsistojo piestu. 
Be to, nuo adrenalino į kraują plūstelėjo koaguliantų, 
kad, mane sužeidus, neištekėtų gyvybiniai syvai. 

Visi šie organizmo veiksmai buvo normalios Žmog- 
mašinės darbinės operacijos. Tačiau manasis organizmas 
ėmėsi dar vienos apsauginės priemonės, kuri, kiek gir- 
dėjau, neturi precedento medicinos istorijoje. Taip ga- 
lėjo atsitikti dėl trumpo sujungimo ar dėl pramušto tar- 
piklio. Vienu žodžiu, aš įtraukiau į pilvo ertmę sėkli- 
des, įtraukiau jas į savo fiuzeliažą tartum lėktuvas šasi. 
O dabar man sako, kad tik operacijos būdu jas galima 
būsią grąžinti į senąją vietą. 

Šiaip ar anaip, o Kilgoras Trautas žiūrėjo į mane iš 
pusės kvartalo nuotolio, nežinodamas, kas aš toks, nieko 

nežinodamas nei apie Kazoką, nei apie priemones, kurių 
ėmėsi mano organizmas, stryktelėjus Kazokui. 

Daug ko matė ir girdėjo Trautas per dieną, tačiau die- 
na dar nesibaigė. Dabar jis išvydo, kaip jo kūrėjas gra- 
žiai perskrido per automobilį. 


O Aš nusileidau ant keturių Ferčaildo bulvaro vidury. 

Kazoką tvora bloškė atgal. Žemės trauka paveikė jį 
kaip ir mane. Trauka trenkė jį ant betono. Kazokui ap- 
temo akys. 

Kilgoras Trautas apsisuko. Persigandęs jis pasileido 
atgal į ligoninę. Aš šūktelėjau, bet jis paspaudė dar spar- 
čiau. 

Todėl šokau į mašiną ir — vytis. Nuo adrenalino, koa- 
guliantų ir viso kito tebebuvau apsvaigęs. Aš dar nežino- 
jau, kad iš to susijaudinimo įtraukiau sėklides. Tik ju- 
tau, kad kažkas ten ne visai kaip reikia. 

Kai pasivijau, Trautas bidznojo kiauliarisčia. Sume- 
čiau, kad jo bėgama septyniolikos kilometrų per valandą 
greičiu, o tai jo amžiaus žmogui — puikus rezultatas. Jis 
irgi buvo pritvinkęs adrenalino, koaguliantų ir gliukokor- 
tikoidų. 

Langų stiklai buvo nuleisti, ir aš štai ką jam sušukau: 

— Trrr! Trrr! Pone Trautai! Trrr! Pone Trautai! 

Išgirdęs savo pavardę, jis sulėtino žingsnį. 

— Tpru! Aš jūsų draugas! — sušukau. 

Jis dar nušlepeno kelis žingsnius ir sustojo. Pridusęs, 
nuilsęs, atsirėmė į tvorą, juosiančią „Dženeral elektrik“ 
kompanijos namų apyvokos prietaisų sandėlį. Tamsiame 
danguje virš pamišėliškai išvertusio akis Kilgoro Trauto 
kybojo kompanijos simbolis ir devizas. Devizas buvo toks: 

O — Pone Trautai,— tariau aš, nedegdamas automobilyje 
šviesos, — tamstai nėra ko bijoti Turiu jums didžiai 
džiaugsmingų žinių. 

Jis negreit atsikvapstė, todėl iš pradžių pokalbis mums 
neišėjo. 

— Jūs... jūs... iš Menų festivalio?— paklausė jis, var- 
tydamas akis. 

— Aš iš Visų galų festivalio — atsakiau. 

— Iš kur?— paklausė jis. 

Nutariau, kad neprošal būtų jam gerai mane apžiūrė- 
jus, todėl pabandžiau įjungti viršutinę šviesą. O įjun- 
giau valytuvus. Išjungiau juos. Vandens lašeliams ap- 
tryškus stiklą, centrinės ligoninės šviesos išsklido. Trūk- 
telėjau dar vieną jungiklį, ir visai ištraukiau. Tai buvo 
žiebtuvėlis. Nieko neveiksi, belieka ir toliau kalbėti iš 
tamsybės. 

— Pone Trautai,— tariau— Aš romanistas. Tamsta — 
mano knygų personažas. 

— Prašau?— tarė jis. 

— Aš jūsų kūrėjas, — atsakiau.— Jūs dabar gyvuojate 
viename mano romane — tiksliau, jau pačioje pabaigoje. 

— Mm, — numykė jis. 

— Ar nenorite nieko manęs paklausti? 

— Prašau?— atsiliepė jis. 

— Drąsiai klausinėkit apie ką norit — apie praeitį, 
apie ateitį — tariau aš.— Ateity jūsų laukia Nobelio pre- 
mija. 

— Kas, kas?— paklausė jis. 

— Nobelio medicinos premija. 

— FHim,— neaiškiai numykė jis. 

— Aš pasirūpinau, kad nuo šiol jūsų kūrinius leistų 
padori leidykla. Užteks visokių „„bebriukų“! 

— M, — atsakė jis. 

— Jumis dėtas, aš pilte apipilčiau rašytoją klausi- 
mais, — tariau jam. 

— Jūs ginkluotas?— paklausė jis. 

Aš nusijuokiau patamsy, pabandžiau įjungti šviesą, 
bet ir vėl įjungiau valytuvus. 

— Man nereikia ginklo, kad galėčiau jus valdyti, po- 
ne Trautai. Man užtenka tik parašyti ką nors apie jus, 
ir viskas! 


O — Jūs nenormalus?— paklausė jis. 

— Ne,— atsakiau aš. Ir išsklaidžiau visas jo abejones. 
Permečiau jį į Tadž-Mahalą, po to į Veneciją, po to į Dar 
es Salamą, po to ant Saulės paviršiaus, kur neleidau jo 
praryti liepsnoms,— ir grąžinau į Midlendą. 

Vargšas seniokas klaktelėjo ant kelių. Žiūrėdamas į jį, 
prisiminiau, kaip elgdavosi mano motina ir Triušelio Hu- 
verio motina, kai kas nors bandydavo jas nupaveiksluoti. 

Jisai spaudėsi prie žemės, ir aš jį perkėliau į jo vai- 
kystės dienų Bermudus, leidau pasižiūrėti į nevaisingą 
Bermudų erelio kiaušinį. Iš ten pernešiau į savo vaikys- 
tės laikų Indianapolį. Pasodinau jį tarp cirko žiūrovų. 
Jis matė vyriškį, sergantį lokomotorine ataksija, ir mo- 
terį su moliūgo didumo gūžiu. 


O Aš išlipau iš išsinuomoto automobilio. Išlipau su trenks- 
mu, kad jis bent išgirstų savo kūrėją, jeigu jau nenori 
matyti. Stipriai trinktelėjau dureles. Eidamas aplink au- 
tomobilį, stipriau negu reikia myniau pėdas, kad žings- 
niai būtų ne tik lėti, bet ir grikšėtų. 

Sustojau taip, kad batų viršūnės pateko į siaurą jo 
nuleistų akių regėjimo plotelį. 


449 


— Pone Trautai, aš jus myliu,— švelniai tariau— Aš 
klaikiai sujaukiau jūsų sąmonę. Noriu grąžinti ją į nor- 
malią būklę. Noriu, kad jūs pasijustumėt toks vientisas 
ir kupinas vidinės harmonijos, kokiu nebuvau leidęs jums 
ką aš turiu rankoj. 

Rankoj aš nieko neturėjau, tačiau mano galia valdyti 
Trautą buvo tokia stipri, jog jis būtų matęs bet ką, ką 
tik būčiau panorėjęs. Galėjau, pavyzdžiui, jam parodyti 
penkiolikos centimetrų ūgio Trojos karalienę Eleną. 

— Pone Trautai... Kilgorai...— tariau jam.— Aš lai- 
kau savo rankoj vientisumo, harmonijos ir peno simbolį. 
Jis pasižymi rytietišku paprastumu, tačiau mudu, Kilgorai, 
ne kinai, o amerikiečiai. Mes, amerikiečiai, norime, kad 
simboliai būtų ryškiaspalviai, trimačiai ir sodrūs. O la- 
biausiai mes trokštame simbolių, kurie būtų nesuteršti di- 
džiosiomis mūsų šalies nuodėmėmis, kaip antai: vergija, 
genocidu, nusikalstamu abejingumu savo piliečiams, begė- 
dišku pelno siekimu, sukčiavimu ir kitomis nedorybėmis. 

— Pakelkit galvą, pone Trautai,— tariau aš ir kant- 
riai laukiau.— Kilgorai. .. 

Senukas pakėlė galvą, ir aš išvydau raukšlėtą savo tė- 
vo veidą — kai jis jau buvo našlys, kai buvo visai nu- 
senęs. 

Jis pamatė, jog aš laikau rankoje obuolį. 


O — Netrukus man sukaks penkiasdešimt metų, pone 
"irautai, — tariau jam.— Aš apsišvarinu ir atsinaujinu, prieš 
pradėdamas visai kitokį gyvenimą. Apimtas panašios dva- 
sinės būsenos grafas Tolstojus paleido į laisvę savo bau- 
džiauninkus. Tomas Džefersonas išlaisvino savo vergus. 

O aš paleisiu į laisvę visus personažus, kurie taip ištiki- 
mai tarnavo man per visą literatūrinės veiklos laikotarpį. 
Jūs vienintelis, kuriam aš tą pasakiau. Kitiems šis 
vakaras bus toks kaip visada. Stokitės, pone Trautai, jūs 
laisvas, jūs laisvas! 

Jis nevikriai pakilo. 

Galėjau paspausti jam ranką, tačiau jo dešinė buvo 
sužalota, todėl mūsų rankos liko tabaluoti prie šonų. 

— Bon voyage ',— pasakiau aš. Ir išnykau. 


O Aš tingiai, maloniai vartaliojausi kūliavirsčia tuštumo- 
ją — ten visada slepiuosi dematerialiazavęsis. Atstumui 
didėjant, Trauto šūksmai tolydžio silpo. 

Jis šaukė mano tėvo balsu. Aš girdėjau savo tėvą — 
ir Mačiau tuštumoje savo motiną. Toli toli buvo motina 
nuo manęs, nes kaip palikimą ji man užrašė savižudybę. 

Pro šalį praplaukė rankinis veidrodėlis — properša su 
perlamutro rėmeliais ir rankenėle. Aš jį lengvai sugavau 
ir prisikišau prie pat dešinės akies, kuri atrodė štai taip: 


1! Laimingos kelionės (pranc.). 


Štai ką šaukė Kilgoras Trautas mano tėvo balsu: 
— Grąžink man jaunystę, grąžink man jaunystę, grą- 
žink man jaunystę! 


O Kurto Voneguto jaunesniojo tėvas ir senelis, iš pro- 
fesijos architektai ir dailininkai, gyveno Indianapolyje. 
Jo vienintelis gyvas brolis yra žymus fizikas, atradęs, be 
kita ko, kad sidabro jodido pagalba galima sukelti sniegą 
ar lietų. Šis p. Voneguto romanas — septintas. Jis jį kūrė 
daugiausia Niujorke. Visi šeši jo vaikai suaugę. 


KURTO VONEGUTO ROMANAI 


Amerikiečių rašytojas Kurtas Vonegutas, išeivio iš Vokie- 
tijos proanūkis, gimė 1922 m. Indianapolyje (Indianos valstija). 
Sąjungininkų armijoje dalyvavo Antrajame pasauliniame kare, 
buvo patekęs į hitlerininkų nelaisvę. Prieš karą studijavo bio- 
chemiją, po karo — antropologiją. Maždaug nuo 1950 m. atsi- 
dėjo vien literatūrai. 1952 m. pasirodė pirmoji rašytojo knyga — 
antiutopinis romanas „Pianola“. Vėliau K. Vonegutas išleido 
daugiau fantastikos knygų, parašė pjesių, apsakymų. 1963 m. 
išėjus satyriniam fantastiniam romanui „Kačių lopšelis“, rašytojas 
tapo populiarus užsienyje, tačiau tėvynėje K. Vonegutas buvo 
ilgai kritikos nepastebimas. Į žymių šiuolaikinių JAV rašytojų 
rangą jį pakylėjo romanas „Skerdykla Nr. 5" (1969). Jam pasi- 
rodžius, autorius sulaukia pavėluotos šlovės, ypač protestuojan- 
čio prieš Vietnamo karą jaunimo tarpe. Jo knygos imamos leisti 
didžiuliais tiražais. Rašytojo populiarumas neblėsta iki šiol. 

K. Voneguto „didžiąją knygą“ „Skerdykla Nr. 5" inspiravo 
paties autoriaus karo metais patirti išgyvenimai, konkrečiai — 
barbariškai anglų ir amerikiečių subombarduotas Dresdenas. Žur- 
nale „Neišn“ neseniai paskelbtame interviu rašytojas sako: ki- 
lęs iš technokratų šeimos, jis tikėjęs techniniu progresu, todėl 
progreso panaudojimas sugriauti miestui ir sunaikinti 135 tūks- 
tančiams žmonių sukėlęs jam siaubą ir pasišlykštėjimą, kurį 
tebejaučiąs iki šiol. Vonegutas — antimilitaristas, visa siela ne- 
kenčiantis žudymo, naikinimo, griovimo. Tačiau skeptiškai žiū- 
rėdamas į pasaulio ateitį, jis nepakankamai įvertina taikos gy- 
nėjų pastangas. Karai kartosis kaip ledynmečiai, ir nieko čia 
nepadarysi, liūdnai konstatuoja jis. Žmonės nemyli gyvenimo, 
ir didžiausia veidmainystė yra užmerkti akis prieš šią tiesą, 
smelkte persmelkiančią mūsų būti, teigia Vonegutas. 

Antrasis romanas, „Čempionų pusryčiai" (1973), pasakoja, 
atrodytų, apie paprasčiausius dalykus: rašytojas Kilgoras Trautas 
be ypatingų nuotykių keliauja į Menų festivalį, kur jį sužaloja 
išprotėjęs komersantas, įtikėjęs esą visi žmonės — robotai, auto- 
matai ir tik jis vienas gebąs jausti, turįs laisvą valią. Tačiau 
ant šio paprasto karkaso rašytojas sudėsto plačią šiandieninės 
Amerikos (o tam tikra dalimi ir viso kapitalistinio pasaulio) 
problemų ir bėdų mozaiką. Į autoriaus regos ratą patenka ir 

nelygus turto pasidalijimas, ir žmonių susvetimėjimas, ir rasinė 
nesantarvė, ir aplinkos tarša, ir sekso kultas, ir narkomanija, 
ir t. t, ir t. t. Šioje knygoje Vonegutas pasirodo kaip piktas 
kapitalistinės tikrovės kritikas. Todėl neatsitiktinai absurdas, gro- 
teskas, paradoksas, ironija, klounada, juodasis humoras — bū- 
dingi Voneguto stiliaus bruožai. Veik visuose jo romanuose 
rasime fantastikos elementų (nors rašytojas sakosi fantastikos 
nebekuriąs). 

Būdingas Vonegutui ir „tralfamadoriškas“ mozaikiškas vaiz- 
dų komponavimas. Apie savąją rašymo manierą, priešingą sek- 
liam, „dietiškam“ Žaklinos Sjuzen (tokia rašytoja tikrai yra) 
tipo realizmui, autorius pats pasisako tiek ,„Skerdykloje“, tiek 
„Čempionų pusryčiuose“. 

Mūsų skaitytojus gali kiek šokiruoti romanų obsceniška lek- 
sika. Tačiau ją autorius „sutirština“ sąmoningai, tuo pabrėžda- 
mas savo nepakantumą veidmainiškai moralei, kapitalistinio pa- 
saulio pseudokultūrai. Drastiškų vaizdų Voneguto kūriniuose, 
ypač „(Čempionų pusryčiuose“, nemaža, tačiau tai anaiptol ne 
pornografija. Priešingai — vadindamas daiktus tikraisiais vardais, 
rašytojas negailestingai išjuokia vakarietiškąjį sekso kultą. 

Beje, rašymo maniera Vonegutui — ne savitikslis. Svarbiau- 
sia visuose jo romanuose — idėjos, problemos. Nepaisant pesi- 
mizmo, fatalizmo, repasitikėjimo žmogaus proto galia, Vone- 
guto kūriniai svarbūs dėl savo humanistinio kryptingumo, kurį 
aiškiai liudija rašytojo pastangos priešintis viskam, kas žemina, 
gniuždo žmogų. 

